﻿ Sfântul Ioan Casian - Convorbiri duhovniceşti Index Convorbiri duhovniceşti (Iohannis Cassiani Conlationes XXIV)....................2 Prefaţă................................................................................................................2 Introducere la cele dintâi «Convorbiri duhovniceşti»...................................5 Bibliografie.......................................................................................................16 Prefaţă la Convorbirile I-X............................................................................20 Partea I - Convorbirile I-X................................................................................25 Prefaţa Sfântului Ioan Casian........................................................................25 I. Întâia convorbire cu Părintele Moise - Despre scopul şi destinul monahului........................................................................................................27 II. A doua convorbire cu părintele Moise - Despre dreapta judecată........46 III - Convorbirea cu parintele Pafnutie - Despre cele trei renunţări .....65 IV. Convorbirea cu părintele Daniel - Despre dorinţele trupului şi ale sufletului...........................................................................................................83 V. Comunicarea părintelui Serapion - Despre cele opt vicii principale .98 VI. Convorbire cu părintele Teodor - Despre uciderea celor sfinţi...........118 VII. Prima convorbire cu părintele Serenus - Despre mişcările sufletului şi despre duhurile rele ..................................................................................134 VIII. A doua convorbire cu părintele Serenius - Despre stăpânirile demonice .....................................................................................................155 IX. Întâia convorbire cu părintele Isaac - Despre rugăciune....................173 X. A doua convorbire cu părintele Isaac - Despre rugăciune....................195 Partea a II-a - Convorbirile XI-XVII.............................................................209 Introducerea la partea a II-a a «Convorbirilor duhovniceşti».................209 Întâia convorbire cu stareţul Cheremon - (a XI-a) – Despre desăvârşire211 Prefaţa Sfântului Casian...............................................................................215 XI. Prima convorbire cu părintele Cheremon - Despre desăvârşire........217 XII. A doua convorbire cu părintele Cheremon - Despre neprihană.......230 XIII. A treia convorbire cu părintele Cheremon – Despre ocrotirea dumnezeiască.................................................................................................247 XIV. Prima convorbire cu părintele Nesteros - Despre ştiinţa duhovnicească................................................................................................267 XV. A doua convorbire cu părintele Nesteros - Despre harismele dumnezeieşti...................................................................................................283 XVI. Prima convorbire cu părintele Iosif - Despre prietenie..................291 XVII. A doua convorbire cu părintele Iosif - Despre hotarele cuvântului dat...................................................................................................................307 Partea a III-a - Convorbiririle XVIII – XXIV..............................................330 Prefaţa Sfântului Casian la partea a treia a «Convorbirilor duhovniceşti» .........................................................................................................................330 XVIII. Convorbirea cu părintele Piamun - Despre cele trei feluri de monahi............................................................................................................337 XIX. Convorbirea cu părintele Ioan - Despre ţelurile chinovnicului şi ale pustnicului......................................................................................................353 XX. Convorbirea cu părintele Pinufius - Despre scopul pocăinţei şi despre semnele iertării..............................................................................................365 XXI. Întâia convorbire cu părintele Theonas - Despre îngăduinţele din zilele Cincizecimii ......................................................................................375 XXII. A doua convorbire cu părintele Theonas - Despre amăgirile de noapte.............................................................................................................400 XXIII. A treia convorbire cu părintele Theonas - Despre nepăcătuire....413 XXIV. Convorbirea părintelui Avraam - Despre mortificare....................430 Convorbiri duhovniceşti (Iohannis Cassiani Conlationes XXIV) Prefaţă Se pare că în antichitate cartea Sfântului Casian preferată de cititori a putut să fie «Despre întruparea Domnului, contra lui Nestorie», care i-a fost cerută în timpul şederii la Roma de prietenul său, Sfântul Leon cel mare, viitorul papă; o lucrare care combătea o erezie susţinută de un Patriarh din secolul său, în care accentul cădea şi pe aspectul mântuitor şi pe duhovnicie, nu putea avea decât o importanţă covârşitoare pentru cititorul veacului al IV-lea. Îndată după aceea, când începea să se nască un alt ev, Evul Mediu, punând problema instituţiei duhovniceşti celei mai hotărâtoare în viaţa creştină, locul prim îl putea ocupa cartea intitulată «Aşezămintele mânăstirilor de obşte şi despre tămăduirile celor opt păcate principale», care descria instituţiile de îndumnezeire ale creştinilor şi lupta împotriva diavolului şi a manifestărilor sale distrugătoare. Nu este de mirare deci că Sfântului Casian i s-a atribuit un rol hotărâtor în supra- preţuirea şi organizarea monahismului apusean, când se cunoaşte influenţa de ne- crezut, pe care au avut-o asupra Sfântului Benedict de Nursia şi a marilor dascăli apuseni ai Evului Mediu scrierile acestui pustnic răsăritean, care a activat strălucit în mijlocul lor, în ciuda polemicilor şi a opoziţiei organizate oarecum împotriva lui de augustinieni. Căci sincer şi hotărât, cu o smerenie dumnezeiască, care l-a făcut să ascundă tot ce a creat, a manifestat într-un mod uluitor, deschis şi echilibrat, arta de a conduce şi instrui pe alţii în domeniul duhovnicesc cel mai profund, şi numai prin ceea ce primise prin trăire în mediile mânăstiresc şi anahoretic ale pustiilor Răsăritului. Însuşi faptul că a început expunerea aceasta despre viaţa sublimă, îndumnezeitoare, prin descrierea dură şi neatractivă, dar impresionantă a celor opt păcate capitale, a produs şi produce şi astăzi o impresie durabilă şi hotărâtoare asupra cititorului creştin, tulburat, oarecum, de o realitate aspră, trăită de fiecare dintre noi - păcatul. După ce a pus acest temei impresionant scrierilor sale, Sfântul Castan a expus apoi opera, care avea să domine pe toate celelalte lucrări similare ale Teologiei creştine duhovniceşti. Ea avea să cuprindă Convorbiri duhovniceşti cu Părinţii din pustiile Egiptului şi este socotită astăzi bunul comun şi patrimoniul Bisericii universale. Această evaluare exclusivă se justifică nu numai prin cuprinsul ei - expunere într- un mod unic al felului în care păcătosul, care năzuieşte la iertare şi chiar de- săvârşire, se înalţă pînă la starea sublimă, contemplativă, după ce a străbătut calea luminoasă a virtuţilor, prin faptul că această expunere este în realitate descrierea experimentării, a trăirii ei, bine cunoscută de cei desăvârşiţi. De aceea, autorulafirmă în prologul ultimei serii de convorbiri că cei ce le vor citi, monahii, vor primi prin ele, în chiliile lor pe autorii acestor «convorbiri», se vor întreţine cu ei în toate zilele, vor întreba şi vor asculta răspunsurile, ele fiind atestate vieţii lor la orice nivel. Această confirmare o dă de fapt însuşi Sfântul Casian, care, la nivel de smerenie absolută - singura citată în prefaţa din 1828 a Patericului - nu s-a amintit niciodată pe nume, nici la întrebări dar toţi cercetătorii şi-au dat seama că prea profundele şi finele expuneri ale acelor magiştri ai duhovniciei din veacul al IV-lea, nefiind nici dactilografiate, nici stenografiate, au fost refăcute de Sfântul Casian de la început până la sfârşit pe temeiul unui program vast, propriu, al experienţei de zeci de ani şi al neîntrecutelor informaţii de la acei bătrâni, care străbătuseră azurul aşa numitei «scientis actualis» pentru a ajunge la focul acelei «scientia spiritualis». Numai astfel putea să li se încredinţeze îndrumarea la absolut a conştiinţei şi vieţii întregi a conştiinţei celor categorisiţi «tineri» din punct de vedere spiritual. Marele istorie al misticii şi ascezei creştine apusene, academicianul monah Henri Bremond, prefera denumirea de «conferinţe» ale «universalităţii creştine» cuvântului «convorbiri duhovniceşti» (collationes) date de Sfântul Casian acestor vaste şi adânci răspunsuri pe care le primeau el şi Sfântul Gherman, prietenul şi tovarăşul său de pribegie pe meleaguri pământeşti, ori în sfere cereşti - acesta fiind aproape singur trecut ca interlocutor, din smerenie numai. Minunata analiză a acestui proces divin al îndumnezeirii, descrisă de el, este axată pe ideea că toate nevoinţele monahului, toate gândurile şi toate bătăile inimii lui, duc numai la rugăciunea continuă şi la unirea cu Dumnezeu. Această idee, cu care începe prima convorbire şi e sfârşită în cea de a zecea, rezumă de fapt fundamentul învăţăturii Sfântului Casian, cu care-şi încheie el cea de a zecea convorbire a Sfântului Isaac. Descrierea aceasta a trăirii de toate zilele în pustie, cu toate asprimele ei de negrăit, dar şi cu bucuriile şi cu înălţările ei suprafireşti, a făcut din Sfântul Casian învăţătorul cerut în toate zilele de cei mai mari îndrumători teologi, dar şi asceţi şi mistici ai Răsăritului şi Apusului. Căci scrierile sale au fost permanentizate în Biserică de Apoftegmele Părinţilor după însuşi Fotie («Biblioteca», cod. 197; cf. Jean-Claude Guy, op. cât., p. 60), ceea ce arată că în Răsărit existau traduceri greceşti prescurtate din opera Sfântul Casian încă înainte de veacul al X-lea.Iar în Apus repetăm că el este recomandat şi citit zilnic de marii duhovnici ai veacurilor şi mileniilor ca Sfântul Benedict de Nursia (în Regula sa, cap. 42 şi 73), în operele Sfântului Urban al V-lea, în operele Sfântului Grigorie cel mare - ambii papi - în cele ale lui Ignat de Loyola (care se referă mereu la el); să nu uităm nici pe marele teolog Toma de Aquino, care-1 citea şi el zilnic, pentru ca, de la Renaştere să fie tipărit în continuare, mai ales în limba franceză - Franţa fiind ţara apuseană aleasă de Sfântul Casian pentru statornicirea duhovniciei răsăritene. În limba română. Patericul retipărit în 1930 la Râmnicul Vâlcii reproduce în «înainte-cuvântarea la cartea cea pentru nevoinţa fericiţilor Părinţi», lauda unică a acelora care, ca Sfântul Casian, «s-au silit a nu face nimic spre arătarea şi fala oamenilor. Ci tăinuind şi ascunzând cele mai multe isprăvi ale lor pentru multă smerenie, aşa au săvârşit calea lor dupre Dumnezeu» (p. 4). Se cunosc, de altfel, martirologiile cu care au însoţit sărbătoarea Sfântului Casian martirologiile respective galicane şi menologiile greceşti - la sărbătorile respective (28 sau 29 februarie în Răsărit până la refacerea calendarului şi 23 iulie la Marsilia, până ce se va putea generaliza sărbătoarea lui, împotriva augustinismului, opus zadarnic marii sale influenţe covârşitoare în întreaga Biserică). Introducere la cele dintâi «Convorbiri duhovniceşti» Aşa cum am văzut «Convorbirile duhovniceşti» expuse de Sfântul Casian sunt în număr de douăzeci şi patru, după cei douăzeci şi patru de bătrâni din Apocalipsă (IV, 4). Ele formează opera cea mai întinsă şi cea mai profundă a Sfântului Ioan Casian, rezumând sau dezvoltând aceste convorbiri, pe care le-au avut el şi Sfântul Gherman cu pustnicii egipteni în ultimii cincisprezece ani ai veacului al patrulea. Aşa au putut constata nivelul extraordinar duhovnicesc cerut pentru a trece de la mânăstiresc la pustnicesc în singurătatea împlinită de contemplarea în dragoste din pustiurile egiptene. Aceste convorbiri au fost împărtăşite de autor în trei grupe, după cele trei centre principale mănăstireşti, vizitate de el şi de Sfântul Gherman şi anume, mai ales Schituri, apoi la Panephysis şi în sfârşit, la Diolcos. Scrisă la rugămintea Episcopului Castor, la moartea acestuia, prima grupă de zece convorbiri a fost închinată, la apariţie, fratelui acestuia, Leonţiu şi colegului său la episcopat, Helladiu către anul 420. (Înainte de 426 a publicat a doua grupă de convorbiri, pentru ca între 426 şi 429 să apară a treia grupă de convorbiri adresată, de această dată, anahoreţilor). Sfântul Casian revarsă sublimul primelor zece convorbiri, care au avut loc în pustia Schitului, descriindu-se pe sine ca împins de ele «în portul tăcerii», unde i s-au deschis în faţa ochilor «oceanul nesfârşit» al pustiei. Contemplarea continuă a dumnezeirfi în singurătate depăşeşte experienţa duhovnicească a mănăstirilor. De aceea Sfântul Casian s-a văzut nevoit să ceară ajutorul rugăciunilor cititorilor săi, pentru ca să poată face faţă sarcinei de a descrie experienţa Părinţilor care pune probleme atât de adânci şi despre care, precizează el, «după câte ştiu nu s-a mai scris mai înainte». Trebuia, adică, să arate cu uşurinţă tot ce-şi amintea despre aceşti Părinţi şi chiar să-i facă oarecum să vorbească ei înşişi în grai latin. Este bine ca şi cititorii să aibă în vedere că aceşti Părinţi sunt cu adevărat morţi pentru viaţa acestei lumi. Iar cei depăşiţi de aceste idealuri supreme, să înţeleagă că supra- naturalul nu e numai cu putinţă, ci chiar foarte plăcut şi de aceea să-şi însuşească nu numai idealul, ci şi viaţa şi preocupările lor. Înainte de a înfăţişa specificul subiectelor celor zece convorbiri duhovniceşti cu Părinţii pustiei egiptene, ni se pare folositor de a reaminti unul dintre principalele aspecte duhovniceşti ale acestor convorbiri, accentuate de Sfântul Casian încă din «Aşezăminte» şi anume aceia de luptă: Reflecţiile pe care le face el asupra concepţiei Sfântului Pavel despre luptele olimpice (în I Tim. 2, 5 de pildă), în«Aşezăminte» (V, 12, P.L. 409, col. 227), simbolizate şi de hainele monastice descrise tot de Sfântul Casian (în «Aşezăminte», I, P.L. 49, 59) duc la îndemnul pen¬tru lupta cea bună dintre credinţă (din I Tim. 6, 12), în care este încadrată în primul rând aceea a monahului şi mai ales a eremitului, grea şi nesfârşită până în viaţa de dincolo («Aşezăminte», V, 19, P.L. 49, 235). El ne mai învaţă că păcatele care trebuiesc combătute mai cu putere sunt cele mai grele (col. V, 14; P.L. 49, 629). Lucrarea diavolului şi ispitele sunt acelaşi lucru. Ele lasă pe om trist, pe când aceea a Duhului Sfânt îl lasă în bucurie şi pace. Dar Sfântul Casian aminteşte şi de «sfârşitul epocii eroice» din vremea sa, prin laşitatea «soldaţilor lui Hristos» (Col. VII, 3, P.L. 49, 700), afirmând însă în acelaşi timp că Dumnezeu e mai puternic decât tot ce a creat (Conv. VII, 8, P.L. 49, 677), fiind continuă nevoie de ajutorul Lui pe care i-L cerem fără încetare (Ps. 70). Viaţa celui ce caută desăvârşirea este, deci cum am amintit, o luptă necurmată. Cu referire la ea, începe prima convorbire duhovnicească a Avvei Moise cu Sfinţii Casian şi Gherman, «care din ucenicie şi din primele exerciţii de militărie duhovnicească» au fost nedespărţiţi... Subiectul era: Despre scopul şi destinul (ţelul) monahului, înţelegând prin «scop» transformarea lui în această lume după modelul Domnului, prin sărăcie, post, veghe, meditare scripturistică şi rugăciune neîntreruptă, iar prin «destin» (ţel, năzuinţă finală), Împărăţia Cerurilor, cu contemplarea veşnică a celor veşnice. Acest sfârşit prea fericit, contemplarea, e concepută în mai multe feluri, iar Domnul este apropiat numai de cei neprihăniţi. De aceea, învaţă Avva Moise mai departe, e datoria noastră s-o primim în inimile noastre cele sfinte cu ajutorul Domnului, citind şi meditând Scripturile, veghind, postind şi rugându-ne neîncetat. Cugetările noastre au trei obârşii: Dumnezeu, diavolul şi noi înşine. Gândurile care pătrund în inima noastră trebuiesc cercetate dacă au fost purificate de acel foc divin, apoi dacă cele revelate, ca aurul cel prea curat al Sfintei Scripturi, au fost degradate de interpretările false şi înşelătoare şi, în fine, dacă în locul lor nu cumva primim monede false ca şi cum ar fi fost fabricate în atelierele demonilor. În acest consens Avva Moise formulează mijloacele prin care putem păzi curăţia inimii în sfinţenia dragostei, care ne sălăşluieşte în Împărăţia Cerurilor. Sfântul Casian rezumă astfel din prima convorbire duhovnicească a Avvei Moise învăţătura despre desăvârşirea pustnicilor arătând că ei ajung mai întâi să se supună tuturor rânduielilor sfinte cerute monahilor în mânăstiri, pentru ca apoi să le depăşească chiar, înălţându-se până la azurul vieţii divine, contemplative, despre care se va mai vorbi.Tot avva Moise va expune subiectul celei de a doua convorbiri despre di- scernământ sau dreapta socoteală. Însemnătatea ei constă în aceea că urmând căile înţelepte ale bătrânilor sfinţi, care experimentează acum în mod obişnuit contem- plarea, cei îndrumaţi de aceşti duhovnici îndumnezeiţi vor ajunge până la urmă şi ei la treapta acestora de desăvârşire în înţelepciune şi sfinţenie. Se arată astfel de la început cum se uneşte scopul mai pământesc al monahului cu năzuinţele lui dumnezeieşti. De aceea, el insistă asupra însemnătăţii experienţelor duhovniceşti ale sfinţilor Părinţi şi asupra imensei greşeli a ucenicilor lor de a nu ţine seamă de ele, mai ales în privinţa discernământului, la care avem nevoie şi de harul dumnezeiesc - citind şi cuvântul Sfântului Apostol Pavel din I Cor. 12, 4-11. După ce defineşte dreapta socoteală ca o cale de mijloc, pe care o învaţă bătrânii potrivit bogatei lor înţelepciuni, avva Moise mai aduce ca exemple şi o învăţătură din Evanghelia Sfântului Matei (6, 22-23) şi altele din cea apostolică, pentru ca să le elogieze nu numai prin formule poetice, ci mai ales prin pilde impresionante din viaţa pustnicilor. Aşa ajunge din nou la învăţătura generalizată în mediul monastic că trebuie să ţinem neapărat seamă de experienţa bătrânilor, respectând cu sfinţenie sfatul lor. Dreapta socoteală este apoi elogiată ca soare, cârmă, înţelepciune, obârşie a tuturor virtuţilor, paza şi măsura lor, pe care o dobândesc monahii prin adevărata smerenie faţă de duhovnicii lor. Înaltele năzuinţe la fericirea veşnică, în contemplare, ale monahului, nu sunt cu neputinţă, dar ele nu rareori pot intra în competiţie cu sastisfacţiile şi bucuriile pământeşti, trecătoare. Sfântul Casian dezvoltă acum Convorbirea a treia, cu stareţul Pafnutie, despre cele trei renunţări (lepădări). El începe prin a aminti originea celor trei feluri de chemări la mântuire şi desăvârşire: cea dintâi de la om, cea de a doua de la sfinţi prin harul dumnezeiesc, iar cea de a treia de la împrejurări speciale, care aduc aminte de Dumnezeu. Paralel cu aceste trei chemări la împlinirea noastră cu mântuire şi desă- vârşire se manifestă cele trei lepădări, care par ruptură şi lipsirea noastră de ceva şi anume, prima de bogăţie, a doua de obişnuinţele şi atracţiile noastre rele şi de păcate, iar a treia, de tot ce ne aminteşte de această lume păcătoasă - adică de toate cele prezente şi vizibile; aşa ajungem să contemplăm pe cele viitoare, invizibile. Ele se exemplifică cu cele trei renunţări ale lui Avraam şi se precizează că li se potrivesc cele trei cărţi ale înţeleptului Solomon: Pildele, Ecclesiastul şi Cântarea Cântărilor, care învaţă lepădarea de cele lumeşti. Căci numai după ce vom fi părăsit pe diavol vom locui în cer cu Mântuitorul şi cu Sfinţii Apostoli. Lepădările de cele lumeşti au fost închipuite printre multe altele, a spus Sfântul Pafnutie, şi de ieşirea israeliţilor din Egipt (în aşa fel realizată că din cei şase sute de mii de oameni plecaţi din Egipt, numai doi au intrat în Pământul Făgăduinţei). Abia după cele trei renunţări definitive şi deci după alungarea tuturor patimilor ajungem la intrarea în Pământul Făgăduinţei şi la fericirea veşnică. Toate acestea se datoresc lui Dumnezeu, care începe şi sfârşeşte tot ceea ce duce la mântuirea şi desăvârşirea noastră. După această încheiere Sfântul Gherman pune Sfântului Pafnutie întrebarea: în ce măsură cele ce duc la desăvârşirea noastră se datoresc libertăţii noastre, dacă ele sunt săvârşite numai cu harul dumnezeiesc? Căci El le iniţiază şi le termină. La aceasta, stareţul Pafnutie a răspuns cu numeroase exemple din experienţa trăitorilor în Dumnezeu. Din acestea reiese clar că nimic nu se petrece pe lume fără Dumne- zeu. Toate se săvârşesc şi se împlinesc cu voia sau cu îngăduinţa Lui, cu precizarea că binele se face cu ajutorul lui Dumnezeu, iar răul nu cu îngăduinţa Lui. Sfântul Gherman încheie cu învăţătura că în puterea credinciosului stă să asculte sau nu de puterea pe care i-a dat-o Dumnezeu. Cu aceasta se pune problema harului şi libertăţii discutată apoi un mileniu în Apus şi încă actuală în Teologia creştină interconfesională; ea a fost, de altfel, reluată apoi de Sfântul Casian în Convorbirea duhovnicească a XIII-a, din grupa a II-a, unde o vom expune pe larg. În întâlnirea următoare se trece la altă problemă centrală pentru viaţa pustnicească şi discutată în Convorbirea a V-a cu avva Daniel, despre dorinţele trupului şi ale sufletului. Avva Daniel, vicarul stareţului Pafnutie, mort tânăr, a fost unul dintre cei mai fini şi subtili dintre îndrumătorii Sfinţilor Casian şi Gherman. De aceea a fost ales pentru lămurirea acestei probleme, prin «trup» Sfântul Daniel înţelegând aici, după Scriptură, dorinţele rele, carnale, iar prin «duh» înţelegând dorinţele cele bune, ale sufletului. La egală distanţă între hotarele cărnii şi ale duhului, el învaţă că se menţine un fel de cumpănă, năzuinţa spre curăţia inimii dobândindu-se prin eforturile sufletului, adică prin ajunări, posturi, foame, sete, veghe, citire, meditaţie şi singurătate. În acest avans în lupta dintre întuneric şi lumină, în lămurirea procesului înaintării pe calea curăţiei dragostei, avva Daniel a amintit, de la început, primejdia manifestării acelei acedii, sau silă de cele duhovniceşti, cu care ne încearcă Dumnezeu. Ca urmare, în această decădere nu mai suntem în stare de o meditaţie sau de roade duhovniceşti: este o trădare a jurământului făcut la intrarea înmonahism, socotindu-ne pe nedrept părăsiţi de Dumnezeu. Avva Daniel se ruga lui Dumnezeu să nu-1 părăsească de tot în această luptă a sufletului cu trupul, lăsată nouă de Cel ce ne-a creat. Ea poate da pe faţă trândăvia noastră şi poate fi combătută în afară cu mijloacele de mai sus şi prin castitate, nevinovăţie, smerindu-ne în faţa realităţii. Avva Daniel trece acum la judecarea stării monahale în realitatea ei duhovnicească. Sunt trei stări ale existenţei noastre: cea trupească, cea firească şi cea duho- vnicească. Se înşeală cei care nu cred că starea călduţă e mai rea decât cea rece de tot. Căci cel trupesc năzuieşte cu adevărat la culmea desăvârşirii, de care se depărtează însă cel ce intră în monahism, fără să dorească focul duhovnicesc. Acesta nu schimbă slăbiciunile dinainte, acoperite doar de situaţia socială şi costum - primind situaţia materială a celui sărac, fără să părăsească însă lăcomia celui bogat. Cu aceasta s-a uşurat mai mult calea căutată spre desăvârşire a Sfinţilor Casian şi Gherman. Apoi au. participat la Convorbirea cu Avva Serapion, a V-a, despre cele opt păcate principale. Sunt expuse cu grijă pentru a putea fi combătute şi vindecate; de aceea apar cu deosebiri, nuanţate, foarte folositoare pentru atacarea şi vindecarea lor. Chiar de la început Sfântul Serapion aminteşte că, pe când pentru vindecarea slăbiciunilor şi păcatelor sufleteşti este de ajuns un tratament sufletesc, pentru cele trupeşti este nevoie de un tratament dublu. De aici grija de a deosebi păcatele după originea şi manifestarea lor. Unele sunt manifestări ale unor boli sufleteşti ca arghirofilia, trufia, mânia, gloria deşartă ; ele se datoresc unor cauze din afară, pe când lenea şi tristeţea, care atacă şi pe pustnici, sunt urmarea altor pricini sufleteşti, care trebuiesc urmărite cu grijă. Pentru bolile sufleteşti, Sfântul Serapion recomandă meditaţii scripturistice, retrageri în singurătate şi muncă; la cele trupeşti adaugă veghea, postul şi evitarea prilejurilor de a păcătui. Sfântul Serapion arată şi legăturile dintre păcate (ca între lăcomie şi desfrânare) şi ramurile fiecărui păcat în parte (ca lăcomia şi grabă la mâncare, înfulecarea cu nesaţ, dorinţa de mâncări alese şi scumpe etc.). Mai aminteşte şi felurile păcatelor (ca mânia înlăuntrul nostru şi manifestată în afară cu vorbe şi fapte), ori două feluri de tristeţe, de lene, de glorie deşartă.În privinţa acestui din urmă păcat Sfântul Serapion aminteşte un aspect de nuanţă pozitivă şi anume faptul că monahul rezistă duhului desfrânării la gândul vredniciei lui pentru slujba preoţească ori duhovnicească. Lupta împotriva păcatelor începe cu cele principale, care sunt înlocuite prin virtuţi. Dar păcatele înnoite de cele şapte duhuri necurate devin mai rele decât cele vechi. Lupta împotriva lor e dusă, potrivit Scripturii, cu rugăciuni neîntrerupte, post şi înfrânare, în smerenie deplină. Aşa ne fereşte Dumnezeu de robia celor opt păcate ale duhurilor întunericului, ţinându-ne în curăţia luminii dragostei şi în libertatea duhovnicească. Masacrul săvârşit de nişte tâlhari saracini, împotriva unor monahi din Sudul Palestinei a pus pentru unii, ca Sfinţii Casian şi Gherman, întrebarea de ce a îngăduit Dumnezeu o crimă atât de îngrozitoare împotriva unor slujitori atât de devotaţi : Faptul va fi discutat în Convorbirea a VI-a, cu alt stareţ vestit în vremea aceea, avva Teodor, despre uciderea sfinţilor. El a răspuns cu mare înţelepciune la problemele foarte subtile, amintind de la început că răsplata dumnezeiască nu este dată totdeauna în lumea aceasta şi că trebuie să înţelegem exact ce e bine şi ce e rău pentru a judeca cele săvârşite de necredincioşi. Căci binele este virtutea, răul este păcatul, iar mijlocii sunt cele ce înclină într-o parte şi în alta. Chiar după Evanghelie pentru cei ce-şi fac prieteni din mamonaua nedreptăţii sunt bune bogăţiile; de asemenea, rangul, onoarea şi sănătatea sunt mijlocii, când sunt folosite drept. Relele sunt nenorocire pentru cei ce le suportă, iar moartea poate fi liman şi scăpare de rele pentru ei. Trebuie să deosebim problema binelui şi a răului în sine de aceea a intenţiei cu care s-a înfăptuit răul, răbdarea lui Iov şi trădarea lui Iuda exemplificând această situaţie. Căci pentru cei ce-L iubesc pe Dumnezeu cu adevărat toate se săvârşesc spre bine, suportându-se cu bărbăţie. Cei drepţi folosesc şi ispitele şi încercările pentru binele lor duhovnicesc, ca Iov şi Iosif. Iar unele încercări sunt folosite pentru verificare şi plata greşelilor, ori pentru a manifesta slava şi lucrarea lui Dumnezeu asupra altora. Ispitele diavoleşti nu trebuie să biruiască credinţa, şi nepăsarea nu trebuie să ia locul sârguinţei. Altfel, prin lucrarea diavolească mintea este alungată din sediul virtuţilor şi pustia se pustieşte de cele duhovniceşti. În epoca Sfântului Casian activitatea duhurilor rele fiind mai adânc simţită era şi mai mult discutată, prezenţa Duhului Sfânt prin Biserică fiind socotită ca mai puţin generalizată. Ca urmare, avem întâia Convorbire duhovnicească cu Avva Serenus (a VII-a în total) despre nestatornicia sufletului şi despre duhurile rele.El era numit printre anahoreţi pentru curăţia sa şi pentru stăruinţa de zi şi de noapte în rugăciuni, posturi şi veghe, cu o vădită sete de castitate, fiind socotit vizitat de îngeri. Întrebaţi de el, Sfinţii Casian şi Gherman şi-au recunoscut neputinţele duhovniceşti faţă de nivelul altora din pustie. Cu aceste aprecieri smerite, Sfântul Serenus le-a răspuns că e bine să se ţină seama şi de părerea altora, admiţând şi gândurile bune. Armele dumnezeieşti care distrug cele ce se ridică împotriva cunoaşterii Lui, descrise de Apostol în Epistolele către Efeseni şi Evrei, întăresc pe cei conştienţi de slăbiciunea lor, El fiind «totul în toate» şi ocrotindu-ne chiar fără ştirea şi voia noastră. Diavolul ne ispiteşte neîncetat şi Sfântul Gherman a evidenţiat asemănarea a ceea ce vine prin viclenie din îndemnul lui şi ceea ce porneşte din voinţa noastră. Dar Sfântul Serenus a amintit că această asemănare şi înrudire este neeficace. Chiar dacă cei stăpâniţi de duhuri necurate vorbesc înconştient, diavolul nu pătrunde în substanţa sufletului - aceasta fiind cu putinţă numai lui Dumnezeu - care, fiind singur fără corp cu adevărat, poate pătrunde cele spirituale şi cunoaşte toate cugetele oamenilor. Totuşi, puterea spirituală diavolească este mai pă- trunzătoare decât cea omenească. Numeroase texte biblice arată războiul duhurilor necurate cu bărbaţii desăvârşiţi; cazul lui Iov şi acela din Evanghelie ne sunt tuturor cunoscute. Sfântul Serenus aminteşte experienţa monahală contemporană, constatând că puterea crucii a slăbit puterea demonilor, iar nepăsarea monahilor îi face să nu mai atace cu putere. Totuşi duhurile rele încă mai pătrund în trupurile celor stăpâniţi de gânduri şi preocupări necurate. Dar nimeni nu este ispitit fără voia lui Dumnezeu şi ce vine de la El este spre folosul nostru. Iar diavolul atacă mai ales pe cel despărţit de Cel ce vindecă toate. Treptele de răutate şi modul manifestărilor lui vor fi descrise în a doua Convorbire duhovnicească cu Avva Serenus: despre stăpânirile demoniace (Conv. a VIII-a în total). După modesta masă descrisă, oferită de Avva Serenus la sfârşitul slujbelor zilnice oaspeţilor săi distinşi, cu care însă nu puteau umple odată gura, deşi era socotită «banchet festiv» - el a formulat răspunsul la întrebarea Sfântului Gherman: De unde au apărut atâtea puteri vrăjmaşe împotriva omului? Sfântul Serenus aminteşte că izvorul cunoaşterii noastre descoperite, Sfânta Scriptură, are şi părţi uşoare de înţeles, dar şi unele care nu sunt înţelese de toţi cititorii, aceştia putind fi mai studioşi ori mai leneşi. Odată cu lumea, Dumnezeu a creat şi acele puteri cereşti, şiele, ca şi oamenii, fiind înzestrate cu libertate, având diferite ranguri şi putând deveni păcătoase. Cauza păcatului originar este trufia legată de pizmă. Avva Serenus, bătrân cu mare experienţă, a adăugat sfatul foarte folositor pentru monahii tineri de a nu se lăsa amăgiţi de sfaturi rele, ca Adam şi Eva şi demonul. Cu aceasta a început desfăşurarea unui adevărat curs duhovnicesc despre puterile demonice. Văzduhul este încărcat de ele şi produce o familiaritate primejdioasă cu oamenii; domnia şi stăpânia lor va înceta la judecata din urmă. Avva Serenus descrie apoi organizarea duhurilor necurate şi îngrozitoarea lor activitate vie pe pământ. El aminteşte că acestea sunt conduse de puteri mai rele decât ele ca Beelzebut, principele demonilor ; că fiecare dintre noi avem doi îngeri (Evanghelia şi Faptele vorbind despre ei în legătură cu Iov şi Iuda). Istoria Sfântului Antonie şi a lui Iov ne demonstrează că activitatea demonilor poate fi respinsă prin lucrarea harică, datorită rugăciunii şi virtuţilor credincioşilor. Duhurilor necurate se datoreşte alianţa fiilor lui Set cu fiicele lui Cain. Toate au fost create desăvârşite, dar nu s-au păstrat aşa; de aceea a fost necesară o Lege nouă pentru a se înnoi toate. Omul este părintele trupului, dar Dumnezeu e tatăl sufletului; materia trupului se întoarce în pământ, dar sufletul se întoarce la Dumnezeu, atribuit lui prin insuflarea Sa; duhurile şi îngerii sunt zămisliţi de Dumnezeu. Sfântul Casian încheie convorbirea aceasta cu aprecierea entuziastă că ea a deschis perspectiva nesfârşită a ştiinţei teologice de o adâncime nemăsurată, care i-a înflăcărat atât de mult pe el şi pe Sfântul Gherman, încât «la ieşirea din chilia bătrânului setea de cunoaştere era mult mai arzătoare decât cea cu care veniserăm». După ce a descris astfel străfundurile divine pline de surprize impresionante ale urcuşului nestăvilit spre culmile desăvârşirii Sfântul Casian aruncă lumină asupra intrării în fericirea veşnică şi desfăşoară întâia Convorbire cu Avva Isaac: Despre rugăciune (a IX-a în total). Convorbirile despre rugăciune fuseseră anunţate în cartea a doua a «Aşezămintelor...» şi astfel s-a împlinit acum porunca Prea Sfinţitului Castor şi dorinţa Prea Fericitului Leonţiu şi a Cuviosului Helladiu. Avva Isaac începe prin a arăta că cere desăvârşirea inimii monahului şi anume: stăruinţa în rugăciune continuă cu lucrarea trupului şi frământarea sufletului, fiind însă înlăturată tina viciilor şi având ca temelie piatra evanghelică a simplităţii şi smereniei, pe care se înalţă turnul virtuţilor. Căldura şi puritatea rugăciunii cer îndepărtarea gândurilor de cele trupeşti şi materiale, fără mânie, tristeţe şi arghirofilie, pentru ca totul să seîncununeze cu contemplarea lui Dumnezeu. Iar înainte de rugăciune să alungăm din inimă tot ce nu trebuie să ne vină în minte când ne rugăm ridicând în tot locul mâini curate fără ură şi fără preget. Principalele păcate sunt, zice Avva Isaac, desfrânarea, beţia şi grijile lumeşti, precizând interesant că «beţia duhului» al cărei vin e «furia dracilor» îşi are originea în Sodoma şi Gomora. Dar rugăciunea monahului este curată, fiindcă e sinceră, el trăind în lumea duhovnicească. La întrebarea Sfântului Gherman despre calităţile rugăciunii, Sfântul Isaac amin- teşte, printre altele, cele patru grupe în care împarte rugăciunile Apostolului (I Tim. 2, 1): cereri, rugăciuni, mijlociri, acţiuni de mulţumire. Prima se referă la înce- pătorii duhovniceşti, a doua la cei care au ajuns la oarecare progres, a treia la cei mai miloşi, iar ultima la cei recunoscători. După iniţierea noastră de Domnul în ele sunt rezumate de rugăciunea de la sfârşitul Evangheliei Sfântului Ioan şi de Epistola către Filipeni (4, 6). «Tatăl nostru» cuprinde contemplarea şi dragostea care exclud rugăciunea pentru cele trecătoare şi fără de preţ, ridicându-ne la cele arătate de Domnul când s-a urcat pe munte, sau când a vărsat picături de sânge în agonie. Avva Isaac aminteşte şi ce contribuie la încălzirea sufletelor şi la înălţarea lor în rugăciune din partea cântăreţului monah. Bucuria indescriptibilă a rugăciunii ajunge atunci să se manifeste prin gemete şi lacrimi. Sfântul Antonie credea că nu e desăvârşită rugăciunea monahului conştient de ea. Avva Isaac asigura pe Sfântul Gherman că rugăciunile pornite din stări şi cerinţe sufleteşti sunt auzite negreşit. El a stăruit şi asupra necesităţii liniştei şi a rugăciunilor scurte ca să nu fie alterate de diavol. La sfârşitul convorbirii întâia s-a hotărât ca problema căilor şi puterii prin care rugăciunea se face neîncetat să fie lămurită în a doua Convorbire cu Avva Isaac: Despre rugăciune (a X-a în total). Aici Sfântul Casian a intercalat în primele patru capitole (II-V) din cartea a X-a - istoria tristei combateri a antropomorfismului anahoreţilor din pustia Egiptului. Aceasta a făcut-o patriarhul Teofil al Alexandriei, într-un mod neobişnuit de aspru, - fapt care se explică cu intenţia de a se răzbuna pe pustnicii care nu-i arătau supunere canonică şi care, în mare parte, au şi părăsit Egiptul în urma celor întâm- plate. La câteva zile după convorbirea cu Avva Isaac a sosit Epistola pastorală îndătinată a Patriarhului Alexandriei, care anunţa, în fiecare an, după sărbătorileNaşterii şi Botezului Domnului, începutul Păresimilor în ziua Paştelui. De astă -dată, în mod cu totul neobişnuit, se adăuga şi combaterea ereziei antro- pomorfismului, neprecizată public din punct de vedere dogmatic până atunci. Cei mai mulţi monahi au luat atitudine potrivnică Patriarhului, învinuindu-1 de erezie, fiindcă făgăduia chipul omenesc al lui Dumnezeu, revelat de Scripturi, unde citea că Adam a fost făcut «după chipul şi asemănarea Lui». Chiar călugării cei mai distinşi în Teologie ca aceia din regiunea mânăstirii Schituri, care-i întreceau că învăţătură pe ceilalţi, s-au împotrivit Epistolei lui Teofil şi conducătorii tuturor mânăstirilor din Egipt - cu excepţia Sfântului Pafnutie - n-au îngăduit să fie citită în adunarea obştească această Epistolă. S finţii Casian şi Gherman nu erau antropo- morfişti dar au părăsit şi ei această regiune de sub jurisdicţia canonică a lui Teofil. Sfântul Casian istoriseşte totuşi, fără simpatie, tragedia unor antropomorfişti ca Serapion, care, într-o viaţă călu- gărească de peste cincizeci de ani, au rămas în neştiinţa unor învăţături ca aceea a fiinţei lui Dumnezeu şi arată cum a fost explicată pentru Schituri, la cererea Sfântului Pafnutie, de diaconul Potin din Capadochia, mare teolog al vremii. El a arătat că cuvintele scripturistice («să facem omul după chipul şi asemănarea Noastră») se tâlcuiesc în mod spiritual. Căci măreţia dumnezeiască nu poate avea o alcătuire şi deci o asemănare materială, omenească, fiind nevăzută şi simplă, deci netrupească. Ea nu poate fi deci nici cuprinsă cu ochii, nici înţeleasă cu mintea. Învăţătura origenistă şi cea a lui Evagrie din Pont se evidenţiază în mod strălucit. Ascultând pe Fotie, Serapion s-a declarat de acord cu el, ceea ce a bucurat nespus comunitatea , dar, după puţin timp, s-a aruncat la pământ izbucnind în plâns amar şi strigând: «Mi-au răpit pe Dumnezeul meu, iar pe Cel pe care-L am acum, nu-L cunosc...». După acest episod trist, Sfântul Casian expune partea a doua a învăţăturii Avvei Isaac despre rugăciune, aşteptată cu atâta ardoare. în rugăciune, Domnul nostru Iisus Hristos apare monahului şi în umilinţa trupului Său, dar şi în slava măreţiei Sale, după învăţătura Sfântului Pavel. Dar cel ce se retrage ca Domnul în singurătatea de pe vârful muntelui - cu dragoste deplină şi cu inimă curată, fără preocupări lumeşti şi fără păcat - descoperă slava şi strălucirea chipului Său, ca Moise, Ilie, Petre, Iacob şi Ioan, a spus mai departe Avva Isaac. Aşa se ajunge la împlinirea cuvântului Domnului «Ca toţi să fie una» şi ca unitate dumnezeiască să se manifeste în noi. Este năzuinţa sublimă de fiecare clipă a vieţii pustnicului. Sfântul Gherman a mai cerut Avvei Isaac, să le descrie şi mijloacele de a se ridica la o stare aşa de înaltă: în ce fel, adică, să-L cunoaştem pe Dumnezeu şi să-L avem în noi şi cum să-L regăsim şi să-L păstrăm şi dacă-L pierdem? La aceasta, Sfântul Isaac a răspuns, asigurându-i că dacă-şi pun aceste probleme, vor înţelege singuriputerea rugăciunii, numai datorită harului dumnezeiesc. Alungând din suflet toate ispitele şi grijile, monahul va aminti neîncetat de Dumnezeu, va medita necontenit la modelul ales şi nu va părăsi niciodată această evlavioasă formulă psaltică: «Doamne, vino în ajutorul meu, grăbeşte-Te, Doamne, să mă ajuţi!» având pe Dumnezeu ca un zid de apărare, o platoşă de nepătruns, o chivară puternică. Credinciosul se va hrăni ca un cerb spirtual în munţii profeţilor şi Apostolilor şi va începe să cânte Psalmii ca fiind compuşi de el. Aşa ajunge, a precizat Avva Isaac, la acea puritate de rugăciune mintea noastră, arzând de o pornire de nespus inimii şi de o înălţare sublimă a duhului. Avva Isaac le-a amintit printre altele, cele trei mijloace care prefac mintea statornică din rătăcitoare: veghea, meditaţia şi rugăciunea. Ele dau sufletului curăţie, putere şi stabilitate, cu condiţia de a ne ruga neîncetat, părăsind cu desăvârşire grijile şi preocupările vieţii prezente. Cu aceasta s-a sfârşit prima parte a Convorbirilor duhovniceşti, redactate de Sfântul Casian. Următoarele patrusprezece o vor completa şi dezvolta în chip minunat, precum vom vedea. Bibliografie Notă: în acest capitol, cuprindem aici publicarea şi răspândirea operelor Sfântului Casian în diferite forme: ca sentinţe ale bătrânilor - apoftegmate greceşti - traduse şi introduse la noi în Pateric, ca fragmente rezumative ale unora dintre aceste opere sau ca părţi dintre ele, eventual şi introducere în Filocalie, tot în greceşte. Am preferat să amintesc aici pe cele care au fost publicate în limba originală a patriei Sfântului Casian, (adică pe cele publicate în limba latină, din Scythia Minor şi pe cele din limba Dobrogei de azi), apoi pe cele publicate în patria adoptivă (în latină şi franceză) şi pe cele care au difuzat împreună învăţătura ortodoxă (limbile greacă şi rusă, alături de cea română). Pentru operele Sfântului Casian publicate apoi în limba germană, engleză, spa- niolă, italiană etc. (care atestă menţinerea şi dezvoltarea universalităţii şi influenţei duhovniciei Sfântului Casian, şi care se manifestase chiar din veacul al V-lea, precum o dovedesc acele apoftegmate greceşti), - a se vedea M. Cappuyns, Cassien (Jean), în «Dictionnaire d'histoire et de geographie ecclesiastique», II c. 1319— 1348 şi M. Olphe-Galiard, Catsian (Jean), în «Dictionnaire de spiritualite». 1. Texte latineşti. Textul original latinesc, stabilit critic de M. Pechenig, pe baza volumului XLIX al Patrologiei latine de Migne este acceptat astăzi de toţi specialiştii cu puţine corectări. Acest text se bazează pe ediţiile de la Veneţia, din 1481 şi Basel, din 1485, iar acestea îşi află fundamentul în manuscrisele din sec. VII-IX expuse de Jean-Claude Guy, în prefaţa traducerii sale «Institutions cenobitiques» (Paris, 1965, p. 12). El a fost publicat în voi. XIII din Colecţia. «Corpus Scriptorum Ecclesiasticorum Latinorum» (Viena, 1888), cu titlul «Conafiones», alături de vol. XVII din aceeaşi colecţie, cu titlul «De institutis coenebiorum et De octo principalium vitiomm remediis», 1. XII, Prolegomena, c. I şi De Cassiani vita ct scriptis, pp. I-XIV. 2. Texte greceşti. Acele Apoitegmata ton Patron (Sentinţele Părinţilor) în care au fost ccuprinse şi opt învăţături scurte extrase din opera Sfântului Casian, publicate mai târziu în Patericul românesc. Urmează un extras din «Aşezămintele chinovite» pe care le citează Fotie şi alte două extrase din «Convorbiri duhovniceşti», (din a II-a, «Despre discernământ» sau dreapta socoteală şi din a VII-a «despre nestatornicia sufletului şi despre duhurile rele» ... Vorbind despre «Aşezăminte», Fotie arată că ele dau prilej ca adunările monahale, care se conduc după rânduielile înţelepte ale Sfântului Casian,să crească şi să înflorească. Cartea Contra păcatelor este plină de asemenea învăţături atractive spre pocăinţă şi curăţie sufletească. Iar învăţătura convorbirilor este impresionantă; virtutea discernământului sau a dreptei socoteli este un exemplu strălucit din acest punct de vedere. Teologul grec Diovouniotis a descoperit alte trei texte greceşti extrase din «Convorbirile duhovniceşti» (I-a despre scopul şi năzuinţele monahilor, a II-a, despre discernământ, a VII-a, despre nestatornicia sufletului şi a VIII-a, despre diavoli, puteri şi principate). Tratatul «Despre cele opt păcate capitale», în greceşte, publicat în Migne, P.G. LXXIX, coi. 1436-1464 este un rezumat al rezumatului grecesc al «Aşeză- mintelor», V-XII, publicat în Migne, P.G. XXVIII. El va fi folosit ca text al Filocaliilor. 3. Texte româneşti. Cercetătorii vieţii şi operei nemuritoare a Sfântului Ioan Ca- sian nu au de ce să opineze împotriva ipotezelor generoase ale unor teologi români, care afirmă că scrierile lui au putut fi cunoscute în limba latină, în Scythia-Minor inaintea traducerilor lor în greceşte . Motivarea principală ar consta în faptul că rânduielile Sfântului Casian sunt în perfect acord cu cele ale Sfântului Vasile, folosite de monahismul răsăritean. O cultură generală, întreţinută în mănăstirile locale şi de care dă dovadă Sfântul Casian prin citaţiile din scrierile sale din marii scriitori români ar justifica şi mai mult aceste păreri. Dar aceasta ar duce, în conformitate cu aceleaşi ipoteze neconfirmate, la concluzii ca aceea că limba românească de astăzi ar fi evoluţia împlinită a formei medievale, denumită «străromână». În această limbă de tranziţie ar fi putut exista şi traduceri româneşti prin sec. XIII-XVI, paralele cu cele greceşti şi slave, se adaugă la aceste presupuneri de până acum - ca şi altele, cuprinzând principalele manifestări ale vieţii din trecutul depărtat. Neputând sprijini cu texte aceste presupuneri, dar nepunând la îndoială originea scitică a Sfântului Ioan Casian - de acord cu Ghenadie din Marsilia, cu Parvan, Marrou, Zahn, Schwartz, Bardenhewer, Courcelle, Altaner, O. Chadwick, H. Chadwick şi cu teologii români - constatăm că bogăţia patristică a manuscriselor româneşti, începătoare în sec. al XVI-lea, se măreşte deodată strălucitor în secolul al XVIII-lea cu manuscrise care cuprind şi unele lucrări ale Sfântului Ioan Casian «Râmleanul».4. Texte ruseşti: Un alt izvor comun astăzi Bisericilor greacă, de unde-şi trage originea, rusă, română, engleză, franceză etc. este, pentru bibliografia Sfântului Ioan Casian, Filocalia, cu următorul istoric pe scurt. Dar înainte de a începe acest paragraf este bine să amintim şi faptul că şi în Biserica Rusă primele manuscrise cu opere ale Sfântului Ioan Casian, apar tot începând din veacul al XVIII-lea. Astfel, într-un vechi manuscris-sbornic, copie din 1738 - pe care-1 aflăm în versiunea slavă, ruso-ucraineană, în Biblioteca Academiei, cu titlul: «Cartea a zecea a Prea Cuviosului Părintelui nostru Casian - «Despre lenea sufletului». Precum se ştie, Filocalia este colecţia de texte scrise între secolele IV-V de magiştrii tradiţiei creştine ortodoxe, publicată apoi în greceşte de Sfinţii Nicodim de la Sfântul Munte (1749-1809), Macarie al Corintutului (1731-1805), în 1782, în Veneţia. Tradusă în slavoneşte şi mai târziu în ruseşte, ea a fost redusă ca text de unii traducători, iar (ca în franţuzeşte), de alţii, care au găsit textele traduse de monahi amplificată. Textele greceşti publicate în ediţiile următoare, mai ales a III- a, s-au mărit de asemenea. Toate textele din Filocalia originală, cu excepţia celor dpuă ale Sfântului Ioan Casian, care au fost şi ele traduse apoi în greceşte, în epoca bizantină, erau greceşti. Paisie Velicicovsky (1722-1794), după ce s-a întors în Moldova de la Muntele Atos, a tradus o serie de texte în slavoneşte şi le-a publicat sub titlul de Do- brotolubiye de la Moscova în 1793. (În 1822 vor apare din nou şi vestita carte duhovnicească, tipărită la Kazan în 1865, sub titlul «Istorisirile unui pelerin rus către părintele său duhovnicesc»). Ignatie Brianşaninov (1807-1867) o va tipări în ruseşte (1857), pe când Episcopul Teofan (1815-1894) o va amplifica în cinci volume cu două texte ale Sfântului Ioan Casian. În româneşte a apărut sub titlul de «Vechile rânduieli ale vieţii monahale», rezumatul primei părţi a «Aşezămintelor vieţii monahale», după ediţia rusă a Episcopului Teofan (Moscova, 1892), la Mânăstirea Dobruşa, jud. Soroca, în 1929, sub îngrijirea Prof. C. V. Tomescu. În vol. I din «Filocalia» (Sibiu, 1946), Păr. Prof. Stăniloae a publicat rezumatul părţii a doua din primul volum al operei Sfântului Casian, despre păcatele principale (p. 98-124) şi rezumatul învăţăturii lui Avva Moise din primele două «Convorbiri duhovniceşti» (pp. 124--142), primul cu titlul «Cele opt gânduri ale răutăţi» şi al doilea «Cuvânt plin de folos despre Siinţii Părinţi din pustia sketică şi despre darul deosebirii».5. Texte franceze: Teologia Franţei, ţara ,de origine latină, adoptată de Sfântul Casian şi unde regula benedictină a produs cele mai rodnice reacţii din punct de vedere, monahal - organizatoric şi duhovnicesc - este cea mai bogată în traducerile operelor Sfântului Casian. Le vom aminti aici după lucrarea citată des de noi a iezuitului Jean-Claude Guy, «Jean-Cassien, Vie et doctrine spirituelle» (p. 60-62). Se ştie că Sfântul Benedict recomanda călugărilor din ordinul său, cu mare insistentă, citirea Convorbirilor duhovniceşti ale Sfântului Casian (a se vedea Regula, cap. XLII şi LXXIII). Grigorie cel mare, nu numai că i-a împodobit mormântul într-un mod extraordinar, dar îl cita mereu, la sfârşitul secolului al XVI- lea. Influenţa sa va creşte şi se va întinde asupra tuturor curentelor spirituale ale Evului Mediu. Chiar Ignatie de Loyola şi Toma de Aquino îl folosesc şi-l citează mereu. Traducerile principale citate în limba franceză sunt: În veacul al XV-lea, aceea a lui Denys le Chartreux; ultima ediţie este aceea din Tournai, în t. XXVII, din 1904. Prima versiune franceză este aceea a carmelitului Jean Polein, făcută în sec. XIV şi publicată la începutul celui de al XVI-lea. Cea mai celebră e aceea a lui Sieur de Saligny (Paris, 1633 şi 1667), prin stilul ei clasic. A exclus a XIII-a Convorbire, ca bănuită de semipelagianism. Se mai citează pentru sec. al XI-X-lea Cartier, O. P., (Paris, 1868) şi Combes (Paris 1872). (Tot în limba franceză au apărut cele mai multe studii - dar cel mai profund rămâne acela al profesorului Owen Chadwick: John Cassian, a study în (Strasbourg, 1840); J. Lombard, «Jean Cassien sa vie, ses ecrits et sa doctrine» primitive monasticum (Cambridge, 1950 etc.). Se mai amintesc următoarele: J. F. Meyer, «Jean Cassien, sa vie, ses ecriis», (Strasbourg, 1863); J. L a n g i e r, «Saint Jean Cassien et sa doctrine sur la grâce» (Lyon, 1908). Cele mai bune sunt socotite următoartele : L. Cristiani, «Cassien», ediţie de la Fontenelle; mânăstirea de la Saint-Wandrille, 2 vol., 1946, R. P. Olphe- Galliard, Dictionnaire de spiritualite, tome II, 1 (1937), col. 214-276 şi Dom Cappuyns, Dictionnaire d'Histoire et Geographie Ecclcsiastique, t. XI (1948), col. 1319-1348. Aceste adevărate explozii continue de entuziasm pentru opera Sfântului Casian, care se menţin de un mileniu şi jumătate în fruntea publicaţiilor duhovniceşti ale lumii creştine, atestă bogăţia şi profunzimea unică a învăţăturii Sfântului Ioan Casian în creştinism, ale cărei daruri n-au încetat a se revărsa asupra ei. Amintim din nou principala ediţie franceză de astăzi cu textele paralele, latin şi francez şi cu o introducere bogată, bibliografie, note şi indici, publicată în colecţia«Sources Chretiennes» în 3 vol., nr. 42, 54 şi 64 cu titlul Jean Cassien, Confesen- ces, I, VII (Paris, 1955), VIII—XVII (Paris, 1958) şi XVIII-XXIV (Paris, 1959), - operă a benedictinului Dom E. Pichery. A fost folosită parţial şi critic la note şi indici. Prefaţă la Convorbirile I-X În Prefaţa din «Convorbiri duhovniceşti» (Conv. I-X), Sfântul Casian a făgăduit cititorilor încântaţi de ele şi doritori de mai mult, cele ce hotărâsc să scrie în continuare. Nu după multă vreme, aşa cum am văzut, a apărut partea a doua şi partea a treia pare aveau să pasioneze pe cititorii lor în toată Biserica creştină: Partea a doua (Convorbirile XI-XVII), adăuga alte învăţături aşteptate cu cuprins chinovitic mai ales, iar partea a treia (Convorbirile XVIII-XXIV) completau pe cele privitoare la anahoretism, spre fericirea pustnicilor din toată lumea. Căci aşa cum e scris în prefaţa celei de a treia părţi, ultimele şapte convorbiri aveau să le slujească şi acestora într-un mod deosebit. Prin citirea lor, ele introduceau în chi- liile anahoreţilor pe pustnicii egipteni, cărora le-au fost închinate de Sfântul Casian. În felul acesta, pe temeiul smereniei înalte, el rezolvă mai multe probleme grele pentru monahi: Mai întâi aceea a autorităţii seniorilor (bătrânilor), care sunt duhovnicii îndrumători ai monahilor - chinoviţi sau anahoreţi. După Sfântul Casian, cuvintele acestora formulau îndrumările duhovniceşti şi învăţăturile lor pentru tinerii monahi, puşi sub ascultarea lor. Erau îndrumările îndatinate în care bătrânii se formaseră în chinovii sub îndrumarea renumiţilor în Domnul bătrâni înaintaşi, vestiţi prin învăţăturile, viaţă aspră şi minunile lor chiar. Dar tot Sfântul Casian le aducea aceste învăţături orale în scris acum, punând pe pustnicii egipteni să le vorbească prin scrierile sale. Cu aceasta se păstra autoritatea bătrânilor şi se menţinea şi forma verbală a învăţăturii lor, pusă acum în scris. Dar se mai desăvârşea ceva : Se păstra cu sfinţenie şi unitatea învăţăturii străvechi, revelate, ca şi continuitatea ei. Această tradiţie dumnezeiască o va formula de pildă Sfântul Casian în ultima lui carte «Despre întruparea Domnului contra lui Nestorie», pe care-1 va combate pentru că ă părăsit unitatea şi continuitatea învăţăturii primită de Biserica creştină dintru început. Descrierile pe care le face Sfântul Casian etapelor prefacerii vieţii creştine monahale sunt simple şi ele cuprind experienţele biblice, mai ales cele ale pa- timilor Domnului, încununate cu Învierea şi Înălţarea Lui. Ele pornesc de la renunţarea la lume, «abrenuntiatio» («lepădarea» la cei vechi), pentru a ajunge la «îndumnezeire» - luptă pe care o descrie Apostolul neamurilor în II Cor. 12, 10. Aceasta aduce curăţirea de păcate şi biruitoarea înlocuire a lor prin virtuţi, după învăţătura Sfintei Scripturi citită zilnic de monahi, care aduce smerenia lor totală, cu ascultare de bătrân şi discernământ, în pustie, ori în mânăstire. Este faza întâia adesăvârşirii pe care Sfântul Casian o numeşte ştiinţa actuală, adică aplicarea pe pământ a virtuţilor dumnezeieşti, care se desfăşoară în cadrul chinovitismului şi în perioada ascezei. A doua fază o numeşte ştiinţa spirituală; ea se săvârşeşte pe culmile vieţii ana- horetice, aflându-şi împlinirea în contemplarea lui Dumnezeu, în Împărăţia Cerurilor. Descrierea pe larg a acestui proces tainic al înălţării pe culmile desăvârşirii este făcută de Sfântul Casian în Convorbirea a XIV-a. În ultimele «Convorbiri duhovniceşti», cuprinse în volumul al III- lea al nostru, apar şi unele probleme în care dobrogeanul Casian a apărat unele puncte de vedere profunde ale teologiei răsăritene, combătute cu îndârjire de unii reprezentanţi de frunte ai teologiei apusene - şi apărate tot în acest mod de alţii. Menţionăm aici două dintre ele şi anume pe cele discutate şi astăzi; aşa numitul «semi- pelagianism» al Sfântului Casian (şi al Sfântului Ioan Hrisostom şi al adevăratei teologii patristice) şi problema angajamentului condiţionat. Raportul dintre harul dumnezeiesc şi libertatea omenească a dus la formula au- gustiniană, respinsă de Biserică veche, dar menţinută într-un mod curios de Biserica apuseană, care în teorie, respinge predestinaţianismul - formulă dogmatică apărată de fapt de calvinism şi de reformaţi. Este adevărat că unele încercări de condamnare a aşa zisului «semi-pelagianism» al Sfântului Casian, au rămas mereu discutate, dar ele s-au menţinut la acest nivel de discuţii. Biserica Ortodoxă a acceptat în mod absolut ortodoxia învăţăturii Sfântului Casian şi a Sfântului Ioan Hrisostomul etc., apărată şi de unii mari teologi opuseni ca Vincenţiu de Lerini din sudul Franţei şi alţii, Sfântul Casian rămânând pentru întreaga Biserică creştină «Magistrul vieţii duhovniceşti». După ce am arătat pe larg această problemă în alte părţi, vom face aici numai o menţiune a principalelor accente care arată superioritatea doctrinei răsăritene, expusă de Sfântul Casian în Convorbirea a XIII-a: Fericitul Augustin, combătând pe Pelagiu şi pe partizanii lui, ridicase împotriva sa, pe lângă Părinţii răsăriteni şi o parte dintre apuseni, care au format un curent şi o şcoală opusă sieşi, în diferitele părţi ale catolicismului, ca de pildă la Lerini, pe care Prospor de Aquitania îl înlocuieşte cu numele marelui teolog Vincenţiu de Lerini sau cu acela al «Mar- siliezilor», după cele două mânăstiri din Marsilia, în ale sale «Responsiones ad capitula objectionum Vincentinianorum» (P. L. 51,177-186). Lămurind pe aceşti anti-augustinieni, fără să-l numească pe Fer. Augustin, Sfântul Casian ia o ati-tudine categoric ostilă predestinaţianismului augustinian, formulând învăţătura revelată, profesată de Biserică în general. În cartea a XII-a a «Rânduielilor...» şi în «Convorbirea a III-a», Sfântul Casian a expus pe scurt învăţătura ortodoxă adevărată. Agitaţia pe care au făcut-o admiratorii Fer. Augustin, exageraţi ca Prosper al Aquitaniei, l-a silit să închine această Convorbire - a XIII-a - expunerii pe larg a acestei probleme a raportului dintre har şi libertate, intitulată «Ajutorarea» sau «protejarea lui Dumnezeu». Este curios să se constate cum o învăţătură clară, dar subtilă, a Sfântului Casian a fost socotită de predestinaţianişti neclară şi semi-pelagianâ. Este adevărat, de asemenea, că, cu toate condamnările ei, marii teologi ai Apusului, ca Sfântul Leon, Grigore cel mare, St. Urban al IV-lea, St. Benedict, Toma de Aquino, Ignaţiu de Loyola şi mulţi alţii, sunt în admiraţia marelui dobrogean, care e numit «semi-pelagian» de abia în 529, la un conciliu romano-catolic discutat, de la Orange, de calomniatorii lipsiţi de înţelegere a învăţăturii sale înţelepte. Sfântul Casian apare în lumea creştină ca acela care organizează în general în ea chi- novitismul şi anahoretismul, după modelul pustnicilor pustiei egiptene etc. Amintind pe aceştia, socotiţi «oamenii imposibilului» cu expunerea la un nivel înalt a valorii faptelor bune datorită stiliştilor ori veghilor pe stâncile Nilului şi ale munţilor, în rugă neîntreruptă, fără hrană şi îmbrăcăminte, Sfântul Casian pune problema evaluării acestor auto-jertfiri pentru mântuire: Stau faţă în faţă imen- sitatea absolută a divinului harului şi nimicnicia proprie a voinţei creaturii, pe care balanţa mântuirii a valorificat-o prin formula: har, credinţă şi fapte bune. Căci dacă harul lui Dumnezeu aprinde în noi dorinţa de bine ne aplecăm de o parte prin libertatea noastră, care ne atrage către cutare sau cutare virtute şi ne împinge să perseverăm (Convorbirea a XIII-a, 18). Există în noi un început bun ca o scânteie de bună voinţă, pe care Sfântul Casian o numeşte «sămânţa» care devine sfântă şi e desăvârşită de Dumnezeu însuşi (XIII, 3). Cum explică Sfântul Casian acest început bun şi deci şi acest conflict, eventual între libertatea care poate duce la bine dar poate duce şi la rău? În aceasta constă libertatea, gândeşte el, în puterea de manifestare a libertăţii voinţei dar şi a slăbiciunii ei: Ambele sunt în armonie şi Sfântul Casian crede că e drept să dai o atenţie deosebită amândurora, în susţinerea unei probleme cu consecinţe religioase. Căci dacă tăgăduim omului una dintre aceste două puteri depăşim ceea ce crede Biserica şi nu mai justificăm vinovăţia, sau îndreptăţirea omului la mântuire. Sfântul Casian discută apoi această tensiune lăuntrică în contextul căderii care a ridicat gradaţia conştiinţei răului - confundând astfel pe adversari. În acelaşi timp el stăruie asupra faptului că nu trebuie să cre¬dem că Dumnezeu a făcut astfel peom încât să nici nu voiască şi să nici nu poată săvârşi binele (XIII, 12), căci atunci la ce se vor fi jertfind monahii şi pustnicii în facerea binelui? În continuare Sfântul Casian aminteşte faptul că prin cădere omul n-a pierdut tot ajutorul dumnezeiesc şi conştiinţa binelui şi a răului, cum greşit învaţă Augustin (deşi Sfântul Pavel învaţă foarte clar adevărul în Rom. I, 14-16 şi în alte locuri biblice), după ce a amintit cuvântul dumnezeiesc din Geneză 3, 32. El ne mai îndeamnă, ca urmare, cu o formulă aspră, să nu lăsăm firii omeneşti numai ce e rău şi stricat (XIII, 12). Ceea ce lămureşte această înţelegere a aportului bun omenesc la mântuire, tot cu ajutorul dumnezeiesc, sunt acele «seminţe ale virtuţilor» («semina virtutam»), rămase după cădere în sufletele omeneşti. Ele sunt eficiente dacă sunt ajutate de harul dumnezeiesc după cuvântul Apostolului din I Cor., 3, 7, ne învaţă Sfântul Casian. Cu aceasta el justifică şi răsplata şi responsabilitatea omenească, înfăţişând pe Dumnezeu «ca pe un stareţ» ideal, care trezeşte ân ucenicii săi aceste seminţe ale virtuţii, cu care mişcă inimile noastre şi manifestă în noi bunăvoinţa necesară începutului (XIII, 7, 11 sq.), într-o curbă variabilă de pasiune şi de abilitate a noastră. Cu aceasta se evită formulele absolute ale Fericitului Augustin ca: «Dă ceea ce porunceşti şi porunceşte ceea ce voieşti», adresate lui Dumnezeu, prin care El poate fi socotit făuritorul binelui, dar oarecum, şi al răului credinciosului. O altă învăţătură discutată tot de detractorii contemporani, ca Sfântul Prosper din Aquitania, a fost aceea a angajamentului luat şi neţinut de Sfinţii Casian şi Gherman. Este vorba despre angajamentul luat la plecarea din Betleem faţă de bătrânii de acolo de a se întoarce înapoi din Egipt şi pe care nu l-au ţinut. Era evident un rău mai mic să calce o promisiune, decât năzuinţa spre desăvârşire, pe care le-o asigurau pustiile Egiptului, după ce au început să le cunoască. Faptul că totuşi cei doi eremiţi pelerini s-au întors până la urmă la Betleem şi au căpătat binecuvântarea despărţirii de la superiorii lor de acolo putea socoti această problemă ca rezolvată duhovniceşte. Dar Sfântul Casian îi închină o conferinţă - a XVII-a -, în care este discutată o noapte întreagă cu argumente duhovniceşti şi exemple biblice (ca acelea ale lui Iacob şi Rahab şi altele, pe care le-a adus părintele Iosif în a doua Convorbire a sa).Datoria cea mai mare este de a menţine adevărul, de a nu face făgăduieli de neîndeplinit şi de a nu lua angajamente pe care nu eşti sigur că le poţi ţine, A fost cazul discutat; căci nivelul duhovnicesc de la Betleem nu se putea compara cu acela al Egiptului, era chinovitismul în faţa eremitismului, călugărul în faţa pustnicului. Cum putea să renunţe la pustie, după ce văzuse pilaştrii împărăţiei lui Dumnezeu pe pământ. Părintele Iosif este din categoria celor numiţi de Sfântul Casian «foarte bătrân» (antiquissimorum Patrum) şi ca atare formula lui, dată după ce a avertizat pe ascultători să nu ia niciodată angajamente nechibzuite, este socotită indiscutabilă ; dacă s-ar neglija cel mai sfânt ideal al vieţii eremitice prin ţinerea acestui angajament, poate să fie călcat. Exemplele biblice aduse în cadrul Vechiului Testament, mai ales, sunt edificatoare, de asemenea, în această privinţă. Comentatorii romano-catolici din viaţa noastră au tendinţa de a critica această atitudine fără însă a o preciza pe a lor; cu aceasta ei se raliază vechilor detractori care au suferit de acelaşi defect. Aceste probleme de spiritualitate profundă, care au provocat reacţii la unii teologi apuseni, dar nu la cei răsăriteni, au rămas în spiritul şi în tradiţia Răsăritului. Bucurându-se de aprobarea epocii ecumenice, ele sunt mândria teologiei răsăritene şi implicit, a celei române, unde a răsărit această floare care va înfrumuseţa viaţa duhovnicească a întregii Biserici creştine. Partea I - Convorbirile I-X Prefaţa Sfântului Ioan Casian I. Dator să îndeplinesc făgăduinţa făcută prea fericitului părinte Castor în prefaţa volumelor pe care, cu ajutorul Domnului, le-am alcătuit în douăsprezece cărţi despre aşezămintele mânăstireşti şi despre leacurile pentru vindecarea princi- palelor opt vicii, m-am achitat de datorie aşa cum am putut, în măsura în care mi-a îngăduit acest lucru modestul meu talent scriitoricesc. Aş fi voit să văd asupra acestei înfăptuiri care sunt aprecierile voastre şi ale lui, stabilite cu toată obiectivitatea cuvenită, dacă în probleme atât de adânci şi de înalte, despre care pe cât ştiu, nu s-a scris mai înainte, am dat la iveală ceva vrednic de a fi cunoscut de voi şi potrivit cu dorinţele tuturor cucernicilor fraţi. 2. Acum însă, fiindcă marele preot mai sus numit părăsindu-ne s-a dus la Hristos, am socotit de cuviinţă că trebuie să vă dedic vouă, prea fericite părinte Leontie şi cuvioase frate Helladie, aceste zece convorbiri cu cei mai de seamă părinţi ana- horeţi din deşertul Scitium, pe care el, arzând de dorinţa unei incomparabile sfinţenii, îmi propusese să le încredinţez scrisului, nedându-şi seama, faţă cu marea lui dragoste, ce sarcină grea îmi pune pe umerii mei slabi. 3. Unul dintre voi, unit cu bărbatul mai sus pomenit şi prin afecţiunile de rudenie, şi prin demnitatea sacerdoţiului, şi ceea ce este mai însemnat, prin dorul aprins după cele sfinte, este recomandat de dreptul de moştenire, ca rudă: celălalt n-a venit să urmeze aşezămintele pustnicilor, cum fac unii, din proprie îndrăzneală, ci fiindcă Duhul Sfânt i-a indicat linia cea dreaptă a învăţăturii, pe care a simţit-o în sufletul său aproape înainte de a învăţa, şi a socotit că e mai bine să se cultive nu atât prin descoperirile sale, cât prin moştenirea lăsată de aceia. În ce mă priveşte, aşezat acum în portul tăcerii, mi se deschide în faţă o mare nesfârşită, în îndră- zneala de a încredinţa neuitării scrisului ceva despre învăţătura şi înfăptuirile unor bărbaţi atât de respectabili. 4. Trebuie să înfrunt cu luntrea puţinului meu talent primejdiile plutirii pe o mare adâncă cu atât mai mult, cu cât este mai mare şi mai sublimă viaţa care se duce astăzi în singurătatea mănăstirilor, în contemplarea lui Dumnezeu, căruia îi dedică toate gândurile lor acei bărbaţi vrednici de cea mai mare stimă. Este rândul vostru aşadar să ajutaţi prin rugăciuni pioase încercările mele, pentru ca o materie atât de sfântă, care trebuie redată într-o formă nu stăngace, ci corespunzătoare credinţei, sănu fie compromisă de mine, să n-o întunece adică şi s-o arunce oarecum în prăpastie scrisul meu necultivat. 5. Aşadar, de la viaţa din afară şi văzută a monahilor, pe care am înfăţişat-o în primele cărţi, să trecem la însuşirile nevăzute ale omului lăuntric şi de la felul cuvântărilor canonice să ne ridicăm la expunerea continuă pe care o recomandă apostolul ca model. Oricine citind operele anterioare, va vedea că în critica viciilor trupeşti un loc de cinste îl are numele acelui Iacob cel limpede la minte. Acum însă, referindu-mă nu atât la lucrările mele, cât la cele ale sfinţilor părinţi, şi prin contemplarea purităţii divine trecând la meritul său, ca să zic aşa, la vrednicia lui Israel, să vedem ce trebuie luat în seamă pentru a ajunge la această culme a desăvârşirii. 6. Îndeplinească-se astfel rugăciunile voastre de către cel ce m-a socotit demn de a- i vedea pe acei pustnici, de a învăţa de la ei şi de a duce viaţa lor, ca să pot arăta cu uşurinţă prin cuvinte tot ceea ce-mi amintesc despre ei, pentru ca, explicând cu sfinţenie şi în întregime învăţăturile primite de la ei, să fiu în stare a vi le transmite şi vouă cât mai sistematic şi, ceea ce e mai de preţ, să-i fac oarecum să vorbească ei înşişi în grai latin. Acestea am voit să ştie înainte de toate cititorul acestor comunicări şi al volumelor anterioare, pentru că dacă va socoti cumva că, faţă de scopul propus şi cu calitatea conţinutului, în unele părţi exprimarea mea este aspră şi necorespunzătoare vorbirii comune, s-o aprecieze nu după posibilităţile lui de exprimare, ci după demnitatea şi perfecţiunea vorbitorilor, să aibă în vedere ce şi- au propus şi ce gânduri îi frământa pe aceştia, care sunt cu adevărat morţi pentru viaţa lumii acesteia, fără sentimente faţă de părinţii trupeşti, fără vreo legătură cu ocupaţiile veacului. 7. Apoi să aibă în vedere felul locurilor în care ei trăiesc, în ce întinderi pustii s-au aşezat, departe de viaţa tuturor muritorilor În aceste condiţii ei au simţurile ilu- minate, prevăd şi prezic cele ce nu le vor prevedea niciodată cei care, prin viaţa şi obiceiurile lor, sunt fără experienţă şi fără cultură. Dacă totuşi va voi cineva să formuleze o opinie justă despre acestea şi dacă doreşte să ştie cum se vor îndeplini, să se grăbească mai întâi să-şi însuşească idealul, viaţa şi preocupările lor, şi numai atunci va înţelege că acelea, care par mai presus de puterile omeneşti, sunt nu numai posibile, ci chiar foarte plăcute. Iar acum să trecem repede la comunicările şi la învăţăturile lor. I. Întâia convorbire cu Părintele Moise - Despre scopul şi destinul monahului XXXIII - Cuvântul învăţătorului după meritul auditorilor I În deşertul Scitium, unde-şi duceau viaţa în toată desăvârşirea cei mai încercaţi dintre monahi, se găsea şi părintele Moise care, între flori atât de frumoase, trăia cu înflăcărare virtuţile nu numai în manifestarea lor practică, dar şi în exprimarea lor teoretică. Dorind să mă formez în învăţăturile lui, l-am căutat împreună cu Sfântul părinte Ghermanus (de care din ucenicie şi din primele exerciţii de militărie duho- vnicească am fost nedespărţit atât în mănăstire , cât şi în pustiu, încât toţi, pentru a arăta comunitatea noastră de viaţă şi de idealuri, spuneau că suntem aceeaşi minte şi acelaşi suflet în două trupuri) şi găsindu-1 i-am cerut cu lacrimi în ochi un cuvânt de zidire sufletească, (îi cunoşteam foarte bine caracterul inflexibil, ştiam că nu acceptă să deschidă poarta către desăvârşire decât pentru cei ce o doreau cu înflăcărată credinţă şi o căutau din toată înima. El nu vorbea în nici un caz celor ce nu voiau să-l asculte, sau celor ce nu se simţeau cu totul însetaţi după cuvintele lui, fiindcă socotea că, dacă împărtăşeşte celor nedemni şi care primesc în silă lucrurile necesare şi vrednice de a fi descoperite numai celor ce doresc perfecţiunea, poatede impresia că a pătruns în el fie viciul lăudăroşeniei, fie crima trădării). În sfârşit, învins de rugăminţile noastre a spus cele ce urmează: II Toate meseriile - şi profesiunile - a început el - îşi au un scop, adică un plan şi un ţel, un punct final, către care privind cel ce se îndeletniceşte cu oricare din acestea trebuie să depună toate eforturile, să se expună cu bunăvoinţă şi plăcere, la toate primejdiile şi neajunsurile ca să ajungă la acel punct final. Agricultorul îşi munceşte neobosit ogorul sub razele fierbinţi ale soarelui, sau pe gerul iernii, şi învinge cu fierul plugului rezistenţa pământului, urmărindu-şi ţelul ca, după ce-1 curăţă de toţi mărăcinii şi de toate ierburile, să-l mărunţească şi să-l fărâmiţeze cum e nisipul, în scopul obţinerii de roade bogate şi îmbelşugate, fiind încredinţat că altfel nu poate să-şi ducă viaţa fără griji şi să-şi mărească avutul. 2. Scoate din hambar seminţele şi le aruncă cu voie bună şi cu muncă fără preget în brazdele reavene, neţinând seamă de cheltuielile făcute, pentru că are în vedere recolta viitoare. De asemenea, cei ce se ocupă cu afaceri comerciale nu se tem de ce se poate întâmpla pe mare, nu se îngrozesc de furtuni, îndurând orice până la sfârşit, în speranţa câştigului. Nici cei aprinşi de ambiţia de a cuceri lumea cu armele, cu gândul la mărire şi putere, nu simt primejdiile şi pierderile expediţiilor, nu sunt împiedicaţi de oboseală şi de greutăţile luptelor, în dorinţa de a-şi atinge ţelul propus, de a ajunge adică la demnităţile râvnite. 3. Aşadar şi viaţa monahală îşi are un scop propriu, un ţel al său, pentru atingerea căruia nu numai că răbdăm uşor toate muncile, dar chiar le îndeplinim cu plăcere, pentru care posturile nu ne descurajează, ceasurile de priveghere nu ne obosesc, meditaţia continuă şi citirea cărţilor sfinte ne desfătează, iar munca neîncetată, îmbrăcămintea sărăcăcioasă şi lipsurile, frica de această foarte întinsă pustietate nu ne dezarmează. Pentru aceasta şi voi aţi lăsat cu siguranţă şi afecţiunile părinţilor şi pământul strămoşesc şi plăcerile lumii, aţi trecut prin atâtea ţinuturi, aţi dispreţuit totul, ca să puteţi ajunge la nişte oameni neciopliţi şi înapoiaţi ca noi, care trăim în urâţenia acestui pustiu. De aceea răspundeţi-mi, - a zis el, - care este planul vostru, sau punctul final care vă cheamă să suportaţi cu foarte mare plăcere toate acestea. III Şi cum el stăruia să ne afle părerea în legătură cu această întrebare, Dăm răspuns că răbdăm toate acestea pentru Împărăţia Cerurilor, IV «Bine, a zis el, v-aţi arătat limpede ţelul vostru. Dar înainte de toate voi sunteţi datori să ştiţi care trebuie să fie scopul vostru apropiat, adică planul de care trebuie să ne simţim legaţi permanent, ca să putem ajunge până la punctul final». Şi, fiindcă ne-am mărturisit sincer ignoranţa în această privinţă, el a adăugat: «În orice meserie, sau profesiune, precum am spus, există mai întâi un scop apropiat, adică un plan sau o încordare neîncetată a minţii într-o direcţie, pe care trebuie s-o ai în vedere cu toată strădania şi stăruinţa, ca să poţi ajunge la îndeplinirea ţelului propus. 2. Cum am spus, agricultorul, având ca ţel final să trăiască fără grijă şi fără lipsuri, iar ca scop apropiat să obţină belşug de roade, pentru aceasta îşi curăţă ogorul de toate mărăcinişurile, scoate şi dă la o parte toate ierburile netrebuincioase, având încredere că nu va dobândi altfel cele necesare pentru a-şi asigura o viaţă tihnită, decât dacă se gândeşte mai dinainte la ceea ce doreşte şi speră să realizeze. Nici pe negustor nu-1 părăseşte dorinţa de a-şi procura mărfuri, pentru a obţine câştiguri cu care să-şi adune avere, fiindcă zadarnic ar dori un câştig, dacă nu şi-ar alege şi calea prin care să ajungă la acesta. Şi cei ce doresc să se împodobească cu toate onorurile acestei lumi îşi aleg mai dinainte profesiunile, sau funcţiile pe care ur- mează să le îmbrăţişeze, pentru ca pe calea legitimă indicată de speranţe să-şi poate atinge ţelul, adică să dobândească demnitatea dorită. 3. Astfel şi punctul final, sau capătul drumului nostru, este împărăţia lui Dumnezeu. Dar de ce trebuie căutată cu grijă calea ? Dacă aceasta nu se va găsi asemenea nouă, zadarnică ne va fi orice străduinţă şi oboseală, fiindcă ostenelile drumului, fără cunoaşterea căii de urmat, nu duc la izbândă». Văzându-ne nedumeriţi, bătrânul a continuat: «Ţelul vieţii monahale este, cum am spus, împărăţia lui Dumnezeu, sau Împăraţia Cerurilor, iar calea, adică mijlocul, este inima curată, fără de care îi este peste putinţă cuiva să ajungă la acel ultim punct urmărit. 4. Către această destinaţie fixându-ne privirea, vom urma drumul cel mai drept, ca linie sigură de direcţie şi, dacă se va îndepărta cât de puţin gândul nostru de acest drum, revenind pe aceeaşi direcţie, ne vom corecta foarte bine, în virtutea normei fixate. Această normă va călăuzi toate căutările noastre şi le va concentra spre scopul unic, dându-ne de ştire pe dată dacă mintea noastră se va abate oricât de puţin de la drumul propus». V 1. Aşa este şi cu cei ce mânuiesc armele de luptă: ori de câte ori doresc să arate în faţa regelui acestei lumi priceperea artei lor, ei se străduiesc să nimerească ţinta, care constă în nişte scuturi foarte mici, având pe ele indicate premiile de obţinut. Ei sunt siguri că nu pot ajunge la ţelul propus, decât dacă-şi realizează scopul apropiat, de a lovi ţinta. Iar dacă ţinta le-a fost sustrasă din faţa ochilor, sau dacă atenţia le-a alunecat cât de puţin în altă parte, nu vor putea să-şi dea seama că au pierdut direcţia tirului, fiindcă n-au nici un semn sigur care să le indice greşeala. De aceea şi ei vor trage fără rost, pe alături de ţintă, fiindcă nu-şi pot da seama că au greşit, neavând nici un semn prin care să poată constata cât s-au abătut de la linia justă şi cum s-ar putea corecta. 2. Ţelul nostru este viaţa eternă, potrivit cuvintelor apostolului care spune: «Aveţi ca roadă sfinţenia, iar ca ţel viaţa veşnică». Mijlocul este deci curăţia inimii, sfinţenia, fără de care nu puteţi ajunge la scopul ultim propus, adică la viaţa veşnică. Despre acest mijloc învăţându-ne acelaşi fericit apostol, a folosit cuvinte care exprimă un scop apropiat, zicând astfel: «Uitând de cele ce sunt în urma mea dar străduindu-mă către cele ce sunt înainte, ţintesc către ceea ce este hărăzit, către răsplata făgăduită de Domnul». 3. Când spunem: îmi urmăresc scopul apropiat, adică urmăresc ceea ce-mi este destinat, este ca şi cum am spune: uit de cele ce-mi erau hărăzite mai înainte, adică de viciile omului anterior, mă grăbesc să ajung la răsplata cununii cereşti. Trebuie să ne dăm toate ostenelile pentru a îndeplini tot ceea ce conduce la curăţia inimii şi să ne ferim de ceea ce ne îndepărtează de această ţintă, adică de tot ceea ce este primejdios şi vătămător. Căci pentru aceasta muncim şi suferim, pentru aceasta lăsăm părinţii, patria, demnităţile, bogăţiile şi dispreţuim toate plăcerile lumii acesteia, ca să dobândim pe veci curăţia inimii. 4. Către această destinaţie se îndreaptă faptele noastre, cu gândul de a o îndeplini mai bine. Dacă aceasta nu ne este bine întipărită înaintea ochilor, nu numai că toate ostenelile noastre vor fi zadarnice, risipindu-se fără rost, dar chiar ni se vor împrăştia gândurile şi preocupările în direcţii diferite şi potrivnice. Trebuie să aibă fiecare bine întipărit în minte să nu-şi abată în fiecare ceas şi moment gândurile de la scopul propus, să nu le lase să se schimbe fără întrerupere dintr-o direcţie în alta. VI. Căci din această pricină am văzut pe unii cum, dispreţuind bogăţii enorme, mari sume de aur sau argint, şi chiar moşteniri fabuloase, se pasionează totuşi pentrulucruri mărunte, pentru un cuţit, un condei, un ac, o pană de scris. Dacă şi-ar fixa neclintită în minte preocuparea pentru o inimă curată, niciodată n-ar da atenţie unor lucruri mărunte şi nu le-ar pune pe acestea mai presus de cele însemnate şi de valoare. 2. Păstrează adesea cu multă grijă câte o carte, pe care nu îngăduie s-o citească sau măcar s-o atingă altcineva, şi de aceea ajung să-şi piardă liniştea şi sufletul, în loc să aibă răbdare şi dragoste. Chiar celor ce şi-au dăruit toate bogăţiile pentru dragostea întru Hristos, le rămâne totuşi în inimă gândul la lucruri mărunte, facându-şi uneori supărări din cauza acestora. Astfel, ei pierd dragostea apostolică, fără de care totul este fără preţ şi fără folos. Acest lucru prevăzându-1 în duh, fericitul apostol a zis: «Chiar dacă voi împărţi toate avuţiile mele ca hrană săracilor, chiar dacă voi da corpul meu flăcărilor, dacă nu am dragoste, nimic nu- mi foloseşte». 3. De aici reiese limpede că desăvârşirea nu se obţine odată cu renunţarea totală la bogăţii şi demnităţi, dacă nu există acea dragoste ale cărei părţi le arată apostolul şi care constă în curăţia inimii. Ce este altceva faptul de a nu pizmui, a nu te îngâmfa, a nu te supăra, a nu fi fără scrupul, a nu te gândi numai la ale tale, a nu te bucura de nenorocirea altuia, a nu avea gânduri rele şi altele ca acestea, decât a dărui întotdeauna lui Dumnezeu o inimă desăvârşită şi foarte curată, păzind-o neatinsă de tot felul de tulburări ? VII Pentru aceasta trebuie să dorim aşadar şi să săvârşim toate. Pentru aceasta trebuie să căutăm singurătatea, ştiind că viaţa noastră trebuie să constea în post, veghe, trudă, îmbrăcăminte sărăcăcioasă, citirea cărţilor sfinte şi în celelalte virtuţi. Prin acestea ne putem pregăti şi păstra inima neatinsă de patimi vătămătoare şi, urcând pe aceste trepte, ne înălţăm la desăvârşirea dragostei. Iar dacă n-am putut dobândi prin ele ceea ce ne-am propus, să nu cădem în tristeţe, mânie sau indignare, ci să le combatem pe acestea fără să uităm ceea ce avem de făcut. 2. Prin mânie pierdem ceea ce am realizat prin post şi este mai mare pagubă pe care ne-o pricinuieşte dispreţuirea fratelui, decât câştigul obţinut prin citire şi studiu. Aşadar se cade să practicăm cele ce urmează, adică postul, veghea, sin- gurătatea, meditaţia asupra cărţilor sfinte pentru scopul principal, adică pentru curăţia inimii, pentru dragoste. Să nu tulburăm pentru ele această virtute principală, care va rămâne în noi întreagă şi nevătămată, chiar dacă pentru păstrarea şi nece- sitatea ne-a făcut să trecem cu vederea peste unele din mijloacele prin care oobţinem. Nu ar fi de nici un folos să le practicăm pe toate acestea, dacă am pierdut ceea ce constituie câştigul principal pentru obţinerea căruia le-am îndeplinit. 3. Cel ce se sârguieşte să-şi pregătească şi să-şi pună la punct instrumentele pentru meseria sa nu socoteşte că e de ajuns să le aibă, pentru a obţine ceea ce speră prin ele, ci învaţă să le folosească, pentru a-i fi ajutoare în îndeplinirea scopului urmărit. Aşadar postul, veghea, citirea Scripturii, lipsa de îmbrăcăminte şi de alte lucruri necesare nu constituie desăvârşirea, ci sunt mijloace ale desăvîrşiirii, fiindcă scopul ultim al practicii acestora nu constă în ele înşile, ci prin ele se ajunge la scop. 4. Zadarnic aşadar va practică aceste exerciţii cel ce, mulţumit cu ele, se va opri aci în încordarea minţii sale şi nu-şi va extinde efortul virtuţilor către atingerea ţelului pentru care ele sunt practicate, făcând din aceste exerciţii un scop şi uitând de rostul cel mai de pe urmă, care încoronează opera. Deci tot ce poate tulbura această curăţie a minţii noastre, oricât ar părea de util şi de necesar, trebuie evitat ca vătămător. Prin această normă şi linie a unei direcţii sigure a acţiunilor noastre ne vom putea deci feri de alunecarea în tot felul de greşeli şi de rătăciri, şi vom atinge astfel scopul dorit. VIII Aceasta trebuie să ne fie strădania principală, această direcţie neschimbată a inimii, cu gândul îndreptat întotdeauna către Dumnezeu şi către cele dumnezeieşti. Tot ce contravine acestor reguli, oricât de mari ar fi, trebuie socotit totuşi pe planul al doilea, dacă nu chiar de minimă importanţă şi vătămător. Ideea aceasta o întru- chipează foarte bine în Evanghelie Marta şi Maria. Marta îndeplineşte o slujbă sfântă, ca una care slujea Domnului şi discipolilor Lui, pe când Maria, care se dedicase învăţăturii lui Iisus, stând la picioarele Lui, pe care le săruta şi le ungea cu mirul bunei credinţe, a fost mai preţuită de Domnul, fiindcă ea îşi alesese partea cea mai bună, pe care nu i-ar fi putut-o lua cineva. 2. Marta, pe când slujea cu multă pietate, grijă şi osteneală, văzând că singură nu poate face faţă unei sarcini aşa de mari, a cerut de la Domnul ajutor sorei sale zicând: «Nu vezi că sora mea m-a lăsat să slujesc singură ? Spune-i să mă ajute!». Ea îşi chema sora la un lucru lăudabil, nu fără însemnătate: şi totuşi, iată ce răspuns i-a dat Domnul : «Marto, Marto, de prea multe lucruri te îngrijeşti şi te ocupi; dar este nevoie de puţine, sau chiar numai de unul. Maria şi-a ales partea bună, care nu se va lua de la ea». Vedeţi dar Domnul a socotit ca temei al bunului principal teoria, ceea ce însemnează contemplaţia divină. 3. De aici rezultă că, oricât ni s-ar părea de necesare şi de utile celelalte virtuţi, trebuie să le socotim totuşi secundare, pentru că toate sunt subordonate acesteia din urmă. Când zice Domnul : «De prea multe lucruri te îngrijeşti şi te ocupi, dar este nevoie de puţine, sau chiar numai de unul» - înseamnă că El a considerat ca bun suprem nu partea practică, oricât ar fi de lăudabilă şi de plină de roade, ci con-templaţia divină, care într-adevăr este simplă şi unică, adică acea teorie, care este păstrată mai întâi în atenţia câtorva oameni sfinţi. De la contemplarea acestora coborându-se, cel ce vrea să înainteze va ajunge şi la ceea ce este unic, adică la contemplarea lui Dumnezeu, cu ajutorul acestuia putând să se înalţe mai presus de faptele şi slujbele sfinţilor, împărtăşindu-se numai din frumuseţea şi cunoaşterea lui Dumnezeu Cel unic. 4. «Marta şi-a ales partea bună, care nu se va lua de la ea». Şi această observaţie trebuie s-o privim cu atenţie. Când zice: «Maria partea bună şi-a ales», deşi despre Marta tace şi nu pare a o dojeni, lăudând-o totuşi pe cea dintâi, reiese că o consideră inferioară pe aceasta din urmă. De asemenea, când spune : «care nu se va lua de la ea», arată că partea acesteia îi va putea fi luată (căci ajutorul trupesc nu poate rămâne permanent cu omul) dar ne învaţă că slujba celei dintâi nu se poate sfârşi niciodată. IX Neliniştiţi din cauza acestei afirmaţii, am întrebat: «Dar ce ? chinul posturilor, sta-tornicia citirilor, operele de milostenie, de dreptate, de pietate şi de omenie vor fi luate şi nu vor rămâne cu autorii lor ? Domnul însuşi promite ca răsplată domnia cerească pentru aceste osteneli când zice: «Veniţi, binecuvântaţii Tatălui Meu, luaţi în stăpânire domnia pregătită vouă de la începutul lumii; căci flămând am fost şi Mi-aţi dat să mănânc, însetat am fost şi Mi-aţi dat să beau», şi celelalte. Cum vor fi luate aşadar cele ce duc pe făptaşii lor în Împărăţia Cerurilor ? X Moise : Dar eu n-am spus că va fi luată răsplata pentru o faptă bună, de vreme ce tot Domnul zice: «Cel ce va da să bea unuia din aceştia mai mici doar un pahar de apă rece în nume de ucenic, amin zic vouă, el nu-şi va pierde răsplata sa». Eu spun că trebuie lăsată la o parte acţiunea pe care o cere necesitatea trupească, îndemnul cărnii, sau inegalitatea acestei lumi. Căci statornicia lecturii, sau osteneala postului, se exercită cu folos pentru curăţia inimii şi pentru biciuirea trupului numai în prezent, cât timp «trupul pofteşte Împotriva duhului». Vedem că şi acum unele din acestea sunt luate de la cei istoviţi de prea multă muncă, de boală, sau de bătrâneţe, fiindcă nu pot fi practicate permanent de către om. 3. Cu atât mai mult ele vor înceta în viitor, când ceea ce e «stricăcios» va îmbrăca «stricăciunea» şi acest trup, care acum este animalic, se va înălţa duhovniceşte şi va începe să se comporte astfel, încât să nu dorească împotriva sufletului. Chiar fericitul apostol vorbeşte despre acestea pe faţă, când zice: «Osteneala corpului este la puţine lucruri folositoare; în schimb evlavia (prin care se înţelege, în chip neîndoielnic, dragostea) este la toate folositoare, fiindcă ea are în sine făgăduinţa vieţii prezente şi viitoare». Aşadar, osteneala, despre care se spune că este folo- sitoare pentru puţine lucruri, se arată clar că nici nu se practică în tot trupul, nici nu poate aduce practicantului cea mai înaltă desăvârşire. 3. Acest folos puţin se poate însă referi la două situaţii, adică fie la scurtimea timpului, fiindcă exerciţiul corpului nu poate fi veşnic pentru om, atât în prezent cât şi în viitor, fie la micimea folosului care se dobândeşte din exerciţiul corporal, pentru aceea că osteneala corporală, utilă oarecum la început, nu aduce însăşi desăvârşirea iubirii, care conţine în sine făgăduinţa vieţii prezente şi viitoare. Numai de aceea socotim necesară îndeletnicirea cu ostenelile arătate mai înainte, fiindcă fără ele nu ne putem urca pe culmile dragostei. 4. Aceste lucrări ale evlaviei şi milei, despre care vorbiţi, sunt necesare cât timp domneşte starea de inegalitate printre oameni. Efectul lor nu s-ar putea aştepta, dacă n-ar exista cu prisosinţă o foarte mare parte dintre săraci, lipsiţi şi infirmi, parte produsă de nedreptatea acelor oameni care deţin la dispoziţia lor cele ce au fost acordate tuturor de către Făcătorul lumii şi care trebuie folosite de către toţi. 5. Aşadar, cât timp va exista în omenire această inegalitate, actele de milostenie vor fi trebuincioase şi folositoare, dând ca răsplată celui ce le săvârşeşte cu bună-voinţă şi pietate moştenirea veşnică. În viaţa viitoare însă starea aceasta va înceta şi toţi vor fi la fel. Atunci nu va mai exista inegalitatea care generează milă şi toţi vor trece cu inimă curată la dragostea de Dumnezeu şi la contemplarea veşnică a celor divine. Acestui scop se dedică cu toată strădania şi cu toate puterile cei ce se îndreaptă către ştiinţă în lumea aceasta şi către purificarea inimii. Socotindu-se în slujba trupului şi a stricăciunii, ei vor să le învingă pe acestea şi să ajungă la acea făgăduială a Mântuitorului care zice: «Fericiţi cei cu inimă curată, căci aceia vor vedea pe Dumnezeu». XI De ce vă miraţi dacă acele ocupaţii arătate mai înainte sunt trecătoare, de vreme ce sfântul apostol spune că darurile cele mai înalte ale Duhului Sfânt vor trece, pe când dragostea va rămâne fără sfârşit ? El zice: «Profeţiile se vor sfârşi, limbile vor înceta, ştiinţa se va risipi, dar dragostea niciodată nu piere». 2. Toate darurile se împart după timp şi trebuinţe, încetând, fără îndoială, când nu mai sunt necesare ; în schimb dragostea nu va înceta niciodată. Nu numai în lumea aceasta ea lucrează cu folos în noi, ci şi în viitor. Când trebuinţele trupeşti nu vor mai exista, ea va fi cu atât mai lucrătoare şi mai desăvârşită, fiindcă nu va mai fi de nimic pătată, iar veşnica ei nestricăciune o va uni şi mai înflăcărat şi mai puternic cu Dumnezeu. XII Ghermanus: Dar cine, câtă vreme trăieşte în trup, va putea fi întotdeauna dedicat acestei contemplări divine, încât să nu se gândească la întâlnirea cu un frate, la vizitarea unui infirm, la lucrul mâinilor, la omenia pe care trebuie s-o arate faţă de călători, sau faţă de cei ce vin să-l vadă? Cine este scutit de grijile impuse de propriul său corp ? Dorim să fim învăţaţi în ce chip şi pe ce cale poate mintea să fie împreună cu Dumnezeu Cel nevăzut şi necuprins. XIII Moise: Nu este cu putinţă omului, câtă vreme el trăieşte în trup, să fie în per- manentă contemplare a lui Dumnezeu, aşa cum spuneţi voi. Dar suntem datori să ştim încotro trebuie să ne fie încordate gândurile, în ce direcţie trebuie să ne îndreptăm privirea sufletului nostru. Să se bucure mintea când poate dobândi acest lucru şi să simtă durere atunci când rătăceşte în altă parte, să suspine ori de câte ori simte că s-a îndepărtat de binele suprem, ori de câte ori se surprinde că i-a alunecat privirea în altă parte, să considere uşurătate şi decădere despărţirea de contemplaţia faţă de Hristos. 2. Ori de câte ori a deviat cât de cât privirea noastră, întorcându-ne iarăşi ochii minţii către El să aşezăm din nou pe linia cea dreaptă cugetul nostru. Toate se petrec în adâncul sufletului nostru, în care diavolul şi viciile nu trebuie să-şi găsească sălaş. În noi trebuie întemeiată împărăţia lui Dumnezeu, precum zice evanghelistul : «împărăţia lui Dumnezeu nu va veni din afară şi nu vor zice : iată este aici, sau iată este acolo; amin zic vouă, că împărăţia lui Dumnezeu este în voi». Iar în noi nu poate fi altceva decât cunoaşterea sau necunoaşterea adevărului, dragostea de vicii sau de virtuţi, prin care pregătim în inimile noastre scaun de împărăţie diavolului sau lui Hristos. 3. Cum este împărăţia Acestuia arată apostolul zicând astfel: «împărăţia lui Dumnezeu nu este mâncare sau băutură, ci dreptate, pace şi bucurie în Duhul Sfânt». Aşadar, dacă împărăţia lui Dumnezeu este în noi şi dacă această împărăţie a lui Dumnezeu este dreptate, pace şi bucurie, înseamnă că acela care trăieşte înacestea este în împărăţia lui Dumnezeu şi, dimpotrivă, cei ce trăiesc în nedreptate, dezbinare şi tristeţea aducătoare de moarte, se găsesc în împărăţia diavolului şi în iadul morţii. Prin aceste arătări se deosebeşte împărăţia lui Dumnezeu de cea a diavolului. Şi la drept vorbind, dacă luăm în considerare acea stare de con- templaţie, prin care se obţin virtuţile trebuitoare pentru împărăţia lui Dumnezeu, în ce altceva să ne încredem, dacă nu într-o stare de bucurie fără de sfârşit? 4. Ce altceva se potriveşte cu adevărata fericire, decât liniştea neîncetată şi bucuria veşnică ? Şi, ca să afli mai sigur nu prin vorbele mele adevărul celor pe care le-am spus, ci prin autoritatea Domnului însuşi, ascultă cum descrie El foarte clar felul şi starea acelei lumi: «Iată, Eu voi face ceruri noi şi pământ nou; cele de mai înainte nu vor mai fi în amintire şi nu vor mai copleşi inimile, ci veţi tresălta şi vă veţi bucura veşnic de cele pe care Eu le creez». Şi iarăşi : «Se vor găsi în ele bucurie şi veselie, lucrarea harului şi glas de laudă, şi aşa va fi lună de lună, sabat după sabat». 5. Şi de asemenea: «Vor veni bucuria şi veselia, vor fugi gemetele şi durerea». Şi, dacă vreţi să auziţi şi mai limpede vorbindu-se despre viaţa şi sălaşul celor sfinţi, ascultaţi cele ce duc prin vocea Domnului către Ierusalimul cel ceresc: «Voi aşeza ca oaspe al tău pacea şi ca ajutoare dreptatea. Nu se vor mai auzi pe pământul tău despre nedreptate, nu va mai fi în hotarele tale pustiire şi tristeţe, mântuirea va pune stăpânire pe zidurile tale, şi lauda pe porţile tale. Nu te va mai lumina soarele ziua şi nici splendoarea lunii noaptea, ci Domnul îţi va fi lumină veşnică şi Dumnezeul tău gloria ta. Soarele tău nu va mai apune şi luna ta nu va mai descreşte, ci Domnul îţi va fi spre veşnică lumină şi plânsetele tale se vor sfârşi». 6. Dar fericitul apostol nu vorbeşte în general şi vag despre împărăţia lui Dumnezeu, ci descrie precis şi concret acel ţinut, care este în Duhul Sfânt. El ştie că există şi o altă bucurie, vrednică de osândă, despre care zice: «Lumea aceasta se va bucura, dar vai de voi, care râdeţi, fiindcă veţi plânge». Împărăţia Cerurilor trebuie înţeleasă din trei puncte de vedere: sau că vor domni cerurile, adică sfinţii care se găsesc în el, potrivit cuvintelor: «Tu vei fi peste cinci cetăţi şi tu peste zece», precum se spune şi discipolilor : «Veţi şedea pe douăsprezece tronuri şi veţi judeca cele douăsprezece triburi ale lui Israel», sau că înseşi cerurile vor începe să fie guvernate de Hristos, fiindcă, de bună seamă, Dumnezeu va începe să fie peste toţi cei supuşi Lui, ca «totul peste toate», sau că fără îndoială, cei sfinţi vor domni în ceruri împreună cu Domnul... XIVDe aceea omul, câtă vreme trăieşte în acest trup, va şti că trebuie să se socotească în slujba acelei împărăţii, căreia i s-au dedicat ca părtaş şi slujitor în această viaţă, sigur fiind că în veşnicie va fi însoţitor al Celui pe care L-a ales să-L aibă stăpân şi totodată tovarăş, potrivit învăţăturii Domnului care zice: «Dacă-Mi slujeşte cineva să Mă urmeze, şi unde sunt Eu, acolo va fi şi slujitorul Meu». Precum împăraţia diavolului se capătă prin practicarea viciilor, la fel împărăţia lui Dumnezeu se dobândeşte prin exerciţiul virtuţilor, curăţia inimii şi ştiinţa duhovnicească. 2. Iar unde este împărăţia lui Dumnezeu, acolo se găseşte, fără îndoială, viaţa veşnică, şi unde este împărăţia diavolului, acolo se află în chip sigur iadul morţii, unde Domnul nu poate fi lăudat, căci spune profetul: «.Nu cei morţi te vor lăuda, Doamne ; nici cei ce coboară în iad» (în iadul păcatului, fără îndoială); dar noi - zice el - cei ce trăim (desigur nu pentru vicii, nici pentru lumea aceasta, ci pentru Dumnezeu) lăudăm pe Domnul acum şi în veci. Căci nu este în moarte cel ce-şi aminteşte de Dumnezeu; dar în iad (adică în păcat) cine-L va prea mări pe Dumnezeu? Nimeni, desigur. 3. Nici unul, chiar dacă ar declara de o mie de ori că este creştin, sau monah, nu-L cinsteşte pe Dumnezeu, nici unul nu-L pomeneşte pe Dumnezeu, dacă face ceea ce Domnul îi interzice, şi nici nu se declară în mod sincer slujitor al lui Dumnezeu cel ce-i dispreţuieşte cu îndrăzneală neînfricată învăţăturile. Fericitul apostol spune că-n astfel de moarte se găseşte văduva care petrece în desfătări: «Văduva care petrece în desfătări, chiar în viaţă, moartă este». Sunt mulţi aşadar care, trăind în acest trup, sunt morţi, în iad, unde nu pot lăuda pe Dumnezeu, şi dimpotrivă sunt alţii care, deşi morţi cu trupul, binecuvântează pe Dumnezeu în duh şi-L laudă, precum spun aceste cuvinte: «Binecuvântaţi pe Domnul, duhuri şi suflete ale celor drepţi» şi: «Toată suflarea să laude pe Domnul». 4. Şi în Apocalipsă se spune că sufletele celor ucişi nu numai că-L laudă pe Dumnezeu, dar se şi roagă Lui. Iar în Evanghelie Domnul spune şi mai clar saducheilor : «N-aţi citit cuvintele lui Dumnezeu care zice: Eu sunt Dumnezeul lui Avraam şi Dumnezeul lui Isaac şi Dumnezeul lui Iacob? Dumnezeu nu este al celor morţi, ci al celor vii». Deci toţi aceştia trăiesc şi despre ei spune şi apostolul: «Pentru aceea nu şovăie Dumnezeu să se numească Dumnezeul lor; căci lor le-a pregătit împărăţia». Că nu sunt nici în nelucrare şi nici nesimţitoare sufletele după despărţirea de acest corp o arată chiar parabolele evanghelice despre săracul Lazăr şi despre bogatul înpurpură. Dintre aceştia, unul îşi primeşte prea fericitul sălaş în liniştea sânului lui Avraam, iar celălalt arde în flăcările focului celui veşnic. 5. Iar dacă vrem să dăm atenţie celor zise către tâlhar: «Astăzi vei fi cu Mine în Rai», trebuie să înţelegem nu numai că în suflete rămân vii sentimentele de altă- dată, dar şi că ele sunt răsplătite după felul faptelor săvârşite în viaţă. Căci Domnul nu i-ar fi permis aceasta, dacă ar fi ştiut că sufletul lui Lazăr, după separarea de trup, trebuie să rămână fără simţire, sau să se risipească în nimicnicie. Nu trupul, ci sufletul lui va avea să meargă cu Hristos în Rai. 6. Trebuie să dispreţuim şi să respingem cu toată puterea acea foarte netrebnică rătăcire a ereticilor care nu cred că Hristos a putut fi în Rai în ziua în care a coborât în iad. Ei citesc textul despărţit astfel: «Amin îţi zic ţie astăzi, vei fi cu mine în Rai» (cu cuvântul astăzi în prima propoziţie) înţelegând că promisiunea nu va fi îndeplinită îndată după trecerea din această viaţă, ci după înviere, nevoind să ţină seamă că înainte de înviere El s-a adresat iudeilor, care-L credeau ca pe ei înşişi, închis adică în strâmtoarea cărnii şi-n slăbiciunile trupului: «Nu se urcă în cer decât cel ce se coboară din cer, Fiul Omului care este în cer». 7. Din acestea se înţelege limpede că sufletele celor morţi nu numai că nu sunt fără simţire, dar nu sunt lipsite nici de simţăminte, adică de speranţă şi tristeţe, bucurie şi teamă, şi că dintre cele care li se păstrează pentru acea zi a judecăţii, pe unele chiar încep să le preguste oarecum, că după moartea trupului nu se topesc în nimic, aşa cum socotesc unii necredincioşi, ci trăiesc şi mai intens, lăudându-L neîntrerupt pe Dumnezeu. 8. Dar să lăsăm la o parte mărturiile Scripturii şi, atât cât ne ajută mintea noastră slabă, să spunem câteva cuvinte despre însăşi natura sufletului. Oare nu este mai presus de orice naivitate şi prostie să crezi că partea cea mai preţioasă din om, în care se găseşte, precum spune fericitul apostol, chipul şi asemănarea cu Dumnezeu, după ce scapă de sarcina trupului devine insensibilă, sufletul care conţine în sine toată puterea raţiunii şi face şi materia insensibilă a trupului să devină sensibilă când este încă împreună cu el ? Dimpotrivă, mintea, dezbrăcată de această haină a trupului care acum o îngreuiază, îşi va arăta şi mai puternic virtuţile, care nu vor pieri, ci vor deveni şi mai curate şi mai alese. 9. Fericitul apostol ştie aşa de bine că este adevărat ceea ce spunem noi aici, încât el doreşte să se despartă de acest trup, ca prin separare de el să fie şi mai puternic unit cu Domnul. El spune: «Doresc să mă dezleg de trup şi să fiu cu Domnul Hristos, cu atât mai mult, cu cât, atunci când suntem în corp, ne înstrăinăm deDomnul. De aceea îndrăznim şi voim mai degrabă să ne înstrăinăm de corp şi să fim alături de Domnul. De aceea ne străduim, fie prezenţi, fie absenţi, să-i plăcem Lui». El afirmă astfel că întârzierea sufletului în acest trup este îndepărtare de Domnul şi absenţă de la Hristos şi asigură cu toată încrederea că separarea şi îndepărtarea lui de acest trup este prezenţă întru Hristos. 10. Iarăşi şi mai clar vorbeşte acelaşi apostol despre această stare foarte vie a sufletelor : «Dar v-aţi apropiat de muntele Sion şi de cetatea lui Dumnezeu Celui viu, Ierusalimul cel ceresc, adunarea multor mii de îngeri şi Biserica celor dintâi care au fost înscrişi în cer şi duhuri ale drepţilor desăvârşiţi». Despre acestea spune în alt loc: «Am avut pe părinţii trupului nostru îndrumători şi-i respectăm; nu vom trăi şi nu ne vom supune cu atât mai mult Părintelui duhurilor?». XV Contemplaţia lui Dumnezeu se concepe în multe feluri. Dumnezeu nu este cu- noscut numai prin acea admiraţie a substanţei Sale de necuprins, ceea ce constituie totuşi o nădejde a făgăduinţei, ci El se manifestă şi prin măreţia creaţiei Sale, prin judecata Sa dreaptă şi prin ajutorul şi asistenţa acordate zilnic. Constatăm acestea când cercetăm cu mintea foarte limpede ce face El pentru sfinţii Săi de-a lungul veacurilor, cum guvernează, orânduieşte şi conduce cu puterea Sa tot universul, când admirăm cu cutremurul inimii nemărginirea ştiinţei Sale, şi pătrunderea privirii Lui, căreia nu-i poate scăpa nici un secret al inimilor, când ne gândim că El ştie şi cunoaşte numărul valurilor şi al părticelelor din care e compus nisipul mărilor, când contemplăm înmărmuriţi cum are în socoteala minţii Sale picăturile ploilor şi zilele şi ceasurile timpului şi toate cele trecute şi viitoare. 2. Când ne gândim la nemăsurata Lui bunătate, cum rabdă cu nesfârşita mărinimie nenumăratele noastre păcate, pe care le săvârşim în fiecare clipă sub ochii Lui, cum ne acordă mila Sa fără să avem mai înainte vreun merit, dându-ne atâtea ocazii de mântuire şi primindu-ne în dragostea Sa. Învingând pe diavol, duşmanul Său, El a avut grijă ca noi încă din leagăn să fim crescuţi în harul şi în cunoaşterea legii Sale. Pentru primirea Lui în sufletul nostru ne răsplăteşte cu fericirea veşnică şi cu daruri neîncetate, pentru mântuirea noastră în sfârşit S-a întrupat şi a arătat tuturor neamurilor puterea minunilor Sale. 3. Sunt însă şi alte nenumărate feluri de a contempla pe Dumnezeu, pe care simţurile noastre le realizează în raport cu calitatea vieţii şi cu curăţia inimii noa- stre. Dar Dumnezeu este perceput numai de cei cu simţuri fără prihană şi nu de cel în care trăieşte vreunul din simţurile trupului. Fiindcă «nu poţi, zice Domnul, săvezi faţa mea; nu mă va vedea omul care va trăi» robit adică acestei lumi şi patimilor pământeşti. XVI Ghermanus: Dar cum se explică faptul că se furişează şi pătrund în noi, chiar fără să vrem şi să ştim, gânduri fără rost, pe care este greu nu numai să le alungăm, dar chiar să le înţelegem şi să ne lămurim asupra lor ? Poate vreodată mintea să scape de ele şi să nu cadă niciodată în cursa acestor înşelăciuni deşarte ? XVII Moise: Nu-i este cu putinţă minţii să nu fie tulburată de astfel de gânduri, dar ea poate să lupte împotriva lor şi să le învingă. Iar dacă nu depinde de noi apariţia lor, în schimb este în puterea noastră dezaprobarea sau acceptarea lor ? Precum am spus, este imposibil ca mintea să nu fie năpădită de tot felul de gânduri, dar nu trebuie să punem totul pe seama atacurilor şi ispitelor din partea acelor duhuri, care caută să pătrundă în noi. Altfel omul n-ar avea libertatea de a alege şi nu s-ar putea îndrepta. 2. Eu afirm că depinde în mare măsură de noi să ne îndreptăm gândurile, să facem să crească în inimile noastre numai cele sfinte şi spirituale, nu cele pământeşti şi carnale. De aceea citim mereu şi medităm asupra Scripturii, pentru ca să oferim memoriei ocazia de a primi cele duhovniceşti, de aceea cântăm adesea psalmi, ca să ne formăm în atmosfera lor, de aceea veghem, postim şi ne rugăm fără preget, pentru ca inima noastră să respingă cele pământeşti şi să se umple de cele cereşti. Trebuie să avem mereu în vedere acestea, pentru ca nu cumva mintea, acoperită de pecinginea viciilor, să şovăie şi să se prăbuşească în ţinuturile cărnii. XVIII Acestui exerciţiu al inimii i se potriveşte foarte bine comparaţia cu roata morii, pe care o pune în mişcare puterea apei. Câtă vreme apa curge, roata nu încetează să se învârtească. Dar depinde de voinţa stăpânului ca ea să macine grâu, orz, sau neghină. Fără îndoială că în mod necesar macină ceea ce i s-a dat. 2. La fel şi mintea, sub impulsul vieţii prezente şi împresurată mereu de ispite şi pasiuni, nu va putea fi liberă de clocotul gândurilor; dar priceperea şi iscusinţa ei vor şti ce trebuie să alunge şi ce să reţină. Dacă, aşa cum am spus, vom recurge neîncetat la meditaţia asupra cărţilor sfinte şi ne vom îndrepta memoria numai spre cele duhovniceşti, iar dorinţele spre perfecţiune şi spre speranţa vieţii viitoare, cu siguranţă că gândurile noastre vor fi în acord cu năzuinţele noastre, care ne conduc.3. Dar dacă, învinşi de lene şi nepăsare, vom cădea pradă viciilor şi preocupărilor uşuratice, dacă ne vor robi grijile lumii acesteia şi frământările fără rost, atunci desigur că se vor naşte felurite complicaţii vătămătoare inimii noastre. După cum spune Mântuitorul, unde va fi comoara gândurilor şi lucrărilor noastre, acolo în mod necesar ne va fi şi inima. XIX Fără îndoială că, înainte de orice, trebuie să cunoaştem cele trei obârşii din care provin cugetările noastre şi anume: Dumnezeu, diavolul şi noi înşine. Vin de la Dumnezeu, când El găseşte cu cale să ne vadă în lumina Duhului Sfânt, ridicându- ne pe o treaptă mai înaltă de desăvârşire, când ne ceartă printr-o dojană mântui- toare, dacă am fost delăsători şi ne-am lăsat traşi înapoi de la cele bune, sau când ne deschide porţile cerului şi ne îndreaptă gândurile şi voinţa către fapte mereu mai bune. Aşa a fost lucrarea lui Dumnezeu când regele Asverus, dojenit de Domnul, s- a simţit îndemnat să citească în cărţile despre trecut, amintindu-şi astfel de binefacerile lui Mardocheus, pe care l-a ridicat apoi la cele mai înalte onoruri şi a revocat sentinţa foarte crudă, care dicta moartea iudeilor. 2. Aminteşte profetul : «Vei asculta ce spune înlăuntrul meu Dumnezeu». Acelaşi lucru se spune şi-n altă parte : «Şi mi-a spus îngerul care vorbea cu mine». Fiul lui Dumnezeu promite că va veni împreună cu Tatăl şi va poposi în noi. «Nu sunteţi voi care vorbiţi, zice El, ci e Duhul Tatălui vostru, care vorbeşte în voi». Şi vasul ales zice: «Cereţi o dovadă despre acel Hristos Care vorbeşte în mine». 3. Vine de la diavol şirul de gânduri, când el încearcă să ne câştige atât prin momeala viciilor, cât şi prin înşelăciuni ascunse, arătându-ne în chip mincinos, cu mare dibăcie, cele rele drept bune, şi prefăcându-se faţă de noi în înger al luminii. Arată evanghelistul: «S-a săvârşit cina, dar diavolul mai dinainte trimisese în inima lui Iuda al lui Simon Iscariotul gândul de a-L trăda pe Domnul». De asemenea, zice : «Şi după îmbucătură a intrat în el satana». Petru îi spune lui Anania : «De aceea a încercat satana inima ta, ca să minţi faţă de Duhul Sfânt». Dar ceea ce citim în Evanghelie a prezis cu mult înainte Ecclesiastul: «Dacă se va ridica asupra ta puterea celui ce are duhuri, să nu-ţi părăşesti locul». 4. Şi în cartea a treia a Regilor duhul necurat spune lui Dumnezeu împotriva lui Ahab: «Mă voi duce şi voi fi duh mincinos în gura tuturor profeţilor lui». Iar din noi răsar gândurile când ne amintim în chip firesc de cele ce facem, sau am făcut, sau am auzit. Astfel, fericitul David spune: «Am cugetat la zilele de demult şi de anii cei veşnici mi-am adus aminte. Noaptea în inima mea gândeam şi se frământa duhul meu». Şi de asemenea: «Domnul ştie gândurile oamenilor, că sunt deşarte»,şi «.Gândurile celor drepţi sunt judecăţi». Iar în Evanghelie spune Domnul către farisei: «De ce cugetaţi rău în inimile voastre ?». XX Trebuie să avem în vedere aşadar această întreită obârşie, să analizăm primele începuturi, cauzele şi autorii lor, pentru a putea vedea ce importanţă trebuie să le acordăm şi ce merită din partea noastră. Trebuie să avem, după cum ne învaţă, Domnul, priceperea zarafilor. Meseria şi ştiinţa lor este de a cunoaşte care este aurul cel mai curat, numit în popor obrizum, şi care este cel pe care focul l-a purificat mai puţin. Foarte atenţi, ei nu se lasă înşelaţi de un dinar de aramă, sau de alt metal prost, dar care imită culoarea aurului strălucitor ; ei cunosc bine şi ştiu să deosebească monedele care au pe ele chipul regelui de acelea care sunt bătute de uzurpatori. De asemenea, ei le cântăresc, ca să vadă dacă au greutatea cerută de lege. 2. Toate acestea trebuie să le observăm şi noi în cele ale duhului, precum ne arată cuvântul evanghelic. De îndată ce în inima noastră a pătruns vreun gând, sau ni s-a comunicat vreo învăţătură, trebuie să cercetăm cu toată atenţia dacă acestea au fost purificate în acel foc divin şi ceresc al Duhului Sfânt, sau dacă e vreo superstiţie iudaică, dacă nu cumva ele coboară din îngâmfarea filosofiei acestei lumi, arătând numai la suprafaţă a fi demne de cinstire. Vom putea îndeplini această cerinţă, dacă vom urma acele cuvinte apostolice : «Nu vă încredeţi în orice duh, ci cercetaţi dacă duhurile sunt de la Dumnezeu». 3. Aşa s-au înşelat şi cei ce, după ce s-au dedicat vieţii monahale, s-au lăsat atraşi de cuvintele frumoase şi de unele învăţături ale filosofilor. Părîndu-li-se la început bune aceste învăţături şi în concordanţă cu dogmele religiei, ca aurul care străluceşte pe deasupra la monedele false, ei au rămas pentru totdeauna cu sufletul gol şi sărac, căzând pradă ideilor vremii, ereziilor şi îngâmfării. Citim în cartea lui Iosua Navi că aşa a păţit şi Achor care, dorind şi furând o linguriţă de aur din tabăra lofilor, a meritat să fie lovit de anatemă şi condamnat la moarte veşnică. 4. În al doilea rând se cuvine să cercetăm cu grijă dacă nu cumva aurul foarte curat al Scripturii este degradat prin interpretări false şi înşelătoare. Prea vicleanul diavol a încercat să ispitească pe Mântuitorul, prezentându-i-se ca unui om simplu. Stricând printr-o răuvoitoare tălmăcire cele ce în general trebuie înţeles de toţi cei drepţi, el a căutat să le aplice în chip special celui ce, nu ducea lipsă de paza îngerilor, zicând: «El va porunci îngerilor despre Tine, ca să Te păzească pe toate căile Tale. Şi Te vor purta de mână, ca să nu-ţi răneşti picioarele de pietre». De bună seamă că el schimbă cu viclenie preţioasele învăţături ale Scripturii, dându-leun sens contrar şi vătămător, prezentând astfel chipul unui tiran sub culoarea strălucitoare a aurului. El încearcă să ne înşele cu piese false, îndemnându-ne să săvârşim opere de pietate, care nu sunt însă recunoscute de superiorii noştri. Sub pretextul virtuţilor, el ne duce în păcat atrăgându-ne fie prin posturi nemăsurate şi în afara celor rânduite, fie prin veghe prea îndelungată, prin rugăciuni nelalocul lor, sau prin citiri nepotrivite, ne împinge la fapte cu urmări rele. 5. El ne îndeamnă să ieşim în lume şi să facem vizite la rude şi prieteni, ca să ne scoată din singurătatea mânăstirii şi din liniştea prietenească pe care ea ne-o oferă; ne împinge să ne îngrijim de unele femei credincioase şi părăsite, ca prin cursa de acest fel să-l ţină pe monah înlănţuit definitiv, robit grijilor şi ocupaţiilor pri- mejdioase. El ne instigă să dorim funcţii sfinte clericale, sub pretext că în felul acesta avem activitate rodnică şi dragoste de cele duhovniceşti, îndepărtându-ne astfel de umilinţa şi curăţia sufletească pe care ne-am propus-o. 6. Toate acestea, contrare mântuirii şi îndatoririlor noastre, îi înşeală pe cei naivi şi nepricepuţi, fiindcă le sunt prezentate sub vălul milei religioase. Astfel de acţiuni sunt monede care imită pe cele adevărate, fiindcă pe deasupra par a fi pline de pietate, dar ele nu sunt monede legale, adică nu sunt aprobate de superiorii noştri, fiindcă nu provin de la adevăraţii reprezentanţi ai credinţei, ci sunt fabricate pe ascuns în atelierul demonilor, spre pagubă şi primejdia celor necunoscători şi slabi. Acestea, deşi par pentru moment utile şi necesare, totuşi, dacă la început nu fac nici un rău, mai târziu devin dăunătoare scopului propus, slăbindu-ne oarecum tot corpul. Un mădular al nostru, oricât de necesar, ca mâna dreaptă sau picioarele, dacă se îmbolnăveşte şi ne pune viaţa în pericol, trebuie tăiat şi aruncat. 7. Căci este mai bine să înlăturăm o parte a unei învăţături sau sarcini, pentru ca să păstrăm pe celelalte sănătoase şi puternice, să intrăm ceva mai slabi în Împărăţia Cerurilor, decât cu sarcini multe să cădem în vreo încurcătură care, prin deprinderi primejdioase, să ne îndepărteze de linia cea dreaptă şi de ţelurile noastre adevărate, să ne facă să ne pierdem nu numai cele viitoare, dar şi cele trecute, aruncându-ne astfel corpul în focul gheenei. 8. Despre aceste feluri de amăgiri se vorbeşte frumos şi în Pilde: «Sunt căi care par a fi drepte pentru un bărbat, dar care până la urmă duc în adâncul iadului». Şi de asemenea: «Cel rău este vătămător când se amestecă cu cel drept», adică diavolul înşală când se vopseşte în culoarea sfinţeniei. «El urăşte glasul ocrotirii», adică puterea dreptei judecăţi, care provine din cuvintele şi sfaturile celor bătrâni. XXIÎn această amăgire ştim că a căzut şi părintele Ioan, care locuieşte la Lycum. Deşi cu trupul istovit şi slab, el şi-a impus un post negru de două zile. Dar în a treia zi, pe când mergea la masă, i s-a înfăţişat diavolul care, în chipul unui etiopian negru, i s-a aruncat la picioare, zicând: «Iartă-mă, dar eu ţi-am prescris acest post chinuitor». Astfel acel bărbat, atât de mare şi cu o judecată atât de desăvârşită, a înţeles că prin acest post exagerat a fost înşelat de diavol, care l-a supus unui exerciţiu primejdios de răbdare, ca să-i pricinuiască nu numai o istovire netre- buincioasă corpului său slăbit, ci şi o primejdie sufletului, înşelându-1 cu o monedă falsă, pe care, fără să-şi dea seama, a luat-o drept adevărată, reprezentând chipul regelui adică, şi nu pe al unui uzurpator. 2. Dar am spus că zaraful până la urmă cercetează valoarea monedei şi sub raportul greutăţii. Noi vom proceda la fel, dacă vom cântări cu tot scrupulul minţii noastre ce trebuie să facem, pentru a vedea dacă fapta noastră merită preţuirea obişnuită, sau atârnă greu prin frica de Dumnezeu, dacă are temeiuri adânci, sau dacă este săvârşită dintr-o ostentaţie omenească, din dorinţa de noutate, dacă greutatea ei nu este împuţinată de mândrie şi glorie deşartă. Astfel, supunându-ne neîncetat examenului public, confruntând faptele şi vorbele noastre cu cele ale profeţilor şi apostolilor, să fim întotdeauna la nivelul acestora şi să respingem cu toată grija şi atenţia ceea ce este imperfect şi vătămător. XXII Ne va fi, aşadar, necesară din patru puncte de vedere această dreaptă judecată despre care am vorbit; întâi să cunoaştem bine calitatea aurului, dacă este adevărat sau doar poleit, în al doilea rând să respingem acele gânduri care imită în chip mincinos pietatea, ca monedele false şi cu alt chip decât cel legal, al treilea să putem deosebi şi înlătura pe acelea care, dând aurului preţios al Scripturii un sens greşit şi eretic, preferă nu chipul regelui adevărat, ci pe al tiranului, şi al patrulea, să refuzăm pe cele care, roase de rugina vanităţii, nu atârnă cu greutate şi preţ la fel cu ale înaintaşilor noştri, fiind astfel ca nişte monede false şi mai uşoare decât trebuie. Să nu ne pierdem meritele şi răsplata muncii noastre, căzând în păcatul de care Domnul ne îndeamnă cu toată puterea să ne ferim, zicând: «Nu vă adunaţi comori pe pământ, unde rugina şi viermii le rod şi unde furii le dezgroapă şi le fură». 2. Ştim că, dacă facem ceva având în vedere gloria omenească, ne adunăm comori pe pământ, după cum spune Domnul, ascunzându-le şi îngropându-le în pământ, pentru a fi jefuite de demoni, pentru a fi roase de rugina lacomă a gloriei deşarte şi pentru a fi mâncate în aşa fel de viermii trufiei, încât să nu ne aducă nici uni folos şi nici o răsplată. Trebuie, aşadar, să ne cercetăm neîncetat adâncurile inimiinoastre, să nu îngăduim să apară urme străine, pentru ca nu cumva, pătrunzând în ea fiara, leul sau balaurul, să lase pe ascuns rămăşiţe vătămătoare, oferind chiar şi altor animale asemănătoare drumuri de intrare în inimile noastre, dacă nu ne controlăm gândurile. Astfel brăzdând în fiecare ceas şi moment pământul inimiii noastre cu plugul Evangheliei, care este amintirea permanentă de crucea Domnu- lui, vom putea nimici culcuşul fiarelor sau ascunzişul şerpilor veninoşi din noi. XXIII Bătrânul, văzându-ne înmărmuriţi de acestea şi înflăcăraţi de cuvintele expunerii sale, exprimate cu atâta ardoare, faţă cu această stare a noastră de admiraţie şi-a întrerupt puţin cuvântarea şi apoi a continuat: «Atenţia şi dragostea voastră, fiii mei, m-au aţâţat la o discuţie atât de lungă, dându-mi căldură şi deosebită îmbărbătare pentru cuvântarea mea. Văd bine că într-adevăr sunteţi însetaţi de învăţătura desăvârşirii şi de aceea voiesc să vă mai spun ceva despre însemnătatea dreptei judecăţi şi a harului, care deţine primatul între toate celelalte virtuţi, să vă conving de însemnătatea şi folosul acestora nu numai prin exemple de fiecare zi, ci şi prin părerile şi învăţăturile vechilor sfinţi părinţi. 2. Îmi amintesc că adesea, cerându-mi-se de către unii, cu lacrimi şi gemete, să le ţin cuvântări ca aceasta, n-am putut să le satisfac dorinţa, fiindcă-mi lipseau nu numai ideile, ci chiar cuvintele necesare şi nu găseam cum să fac ca ei să plece de la mine cu oarecare mângâiere. Am motive suficiente să cred acum că harul Domnului dă avânt cuvintelor mele pe măsura meritului şi a dorinţei ascultătorilor. Dar fiindcă ne-a rămas prea puţin timp din noapte, în care nu putem termina cele începute, să-l lăsăm pentru odihnă, căci trebuie să-l folosim în întregime în acest scop, şi să amânăm pentru ziua sau noaptea următoare continuarea celor spuse. 3. Se cuvine ca toţi cei ce dau sfaturi despre dreapta judecată mai întâi să dovedească pricepere în acest sens, dacă sunt sau pot fi exemplu în ceea ce priveşte dreapta judecată şi răbdarea, încât, tratând despre acea virtute din care se naşte modefaţia să n-ajungă ei înşişi la viciul care-i este contrar acesteia, încâlcind prin fapta lor puterea raţiunii, pe care o laudă prin cuvinte. Să ne fie de ajutor, aşadar, dreapta judecată pe care o avem, atât cât ne-a dat-o Domnul, pentru ca, vorbind despre simţul măsurii, care este prima virtute într-o discuţie, să n-ajungem să depăşim noi înşine timpul pe care ni l-am propus pentru expunere». 4. Astfel, fericitul Moise, punând capăt cuvântării sale, deşi noi eram încă setoşi să- l ascultăm şi nu-1 slăbeam din ochi, ne-a îndemnat să dăm puţin timp şi somnului. Spunându-ne să ne culcăm chiar pe rogojinile pe care şedeam, ne-a pus la îndemână, în loc de perne, câte un snop de stuf. Aceşti snopi, făcuţi din papirus maigros, strânşi în fascicule uşoare şi aşezate la interval de şase picioare unul de altul, acum servesc în loc de scaune prea cuvioşilor, când aceştia se adună, iarăşi puşi sub cap în timpul somnului nu sunt prea tari, ci din contră constituie un sprijin destul de bun. 5. Astfel de scăunele se potrivesc foarte bine pentru trebuinţele monahilor, nu numai pentru că sunt relativ moi şi se pregătesc uşor şi fără cheltuială, papirusul găsindu-se pretutindeni pe ţărmurile Nilului, dar şi pentru că sunt foarte uşoare şi pot fi mutate repede dintr-un loc în altul. Şi aşa, după îndemnul venerabilului bătrân, ne-am întins în sfârşit să gustăm odihna somnului, entuziasmaţi de ex- punerea ascultată şi nerăbdători să-i auzim urmarea. II. A doua convorbire cu părintele Moise - Despre dreapta judecată I Am dormit puţinele ceasuri rămase din noapte şi apoi, bucuroşi că s-a luminat de ziuă, am început să cerem fericitului Moise să reia şirul povestirii, aşa cum a promis. El a început astfel: «Văd că sunteţi înflăcăraţi de mare curiozitate, şi sunt sigur că v-a fost de folos pentru odihna corpului timpul foarte scurt pe care am socotit că-1 pot sustrage expunerii pentru recreerea voastră. De aceea mă simt şi mai îndatorat faţă de voi. Trebuie, în achitarea datoriei mele, să depun cu atât mai multă devoţiune, cu cât îmi dau seama că voi îmi cereţi acest lucru din toată inima, potrivit acestor cuvinte: «Dacă vei şedea să cinezi la masa celui puternic, uită-te cubăgare de seamă la cele ce ţi se servesc şi foloseşte-ţi mâna ţinînd seamă că şi tu trebuie să pregăteşti astfel de cină». 2. De aceea, având a vorbi despre folosul dreptei judecăţi şi al virtuţilor ei, la care ne-am oprit în convorbirea de astă-noapte, cred potrivit ca mai întâi să-i arăt însemnătatea prin opiniile Sfinţilor părinţi, pentru ca, după ce se va şti ce au gândit ori au spus ei despre dreapta judecată şi în ce greşeli mici sau păcate au căzut alţii mai vechi şi mai noi pentru că n-au avut dreaptă judecată, să arătăm, pe cât vom putea, foloasele şi câştigurile aduse de această virtute. Pe baza acestora vom cunoaşte mai bine cum trebuie s-o dorim şi s-o cultivăm, avându-i în vedere vrednicia meritului şi a harului. 3. Dreapta judecată este, o virtute însemnată, care nu poate fi cuprinsă cu mintea omenească, dacă nu suntem ajutaţi de harul divin. Între alte daruri ale Duhului Sfânt, apostolul îl numără şi pe acesta: «Unuia i se dă prin Duh cuvântul înţe-lepciunii, altuia cuvântul ştiinţei după acelaşi Duh, altuia credinţa în acelaşi Duh, altuia darul sănătăţii într-un singur Duh», şi puţin mai departe «altuia deosebirea cu dreaptă judecată a duhurilor». Apoi, după ce completează tot catalogul darurilor duhovniceşti, adaugă: «Pe toate acestea le înfăptuieşte însă un singur Duh, împă-rţindu-le fiecăruia cum vrea». 4. Vedeţi aşadar că nu este pământesc şi nici mic darul dreptei judecăţi, ci este o mare răsplată a harului dumnezeiesc. Dacă un monah nu urmăreşte cu toată inima să aibă o judecată sigură asupra duhurilor care pătrund în el, fără îndoială că se găseşte în situaţia celui ce rătăceşte în noaptea adâncă şi-n întuneric de nepătruns, căzând în şanţuri şi în gropi primejdioase, sau rănindu-se adesea chiar pe drum şes şi întins. II Mi-aduc aminte că o dată, în anii copilăriei, pe când mă găseam în părţile The- baidei, unde locuia fericitul Antonie, bătrânii se adunaseră la el să le vorbească despre desăvârşire. Convorbirea a durat de seara până dimineaţa, aproape tot timpul nopţii fiind consumat cu această chestiune. S-a discutat foarte mult ce virtute şi ce fapte ar putea ajuta pe monah nu numai să se ferească întotdeauna de cursele şi ispitele diavolului, dar chiar să meargă cu paşi siguri şi fără greşeală spre culmile desăvârşirii. 2. Fiecare-şi dădea părerea după puterea minţii sale. Unii socoteau că se poate ajunge la aceasta prin post şi veghere, fiindcă mintea limpezită prin ele aduce curăţia inimii şi corpului, putându-se astfel mai uşor uni cu Dumnezeu. Alţii spuneau că desăvârşirea constă în dispreţul tuturor celor pământeşti, căci dacă mintea ar fi complet despovărată de acestea, ar ajunge mai uşor la Dumnezeu, nemaifiind reţinută de nici o piedică. Alţii, considerau necesară anahoreza, adică retragerea în singurătăţile pus- tiului, unde rămânând cineva poate să vorbească mai familiar cu Dumnezeu şi să i se devoteze mai de aproape. Unii propuneau să fie îndeplinite cu sfinţenie îndatoririle milosteniei, adică ale dragostei faţă de oameni, fiindcă prin aceasta Domnul promite în Evanghelie Împărăţia Cerurilor, când spune: «Veniţi, binecuvântaţii Tatălui Meu şi stăpâniţi împărăţia pregătită vouă de la începutul lumii. Căci înfometat am fost şi Mi-aţi dat să mănânc, însetat şi Mi-aţi dat să beau». S-au mai spus şi alte păreri şi în acest mod prin diferite virtuţi credeau ei că se poate pregăti apropierea mai uşoară de Dumnezeu. După ce s-a consumat astfel în schimburi de păreri cea mai mare parte din timpul nopţii, a luat cuvântul fericitul Antonie: 3. «Toate, pe care le-aţi spus sunt necesare celor însetaţi de Dumnezeu şi dornici să ajungă la El. Dar experienţa şi insuccesul multora în practicarea acestora nu ne permite să le considerăm ca mijloace principale. Căci am văzut prea adesea că aceia care se aştern cu străşnicie pe post şi veghe, ori se retrag într-o desăvârşită singurătate, căutând să se lipsească în aşa măsură de cele mai mărunte lucruri trebuitoare, încât n-au nevoie nici măcar de un dinar pentru trai, ori s-au dedicat în întregime actelor de milostenie, toţi aceştia au rămas deodată atât de dezamăgiţi, încât totul a fost pentru ei zadarnic, fiindcă n-au putut să-şi încheie viaţa cum era de aşteptat, ci dimpotrivă, după atâtea renunţări şi osteneli, au ajuns la un sfârşit demn de dispreţ. De aceea vom putea cunoaşte limpede drumul principal care ne conduce la Dumnezeu numai după ce vom stabili cu precizie cauza prăbuşirii şi a dezamăgirii lor. 4. Chia dacă există din belşug virtuţile arătate mai sus, este destul să lipsească dreapta judecată, pentru a le slăbi puterea celorlalte. Singura cauză a nereuşitei lor este faptul că neformaţi îndeajuns de către cei mai bătrâni decât ei, nu şi-au putut însuşi spiritul dreptei judecăţi care ferindu-1 de extremităţi, îl învaţă pe monah să meargă întotdeauna pe calea de mijloc, care este cu adevărat împărătească, şi nu-i permite nici să se urce la dreapta virtuţilor, adică din exces de zel şi din trufiedeşartă să depăşească măsura dreptei credinţe, dar nici să alunece la stânga viciilor prin delăsare şi neglijenţă, adică sub pretextul ocrotirii trupului să ajungă la situaţia contrară, aceea a lenevirii sufletului. 5. Dreapta judecată este ochiul şi luminătorul corpului, după cum spune Mân- tuitorul în Evanghelie: «Luminătorul corpului tău este ochiul tău. Dacă ochiul tău a fost curat, tot corpul tău va fi luminat. Iar dacă ochiul tău este rău, tot corpul tău va fi întunecat», prin aceea că, deosebind între ele toate gândurile şi faptele omului, vede şi luminează tot ceea ce trebuie făcut. 6. Dacă acesta a fost rău în om, adică neîntărit cu adevărata judecată şi ştiinţă, ori a fost amăgit de vreo rătăcire sau deşertăciune, va întuneca tot corpul nostru, adică va face fără lumină tot ascuţişul minţii noastre şi toate faptele noastre, învăluindu- le desigur în orbirea viciilor şi în întunericul rătăcirilor. «Dacă lumina care este în tine - zice el - este întuneric, cât de mare va fi întunericul ?». Fără îndoială, că dacă judecata inimii noastre rătăceşte în noaptea ignoranţei, atunci şi gândurile şi faptele noastre, cărora le lipseşte cântarul dreptei judecăţi, sunt învăluite în marele întuneric al păcatelor. III Cel ce a meritat cel dintâi în judecata lui Dumnezeu conducerea poporului lui Israel, fiindcă a avut rău acest ochi al dreptei judecăţi, a fost azvârlit de la conducere, fiindu-i oarecum întreg corpul în întuneric. Înşelat de întunericul şi rătăcirea acestui luminător, a socotit că vor fi mai preţuite de Dumnezeu sacrificiile sale decât supunerea faţă de poruncile lui Samuel, şi în cea mai mare parte din această cauză a supărat pe Dumnezeu, a Cărui măreţie nădăjduia să-i fie ocro- titoare. 2. Necunoaşterea acestei drepte judecăţi, vă spun, l-a împins pe Ahab, rege al Israelului, după acea strălucită victorie care-i fusese acordată de Dumnezeu, să creadă că e mai bună mila sa decât îndeplinirea cu stricteţe a poruncii divine, care i se păruse într-un fel prea crudă. Înduplecat de acest raţionament a preferat să tempereze prin blândeţe o victorie sângeroasă din cauza milei nesupuse dreptei judecăţi şi astfel, întunecându-i-se oarecum tot corpul, a fost osândit la drumul cel fără întoarcere al morţii. IV Aceasta este dreapta judecată, pe care Apostolul o numeşte nu numai luminătoare a corpului, ci chiar soare când zice: «Soarele să nu apună asupra mâniei voastre». Este numită de asemenea şi cârmă a vieţii noastre prin cuvintele: «Cei care n-aucârmă cad ca frunzele». Aceasta se numeşte în Sfânta Scriptură foarte bine şi chibzuinţă, fără de care nu ni se îngăduie să săvârşim nimic; astfel încât nici măcar vinul duhovnicesc «care veseleşte inima omului», nu-1 putem bea fără chibzuinţă, şi de asemenea: «Ca o cetate neînconjurată de ziduri şi dărâmată, aşa este bărbatul care nu lucrează ceva cu chibzuinţă». 2. Cât de primejdioasă este pentru monah lipsa dreptei judecăţi o arată acest exemplu, prin care este comparată cu o cetate distrusă, fiind lipsită de ziduri. În aceasta constă înţelepciunea, în aceasta inteligenţa şi bunul simţ, fără de care nu putem nici construi casa noastră lăuntrică, nici aduna bogăţii duhovniceşti, potrivit cuvintelor care spun: «Cu înţelepciune se clădeşte o casă, cu inteligenţă de ase- menea se ridică, cu bun simţ li se umplu tuturor magaziile cu toate bogăţiile preţioase şi bune». 3. Aceasta este, vă spun, hrana cea bună, pe care n-o pot lua decât cei desăvârşiţi şi sănătoşi, potrivit acestor cuvinte: «Hrana cea bună este a celor desăvârşiţi, a acelora care au inteligenţa deprinsă să deosebească prin dreapta judecată binele de rău». Ne este atât de necesară şi de utilă dreapta judecată, încât aceasta este socotită la fel cu cuvântul lui Dumnezeu şi cu virtuţile Lui, precum spun cuvintele : «Viu este cuvântul lui Dumnezeu şi lucrător şi mai ascuţit decât orice sabie cu două tăişuri, care străbate până la despărţirea sufletului şi a duhului, a încheieturilor şi a măduvei şi este judecător al simţurilor şi cugetelor inimii». 4. Prin acestea se afirmă foarte limpede că nu poate exista în mod desăvârşit nici o virtute fără harul dreptei judecăţi. Astfel, după definiţia atât a fericitului Antonie, cât şi a tuturor celorlalţi Părinţi, dreapta judecată este cea care-1 conduce pe monah cu paşi repezi şi siguri către Dumnezeu, păstrându-i mereu neatinse virtuţile arătate mai înainte, ajutându-1 să se urce cu oboseală mai puţină pe culmile desăvârşirii, fiindcă fără ajutorul Său nimeni nu poate să ajungă până la aceste culmi. Astfel că dreapta judecată este obârşia tuturor virtuţilor, paza şi măsura lor. V Şi pentru ca un exemplu petrecut de curând să întărească, precum v-am promis, acea definiţie dată de Sfântul Antonie şi de ceilalţi părinţi, amintiţi-vă ceea ce s-a petrecut sub ochii voştri, cum Hero numai cu câteva zile înainte, prin uneltirea diavolului, s-a prăbuşit în prăpastie, după ce a locuit cincizeci de ani în acest pustiu, respectând cu o rigoare unică şi din toată inima regulile ascetismului şi singurătatea pustiului mai presus de toţi ceilalţi care zăbovesc aici. 2. Aşadar cum şi în ce chip acesta, după osteneli atât de mari fiind înşelat de dia- volul, a căzut atât de greu, străpungând de durere şi jale pe toţi cei din acest deşert? Oare nu fiindcă, posedând mai puţin decât alţii virtutea dreptei judecăţi, a găsit cu cale mai degrabă să se conducă după propria sa socoteală decât să se supună sfaturilor fraţilor şi hotărârilor celor mai mari ? Într-adevăr, a păzit întotdeauna toate îndatoririle postului şi a respectat în aşa măsură retragerea în singurătate şi în chilia sa, încât nici măcar în sfânta zi de Paşte n-a mers să ia masa împreună cu ceilalţi fraţi. 3. În această sărbătoare anuală, când toţi fraţii veneau în biserică, numai el nu lua parte la adunarea lor, ca nu cumva, servind o legumă cât de mică, să pară că şi-a călcat în vreun fel regimul său de înfrânare. Înşelat de această exagerare, el a luat pe îngerul satanei drept înger al luminii şi, supunându-se cu cea mai mare veneraţie învăţăturilor acestuia, s-a aruncat într-un puţ, a cărui adâncime n-a putut-o măsura cu ochii, fără să se îndoiască de asigurarea îngerului celui rău că faţă de virtuţile şi ostenelile sale, nu i se va întâmpla nimic rău. 4. Ca să-şi dovedească încrederea în acesta, punându-şi la încercare propria sa existenţă, înşelat de întunericul nopţii, s-a aruncat în puţ, cum am spus, socotind că-şi va proba meritul virtuţii sale după ce va ieşi nevătămat. Dar scos cu mare trudă de către fraţi aproape mort, deşi a treia zi a decedat, a rămas, ceea ce este mai rău, atât de prins în mrejele amăgirii, încât nici pe pragul morţii n-a putut fi convins că a fost înşelat de viclenia demonilor. 5. De aceea, pentru meritele atâtor chinuri de bunăvoie şi pentru numărul anilor pe care i-a trăit în pustie, cei care au rămas impresionaţi de sfârşitul lui abia au putut obţine, din milă şi mare omenie, aprobarea sfântului părinte Paf-nutie, ca să nu fie trecut în rândul sinucigaşilor şi să nu fie socotit nedemn de a fi pomenit în rugă- ciunile pentru cei morţi. VI Ce să mai vorbesc despre acei doi fraţi care, pe când locuiau în deşertul Thebaidei, unde fusese odinioară fericitul Antonie, mergând prin nesfârşitele întinderi ale pustiului, din lipsă de suficientă dreaptă judecată s-au hotărât să nu ia cu ei nici o fărâmă de mâncare, socotind că Domnul va avea grijă de ei să le dea cele necesare. 2. Pe când ei rătăceau istoviţi de foame prin deşert, i-au văzut nişte mazici. (Acest neam este mai înfiorător şi mai crud aproape decât toate celelalte triburi: căci nu-i împinge la vărsare de sânge dorinţa de pradă, ca pe celelalte neamuri, ci numai ferocitatea firii lor). Aceştia, contrar sălbăticiei lor din naştere, au ieşit cu pâine înîntâmpinarea lor. Unul din ei, ajutat de dreapta judecată, ca de Domnul, a primit cu bucurie şi cu multe mulţumiri pâinea care i-a fost întinsă, socotind că hrana aceasta îi este dată de către Dumnezeu, fiindcă numai aşa se înţelege cum nişte oameni setoşi de sânge ofereau celor în primejdie să moară de slăbiciune şi istovire acum substanţa vieţii. Celălalt însă, refuzând hrana, fiindcă-i fusese oferită de un om, a murit de foame. 3. Deşi la început amândoi săvârşiseră aceeaşi greşeală, de a nu fi luat hrană cu ei, totuşi primul ajutat de dreapta judecată, şi-a îndreptat nesăbuinţa şi neprevederea, pe când cel de-al doilea, rămânând mai departe într-o prostească socoteală şi lipsit total de dreapta judecată, şi-a pricinuit singur moartea de care Domnul a voit să-l scape, refuzând să creadă că Dumnezeu a făcut ca nişte barbari înapoiaţi, uitându- şi de propria lor sălbăticie, ar putea să-i întâmpine cu pâine şi nu cu săbii. VII Ca să vă mai amintesc despre altul, al cărui nume nu-1 spun, fiindcă trăieşte încă, acela care multă vreme l-a luat pe demon drept înger al luminii şi, înşelat de multe ori de nenumăratele arătări ale acestuia, l-a crezut vestitor al dreptăţii ? În afară de arătări, diavolul în toate nopţile îi lumina chilia, fără vreo luminare sau altceva. Până la urmă, demonul i-a poruncit să-şi dăruiască lui Dumnezeu fiul care locuia cu el în mânăstire, pentru ca, prin astfel de gest să aibă şi el acelaşi merit ca Avraam. 2. A fost atât de amăgit de stăruinţa acestuia, încât cu siguranţă că şi-ar fi ucis copilul, care însă văzându-1 că-şi ascute cuţitul mai mult decât de obicei şi că se pregătea să-l pună în lanţuri pentru a-1 jertfi, a luat-o la fugă, îngrozit de gândul crimei care ar fi urmat să se petreacă. VIII Este lungă povestea despre amăgirea acelui monah mesopotamian care, păzind în acea provincie o înfrânare ca puţini alţii, timp de mai mulţi ani închis în chilia sa, a fost înşelat în aşa măsură de arătările diavolului în somn sau în stare de veghe, încât după atâta trudă şi virtuţi, prin care întrecuse pe toţi monahii de acolo, a trecut la iudaism, primind circumciziunea. 2. Căci diavolul, având să-l atragă prin vedenii să creadă în amăgirile de mai târziu, i-a arătat, mult timp lucruri foarte adevărate ca şi un vestitor al adevărului. Până la urmă însă i-a înfăţişat poporul creştin împreună cu şefii religiei şi credinţei noastre, cu apostolii adică şi cu martirii, în culori întunecate şi care inspiră tristeţe şi spaimă, pe când dimpotrivă pe iudei, cu Moise, patriarhii şi profeţii, i-a prezentatîntr-o lumină strălucitoare, răspândind voia bună şi mulţumirea. Apoi l-a sfătuit ca, dacă vrea să aibă şi el parte de meritele şi fericirea iudeilor, să se supună în grabă circumciziunii. Desigur că nici unul din cei despre care am povestit, n-ar fi fost amăgit în chip atât de jalnic, dacă n-ar fi ostenit să-şi însuşească virtutea dreptei judecăţi. Sunt multe cazuri şi exemple din care se vede cât de mare este pentru cineva primejdia dacă n-are harul dreptei judecăţi. IX La acestea Ghermanus a răspuns: «Şi din exemple mai noi şi din definiţiile celor vechi reiese limpede şi cu prisosinţă că dreapta judecată este într-un fel izvorul şi rădăcina tuturor virtuţilor. Dar dorim să ştim în ce chip şi prin ce mijloace se poate recunoaşte dacă o învăţătură este adevărată, venind de la Dumnezeu sau dacă este falsă şi diabolică, pentru ca, potrivit parabolei evanghelice spuse mai înainte, să fim ca acei zarafi pricepuţi, care recunosc faţa adevăratului rege întipărită pe monedă, să putem deosebi ce este şi ce nu este reprezentat după lege pe o monedă, pentru că, aşa cum ai spus în cuvântarea de ieri printr-o expresie populară, s-o respingem pe cea care este o simplă imitaţie, înarmaţi cu acea pricepere pe care, cercetând-o şi descriind-o din toate punctele de vedere, ai spus că trebuie s-o aibă un zaraf duhovnicesc şi evanghelic. Ce foloseşte să cunoaştem meritele acelui har al dreptei judecăţi, dacă nu ştim cum s-o căutăm şi s-o dobândim ?». X Atunci Moise a zis: «Dreapta judecată nu se dobândeşte decât printr-o adevărată umilinţă. Prima dovadă de umilinţă este aceea de a supune la examenul celor bă- trâni toate gândurile şi faptele noastre. Să nu ne încredem în judecata noastră, ci să le încadrăm pe toate în definiţiile lor, după tradiţia lor judecând ce e rău şi ce e bine. 2. Această orientare nu numai că-1 va învăţa pe tânăr să meargă pe calea adevărată a dreptei judecăţi, având un îndrumător sigur, dar chiar îl va păzi neatins de tot felul de înşelăciuni şi curse ale duşmanului. Cine trăieşte nu după socoteala lui, ci după exemplul celor mai mari, nu va putea fi amăgit de nimic, căci duşmanul cel viclean nu va fi în stare să-i folosească ignoranţa celui ce din cauza unei ruşini nelalocul ei nu ştie cum să-şi acopere toate gândurile care i se nasc în minte, dar le poate reproba sau admite cu ajutorul examenului matur al bătrânilor. 3. Gândul rău se risipeşte dacă este dat pe faţă cu puterea mărturisirii şi chiar înainte ca dreapta judecată să se pronunţe, şarpele cel necurat, ca şi cum ar fi fost scos la lumină din vizuina lui subterană şi întunecoasă, se îndepărtează învins şiruşinat. Înrâuririle lui vătămătoare stăpânesc în noi numai cât timp ele sunt ascunse în inimi. Şi pentru ca să înţelegeţi mai bine lucrarea acestei învăţături, vă voi aminti de o faptă a părintelui Serapion, pe care el o povesteşte foarte adesea tinerilor pentru a-i îndruma. XI Pe când eram copil, zicea Serapion, şi locuiam împreună cu părintele Theon, din ispita diavolului mă deprinsesem ca, după ce luam masa cu bătrânul în ceasul al nouălea, să ascund zilnic în sân un pesmet pe care apoi îl mâncam mai târziu pe ascuns. Deşi săvârşeam acest furt fără încetare oarecum cu voia mea, din neînfrânarea unei dorinţe înrădăcinate, totuşi, după îndeplinirea poftei nemăr- turisite gândindu-mă ce am făcut, simţeam mai puternică remuşcarea pentru fapta rea, decât plăcerea pe care mi-o produsese săvârşirea ei. 2. Eram nevoit să fac această treabă urâtă fără durere în inimă, ca şi cum aş fi suferit o pedeapsă corporală dictată de judecătorii faraonului, fără să-i pot evita tirania sau măcar să am curajul să mărturisesc bătrânului hoţia. Cu ajutorul lui Dumnezeu s-a întâmplat însă să mă smulg din această captivitate voită, când nişte fraţi călugări au venit în chilie să-i ceară bătrânului nişte sfaturi ziditoare de suflet. 3. După ce am luat toţi masa de prânz, a urmat convorbirea duhovnicească şi părintele Theon, răspunzând la întrebările lor, a început să vorbească despre lăcomia la mâncare, despre puterea gândurilor ascunse asupra noastră, despre natura lor şi despre robia groaznică în care ne ţin câtă vreme rămân nemărturisite. Zguduit de conţinutul acestei convorbiri şi mustrat de conştiinţă, mi se părea că fapta mea s-a aflat şi am crezut că Domnul a descoperit bătrânului secretele inimii mele. Am început mai întâi să oftez pe ascuns, dar remuşcările mi-au copleşit inima repede şi am izbucnit pe faţă în lacrimi şi sughiţuri. Am scos din sânul complice şi primitor al furtului meu pesmetul, pe care dintr-o deprindere vinovată îl sustrăsesem să-l mănânc pe ascuns, şi l-am arătat, mărturisind cum îl mâncam zilnic pe furiş şi aşternându-mă la pământ cu rugăminţi de iertare. Am vărsat lacrimi multe şi i-am implorat pe toţi să se roage lui Dumnezeu să mă scoată din robia în care căzusem. 4. Atunci bătrânul a zis: «Ai încredere, copile! Te scoate din această robie măr- turisirea ta, chiar dacă eu tac. Astăzi ai triumfat victorios asupra adevrsarului tău, aşternându-1 la pământ prin spovedanie mai mult decât te înlănţuise el prin tăcerea ta. Necombătându-1 până acum nici prin cuvântul tău, nici prin al altuia, tu-i permiseseşi să te domine, potrivit acelei învăţături a lui Solomon: «Din pricină că hotărârea pentru pedepsirea răutăţii nu este îndeplinită de îndată, pentru aceasta seumple de răutate inima oamenilor ca să facă rău». De aceea duhul cel ticălos, după această demascare a sa, nu va mai putea să te neliniştească, şarpele cel negru nu te va mai ţine în ascunziş, fiindcă l-ai scos din întuneric la lumină prin mărturisirea ta mântuitoare». 5. Nu terminase încă bătrânul de vorbit şi iată că o flacără aprinsă ieşind din sânul meu a umplut în aşa măsură cu miros de sulf chilia, încât abia mai puteam sta în ea din cauza mirosului puternic. Reluând cuvântul, bătrânul a zis: «Iată, Domnul a aprobat pe faţă adevărul cuvintelor mele pentru tine. Ai văzut cu ochii tăi cum prin mărturisirea salvatoare a fost alungat din inima ta aţâţătorul la acea nesăbuinţă şi ai înţeles că duşmanul dat pe faţă nu va mai locui în tine. Astfel, potrivit invăţăturii bătrânului - a zis Serapion - prin puterea mărturisirii s-a stins în mine şi a dispărut pentru totdeauna dominaţia acelei tiranii diabolice. Nici prin amintirea acelei deprinderi duşmanul n-a reuşit după aceea să mă ispitească şi n-am mai simţit niciodată dorinţa de a fura. 6. Această idee în chip figurat este foarte frumos exprimată şi în Ecclesiast: «Dacă a muşcat şarpele fără să şuiere nu este nici o putere pentru cel ce-1 incintă». Afirmaţia că muşcătura şarpelui care tace este primejdioasă vrea să spună că, dacă un sentiment sau un gând diabolic, n-a fost dat pe faţă prin mărturisirea unui încâ- ntător, adică a unui bărbat duhovnicesc, care prin versetele Scripturii lecuieşte rana deîndată, scoţând din inimă veninul vătămător al şarpelui, cel în primejdie nu va putea fi ajutat şi va muri. În acest mod vom putea ajunge foarte uşor la ştiinţa adevăratului discernământ, dacă mergând pe urmele celor bătrâni n-avem pretenţia să facem ceva nou, sau să deosebim după socoteala noastră, ci ne mulţumim să mergem în toate cum ne-a condus învăţătura mai marilor noştri sau probitatea vieţii lor. 7. Cel întărit în această învăţătură nu numai că va ajunge la desăvârşita raţiune a dreptei judecăţi, dar chiar va fi foarte apărat de toate uneltirile duşmanului. Pe nimeni nu-1 târăşte diavolul la moarte mai repede decât pe monahul care stăruie să se încreadă în judecata şi-n ideile sale, neţinând seamă de sfaturile celor bătrâni. Dacă toate artele şi disciplinele descoperite de geniul uman, care nu folosesc decât trebuinţelor vieţii acesteia vremelnice, deşi se pot pipăi cu mâna şi vedea cu ochii, totuşi nu pot fi înţelese fără învăţătura cuiva, cât de nesocotit este să crezi că n-are nevoie de învăţător tocmai conştiinţa noastră, care este nevăzută şi ascunsă, care nu se poate simţi decât într-o inimă curată şi a cărei greşeală nu este vremelnică, nici nu se îndreaptă uşor, ci aduce pieirea sufletului şi moartea veşnică. 8. Lupta duhovnicească are nu adversari văzuţi, ci duşmani nevăzuţi şi îndârjiţi, iar conflictul de zi şi noapte nu este contra unuia sau doi, ci contra a oşti nenumărate; primejdia ei este cu atât mai mare, cu cât duşmanul este mai pornit, iar atacurile lui mai ascunse. De aceea trebuie mers întotdeauna, cu cea mai mare atenţie, pe urmele bătrânilor, şi trebuiesc spuse lor, fără nici un ocol, toate gândurile care răsar în inimile noastre. XII Ghermanus: Există o pricină serioasă a sfielii noastre primejdioase de a ne da pe faţă gândurile rele. Am cunoscut «pe un bătrân de prin părţile Siriei, respectat în mod deosebit printre semenii săi. Un frate şi-a dat pe faţă prin simplă mărturisire gândurile sale către bătrân, iar acesta mai târziu, într-un moment de supărare le-a amintit cu răutate. "De aceea ne tăinuim gândurile şi roşim să le spunem şi altora, din care cauză nu putem dobândi leacuri de mântuire. XIII Moise: După cum nu toţi tinerii probează acelaşi zel pentru învăţătură şi pentru a-şi forma cele mai bune deprinderi, la fel şi bătrânii nu sunt toţi la fel de desăvârşiţi şi de încercaţi. Bogăţiile bătrânilor nu trebuiesc măsurate după cărunteţea părului, ci după pregătirea din tinereţe şi după răsplata muncii din trecut. Căci, «dacă n-ai aduna la tinereţe, ce vei găsi la bătrâneţe? Bătrâneţea nu este socotită prin lun- gimea ei, nici prin numărul anilor. Părul alb îl constituie gândurile omului şi vârsta bătrâneţii este viaţa nepătată». 2. De aceea nu trebuie să urmăm exemplele şi îndrumările tuturor bătrânilor pe care-i recomandă doar părul lor alb şi viaţa îndelungată, ci pe ale acelora despre care ne-am convins că s-au distins din tinereţe prin viaţa lor demnă de laudă, formaţi nu după propriile lor închipuiri, ci după moştenirea duhovnicească lăsată de cei vechi. Sunt unii a căror mulţumire din păcate este mare, cărora de timpuriu le-a plăcut mai mult odihna şi îmbătrâniţi în trândăvie, îşi câştigă autoritatea nu prin maturitatea cugetelor, ci prin numărul anilor. 3. Despre unii ca aceştia vorbeşte cu dojană Domnul, punând prin gura profetului: «Şi au mâncat străinii puterea lui şi el n-a ştiut. Dar şi părul alb i-a acoperit capul şi el nu şi-a dat seama». Aceştia sunt mai presus de tineri nu prin probitatea vieţii şi nici prin faptele lor lăudabile şi demne de imitat, ci doar prin vârsta lor înaintată. Părul alb al acestora îl foloseşte ca autoritate duşmanul viclean pentru a înduce în eroare pe cei tineri, iar pe cei care au putut fi chemaţi pe calea desăvârşirii fie din imbold, fie prin sfatul altora, el se grăbeşte să-i tulbure şi să-i înşele punându-le în faţă asemenea chipuri nevrednice de a fi pildă, ducându-i prin învăţătura şi obi-ceiurile acestora desigur la un fel de slăbiciune vătămătoare şi la o descurajare aducătoare de moarte. 4. Voind să vă dau exemple în această privinţă, nu pomenesc nume, ca să nu fac şi eu ceva rău, asemenea celui ce a divulgat secretele fratelui său, şi voi arăta numai un fapt petrecut, în măsura în care vă oferă învăţămintele necesare. Aşadar un tânăr nu dintre cei mai răi s-a dus să se mărturisească la un bătrân cunoscut foarte bine de noi şi i-a spus simplu că este neliniştit de ispitele trupului şi de duhul desfrânării, crezând că va găsi în cuvintele duhovnicului o mângâiere pentru chinul lui lăuntric şi un leac pentru rănile sufleteşti. Dar bătrânul, mustrându-1 cu cuvinte foarte aspre, i-a spus că este un mizerabil şi un nevrednic de a purta numele de monah ca unul care s-a putut lăsat atras de cursele unor astfel de pofte. 5. Mustrarea aceasta l-a rănit pe tânăr în aşa măsură, încât a plecat din chilia bătrânului cu sufletul plin de tristeţe şi de deznădejde. Pe drum, pe când el mergea abătut şi fără să se mai gândească la îndreptare, ci dimpotrivă cum să-şi împlinească dorinţele care-1 stăpâneau, a întâlnit pe părintele Apollo, cel mai demn de încredere dintre bătrâni. Acesta, privind chipul tânărului, şi-a dat seama că este frământat în inima lui de ceva şi a vrut să afle din ce pricină este atât de tulburat. Văzând că tânărul nu răspunde nimic, deşi era întrebat cu blândeţe, bătrânul a simţit că acesta nu fără motiv vrea să ascundă prin tăcere cauza tristeţii, care i se citea pe faţă, şi a căutat să afle cu orice chip ce durere are pe suflet. 6. La stăruinţele bătrânului, tânărul a mărturisit că se duce în sat să se căsătorească şi să părăsească pentru totdeauna mânăstirea, fiindcă după spusele acelui duhovnic, el nu putea fi monah, dacă nu era în stare să-şi înfrâneze poftele cărnii şi nici să găsească alt leac pentru ele. Bătrânul, mângâindu-l cu cuvinte blânde, i-a spus că şi el este zilnic agitat de aceleaşi frământări şi porniri şi că de aceea nu trebuie să cadă în disperare şi nici să se mire de ardoarea patimii, care nu se poate birui atât prin sforţări, cât prin mila şi harul Domnului. L-a rugat să- şi amâne hotărârea cu o zi şi să se întoarcă în chilia sa, iar el a plecat în grabă la mânăstirea duhovnicului despre care a fost vorba. 7. Când a ajuns aproape, cu mâinile întinse şi cu lacrimi fierbinţi a înălţat următoarea rugăciune : «Doamne, Tu care singur eşti judecător nevăzut, milostiv şi lecuitor al puterilor ascunse şi al slăbiciunii omeneşti, întoarce către acest bătrân pătimirea celui tânăr, ca să se înveţe şi acesta, şi chiar la bătrâneţe să înţeleagă slăbiciunile şi lipsa de experienţă a celor tineri». Şi după ce el aterminat această rugăciune, a văzut un etiopian negru stând în faţa chiliei aceluia şi îndreptând împotrivă-i săgeţi aprinse. Rănit neîncetat, bătrânul alerga ca un nebun încoace şi-ncolo intrând şi ieşind din chilie şi cum nu putea rămâne locului, a început să meargă pe acelaşi drum pe unde plecase acel tânăr. 8. Când l-a văzut părintele Apollo că a înnebunit şi că este apucat de furii, a înţeles că fusese ţintuit de diavol în inimă cu acele săgeţi aprinse şi că în el lucrează cu o căldură insuportabilă întunecarea minţii şi tulburarea simţirii. Apropiindu-se de el i-a zis: «Unde te grăbeşti şi ce pricini te-mping să-ţi uiţi de seriozitatea de bătrân şi să alergi ca un copil, fără nici un pic de linişte?». 9. Faţă de remuşcările de conştiinţă şi jenat de agitaţia ruşinoasă de care era cuprins, credea că bătrânul i-a înţeles frământarea şi secretele inimii şi nu îndrăznea să răspundă nimic. «întoarce-te în chilie - i-a zis - şi înţelege că până acum, necunoscut sau dispreţuit de diavol, n-ai fost trecut de el în numărul celor pe care zilnic îi aţâţă şi care se luptă cu el în gândurile şi preocupările lor. După lungul şir de ani pe care i-ai trăit în acest cin, acestea sunt primele săgeţi ale lui îndreptate împotriva ta, căci până acum n-ai avut ocazia în nici o zi să le respingi sau să le înfrunţi. De aceea Domnul a îngăduit să fii acum rănit, pentru ca măcar la bătrâneţe să înveţi a avea înţelegere pentru slăbiciunile altora şi din experienţa ta să ştii să te cobori în sufletele firave ale celor tineri. Când ţi s-a prezentat un tânăr chinuit de ispitele diavolului nu numai că nu l-ai înconjurat cu nici o mângâiere, dar l-ai predat în mâinile diavolului, aruncându-1 într-o deznădejde primejdioasă care, dacă depindea de tine, l-ar fi înghiţit în mod grabnic. 10. Dacă duşmanul l-a atacat pe el cu atâta putere, iar pe tine te-a dispreţuit, este datorită faptului că-i vedea virtutea înnăscută în suflet şi se grăbea să i-o nimi- cească mai dinainte, cu săgeţile lui aprinse, pizmuindu-i izbânda viitoare. A înţeles, fără îndoială, că e mai puternic decât tine şi de aceea a socotit că trebuie să-l atace cu atâta furie. Învaţă aşadar din propria experienţă să compătimeşti pe cei ce suferă şi să nu-i arunci în deznădejde nimicitoare pe cei în primejdie, nici să-i îndârjeşti prin cuvinte foarte tari, ci mai degrabă să-i întăreşti prin mângâiere blândă şi plăcută, precum ne sfătuieşte prea înţeleptul Solomon: «Nu şovăi să-i slobozeşti pe cei ce sunt duşi la moarte şi să-i răscumperi pe cei ce urmează să fie ucişi». După exemplul Mântuitorului nostru, nu strivi trestia zdrobită şi nu stinge snopi de in aprins; cere de la Domnul acel har prin care să poţi cânta şi tu cu lucrare de încredere şi virtute: «Domnul mi-a dat limbă învăţată, ca să ştiu să-l sprijin cu cuvântul pe cel ce este abătut». 11. Căci nimeni nu poate să rabde cursele diavolului, nici să stingă sau să înăbuşe fierbinţelile trupului, care ard ca un foc adevărat, dacă nu-1 ajută harul lui Dumnezeu, care ocroteşte şi întăreşte slăbiciunea noastră. De aceea, după ce am terminat de vorbit despre acea înţelepciune mântuitoare prin care Dumnezeu a voit să-l scoată pe acel tânăr din focul primejdiei, iar pe tine prin lovituri puternice să te înveţe ce este compătimirea, să-L implorăm pe Domnul cu rugăminţi unite să îndepărteze prin porunca Lui aceste lovituri ale diavolului, care ţi-au fost date spre folosinţă. (Căci «El însuşi aduce durere şi o lecuieşte, El loveşte şi mâinile Lui aduc sănătatea, El mâhneşte şi înalţă, ucide şi învie, duce şi scoate din iad»). Şi săgeţile aprinse care la rugăciunea mea ţi-au fost trimise, cu roua prisoselnică a duhului Său el le stinge. 12. Deşi Domnul a făcut ca această ispită trimisă la rugămintea bătrânului să treacă repede, aşa cum a venit, ea totuşi ne foloseşte ca învăţământ să nu-1 mustrăm pe cineva pentru păcatele pe care ni le-a mărturisit, ci să-i uşurăm durerea prin cuvinte binevoitoare. De aceea nepriceperea şi uşurinţa unui bătrân sau a mai multora de a căror cărunteţe se foloseşte duşmanul cel viclean pentru a înşela pe cei tineri, să nu vă îndepărteze şi să nu vă întoarcă de la acea cale mântuitoare despre care am vorbit, de la exemplul celor mai mari. Toate pornirile noastre trebuiesc destăinuite fără nici o acoperire bătrânilor, care sunt leacuri pentru rănile noastre prin exem-plul vieţii lor. în ei vom găsi sprijin şi ajutor sufletesc, dacă nu vom încerca să stricăm totul prin judecata şi trufia noastră. XIV Atât este de plăcută lui Dumnezeu şi potrivită voinţei Sale această Învăţătură, încât o găsim menţionată, nu fără folos, şi în Sfânta Scriptură. Astfel, Domnul n-a voit să-i împărtăşească tânărului Samuel prin convorbire directă învăţăturile dumne- zeieşti şi a recurs la îndrumarea unui bătrân care deşi nu spunea întotdeauna lucruri plăcute lui Dumnezeu, era totuşi un bătrân, şi de la acesta a socotit că trebuie să primească tânărul învăţătură, pentru că acela care era chemat la o îndatorire divină, deprinzându-se cu ascultarea faţă de bătrâni, să înveţe umilinţa şi să dea el însuşi celor mai tineri exemplu de supunere. XV Hristos chemând pe Pavel şi vorbindu-i El însuşi, deşi putea să-i arate pe dată calea desăvârşirii, a socotit că e mai bine să-l trimită la Anania şi i-a poruncit să afle de la acesta calea adevărului, zicând: «Scoală şi intră în cetate şi ţi se va spune ce trebuie să faci». L-a trimis astfel la un bătrân, socotind că se poate forma mai mult prin învăţătura acestuia decât prin a sa, ca nu cumva ceea ce s-ar fi făcut bine cu Pavel să fie dat urmaşilor exemplu rău de înţelegere greşită, ca fiecare adică să fieconvins că trebuie să primească învăţătura mai bine direct de la Dumnezeu, decât să se formeze sub îndrumarea celor bătrâni. 2. Despre această judecată greşită însuşi apostolul ne învaţă în toate felurile nu numai în scris, dar şi prin exemplu. El o condamnă ca demnă de dispreţ, căci de aceea s-a urcat la Ierusalim, pentru ca Evanghelia, pe care o predică însoţit de harul Sfântului Duh şi cu puterea semnelor şi a minunilor, s-o supună şi unei examinări oarecum particulare a celorlalţi apostoli şi înaintaşi. «Am arătat împreună cu el Evanghelia pe care o propovăduiesc între popoare, pentru ca nu cumva să alerg sau să fi alergat în zadar»: 3. Cine este aşadar atât de mărginit şi de orb, încât să se încreadă numai în judecata şi în chibzuinţă sa, când vasul cel ales mărturiseşte că s-a sfătuit cu tovarăşii săi de apostolat? De aici se înţelege foarte limpede că nu arată calea desăvârşirii nici unuia dintre cei ce dispreţuiesc învăţătura şi aşezămintele bătrânilor «de la care au ce învăţa», nesocotind aceste cuvinte pe care ar trebui să le respecte cu sfinţenie: «întreabă pe tatăl tău şi-ţi va da de veste, pe cei mai bătrâni ai tăi şi-ţi vor spune». XVI Aşadar trebuie să încercăm totul pentru a dobândi darul dreptei judecăţi prin virtutea umilinţei, care ne poate păstra nevătămaţi de nici una dintre cele două extreme. Există o veche zicală: «Extremele se ating», adică excesele sunt egale. Căci la acelaşi rezultat se ajunge şi cu prea mult post şi cu prea multă mâncare şi aceeaşi vătămare îi pricinuieşte monahului şi veghea fără capăt şi somnul fără măsură. Excesul înfrânării aduce în mod necesar slăbiciune, ca şi neglijenţa şi nepăsarea, şi adesea, pe cei care s-au stăpânit să n-ajungă nişte mâncăcioşi îi vedem căzuţi în extrema contrară, a posturilor nemăsurate, care-i fac să alunece din cauza slăbiciunii tocmai în patima pe care o învinseseră. 2. Iar veghea prelungită fără noimă, noapte după noapte, i-a doborât pe cei ce pe care nu i-a biruit somnul. De aceea, precum spune apostolul, «cu armele dreptăţii să ne ferim şi de cei de la dreapta şi de cei de la stânga», să trecem adică printre cele două extremităţi o linie moderată cu ajutorul dreptei judecăţi, să nu părăsim nici drumul obişnuit al cumpătării, dar nici, printr-o slăbire vătămătoare a acesteia, să cădem în gura poftelor şi a pântecelui. XVII Mi-amintesc că eu adesea într-atâta am înfruntat pofta de mâncare, încât stăteam două-trei zile nemâncat şi nici nu-mi venea măcar în minte vreun fel de hrană. De asemenea, în lupta cu diavolul, m-am stăpânit în aşa măsură de la somn, încât maimulte zile şi nopţi nu-nchideam ochii rugându-mă Domnului. Dar mi-am dat seama că dispreţul hranei şi al somnului îmi era mai primejdios decât lupta cu lăcomia şi cu lenea. 2. Astfel, din cauza poftei trupeşti nu trebuie să ajungem la abuzuri vătămătoare, mâncând sau dormind înainte de orele obişnuite sau mai mult decât trebuie, ci dimpotrivă să respectăm orele de masă şi de odihnă, chiar dacă nu ne face plăcere acest lucru. Şi la un război şi la celălalt ajungem prin uneltirea diavolului şi e mai periculos cel dus printr-o înfrânare exagerată decât cel ce ni-1 impune saţiul prea mare. Căci de la acesta putem să ne ridicăm la măsura necesară prin împunsătura mântuitoare a severităţii, dar de la celălalt nu. XVIII Ghermanus: Aşadar care este măsura înfrânării, pentru ca, respectând-o cu o dreaptă cântărire, să putem trece nevătămaţi printre cele două extreme ? XIX Moise : Ştiu că asupra acestei probleme adesea s-a vorbit între cei vechi. În discuţii s-a propus întreţinerea vieţii numai cu legume şi zarzavaturi, sau numai cu fructe. Dar mai presus de toate acestea a fost pusă pâinea, a cărei măsură ei au fixat-o în mod egal la doi pesmeţi, nişte pâini mici care fără îndoială că nu cântăresc mai mult de o livră una. XX Îmbrăţişându-l cu bucurie i-am răspuns că pentru înfrânare nu socotim această cantitate de pâine prea mică, fiindcă nici n-o putem mânca întreagă. XXI Moise: Dacă vreţi să încercaţi acest regim, păstraţi cu stricteţe măsura asta, neservind în plus nici o fiertură duminica şi sâmbăta, sau când vin fraţii să vă vadă. Căci hrănit în felul acesta trupul nu numai că va putea să fie întreţinut cu o cantitate mai mică în celelalte zile, dar chiar să i se amâne fără greutate toată hrana, fiindu-i de ajuns adaosul de mâncare pe care l-a primit mai înainte. 2. Dar în nici un chip nu ar putea să facă aceasta, nici să amâne pentru ziua următoare folosirea pâinii cel ce se va fi mulţumit întotdeauna cu cantitatea arătată. Mi-amintesc că bătrânii noştri, ceea ce ştiu că ni s-a întâmplat şi nouă destul de des, au răbdat cu atâta trudă şi greutate această cumpătare şi au păzit cu atâta chin şi foame măsura impusă, că fără voia lor oarecum, cu gemete şi tristeţe, acceptau acest regim de hrană. XXII Totuşi în general aceasta este măsura cumpătării, ca fiecare, după cum îi permit puterile, corpul şi vârsta, să mănânce cât îi cere menţinerea corpului, iar nu dorinţa de saţiu. Şi-ntr-un fel şi-n altul va avea mari necazuri cel ce nerespectând cerinţele unui regim uniform, aici îşi restrânge stomacul prin post şi nemâncare, aici şi-l umflă prin mulţimea de hrană. 2. După cum mintea istovită din lipsă de hrană îşi pierde puterea rugăciunilor sau este silită să dormiteze când corpul este prea slăbit, la fel, dacă este apăsată de prea multă mâncare nu va putea să înalţe către Dumnezeu rugăciuni curate şi umile. Dar nici corpul nu va putea fi păstrat mereu neprihănit, de vreme ce chiar în acele zile în care este ţinut într-o înfrânare mai aspră însăşi hrana de mai înainte îi aprinde focul dorinţei. XXIII Deîndată ce din prea multă hrană ne-a apărut vreo prisosinţă în mădulare, trebuie s- o eliminăm prin însăşi legea naturii, care nu îngăduie să existe în corp vreo unsoare de prisos, fiindcă este vătămătoare şi potrivnică organismului. De aceea trupul nostru trebuie menţinut într-o cumpătare totdeauna raţională şi uniformă, încât, dacă dintr-o necesitate naturală trăim în corp şi nu ne putem lipsi de el, cel puţin mai rar şi nu mai mult de trei ori pe an să cădem în tina bântuielii. Totuşi acest lucru să se petreacă într-un somn liniştit, fără vreo dorinţă aprinsă, neprovocat de vreun chip amăgitor care apare în vis ca aţâţare a poftelor ascunse. 2. Aceasta este măsura, uniformă şi egală, a înfrânării noastre, încuviinţată de judecata Sfinţilor părinţi, ca hrana zilnică să ne fie pâinea, şi să păstrăm la fel, în aceeaşi stare şi corpul şi sufletul, neîngăduind ca mintea să slăbească din cauza înfrânării prin ajunări sau să se îngreuieze prin îmbuibare. Hrana să fie atât de simplă, încât după slujba de seară să nu simţim şi nici să ne amintim că am mâncat. XXIV Aceasta se face cu atâta osteneală, încât cei ce nu cunosc desăvârşirea dreptei judecăţi socotesc că e mai bine să prelungească ajunarea şi pentru ziua următoare, numai să mănânce de sătul când ajung la masă. Ştiţi că aşa a făcut nu de mult concetăţeanul vostru Veniamin. Acesta, primind zilnic doi pesmeţi, a preferat să nu respecte mereu regula înfrânării, ci să ajuneze câte două zile consecutiv, numai să- şi umple stomacul cu o dublă porţie la masă, adică mâncând o dată patru pesmeţisă simtă bucuria de a fi sătul şi să compenseze în felul acesta, prin umplerea stomacului, ajunarea de două zile. 2. Supunându-se el cu îndărătnicie şi stăruinţă mai degrabă regulilor minţii sale decât tradiţiei celor bătrâni, fără îndoială că vă amintiţi cum şi-a îndeplinit cele propuse: părăsind pustiul, s-a rostogolit iarăşi în filosofia acestei lumi şi în deşer- tăciunea veacului, pentru ca întâmplarea sa să adeverească sfaturile bătrânilor, iar exemplul şi căderea lui să-i înveţe pe toţi că nimeni nu poate nici să se urce pe cea mai înaltă treaptă a desăvârşirii încrezându-se în ideile şi părerile sale şi nici măcar să se ferească de ispitele primejdioase ale diavolului. XXV Ghermanus: Cum aşadar va putea fi păzită de noi fără întrerupere această măsură? Căci uneori în ceasul al nouălea, în timpul ajunării, venind fraţi şi trebuind a le da şi lor să mănânce, suntem nevoiţi să adăugăm ceva la măsura obişnuită, sau să călcăm regula, care ne este poruncită s-o arătăm tuturora? XXVI Moise : Cu aceeaşi grijă şi-n acelaşi fel trebuie să îndeplinim ambele cerinţe. Căci pentru înfrânare şi curăţie trebuie să respectăm cu toată rigoarea măsura în mâncare, iar pe de altă parte, când vin fraţii, trebuie să le arătăm dragoste, omenie şi bunăvoinţă, fiindcă este absurd ca oferind masa unui frate, ba mai mult, lui Hristos, să nu mănânci împreună cu El sau să te faci străin de masa Lui. 2. Astfel nu vom călca nici una din cele două îndatoriri dacă vom păstra obiceiul ca, în ceasul al nouălea, din doi pesmeţi care ni se dau de drept, conform regulii canonice, să mâncăm unul, iar pe celălalt să-l păstrăm pentru ceasurile de seară şi să-l mâncăm cu fraţii, dacă vine vreunul, fără să adăugăm astfel ceva peste măsura obişnuită. În felul acesta nu ne va întrista deloc venirea unui frate, care trebuie să ne fie prilej de bucurie. Fiindcă vom arăta omenie fără să slăbim ceva din asprimea înfrânării. Iar dacă nu va veni nici unul, ne vom face în libertate datoria, cum cere măsura canonică. 3. Stomacul nu se va încărca seara numai cu un pesmet, fiindcă unul din ei l-am luat în ceasul al nouălea. Mai degrabă se va întâmpla aceasta celor ce, vrând să păstreze o înfrânare mai severă, îşi amână pentru seară toată întremarea. Căci hrana luată de curând împiedică gândirea limpede în timpul rugăciunilor de seară şi de noapte. De aceea este mai folositor şi mai potrivit să se ia masa în ceasul alnouălea, după care monahul nu numai că se simte uşor şi liber în timpul veghei de noapte, dar având digestia făcută poate participa activ şi la slujbele de seară. 4. Astfel de hrană sufletească ne-a servit prea cuviosul Moise, cu un dublu aspect al învăţăturii lui arătându-ne adică nu numai harul dreptei judecăţi şi puterea cuvântului prin erudita sa, dar şi sensul renunţărilor, scopul lor apropiat şi îndepărtat. În cursul discuţiei el ne-a făcut să vedem limpede ceea ce înainte căutam oarecum cu ochii închişi, dar cu flacăra duhului şi cu dragoste de Dumnezeu, să simţim cât ne îndepărtasem în acest timp de curăţia inimii şi de linia cea dreaptă, să înţelegem, în sfârşit, că învăţătura tuturor artelor acestui veac nu poate fi în nici un chip atinsă fără fixarea unui scop precis, a cărui realizare trebuie avută în vedere şi urmărită neîntrerupt. III - Convorbirea cu parintele Pafnutie - Despre cele trei renunţări I În acel rând al sfinţilor, care erau ca nişte stele foarte luminoase în noaptea acestei lumi, am văzut pe cuviosul Pafnutie, deosebit cu putere între ei prin marea stră- lucire a ştiinţei sale. Căci acesta era preotul comunităţii noastre din pustiul Sciţiului, în care a trăit până la sfârşitul vieţii. Deşi locuia de tânăr într-o chilie la o depărtare de cinci mile de biserică, nu s-a mutat niciodată în alta mai aproape şi nici în anii bătrâneţii nu l-a supărat lungimea drumului, când venea sâmbăta şi duminica la biserică. Iar după slujbă nu se întorcea cu mâinile goale, ci aducea peumeri un vas cu apă de folos pentru toată săptămâna, neprimind nici când avea nouăzeci de ani să-i facă acest serviciu unul dintre cei mai tineri. 2. Din fragedă vârstă s-a sârguit cu atâta dragoste în şcolile călugăreşti, încât după puţin timp, de învăţătură în ele şi-a îmbogăţit deopotrivă deprinderea ascultării şi ştiinţa tuturor virtuţilor. Biciuindu-şi toate pornirile prin exerciţiul umilinţei şi al supunerii, şi-a nimicit pe calea aceasta toate slăbiciunile şi şi-a întărit toate vir- tuţiile cerute de canoanele mânăstirilor şi de învăţăturile vechilor părinţi. Aprins de dorinţa de a se înălţa cât mai sus, s-a grăbit să pătrundă în toate tainele pustiului, pentru ca să se unească mai uşor cu Domnul, de care dorea să se simtă nedespărţit între cetele de fraţi, fără să-l mai tragă înapoi vreodată schimbările sorţii omeneşti. 3. Întrecînd prin atâta zel chiar virtuţile anahoreţilor, prin dragoste şi stăruinţă era mai presus de toţi şi în cunoaşterea ştiinţei dumnezeieşti. Pătrundea în locurile mai întinse şi neumblate ale deşertului, stând atât de mult ascuns uneori departe de ceilalţi anahoreţi, încât cu greu şi arareori era găsit, de credeai că se bucură şi se desfătează de zilnica trăire laolaltă cu îngerii. Datorită acestor virtuţi ale lui, ceilalţi l-au poreclit cu numele de Bubalus (bivol de deşert). II Dorind să fim formaţi sub conducerea lui şi mânaţi de astfel de gânduri, într-o zi am plecat şi spre seară am ajuns la chilia lui. După câteva clipe de tăcere, a început să ne laude pentru hotărârea noastră, care ne făcuse să părăsim patria şi din dragoste de Dumnezeu, să străbatem atâtea ţinuturi, răbdând lipsurile unui pustiu atât de întins, numai din dorinţa de a trăi la fel cu aceia care erau născuţi şi crescuţi în aceleaşi lipsuri şi greutăţi. 2. Noi i-am răspuns că am venit la învăţătura şi conducerea lui nu ca să ne încăr- căm de duhul laudei şi al îngâmfării, care şi în chiliile noastre ne gâdila uneori sub uneltirea diavolului, ci că, ascultându-i cuvintele înflăcărate, să ne putem împărtăşi şi noi într-o măsură oarecare din desăvârşirea şi minunata aşezare sufletească a unui bărbat atât de mare, însuşiri de care ne-am dat seamă că le are cu prisosinţă. De aceea l-am rugat ca mai degrabă să ne înveţe deprinderea umilinţei şi a supunerii,, decât pe aceea a trufiei şi laudei de sine. III Atunci fericitul Painutie a vorbit astfel: Sunt trei feluri de vocaţie şi trei de renunţări, tot atât de necesare monahului, oricare ar fi ordinea lor. Trebuie să cer- cetăm cu atenţie mai întâi de ce, precum am spus, sunt trei feluri de chemare, pentru ca, după ce am aflat că am ajuns pe cea mai înaltă treaptă în dragostea faţăde Dumnezeu, să ne potrivim viaţa după înălţimea acestei trepte. Căci nu ne va fi de nici un folos să începem frumos, dacă sfârşitul nu va fi asemenea începutului. 2. Iar dacă ştim că am fost scoşi din trăirea acestui veac de pe cea mai de jos treaptă, cu cât ni se pare că am ajuns la religie plecând de la un început mai puţin lăudabil, cu atât mai vârtos să ne îngrijim, cu ardoare sufletească, să ajungem la un sfârşit bun. Se cuvine, în al doilea rând, să cunoaştem, dfn toate punctele de vedere, şi cele trei feluri de renunţări, fiindcă în nici un caz nu putem atinge desăvârşirea, dacă fie nu ştim ce este aceasta, fie chiar ştiind, nu tindem s-o înde- plinim în fapt. IV Chemările sunt de trei feluri, fiecare cu trăsăturile ei: prima vine de la Dumnezeu, a doua este mijlocită de om şi a treia are ca izvor trebuinţa. Este de la Dumnezeu ori de câte ori un gând trimis în inima noastră, uneori chiar când dormim, ne aprinde dorinţa vieţii veşnice şi a mântuirii, îndemnându-ne printr-un imbold puternic să-L urmăm pe Dumnezeu şi să ne dedicăm învăţăturilor Lui. Precum citim în Sfânta Scriptură, aşa a fost chemat, prin vocea dumnezeiască. Avraam să-şi părăsească locul de baştină şi casa părintească, renunţând la legăturile sufleteşti faţă de toţi ai săi. I-a zis Domnul: «Ieşi din pământul tău şi din neamul tău, şi din casa tatălui tău». 2. Aşa ştim că a fost chemat şi fericitul Antonie, care datorează chemării dumne- zeieşti convertirea sa. Intrând în biserică, el a auzit în Evanghelie pe Domnul vorbind astfel : «Cine nu urăşte pe tatăl său şi pe mama sa şi pe fiii săi şi soţie şi ţarinele şi chiar sufletul său, nu poate să fie ucenicul Meu». Şi: «.Dacă vrei să fii desăvârşit, mergi, vinde tot ce ai şi dă săracilor, căci vei avea comoară în cer, iar apoi vino şi urmează-Mă». Această poruncă a primit-o cu cea mai mare zguduire a inimii, ca şi cum i-ar fi fost adresată numai lui; şi renunţând la toate l-a urmat pe Hristos, nechemat de nici un îndemn şi de nici o învăţătură omenească. 3. Al doilea fel de chemare este cea care se produce în om, cum am spus, când fie exemplele unor sfinţi, fie sfaturile lor ne aprind în suflet dorinţa mântuirii. Dar şi în cazul acesta suntem chemaţi tot prin harul lui Dumnezeu, chiar dacă ne-am dedicat acestor osteneli şi acestei mărturisiri aţâţate de sfaturile şi de virtuţile bărbatuluimai înainte amintit. Citim în Scripturile sfinte că astfel au fost eliberaţi prin Moise fiii lui Israel din sclavia Egiptului. 4. Iar al treilea fel de chemare este cel care coboară din trebuinţă, când legaţi de bogăţiile şi de plăcerile acestei lumi şi supuşi unor încercări neaşteptate, care ameninţă cu primejdia morţii, cu pierderea sau confiscarea averii, ori cu moartea celor dragi, suntem siliţi să ne gândim la Dumnezeu, pe care L-am dispreţuit când nu ne lipsea nimic. 5. Găsim necesitatea acestei chemări şi în Scriptură toarte adesea, când citim că fiii lui Israel, din pricina păcatelor, au fost daţi de către Dumnezeu duşmanilor, şi că stăpânirea şi cruzimea îngrozitoare a acestora i-a făcut să se întoarcă la Domnul şi să se roage : «Le-a trimis Domnul - se spune - ca mântuitor pe Aoth fiul Gerei, fiul lui Ieminus, care se folosea de amândouă mâinile ca de mâna dreaptă». Şi iarăşi spune : «Au strigat către Dumnezeu, care le-a trimis salvator pe Othoniel, fiul lui Cenez, frate mai mic al lui Caleb şi i-a eliberat». 6. Şi în psalmi se vorbeşte de astfel de lucruri: «Când îi ucidea, atunci ei ÎI căutau şi se întorceau la El şi în zori veneau la Dumnezeu. Şi şi-au amintit că Dumnezeu este ajutorul lor. Şi Dumnezeu Cel Prea înalt este mântuitorul lor». Şi iarăşi: «Şi au strigat la Domnul pe când erau obidiţi şi i-a slobozit din legăturile lor». V Deşi dintre aceste chemări primele două par sprijinite pe obârşii mai bune, totuşi şi pe a treia treaptă, care pare cea mai de jos şi mai neînsemnată, au existat bărbaţi desăvârşiţi şi plini de suflet, asemănători acelora care, ajungând din starea cea mai bună la slujirea lui Dumnezeu, şi-au petrecut şi restul vieţii cu o frământare duhovnicească vrednică de laudă. Dar şi din acea treaptă înaltă, foarte mulţi devenind călduţi au adesea un sfârşit vrednic de dojană. Şi după cum acelora nu le- a fost păgubitor faptul că s-au convertit nu din propria lor judecată, ci împinşi de necesitate, ca unii cărora bunătatea lui Dumnezeu le-a adus însăşi ocazia de a se căi, tot aşa şi acestora nu le-a fost nimic de folos că au avut începuturile conversiunii pe o treaptă mai înaltă, dacă nu s-au străduit să-şi termine restul vieţii la fel cu începutul. 2. Nici pentru părintele Moise, care a locuit în partea acestui deşert numită Cala- mus, n-a constituit o lipsă a meritelor de fericire desăvârşită faptul că a venit la mânăstire împins de teama morţii, care-1 ameninţa din cauza unei acuzaţii de omucidere. Acesta a schimbat în aşa fel caracterul necesităţii, încât printr-o hotă- râtă putere sufletească a transformat-o în voinţă, ajungând pe culmile cele maiînalte ale desăvârşirii. După cum dimpotrivă, multora, al căror nume nu trebuie să-l amintesc, nu le-a fost de nici un folos că au intrat în slujba Domnului pornind de la o situaţie mai bună, dacă după aceia, inima fiindu-le copleşită de trândăvie şi răceală, au căzut în prăpastia adâncă a morţii. 3. Acest lucru îl vedem exprimat limpede şi în chemarea Apostolilor. La ce a folosit lui Iuda faptul că de bună voie a pripit treapta cea înaltă a apostolatului alături de Petru şi de ceilalţi Apostoli, dacă, irosind începuturile strălucite ale chemării în scopul murdar al lăcomiei şi al iubirii de arginţi, a ajuns la trădarea Domnului, ca un ucigaş fără inimă ? 4. Sau ce a fost vătămător pentru Pavel că, orbit şi fără voia lui, pe cât se vede, a fost atras pe calea mântuirii, el care după aceea, urmând cu toată arşiţa inimii pe Domnul, transformând necesitatea de început într-o slujire de bună voie, prin atâ- tea virtuţi şi-a încheiat cu un sfârşit fără asemănare o viaţă plină de glorie? Totul depinde de sfârşit, aşadar, căci cel ce s-a dedicat Domnului pornind de la condiţii optime poate ajunge jos prin nepăsare, iar cel silit de necesitate să dobândească numele de monah, poate deveni desăvârşit prin teama şi dragostea de Dumnezeu. VI Acum trebuie să vorbim despre cele trei renunţări, aşa cum sunt arătate de tradiţia părinţilor şi de autoritatea Sfintelor Scripturi, pe care fiecare dintre noi se cade să le îndeplinească cu tot zelul. Primă este cea prin care dispreţuim cu totul orice bogăţie şi măriri ale lumii, a doua prin care respingem obiceiurile, viciile şi atracţiile vechi ale sufletului şi ale trupului, iar a treia, cea prin care, întorcându-ne mintea de la toate cele prezente şi vizibile, contemplăm numai pe cele viitoare şi le dorim pe cele care nu se văd. 2. Citim că Domnul a poruncit lui Avraam să le săvârşească pe acestea trei spunându-i: «Ieşi din ţara ta şi din neamul tău şi din casa tatălui tău». Întâi a zis «din ţara ta», adică din darurile acestei lumi şi din avuţiile pământeşti - al doilea «din neamul tău», adică din felul de viaţă, din deprinderile şi viciile de mai înainte, pe care le avem din naştere ca pe nişte neamuri şi rude - al treilea «din casa tatălui tău», adică din tot ce ne aminteşte de această lume şi se vede sub ochii noştri. 3. Despre cei doi taţi, adică despre cel care trebuie părăsit şi despre cel care trebuie dorit, iată ce spune Dumnezeu prin gura lui David: «Ascultă, fiică, şi vezi, şi-ţi pleacă urechea ta: şi uită de poporul tău şi de casa tatălui tău». Cel ce spune: «Ascultă, fiică» este tată, fără îndoială, dar mărturiseşte că tot tată este şi cel a cărui casă şi al cărui popor trebuie să le părăsească fiica. Aşa este când, murind cu Hristos în privinţa elementelor acestei lumi, contemplăm, cum spune şi apostolul, «nu cele ce se văd, ci cele ce nu se văd; căci cele ce se văd sunt vremelnice, iar cele ce nu se văd sunt veşnice». Ieşind cu inima din această casă vremelnică şi care se vede, ne îndreptăm ochii şi mintea către aceea în care vom rămâne pentru totdeauna. 4. Vom îndeplini aceasta când vom începe să luptăm pentru Domnul mergând în trup, dar nu după trup, mărturisind prin fapte de virtute acea înţelepciune a ferici- tului apostol: Locuinţa noastră este în cer. Acestor trei feluri de renunţări li se potrivesc propriu-zis cele trei cărţi ale lui Solomon şi anume: despre prima renunţare vorbesc Pildele, prin care sunt combătute dorinţele trupeşti şi viciile pământeşti, despre a doua renunţare Ecclesiastul, în care sunt numite deşertăciune toate cele ce se petrec sub soare, şi despre a treia Cântarea Cântărilor, în care mintea, trecând dincolo de toate cele văzute, se uneşte cu cuvântul lui Dumnezeu prin contemplarea celor cereşti. VII De aceea nu ne va fi de mare folos că ne-am însuşit prima renunţare cu cel mai mare devotament al credinţei, dacă n-am îndeplinit-o pe cea de a doua cu aceeaşi râvnă şi cu aceeaşi ardoare. Tot astfel, după ce vom fi adoptat-o pe aceasta, vom putea ajunge şi la a treia. Numai aşa ieşind din casa părintelui nostru de mai înainte, de care ne amintim că ne-a fost tată de la începutul naşterii noastre, potrivit omului vechi, când «eram din natură fiii mâniei ca şi ceilalţi», ne putem îndrepta privirile minţii către cele cereşti. 2. Despre acest tată se vorbeşte către Ierusalim, care dispreţuise pe adevăratul tată : «Tatăl tău este amoreu şi mama ta hetită». Şi în Evanghelie de asemenea se spune: «Voi sunteţi din tatăl vostru diavolul şi voiţi să împliniţi dorinţele tatălui vostru». Când îl vom fi părăsit pe acesta, trecând de la cele văzute la cele nevăzute, vom putea spune cu apostolul: «Ştim că, dacă se sfărâmă casa aceasta de locuinţă pământească, vom avea locuinţa de la Dumnezeu, casă veşnică în cer, nefăcută de mână omenească», precum s-a amintit şi mai înainte: «Locuinţa noastră e în cer, de unde aşteptăm şi pe Mântuitorul nostru Domnul Iisus, care va reforma corpul umilinţei noastre conform corpului luminei Sale», şi precum spune şi fericitul David: «Că eu sunt locuitor pe pământ şi străin, ca toţi părinţii mei». Potrivit cu glasul Domnului, ne vom face la fel cu aceia despre care astfel vorbea în Evanghelie Domnul către Tatăl Său: «Ei nu sunt din această lume, precum nici Eu nu sunt din această lume» şi către apostoli: «Dacă aţi fi din această lume, ea ar iubi ce este al ei; dar fiindcă nu sunteţi din această lume, ci Eu v-am ales din acea- stă lume, de aceea vă urăşte lumea». 3. Aşadar vom merita să obţinem adevărata desăvârşire a celei de a treia renunţări atunci când mintea noastră, neîntunecată de nici o grăsime a trupului, ci curăţită prin şlefuiri foarte pricepute, prin neîncetată meditaţie asupra celor divine şi prin cuget duhovnicesc, trecând peste toate cele pământeşti va ajunge la cele nevăzute. Atunci nu se va mai simţi înconjurată de trupul cel şubred ci de cele înalte şi netrupeşti. Atunci va avea asemenea însuşiri, încât nu numai că nu va mai primi nici un glas venit prin auzul trupesc şi nu va mai fi ocupată de chipuri care vin prin ochi, dar nici măcar lucrurile mari sau foarte mari nu le va vedea cu ochii trupeşti. 4. Virtutea şi încrederea în această lucrare nu o va căpăta decât acela care, prin propria lui experienţă, va primi cele pe care le-am spus. Fără îndoială că acestuia în aşa măsură i-a îndepărtat Domnul ochii inimii de la toate cele prezente, încât nu le va socoti că şi cum vor trece, ci ca şi cum au trecut şi le va vedea destrămate în nimic, ca un fum care dispare şi, umblând ca Enoh cu Dumnezeu, trecut dincolo de viaţa şi obiceiurile omeneşti, nu va mai fi găsit în trăirea veacului prezent. Ceea ce s-a petrecut cu el chiar în corp aminteşte Facerea astfel: «Şi a mers Enoh cu Dumnezeu şi nu s-a mai aflat, fiindcă l-a ridicat Dumnezeu». Zice şi apostolul: «Prin credinţă Enoh a fost luat ca să nu vadă moartea». Despre această moarte zice Domnul în Evanghelie: «Cine trăieşte şi crede în Mine nu va muri în veci». 5. De aceea, dacă dorim să ajungem la adevărata desăvârşire, trebuie să ne grăbim ca, aşa cum am dispreţuit în trup părinţii, patria, bogăţiile şi plăcerile lumii, aşa să le părăsim pe toate şi în suflet, să nu ne mai întoarcem cu dorinţele la ceea ce am lăsat, precum aceia care, scoşi de Moise din robie, chiar dacă nu se mai întorceau trupeşte în Egipt, totuşi se spune că sufleteşte s-au întors, părăsind, de bună seamă, pe Dumnezeu care-i scosese cu marea Sa putere şi venerând chipurile idolilor pe care-i dispreţuiseră în Egipt, precum aminteşte Scriptura: «Şi s-au întors cu inimile lor în Egipt, zicând către Aaron: Fă-ne zei, care să ne conducă». Puteau fi condamnaţi la fel cu cei care zăbovind în deşert, după hrană cu mană cerească au dorit mâncărurile stricate şi de folos murdar ale viciilor. Putem părea că murmurăm şi noi asemenea lor : «Bine ne era în Egipt, unde şedeam lângă oalele cu carne şi mâncam ceapă şi usturoi şi castraveţi şi pepeni». 6. Acest fapt deşi s-a întâmplat înainte la acel popor, totuşi vedem că se împlineşte şi acum în fiecare zi în rândurile şi în tagma noastră. Căci toţi, după renunţarea la această lume, se întorc la vechile preocupări şi la dorinţele de altădată, spunând prin faptele şi gândurile lor aceleaşi cuvinte ca şi aceia: «Bine îmi era în Egipt». Mă tem că mulţimea acestora este atât de mare, cât era a acelora despre care citim că murmurau sub Moise. Căci deşi se numărau la şase sute trei mii de oameni înarmaţi la ieşirea din Egipt, din aceştia numai doi au intrat în pământul făgăduinţei. 7. De aceea trebuie să ne grăbim să luăm exemple de virtute de la cei puţini şi rari, fiindcă, după acel caz pe care l-am citat, şi în Evanghelie se spune: mulţi sunt chemaţi, dar puţini sunt aleşi. Aşadar, deloc nu ne va folosi renunţarea trupească şi într-un fel, plecarea din Egipt, schimbând numai locul, dacă n-am fost în stare să obţinem şi în suflet renunţarea, care este mai sublimă şi mai folositoare. Despre acea renunţare la cele trupeşti, despre care am vorbit, apostolul a spus aşa: «Dacă voi fi împărţit toate avuţiie mele pentru hrană săracilor şi dacă voi fi dat corpul meu să fie ars, dar nu voi fi avut dragoste, la nimic nu-mi foloseşte. 8. Fericitul apostol n-ar fi spus niciodată aceasta, dacă n-ar fi prevăzut că se va întâmpla ca unii, chiar dacă-şi risipesc toate avuţiile pentru a hrăni pe săraci, să nu poată ajunge la desăvârşirea evanghelică şi la vârful foarte înalt al dragostei, pentru că, fiind sub imperiul trufiei şi al nestăpânirii, reţin în inimile lor viciile şi nesăbuinţa năravurilor de altă dată şi, neîngrijindu-se să se spele de ele, n-ajung la dragostea de Dumnezeu, care niciodată nu piere. 9. Cei ce s-au străduit mai puţin pe această a doua treaptă de renunţare cu atât mai puţin n-o vor dobândi pe a treia, care este, fără îndoială, cea mai înaltă. Totuşi, gândiţi-vă bine că n-a zis pur şi simplu: «Dacă voi împărţi avuţiile mele». S-ar părea că a vorbit poate despre acela care, neîndeplinind în întregime porunca evanghelică, şi-ar fi oprit ceva din avere, cum fac unii dintre cei călduţi, dar el a zis: «Dacă voi împărţi toate avuţiile mele pentru hrană săracilor», adică dacă voi renunţa cu desăvârşire la bogăţiile pământeşti. 10. Şi a adăugat la aceasta o renunţare şi mai mare: «Şi dacă voi fi predat corpul meu să fie ars, dar nu voi fi avut dragoste, nimic nu sunt», ca şi cum ar fi zis cu alte cuvinte ; Dacă vrei să fii desăvârşit, mergi, vinde tot ce ai şi dă săracilor şi vei avea comoară în cer, adică renunţând astfel, încât să nu păstrez din ele nimic pentru mine. Chiar dacă îi voi adăuga acestei împărţiri martiriul prin arderea corpului meu pentru Hristos, dar dacă totuşi, sunt fără răbdare, sau supărăcios, pizmaş sau mândru, sau mă înfurii de injuriile altora, sau caut la ale mele, sau gândesc cele rele, sau nu rabd cu supunere şi de bună voie toate câte mi se pot întâmpla.11. La nimic nu-mi va folosi renunţarea şi arderea omului din afară, dacă înlăuntru voi fi frământat de viciile de odinioară. Aceasta pentru că, dispreţuind prin lucrarea acestei prime convertiri numai substanţa lumii, care nu e în sine nici bună, nici rea, ci este de mijloc, poate că nu m-am îngrijit nici să alung şi avuţiile vătămătoare din inimă şi nici să dobândesc dragostea Domnului, care «este răbdătoare, bine- voitoare», care «nu râvneşte, nu se îngâmfă, nu se supără, nu lucrează cu nebăgare de seamă, nu caută ce nu e al său, nu cugetă cele rele», care «toate le suferă, toate le rabdă», în sfârşit care dragoste nu lasă pe cel ce o are să cadă sub călcâiul pă- catului. VIII. Trebuie să ne grăbim, aşadar, cu toată străduinţa ca şi omul nostru interior să alunge şi să împrăştie tot avutul viciilor sale, pe care le-a strâns în viaţa de mai înainte. Acest avut este al nostru propriu, legat strâns de corp şi de suflet. Aşezat până acum în corp, dacă nu va fi scos şi aruncat, acest avut nu va înceta să ne însoţească şi după moarte. După cum virtuţile şi însăşi dragostea, care le este izvor, dobândite în acest veac şi după sfârşitul acestei vieţi îl fac pe posesorul lor frumos şi strălucitor, tot la fel viciile îl transmit acelei vieţi veşnice înfectat şi pătat oarecum de culori negre. 2. Frumuseţea şi urâţenia sufletului iau naştere din calitatea virtuţilor şi a viciilor, din care le este extrasă culoarea, care este sau strălucitoare, cum nimerit este să auzim din gura profetului: «Şi va dori regele frumuseţea ta» sau neagră, urâtă şi respingătoare, aşa cum ea însăşi îşi mărturiseşte josnicia putreziciunii sale şi zice: «Am putrezit şi s-au infectat rănile mele de pe faţa nebuniei mele». Însuşi Domnul spune către ea: «De ce nu s-a închis rana fiicei poporului Meu ?». 3. Acestea sunt bogăţiile noastre proprii, care sălăşluiesc întotdeauna în suflet şi pe care nici un rege şi nici un duşman nu ni le-ar putea da sau lua. Acestea sunt bogăţiile noastre proprii, pe care nici moartea nu va fi în stare să le despartă de suflet; prin renunţare la ele putem ajunge la desăvârşire, iar prin nedezlipirea de ele la pedeapsă cu moartea veşnică. IX. Precum se arată în Sfânta Scriptură, bogăţiile sunt de trei feluri: bune, rele şi mijlocii. Rele sunt cele despre care se spune: «Cei bogaţi au fost lipsiţi şi înfometaţi» şi «Vai de voi, bogaţilor, fiindcă v-aţi primit mângâierea voastră». Cea mai mare desăvârşire este faptul de a te fi lepădat de aceste bogăţii. Spre deosebire de aceştia, săraci sunt cei pe care vocea Domnului îi laudă în Evanghelie: «Fericiţicei săraci cu duhul, că a lor este Împărăţia Cerurilor» şi în psalm: «Acest sărac a strigat şi l-a auzit Domnul», şi de asemenea: «Săracul şi lipsitul vor lăuda numele Tău». 2. Sunt bune cele pe care este un mare merit şi o mare virtute să le fi câştigat, cele care aduc laudă bărbatului drept, posesor al lor, precum spune David: «Neamul celor drepţi va fi binecuvântat. Glorie şi bogăţie în casa lui, şi dreptatea lui rămâne în vecii vecilor», şi de asemenea: «Mântuirea sufletului este adevărata bogăţie a omului». Despre această bogăţie se vorbeşte în Apocalipsă către acela care ne- avându-le este în chip ruşinos sărac şi gol. «Voi începe, - se spune - să te vărs din gura Mea. Fiindcă zici: sunt bogat şi nu-mi lipseşte nimic, fără să ştii că eşti neno- rocit şi vrednic de milă şi sărac şi orb; te îndemn să cumperi de la Mine aurul cel încercat în foc, ca să fii bogat şi să te îmbraci cu veşminte albe, ca să nu se arate ruşinea goliciunii tale». 3. Sunt mijlocii bogăţiile care pot fi bune sau rele, trecând şi într-o parte şi-n cealaltă, după gândul său felul celui ce le foloseşte. Despre acestea spunea fericitul apostol: «Porunceşte bogaţilor acestei lumi să nu se înalţe cu gândul, şi nici să nădăjduiască în bogăţii nesigure, ci în Dumnezeu, care ne dă toate din belşug şi ne bucurăm de ele. Să facă bine, să dea fără preget, să fie părtaşi la bine şi la rău cu alţii, să-şi adune comori cu bun temei pentru veşnicie, ca să dobândească viaţa cea adevărată». Astfel de avuţii avea acel bogat din Evanghelie, care nu dădea din ele celor lipsiţi, şi la a cărui poartă stătea săracul Lazăr, dorind să se sature măcar cu firimiturile acelui bogat, care a meritat chinurile iadului şi focul cel veşnic. X. Părăsind aceste bogăţii văzute ale lumii le lepădăm fiindcă nu sunt ale noastre, ci sunt străine de noi, oricât ne-am lăuda că sunt câştigate prin munca noastră, sau că le avem prin moştenire de la părinţi. Căci, precum am spus, nimic nu este al nostru, în afară de ceea ce posedăm în sufletul şi în inima noastră, şi care nu ne poate fi luat de nimeni. Despre acele bogăţii văzute vorbeşte cu mustrare Hristos către cei ce avându-le nu vor să dea din ele şi celor ce n-au: «Dacă n-aţi fost cu credinţă în cele străine, cine vă va da ce este al vostru ?». Că aceste bogăţii sunt străine ne învaţă limpede nu numai experienţa zilnică, dar şi cuvântul Domnului. 2. Iar despre bogăţiile nevăzute şi rele vorbeşte Petru către Domnul: «Iată, noi am părăsit toate şi te-am urmat: aşadar ce vom avea ?». Fără îndoială că ei nu-şi pără- siseră decât uneltele lor, proaste şi rupte. În aceste «toate» dacă nu s-ar fi cuprins şi renunţarea la vicii, ceea ce este un lucru mare şi suprem, părăsind numai lucruri fără preţ ei n-ar fi dobândit pe Domnul, care le-a dăruit o glorie atât de mare afericirii, încât ei au meritat să-L audă vorbind astfel: «La înviere, când Fiul omului va şedea pe scaunul măreţiei Sale, veţi şedea şi voi pe douăsprezece scaune, judecând pe cele douăsprezece triburi ale lui Israel». 3. Dar dacă aceştia, care-şi părăsesc cu desăvârşire avutul, din anumite pricini nu pot să ajungă la dragostea apostolică şi nici să se înalţe la cea de a treia treaptă a renunţării, cea mai înaltă, la care puţini ajung, ce vor trebui să judece despre ei înşişi aceia care, nefiind măcar pe prima treaptă, care e cea mai uşoară, ci pă- strându-şi vechiul avut necurat împreună cu necredinţa de odinioară, socotesc că merită să fie lăudaţi numai pentru că au numele de monahi ? 4. Aşadar prima renunţare este, cum am spus, cea la lucrurile străine de noi, şi de aceea ea singură nu este de ajuns pentru desăvârşire, dacă nu se ajunge la a doua, care constă în renunţarea la lucrurile noastre adevărate. Dobândind-o pe aceasta prin alungarea tuturor viciilor, ajungem şi la renunţarea a treia, cea mai înaltă, prin care respingem cu inima şi cu sufletul nu numai ceea ce se petrece în lume, sau ceea ce posedă omul în particular, ci chiar toate lucrurile socotite măreţe, deşi deşarte şi repede trecătoare, privind cum spune apostolul «nu cele ce se văd, ci cele ce nu se văd; căci cele ce se văd sunt vremelnice, iar cele ce nu se văd veşnice». Numai aşa suntem vrednici să auzim acea poruncă supremă adresată lui Avraam: «Vino în pământul pe care ţi-1 voi arăta». 5. Prin aceasta se arată limpede că, dacă nu îndeplinim cu toată căldura sufletului cele trei renunţări arătate mai înainte, nu putem ajunge la a patra, care constă în renunţare desăvârşită, aducând, ca răsplată şi premiu, intrarea în pământul făgă- duinţei, în care nu cresc spinii şi buruienile viciilor. În acest pământ se intră cu tot corpul şi cu inima curată, după alungarea din trup a tuturor patimilor, pe care nu virtutea sau sârguinţa celui ce tinde spre el, ci însuşi Domnul promite că-1 va arăta, când zice: «Vino în pământul pe care ţi-1 voi arăta». 6. Prin aceasta se dovedeşte limpede că începutul mântuirii noastre se face prin chemarea Domnului, care zice: «Ieşi din ţara ta» şi se dăruieşte la fel, tot de către El, însuşirea desăvârşirii şi a purităţii. El spune: «Vino în pământul pe care ţi-1 voi arăta», adică nu pe acela pe care şi tu-1 poţi cunoaşte şi descoperi prin priceperea ta, ci pe cel pe care ţi-1 voi arăta Eu, nu numai fără să-l cunoşti, dar şi fără să-l cauţi. De aici se înţelege bine că precum mergem pe calea mântuirii chemaţi de duhul Domnului, la fel ajungem la desăvârşirea supremei fericiri conduşi de înţele- pciunea şi lumina Lui. XI.Ghermanus: Dar în ce constă libera alegere şi faptul că suntem de laudă prin inteligenţa noastră, dacă Dumnezeu începe şi termină tot ceea ce trebuie pentru desăvârşirea noastră ? XII. Pafnutie: Aţi avea dreptate să vă puneţi această întrebare, dacă ar exista în orice lucrare şi ştiinţă numai începutul şi sfârşitul şi n-ar fi şi un mijloc despărţitor. Astfel, precum ştim că ocaziile de mântuire le aduce Dumnezeu în felurite chipuri, la fel este în puterea noastră să slujim, cu mai multă sau mai puţină încordare, oca- ziile aduse de Dumnezeu. Căci lui Dumnezeu îi aparţine chemarea şi propunerea: «Ieşi din pământul tău», iar lui Avraam supunerea de a ieşi. Mai departe, cuvintele: «şi vino în pământul» îl arată pe cel ce se supune, pe când adaosul: «pe care Ţi-1 voi arăta» indică harul lui Dumnezeu, care porunceşte sau promite. 2. Se cade să ştim bine că, practicând cu toată puterea noastră orice virtute, nu putem în nici un chip ajunge la desăvârşire numai prin zelul şi prin înţelepciunea noastră şi că nu este de ajuns omului ca numai prin sârguinţa sa şi prin ostenelile sale să se ridice la înalta răsplată a fericirii, dacă n-are şi ajutorul lui Dumnezeu, care-i conduce inima spre ceea ce este bine. 3. De aceea, în fiecare clipă rugându-ne, trebuie să spunem împreună cu David: «întăreşte paşii mei pe cărările Tale, ca să nu şovăie picioarele mele» şi «A aşezat pe piatră picioarele mele şi a condus paşii mei». În felul acesta libertatea noastră de alegere, şovăielnică din necunoaşterea binelui, sau din pricina ispitelor noastre, ne îndreaptă paşii către virtuţi. Acest lucru ni-1 spune foarte limpede profetul în cuvintele: «Am fost împins să cad», cuvinte care arată slăbiciunea libertăţii de alegere. Dar «Şi Domnul m-a susţinut» arată ajutorul Domnului care, când a văzut că prin libera noastră alegere alunecăm în prăpastie, ne-a dat de veste susţinându- ne şi conducându-ne oarecum cu mâinile Sale. Şi iarăşi, dacă zicem «Piciorul meu a şovăit», bineînţeles din cauza slăbiciunii alegerii libere «Mila Ta, Doamne, m-a ajutat». Aceste cuvinte arată că Dumnezeu întăreşte cu ajutorul Său slăbiciunea libertăţii de alegere, mărturisind că, dacă omul nu şovăie pe drumul credinţei, a- ceasta nu se datoreşte puterilor sale, ci milei Domnului. 4. Cuvintele: «După mulţimea durerilor mele în inima mea», arată durerile produse de libertatea alegerii, iar cele următoare: «Mângâierile Tale au înveselit inima mea» se tălmăceşte aşa: «Prin insullarea ta, Doamne, venind în inima mea şi des- chizându-mi ochii spre bucuriile viitoare, pe care Tu le-ai pregătit celor ce pătimesc pentru numele Tău, mângâierile Tale nu numai că i-au risipit inimii meletoată tulburarea, dar i-au adus şi cea mai înaltă bucurie». Mai departe se spune: «Numai fiindcă m-a ajutat Domnul, sufletul meu n-a locuit în iad». Aceasta înseamnă că prin lipsurile libertăţii de alegere sufletul ar fi ajuns în iad dacă n-ar fi fost salvat prin ajutorul şi ocrotirea Domnului. 5. Căci «de Domnul», nu de libera noastră alegere «sunt conduşi paşii omului». Şi «când va cădea cel drept», cu toată libera alegere, «nu se va lovi». De ce ? «Fiind- că Domnul îl va sprijini cu mâna Sa», adică nici unul dintre cei drepţi nu-şi este de ajuns sieşi pentru a dobândi dreptatea, ci bunătatea divină este aceea care, când el şovăie şi e gata să cadă, îl sprijină cu mâinile sale în fiecare moment, ca să nu se prăbuşească şi să piară ca victimă a slăbiciunii propriei sale libertăţi de alegere. XIII. Niciodată oamenii sfinţi n-au fost siguri că vor găsi prin propria lor iscusinţă drumul drept, care să-i ducă la virtute şi la înfăptuirea ei, ci l-au cerut mai degrabă prin rugăciuni către Domnul, zicând: «îndrumează-mă în adevărul Tău» şi «Condu în faţa Ta drumul meu», Un altul însă afirmă că nu numai în credinţă, ci şi prin experienţă şi într-un fel prin însăşi natura lucrurilor a descoperit adevărul: «Am cunoscut, Doamne, că nu este în om calea lui, că nu este în puterea omului să meargă şi să-şi conducă paşii săi». Şi Domnul Însuşi spune către Israel: «Şi Eu îl voi conduce ca pe un brad verde; de la Mine au ieşit roadele tale». XIV. Chiar ştiinţa legii ei doresc s-o dobândească nu cu ajutorul cititului, ci prin condu- cerea şi lumina zilnică a lui Dumnezeu, rugându-se: «Arată mie căile Tale, Doa- mne» şi: «învaţă-mă cărările Tale, Doamne» şi: «Deschide ochii mei şi voi vedea minunile legii Tale» şi «învaţă-mă să fac voia Ta, că Tu eşti Dumnezeul meu» şi de asemenea: «Tu, care înveţi pe om ştiinţa». XV. Fericitul David mărturiseşte că binemerită de la Domnul însuşi darul înţelegerii prin care poate recunoaşte poruncile înscrise în lege. El spune: «Robul Tău sunt eu: dă-mi înţelegerea să învăţ poruncile Tale». De îndată ce-i era proprie însuşirea înţelegerii din firea lucrurilor, avea şi cunoaşterea poruncilor lui Dumne- zeu cuprinse în lege. Şi totuşi îl rugă pe Domnul să-i dea cunoaşterea mai deplină, ştiind că nu-i este suficient ceea ce are sădit din naştere, dacă nu-1 luminează zilnic Dumnezeu, pentru a înţelege legea în Duh şi pentru a-şi lămuri mai limpede porun- cile ei. Ceea ce spunem ne învaţă şi vasul de bună alegere când glăsuieşte: «Dumnezeu este Cel ce face în voi să vreţi şi să lucraţi după bună voinţă». 2. Ce putea să grăiască mai mult decât să înveţe că buna noastră voinţă şi săvârşirea unei lucrări se îndeplinesc în noi de Domnul? El mai spune : «Fiindcă vă este dat pentru Hristos nu numai să credeţi în El, dar să şi suferiţi pentru El». Astfel arată că şi începutul vieţii şi al credinţei noastre, ca şi răbdarea suferinţelor, ne sunt dăruite de Domnul. Înţelegând aceasta şi David se roagă la fel să-i dărui-ască Domnul mila Sa, când zice: «întăreşte, Doamne, ceea ce ai lucrat în noi», arătând că nu-i este de ajuns începutul mântuirii primit din harul lui Dumnezeu, dacă n-a lucrat mai departe până la sfârşit această milă de fiecare zi a lui Dumnezeu. 3. Nu libera noastră alegere, ci «Domnul dezleagă lanţurile celor robiţi», nu virtutea noastră, ci «Domnul ridică pe cei zdrobiţi», nu priceperea alegerii, ci «Domnul luminează pe cei orbi», adică Domnul face pe orbi înţelepţi, nu paza noastră, ci «Domnul păzeşte pe străini», nu vitejia noastră, ci «Domnul ridică (sau sprijină) pe toţi cei ce cad». Spunem acestea nu pentru ca să arătăm fără conţinut şi de prisos râvna, priceperea şi munca noastră, ci pentru ca să ştim că fără ajutorul lui Dumnezeu nu ne putem strădui şi nici nu au vreo putere încercările noastre de a dobândi o răsplată atât de mare a purităţii, dacă n-a contribuit la aceasta ajutorul şi mila Domnului. Căci «Calul este pregătit pentru ziua războiului; de la Domnul es- te însă ajutorul, fiindcă bărbatul nu este puternic în vitejie». 4. Trebuie aşadar să spunem întotdeauna împreună cu David: «Vitejia mea şi lauda mea» nu este libertatea alegerii, ci «Domnul» şi «El mi-a fost mie spre izbăvire». Învăţătorul neamurilor, ştiind că a devenit vrednic să slujească legământului celui nou nu prin minte personală, sau prin sudoarea sa, ci prin mila Domnului, spune: «Nu suntem vrednici de a cugeta ceva din noi ca de la noi, ci puterea noastră este de la Dumnezeu». Ceea ce se poate spune, mai puţin latineşte, dar mai lămurit, astfel: Vrednicia noastră este de la Dumnezeu. În sfârşit, urmează: «Care ne-a făcut şi vrednici slujitori ai legământului celui nou». XVI. Într-atât au simţit Apostolii că le-au fost dăruite de Dumnezeu toate, cele privitoare la mântuire, încât ei declară că şi credinţa le este dată de Domnul, când spun : «Dă- ne nouă credinţă», ştiind mai dinainte că deplinătatea ei nu le este încredinţată de libera lor alegere, ci de darul lui Dumnezeu. Mai departe, acelaşi înfăptuitor al mântuirii omeneşti ne învaţă cât de alunecoasă, de slabă şi de nevolnică este credinţa noastră, dacă nu este întărită de ajutorul Domnului. El spune lui Petru: «Simone, Simone, iată satana v-a cerut pe voi să vă cearnă ca pe grâu; dar Eu M- am rugat Tatălui Meu să nu piară credinţa ta». 2. Un altul, simţind că acest lucru se petrece în sine însuşi şi văzând că oarecum credinţa sa este împinsă de valurile necredinţei spre stâncile cele primejdioase -cerând ajutor pentru credinţa sa tot Domnului, zice: «Doamne, ajută necredinţei mele». Într-atât au simţit bărbaţii evanghelici şi apostolici că toate cele bune se petrec cu ajutorul Domnului, într-atât şi-au dat seama că nici măcar credinţa lor n-o pot păstra prin puterile şi prin libertatea lor de alegere, încât cer ca aceasta să fie ajutată în ei, sau să li se dea de către Domnul. 3. Dacă aceasta are nevoie de ajutorul Domnului ca să nu slăbească în inima lui Petru, cine ar fi atât de înfumurat şi de orb, încât să creadă că n-are nevoie de ajutorul zilnic al Domnului pentru ca s-o păzească ? Mai ales că Însuşi Domnul a spus lămurit aceasta în Evanghelie, zicând: «După cum viţa nu poate face roade de la sine, dacă nu rămâne în butucul ei, tot aşa şi voi, dacă nu veţi rămâne în Mine» şi în alt loc: «Fiindcă fără Mine nu puteţi face nimic». 4. Cât de nelegiuit şi de nesocotit este să atribuim ceva din faptele bune deştep- tăciunii noastre şi nu ajutorului sau harului lui Dumnezeu, o dovedeşte prin învăţătura Sa Domnul, Care arată că fără insuflarea sau ajutorul Său nimeni nu poate să dobândească roade duhovniceşti. Căci «tot binele şi tot darul cel desăvârşit de sus coboară, de la Părintele luminilor». Şi Zaharia spune: «Că dacă este ceva bun, al Său este şi dacă este ceva foarte bun, de la El vine». De aceea mereu spune fericitul Apostol: «Ce ai fără să fi primit ? Iar dacă ai primit, de ce te făleşti ca şi cum n-ai fi primit ?». XVII. Cea mai mare răbdare, prin care putem rezista ispitelor, constă nu atât în virtutea noastră, cât în mila şi înţelepciunea lui Dumnezeu, precum spune fericitul apostol: «Ispita nu vă ajunge decât dacă este omenească. Dar credincios este Dumnezeu, care nu va îngădui ca voi să fiţi ispitiţi mai presus de ceea ce puteţi. Iar cu ispita va face şi sfârşitul, ca să puteţi rezista». Că Dumnezeu învredniceşte sau întăreşte sufletele noastre pentru toată lucrarea cea bună şi că săvârşeşte în noi cele plăcute Lui, acelaşi apostol ne învaţă: «Dumnezeul păcii, care a scos din întunecimi pe marele păstor de oi în sângele legământului celui veşnic, pe Iisus Hristos, vă va învrednici pe voi în tot binele, făcând în voi ceea ce place în faţa Sa». Şi se roagă să se întâmple aceasta şi tesalonicenilor, zicând: «însuşi Domnul Iisus Hristos şi Dumnezeu Tatăl nostru, care ne-a iubit şi ne-a dat mângâiere veşnică şi nădejdea cea bună în har, să îndemne inimile voastre şi să vă întărească în toată lucrarea şi în cuvântul cel bun». XVIII.Profetul Ieremia mărturiseşte limpede că însăşi teama de Dumnezeu, prin care să-L putem păstra cu tărie în inima noastră, ne este sădită de Domnul din persoana lui Dumnezeu. El zice: «Şi le voi da o singură inimă şi o singură cale ca să se teamă de Mine în toate zilele. Şi să le fie bine lor şi copiilor lor după ei. Şi voi încheia cu ei o învoială veşnică şi nu voi înceta să le fac bine. Şi voi da teama Mea în inima lor, ca să nu plece de la Mine». Şi Iezechiel spune: «Le voi da o singură inimă şi le voi sădi un duh nou în măruntaiele lor. Şi voi scoate inima de piatră din trupul lor şi le voi da inimă de carne, ca să umble întru poruncile Mele şi legile să le pă- zească şi să le îndeplinească; vor fi poporul Meu, iar Eu le voi fi Dumnezeu». XIX. Din aceasta înţelegem foarte limpede că şi începutul voinţei celei bune ne este insuflat de Dumnezeu, ori de câte ori ne atrage pe calea mântuirii sau prin El Însuşi, sau prin îndemnul vreunui om, sau prin necesitate, şi că tot de El ne este dăruită desăvârşirea virtuţilor. Dar stă în puterea noastră să răspundem cu mai multă sau cu mai puţină tragere de inimă la îndemnul şi ajutorul lui Dumnezeu şi de aceea noi merităm pe bună dreptate pedeapsa sau răsplata, în măsura în care fie am dispreţuit grija şi marea bunăvoinţă a Lui faţă de noi, fie ne-am străduit să-I arătăm recunoştinţă prin supunerea noastră. 2. Acest lucru ne arată destul de bine şi de lămurit în Deuteronom: «Când te va aduce Dumnezeul tău pe pământul în care intri să-1 stăpâneşti şi va nimici multe neamuri în iata ta; pe heţei, pe gherghesei, pe amorei, pe canaanei, pe ierezei, pe hevei şi pe iebusei, şapte neamuri cu mult mai numeroase şi mai puternice decât tine ţi le va lăsa Domnul ţie şi le vei lovi până la nimicire. Nu vei încheia cu ele alianţă, nici nu te vei întovărăşi în căsătorii cu ele». Că sunt conduşi în pământul făgăduinţei, că sunt nimicite multe neamuri în faţa lor, că sunt date în mâna lor neamuri de un număr mai mare şi mai puternice decât poporul lui Israel, toate acestea sunt, precum spune Scriptura, lucrarea harului lui Dumnezeu. 3. Dar dacă Israel le loveşte până la nimicire, sau le cruţă şi le lasă să trăiască, dacă face sau nu alianţă cu ele, dacă se întovărăşeşte sau nu în căsătorii cu ele, despre acestea Scriptura mărturiseşte că sunt în puterea lor să le săvârşească sau nu. Din această mărturie se deosebeşte bine ce trebuie să punem pe seama liberei noastre alegeri, şi ce pe intervenţia şi ajutorul zilnic al Domnului, că sunt manifestări ale harului divin ocaziile noastre de mântuire, ca şi succesele şi victoriile, iar în puterea noastră este să primim cu dragoste sau cu nepăsare binefacerile lui Dumnezeu faţă de noi. Această rânduială o vedem destul de desluşit în vindecarea acelor orbi. Că a trecut înaintea lor Iisus este harul providenţei şi al bunăvoinţei divine, iar că ei strigă şispun: «Ai milă de noi, Doamne, fiul lui David», este lucrarea credinţei şi a nădejdii lor. 4. Că primesc vederea ochilor este darul milei divine , iar că după primirea oricărui dar stăruie atât harul lui Dumnezeu, cât şi judecata liberei noastre alegeri, o arată exemplul celor zece leproşi, care şi ei au fost vindecaţi în chip asemănător. Dintre aceştia, de vreme ce unul prin libera sa alegere aduce mulţumită harului divin, iar Domnul, căutând pe cei nouă şi lăudîndu-1 pe al zecelea, dovedeşte că are ne- încetat în grijă Sa şi pe cei ce nu-şi aduc aminte de binefacerile Lui. Este un dar al ocrotirii Safe faptul că-1 primeşte şi-l laudă pe cel recunoscător şi că, dimpotrivă, îi urmăreşte şi-i mustră pe cei ingraţi. XX. Se cuvine să credem cu nestrămutată convingere că nimic nu se petrece pe această lume fără Dumnezeu. Trebuie să mărturisim că toate se fac şi se îndeplinesc cu voia sau cu îngăduinţa Lui, cu lămurirea că binele se săvârşeşte cu voinţa şi ajutorul lui Dumnezeu, iar răul cu îngăduinţa Lui, când ocrotirea divină ne părăseşte din cauza netrebniciei şi a învârtoşării inimii noastre şi îngăduie să fim stăpâniţi de diavol sau de patimi ruşinoase. 2. Aflăm aceasta foarte limpede şi din cuvintele apostolului care zice: «Pentru aceea i-a lăsat Dumnezeu în patimi josnice» şi iarăşi: «Pentru că n-au crezut că-L au pe Dumnezeu în conştiinţă i-a lăsat Dumnezeu în minte proastă, ca să facă ei ceea ce nu se cade». Însuşi Domnul vorbeşte prin cuvintele profetului: «Şi n-a auzit poporul Meu vocea Mea. Şi Israel nu s-a supus Mie. Pentru că i-am lăsat cu născocirile inimilor lor, vor umbla potrivit cu născocirile lor». XXI Ghermanus : Libertatea de alegere este dovedită foarte clar prin cuvintele: «Dacă poporul Meu M-ar fi ascultat». Şi în alt loc : «Dar n-a ascultat poporul Meu vocea Mea». Căci când zice : «dacă ar fi ascultat» arată că în puterea lui a fost să-i pri-mească sau nu judecata. Aşadar de ce să n-aşezăm în noi mântuirea noastră, dacă Dumnezeu ne-a dat putinţa de a-L asculta sau de a nu-L asculta ? XXII. Pafnutie: Ai privit cu pătrundere cuvintele «Dacă M-ar fi ascultat», dar n-ai lămurit cine este cel ce vorbeşte celui ce ascultă sau nu ascultă şi nici ceea ce urmează: «Aş fi umilit ca pe un nimic pe duşmanii lui; asupra celor ce-1 calcă în picioare aş fi trimis mâna Mea». Nimeni să nu încerce ca, printr-o rea tălmăcire, să ia înapărarea libertăţii de alegere cele ce am spus când am afirmat că nimic nu se petrece fără Dumnezeu şi să îndepărteze de om harul şi înţelepciunea lui Dumnezeu prin cuvintele : «Şi n-a auzit poporul meu vocea Mea» şi iarăşi: «Dacă M-ar fi ascultat poporul Meu Israel, dacă ar fi mers pe căile Mele» şi celelalte, ci să aibă în vedere că, după cum se dovedeşte puterea libertăţii de alegere prin nesupunerea poporului, la fel se arată grija zilnică a lui Dumnezeu, care strigă oarecum şi sfătuieşte. 2. Când zice: «Dacă poporul Meu M-ar fi ascultat», arată clar că mai întâi El le-a vorbit lor. Aceasta se face de obicei de către Dumnezeu nu numai prin legea scrisă, ci şi prin sfaturile zilnice, potrivit celor spuse de Isaia: «Toată ziua am întins mâinile Mele către poporul care nu crede în Mine şi Mi se împotriveşte». Se poate dovedi, aşadar, şi una şi alta prin cuvintele: «Dacă M-ar fi ascultat poporul Meu, dacă Israel ar fi mers pe căile Mele, aş ii umilit pe duşmanii lui ca pe un nimic şi asu¬pra celor ce-1 calcă în picioare aş fi întins mâna Mea». 3. Căci după cum se demonstrează libera alegere prin nesupunerea poporului, la fel se arată grija şi ajutorul lui Dumnezeu la începutul şi la sfârşitul acelui verset, când aminteşte că El mai întâi a vorbit şi după aceea i-ar fi umilit pe duşmani, dacă ar fi fost ascultat de popor. Prin ceea ce am afirmat noi nu voim să tăgăduim libertatea omului de a alege, ci să întărim adevărul că harul şi ajutorul lui Dumnezeu este necesar omului în fiece zi şi în fiecare clipă. 4. După ce ne-a dat lămuriri prin această convorbire, părintele Pafnutie ne-a lăsat să plecăm din chilia lui înainte de miezul nopţii plini de voie bună, dar şi de puternice impresii în inima noastră, prilejuite mai ales de învăţătura cu care am rămas din expunerea sa. Prin îndeplinirea primei renunţări, pe care ne străduim s-o înfăptuim cu toată virtutea, credeam că suntem aproape să atingem culmea de- săvârşirii, dar acum ne dădeam seama că n-am început încă să visăm care este sensul cel mai înalt al vieţii monahale, fiindcă, puţin informaţi în mânăstiri despre a doua renunţare, nici măcar din auzite nu aflasem ceva despre a treia renunţare, în care se cuprinde adevărata desăvârşire şi care întrece în multe privinţe pe celelalte două, inferioare acesteia. IV. Convorbirea cu părintele Daniel - Despre dorinţele trupului şi ale sufletului I. Între ceilalţi bărbaţi ai înţelepciunii creştine am văzut şi pe părintele Daniel în tot felul de virtuţi, deopotrivă cu cei ce-şi duceau această viaţă în pustiul Scitium, dar mai împodobit decît aceştia cu harul umilinţei. Prin curăţia şi blândeţea sa, deşi era mai tânăr decât mulţi alţii, a fost ales în slujba de diacon de către fericitul Pa- fnutie, preot din acelaşi pustiu. Într-atât se bucura de virtuţile acestuia fericitul Pafnutie, încât considerîndu-1 egalul său în har şi în meritele vieţii, s-a grăbit să şi- l facă egal şi în rangul sacerdotal. Astfel că, nerăbdând să-l vadă prea mult timp într-un post inferior lui, şi dorind să şi-l lase ca succesor foarte vrednic, l-a înaintat în cinstea de preot. 2. Totuşi acesta, păstrându-şi umilinţa de mai înainte, nu săvârşea nimic potrivit cu noua lui slujbă când era Pafnutie prezent, ci-1 lăsa pe acesta să îndeplinească toate îndatoririle de preot, el slujind numai ca diacon. Fericitului Pafnutie însă nu i s-au îndeplinit speranţele şi alegerea i-a fost zadarnică în persoana unui atât de mare şi de distins bărbat, care avea şi harul profeţiei. Căci după puţin timp cel pe care şi-l pregătise să-i urmeze s-a dus la Dumnezeu. II. L-am întrebat pe acest fericit Daniel de ce uneori găsindu-ne în chilie suntem atât de vioi sufleteşte, plini de o bucurie de nespus şi de un adevărat belşug de simţiri sfinte, pe care nu numai că nu putem să le exprimăm în cuvinte, dar nici măcar să le înţelegem, în tot adâncul lor? Şi totuşi atunci vorbirea curge şi cuvintele vin repede, iar mintea plină de roade duhovniceşti simte că sunt primite de Dumnezeu rugăciunile ei, pe care le înalţă cu dragoste şi spor chiar şi în somn. Şi, dimpotrivă, de ce alte ori, fără nici o pricină suntem atât de abătuţi, cuprinşi de o tristeţe neînţeleasă, atât de apăsătoare, încât nu numai că ne simţim cu sufletele pustiite, dar chiar şi chilia ne îngrozeşte, cititul nu ne înviorează şi vorbirea ne este şovăielnică, întocmai ca la oamenii beţi. În asemenea cazuri de deprimare, mintea nu poate să-şi găsească drumul de mai înainte şi cu cât încearcă să se înalţe către Dumnezeu, cu atât mai mult ajunge la alunecări şi la exprimarea de vorbe fără legătură, lipsindu-i atât de mult rodul duhovnicesc, încât nici dorul de Împărăţia Cerurilor, nici frica de gheenă n-o poate trezi din acest somn de moarte. Fericitul Daniel a răspuns precum urmează: III. Înaintaşii noştri ne-au lăsat o întreită explicare asupra acestei secete sufleteşti despre care vorbiţi. Obârşia ei este sau nepăsarea noastră, sau îmboldirea diavolului, sau îngăduinţa lui Dumnezeu şi încercarea la care El ne pune. Din ne- păsare, când noi înşine, fără să ne îngrijim sau să ne preocupăm de ceva serios, dar lăsându-ne pradă trândăviei şi gândurilor primejdioase, facem să răsară pe ogorul inimii noastre spini şi mărăcini, iar aceştia, crescând şi înmulţindu-se în ea, ne fac la rândul lor sterpi şi neînstare de meditaţie şi de roadă duhovnicească. Din îmboldirea diavolului, când chiar dacă suntem câteodată stăpâniţi de preocupări înalte, gânduri potrivnice pătrunzând cu iscusinţă şi viclenie în mintea noastră, fără ştirea sau fără voia noastră suntem sustraşi de la bunele intenţii. IV.Iar cauza îngăduinţei şi a încercării este îndoită. Prima este aceea că, părăsiţi întrucâtva de Domnul şi văzându-ne mintea slăbită şi coborâtă faţă cu puritatea de mai înainte, pe care o aveam când El era cu noi, nu ne mai putem înălţa în nici un fel. Dovedind prin gemetele şi priceperea noastră că am fost părăsiţi de El, înţelegem că ne este peste puţintă să redobândim acea stare de bucurie şi de curăţie şi că voioşia pierdută a inimii trebuie să cerem să ne-o dea nu prin sârguinţa noastră, ci prin voia Lui, întărită cu harul şi cu lumina Lui. 2. A doua cauză este cea a punerii la încercare: anume ni se încearcă stăruinţa, statornicia minţii şi a dragostei de Dumnezeu, ni se cere să arătăm cu ce încordare a minţii şi a rugăciunilor căutăm ocrotirea Sfântului Duh când ne părăseşte, pentru ca, ştiind cu câtă trudă am redobândit-o, bucuroşi să ne străduim a o păstra cu cea mai mare grijă. Fiindcă de obicei nu se păstrează cu luare aminte ceea ce se crede că poate fi uşor redobândit. V. Prin acestea se vede bine că harul şi mila lui Dumnezeu lucrează întotdeauna în noi pentru cele bune. Dacă ele ne părăsesc, oricât ne-am strădui cu ostenelile şi cu mintea noastră, nu putem redobândi starea de mai înainte fără ajutorul Lui, înfăptuindu-se întotdeauna în noi cuvintele: «Nu este în puterea celui ce vrea, nici a celui ce aleargă, ci în puterea lui Dumnezeu este mila». Uneori acest har nu numai că nu refuză să ocrotească pe cei nepăsători şi dezlegaţi de această insuflare, pe care o numiţi sfântă, şi de belşugul de cugetări duhovniceşti, dar chiar îi insuflă pe cei nevrednici, trezeşte pe cei ce dorm, şi luminează pe cei stăpâniţi de orbirea neştiinţei. El ne ceartă cu blândeţe şi ne dojeneşte răspândindu-se în inimile noastre pentru ca astfel, treziţi de lucrarea Lui, să ne ridicăm din somnul nepăsării. În sfârşit, adesea simţim pe neaşteptate mireasma prezenţei Sale, mai presus de orice suavitate izbutită de mână omenească, iar mintea, plină de desfătare, răpită de această stare din afară uită că locuieşte în trup. VI. Într-atât a cunoscut fericitul Daniel că este de folos această stare din afară şi, ca să spun aşa, de părăsire a lui Dumnezeu, încât n-a găsit cu cale să-L roage pe Dumnezeu să nu-1 părăsească în nici un chip (căci ştia că nu e potrivit nici pentru sine, nici pentru firea omenească să ceară aceasta pentru a ajunge la desăvârşire), ci s-a rugat mai degrabă ca părăsirea să nu fie întreagă, zicând: «Nu mă părăsi până în sfârşit», ca şi cum ar fi zis, cu alte cuvinte : «Ştiu că obişnuieşti cu folos a părăsi pe sfinţii tăi, ca să-i încerci. 2. Altfel n-ar putea fi ispitiţi de duşman, dacă n-ar fi părăsiţi de Tine. De aceea nu mă rog să nu mă părăseşti niciodată, fiindcă nu-mi este de folos, ca nu cumva, simţindu-mi propria slăbiciune să spun: «Bine este mie că m-ai umilit» sau că n-am deprinderea luptei, pe care fără îndoială că nu voi putea s-o am, dacă nu-mi va fi permanent alături ocrotirea divină. Dacă sunt sprijinit de apărarea Ta, diavolul nu va îndrăzni să mă ispitească împotrivându-se sau punând fie pe seama mea, fie pe a Ta, ceea ce obişnuieşte să spună cu voce defăimătoare împotriva luptătorilor Tăi: «De ce Iov îl iubeşte fără plată pe Dumnezeu ? Oare nu l-ai întărit cu ziduri de jur împrejur pe el şi casa lui şi toată averea lui ?». Ci mai degrabă cer să nu mă părăseşti «până la sfârşit», .adică până la ceea ce este prea mult. 3. Căci dacă-mi este de folos să mă părăseşti puţintel, pentru a se dovedi că-Ţi simt neîncetat lipsa, în schimb este vătămător ca pentru faptele mele bune sau rele, să mă părăseşti cu totul. Nici o virtute omenească supusă ispitei, dacă este părăsită prea mult timp de ajutorul Tău, nu va putea să reziste neschimbată, ci va cădea sub asaltul sau uneltirea duşmanului, afară numai dacă Tu însuţi, care eşti cumpănitor cu grijă al puterilor omeneşti, «nu vei îngădui să fim ispitiţi asupra a ceea ce putem, ci vei face să rezistăm ispitei şi pieirii». 4. Aşa ceva citim şi în Cartea judecătorilor, arătând mistic despre nimicirea nea- murilor duşmane lui Israel: «Acestea sunt neamurile pe care le-a lăsat Domnul, ca să înveţe prin ele pe Israel deprinderea de a lupta cu duşmanii». Şi ceva mai departe : «Le-a lăsat Domnul, ca prin ele să-l încerce pe Israel dacă-i ascultă sau nu poruncile pe care le dăduse strămoşilor acestuia prin mâna lui Moise». 5. Dumnezeu i-a rezervat poporului Său această luptă nu pentru că pizmuia tihna lui Israel şi nici ca să-l sfătuiască de rău, ci fiindcă ştia că-i este de folos, pentru ca, fiind lovit fără încetare de aceste neamuri, să simtă că are întotdeauna nevoie de ajutorul Domnului şi de aceea, rămânând mereu în meditare şi în rugăciune către El, să nu-1 slăbească trândăvia nelucrării şi să nu-şi piardă deprinderea războiului sau exerciţiul virtuţii. Căci adesea cei pe care nu i-au putut învinge duşmanii, i-au doborât lipsa de grijă şi belşugul. VII. Această luptă este arătată a fi de folos chiar mădularelor noastre, precum spune apostolul : «Căci trupul pofteşte împotriva duhului, iar duhul împotriva trupului. Acestea se împotrivesc unul altuia, ca să nu tăceţi cele ce aţi voi». Ai şi aici o luptă sădită oarecum în tot corpul nostru, lăsată din grija Domnului. Căci există ceva în toţi, în general şi fără vreo abatere, care nu poate fi judecat altfel decât ca fiind dat oarecum din fire fiinţei omeneşti după căderea primului om. Şi ceea ce se constatăcă este înnăscut şi crescut în fiecare om, de ce să nu credem că este sădit de voia Domnului, care nu vatămă, ci sfătuieşte ? 2. Pricina acestui război dintre trup şi duh este arătată astfel: «Ca să nu făceţi cele ce aţi voi». Aşadar de ceea ce s-a îngrijit Domnul să nu poată fi îndeplinit de noi, adică să nu facem cele ce vrem, dacă totuşi acest lucru se îndeplineşte, cum putem crede că este altfel decât vătămător ? Ne este de folos într-un chip oarecare această luptă sădită în noi din grija Creatorului, căci ea ne cheamă sau ne împinge către o stare mai bună şi dacă n-ar exista, fără îndoială că i-ar urma o pace primejdioasă. VIII. Ghermanus: Deşi se pare că ne licăreşte o rază a înţelegerii, totuşi, fiindcă nu putem încă vedea limpede porunca apostolului, vrem să ne dai lămuriri mai multe. S-au arătat, pe cât se pare, trei lucruri: primul, lupta trupului împotriva sufletului, al doilea, dorinţa sufletului împotriva trupului, şi al treilea, voinţa noastră, care este oarecum la mijloc şi despre care se spune : «Ca să nu faceţi cele ce aţi voi». Despre acest lucru deşi, cum am spus, am cules unele învăţături care s-au adresat înţelegerii noastre, totuşi, fiindcă s-a ivit prilejul acestei convorbiri, voim să avem o lumină ceva mai puternică. IX. Daniel: O parte a înţelegerii noastre constă în a deosebi împărţirile şi trăsăturile întrebărilor, dar cel mai mare rol al inteligenţei este să afle ceea ce încă nu ştim, precum se spune : «Pentru cel neînţelept întrebarea este înţelepciune», fiincă deşi cel ce întreabă nu cunoaşte puterea întrebării puse, totuşi fiindcă cercetează cu prevedere şi înţelege ce nu înţelege, însuşi, acest lucru i se socoteşte înţelepciune, prin aceea că îşi dă seama ce nu ştie. 2. Astfel, după împărţirea voastră se pare că apostolul a numit aici trei lucruri şi anume : pofta trupului împotriva duhului şi a duhului împotriva trupului şi lupta unuia împotriva celuilalt, care se pare că are aceasta drept cauză şi raţiune că «acelea pe care le voim», cum spune apostolul, să nu le putem face. Dar mai rămâne o a patra cauză, pe care voi n-aţi văzut-o deloc, şi anume că facem ceea ce nu voim. De aceea ne este de trebuinţă acum să cunoaştem mai întâi puterea celor două pofte, adică a trupului şi a duhului şi în felul acesta să putem discuta care este voia noastră între cele două, iar după aceea, la fel să deosebim ce nu este în puterea voinţei noastre. X.Precum citim în Sfintele Scripturi, cuvântul trup are multe înţelesuri. Căci uneori însemnează omul în întregime, compus din trup şi suflet ca în cuvintele «Şi cuvântul trup s-a făcut» şi «tot trupul va vedea mântuirea Dumnezeului nostru». Uneori cuprinde pe oamenii păcătoşi şi trupeşti ca în cuvintele: «Nu va rămâne duhul meu în oamenii aceştia, pentru că ei sunt trup». Alteori însemnează păcate: «Voi nu sunteţi în trup, ci în duh» sau «Carnea şi sângele nu vor moşteni împărăţia lui Dumnezeu» şi, în sfârşit, «nici stricăciunea nu va dobândi nestricăciune». 2. Uneori arată ceva înrudit sau apropiat: «Iată, noi suntem osul tău şi carnea ta», aşa, cum spune apostolul: «Doar voi izbuti să aţâţ râvna celor din carnea mea şi să mântuiesc pe unii dintre ei». 3. Trebuie să cercetăm din aceste patru înţelesuri ale cărnii pe care dintre ele se cade să-l primim. Este limpede că sensul din cuvintele: «Şi cuvântul trup s-a făcut» sau : «Şi va vedea tot trupul mântuirea lui Dumnezeu» nu poate sta în picioare. Dar nici cel din aceste cuvinte : «Nu va rămâne duhul meu în oamenii aceştia, pentru că ei sunt carne», pentru că nu sunt acelaşi lucru păcătos şi carne în cuvintele: Trupul potteşte împotriva duhului şi duhul împotriva trupului». Şi nu se vorbeşte de lucruri, ci de lucrări, care se luptă într-un singur om, fie în acelaşi timp, fie potrivit feluritelor împrejurări. XI. De aceea în discuţia noastră trebuie să înţelegem cuvântul trup nu ca om, ca substanţă adică a omului, ci în sensul voinţei şi al celor mai rele dorinţe ale trupului, după cum nici duhul nu însemnează ceva substanţial, ci dorinţele bune şi duhovniceşti ale sufletului. Acest sens 1-a dat mai sus şi fericitul apostol, când spune limpede: «Dar eu vă spun: umblaţi în duh şi nu veţi îndeplini dorinţele tru- pului. Căci trupul pofteşte împotriva duhului, iar duhul împotriva trupului. Acestea însă se împotrivesc unul altuia, ca să nu faceţi cele ce aţi voi». 2. Fiindcă amândouă, adică dorinţele trupului şi ale duhului sunt într-un singur om, în noi se dă zilnic un război lăuntric. În această poftă trupului, care se prăbuşeşte în vicii, se bucură de plăcerile tihnei pământeşti, iar pofta duhului doreşte să se devoteze cu totul ostenelilor duhovniceşti, căutând să înlăture şi întrebuinţările necesare ale trupului, să se ocupe neîncetat numai de ale sale, fără să dea trupului ceva din grijile sale. Trupul se desfătează în pofte depravate, duhul nu vrea să aibă nici o dorinţă naturală. 3. Trupul doreşte să se sature de somn, să se îmbuibeze de mâncare, iar duhul se mulţumeşte cu veghe şi posturi, neîncuviinţînd somnul şi hrana nici măcar pentru cerinţele necesare vieţii. Acela doreşte să se îndestuleze din toate avuţiile, cestălalteste mulţumit chiar dacă n-are nici cea mai mică bucată de pâine pentru în- treţinerea zilnică. El (trupul) doreşte să se lustruiască în băi şi să-l îmbulzească cetele zilnice ale linguşitorilor, duhul se bucură de lipsa de confort şi de întinderea nesfârşită a pustiului, ferindu-se de prezenţa tuturor muritorilor .Trupul se aprinde după onoruri şi după laudele oamenilor, iar pentru duh injuriile neprovocate şi prigoana sunt motive de glorie. XII. Între aceste două pofte, voinţa stă la mijloc, într-o situaţie nu tocmai de lăudat n-o desfătează blestemăţiile viciilor, dar nu se împacă nici cu asprimea virtuţilor. Caută să se stăpânească de la patimile carnale, dar nu vrea să suporte durerile necesare, fără de care nu se pot dobândi dorinţele duhului. Vrea să aibă curăţia corpului fără biciuirea cărnii, să câştige puritatea inimii fără truda veghei, să se îndestuleze de virtuţi duhovniceşti păstrând odihna trupului, să capete harul răbdării fără neplăcerea vreunei injurii, să aibă umilinţa lui Hristos fără renunţarea la onorurile lumeşti, să împace simplitatea religiei cu ambiţiile lumii acesteia, să servească lui Hristos cu laudă şi favoarea oamenilor, să mărturisească adevărul fără să producă cea mai uşoară supărare cuiva, pe scurt vrea să aibă bunurile viitoare, dar să nu le piardă pe cele prezente. 2. Astfel de voinţă nu ne-ar ajuta niciodată să ajungem la adevărata desăvârşire, ci ne-ar aşeza în cea mai rea stare călduţă şi ne-ar face la fel cu cei dojeniţi de Domnul în Apocalipsă, care spune: «Ştiu lucrarea ta, fiindcă nu eşti nici rece, nici cald. O de-ai fi rece, sau cald. Acum însă eşti călduţ şi voi începe să te vărs din gura Mea». Numai că această stare foarte călduţă este sfărâmată de luptele contrare, care se ridică dintr-o parte şi din cealaltă. Căci servind acestei voinţe, ori de câte ori ne lăsăm cuprinşi de cea mai mică lipsă de atenţie, pe dată răsar boldurile cărnii şi rănindu-se cu viciile şi patimile lor, nu ne îngăduie să mai rămânem în stare de curăţie care ne desfătează, ci ne împing pe calea cea rece, înfiorătoare şi plină de mărăcini a plăcerilor. 3. De asemenea, dacă aprinşi de căldura duhului, voind să stingem focul cărnii, încercăm într-un avânt al inimii să ne încredinţăm ostenelilor fără măsură ale virtuţilor, dar fără să ţinem seama de firea omenească firavă, slăbiciunea trupului se împotriveşte, trăgând înapoi şi întârziind acea pornire a spiritului, prea mare şi demnă de dojană. Astfel, din cauza celor două dorinţe, care se luptă între ele şi se opun una alteia, voinţa sufletului, care nu consimte nici să se supună cu totul dorinţelor carnale, nici să asude în ostenelile virtuţilor, este ţinută într-un fel de dreaptă măsură. Această luptă între cele două, înlăturând acea voinţă relativ primejdioasă a sufletului, menţine un fel de cumpănă echilibrată în corpul nostru,la o egală distanţă între hotarele trupului şi ale duhului, neîngăduind să pre- cumpănească nici din partea dreaptă mintea aprinsă de flacăra duhului, nici din partea stângă trupul, cu boldurile viciilor. 4. În vreme ce această luptă se dă în noi cu folos în fiecare zi, suntem împinşi în chip mântuitor spre a patra, la care vrem să venim şi anume aceea, în care să dobândim curăţia inimii nu prin nelucrare şi lipsă de griji, ci prin sudoare permanentă şi prin frământările sufletului. Să menţinem nevinovăţia trupului prin ajunări, posturi, foame, sete şi nesomn, dar să avem şi îndrumarea inimii prin citire, veghe, predici, şi asprimea singurătăţii, precum şi răbdarea necazurilor, să servim Ziditorului nostru suferind toate insultele şi nedreptăţile, să urmăm adevărul suportând ura şi duşmănia acestei lumi, dacă este nevoie, şi în această luptă care se dă în corpul nostru să ne ţinem pe linia de mijloc între trândăvia deşartă care ne atrage şi osteneala pe care n-o vrem, dar care ne îndeamnă la virtute. 5. În felul acesta, dintr-o parte căldura sufletului, iar dintr-altă frigul trupului ţine într-o stare călduţă voinţa noastră ca arbitru şi nici dorinţa sufletului nu îngăduie minţii să alunece în vicii fără frâu, nici slăbiciunea trupului nu lasă sufletul să se înalţe la elanurile fără măsură ale virtuţilor: chinurile viciilor de tot felul nu se îmbulzesc, iar boala trufiei nu se ridică în inimile noastre şi nu ne răneşte cu săgeţile ei înveninate. Echilibrul just al luptei dintre acestea deschide calea sănătoasă şi măsurată între virtuţi, învăţând pe ostaşii lui Hristos să meargă întotdeauna pe drumul arătat de Conducătorul lor. 6. Aşa se face că mintea, atunci când din starea călduţă a acestei voinţe deşarte despre care am vorbit, se rostogoleşte în dorinţele trupului, este frânată de dorinţa duhului, care este împotriva viciilor pământeşti, după cum dimpotrivă, dacă duhul nostru, în culmea elanului său depăşind măsura, a zămislit planuri peste putinţă de înfăptuit, este tras înapoi de slăbiciunea trupului spre o dreaptă cercetare a celor ce se pot îndeplini şi trecând peste starea călduţă a voinţei noastre, cu osteneală şi iscusinţă merge pe un drum întins şi neted spre desăvârşire. 7. Citim în cartea Facerii că Domnul a lăsat să se petreacă ceva asemănător în construirea acelui turn, unde încurcarea neaşteptată a limbilor a potolit îndrăznelile criminale şi nelegiuite ale oamenilor. Căci ar fi continuat acolo înţelegerea lor vătămătoare împotriva lui Dumnezeu şi chiar împotriva celor ce începuseră să caute spre măreţia dumnezeiască, dacă n-ar fi intervenit puterea lui Dumnezeu care schimbându-le şi amestecându-le limbile, i-a împins să ajungă la o stare mai bună. Astfel că, pe cei pe care o înţelege primejdioasă îi însufleţise spre propria lor pieire, o neînţelegere a limbilor, bună şi folositoare, i-a chemat înapoi spre mân-tuire. Este limpede că ei au început să simtă, datorită dezbinărilor din cauza limbii, neputinţa omenească pe care înainte, din cauza uneltirii lor vătămătoare, n-o cunoşteau. XIII. Din ciocnirile şi împotrivirile acestei lupte ia naştere încetineala folositoare şi mântuitoare pentru noi, fiindcă rezistenţa şi puterea corpului ne întârzie de la înfăptuirea celor pe care mintea noastră le-a gândit fără rost, iar uneori, urmând o stare mai lungă, fie de căinţă, fie de îndreptare, această zăbovire ne corectează prin revenirea asupra gândurilor şi faptelor noastre nu îndeajuns de bine chibzuite. 2. În sfârşit, vedem că aceia care nu sunt întârziaţi de nici o piedică a trupului să-şi îndeplinească dorinţele lor, adică demonii şi celelalte duhuri ale răului căzute din rândurile îngerilor, sunt răufăcătoare oamenilor prin aceea că nu şovăie să facă răul odată ce l-au început; sufletul lor, dezlegat de substanţa materiei, este pe cât de iute la planuri, pe atât de primejdios la înfăptuiri şi fiindcă le este foarte uşor să facă fără zăbavă ce au vrut, neintervenind nici un moment de răzgândire mântuitoare, răul pus la cale se înfăptuieşte nemijlocit. XIV. Substanţa lor duhovnicească nefiind legată de nici o materie a trupului, n-are nici o scuză pentru reaua voinţă şi nu merită nici o iertare pentru faptele sale con- damnabile, fiindcă nu este împinsă ca noi de imboldul cărnii să păcătuiască, ci este aprinsă numai de viciul relei voinţe. De aceea păcatul îi este fără iertare, iar boala fără leac. Căci precum s-a prăbuşit fără să fie atrasă de materia pământului, la fel nu poate dobândi îngăduinţă sau motiv de căinţă. Din aceste lucruri reţinem că pentru noi nu numai că nu este vătămătoare această luptă dintre trup şi spirit, care se dă în noi, ci ne aduce chiar mult folos. XV. Mai întâi pentru că ne dă pe faţă trândăvia şi nepăsarea. Ca un pedagog foarte atent, ne îngăduindu-ne să ne abatem de la linia datoriei şi a disciplinei, dacă înţe- lepciunea noastră a depăşit măsura seriozităţii cuvenite, pe dată ne pune în mişcare şi, trezindu-ne cu biciul aţâţărilor, ne recheamă la starea necesară. În al doilea rând, pentru că, faţă cu castitatea şi nevinovăţia noastră întreagă, când prin harul Domnului, ne-am văzut atât de nepătaţi de tina rea din naştere, credem că mai departe nu trebuie să fim neliniştiţi nici măcar de o simplă mişcare a trupului, ca şicum nu i-am mai purta stricăciunea, ceea ce ne înalţă în adâncul conştiinţei noastre, ne face să fim mândri. Şi atunci intervine lupta dinlăuntrul nostru, care ne umileşte, aducându-ne aminte cu îmboldirile sale că suntem oameni şi, potolind în noi valurile care ne frământă, ne aduce liniştea cuvenită. 2. Iar când ne lăsăm duşi de vicii mai rele şi mai primejdioase şi nu le simţim uşor primejdia, prin această conştiinţa noastră se umileşte şi are remuşcări, amintindu- şi de patimile pe care nu le-a luat în seamă şi înţelegând că au întinat-o pornirile naturale pe care nu le cunoştea, fiindcă era pătată de greşeli duhovniceşti. Căutând neîncetat să-şi îndrepte nesocotinţa de mai înainte, trage concluzia că nici nu trebuie să se încreadă în foloasele curăţiei din trecut, căci a pierdut-o îndepărtându- se de Domnul, şi nici nu poate fi dobândit darul acestei curăţii altfel decât prin harul lui Dumnezeu. Astfel de încercări ne învaţă să dorim neîncetat a obţine şi virtutea umilinţei, dacă suntem încântaţi să avem inima întotdeauna fără vreo vină. XVI Că mândria pentru această curăţie va fi mai primejdioasă decât toate nelegiuirile şi blestemăţiile şi că din cauza ei nu vom dobândi nici un folos, oricât ne-ar fi de întreagă nevinovăţia, stau mărturie acele puteri demonice pe care le-am amintit mai înainte. Deşi se crede că ele n-au nici o ispită a cărnii, totuşi din cauza trufiei au decăzut din acea stare sublimă şi cerească şi s-au prăbuşit pe veci. În stare călduţă am fi departe de orice lecuire, fiindcă n-am avea pentru nepăsarea noastră nici un arătător care să stea în corpul nostru sau în propria conştiinţă. Nu numai că n-am dori să ajungem pe culmile desăvârşirii, dar nici măcar n-am respecta cu stricteţe simplitatea şi stăpânirea de sine, dacă nu ne-ar umili şi nu ne-ar coborî această ispită a cărnii, făcându-ne plini de grijă şi atenţie în ceea ce priveşte curăţirea viciilor duhovniceşti. XVII Cei ce sunt fameni în trup, de aceea au în ei adesea această stare călduţă a su- fletului, fiindcă ei socotesc că, dacă sunt dezlegaţi de trebuinţa trupului, n-au nevoie nici de truda stăpânirii corporale şi nici de biciuirea pornirilor inimii. Gă- sindu-se astfel în siguranţă, nu se grăbesc niciodată să caute sau să posede desăvârşirea inimii şi cu atât mai puţin curăţirea de viciile duhovniceşti. Această stare, care se depărtează de însuşirea trupului, devine firească, fiind fără îndoială destul de rea şi fiindcă pe cel ce trece de la rece la călduţ, glasul Domnului o osân- deşte. XVIII Ghermanus: Folosul luptei care se dă între trup şi duh l-am înţeles limpede, fiindcă ne-a fost prezentat în aşa fel, încât s-ar putea spune că-1 pipăim cu mâinile noastre. Şi de aceea dorim să aflăm tot la fel ce diferenţă este între omul carnal şi cel firesc şi în ce chip cel firesc poate fi mai rău decât cel carnal? XIX Daniel: După definiţia Scripturii există trei stări ale sufletului: prima carnală, a doua firească, a treia duhovnicească, şi ele sunt arătate şi de apostol. Despre cele carnale spune: «Lapte v-am dat să beţi, nu bucate, fiindcă nu puteţi încă. Şi încă nici acum nu puteţi, fiindcă sunteţi carnali». Şi iarăşi: «Acolo unde este între voi pizmă şi neînţelegere, oare nu sunteţi carnali?». Despre starea firească se aminteşte astfel : «Omul cel firesc nu primeşte cele ce sunt ale Duhului lui Dumnezeu: căci nebunie sunt pentru el». Iar despre cea duhovnicească: «Cel duhovnicesc cerce- tează, toate, dar el nu este judecat de nimeni». Şi iarăşi: «Voi, care sunteţi duho- vniceşti, îndreptaţi-i pe unii ca aceştia în duhul blândeţii». 2. Astfel trebuie să ne grăbim ca, atunci când prin renunţare am încetat de a fi carnali, adică atunci când am început să ne despărţim de traiul celor lumeşti, să încetăm cu tina cea văzută a trupului. Să ne silim din toate puterile să căpătăm deîndată starea cea duhovnicească, pentru ca nu cumva, mângâindu-ne că după omul din afară părem a fi renunţat la această lume şi a fi părăsit atingerea cu desfrânările trupului, ca şi cum prin aceasta am fi ajuns la cea mai înaltă treaptă a desăvârşirii, să devenim mai delăsători în ceea ce priveşte curăţirea de patimi şi, între cele două stări, să nu putem merge pe calea cea duhovnicească. Să nu socotim că ne este prea de ajuns pentru desăvârşire dacă părem pe dinafară despărţiţi de traiul şi de plăcerile lumii acesteia, sau dacă suntem în afară de stricăciune şi de amestecul cel trupesc, pentru că astfel de socoteală ne aşează în acea stare călduţă, care este cea mai rea, trebuind a fi vărsaţi din gura Domnului, care zice în cu- getarea cunoscută de noi: «O, de ai fi cald sau rece! Acum însă eşti călduţ şi voi începe să te vărs din gura Meu». 3. Nu pe nedrept spune Domnul că aceia pe care i-a primit în intimitatea dragostei Sale, dacă au devenit în chip vătămător călduţi, va trebui să-i verse înapoi cu greaţă. Deşi ar fi putut să-i fie un fel de hrană mântuitoare, a vrut mai degrabă să fie îndepărtaţi dinlăuntrul Lui, devenind mai răi decât mâncărurile care n-au intrat niciodată în gura Domnului, mai ales că şi noi respingem cu scârbă ceea ce ne face greaţă. Ceea ce este rece primit în gura noastră devine cald şi se ia cu plăcere şi cufolos. Iar ce s-a aruncat din pricina stării călduţe nu numai că nu mai este dus la gură, dar nici măcar nu poate fi privit fără mare dezgust. 4. Aşadar, pe bană dreptate se spune că este mai rea starea călduţă, fiindcă mai uşor ajunge la mântuire şi pe culmile desăvârşirii cineva carnal, adică din lumea aceasta şi din vremea aceasta, decât cel ce mărturisindu-se monah, dar fără să meargă pe calea desăvârşirii potrivit învăţăturilor, s-a depărtat de acea flacără a focului duhovnicesc. Cel ce se simte umilit de viciile trupeşti şi pătat de atingerea cărnii se va grăbi spre izvorul adevăratei curăţiri şi spre culmea desăvârşirii. El va zbura mai uşor spre desăvârşire, îngrozit de acea stare foarte rece a necredinţei şi aprins de flacăra duhului. 5. Iar cel ce, precum am spus, începe cu o stare călduţă, abuzând de numele de monah, şi nu ia prin umilinţă şi zel calea acestei devoţiuni, de îndată ce s-a molipsit de această groaznică boală şi s-a lăsat în voia ei, nu va putea gusta mai târziu desăvârşirea nici prin sine însuşi şi nici prin sfaturile altuia. Căci el spune în inima sa, potrivit învăţăturii Domnului: «Fiindcă bogat sunt şi am de toate şi nu-mi lipseşte nimic». 6. Dar lui i se vor potrivi şi următoarele cuvinte: «Tu eşti mişel şi ticălos şi sărac şi orb şi gol». Prin aceasta el a devenit mai rău decât cel din acest veac, fiindcă nu-şi dă seama că e mişel şi orb şi gol, şi că trebuind a fi îndreptat, are nevoie de sfa- turile şi de învăţătura cuiva. El refuză îndemnurile cuvântului mântuitor, neînţele- gând că prin însuşi numele de monah scade şi se înjoseşte în opinia tuturora, care-1 cred sfânt şi vrednic de respect ca slujitor al Domnului - de aceea pentru el judecata şi pedeapsa viitoare vor fi mai aspre. 7. Dar de ce să stăruim mai mult decât trebuie asupra unor lucruri pe care le cunoaştem din viaţa de toate zilele? Am văzut adesea oameni ajungând la căldura duhovnicească din reci şi trupeşti cum erau, adică din păgâni şi oameni ai acestui veac, dar din călduţi şi fireşti n-am văzut. Profetul ne spune că pe aceştia atât de mult îi dispreţuieşte Domnul, încât porunceşte bărbaţilor duhovniceşti şi învăţaţi să nu le mai dea sfaturi şi învăţături, să nu mai arunce sămânţa cuvântului mântuitor pe un pământ sterp şi neroditor şi plin de mărăcini otrăvitori, ci dispre- ţuindu-1 pe acesta să cultive mai degrabă acel pământ nou, adică să răspândească toată învăţătura printre păgâni şi necredincioşi, cu toată stăruinţa cuvântului mântuitor, precum citim: «Aceasta zice Domnul oamenilor lui Iuda şi locuitorilor Ierusalimului: araţi-vă ogoare noi şi nu mai semănaţi prin spini». XXÎn sfârşit, lucru ruşinos de spus, vedem că în aşa fel au renunţat cei mai mulţi la cele lumeşti, înciît dovedesc că nu şi-au schimbat nimic din viciile şi năravurile de mai înainte, în afară doar de situaţia socială şi de îmbrăcăminte. Căci doresc să dobândească bunuri materiale pe care înainte nu le-au avut şi nu renunţă la cele pe care erau stăpâni, ba, ceea ce este mai trist, doresc să şi le înmulţească, sub motiv că se consideră datori să-şi menţină fie slujitorii, fie fraţii, sau şi le păstrează pentru a forma obşti cărora să le fie stareţi. 2. Aceştia, dacă ar căuta într-adevăr calea desăvârşirii, s-ar strădui cu toată puterea să se îndepărteze nu numai de averi, ci şi de patimile de altădată şi de toate preocupările lumeşti, să se pună singuri şi fără nimic altceva sub porunca celor mai bătrâni şi să nu mai poarte grijă nici de alţii, nici de ei înşişi. Dar se întâmplă tocmai dimpotrivă, că se grăbesc nu să se supună celor mai în vârstă, ci să fie ei în fruntea celorlalţi fraţi. Plini de trufie, doresc să înveţe pe alţii, nu să se înveţe pe ei înşişi, şi nu fac nimic din ceea ce cer altora. Cu ei trebuie să se îndeplinească porunca Mântuitorului: orbi, ajunşi conducătorii orbilor, cad cu toţii în prăpastie. 3. Acest gen de trufie, deşi e unul singur, are totuşi două feţe: una care imită cu statornicie seriozitatea şi gravitatea, iar alta care, cu o neînfrânată libertate, se risipeşte în râsete prosteşti şi caraghioase. Cea dintâi se bucură să fie tăcută, celei de a doua nu-i place vorba puţină şi nu se sfieşte să spună lucruri chiar nelalocul lor, sub motivul că nu vrea să fie socotită mai prejos sau mai fără învăţătură decât ceilalţi. Una doreşte slujba de cleric pentru înălţare, cealaltă o dispreţuieşte, so- cotind-o nevrednică şi nepotrivită cu demnităţile de viaţă şi de familie de mai înainte. Cercetarea fiecăruia poate cântări şi aprecia care dintre acestea trebuie socotită mai primejdioasă. 4. Este unul şi acelaşi felul nesupunerii, dacă pentru a nu întrerupe o lucrare sau din trândăvie, calci porunca superiorului, după cum este la fel de condamnabil că, fie pentru somn, fie pentru veghe, să nu te supui regulilor mânăstirii. Este acelaşi lucru dacă treci peste porunca stareţului pentru ca să citeşti, sau pentru ca să dormi şi trufia este aceeaşi dacă-ţi neglijezi forţele pentru ajunare sau pentru mâncare. Sunt mai primejdioase şi mai greu de lecuit viciile care par a se ridica sub forma virtuţilor şi sub chipul lucrurilor duhovniceşti, dedît acelea care se nasc pe faţă, pentru plăcere trupească. Acestea din urmă, ca nişte boli care se văd de departe, se recunosc uşor şi se pot vindeca, pe când cele menţionate mai înainte, acoperindu-se sub veşmântul virtuţilor, rămân netratate şi-i fac pe cei molipsiţi de ele să sufere fără speranţă mai mult timp şi în chip mai primejdios. XXIEste cu adevărat vrednic de râs faptul că unii, după înflăcărarea primei renunţări prin care, părăsindu-şi funcţia şi avutul, sau gradul militar al lumii acesteia, au venit din propriu imbold în mănăstire, iar după aceea îi vedem că le doresc şi mai mult, dacă nu le sunt permise, neputându-se obişnui fără ele, că sunt robiţi de cele pe care le mai au, oricât ar fi de mici şi de fără preţ, şi se îngrijesc mai mult de ele decât se îngrijeau de toate celelalte bunuri pe care le-au părăsit. De bună seamă că nu leeste de mare folos că au putut dispreţui averi mari, dacă dragostea pentru ele şi-au mutat-o către aceste lucruri mărunte şi neînsemnate, pe care le au cu ei. 2. Ei dovedesc că viciullăcomiei şi al zgârceniei, pe care nu-1 mai pot avea pentru bunuri depreţ, dacă-1 menţin pentru nişte lucruri mărunte, nu l-au părăsit, ci-1 păstrează cum l-au avut înainte. Căci îşi menţin slăbiciunile de altădată dacă arată atâta dragoste şi grijă pentru o rogojină, un coşuleţ, un săculeţ, o carte, sau alte lucruri destul de ieftine ca acestea. Ba mai mult, le păzesc şi le apără cu îndârjire, fără să le fie ruşine să se supere, şi, ceea ce e mai grav, să se certe cu fraţii pentru ele. 3. Suferind de boala lăcomiei de odinioară, nu sunt mulţumiţi că au cele pe care folosul sau trebuinţa corpului îl obligă pe monah să le aibă potrivit numărului şi măsurii comune. Ei dovedesc şi prin aceasta avariţia inimii lor, dorind să aibă mai multe decât ceilalţi, lucrurile de care trebuie să se folosească. Depăşind măsură în grija şi atenţia cu care le păzesc, ei le apără de atingerea altora pe cele pe care trebuie să le aibă în comun cu fraţii. 4. Este ca şi cum numai deosebirea metalelor şi nu însăşi patima lăcomiei ar fi vătămătoare, şi ca şi cum n-ar fi permis să te superi pentru lucruri mari, dar pentru cele mici n-ar fi nici o vină să faci aceasta. Totuşi, de aceea am aruncat materiile mai preţioase, ca să învăţăm să le dispreţuim mai uşor pe cele mai proaste. Nu este nici o deosebire dacă cineva arată lăcomie pentru cele măreţe şi scumpe, sau pentru nişte lucruri ieftine, şi trebuie judecat cu mai mare asprime tocmai pentru aceea că se simte atât de legat de cele mici cel ce le-a dispreţuit pe cele mari. O astfel de renunţare nu dobândeşte desăvârşirea inimii, fiindcă a primit situaţia materială a celui sărac, dar n-a părăsit lăcomia celui bogat. V. Comunicarea părintelui Serapion - Despre cele opt vicii principale IÎn acea adunare de bătrâni foarte venerabili, a existat un bărbat cu numele de Serapion, împodobit în primul rând cu harul judecăţii celei drepte şi comunicarea acestuia gândesc că merită să fie încredinţată scrisului. Stăruind noi să ne spună ceva despre asaltarea viciilor, despre începuturile şi cauzele din care purced, el a început astfel: II Opt sunt principalele vicii, care otrăvesc neamul omenesc, şi anume: primul este lăcomia la mâncare, ceea ce înseamnă îmbuibarea stomacului, al doilea desfrânarea, al treilea arghirofilia, adică lăcomia sau dragostei pentru bani, al patrulea mânia, al cincilea tristeţea, al şaselea lenea, adică neliniştea şi lehamitea inimii, al şaptelea deşertăciunea, adică vanitatea sau gloria deşartă şi al optulea trufia. III Aceste vicii sunt de două feluri: naturale, cum este lăcomia la mâncare, şi în afara naturii, cum este arghirofilia. Iar lucrarea lor este împătrită. Unele nu se pot petrece fără acţiunea trupului, cum este lăcomia la mâncare şi desfrânarea, dar altele se îndeplinesc fără vreo lucrare a corpului, cum este trufia şi gloria deşartă. Unele se pun în mişcare prin cauze din afară, cum este arghilofilia şi mânia, însă sunt aţâ- ţaţe de pricini dinlăuntru, cum sunt lenea şi tristeţea. IV Expunerea pe scurt a acestora o vom lumina cu mărturii din Scripturi. Lăcomia la mâncare şi desfrânarea, deşi nu sunt sădite din fire (căci uneori se ivesc fără vreo aţâţare sufletească, numai prin imboldul şi lucrarea cărnii), au nevoie totuşi de o pricină din afară pentru a se împlini şi aşa ajung să se săvârşească prin acţiunea cărnii. Căci «fiecare este ispitit de propia sa poftă. Apoi pofta zămislind naşte păcatul, iar păcatul când a fost săvârşit aduce moartea». 2. Cel dintâi om, Adam, n-ar fi putut fi amăgit prin lăcomia la mâncare, dacă nu s- ar fi folosit în chip nepermis de mâncarea pe care a avut-o la îndemână, şi nici al doilea Adam nu este ispitit fără existenţa unei materii din afară, când i se spune: «Dacă eşti Fiul lui Dumnezeu, porunceşte acestor pietre să se facă pâine». Că şi desfrânarea nu se săvârşeşte decât prin corp, este limpede pentru toţi, precum spune în duh Dumnezeu despre aceasta către fericitul Iov: «Virtutea îi este în şale şi puterea în pântece, deasupra buricului». 3. De aceea în mod deosebit acestea două, care se îndeplinesc cu trupul, în afară de acea grijă duhovnicească a sufletului, au nevoie şi de stăpânire trupească. Nu este de ajuns puterea minţii pentru a înfrânge pornirile acestora (cum se petrec lucrurile uneori împotriva mâniei, sau a tristeţei şi a celorlalte patimi, pe care priceperea minţii ştie să le învingă fără vreo luptă împotriva cărnii) dacă nu i s-a adăugat şi stăpânirea trupului prin posturi, veghe, muncă şi evitarea ocaziilor, fiindcă aceste vicii se nasc în trup şi în suflet şi nu vor putea fi învinse decât prin concursul amândurora. 4. Deşi fericitul Apostol a spus că toate viciile sunt în general carnale, socotind şi duşmăniile şi mânia şi chiar ereziile între celelalte lucrări ale cărnii, noi totuşi, pentru a le înţelege mai bine natura şi tratamentul, le împărţim în două şi spunem că unele sunt carnale, iar altele spirituale. Sunt carnale cele ce duc la încălzirea şi simţirea trupului, care se desfătează şi se hrăneşte într-atât cu ele, încât aţâţă şi minţile liniştite, atrăgându-le uneori fără voia lor pe drumul pornirilor lui. 5. Despre acestea fericitul Apostol spune: «între aceştia şi noi am trăit odinioară, în poftele trupului nostru, făcând pe voia cărnii şi a gînduriior şi eram din fire copiii mâniei ca şi ceilalţi». Le numim spirituale pe cele care, răsărite din suflet, nu numai că n-aduc nici o plăcere trupului, dar chiar în încarcă de necazuri şi suferinţe, hrănind numai sufletul bolnav cu plăceri înjositoare. De aceea ele cer numai sufletului îngrijire, pe când cele carnale, precum am spus, nu se însănătoşesc decât printr-un dublu tratament. Cei ce se ostenesc pentru curăţie sufletească înlătură de la început înseşi prilejurile patimilor carnale, astfel că sufletul nu mai poate fi îmbolnăvit prin amintirea acelor pasiuni. 6. Trebuie ca unei boli duble să i se aplice o îngrijire dublă. Pentru corp este necesar să fie înlăturate chipul şi materia care ispiteşte, pentru ca pofta să nu încerce să se dezlănţuie, iar pentru suflet la fel, ca să nu ia naştere în el gânduri necurate. Este de folos să fie puse mai presus de orice meditaţie atentă asupra Scripturilor, vegherea cu grijă şi retragerea în singurătate. Pentru celelalte vicii trăirea în societate nu este vătămătoare, ba din contră, de cel mai mare folos pentru cei ce doresc într-adevăr să se lipsească de ele, fiindcă prin legăturile cu oamenii ele se pot descoperi şi fiind date pe faţă şi mai des puse la încercare, se pot vindeca mai repede. VDe aceea Domnul nostru Iisus Hristos a fost ispitit, cum spune apostolul «în toate după asemănarea noastră», dar «în afară de păcat», adică fără să fi fost atins de vreo patimă, neîncercat deci de acele pofte carnale, de care suntem noi înţepaţi fără să ştim, sau fără să vrem, fiindcă El nu avea nici o asemănare cu noi în ceea ce priveşte zămislirea, fiind zămislit prin vestirea arhanghelului: «Duhul Sfânt va veni asupra ta şi puterea Celui Preaînalt te va umbri; de aceea şi Sfântul care se va naşte din tine fiul lui Dumnezeu se va chema». VI Păstrând fără stricăciune chipul şi asemănarea cu Dumnezeu, El a trebuit să fie ispitit de aceleaşi patimi de care a fost ispitit şi Adam, pe când păstra încă neatins chipul lui Dumnezeu, adică de lăcomia în mâncare, de gloria deşartă, de trufie, dar nu s-a rostogolit în cele în care a căzut Adam după ce şi-a pătat chipul şi ase- mănarea cu Dumnezeu, a cărui poruncă a călcat-o. Lăcomie la mâncare a arătat când a primit fructul oprit. Îi dau pe faţă gloria deşartă cuvintele: «Se vor deschide ochii voştri», iar trufia este arătată astfel: «Veţi fi ca Dumnezeu, cunoscând binele şi răul». 2. De aceste trei vicii citim că a fost ispitit şi Mântuitorul, şi anume de lăcomie la mâncare, când îi zice diavolul : «Porunceşte ca pietrele astea să se facă pâini», de glorie deşartă : «Dacă eşti Fiul lui Dumnezeu, aruncă-Te jos», iar de trufie, când îi arată toate împărăţiile lumii şi gloria lor şi-I zice: «Acestea toate Ţi le voi da Ţie, dacă vei cădea înaintea mea şi te vei închina mie». Trecut prin aceste încercări, El ne învaţă prin exemplul Său cum trebuie să învingem şi noi pe cel ce ne ispiteşte. Şi de aceea se spune Adam acela şi Adam Acesta, acela fiind primul pentru prăbuşire şi moarte, iar Acesta primul pentru înviere şi viaţă. 3. Prin acela tot neamul omenesc este osândit, prin Acesta tot neamul omenesc este eliberat. Acela este plăsmuit din pământ simplu şi neatins, Acesta este născut din fecioara Maria. Dar dacă Acesta a trebuit să fie încercat de ispitele aceluia, în schimb nu i-a fost necesar să treacă la alte vicii. Căci Cel ce învinsese lăcomia la mâncare nu putea să cadă în ispita desfrânării, care-şi are rădăcina la îndestulare şi îmbuibare şi în care n-ar fi căzut nici primul Adam dacă (înşelat de momelile diavolului, n-ar fi primit mai înainte patima din care ia naştere desfrânarea. De aceea, precum este scris, Fiul lui Dumnezeu n-a venit în trupul păcatului, ci «în asemănarea cu trupul păcatului». Deşi era în El trup adevărat, fiindcă de bună seamă mânca, bea, dormea şi chiar a fost străpuns de cuie, totuşi, păcatul trupului nu l-a avut decât prin putinţa înfrângerii. 4. El n-a fost înţepat de boldurile de foc ale poftei trupeşti, care se naşte în noi în chip firesc, chiar şi fără voia noastră, ci L-a încercat numai aparenţa păcatului, prin asemănarea trupească cu noi. Fiindcă îndeplinea Într-adevăr cele ale noastre şi purta în El toate slăbiciunile omeneşti, s-a putut crede că El este supus şi patimilor, că purta în trupul Său şi slăbiciunea viciului şi a păcatului. 5. Diavolul L-a încercat numai cu acele vicii cu care-L înşelase pe primul, crezând că şi Acesta poate fi dus şi în celelalte în chip asemănător ca om, aşa cum îl câştigase pe cel dintâi. Dar n-a putut să-L aducă şi în a doua boală, care ia naştere din primul viciu, fiindcă a fost respins din prima luptă. Văzând că Domnul n-a fost atins în nici un chip de prima cauză a acestei boli, era de prisos să nădăjduiască într-o roadă a păcatului, ale cărui rădăcini şi seminţe n-au fost primite de El. 6. Ultima ispită arătată de Luca prin cuvintele: «Dacă eşti Fiul lui Dumnezeu aruncă-Te jos» s-ar putea înţelege ca patimă a trufiei, aşa cum cea pe care Matei o arată ca a treia, şi anume aceea prin care, potrivit celor scrise de evanghelistul Luca, diavolul îi promite Domnului la un moment dat toate împărăţiile lumii, s-ar putea înţelege ca patimă a arghirofiliei. Văzând că Domnul nu poate fi ispitit nici cu lăcomia la mâncare, şi nici cu desfrânarea, diavolul a trecut la arghirofilie, pe care o ştia că este rădăcina tuturor relelor. Dar învins din nou, neîndrăznind să-L încerce cu alte vicii, fiindcă ştia ce rădăcină şi izvor de hrană au, a trecut la cea din urmă patimă, a trufiei, cu care ştia că pot fi loviţi chiar cei desăvârşiţi, învingători ai tuturor viciilor, fiindcă îşi amintea că el însuşi, din cauza trufiei, pe când era lucifer, s-a prăbuşit din cer, ca şi mulţi alţii, care nu fuseseră învinşi de nici o altă patimă din cele arătate mai înainte. 7. Cu această ordine amintită mai înainte, care este arătată de evanghelistul Luca, se potriveşte foarte bine aţâţarea şi chipul ispitelor prin care vicleanul duşman a atacat pe acel prim şi pe Acest al doilea Adam. Căci îi spune celui dintâi: «Ochii voştri se vor deschide», iar Celui de al doilea «îi arată toate împărăţiile lumii şi gloria lor». El zice aceluia: «Veţi fi ca Dumnezeu», iar Acestuia: «Dacă eşti Fiul lui Dumnezeu». VII Să vorbim acum despre lucrarea celorlalte patimi, în ordinea în care începusem, dar pe care am întrerupt-o trebuind a trata despre lăcomia în mâncare şi despre ispita Domnului. Gloria deşartă şi trufia se petrec de obicei fără concursul cor- pului. Cum ar avea nevoie de acţiunea cărnii cele care aduc prăbuşirea sufletului numai prin voinţa şi râvna de a dobândi laudă şi glorie omenească ? 2. Sau ce înrâurire corporală a avut vechea trufie a acelui lucifer mai înainte numit, de vreme ce ea s-a zămislit numai în cugetul şi-n sufletul lui, aşa cum aminteşte profetul: «Tu, care ziceai în inima ta: mă voi urca la cer, deasupra astrelor lui Dumnezeu voi aşeza tronul meu. Mă voi urca mai sus de înălţimea norilor, voi li asemenea Celui Preaînalt». După cum n-a avut pe nimeni aţâţător al acestei trufii, tot aşa numai în gândirea lui s-a săvârşit lucrarea crimei şi a prăbuşirii celei veşnice şi nici o urmare n-au avut planurile lui ambiţioase. VIII Arghirofilia şi mânia, deşi nu sunt de aceeaşi natură (căci prima este în afara naturii, pe când cea de a doua pare a-şi avea obârşia şi sămânţa în noi), totuşi ele par a se naşte la fel, căci adesea îşi iau din afară cauzele care le pun în mişcare. Nu rareori cei mai slabi se plâng că s-au prăbuşit în aceste vicii aţâţaţi sau împinşi de alţii şi în felul acesta ei explică cum au ajuns la ură şi arghirofilie. Se vede limpede că arghirofilia este din afara noastră, fiindcă nu se dovedeşte a avea în noi prima obârşie şi nu ia naştere din ceva natural în atingerea cu corpul şi sufletul nostru, sau cu nevoile noastre de viaţă. 2. Căci este sigur că nimic n-ajunge la folosul şi trebuinţa naturii comune, în afară de mâncarea zilnică şi de băutură. Toate celelalte lucruri, ori cu câtă râvnă şi dragoste ar fi păstrate, sunt totuşi străine de nevoile omeneşti şi de trebuinţele vieţii. Şi de aceea acest lucru, existând oarecum în afara naturii, nu loveşte decât pe monahii călduţi şi rău întemeiaţi, pe când cele naturale nu încetează de a ispiti chiar pe cei mai încercaţi monahi şi care trăiesc în singurătate. 3. Într-atât se dovedeşte că este adevărat ceea ce spunem, încât cunoaştem unele neamuri cu totul libere de această patimă a arghirofiliei, care n-au primit în viaţa şi obiceiurile lor acest viciu. De asemenea, credem că nici oamenii care au existat înainte de potop n-au cunoscut foarte multă vreme pacostea acestei pofte. Se dovedeşte însă că această patimă se stinge fără vreo trudă în oricare dintre cei care au renunţat cu adevărat la cele lumeşti şi, lepădându-se de toate ale lor, au dorit atât de mult viaţa de mănăstire, încât nu vor să mai aibă din ele pentru sine nici măcar un dinar. 4. Pot găsi ca martori ai acestui lucru multe mii de oameni care lepădându-se foarte repede de tot avutul lor, au nimicit din rădăcină această patimă, fără să mai fie încercaţi cât de puţin de ea mai târziu, dar luptând tot timpul contra lăcomiei la mâncare, căci nu pot fi în siguranţă, dacă n-o combat cu cea mai mare grijă şi în- frânare a inimii şi a trupului. IX Tristeţea şi lenea, spre deosebire de cele despre care am vorbit mai sus, de obicei nu se nasc prin vreo provocare din afară. Căci sunt adesea şi foarte dureros atinşi de ele şi cei care trăiesc singuri în pustiu, fără nici o tovărăşie omenească. Că este adevărat acest lucru îl poate proba prin proprie experienţă oricine a trăit în singurătate şi a fost încercat de ispitele omului lăuntric. X Deşi aceste opt vicii au obârşii deosebite şi urmări neasemănătoare, totuşi primele şase: lăcomia la mâncare, desfrânarea, arghirofilia, mânia, tristeţea şi lenea sunt într-un fel înrudite şi ca să spun aşa, legate în acelaşi lanţ, în aşa fel, încât prea plinul uneia are ca urmare începutul alteia. Din prea mare lăcomie în mâncare se naşte desfrânarea, din desfrânare arghirofilia, din arghirofilie mânia, din mânie tristeţea, din tristeţe lenea. De aceea trebuie să luptăm în chip asemănător şi cu aceeaşi judecată contra lor şi de la cele de mai înainte să trecem la lupta împotriva celor următoare. 2. Mai uşor se opreşte creşterea şi întinderea dăunătoare a unui arbore, dacă rădăcinile pe care se sprijină sunt împuţinate sau tăiate, şi apele stătute şi murdare se pot seca îndată, dacă li se astupă cu pricepere izvoarele care le dau naştere. De aceea, ca să fie învinsă lenea, trebuie mai întâi combătută tristeţea ca să se alunge tristeţea, trebuie distrusă mai întâi mânia; ca să se stingă mânia, trebuie călcată în picioare arghirofilia ; ca să se înlăture arghirofilia, trebuie nimicită desfrânarea; şi ca să se desfiinţeze desfrânarea, trebuie dărâmat viciul lăcomiei în mâncare. 3. Celelalte două, gloria deşartă şi trufia, sunt unite între ele în acelaşi fel pe care l-am arătat şi despre celelalte, întrucât creşterea uneia aduce apariţia celeilalte (prisos de glorie deşartă dă naştere trufiei), dar se deosebesc cu totul de cele şase vicii numite mai înainte şi nu se unesc cu ele într-o tovărăşie asemănătoare, fiindcă nu numai că n-au aceeaşi obârşie, dar apar într-un alt mod şi într-o altă rânduire, cu totul contrară celorlalte. Când acelea sunt nimicite, ele se dezvoltă şi mai puternic şi moartea acelora le face să crească şi să fie cu mai multă viaţă. 4. De aceea suntem îmboldiţi de aceste două vicii într-un mod deosebit. Cădem în- tr-unul din acele şase vicii după ce am fost loviţi de cele înaintaşe lor, pe când în aceste două suntem primejduiţi să ajungem după ce le-am învins şi am triumfat asupra celorlalte. Aşadar, toate viciile iau naştere prin creşterea celor dinaintea lor şi dispar prin micşorarea acelora. După această rânduială, ca să poată fi înfrântă trufia, trebuie mai întâi înăbuşită gloria deşartă, astfel se potolesc cele următoareprin învingerea celor anterioare şi, dacă sunt stinse cele anterioare, patimile rămase slăbesc fără osteneli. 5. Deşi aceste opt vicii mai înainte numite sunt legate între ele şi amestecate în felul pe care l-am amintit, totuşi privite mai de aproape vedem că se împart în patru legături şi perechi: lăcomia de mâncare şi desfrânarea se unesc într-o tovărăşie foarte strânsă; de asemenea au legături de familie între ele mânia şi arghirofilia, tristeţea şi lenea, gloria deşartă şi trufia. XI. Şi acum, ca să vorbim despre ramurile fiecărui viciu în parte, sunt trei feluri de lăcomie în mâncare : primul, care-1 împinge pe monah să se grăbească la mâncare înainte de ora fixată prin program, al doilea care găseşte plăcere în umplerea stomacului şi în înfulecarea cu lăcomie a oricăror lucruri de mâncare, iar al treilea, care doreşte mâncăruri alese şi scumpe. Acestea trei dau monahului lovituri nu uşoare, dacă nu caută să scape de ele cu susţinută osteneală şi băgare de seamă. După cum nu trebuie încheiată ajunarea înainte de ora canonică, la fel trebuie retezate cheltuielile cu umplerea stomacului, cu mâncăruri scumpe şi deosebit pregătite. Căci din aceste trei feluri iau naştere diferite şi foarte grave boli ale sufletului. 2. Din prima boală răsare ura faţă de mânăstire, groaza şi intoleranţa felului de locuinţă, din care urmează fără îndoială repede plecarea şi fuga din mânăstire. Din a doua ies boldurile de foc ale poftei şi desfrânării. Iar a treia leagă în lanţurile încurcate ale arghirofiliei gâturile pătimaşilor şi nu-1 lasă pe monah să renunţe la toate pentru Hristos. Avem arătate că este în noi această patimă ori de câte ori, reţinuţi la masă de vreunul dintre fraţi, nu suntem mulţumiţi să servim mâncărurile aşa cum ne-au fost aduse şi cerem, cu o libertate fără frâu şi nelalocul ei, să li se adauge ceva pentru a le face mai gustoase, sau mai îndestulătoare. 3. Aceasta nu trebuie în nici un chip să se petreacă, şi anume din trei motive: primul, pentru că mintea monahului trebuie, să se deprindă cu îngăduinţa şi cumpătarea şi, potrivit cuvintelor Apostolului, să înveţe a se mulţumi cu ceea ce are. În nici un caz nu-şi va putea înfrâna dorinţele ascunse sau mai mari ale corpului cel ce, supărat de o mâncare cu un gust mai puţin plăcut, nu este în stare să renunţe la plăcerile cerute de gâtlejul său. Al doilea, pentru că se întâmpla uneori ca la ora aceea gazdei să-i lipsească ceea ce-i cerem noi, şi o jignim pentru o pregătire mai puţin pretenţioasă, dându-i pe faţă poate sărăcia, pe care ar fi vrut să i-o cunoască numai Dumnezeu. Al treilea motiv este acela că adesea se întâmplă ca altora să nu le placă adaosul pe care l-am Cerut la masă şi producem supăraremultora căutând să ne satisfacem dorinţele şi poftele gurii noastre. De aceea trebuie să ne înfrânam în orice chip astfel de libertăţi. 4. Există trei feluri de desfrânare. Unul constă în unirea dintre cele două sexe. Al doilea, care se produce în afară de vreo atingere femeiască, viciu despre care citim că Qnan, fiul patriarhului Iuda, a fost pedepsit de Domnul. Acest păcat este numit în Cărţile sfinte necurăţie şi despre el Apostolul spune: «Spun însă celor necăsătoriţi şi văduvi că este bine pentru ei dacă au rămas aşa precum sunt şi eu. Iar dacă nu se pot stăpâni, să se căsătorească. Fiindcă este mai bine să se căsătorească, decât să fie arşi». Al treilea fel este cel care se zămisleşte în suflet şi în minte, despre care zice Domnul în Evanghelie: «Cel ce se uită la o femeie poftind-o, acela a şi făcut adulter cu ea în inima lui». 5. Fericitul Apostol spune că aceste trei feluri în chip asemănător trebuie stinse: «Omorâţi mădularele voastre, ale omului pământesc: desfrânarea, necurăţia, pofta» şi celelalte. De asemenea, despre două din ele spune către efeseni: «Desfrânare şi necurăţie nici să nu se pomenească între voi» şi iarăşi: «Aceasta s-o ştiţi că tot desfrânatul, sau necuratul, sau lacomul, care este în slujba idolilor, nu are moşte- nire în împărăţia lui Hristos şi a lui Dumnezeu». 6. Trebuie să ne ferim de aceste trei prin măsuri asemănătoare, ca să nu ne îndepărteze, fiecare şi toate la un loc, de împărăţia lui Hristos. Trei sunt felurile arghirofiliei. Primul, care nu-i lasă pe cei ce renunţă la cele lumeşti să se lipsească de averile şi bunurile lor. Al doilea, care ne îndeamnă să luăm înapoi cu şi mai mare lăcomie ceea ce am împrăştiat sau am dat săracilor. Al treilea, care ne împinge să dorim şi să dobândim lucruri pe care înainte nu le-am avut. 7. Felurile mâniei sunt trei: unul, care este înlăuntrul nostru şi care în greceşte se spune ; altul, care se dezlănţuie în vorbe sau fapte, şi care în greceşte se spune ; Despre acestea spune şi Apostolul: «Acum lăsaţi şi voi toate: mânia, iuţimea». Al treilea, care nu fierbe şi se consumă într-o oră, ca acelea, ci se păstrează zile şi vreme îndelungată: el se spune în greceşte. 8. Toate acestea trebuiesc osândite de noi cu acelaşi dispreţ. Felurile tristeţii sunt două: unul ia naştere când încetează supărarea, sau când ni s-a produs o daună, sau ni s-a zădărnicit o dorinţă: celălalt, care coboară din deznădejde sau dintr-o ne- linişte nelămurită a minţii. Felurile lenei sunt tot două: unul care ne aduce somn când e cald, iar celălalt, care ne îndeamnă să părăsim chilia şi să fugim. Gloria deşartă în oricâte forme s-ar manifesta, căci are multe feţe şi chipuri, este totuşi dedouă feluri: primul, prin care ne mândrim pentru foloase materiale, sau pentru lucruri care se văd, al doilea, prin care ne îngîmfăm pentru cele spirituale şi ascunse, din dorinţa de laudă deşartă. XII. Gloria deşartă pentru un singur lucru este totuşi folositoare începătorilor, care sunt încă ademeniţi de vicii carnale. Aceştia dacă, de exemplu, atunci când sunt biciuiţi de duhul desfrânării se gândesc la vrednicia slujbei preoţeşti, sau la buna părere a tuturor, care-i cred sfinţi şi nepătaţi, judecând că imboldurile necurate ale poftei îi înjosesc şi-i fac nedemni de o bună preţuire sau de tagma lor, măcar gândindu-se la aceasta dau înapoi, învingând printr-un rău mai mic pe unul mai mare. Căci este mai bine pentru cineva să fie atins de viciul gloriei deşarte, decât să cadă în flacăra desfrânării, de unde sau nu mai poate scăpa, sau cu greu se mai poate ridica după prăbuşire. 2. Acest sens l-a exprimat frumos unul dintre profeţi, când a zis în persoana lui Dumnezeu: «Din cauza Mea voi îndepărta furia Mea şi te voi înfrâna de la lauda Mea, ca să nu pieri», adică pentru ca, atunci când prin laude eşti legat în lanţurile gloriei deşarte, să nu cazi în prăpastia iadului şi să nu te cufunzi fără întoarcere în săvârşirea păcatelor de moarte. Nu e de mirare că are în ea atâta înrâurire această patimă, încât poate să-l înfrâneze pe cineva care cade în viciul desfrânării, de vreme ce s-a dovedit foarte adesea, din experienţa multora, că într-atât îl întăreşte pe cel otrăvit de ea, încât îl face să nu simtă foamea nici după două sau trei zile de ajunare. 3. Ştim că unii din acest pustiu au mărturisit că de multe ori au răbdat fără greutate să nu mănânce câte cinci zile în mânăstirile din Siria, pe când acum îi chinuie atât de mult foamea, începând de la a treia oră, încât abia îşi pot prelungi până la ora a noua ajunările zilnice. Asupra acestei chestiuni, părintele Macarie a răspuns bine unuia care l-a întrebat de ce în pustiu simte foamea de la ora a treia, pe când în mânaş¬tire câte cinci zile dispreţuia mâncarea fără să-i fie foame: «Fiindcă aici nu este nici un martor al ajunării tale, care să te hrănească şi să te susţină cu laudele lui: acolo însă degetul oamenilor şi gloria deşartă îţi ţineau loc de mâncare». 4. Afirmaţia pe care am făcut-o, că gloria deşartă înlătură viciul desfrânării, este exprimată destul de frumos şi de limpede în Cartea Regilor, în care se arată că Nabucodonosor, regele Asiriei, a dus din ţinuturile Egiptului în ţara sa pe poporul Israel luat în captivitate de către Nechao, regele Egiptului, făcând asta nu ca să ledea evreilor libertatea de altă dată şi ţara în care se născuseră, ci pentru ca să-i vadă în ţara lui, mutându-i mai departe decât fuseseră în robia din Egipt. Acest exemplu se potriveşte foarte bine cu ceea ce vorbim noi. Căci deşi este mai uşor să robeşti gloriei deşarte decât desfrânării, totuşi este mai greu să te desparţi de viciul gloriei deşarte. 5. Într-un fel oarecare robul dus pe un drum mai lung se întoarce cu mai mare trudă pe pământul în care s-a născut şi în patria sa în care trăieşte liber. Şi pe merit se îndreaptă împotriva lui acea dojană profetică: «De ce ai îmbătrânit pe pământ străin ?» Este bine spus că îmbătrâneşte pe pământ străin cel ce nu se dezbară de viciile pământeşti. Două sunt felurile trufiei: primul carnal şi al doilea spiritual, care este şi mai primejdios, căci el loveşte în mod deosebit pe cei pe care-i descoperă că le-au fost de folos unele virtuţi. XIII. Aceste opt vicii, deşi asaltează tot neamul omenesc, totuşi nu-i atacă pe toţi la fel. La unii locul principal îl deţine duhul desfrânării, pe altul îl asupreşte furia, în altul gloria deşartă este tirană, altuia îi stă în creştet trufia. Deşi se constată că toţi sunt loviţi de toate, totuşi în chip deosebit şi într-o anumită măsură suferim de ele. XIV. De aceea trebuie să luptăm împotriva lor în aşa fel, încât fiecare, descoperindu-şi viciul de care este molipsit mai mult, împotriva lui trebuie să dea lupta principală, potrivindu-şi faţă de loviturile lui toată grija, atenţia şi observaţia, împotriva lui îndreptând săgeţile zilnice ale ajunărilor, contra lui întorcând în fiecare moment suspinele dese ale inimii şi armele gemetelor, împotriva lui concentrând truda vegherilor şi meditaţiilor inimii, îndreptând spre Dumnezeu plânsul neîncetat al rugăciunilor şi cerându-i Lui în chip special şi neîncetat ajutor împotriva oricărei primejdii. 2. Căci îi este imposibil cuiva să merite triumful împotriva oricărei patimi, înainte de a fi înţeles că el nu poate obţine victoria în luptă numai prin priceperea şi osteneala sa, deşi totuşi, ca să poată fi purificat, trebuie să rămână zi şi noapte atent şi cu toată grija. Iar când a simţit că s-a eliberat de o patimă să-şi scotocească şi să- şi lumineze cu aceeaşi încordare toate ungherele inimii sale şi pe care între celelalte patimi a văzut-o mai rea, împotriva ei să pună în mişcare mai cu pricepere toate armele duhului său. Astfel, învingându-le întotdeauna pe cele mai puternice, va avea o victorie repede şi uşoară împotriva celorlalte, fiindcă şi mintea în procesul triumfurilor va deveni mai puternică şi lupta care urmează împotriva celor mai slabe va tace mai uşor succesul luptelor. Aşa fac de obicei cei ce în faţa regiloracestei lumi dau lupta cu tot felul de fiare sălbatice având în vedere premiile, un fel de spectacol care îndeobşte este numit pancarpum. 3. Aceştia, spun, pe care fiare le-au văzut mai primejdioase prin puterea şi sălbăticia lor, pe acelea le atacă mai întâi, fiindcă dacă le ucid pe acestea pot fi mai uşor răpuse cele mai puţin fioroase şi mai puţin feroce. Aşa şi cu viciile, dacă după ce au fost biruite cele mai puternice vom trece la cele mai slabe, vom obţine o victorie desăvârşită, fără vreo complicaţie. Totuşi, nu trebuie să socotim că, luptând în mod deosebit contra unui viciu, ca şi cum n-am avea în vedere armele altuia, putem fi răniţi cu uşurinţă de vreo lovitură venită pe neaşteptate. Aceasta nu se va întâmpla. 4. Este imposibil ca acela, pe care încordarea minţii sale, cu grijă pentru a-şi purifica inima, l-a înarmat împotriva atacurilor oricărui viciu, să n-aibă şi contra celorlalte vicii grijă la fel, toate fiindu-i dăunătoare. În ce chip va merita să obţină victoria împotriva unei patimi de care vrea să scape cel ce se face nevrednic de răsplata purificării prin contaminarea cu alte vicii ? Dar când principala încordare a inimii noastre şi-a luat ca ţintă specială lupta împotriva unei patimi, pentru ea se va ruga mai atent, dorind cu grijă deosebită şi cu râvnă ca pe aceea s-o observe mai mult şi prin aceasta să merite a obţine grabnic victoria. 5. Legislatorul Moise cu aceste vorbe ne învaţă să păstrăm ordinea luptelor şi să nu ne încredem numai în puterea noastră: «Nu te vei teme de ei, fiindcă Domnul Dumnezeul tău este în mijlocul tău, Dumnezeul Cel mare şi înfricoşător. El va nimici aceste neamuri în faţa ta puţin câte puţin şi parte cu parte. Nu le vei putea distruge pe toate la fel, ca nu cumva să se înmulţească împotriva ta fiarele pământului. Şi-i va da pe ei Domnul Dumnezeul tău în faţa ta. Şi-i va ucide până ce-i va nimici pe toţi». XV. Dar El la fel ne sfătuieşte să nu ne mândrim cu victoria împotriva lor. «Când vei mânca, zice El, şi sătul vei construi case frumoase, când vei locui în ele şi vei avea cirezi de vite şi turme de oi, mulţime de argint şi de aur şi de toate lucrurile, să nu se înalţe inima ta, ci să-ţi aminteşti de Domnul Dumnezeul tău, care te-a scos din ţara Egiptului, din casa robiei, şi conducător ţi-a fost în pustiul cel mare şi groaznic». Solomon spune şi el în Pilde: «Dacă a căzut duşmanul tău, să nu te făleşti şi în zdrobirea lui să nu te înalţi pe tine, ca să nu vadă Domnul şi să nu-I placă şi să întoarcă de la El mânia Sa», adică pentru ca nu cumva, văzând înălţarea inimii tale, să se depărteze de la lupta împotriva duşmanului tău şi părăsit de El, săfii iarăşi hărţuit de acea patimă pe care, cu harul lui Dumnezeu, mai înainte o biruiseşi. 2. Profetul nu s-ar fi rugat zicând: «Să nu dai, Doamne, fiarelor sufletul care te laudă pe Tine», dacă n-ar fi ştiut că unii, din cauza îngâmfării inimii, pentru a se umili sunt daţi iarăşi aceloraşi vicii pe care le biruiseră. De aceea se cade să fim siguri, având învăţătura atât din experienţa lucrurilor cât şi din nenumăratele mărturii ale Scripturii, că prin puterile noastre, dacă nu suntem sprijiniţi de ajutorul lui Dumnezeu singur, nu putem învinge atâţia duşmani şi că trebuie să raportăm zilnic la El Însuşi partea cea mai înaltă a victoriei noastre. Astfel şi asupra acestui lucru Domnul ne sfătuieşte prin Moise: «Să nu zici în inima ta, când Domnul Dumnezeul tău le va nimici în faţa ta: pentru dreptatea mea m-a dus Domnul să stăpânesc acest pământ bun, căci pentru necredincioşia lor au fost nimicite aceste neamuri. 3. Şi nu din pricina dreptăţii tale şi a cinstei inimii tale vei intra să stăpâneşti pământurile lor, ci fiindcă ele s-au purtat fără credinţă au fost nimicite la intrarea ta». Mă rog, ce s-ar fi putut spune mai limpede împotriva părerii noastre încrezute şi primejdioase, prin care voim să punem pe seama libertăţii voinţei şi a priceperii noastre tot ce facem ? «Să nu zici în inima ta când Domnul Dumnezeul tău le va nimici în faţa ta: pentru dreptatea mea m-a dus Domnul să stăpânesc acest pământ». 4. Oare n-a spus celor ce au ochii sufletului deschişi şi urechi să audă limpede: Când îţi vor merge bine războaiele împotriva viciilor carnale şi te vei vedea eli- berat de noroiul lor şi de felul de trai al lumii acesteia să nu spui cu îngâmfare că acest succes al luptei şi această victorie se datoreşte virtuţii şi înţelepciunii tale, crezând că victoria împotriva neputinţelor spirituale şi a viciilor carnale ai obţinut- o prin ostenelile tale şi prin libertatea voinţei tale. Fără îndoială că în nici unul din acestea n-ai fi putut învinge, dacă nu ţi-ar fi fost părtaş şi pavăză ajutorul Domnu- lui. XVI. Acestea sunt cele şapte neamuri, ale căror pământuri Domnul făgăduieşte că le va da fiilor lui Israel la ieşirea lor din Egipt. Acestea toate care, după arătarea Apostolului, li s-au întâmplat lor, trebuie să le primim ca fiind scrise pentru sfă- tuirea noastră. Căci se spunea: «Când te va duce Domnul Dumnezeul tău în pământul în care vei intra pentru a-1 stăpâni şi va izgoni multe neamuri de la faţa ta, pe heţei, pe gherghesei, pe amorei, pe canaanei, pe ferezei, pe hevei şi peiebusei, şapte neamuri cu mult mai numeroase şi mai puternice decât tine, şi ţi le va da Domnul ţie şi le vei lovi până le vei nimici». 2. Dacă se spune că sunt cu mult mai numeroase, explicaţia este aceea că sunt mai multe viciile decât virtuţile. Şi de aceea în catalog se numără şapte neamuri, dar în învingerea lor nu li se arată numărul. Se spune: «Şi vor nimici multe neamuri în faţa ta». Mai numeros decât Israel este poporul de patimi carnale, care porneşte de la aceste şapte rădăcini ale viciilor. 3. De aci încep: omuciderile, neînţelegerile, ereziile, furturile, mărturiile false, defăimările, îmbuibările, beţiile, clevetirea, batjocurile, cuvintele ruşinoase, minciunile, jurămintele strâmbe, pălăvrăgelile, caraghioslâcurile, neliniştea, ra- pacitatea, amărăciunea, cuvintele răstite, indignarea, dispreţul, cârtirea, ispita, deznădejdea şi multe altele, a căror enumerare ar fi prea lungă. Dacă acestea sunt socotite de noi uşoare, să auzim ce a zis despre ele Apostolul, sau ce învăţăminte ne-a dat asupra lor: «Nici să cârtiţi, spune el, precum au cârtit unii dintre ei şi au pierit sub loviturile nimicitorului». Despre ispită zice: «Să nu-L ispitim pe Hristos, cum L-au ispitit unii dintre ei şi au pierit de muşcăturile şerpilor». Despre clevetire spune: «Să nu-ţi placă a cleveti, ca să nu fii nimicit». Despre deznădejde: «Cei care deznădăjduind s-au dat ei înşişi neruşinării, în lucrarea oricărei greşeli, în necurăţie». 4. Iar că se condamnă izbucnirea, ca şi mânia, supărarea şi defăimarea, suntem învăţaţi foarte limpede prin cuvintele Apostolului care ne sfătuieşte astfel: «Toată amărăciunea şi mânia şi supărarea şi izbucnirea şi defăimarea să piară de la voi, împreună cu toată răutatea» şi multe altele la fel. Deşi acestea sunt cu mult mai numeroase decât virtuţile, totuşi dacă sunt învinse cele opt vicii principale, din care este sigur că ele îşi trag obârşia, îndată se vor linişti toate şi vor fi distruse pentru totdeauna la un loc cu viciile. 5. Din lăcomia la mâncare se nasc chiolhanurile şi beţiile: din desfrânare cuvintele ruşinoase, uşurătatea, distracţiile, pălăvrăgelile; din arghirofilie minciuna, în- şelăciunea, furturile, jurămintele strâmbe, dorinţa de câştiguri murdare, mărturiile false, violenţele, neomenia, rapacitatea; din mânie omuciderile, cuvintele tari, indignarea; din tristeţe lâncezeala, laşitatea, amărăciunea, deznădejdea; din lene trândăvia, somnolenţa, reaua voinţă, neliniştea, umbletul fără rost, nestatornicia minţii şi a corpului, vorbăria, indiscreţia; din glorie deşarte neînţelegerile, ereziile, obrăznicia şi pretenţia de a şti tot; din trufie dispreţul, pizma, nesupunerea, defăimarea, bârfeala, clevetirea. Simţim limpede din manifestările naturii însăşi că aceste maladii sunt foarte puternice. 6. Pentru că luptă cu mai multă vitejie în mădularele noastre plăcerea patimilor carnale decât ostenelile virtuţilor, care nu se dobândesc fără cea mai mare înfrânare a inimii şi a trupului. Dar priveşte cu ochii duhului şi acele nenumărate cete de duşmani, pe care le socoteşte, fericitul Apostol zicând: «Lupta noastră nu este împotriva cărnii şi a sângelui, ci împotriva domniilor, împotriva stăpânirilor, împotriva conducătorilor lumii acestor întunecimi, împotriva duhurilor răutăţii răspândite în văzduh». Ia aminte şi la ce se spune despre bărbatul cel drept, în psalmul 90: «Dintr-o parte a ta vor cădea o mie, iar din dreapta zece mii». Din toate acestea vei vedea limpede că sunt cu mult mai numeroase şi mai puternice decât noi, fiindcă substanţa lor este spirituală şi aeriană, pe când noi suntem carnali şi pământeşti. XVII. Ghermanus: Dar cum sunt opt viciile care luptă împotriva noastră, de vreme ce Moise spune că sunt şapte neamurile care se opun poporului Israel ? În ce chip este bine pentru noi să stăpânim pământurile viciilor ? XVIII. Serapion: Părerea absolută a tuturora este că principalele vicii care aţâţă pe un monah sunt opt. Acestea sunt arătate figurat sub numele celor şapte neamuri şi acum nu sunt incluse toate, pentru că Moise, şi prin el Domnul, le vorbeşte evreilor în Deuteronom după ieşirea lor din Egipt şi după ce au fost liberaţi de puternicul neam al egiptenilor. Acest fapt ni se potriveşte figurat foarte bine şi nouă, care am fost scăpaţi din lanţurile lăcomiei veacului, adică nu mai suntem primejduiţi de viciul stomacului sau al gurii. 2. Şi avem de dus lupta împotriva acestor şapte neamuri, primul a fost învins nemaifiind socotit. Pământul acestuia nu este dat Israelului în stăpânire, dar este hotărât din porunca Domnului să-l părăsească şi să iasă pentru totdeauna din el. Şi de aceea, în aşa fel trebuiesc rânduite posturile, inert să nu fie necesar ca, din cauza unei înfrânări prea mari, care duce la istovire, slăbiciune şi boală, să fim întorşi iarăşi în pământul egiptean, adică la pofta de odinioară a stomacului şi a gurii, poftă de care ne-am despărţit când am renunţat la lumea aceasta. În chip figurat aceasta au păţit cei ce, ieşind din singurătatea virtuţilor, au dorit iarăşi oalele de carne pe care le aveau în Egipt. XIX. Că pentru acel neam, în care s-au născut fiii lui Israel, n-a fost poruncă să fie nimicit, ci doar să părăsească acel pământ, dar pentru cele şapte neamuri s-a poruncit să fie nimicite, explicaţia este că, oricâtă ardoare duhovnicească am fiavut când am intrat în pustiul virtuţilor, nu vom putea să fim scutiţi întru totul de vecinătatea şi lucrarea plăcerii de a mânca. Fiind în noi înnăscută şi firească dorinţa de hrană, ea va trăi, oricât ne-am sili s-o retezăm ca pe ceva de prisos şi fără trebuinţă; dar fiindcă n-o putem distruge cu totul, este necesar să-i evităm anumite pofte şi pretenţii. 2. Se spune despre aceasta: «Să nu vă faceţi grijă de trup prin pofte». De vreme ce, aşadar, ni se porunceşte nu să înlăturăm cu totul această grijă, dar s-o avem fără pofte, înseamnă că nu nimicim neamul egiptean, ci ne depărtăm de el cu oarecare dreaptă socotinţă, negândindu-ne la mese prea încărcate şi alese, şi mulţumindu-ne cu hrana şi îmbrăcămintea strict necesare traiului. 3. Aceasta ni se impune în chip figurat prin lege: «Să nu-ţi fie ştirbă de egiptean, fiindcă ai fost locuitor în pământul lui». Hrana trebuincioasă trupului nu se poate refuza fără să-l pui în primejdie şi chiar fără nelegiuirea sufletului. Dar trebuie scoase din rădăcină cele şapte vicii, ca fiind în toate chipurile vătămătoare sufletului nostru. Despre acestea se spune astfel: «Toată amărăciunea şi mânia şi supărarea şi izbucnirea şi defăimarea să piară de la noi, împreună cu toată răutatea». Şi iarăşi: «Dar defăimarea şi toată necurăţia şi lăcomia să nu fie printre voi nici măcar cu numele: aşa şi stricăciunea, sau flecăreala, sau uşurătatea». 4. Putem, aşadar, reteza rădăcinile acestor vicii, care sunt adăugate naturii, dar dorinţa de a ne sătura de mâncare n-o vom putea înlătura cu totul. Oricât am progresa, nu putem fi altceva decât ceea ce ne-am născut. Că aşa este, o arată atât viaţa noastră, a celor mici, cât şi a tuturor celor desăvârşiţi. Aceştia, deşi au nimicit imboldurile celorlalte patimi şi doresc pustiul cu toată căldura minţii şi cu renunţarea la îmbrăcăminte, nu pot totuşi să se elibereze de grija pentru pâinea zilnică şi pentru proviziile necesare în timpul anului. XX. În chip figurat patima aceasta, care-1 poate constrânge pe un monah, oricât de duhovnicesc şi de deosebit ar fi, se poate asemăna foarte bine cu un vultur. Acesta, deşi în zborul său se urcă în înălţimi până deasupra norilor, atât de sus încât nu mai poate fi văzut nici de ochii oamenilor şi nici de altceva de pe faţa pământului, este totuşi silit să coboare iarăşi pe pământ şi să caute în văile cele mai adânci mortăciuni, din trebuinţa pântecelui. Se dovedeşte astfel foarte limpede că duhul dorinţei de mâncare nu poate fi stins sau înlocuit, ca alte vicii, ci imboldurile lui şi poftele de prisos pot fi numai micşorate şi temperate prin virtuţile sufletului. XXI.Unul dintre bătrâni, discutând despre natura acestui viciu cu nişte filosofi, care pentru simplitatea lui creştină credeau că trebuie să-l trateze ca pe un ţăran, a răspuns frumos, cu această figură dând culoare problemei: «Tată-meu, a zis el, m-a lăsat dator creditorilor. Ceilalţi, fiindcă le-am plătit în întregime datoria, m-au eliberat de toate neplăcerile purtării lor. Dar pe unul nu-1 pot mulţumi, deşi mă achit zilnic de el». 2. Neînţelegând sensul problemei puse, ei l-au rugat să le spună dezlegarea. «Am fost asaltat de multe vicii, a spus el, din puterea firii. Dar Domnul mi-a insuflat dorinţa de a scăpa de toate acelea. Astfel că eu, renunţând, ca la cei mai neînduraţi creditori, la această lume, m-am eliberat şi de toată moştenirea care-mi revenise de la tata şi am scăpat şi de vicii, dar de imboldurile dorinţei de mâncare n-am putut deveni slobod în nici un chip. 3. Oricât a-şi reduce cantitatea şi calitatea mâncării, nu scap de puterea încercărilor ei zilnice. De aceea, prin forţa lucrurilor, sunt asaltat de atacurile ei zilnice şi, cu toate că mereu mă achit într-un fel de ea, birul pe care i-1 plătesc nu se termină». Atunci au tras concluzia că el, pe care-1 consideraseră înainte un ţăran necioplit, a cuprins în răspunsul său foarte bine primele părţi ale filosofiei, adică disciplina eticii, uimiţi că a putut ajunge aici fără nici un ajutor din partea ştiinţei acestei lumi, în vreme ce ei, cu multă sudoare şi cu îndelungă învăţătură, nu putuseră atinge acest scop. Dar este de ajuns ceea ce s-a spus despre lăcomia la mâncare în special. Acum să ne întoarcem la discuţia pe care o începuserăm despre rudenia dintre vicii în general. XXII. Pe când Domnul vorbea către Avraam despre cele viitoare, fapt despre care nu m- aţi întrebat, citim că el a numărat nu şapte neamuri, ci zece, al căror pământ făgăduieşte că-1 va da seminţiei lui Avraam. Acest număr se împlineşte, precum se vede, cu idolatria şi cu defăimarea, cărora le-a fost supusă mulţimea defăimătoare a iudeilor şi celelalte neamuri nelegiuite înainte de cunoaşterea lui Dumnezeu şi de harul botezului, cât timp zăbovesc în Egiptul cel duhovnicesc. Iar dacă, renunţând cineva la lumea aceasta şi ieşind din ea, a învins totodată şi lăcomia la mâncare şi a venit în pustiul cel duhovnicesc, eliberat de asaltul celor trei neamuri, va continua războiul numai împotriva celor şapte care sunt numărate de Moise. XXIII. Iată acum în ce fel trebuiesc înţelese regiunile acestor neamuri primejdioase, pe care pentru sănătatea noastră ni se porunceşte să le punem sub poruncă. Fiecare viciu îşi are în inima noastră un loc propriu, pentru asigurarea căruia în adânculsufletului nostru îl îndepărtează pe Israel, acesta închipuind contemplarea lucrurilor celor mai de seamă şi sfinte, pe care nu încetează niciodată să le duşmănească. Fiindcă virtuţile nu pot trăi împreună cu viciile: «Cum pot sta împreună dreptatea şi nedreptatea ? Sau ce tovărăşie este între lumină şi întuneric?». 2. Dar când viciile vor fi învinse de poporul Israel, adică de virtuţi, care luptă împotriva lor, de aici încolo neprihănirea va lua locul pe care-1 aveau în inima noastră poftele şi desfrânările spiritului. Locul pe care-1 ocupase furia îl va revendica răbdarea, cel al tristeţii aducătoare de moarte va fi stăpânit de bucuria deplină şi mântuitoare, cel pe care-1 pustia lenea va începe să fie locuit de vitejie; cel ce a fost copleşit de trufie va fi cinstit de umilinţă şi astfel, viciile alungate unul câte unul, teritoriul lor va fi luat în stăpânire de virtuţile contrare, care pe drept sunt numite fii ai lui Israel, adică ai sufletului, care vede pe Dumnezeu. Este de crezut că aceştia, de vreme ce au alungat toate patimile inimii, n-au ocupat posesiuni străine, ci şi le-au recucerit pe ale lor proprii. XXIV. Precum ne învaţă o veche tradiţie, aceleaşi pământuri ale canaaneilor, în care au fost duşi fiii lui Israel, fuseseră altădată ale fiilor lui Sem sortite lor la împărţirea lumii. Mai târziu însă le-au stăpânit prin putere şi nedreaptă stăruinţă urmaşii lui Cham. Şi aici se vede judecata foarte dreaptă a lui Dumnezeu, care a alungat din acele locuri pe cei ce le ocupaseră pe nedrept, şi le-a dat înapoi fiilor lui Israel vechea avere strămoşească, atribuită urmaşilor lor la împărţirea lumii. 2. Aceasta este o pildă care ni se potriveşte şi nouă foarte bine. Căci voia Domnului a dat din fire inima noastră în stăpânirea virtuţilor, nu a viciilor. Dar după înţelegerea trădătoare a lui Adam cu viciile, reprezentate prin canaanei, virtuţile, care fuseseră alungate din propria lor ţară, de vreme ce i-au fost redate inimii prin harul lui Dumnezeu, ca şi prin străduinţa şi ostenelile noastre, se cheamă că n-au ocupat ţinuturi străine, ci le-au primit înapoi pe ale lor proprii. XXV. Despre aceste opt vicii se spune şi în Evanghelie astfel: «Iar când duhul necurat a ieşit din om, umblă prin locuri sărace căutând odihnă şi nu găseşte. Atunci spune: mă voi întoarce la casa mea, de unde am ieşit. Şi venind o găseşte goală, măturată şi împodobită. Atunci se duce, ia cu el alte şapte duhuri, mai rele decât el, şi intrând locuiesc aici. Şi se fac cele noi ale omului mai rele decât cele dintâi». Citim acolo despre şapte neamuri, în afară de cel al egiptenilor, din a căror ţară ieşiserăfiii lui Israel; aici se spune la fel că s-au întors şapte duhuri necurate, în afară de cel care a ieşit din om mai înainte. 2. Despre acest foc înşeptit al viciilor scrie şi Solomon în Pilde astfel: «Dacă te va ruga duşmanul cu voce tare, nu-1 primi - căci şapte rele sunt în sufletul tău». Asta înseamnă că duhul lăcomiei la mâncare, învins de tine, începe cu umilinţă să te mângâie, rugându-te să-i laşi ceva din căldura de la început, pentru a ieşi din măsura cea dreaptă a înfrânării. Dar tu să nu te laşi ispitit de aerul lui plecat şi să râzi de încercările lui, socotind că eşti oarecum la adăpost de imboldurile trupeşti, ca să nu te întorci la îngăduinţa de altădată şi la poftele de mai înainte ale sto- macului. Căci de aceea zice acel duh pe care-1 învinseseşi: «Mă voi întoarce la casa mea de unde am ieşit». Pornind de acolo pe dată cele şapte duhuri ale viciilor, vor fi mai aspre pentru tine decât acea patimă învinsă de tine la început şi te vor târî la păcate şi mai rele. XXVI. Trebuie să luăm măsuri repede prin post şi înfrânare, să nu îngăduim ca patima stomacului, căpătând teren, să alunge din sufletul nostru virtuţile de trebuinţă, ci pe acestea să le aşezăm cu şi mai mult temei în adâncurile inimii noastre, ca nu cumva să se întoarcă duhul poftei şi să ne găsească goi şi lipsiţi de ele. Acesta nu se va mulţumi numai cu victoria sa, ci va deschide drum în sufletul nostru şi pentru celelalte şapte vicii, care astfel vor deveni mai primejdioase decât înainte. 2. Sufletul care se mândreşte că a scăpat de cele opt vicii ale veacului acestuia, dacă totuşi se lasă din nou robit de ele, va fi supus la un chin mai rău decât înainte, când încă nu îmbrăţişase nici disciplina şi nici numele de monah. De aceea se spune că sunt mai rele aceste şapte duhuri decât cel ce fusese scos mai dinainte, fiindcă pofta stomacului, adică dorinţa de mâncare, prin ea însăşi n-ar fi vătă- mătoare, dacă n-ar aduce cu ea alte pasiuni mai grave, adică desfrânarea, arghirofilia, mânia, tristeţea sau trufia, care, fără nici o îndoială, prin ele însele sunt vătămătoare sufletului şi ucigătoare. 3. Niciodată nu va putea obţine curăţia desăvârşirii cel ce va spera s-o câştige numai prin această înfrânare, adică prin ajunări, dacă nu va şti că pentru aceasta trebuie să se înfrâneze, pentru ca, umilindu-şi trupul prin posturi să poată da lupta împotriva celorlalte vicii mai uşor, fără piedicile pe care i le pune stomacul prea mult încărcat şi îmbuibat. XXVII. Trebuie ştiut totuşi că ordinea luptelor nu este aceeaşi în noi toţi. Precum am spus, nu suntem toţi asaltaţi la fel şi trebuie ca fiecare să-şi potrivească lupta după felulîn care este mai primejduit de unul sau altul dintre vicii. Într-un fel, de exemplu, trebuie să procedeze împotriva viciului al treilea şi altfel împotriva celui de-al patrulea, sau al cincilea. După locul de frunte, pe care-1 ocupă în noi un viciu, şi după felul în care ne atacă, trebuie să ne organizăm şi noi ordinea luptelor, pentru ca, obţinând victoria, să ajungem la curăţia inimii şi la deplinătatea desăvârşirii. 2. Până aici ne-a vorbit părintele Serapion despre natura celor opt vicii principale. Felurile patimilor, pe care noi înainte nu le puteam cunoaşte din adâncime şi deo- sebi după cauzele şi apropierile dintre ele, deşi erau ascunse în inimile noastre şi ne bântuiau zilnic, el ni le-a lămurit aşa de limpede, încât ni se părea că le vedem ca şi cum ar fi fost aşezate în faţa ochilor noştri, ca într-o oglindă. VI. Convorbire cu părintele Teodor - Despre uciderea celor sfinţi I. În părţile Palestinei, aproape de saitul Thecue, care are cinstea de a se fi născut în el profetul Amos, se află, pe o mare întindere, un ţinut deşert până în Arabia şi până la Marea Moartă sub care se găsesc ruinele Sodomei şi în care se varsă apele Iordanului. În acest ţinut trăiau de foarte mult timp monahi cu o viaţă cuvioasă şi fără prihană. Ei au fost ucişi însă în chip năpraznic de o bandă de tîllhari saracini, care umblau după jaf. 2. Trupurile lor, e bine să ştim, au fost ridicate atât de preoţi, cât şi de întreaga populaţie arabă, şi aşezate cu atâta sfinţenie între rămăşiţele pământeşti ale martirilor, încât nenumăraţi locuitori din două cetăţi vecine certându-se au ajuns la o ciocnire foarte gravă, care a înaintat până la folosirea armelor, pentru luarea în stăpânire a sfintelor moaşte. Cu pioasă devoţiune se certau care dintre ei se cuvinemai mult să le păstreze mormintele şi amintirea, unii ântemeindu-şi drepturile pe apropierea de localitate, alţii pe rudenie. Noi şi alţi câţiva fraţi din acea parte am rămas foarte mâhniţi şi chiar scandalizaţi/ întrebându-ne de ce nişte bărbaţi cu atâtea merite şi virtuţi au fost ucişi de nişte tâlhari şi cum a răbdat Domnul crima faţă de slujitorii Săi, dând în mâna unor nelegiuiţi pe nişte oameni cinstiţi de toată lumea. Întristaţi ne-am dus la cuviosul Teodor, bărbat unic prin virtuţile sale în vremea noastră. 3. El locuia în Cellae, localitate aşezată între Nitria şi Scitium, la distanţă de cinci mile de mânăstirile din Nitria şi de optzeci de mile de pustiul Scitium, în care ne găseam noi. Ne-am mărturisit durerea în legătură cu bărbaţii mai înainte arătaţi, mirându-ne de marea răbdare a lui Dumnezeu, care îngăduise să fie ucişi nişte oameni cu o viaţă atât de curată, încât ei, care prin sfinţenia lor ar fi trebuit să-i scape pe alţii de la o astfel de încercare, nu s-au putut totuşi salva ei înşişi din mâinile jefuitorilor. Întrebându-ne de ce Dumnezeu a îngăduit să se săvârşească o crimă atât de groaznică împotriva servilor Săi, fericitul Teodor a râspuns precum urmează: spune Apostolul «mai ticăloşi decât toţi oamenii», pentru că, dacă n-avem încredere, neprimind în lumea aceasta nimic din cele făgăduite, nu vom avea nimic nici în viitor. Nu trebuie să îmbrăţişăm părerile celor rătăciţi, ca nu cumva, prin necunoaşterea adevăratei învăţături, să trăim în mijlocul ispitelor tremurând şi fricoşi şi să ne vedem astfel şi noi în situaţia celor ce, lucru groaznic de spus, îl socotesc pe Dumnezeu nedrept şi nepăsător în faţa celor omeneşti, afirmând că El nu ocroteşte în primejdii pe bărbaţii cuvioşi şi cu viaţă nepătată, că nu dăruieşte chiar din viaţa aceasta celor buni cele bune, iar celor răi cele rele. 3. Să nu ajungem a fi osândiţi împreună cu cei pe care-i dojeneşte astfel profetul Sofonie: «Cei ce zic în inimile lor: Domnul nu va face bine, dar nu va face nici rău», sau în rândul celor ce blestemă pe Dumnezeu zicând: «Toţi cei ce fac rău sunt buni în faţa lui Dumnezeu. Astfel de oameni îi plac. Dar unde este Dumnezeul dreptăţii ?». De asemenea, să nu ajungem la blasfemii ca acestea: «Fără plată este cel ce slujeşte lui Dumnezeu. Sau ce câştig avem că păzim poruncile Lui şi că umblăm trişti în faţa Domnului ? Aşadar spunem că acum sunt fericiţi cei trufaşi. Ei s-au îmbogăţit făcând nelegiuri şi au ispitit pe Dumnezeu şi nu li s-a făcut nimic rău». 4. De aceea, ca să putem scăpa de această neştiinţă, care este rădăcina şi cauza celei mai grave rătăciri, trebuie să cunoaştem mai întâi ce este într-adevăr bine şice este rău ; numai astfel, păstrând asupra acestor lucruri nu părerile greşite ale neştiutorilor, ci adevărata învăţătură a Scripturilor, nu vom fi amăgiţi de rătăcirile celor necredincioşi. III. Toate cele din lumea aceasta sunt de trei feluri: bune, rele şi mijlocii. Trebuie să cunoaştem ce este în chip propriu bun, rău şi mijlociu, pentru ca, întărită cu adevărata ştiinţă, credinţa noastră să iasă învingătoare în toate încercările. În lucrurile omeneşti nu trebuie să credem că există ceva bun în afară de virtute, care singură ducându-ne, cu sinceră credinţă, către cele dumnezeieşti, ne ţine neîncetat în strânsă legătură cu binele cel neschimbat. Dimpotrivă, nu trebuie să spunem că este rău decât păcatul, care singur este în stare să ne despartă de Bunul Dumnezeu şi să ne unească cu diavolul cel rău. 2. Mijlocii sunt cele care pot înclina într-o parte sau alta, după sentimentul şi judecata celui ce le foloseşte. Socoteşte între acestea din urmă bogăţia, puterea, cinstea, forţa trupească, sănătatea, frumuseţea, viaţa însăşi sau moartea, sărăcia, slăbiciunea corpului, injuriile şi altele ca acestea care, după felul său dispoziţia celui ce le foloseşte, aduc cele bune, sau cele rele. Căci şi bogăţiile slujesc adesea la bine. Apostolul spune: «celor bogaţi ai lumii acesteia să dea cu uşurinţă, să împartă avutul lor celor săraci, să-şi agonisească temelie bună în viitor, ca în felul acesta să primească viaţa cea veşnică». După Evanghelie bogăţiile sunt bune pentru «cei ce-şi fac prieteni din mamona nedreptăţii». 3. Acestea se întorc spre rău când sunt adunate numai pentru a le ţine închise şi pentru plăceri uşoare şi nu sunt date spre folosul celor lipsiţi. Şi rangul şi onoarea şi puterea trupească şi sănătatea sunt mijlocii, ele putând înclina fie spre bine, fie spre rău. Se poate dovedi uşor aceasta din faptul că sunt cunoscuţi mulţi cuvioşi din Vechiul Testament, care au avut mari bogăţii, au fost în culmea onorurilor şi cu un trup foarte puternic, şi totuşi au fost foarte bine primiţi de Dumnezeu. 4. Şi dimpotrivă, cei care s-au folosit rău de ele şi le-au pus în slujba stricăciunii lor, nu pe nedrept au fost fie pedepsiţi, fie ucişi, cum arată o carte a Regilor că s-a întâmplat adesea. Naşterea sfântului Ioan, sau a lui Iuda, arată că şi viaţa sau moartea sunt mijlocii. Viaţa celui dintâi a fost de atâta folos, încât naşterea lui a adus bucurie şi altora, precum este scris : «Şi mulţi se vor bucura de naşterea lui». Iar despre viaţa celuilalt se spune : «Bine era pentru el dacă nu s-ar fi născut omul acela». 5. Despre moartea lui Ioan şi a tuturor sfinţilor se spune: «Preţioasă este în faţa Domnului moartea sfinţilor Săi». Dar despre Iuda şi despre alţii la fel se spune: «Moartea păcătoşilor este cea mai rea». Cât este uneori de binefăcătoare slă- biciunea trupului o arată fericirea acelui Lazăr, sărac şi plin de bube. Despre el Scriptura nu aminteşte nici un alt merit al virtuţilor sale, în afară de faptul că a suportat cu foarte mare răbdare sărăcia şi slăbiciunea trupească, ceea ce i-au adus fericită soartă de a fi primit în sânul lui Avraam. 6. Şi sărăcia, persecuţiile şi nedreptăţile, care sunt îndeobşte socotite rele, cât sunt de folositoare şi chiar trebuincioase se probează limpede din simplul fapt că bărbaţii cuvioşi nu numai că n-au voit să se ferească de ele, dar chiar le-au dorit, suportându-le cu cea mai mare bărbăţie, devenind prieteni ai lui Dumnezeu şi dobândind ca răsplată viaţa cea veşnică, cum spune fericitul Apostol: «Pentru aceea găsesc plăcere în neputinţe, în defăimări, în nevoi, în prigoane, în strâmtorări pentru Hristos : când sunt slab, atunci sunt tare, pentru că virtutea în slăbiciune se desăvârşeşte». 7. De aceea, cei ce se înalţă la cele mai mari avuţii, onoruri şi puteri ale acestui veac, nu este de crezut că au obţinut din ele binele cel mai înalt, care constă numai în virtuţi, ci o stare mijlocie, fiindcă pe cât sunt de folositoare pentru cei drepţi, care se folosesc cum trebuie de ele (căci ele sunt prilej de faptă bună şi de roadă pentru viaţa cea veşnică), pe atât sunt de nefolositoare ca prilej de păcat şi de moarte pentru cei ce se folosesc rău de avuţiile lor. IV. Ştiind şi ţinând minte astfel că această împărţire este fixă şi neschimbătoare, că adică binele stă numai în virtute, care coboară din teama şi dreptatea de Dumnezeu, iar rău nu este decât păcatul şi îndepărtarea de Dumnezeu, să cercetăm acum cu atenţie dacă Dumnezeu a îngăduit vreodată să se pricinuiască vreun rău sfinţilor Săi, fie direct, fie pe altă cale. Lucrul acesta, de bună seamă, nu-1 vei descoperi nicăieri. Căci n-a putut niciodată să se poarte altfel faţă de cel ce nu vrea răul păcatului, ci numai faţă de cel ce l-a primit în inima sa din laşitate sau voinţă coruptă. 2. Când diavolul a voit să-l inducă în răul păcatului pe fericitul Iov, împotriva căruia a folosit toate uneltele ticăloşiei sale, nu numai că l-a despuiat de întreaga avere, dar după acea groaznică şi neaşteptată durere la care a fost supus, prin moartea celor şapte fii, l-a încărcat din creştet până în tălpi cu boala îngrozitoare a leprei, producându-i chinuri insuportabile. Dar n-a putut în nici un chip să-ipricinuiască vreo pată a păcatului, fiindcă Iov, rămânând în toate neschimbat, n-a dăruit blasfemiei nici unul din simţămintele sale. V. Ghermanus. Am citit de multe ori în Sfintele Scripturi că Dumnezeu a făcut răul şi l-a insuflat oamenilor, precum este scris: «Fiindcă nu există nici în afară de Mine. Eu sunt Domnul şi nu altul! Eu întocmesc lumina şi dau chip întunericului. Eu sunt cel ce sălăşluieşte pe cer şi restriştii îi lasă cale». Şi iarăşi: «Există în cetate vreun rău pe care nu l-a făcut Domnul ?». VI. Teodor. Uneori dumnezeiasca Scriptură obişnuieşte să folosească în chip abuziv cuvântul rele în loc de nenorociri, nu pentru că prin natura lor ar fi rele, ci pentru că aşa sunt simţite de cei cărora le sunt trimise în folosul lor. Când raţiunea dumnezeiască vorbeşte cu oamenii, în chip necesar li se adresează cu cuvinte şi simţiri omeneşti. Operaţia prin tăiere sau ardere, este socotită ca un rău de către cei ce o suportă. Nu este plăcut pentru cal pintenul şi nici îndreptarea pentru cel ce greşeşte. 2. Chiar şi învăţăturile sunt toate simţite pentru moment amare de către cei ce şi le însuşesc, precum spune Apostolul: «Toate învăţăturile pentru clipa de faţă par a fi nu de bucurie, ci de durere, dar după aceea aduc roada păcii a dreptăţii pentru cei ce se îndeletnicesc cu ele». Şi: «Pe cel pe care-1 iubeşte Domnul pe acela-1 ceartă şi-l bate cu biciul pe tot fiul pe care-1 primeşte. Care este fiul pe care nu-1 ceartă tatăl ?» Uneori se zice rele, în loc de nenorociri: «Şi s-a căit Dumnezeu pentru răul pe care a spus că o să li-1 facă şi nu l-a făcut». Şi iarăşi: «Fiindcă tu, Doamne, eşti milostiv şi bun, răbdător şi milostiv şi gata de căinţă în cele rele», adică în necazurile şi suferinţele pe care eşti silit să ni le pricinuieşti pentru păcatele noastre. 3. Pe acestea ştiindu-le folositoare unora, la fel şi un alt profet, nu pentru a le pizmui mântuirea, ci pentru a-i ajuta se roagă: «Dă-le lor cele rele, Doamne, dă-le cele rele trufaşilor pământului». Însuşi Domnul spune: «Iată, voi aduce asupra lor cele rele», adică dureri şi pustiiri pentru ca, «certaţi în chip mântuitor cei ce M-au dispreţuit în momentele lor fericite, să fie siliţi să se întoarcă în grabă la Mine». De aceea nu le putem numi pe acestea cu totul rele. Căci multora le aduc bine şi le sunt pricini de bucurie veşnică. De asemenea, ca să ne întoarcem la întrebarea pusă mai înainte, toate relele pe care ni le fac duşmanii, sau oricare alţii, nu trebuiesc socotite rele, ci mijlocii. Până la urmă ele nu sunt cum le socoteşte cel ce le-a pricinuit cu sufletul lui plin de mânie, ci cum le simte cel ce le suportă. 4. Astfel, când unui bărbat i-a fost adusă moartea, nu trebuie să credem că i-a fost adus un rău, ci ceva de mijloc. Ceea ce este rău pentru un păcătos este pentru cel drept un liman şi scăpare de rele. Căci «moartea este un liman pentru bărbatul care nu ştie încotro să meargă». De aceea bărbatul cel drept nu suferă din aceasta vreo pagubă, fiindcă nu pătimeşte nimic nou, ci ceea ce trebuia să-i vină prin firea lucrurilor. Ticăloşia duşmanului îi aduce ca răsplată viaţa veşnică şi datoria morţii omeneşti, pe care trebuie s-o plătească potrivit legii care nu cruţă pe nimeni, o achită primind în schimb pentru pătimirea sa roadă măreaţă şi preţul unei mari recompense. VII. Ghermanus. Dacă fiind ucis cel drept nu numai că nu suferă nici un rău, ci chiar este răsplătit pentru suferinţa sa, cum poate fi numit vinovat cel ce n-a vătămat aducând moartea, ci a fost de folos ? VIII. Teodor. Noi discutăm despre proprietatea binelui şi a răului, sau a ceea ce am spus că este mijlociu, şi nu despre intenţiile celor ce săvârşesc acestea. Nu pentru că n-a putut să vatăme cu răutatea sa pe cel drept va fi pedepsit cel nelegiuit sau nedrept. Răbdarea şi virtutea celui drept nu foloseşte celui ce a pricinuit moartea sau chi- nurile, ci aceluia care le-a primit cu răbdare pe cele pricinuite. Aşadar va fi pedepsit pe merit acesta pentru cruzime şi sălbăticie, fiindcă a voit să pricinuiască răul, iar acela n-a suferit nici un rău, fiindcă, suportând cu răbdare şi virtute su- fletească încercările şi durerile, pe cele ce i s-au pricinuit cu rea intenţie el le-a făcut să-i servească înaintării în sfinţenie şi fericirii veşnice. IX. Răbdarea lui Iov n-a adus răsplată diavolului, fiindcă l-a făcut vestit pe acesta prin încercările la care l-a supus, ci celui ce le-a suportat cu bărbăţie, şi nici Iuda nu va fi scutit de pedeapsa cea veşnică, chiar dacă prin trădarea lui a contribuit la mân- tuirea neamului omenesc. Nu trebuie judecată o faptă după rezultatul ei, ci după intenţia făptuitorului. De aceea trebuie păzită în noi fără schimbare această de- finiţie că nimănui nu i se poate pricinui un rău de către altul, în afară de acel rău pe care cineva şi l-a făcut singur prin laşitatea inimii sale sau prin micime de suflet. Această părere este exprimată de fericitul Apostol în acest verset : «Ştim că toate li se lucrează spre bine celor ce-L iubesc pe Dumnezeu». 2. Zicând «toate li se lucrează spre bine», el cuprinde deopotrivă nu numai pe cele ce sunt în favoarea lui, dar şi pe cele socotite împotrivă-i. Acelaşi Apostol spune căa trecut prin acestea, când zice: «Prin armele dreptăţii, care sunt la dreapta şi la stânga, adică prin slavă şi necinste, prin nume rău şi nume bun, ca nişte înşelători, deşi adevăraţi, ca acei întotdeauna trişti, dar bucuroşi, precum cei lipsiţi, dar care îmbogăţesc pe mulţi» şi celelalte. 3. Aşadar toate cele favorabile şi numite de Apostol de partea dreaptă, adică slava şi numele cel bun, ca şi acelea care sunt socotite împotrivă, numite a fi la stânga, cum sunt necinstea şi numele rău, devin pentru bărbatul desăvârşit arme ale dreptăţii, dacă a suportat cu suflet brav cele pricinuite lui. Se vede că, în lupta sa, chiar pe cele socotite împotrivă-i el le foloseşte ca pe nişte arme, fiindu-i arc şi sabie şi scut puternic împotriva acelora care-i fac rău. El sporeşte deopotrivă în răbdare şi virtute şi dobândeşte cel mai glorios triumf al statorniciei prin înseşi săgeţile ucigaşe pregătite de duşman împotriva lui. El nu se mândreşte în situaţii prospere şi nu se iasă înfrânt în nenorociri, ci merge întotdeauna pe drum întins şi pe calea cea împărătească, cu suflet egal, fără să se bucure prea mult de cele ce sunt în dreapta şi de asemenea, fără să se lase stăpânit de tristeţe ca şi cum ar fi împins iarăşi spre stânga. Căci «au multă pace cei ce iubesc numele Tău şi ei nu cad». 4. Iar despre cei ce se schimbă cu fiecare împrejurare, după felul şi calitatea ei, este zis aşa: «Prostul se va schimba precum luna». După cum despre cei desăvârşiţi şi înţelepţi se spune: «Celor ce-L iubesc pe Dumnezeu toate li se lucrează spre bine», la fel se spune şi despre cei slabi şi proşti: «Bărbatului neînţelept toate îi sunt împotrivă». Unul ca acesta nu înaintează în situaţii prospere şi nu se îndreaptă în cele vitrege. Este darul aceleiaşi virtuţi de a suporta cu bărbăţie necazurile şi a-ţi tempera bucuriile, iar cel biruit într-una din aceste două situaţii este foarte sigur că pe nici una din ele nu le poate brava. Totuşi, mai uşor poate fi cineva înfrânt de succese decât de insuccese. Acestea din urmă chiar fără voia lor îi înfrânează şi îi umilesc pe cei păcătoşi şi printr-o lovitură mântuitoare, îi fac să păcătuiască mai puţin, sau îi corectează. Succesele, însă, amăgind mintea prin mângâieri plăcute dar primejdioase, îi duc la o prăbuşire şi mai gravă pe cei siguri de fericirea lor. X. Aceştia sunt cei ce în Sfintele Scripturi se numesc în chip figurat , adică ambidextri, cum se spune în cartea Judecătorilor că a fost acel Aoth, care «se folosea de amândouă mâinile cu aceeaşi îndemânare». Această virtute vom putea s- o avem şi noi în sens sufletesc, dacă şi pe cele prospere, socotite mâna dreaptă, şi pe cele potrivnice, numite mâna stingă, printr-o bună şi dreaptă întrebuinţare le vom face să fie ca mâna dreaptă, pentru ca, orice ni se va întâmpla, să ne fie, cum spune Apostolul, «armele dreptăţii». Vedem că şi omul nostru lăuntric este alcătuitdin două părţi, sau mâini, ca să zic aşa, şi nici un cuvios nu se poate lipsi de cea pe care o numim stânga; dar în aceasta constă virtutea desăvârşită, ca să le facă pe amândouă ca mâna dreaptă printr-o bună folosinţă. 2. Ca să se poată înţelege mai uşor ceea ce spunem, bărbatul cuvios are dreapta, adică biruinţele duhovniceşti, atunci când, deşi cu suflet arzător, este stăpân pe toate dorinţele şi poftele, când rezistă sigur de sine oricărei ispite diabolice şi respinge sau nimiceşte fără trudă şi greutate viciile cărnii, când înălţat de la pământ priveşte pe toate cele prezente şi pământeşti ca pe un fum deşert şi ca pe o umbră goală, dispreţuindu-le ca repede trecătoare, când în avântul minţii, pe cele viitoare nu numai că le doreşte cu înfocare, dar chiar le vede limpede, când hrănit în chip rodnic cu roada duhovnicească, legămintele cereşti îi apar slobode, într-o lumină strălucitoare, când înalţă către Dumnezeu rugăciuni curate şi fără preget, când, aprins de atâta ardoare a spiritului, trece cu toată repeziciunea sufletului către cele ce nu se văd şi sunt veşnice, încât i se pare că nu mai este în trup. 3. La fel are şi stânga, atunci când este prins în vârtejul ispitelor, când flăcările dorinţelor îi încing poftele trupeşti, când tulburările mâniei îi aprind focul furiilor, când este ameţit de fumul trufiei şi al ambiţiilor deşarte, când îl apasă tristeţea aducătoare de moarte, când lenea îl asaltează cu toate uneltele ei, şi când, dispărându-i orice elan duhovnicesc, lâncezeşte într-o stare călduţă şi-ntr-o amărăciune nelămurită, încât este părăsit nu numai de cugetări drepte şi înălţătoare, dar chiar psalmul, rugăciunea, citirea cărţilor sfinte şi zidurile chiliei îl supără şi toată lucrarea virtuţilor îi pricinuieşte un fel de dezgust negru şi nesuferit; când monahul este asaltat de acestea, să ştie că este sub stăpânirea stângii. 4. Aşadar, cel ce în mijlocul acestora, pe care le-am numit că sunt de partea dreaptă, nu se trufeşte şi nu intră în el îngâmfarea deşartă, iar în viitoarea celor zise de partea stângă luptă bărbăteşte, fără să cadă pradă deznădejdii, ci mai degrabă îşi ia din cele potrivnice arme pentru exerciţiul răbdării şi al virtuţii, acela se va folosi, de ambele mâini ca de mâna dreaptă şi, triumfător în ambele feluri de lucrare, va obţine laurii victoriei atât pe frontul din dreapta, cât şi pe cel din stânga. 5. De o astfel de glorie, precum citim, a binemeritat fericitul Iov. El era în mod sigur încoronat pe dreapta când, tată a şapte copii, sănătos şi bogat, mergând la altar aducea Domnului jertfe zilnice, ca mulţumire pentru slava sa, dorind să-i aibă pe ai săi dragi şi apropiaţi nu atât lui, cât lui Dumnezeu, când poarta lui se deschidea pentru orice venit, când era picior pentru şchiopi şi ochi pentru orbi, când cu lâna oilor sale încălzea umerii celor slabi, când era tată al orfanilor şisprijin al văduvelor, când nici măcar în inima sa nu se bucura de prăbuşirea duşmanilor. 6. Şi la fel triumfa cu aceeaşi înaltă virtute în partea stângă, adică în împrejurări vitrege, când, într-o clipă rămas fără cei şapte fii, nu s-a lăsat istovit de durere şi jale ca tată, ci ca adevărat slujitor al lui Dumnezeu binecuvânta voia Ziditorului, când a devenit din bogat foarte sărac, gol din om cu stare, din sănătos plin de lepră, când din bine văzut şi lăudat a ajuns să fie dispreţuit şi ocolit; în toate acestea şi-a păstrat nestricată bărbăţia sufletească, până ce, alungat din tot avutul, a ajuns să locuiască pe o grămadă de gunoi şi, ca un foarte necruţător călău al corpului său, să cureţe cu ciob puroiul care-i curgea din mădulare, şi, de asemenea, din toate părţile corpului să scoată cu degetele mulţimea de viermi, care colcăiau în fundul rănilor. 7. În toate acestea n-a căzut în deznădejde, n-a spus nici un cuvânt de hulă nici împotriva Creatorului, nici împotriva altcuiva. Ba mai mult decât atât, în acest noian de încercări şi de suferinţe, însăşi îmbrăcămintea care-i mai rămăsese pe corp din starea de odinioară şi pe care, fiindcă era îmbrăcat cu ea, diavolul nu i-o putuse lua, el a rupt-o şi a făcut-o bucăţi, adăugindu-şi singur această lipsă la cele pe care i le pricinuise tâlharul cel groaznic. 8. Chiar şi părul capului, singurul care-i mai rămăsese neatins din slava de mai înainte, şi l-a tăiat şi l-a aruncat celui ce-1 chinuise atât, tresăltând asupra vrăjmaşului său şi rostind cu glas ceresc aceste cuvinte: «Dacă am primit cele bune din mâna Domnului, de ce să nu răbdăm şi cele rele ? Gol am ieşit din pântecele mamei mele, gol mă voi întoarce în pământ. Domnul a dat, Domnul a luat; cum i-a plăcut Domnului, aşa s-a făcut. Fie numele Domnului binecuvântat». Pe merit l-aş numi ambidextru şi pe Iosif, care în împrejurări fericite era slăbiciunea tatălui său, îndatoritor cu fraţii, iubit de Dumnezeu, iar în împrejurări nefericite, fără prihană, credincios Domnului, blând cu cei legaţi şi închişi, uitător ai injuriilor, binefăcător faţă de duşmani, nu numai respectuos, dar şi foarte darnic cu fraţii săi plini de pizmă şi ucigaşi, cât a fost printre ei. 9. Aceştia, aşadar, şi cei asemenea cei ce drept sunt numiţi , adică ambidextri. Căci se folosesc de ambele mâini ca de dreapta şi trecând printre atâtea câte le enumera Apostolul, ei spun împreună cu el: «Prin armele dreptăţii, care sunt la dreapta şi la stânga, prin slavă şi necinste, prin nume rău şi nume bun» şi celelalte. Despre dreapta şi stânga Solomon spune prin gura logodnicei sale în Cântarea Cântărilor: «Mâna lui stângă sub capul meu şi mâna lui dreaptă mă vaîmbrăţişa». Deşi le arată pe amândouă ca folositoare, totuşi pe cea stângă o pune sub cap, fiindcă împrejurările potrivnice trebuie să stea sub conducătorul inimii şi ele ne sunt folositoare prin aceea că repede ne învaţă pentru mântuire şi ne fac desăvârşiţi în răbdare. Iar cu dreapta ea doreşte să fie încălzită şi ţinută într-o neîntreruptă îmbrăţişare, unită cu logodnicul ei pentru totdeauna. Vom fi aşadar şi noi ambidextri, când nu ne va schimba prisosul sau lipsa lucrurilor prezente, când nici aceea nu ne va împinge la plăceri vătămătoare, nici cealaltă nu se va târî în deznădejde şi tânguire. Arătându-ne la fel de mulţumitori faţă de Dumnezeu în ambele situaţii, vom căpăta o roadă la fel şi în biruinţe şi în înfrângeri. Un adevărat ambidextru se dovedeşte a fi fost şi acel învăţător al neamurilor, când zice : «Eu m- am deprins să mă mulţumesc cu ceea ce am. Ştiu să trăiesc şi în umilinţă şi în îndestulare. Pretutindeni şi în toate m-am învăţat şi să fiu sătul, şi să fiu înfometat, şi să am toate din belşug, şi să rabd sărăcia. Toate le pot în Acela care mă întăreşte». XI Dar deşi am spus că punerea la încercare este împărţită în două, adică în situaţii prospere şi în situaţii potrivnice, trebuie ştiut că toţi oamenii sunt încercaţi dintr-un întreit motiv: adesea pentru verificare, uneori pentru curăţire, iar alteori pentru plata greşelilor. Pentru verificare, precum citim, fericitul Avraam, Iov şi mulţi alţi bărbaţi cucernici au îndurat nenumărate suferinţe. Iată ce este spus în Deuteronom poporului prin gura lui Moise: «Şi-ţi vei aminti de tot drumul acela prin care te-a adus Domnul Dumnezeul tău patruzeci de ani prin deşert, ca să te necăjească şi să te încerce şi să fie cunoscute cele ce se petreceau în sufletul tău, dacă păzeai poruncile Lui sau nu». Se spune şi într-un psalm: «Te-am cercat la apa cercetării». Ca şi lui Iov: «Oare socoteşti că ţi-am vorbit altfel, decât ca să se vadă că eşti drept?». 2. Încercarea pentru curăţire este când spre a-i umili pe drepţii săi pentru păcate mici şi uşoare, sau pentru mândria cu puritatea lor, îi supune la diferite ispite, ca să curăţească toată murdăria cugetelor şi ca să întrebuinţez cuvântul profetului, toată zgura pe care o vede crescută în gândurile lor ascunse. Purificându-i în prezent până ce devin aur curat, El vrea să-i înfăţişeze judecăţii viitoare fără să rămână în ei ceva care după aceea să fie găsit şi să trebuiască a fi curăţit prin osânda la chinurile focului, precum se spune în cele ce urmează: «Multe sunt necazurile celui drept». Şi: «Fiule, nu nesocoti învăţătura Domnului şi nu rămâne abătut când eşti mustrat de El. Căci pe cine iubeşte Domnul îl ceartă şi-l biciuie pe tot fiul pe care-1 recunoaşte ca al Său. Căci cine este fiul pe care nu-1 ceartă tatăl? Iar dacă sunteţi în afara învăţăturii, ai cărei părtaşi s-au făcut toţi, sunteţi copii nelegitimi, nu fii». Şi în Apocalipsă se spune: «Pe cei ce-i iubesc îi cert şi-i pedepsesc». 3. Către aceştia, sub chipul Ierusalimului astfel vorbeşte Dumnezeu prin Ieremia: «Voi face o nimicire în toate neamurile în care te-am împrăştiat. Pe tine însă nu te voi nimici. Dar te voi pedepsi la Judecată, ca să nu ţi se pară că eşti nevinovat». Pentru această mântuitoare curăţire se roagă David zicând: «Încearcă-mă, Doamne, şi ispiteşte-mă: arde rărunchii mei şi inima mea». Isaia, înţelegând şi el folosul acestei încercări, zice: «Pedepseşte-ne, Doamne, dar la judecată, şi nu în furia Ta». Şi iarăşi: «Laudă Ţie, Doamne, că Te-ai supărat pe mine. S-a întors furia ta şi m-ai mângâiat». 4. Iar pentru plata păcatelor se trimite plaga încercării, cum Domnul ameninţă că va trimite plăgi poporului lui Israel, zicând: «Dinţii fiarelor îi voi trimite împotriva lor, şi furia celor ce se târăsc pe pământ». Şi: «Zadarnic am străpuns pe fiii voştri, că învăţătura n-aţi primit-o». Şi în psalmi: «Multe sunt loviturile păcatelor», şi în Evanghelie: «Iată, te-ai făcut sănătos dar de acum să nu mai greşeşti, ca să nu ţi se întâmple ceva mai rău». Găsim desigur şi a patra raţiune, şi anume atunci când, pentru a se arăta gloria şi lucrarea lui Dumnezeu, se trimit unora anumite suferinţe. Cunoaştem aceasta prin autoritatea Scripturii, potrivit cuvintelor Evangheliei: «N-a păcătuit acesta, nici părinţii lui, ci ca să se arate lucrarea lui Dumnezeu prin el». Şi iarăşi: «Boala aceasta nu este pentru moarte, ci pentru starea lui Dumnezeu, ca să se slăvească Fiul lui Dumnezeu prin ea». 5. Sunt însă şi alte feluri de pedepse, cu care sunt loviţi până acum unii care au arătat prea multă răutate, cum citim că au fost osândiţi Dathan şi Abiron, sau Core, sau mai ales acei despre care Apostolul zice: «Pentru aceea i-a dat Dumnezeu la suferinţe de ocară şi la simţiri vrednice de osândă», pedeapsă care trebuie socotită mai grea decât altele. Despre ei spune Psalmistul: «Ei nu sunt la muncile oamenilor şi nu vor fi loviţi cu oamenii». 6. Nu merită să fie mântuiţi prin vizita Domnului şi nici să fie lecuiţi prin plăgi vremelnice cei care «din deznădejde s-au dat ei înşişi ruşinii, în săvârşirea tuturor greşelilor, în necurăţire», cei care, prin împietrirea inimii şi prin săvârşirea repetată a păcatelor, depăşesc curăţia acestui timp foarte scurt şi ispăşirea în viaţa prezentă. Pe aceştia îi mustră cuvântul dumnezeiesc prin profet: «V-am prăbuşit pe voi cum a prăbuşit Dumnezeu Sodoma şi Gomora şi aţi ajuns ca un tăciune scos din vâlvătaie. Şi nici aşa nu v-aţi întors la Mine, zice Domnul». Şi Ieremia: «Am ucis şi am pierdut poporul Meu şi totuşi nu s-au întors din căile lor», şi iarăşi: «I-ai străpuns şi nu i-a durut, i-ai strivit şi au refuzat să primească învăţătura. Ei şi-au făcut feţele lor mai tari decât piatra şi n-au vrut să se întoarcă». 7. Văzând profetul că toate leacurile acestui timp au fost folosite zadarnic pentru îngrijirea lor, cu nădejdea oarecum pierdută în mântuirea lor, strigă: «Foalele s-au stricat, zadarnic a suflat cu ele meşterul. Căci răutăţile voastre nu sunt înlăturate. Numiţi-i argint prost, fiindcă Domnul i-a aruncat». Că această mântuitoare curăţire prin foc, faţă de cei care s-au îndârjit în nelegiuirile lor, a folosit-o zadarnic pentru Ierusalim, închipuit ca persoană năpădită de rugină groasă a păcatelor, Domnul se plânge astfel: «Pune-o goală pe cărbuni aprinşi, ca să se încălzească şi să i se to- pească arama şi să se umfle la mijloc murdăria ei. S-a depus multă muncă şi n-a ieşit din ea rugina ei prea groasă nici prin foc. Necurăţia ta este îngrozitoare. Fiindcă am voit să te curăţ şi tu nu eşti curăţită de murdăria ta». 8. De aceea, ca un medic priceput, văzând Domnul că a încercat toate mijloacele de îngrozire mântuitoare şi că nu mai este nici un alt leac care să se potrivească ticăloşiei lor, învins într-un fel de marile lor nelegiuiri şi împins să renunţe la acea pedeapsă blândă a Sa, îi anunţă zicând: «De acum nu Mă voi mai supăra pe tine şi râvna Mea s-a retras de la tine». Despre alţii însă, cărora nu li s-a întărit inima de mulţimea păcatelor şi n-au nevoie de acea medicină foarte severă şi ca să zic aşa, de tratament cu fierul înroşit, ci este de ajuns învăţătura lecuitoare a cuvântului pentru mântuire, se spune: «îi voi îndrepta cu cuvinte care auzindu-le să-i biciuiască». 9. Cunoaştem şi alte pilde de dojană sau pedeapsă, care sunt aplicate celor ce au greşit în mod grav nu pentru ispăşirea crimelor, nici pentru iertarea păcatelor, ci ca pildă, pentru ca să se teamă şi să se îndrepteze cei în viaţă. Ştim bine pedepsele pe care le-au primit Ieroboam, fiul lui Nabat, şi Baasa, fiul lui Achia şi Achab şi Izabela, precum spune cuvântul divin: «Iată, Eu voi aduce asupra ta răul, îţi voi împuţina urmaşii tăi şi voi stârpi din ai lui Achab pe cei de parte bărbătească, fie rob, fie slobod, în Israel. Şi voi da casa ta, ca şi casa lui Ieroboam, fiul lui Sabat, şi ca şi casa lui Baasa, fiul lui Achia; fiindcă te-ai purtat aşa, ca să-mi stârneşti mânia, şi ai făcut pe Israel să păcătuiască. Şi câinii o vor mânca pe Izabela în ţarina Israelului. Dacă va muri Achab în cetate, câinii îl vor mânca; iar dacă va muri în câmp, îl vor mânca păsările cerului». Iată şi acele cuvinte de grea ameninţare: «Nu va fi aşezat cadavrul tău în mormintele părinţilor tăi». 10. Nu pentru că plăsmuirile atât de nelegiuite, ale celui care cel dintâi a aşezat viţei de aur pentru schimbarea veşnică a poporului şi pentru îndepărtarea de Dumnezeu, sau pentru ca nenumăratele şi îngrozitoarele lor crime, să fie ispăşite printr-o pedeapsă scurtă şi de moment, ci pentru ca şi celorlalţi, care nu se gândesc la viitor şi-i interesează numai prezentul, să li se insufle sentimentul de groază, printr-un exemplu de pedeapsă de care să se teamă. Cunoscând această asprime, eisă-şi dea seama că măreţia dumnezeiască nu este nepăsătoare faţă de lucrurile omeneşti şi nici nu lasă la întâmplare cele zilnice, iar prin cele de care se îngrozeau foarte mult ei, de asemenea, să vadă mai limpede pe Dumnezeu ca răsplătitor al tuturor faptelor. 11. Găsim, fără îndoială şi cazuri în care unii, pentru fapte mai puţin grave, au primit pe dată sentinţa pedepsei cu moartea, ca şi cei pe care i-am arătat că au fost pedepsiţi ca încălcători înrăiţi ai credinţei şi ai legilor. Aşa s-a întâmplat cu cel care strânsese lemne în ziua sabatului, sau cu Anania şi Safira, care, greşind prin neîncredere, îşi opriseră ceva din avutul lor. Nu pentru că păcatele lor ar fi avut aceeaşi greutate, ci pentru că, făptaşi ai unor abateri noi, au trebuit să fie pentru ceilalţi pildă, să-i îngrozească pedepsele celor ce păcătuiesc, pentru ca oricine de aici încolo dacă ar mai încerca să săvârşească aceleaşi fapte, să ştie că va fi pedepsit la fel şi că-1 aşteaptă judecata viitoare, chiar dacă în prezent pedeapsa este amânată. 12. Dar fiindcă, voind să arătăm diferitele feluri de încercări şi de pedepse, se pare că ne-am îndepărtat de ideea că bărbatul desăvârşit rămâne întotdeauna neclintit în ambele feluri de ispită, să ne întoarcem acum la subiect. XII Mintea bărbatului drept nu trebuie să se asemene cu ceara sau cu altă materie moale, care ia forma şi chipul impus, păstrând-o până ce i se impune alta, neavând adică o calitate a sa permanentă şi schimbându-se mereu, după forma ce o primeşte. Mai degrabă trebuie să fie mintea noastră ca o pecete de diamant, care-şi păstrează neschimbat chipul, schimbând şi transformând totul după chipul său, dar fără ca ea să sufere vreo schimbare. XIII Ghermanus. Poate oare mintea noastră să păstreze mereu aceeaşi, stare şi să rămână întotdeauna în aceeaşi calitate ? XIV Teodor. În mod necesar, precum spune Apostolul «cel reînnoit în duhul minţii sale» zilnic înaintează «tinzând către cele ce sunt înaintea lui întotdeauna». Dacă n-are grijă să facă aşa, înseamnă că merge înapoi şi alunecă în ceea ce este mai rău. În nici un chip mintea nu poate rămâne în aceeaşi stare. Ea este ca acela care, încercând să meargă cu barca împotriva curentului apei, trebuie să vâslească cu toată puterea braţelor ca să poată birui valurile, căci altfel, dacă i se înmoaie mâinile, e luat la vale pe albia râului. 2. De aceea este limpede că suntem în pagubă atunci când nu câştigăm nimic şi să fim siguri că mergem înapoi în ziua în care ne vom da seama că n-am mers înainte. Mintea omului, precum am spus, nu poate rămâne mereu în aceeaşi stare şi, fiind în trup, nici un sfânt nu va ajunge în vârful virtuţilor pentru ca să rămână acolo nemişcat; trebuie să i se adauge ceva sau să i se scadă. Nu poate exista în nici o creatură o asemenea desăvârşire, care să nu fie supusă schimbării. Citim în cartea fericitului Iov: «Ce om este care să fie fără pată şi să pară drept, fiind născut din femeie ? Iată, între sfinţii Lui nimeni nu rămâne neschimbat mereu, şi cerurile nu sunt curate în faţa Lui». 3. Mărturisim că numai Dumnezeu singur este neschimbător, căruia astfel I se adresează rugăciunea profetului: «Tu însuţi eşti Acelaşi». Şi El însuşi spune despre Sine: «Eu sunt Dumnezeu şi nu mă schimb», fiindcă, de bună seamă, El singur este din fire întotdeauna bun, întotdeauna deplin şi întotdeauna desăvârşit, Căruia nimic nu I se poate adăuga sau lua ceva. De aceea trebuie şi noi să tindem cu grijă neîncetată şi atenţie neîntreruptă către studiul virtuţilor şi să ne ocupăm cu exerciţiul lor, pentru ca nu cumva încetând înaintarea să urmeze îndată regresul. Precum am spus, mintea nu poate rămâne în aceeaşi stare, adică să nu-şi sporească, sau să nu-şi împuţineze virtuţile. A nu câştiga înseamnă a pierde, fiindcă, încetând dorinţa de a înainta, nu va zăbovi primejdia de a da înapoi. XV Trebuie să locuiască fiecare întotdeauna în chilia sa. De câte ori cineva o părăseşte, umblând încoace şi încolo, de atâtea ori, când se întoarce este ca nou în ea, ca şi cum ar locui-o de la început, neliniştit şi tulburat. Dacă şi-a întrerupt acea stare sufletească pe care o dobândise stând în chilie, nu va mai putea s-o recâştige fără trudă şi durere şi, dat prin aceasta înapoi, nu se va mai gândi la folosul pierdut, pe care ar fi putut să-l mărească, dacă n-ar fi părăsit chilia, ci mai degrabă se va bucura dacă va simţi că a ajuns iarăşi la starea din care căzuse. După cum timpul trecut dacă l-ai pierdut nu-1 vei mai putea chema înapoi, tot aşa câştigurile cheltuite nu se mai pot redobândi. Oricât de multă energie sufletească s-ar risipi, ea este un produs al fiecărei zile şi un câştig al prezentului, iar nu o reparaţie a unui bun pierdut. XVI Dar şi puterile de sus sunt supuse schimbării, declară, cum am spus, aceia care s-au prăbuşit din numărul celor de sus, din cauza voinţei lor viclene. De aici nu trebuie socotiţi cu fire de neschimbat nici cei ce au rămas în fericirea în care au fost creaţi, dacă n-au fost atraşi în partea contrară. Căci una este a fi din fire neschimbat, şialta a nu fi cineva schimbat prin cultivarea virtuţii şi prin paza binelui, care vin din harul lui Dumnezeu cel neschimbat. 2. Orice se câştigă sau se păstrează prin sârguinţă poate să piară prin nepăsare. De aceea se spune : «Să nu fericeşti pe om înainte de sfârşitul său», pentru că în mod sigur cel ce se găseşte încă în luptă şi ca să zic aşa, în arenă, chiar dacă de obicei învinge şi dobândeşte adesea laurii victoriei, nu poate totuşi să fie scutit de teama şi de grija unui sfârşit nefericit. 3. De aceea zicem că este neschimbător şi bun numai Dumnezeu, care având bunătatea nu prin darul ostenelii, ci din fire, nu poate fi altfel decât bun. Nici o virtute nu poate fi dobândită de om în chip definitiv, dar pentru ca o dată câştigată, s-o poată păstra, trebuie s-o păzească întotdeauna cu silinţa şi osteneala cu care a obţinut-o. XVII Cel căzut nu trebuie, să se creadă că s-a prăbuşit de la sine pe neaşteptate; dimpotrivă, l-a adus în asemenea stare fie o plămădeală nereuşită de la început, fie, printr-o lungă nepăsare a minţii, îndepărtându-se de virtute încetul cu încetul şi prin aceasta crescându-i în chip simţitor viciile, el a avut acest rezultat negativ. Căci «înainte de nimicire merge injuria şi înainte de ruină cugetarea cea rea». Aşa este şi o casă care niciodată n-a ajuns în ruină pe neaşteptate şi fără nici o pricină, ci fie printr-un viciu de construcţie, fie din cauza nepăsării celor ce o locuiesc, mai înainte i s-a şubrezit temelia şi i s-a găurit acoperişul, apa ploii pătrunzând la început picătură cu picătură şi apoi făcând loc vântului şi furtunilor. «Acoperişul va cădea din lene şi din trândăvia mâinilor va ploua în casă». 2. Şi sufletului i se poate întâmpla la fel, cum spune tot Solomon cu alte vorbe: «Picăturile care cad din tavan scot pe om în zi de iarnă din casa sa». El a comparat în chip fericit cu un acoperiş neîngrijit nepăsarea minţii, prin care mai înainte pătrund în suflet foarte multe picături ale patimilor. Acestea, dacă nu se iau în seamă, socotindu-se mici şi uşoare, atacă bârnele virtuţilor şi fac să pătrundă ploaia din belşug a viciilor, iar în zi de iarnă, adică în timpul ispitei, prin intervenţia diavolului mintea va fi alungată din locuinţa virtuţilor, unde altădată cu grijă şi atenţie se odihnea ca în casa ei proprie. 3. Prin aceste învăţături noi am căpătat plăcerea nesfârşită a merindei duhovniceşti, astfel încât, din această convorbire ne-am umplut sufletele de o bucurie mai mare decât tristeţea care ne stăpânea înainte din cauza uciderii acelor oameni cuvioşi. Şi nu numai că ne-am luminat asupra unor probleme în care eram nedumeriţi, dar şiacelea pe care, datorită minţii noastre mai slabe, nu ştiam cum să le cercetăm, le- am înţeles bine prin răspunsurile la întrebările puse. VII. Prima convorbire cu părintele Serenus - Despre mişcările sufletului şi despre duhurile rele I. Am admirat cu o unică veneraţie înaintea altora pe părintele Serenus, bărbat de cea mai înaltă sfinţenie şi înfrânare, însuşiri arătate ca-ntr-o oglindă de numele său.. Dorind să-l fac cunoscut minţilor celor studioşi, socotesc că nu pot să-mi în- deplinesc dorinţa altfel decât dacă-i înserez convorbirile în cărţile mele. Mai presus de toate virtuţile, care-i străluceau nu numai în activitate şi obiceiuri, dar cu harul lui Dumnezeu, chiar şi pe chipul lui, a fost pătruns în mod atât de deosebit de darul şi binefacerea castităţii, încât nici măcar în somn nu era încercat de ispitele fireşti ale trupului. Socotesc de trebuinţă să arăt de la început cum, ajutat de harul lui Dumnezeu, a ajuns la această curăţie trupească mai presus de toate cele omeneşti. II. Stăruind fără oboseală zi şi noapte în rugăciuni, în posturi şi în veghere pentru neprihana lăuntrică a inimii şi a sufletului, când a văzut că şi-a îndeplinit dorinţele şi că toate valurile poftelor trupeşti s-au stins în inima sa, încins de duhul curăţiei ca de cea mai mare plăcere, s-a aprins în el şi mai mult setea de castitate şi a înce- put să postească şi mai cu asprime şi cu rugăciuni necurmate pentru ca victoriaîmpotriva slăbiciunilor omului lăuntric, cu darul lui Dumnezeu, s-o obţină şi asupra omului din afară. Astfel încât a ajuns să nu mai zvâcnească în el nici măcar acel freamăt simplu şi firesc care se simte în copiii mici, hrăniţi cu lapte. Ştiind că acest rezultat nu este un merit al strădaniei sale, ci al harului lui Dumnezeu, se rugă cu mai mare ardoare să obţină şi altele asemenea, fiindcă avea credinţa neclintită că Dumnezeu poate cu mult mai uşor să scoată din rădăcină pornirile trupeşti, pe care uneori chiar priceperea şi meşteşugul omenesc le poate nimici prin băuturi lecuitoare sau prin intervenţii chirurgicale. Într-adevăr, numai Duhul Cel de sus îi dăruise acea puritate la care este peste putinţă de a se ajunge cu osteneala şi sârguinţa omenească. 2. El cunoştea aceasta şi pe când stăruia neîncetat şi neobosit în rugăciunile sale, un înger i s-a arătat noaptea în vis. Acesta, după ce i-a deschis măruntaiele şi i-a scos carnea infectată de patimă, pe toate celelalte aşezându-i-le la loc precum fuseseră, i-a zis : «Iată, eşti izbăvit de pornirile vinovate ale trupului tău; vei şti că de azi ai dobândit pentru totdeauna puritatea trupească pe care ai cerut-o cu credinţă». Este de ajuns doar atâta să spun: că bărbatului despre care vorbim numai harul lui Dumnezeu i-a îndeplinit dorinţele. 3 Despre celelalte virtuţi, pe care le avea ca şi ceilalţi bărbaţi prea aleşi, socot de prisos să amintesc, pentru ca nu cumva, stăruind asupra lor, să se creadă că ştirbesc ceva din meritele celorlalţi. Aprinşi de marea dorinţă de a-1 auzi vorbind, am căutat să-l vedem în zilele Păresimilor. Cu o ţinută foarte liniştită, ca să vadă care este starea omului lăuntric din noi, ne-a întrebat ce gânduri ne frământă şi ce folos ne-a adus pentru neprihana noastră traiul îndelungat în pustiu ; iar noi i-am răspuns prin aceste tânguiri care urmează. III. Făcându-ne socoteala timpului de când ne găsim în singurătate şi contemplare, crezi că am putut ajunge la desăvârşirea omului lăuntric din noi ? În realitate însă această viaţă în pustiu ne-a ajutat să ne cunoaştem neputinţele, dar nu ne-a putut face cum ne-am străduit să fim. Prin această cunoaştere noi ştim acum că n-am dobândit nici statornicia neclintită a curăţiei dorite şi nici măcar vreo însănătoşire a slăbiciunilor noastre, ci numai un spor de nelinişte şi ruşine. 2. Studiul zilnic al oricărei învăţături are scopul ca, ajungând de la cunoştinţe elementare la noţiuni temeinice şi stabile, omul să înceapă a cunoaşte ceea ce la început ştia fără temei, sau nu ştia deloc, şi, înaintând cu pas sigur, ca să zic aşa, încentrul unei discipline, să se mişte în interiorul ei fără vreo dificultate, stăpânind-o în chip desăvârşit. Eu însă constat că dimpotrivă, cu toată osteneala în deprinderea curăţiei, abia am ajuns să ştiu ceea ce nu pot fi. Cu toată strădania şi ostenelile mele, motivele de lacrimi sunt aceleaşi, fiindcă nu încetez a fi ceea ce nu trebuie să fiu. 3. Ce mi-a folosit că am învăţat atâta, dacă n-ajung niciodată la desăvârşire ? Îmi dau seama că, în vreme ce inima caută să-şi îndeplinească năzuinţele, pe nesimţite gândurile alunecă şi năvălesc cu putere pe tărâmul ispitelor de altă dată, iar mintea este astfel atât de robită de preocupări lăturalnice şi neîncetat tulburătoare, încât aproape că-mi pierd nădejdea în vreo îndreptare şi mi se pare că tot ce face este zadarnic. 4. Sufletul, în permanentă cutreierare şi rătăcire, ori de câte ori este readus la teama de Dumnezeu şi la contemplaţie spirituală, înainte de a se fixa bine pe acest făgaş, fuge iarăşi repede înapoi şi, când ne dăm seama, ca şi cum am fi treziţi din somn, că s-a abătut de la linia propusă şi vrem să-l readucem la drumul pe care-1 părăsise, încercând oarecum să-l legăm în lanţurile înaltelor noastre aspiraţii, el ne scapă de sub control cum ne-ar scăpa un ţipar din mîani. 5. De aceea, văzând că ne zbuciumăm în osteneli zilnice de acest fel, fără să dobândim un echilibru statornic al frământărilor noastre, cădem în deznădejde, ajungând să credem că aceste rătăciri nu sunt ale noastre proprii, ci ele sunt ale întregului neam omenesc. IV. Serenus. Este o metodă periculoasă ca, înainte de a cerceta în adâncime un lucru, să te grăbeşti a-1 defini după presupuneri şi aprecieri personale, fără să ţii seamă şi de experienţa şi părerea altora despre el. Dacă cineva, neştiind să înoate, dar din experienţă cunoscând că greutatea corpului său nu permite plutirea deasupra apei, vrea să formuleze judecata de ordin general că nimeni nu poate înota din cauza greutăţii corpului său, judecata lui nu înseamnă că este corectă, fiindcă din experienţa altora se constată contrariul, şi noi înşine am văzut aceasta. 2. Astfel mintea este întotdeauna mobilă şi chiar foarte mobilă. Acest adevăr este exprimat cu alte cuvinte şi în înţelepciunea lui Solomon: «Locuinţa pământească îngreuiază mintea care cugetă multe». Aşadar, faţă cu condiţia firii sale, mintea nu poate sta niciodată în repaos, ci, în mod necesar dacă nu i s-a organizat o lucrare cu care să fie ocupată şi înlăuntrul căreia să se mişte, ea aleargă prin propria ei mobilitate şi zboară în toate părţile, până ce, deprinsă cu un îndelung exerciţiu încare voi ziceţi că lucrează în deşert, învaţă ce materii trebuie să reţină în memoria sa, în ce parte să-şi îndrepteze zborul său neîncetat şi astfel să reziste încercărilor duşmanului de a fi trasă în altă direcţie, să rămână în starea şi calitatea pe care o doreşte. 3. Dar această cutreierare a inimii noastre nu trebuie s-o punem pe seama naturii umane, sau a lui Dumnezeu, Creatorul ei. Este adevărat cuvântul Scripturii care spune: «Dumnezeu a făcut pe om drept şi ei înşişi şi-au făcut cugetări multe». Dar calitatea lor depinde de noi, fiindcă, precum se spune «Cugetarea cea bună se apropie de cei ce o cunosc, dar omul înţelept o va descoperi». Când n-a fost descoperit ceva ce era în puterea minţii noastre să facă acest lucru, înseamnă că nu natura este de vină, ci trândăvia sau nepriceperea noastră. Acelaşi lucru îl constată şi Psalmistul, când zice : «Fericit bărbatul care are ajutor de la Tine, Doamne ; el şi-a aşezat în inima sa urcarea până la Tine». Vedeţi, aşadar, că atârnă de noi să aşezăm în inimile noastre fie urcările, adică gândurile care duc la Dumnezeu, fie coborârile, adică toate cele pământeşti şi trupeşti. 4. Dacă n-ar sta în puterea noastră să facem acest lucru, nu i-ar fi dojenit Domnul pe farisei astfel: «De ce cugetaţi cele rele în inimile voastre ?» şi nici n-ar fi poruncit prin gura profetului: «îndepărtaţi din ochii voştri răul cugetărilor voastre», sau : «Până când vor zăbovi în tine cugetările rele ?». Iar în ziua judecăţii n-am fi întrebaţi despre felul lucrărilor noastre, aşa cum ne ameninţă Domnul prin Isaia: «Iată, Eu vin să adun lucrările şi cugetările lor, la un loc cu toate neamurile şi limbile» ? Dar n-am merita să fim fie condamnaţi după mărturisirea lor, fie apăraţi la acea cercetare groaznică şi vrednică de teamă, potrivit învăţăturii apostolului care zice: «Prin cugetările lor, se vor acuza şi se vor apăra între ei, în ziua în care Dumnezeu va judeca cele ascunse ale oamenilor după Evanghelia Mea» V. Chipul acestei minţi desăvârşite este foarte frumos reprezentat prin acel sutaş din Evanghelie, care prin puterea şi statornicia lui nu se lasă dus de gânduri în- tâmplătoare şi nepotrivite, ci, după judecata sa, le admitea fără nici o greutate pe cele bune, sau le respingea pe cele rele, cum ni se spune în mod figurat: «Căci şi eu sunt om sub puterea altcuiva, având sub puterea mea soldaţi, şi zic acestea: du-te, şi se duce, şi altuia: vino, şi vine, şi servului meu: fă aceasta, şi face». 2. Dacă, aşadar şi noi, luptând bărbăteşte împotriva tulburărilor şi viciilor, le vom putea supune cu dreaptă judecată autorităţii noastre, dacă vom stinge în trupul nostru patimile şi vom subjuga raţiunii cohorta gândurilor nestatornice, dacă vom alunga din inima noastră oştile puterilor vrăjmaşe, pentru atâtea merite vom fiînălţaţi în rangul acelui sutaş duhovnicesc, care este arătat în chip mistic prin Moise în Ieşirea: «Rânduieşte-ţi comandanţi peste o mie, o sută, cincizeci, şi peste zece soldaţi». 3. Şi astfel, înălţaţi şi noi în vârful acestei demnităţi, vom avea această putere şi virtute de a comanda, prin care să fim conduşi nu de cugetările pe care nu le voim, ci să putem rămâne în acelea care ne desfată duhovniceşte, poruncind în- demnurilor rele: «Plecaţi!» şi vor pleca; iar celor bune le vom zice: «Veniţi!» şi vor veni. Şi robului nostru, adică trupului, îi vom porunci deopotrivă cele ce sunt ale castităţii şi ale înfrânării şi el se va supune fără împotrivire, nemaitrimiţând împotriva noastră provocările vrăjmaşe ale poftei, ci aratându-se întru totul slujbaş al duhului. 4. Pentru a şti care sunt armele acestui sutaş şi pentru ce lupte trebuiesc pregătite, ascultă ce spune fericitul Apostol: «Armele noastre nu sunt trupeşti, ci puternice în Dumnezeu». A spus ce fel sunt, adică nu trupeşti, nici slabe, ci duhovniceşti şi având putere de la Dumnezeu. Apoi arată pentru ce lupte trebuiesc folosite : «Ca să dărâmăm întăriturile, curăţind cugetele şi toate zidurile înalte care se ridică împotriva cunoaşterii lui Dumnezeu şi robind tot gândul în supunerea faţă de Hris- tos, pregătiţi să pedepsim toată nesupunerea, când supunerea voastră va fi deplină». 5. Este necesar să examinăm în amănunţime acestea, dar cu altă ocazie; acum vreau numai să arăt felurile şi proprietăţile armelor pe care trebuie să le avem întotdeauna cu noi, dacă voim să purtăm războaie pentru Domnul şi să luptăm printre sutaşii evanghelici. «Luaţi, spune apostolul, pavăza credinţei, prin care puteţi să nimiciţi toate săgeţile aprinse ale duhului vrăjmaş». Aşadar credinţa este cea care, înfruntând săgeţile încinse ale poftelor, le nimiceşte prin teama de judecată viitoare şi prin credinţa în Împărăţia Cerurilor. 6. Apostolul porunceşte să luăm «şi platoşa dragostei». Aceasta este cea care, înconjurându-ne şi întărindu-ne pieptul, ni-1 fereşte de loviturile vrăjmaşe, de tulburările pricinuitoare de răni ucigaşe, şi nu permite să pătrundă săgeţile duşmanului în omul nostru lăuntric. Căci: «toate le suferă, toate le rabdă, toate le înfruntă; şi coif îi este nădejdea mântuirii». Coiful este oblăduitorul capului. Capul nostru este Hristos şi pe acesta trebuie să-L avem neîncetat în toate ispitele şi urmările, ca pe o platoşă de nepătruns, în nădejdea bunurilor viitoare, iar credinţa în El s-o păzim întreagă şi nevătămată. 7. Chiar dacă i se taie cuiva membrele celelalte, el poate trăi fără ele, dar fără cap nu poate nimeni trăi nici câteva clipe. «Sabia Duhului este cuvântul lui Dumne- zeu». Căci «ea este mai ascuţită decât orice sabie cu două tăişuri şi pătrunde în adâncurile sufletului şi ale duhului, ale încheieturilor şi ale măduvei, şi deosebeşte cugetările şi pornirile inimii», tăind, fără îndoială şi despărţind tot ce găseşte în noi pământesc şi trupesc. 8. Cel încins cu aceste arme este apărat întotdeauna de atacurile şi de armele duşmanilor; el nu va fi legat şi dus în lanţurile jefuitorilor ca rob şi supus pe pământul cugetărilor duşmane şi nu va auzi aceste cuvinte ale profetului: «De ce ai îmbătrânit pe pământ străin ?», ci va rămâne ca un biruitor în acea regiune de gânduri pe care a voit-o. Vrei să cunoşti puterea şi vitejia acestui sutaş, care poartă nu armele trupeşti despre care am vorbit, ci pe cele date prin puterea lui Dumnezeu? 9. Ascuîtă-L pe însuşi împăratul care adună pe bărbaţii viteji la armata duho- vnicească, pentru ca El însuşi să-i însemneze şi să-i verifice pe cei aleşi: «Cel slab să spună: eu sunt viteaz» şi «cel ce pătimeşte să fie luptător». Vedeţi aşadar că nu pot să lupte în războaiele Domnului decât cei ce sunt slabi şi suferinzi, cei ce au acea slăbiciune în care, fiind întărit sutaşul nostru evanghelic, spunea cu încredere : «Când sunt slab atunci sunt puternic» şi iarăşi: «Puterea se desăvârşeşte în slăbiciune». Despre această slăbiciune unul dintre profeţi spune: «Va fi cel slab între ei precum casa lui David». Cel răbdător va lupta în aceste războaie cu acea răbdare despre care se spune: «Răbdarea vă este trebuincioasă, pentru ca, făcând voia lui Dumnezeu, să primiţi răsplată». VI. Vom înţelege că suntem datori şi că putem fi uniţi cu Dumnezeu prin proprie experienţă, dacă vom ucide şi vom arunca departe de noi preocupările şi dorinţele legate de lumea aceasta, învăţând din autoritatea celor ce vorbesc cu Dumnezeu astfel: «Sufletul meu s-a supus Ţie» sau: «Cel ce se supune lui Dumnezeu este cu El un singur duh». 2. Aşadar, nu trebuie să renunţăm la această râvnă, chiar dacă suntem abătuţi de astfel de rătăciri ale sufletului, căci «cine cultivă pământul său se va sătura de pâine, iar cel ce urmăreşte odihna se va umple de sărăcie». Hrănind mereu aspiraţii înalte să nu ne lăsăm înfrânţi de deznădejdi primejdioase, fiindcă «Acela care se îngrijeşte de toate va dobândi mai multe; iar cel care trăieşte în plăcere şi fără dureri va cunoaşte sărăcia», pentru că: «Bărbatul munceşte în dureri pentru el şiluptă împotriva pieirii sale». De asemenea ni se spune: «Împărăţia Cerurilor se ia prin stăruinţă şi cei care se silesc pun mâna pe ea». 3. Nici o virtute nu se desăvârşeşte fără muncă şi nici nu-i este cuiva cu putinţă să se ridice la această statornicie a minţii, aşa cum doreşte, fără o mare înfrânare a inimii. Căci «omul se naşte pentru muncă». El «nu va putea ajunge la starea bărbatului desăvârşit, la măsura vârstei deplinătăţii lui Hristos». Este necesar ca el să fie cu şi mai mare încordare veghetor şi să lucreze cu grijă neîncetată. 4. De altfel, nimeni nu va ajunge în viitor la plinătatea măsurii lui, dacă nu s-a pregătit pentru ea în prezent şi dacă n-a gustat-o mai dinainte, găsindu-se încă în acest veac. Însemnat ca mădular de mare preţ al lui Hristos, el va dobândi chiar în acest trup legăturile care să-l unească cu corpul Domnului, pe unul singur dorindu- 1, de unul singur fiind însetat, către unul singur îndreptându-şi întotdeauna nu numai lucrările sale, dar şi gândurile, încât să aibă chiar în prezent ceea ce se spune despre viaţa fericită a sfinţilor, adică să-i fie «lui Dumnezeu totul în toate». VII. Ghermanus. Ar putea să se restrângă probabil întrucâtva această uşurinţă a minţii, dacă ea n-ar fi împresurată de marele număr al vrăjmaşilor care o împing spre cele nevoite de ea, sau spre cele de care este răpită din pricina mişcării ei naturale. Când este asaltată de duşmani atât de numeroşi, de puternici şi de îngrozitori, am crede că ea nu poate rezista, mai ales în acest trup şubred, dacă n-am fi însufleţiţi spre această părere datorită cuvintelor pe care ni le-aţi spus şi care constituie pentru noi adevărate oracole. VIII. Serenus. Cei deprinşi cu luptele care se duc înlăuntrul omului ştiu bine că suntem ispitiţi neîncetat de viclenia vrăjmaşului. Dar susţinem că duşmanul se opune înaintării noastre numai îndemnându-ne, şi nu obligându-ne să înfăptuim cele rele. De altfel, nici un om n-ar putea să se ferească întru totul de păcatul cu care duhurile vrăjmaşe vor să ne ardă sufletul, dacă aceştia vor avea putinţa de a ne împinge în păcat, aşa cum o au pe aceea de a ni-1 insufla. 2. Diavolul poate într-adevăr să ne ispitească, dar în noi avem libertatea voinţei, prin care primim sau respingem ispitele lui. Dacă ne temem de puterea şi de imboldurile vrăjmaşului, să cerem ajutorul şi oblăduirea lui Dumnezeu, despre care este spus: «Cel ce este în noi este mai mare decât cel ce este în această lume». Ajutorul lui pentru noi este cu mult mai mare decât mulţimea acelora care luptă împotriva noastră. Dumnezeu nu numai că ne îndrumează spre atâtea lucruri bune,dar El ne şi ocroteşte şi ne împinge în aşa fel, încât uneori, chiar fără voia şi ştirea noastră, ne duce la mântuire. 3. Este, sigur, aşadar, că nimeni nu poate fi amăgit de diavol, dacă n-a consimţit el însuşi prin voinţa sa liberă la aceasta. Este ceea ce spune şi Ecclesiastul cu aceste cuvinte: «Pentru că nu sunt îndată pedepsiţi cei ce fac rău de aceea este plină inima fiilor oamenilor de gândul de a face rău». Este limpede că de aceea greşeşte fiecare, fiindcă nu se împotriveşte fără întârziere gândurilor rele care-1 năpădesc. Zice apostolul: «împotiiviţi-vă şi el va fugi de la voi». IX. Ghermanus. Care este, vă rog, această tovărăşie atât de strânsă şi de adâncă între suflet şi duhurile rele, încât par nu numai apropiate, dar chiar unite ? Ele îi vorbesc pe nesimţite, se strecoară şi-i insuflă ce vor, îl fac să se gândească la ce le place lor, şi este între ele atâta unitate, încât fără harul lui Dumnezeu aproape că nu se poate deosebi ce vine din îndemnul lor şi ce porneşte din voinţa noastră. X. Serenus. Nu este de mirare că un duh se poate uni pe nesimţite cu alt duh, care-şi exercită forţa de a îndemna spre cele ce-i plac lui. Există şi între ele, ca şi între oameni, oarecare asemănare şi înrudire de substanţă, astfel că definiţia care se dă despre natura sufletului se potriveşte şi pentru ele. Dar nu se poate în nici un chip ca ele să se întrepătrundă şi să se unească în aşa măsură, îneît unul să-l cuprindă pe celălalt. Numai Dumnezeu are această însuşire. XI. Ghermanus. Socotim că această afirmaţie nu se potriveşte cu ceea ce vedem că se întâmplă cu cei care, fiind stăpâniţi de duhuri necurate, vorbesc şi fac lucruri fără să ştie. De ce să nu credem deci că sufletele lor sunt unite cu acele duhuri, cărora le-au devenit oarecum mădulare, părăsindu-şi starea lor naturală şi căpătând miş-cările şi simţirile acelora în aşa măsură, încât glasul, gesturile, voinţa nu mai sunt ale lor, ci ale duhurilor necurate ? VI. Serenus. Definiţia noastră nu este în contradicţie cu ceea ce spuneţi că se întâmplă cu energumenii care, răpiţi fiind de duhuri necurate, vorbesc şi fac ceea ce nu vor, sau sunt siliţi să spună ceea ce nu ştiu. Este foarte sigur că această înrâurire a duhurilor nu se exercită într-un singur mod. Unii sunt astfel insuflaţi, încât nu ştiu ce fac şi ce vorbesc, dar alţii ştiu şi ţin minte după aceea ce au făcut şi ce-au spus. 2. Nu trebuie să credem că pătrunderea duhului necurat se petrece în aşa fel, încât el să se contopească cu substanţa sufletului şi să se unească cu aceasta înlocuindu-1 şi vorbind aşadar el prin gura celui suferind. Nu trebuie crezut în nici un chip că pot face ei aceasta. Că nu printr-o micşorare a sufletului, ci prin slăbirea trupului se înfîmplă aceste lucruri se poate înţelege uşor. Duhul necurat intră în acele membre în care se găseşte puterea sufletului şi, impunându-le o greutate nemăsurată şi de nesuferit, cufundă şi înăbuşă într-o întunecime foarte deasă puterile minţii. 3. Vedem că uneori se petrec lucruri asemănătoare şi din cauza vinului, sau a febrei sau a unui frig prea mare, sau din alte cauze din afară. Diavolul, care căpătase puterea asupra trupului lui Iov, a fost oprit de Domnul să intre şi în sufletul acestuia, cum se vede; din cuvintele : «Iată, Îl predau în mâinile tale, dar păzeşte-i sufletul», adică să nu-i iei mintea slăbindu-i locuinţa sufletului, să nu-i întuneci inteligenţa şi înţelepciunea când el îţi rezistă, înăbuşind cu greutatea ta partea principală a inimii lui. XIII. Dacă un duh necurat pătrunde într-o materie deasă şi solidă, adică în trup, ceea ce este foarte posibil, aceasta nu ne poate îndreptăţi să credem că el se uneşte în aşa măsură şi cu sufletul, încât să-i cuprindă natura acestuia. Acest lucru îi este cu putinţă numai Sfintei Treimi, care singură pătrunde în întreaga natură a sufletului, şi nu numai că îl înconjoară, dar şi intră în el ca într-un trup o putere netrupească. Deşi spunem că există unele naturi spirituale, cum sunt îngerii, arhanghelii şi celelalte puteri cereşti şi chiar sufletul nostru, sau desigur acest văzduh foarte subţire, totuşi nu trebuie să le socotim cu totul netrupeşti. 2. Ele au un corp în care sălăşluiesc, dar cu mult mai fin decât sunt corpurile noastre, potrivit învăţăturii apostolului care spune: «Şi trupuri cereşti şi trupuri pământeşti». Şi de asemenea: «Este semănat trup animal, se înalţă trup spiritual». Din acestea se înţelege limpede că nu există nimic fără trup, în afară de Dumnezeu singur şi că de aceea numai El poate pătrunde în toate cele spirituale şi intelectuale, pentru că El singur este tot şi în toate pretutindeni, astfel încât vede şi cunoaşte toate cugetele oamenilor, sentimentele lăuntrice şi adâncurile minţii. 3. Despre El spune fericitul apostol: «Viu este cuvântul Domnului şi lucrător şi mai ascuţit decât orice sabie cu două tăişuri şi pătrunzând până la despărţiturile dintre suflet şi duh, dintre încheieturi şi măduvă, şi este judecător al cugetului şi al pornirilor inimii. Şi nu există făptură de nevăzut în faţa Lui, ci toate sunt goale, şi deschise ochilor Lui». Iar fericitul David zice: «Cel ce plăsmuieşte inima fiecăruiadintre ei». Şi iarăşi: «El însuşi cunoaşte cele ascunse ale inimii», iar Iov: «Tu singur cunoşti inimile oamenilor». XIV. Ghermanus. După cum spui, înseamnă că aceste duhuri nu pot nici măcar observa gândurile noastre, ceea ce ni se pare că este fără sens, fiindcă zice Scriptura: «Dacă duhul celui ce are putere se ridică împotriva ta», şi de asemenea : «Fiindcă diavolul trimisese în inima fiului lui Simon Iscariotul gândul de a-L trăda pe Domnul». Cum se poate crede că nu le sunt cunoscute gândurile noastre, a căror răsadniţă în cea mai mare parte este formată din seminţele semănate de ele ? XV. Serenus. Fără îndoială că duhurile necurate pot cunoaşte felul gândurilor noastre, dar după arătări din afară, adică după înclinările, cuvintele şi preocupările spre care au văzut că suntem mai înclinaţi. Însă la acelea care încă n-au ieşit din cele lăuntrice ale sufletului ele în nici un caz nu pot să ajungă. 2. Chiar gândurile pe care ni le strecoară, ele află dacă au fost primite şi cum au fost primite nu prin natura sufletului însuşi, adică prin acea mişcare lăuntrică ascunsă, în măduva lui, ca să zic aşa, ci din mişcările şi indiciile omului din afară. De exemplu, când au insuflat cuiva lăcomia la mâncare, dacă l-au văzut pe monah că ridică neliniştit ochii la fereastră sau la soare, sau că întreabă cu insistenţă cât este ora, atunci ele ştiu că în acela a fost semănată pofta stomacului. Dacă, sădind sămânţa desfrânării, îşi dau seama că monahul a primit fără împotrivire săgeata poftei şi dacă l-au văzut sub stăpânirea trupului, fără să lupte cum ar fi trebuit îm- potriva ispitelor, atunci duhurile necurate înţeleg că săgeata lor s-a înfipt drept în inima lui. 3. Şi aţâţările la tristeţe, supărare, furie, pe care le-au administrat, ele le cunosc după gesturile sau mişcările exterioare ale corpului dacă s-au aşezat în inimă, când l-au văzut că freamătă în tăcere, sau că suspină cu indignare, sau că s-a îngălbenit, ori s-a roşit la faţă, şi în felul acesta ele află cu uşurinţă cărui viciu s-a dedicat cineva. Ele ne cunosc cu siguranţă pe fiecare dintre noi dacă ne-a plăcut ceva din momelile lor, după gesturi şi după mişcarea corpului, care dovedesc acceptarea ispitei trimise de ele. 4. Nu este de mirare că puterile văzduhului au astfel de cunoştinţe când vedem că foarte adesea bărbaţii cu simţul observaţiei mai dezvoltat, cunosc starea omului lăuntric după chipul şi manifestările celui din afară. Cu atât mai mult pot observaacestea ele care, duhuri fiind prin natura lor, fără îndoială că sunt mai pricepute şi mai pătrunzătoare decât oamenii. XVI. După cum unii tâlhari în casele pe care vor să le atace pe furiş cercetează mai întâi lucrurile ascunse ale oamenilor, în întunericul nopţii aruncând cu nisip fin peste obiectele pe care nu le pot vedea, pentru ca, după sunetul pe care acesta îl produce în căderea lui pe diferite obiecte, să-şi dea seama de ce metal sunt şi ce valoare au, la fel şi duhurile necurate, ca să afle comoara inimii noastre aruncă peste ea nisipul ispitelor vătămătoare nouă şi, după răsunetul pe care ele îl au în inima noastră, ca nisipul într-o încăpere, ei recunosc ce se ascunde în adâncurile omului lăuntric. XVII. Trebuie să ştim însă că nu toţi demonii insuflă orice patimă în oameni, ci fiecare viciu îşi are duhurile sale. Astfel că unora le place mai mult murdăria poftelor, altora hula, altora mânia şi furia, alţii sunt hrăniţi din tristeţe, pe alţii îi mângâie gloria deşartă şi trufia. Fiecare strecoară în inimile omeneşti păcatul care le place, dar nu toate la fel, ci pe rând, după timpul, locul şi omul pe care prilejul le-au oferit. XVIII. Ghermanus. Aşadar, trebuie să credem că răutatea lor este orânduită şi ca să zic aşa, disciplinată în aşa fel, încât să se păstreze o oarecare ordine în intervenţia lor şi să existe o socoteală a aţâţărilor, pe când dimpotrivă, se constată că măsura şi raţiunea nu poate exista decât între cei buni şi cinstiţi, potrivit acelei învăţături din Scriptură: «Vei căuta înţelepciune la cei răi şi nu vei găsi» şi «Duşmanii noştri fără simţire» şi chiar: «Nu există înţelepciune, nu există vitejie, nici vreo rânduială la cei nelegiuiţi». XIX. Serenus. Este un fapt sigur că între cei răi nu poate exista o înţelegere veşnică în toate şi nici o unire desăvârşită, chiar în acele păcate care le plac tuturor. Căci niciodată, precum aţi spus, nu se poate păstra o măsură şi o disciplină în lucrurile nedisciplinate. În unele totuşi, când tovărăşia de lucru sau necesitatea o cere, sau când comunitatea de interese o impune, trebuie să existe un consimţământ tem- porar. 2. Vedem foarte bine că este cu putinţă acest lucru în armata duhurilor rele, care nu numai că respectă între ele timpul şi ordinea lucrurilor, dar chiar sunt fixate de unele locuri şi în ele locuiesc în chip obişnuit. Că este necesar ca ele să-şi arateaţâţările lor prin ispite neschimbate, prin păcate sigure şi-n anumite momente, se vede limpede din aceea că nici unul nu poate fi totodată stăpânit de deşertăciunea gloriei şi ars de pofta desfrânării, nu poate să se înalţe îngâmfat de mândrie, care este ceva sufletesc şi să se umilească sub jugul trupesc al lăcomiei. 3. Nu poate cineva în acelaşi timp să se dezlănţuie într-un râs prostesc şi să fie aţâţat de înţepăturile mâniei, sau să fie cuprins de tristeţea care macină sufletul, ci în mod necesar fiecare duh necurat îşi are rândul său în asaltarea minţii şi, dacă s-a retras învins, îi dă altui duh rândul să atace şi mai puternic, iar dacă ai ieşit vic- torios la fel îl încredinţează altuia pentru a-1 hărţui. XX. Trebuie să ţinem seama şi de faptul că nu toate duhurile au aceeaşi ferocitate şi aceleaşi dorinţe, nici aceeaşi putere de a face rău. Cei încă nepătaţi şi slabi se măsoară în luptă cu duhurile mai slabe şi numai după ce duhurile acestea ale răului sunt învinse, atletul lui Hristos porneşte la luptă treptat împotriva celor mai puternice. Greutatea luptei sporeşte pe măsura puterilor şi a succesului omenesc. 2. În nici un chip un cuvios, oricare ar fi el, n-ar putea rezista răului atâtor duşmani, nici să le înfrunte viclenia, şi nici să le suporte cruzimea şi sălbăticia, dacă nu l-am avea în lupta noastră pe Hristos, ca pe cel mai blând arbitru şi conducător, care cumpăneşte puterile luptătorilor, respingând pe cei mai pri- mejdioşi, înfrânându-le atacurile şi făcând ca noi să putem opune rezistenţă. XXI. Nu credem că demonii pot să dea această luptă fără osteneală. Căci au şi ei neliniştea şi tristeţea lor, mai ales în faţa unor adversari mai puternici, când adică li se împotrivesc bărbaţi cuvioşi şi desăvârşiţi. Altfel, dacă n-ar întâmpina această împotrivire, n-ar fi o luptă sau un conflict, ci numai o îngăduinţă pentru ei de a ne amăgi în siguranţă, ca să spun aşa. Cum ar sta în picioare acea învăţătură a Apostolului care zice: «Lupta noastră nu este împotriva trupului şi a sângelui, ci împotriva domniilor, împotriva stăpâniilor, împotriva conducătorilor întunericului acestei lumi, împotriva duhurilor răutăţii răspândite în văzduhuri». Sau: «Eu lupt nu ca şi cum aş lovi aerul» sau : «Lupta bună am luptat». 2. Unde este vorba de o întrecere, de o luptă, este nevoie de grijă, sudoare şi muncă din amândouă părţile şi deopotrivă înfrângerea aduce durere şi necaz, iar victoriei îi urmează bucuria. Când unul luptă cu sudoare, iar celălalt este în odihnă şi siguranţă, iar pentru a dobândi şi doborî adversarul se foloseşte numai de voinţă înloc de puteri, întâlnirea aceasta nu trebuie numită nici luptă, nici întrecere, ci un atac nedrept şi fără raţiune. 3. Şi ei asudă şi se ostenesc în lupta cu neamul omenesc, ca să poate obţine victoria pe care o doresc, şi-i cuprinde şi pe ei tristeţea care ne-ar fi cuprins pe noi, dacă am fi fost învinşi de ei, potrivit acestor cuvinte: «Este un capăt al vrăjmăşiei lor: răutatea buzelor lor îi va acoperi» şi «Răutatea lui se va întoarce în capul lui», Şi: «O să-i vină laţul pe care nu-1 cunoaşte ; cursa pe care- o ascunde îl va prinde pe el şi va cădea în laţul lui», pe care, se-nţelege, i-a pregătit pentru a înşela pe oameni. Suferă şi ei nu mai puţin şi, precum ne biruie ei, îi biruim şi noi, iar învinşi nu se retrag fără întristare. 4. Acela - care avea ochii sănătoşi ai omului lăuntric, când vedea prăbuşirile şi înfrângerile lor, precum şi bucuria pe care o aveau pentru înfrângerile noastre, temându-se ca ei să nu se veselească şi pe socoteala lui, roagă pe Dumnezeu zicând: «Luminează ochii mei, ca să nu adorm vreodată în moarte. Să nu zică vrăjmaşul meu: întăritu-m-am asupra lui. Cei ce mă necăjesc se vor bucura că mă voi clătina», sau: «Dumnezeul meu, să nu se bucure ei de mine. Să nu zică în inimile lor: Bine,, bine, sufletului nostru, şi nici să zică: L-am înghiţit pe el». Sau: «Au scrâşnit dinţii lor asupra mea. Doamne, când te vei uita ?». Căci «unelteşte pe ascuns, ca un leu în culcuşul său. Unelteşte să-l răpească pe cel sărac». Sau: «îşi cere lui Dumnezeu hrana». 5. De asemenea, când după toate încercările n-au putut dobândi victoria asupra noastră, faţă cu osteneala lor zadarnică, trebuie «să se întristeze şi să se ruşineze cei care au căutat sufletele noastre ca să le răpească. Să se acopere cu ruşine şi tristeţe cei ce cugetă împotriva noastră cele rele». Şi Ieremia zice: «Să se întristeze ei şi să nu mă întristez eu. Să se teamă ei şi să nu mă tem eu. Du asupra lor mânia furiei Tale, şi striveşte-i, de două ori striveşte-i». Nu este îndoială pentru nimeni că, atunci când sunt învinşi de noi, ei sunt în mod necesar de două ori striviţi: întâi, pentru că sfinţenia pe care o caută oamenii ei au pierdut-o, aceasta constituind o pierdere şi pentru neamul omenesc, şi al doilea, pentru că ele, duhuri, necurate, dar duhuri, au fost învinse de nişte fiinţe trupeşti şi pământeşti. 6. Văzând înfrângerile duşmanilor şi victoriile sale, unul dintre sfinţi strigă cu bucurie : «Voi urmări pe duşmanii mei şi-i voi prinde şi nu mă voi întoarce până ce nu vor pieri. Îi voi strivi şi nu vor putea să se ridice. Vor cădea sub picioarele mele». Acelaşi profet, rugându-se împotriva lor, zice: «Judecă, Doamne, pe vrăjmaşii mei, alungă pe cei ce mă atacă, ia armele şi scutul şi ridică-te în ajutorul meu. Scoate sabia şi ridic-o împotriva celor ce mă prigonesc. Zi sufletului meu: mântuirea ta sunt Eu». 7. Îi vom supune pe aceştia când vom supune şi vom nimici toate patimile, meritând ca urmare să auzim acea voce a binecuvântării: «Se va ridica mâna ta asupra vrăjmaşilor tăi şi toţi duşmanii tăi vor pieri». Dacă, aşadar, citind şi cântând toate acestea şi altele la fel din cărţile sfinte, nu vom înţelege că ele au fost scrise contra duhurilor rele, care ne întind curse zi şi noapte, nu numai că nu vom dobândi din ele nici o uşurare şi stăpânire de sine, dar chiar vom zămisli în inima noastră un simţământ urât şi potrivnic desăvârşirii evanghelice. 8. Vom învăţa astfel nu numai să nu ne rugăm pentru duşmanii noştri şi să nu-i iubim, dar chiar vom fi împinşi să-i urâm cu o ură de moarte, să-i blestemăm şi să rostim neîncetat rugăciuni împotriva lor. Dar a înţelege că în acest spirit au vorbit bărbaţii cuvioşi şi prieteni ai lui Dumnezeu este ceva peste măsură de nelegiuit şi de păgânesc. Legea n-a fost dată pentru ei înainte de venirea lui Hristos, pentru că trecând peste porunci şi luând-o înaintea timpului, ei au preferat să se supună învăţăturilor evanghelice şi să-şi însuşească desăvârşirea apostolică. XXII. Că duhurile necurate n-au puterea să facă rău oricărui om o arată limpede pilda fericitului Iov, pe care duşmanul n-a îndrăznit să-l ispitească mai mult decât i-a îngăduit Dumnezeu. În cărţile evanghelice întâlnim mărturia aceloraşi duhuri care spun : «Dacă ne alungi, trimite-ne într-o turmă de porci». Cu atât mai mult trebuie să credem că ele nu pot să intre cu voia lor în nici unul dintre oameni, care au fost creaţi după chipul lui Dumnezeu, de vreme ce n-au avut puterea să pătrundă nici în animale necurate şi necuvântătoare fără îngăduinţa lui Dumnezeu. 2. De altfel nimeni, nu zic dintre tineri, pe care-i vedem mereu că-şi duc viaţa în acest pustiu, dar nici măcar dintre cei desăvârşiţi n-ar putea trăi vreunul singur în deşert între duşmani atât de mulţi şi de răi, dacă aceşti duşmani ar avea putinţa şi libertatea de a vătăma şi ispiti după voinţa lor. Aceasta se vede şi mai bine din cuvintele pe care Domnul şi Mântuitorul nostru ca om le-a spus cu umilinţă lui Pilat: «N-ai avea asupra Mea vreo putere, dacă nu ţi-ar fi fost dată de Sus». XXIII. Şi din experienţa noastră şi din spusele celor mai bătrâni ştim că demonii n-au acum aceeaşi putere pe care o aveau mai înainte, la începutul monahismului, când în pustiu întâlneai rar câte un anahoret. Răutatea lor era atât de mare, încât puţini şi dintre cei mai înaintaţi în vârstă putea să suporte viaţa în singurătate. Chiar în mînăstiri unde se găseau opt sau zece, cruzimea demonilor era atât de mare, şiatacurile lor se simţeau mereuatât de puternice, încât nu îndrăzneau să doarmă toţi monahii în acelaşi timp noaptea, ci pe rând, unii gustând somnul, iar alţii stând de veghe în citiri de psalmi şi în rugăciuni. 2. Şi când trebuinţele firii îi sileau să se odihnească, îi trezeau din somn pe cei adormiţi, pentru ca aceştia să vegheze şi să-i păzească pe cei ce urmau să meargă la culcare. Fără îndoială că acum trăim în siguranţă şi încredere nu numai noi, care se pare că suntem întrucâtva întăriţi prin experienţa bătrâneţii, dar chiar cei mai tineri, ceea ce se explică printr-unul din următoarele două temeiuri: fie că puterea crucii, care a pătruns şi în pustiu, făcând să se mute pretutindeni harul ei, a micşorat răutatea demonilor, fie că nepăsarea noastră le-a mai slăbit puterea de atac de odinioară, de vreme ce pregetă să se repeadă împotriva noastră cu aceeaşi forţă pe care o foloseau atunci împotriva celor mai încercaţi ostaşi ai lui Hristos. Dar, încetând cu ispitele văzute, ei uneltesc lucruri mai grave împotriva noastră. 3. Astfel, vedem pe unii fraţi căzând într-o stare atât de călduţă, încât este nevoie ca ei să fie îndemnaţi prin sfaturi mai îngăduitoare măcar să nu-şi părăsească chiliile pentru a se rostogoli în nelinişti mai primejdioase şi, rătăcând fără rost încoace şi- ncolo, să cadă în păcate mai mari, ca să zic aşa. Se crede că ei do-bândesc o bună roadă şi numai dacă pot sta în singurătate, oricare le-ar fi delăsarea, şi, că singur leac, cei mai bătrâni le spun: «Şedeţi în chiliile voastre, mâncaţi, beţi şi dormiţi cât vă place, numai să nu mai plecaţi». XXIV Este sigur că duhurile necurate nu pot pătrunde altfel în trupurile celor pe care urmează să le dobândească, decât după ce au pus stăpânire mai întâi pe gândurile şi preocupările lor. Pe aceştia, după ce i-au despuiat de gândul la Dumnezeu şi de meditaţia duhovnicească, dezarmându-i oarecum de armele pe care li le indică ajutorul şi pavăza dumnezeiască, îi atacă uşor cu toată îndrăzneala, pentru a-i învinge şi pentru a-şi stabili de aici încolo locuinţă în ei ca-ntr-o împărăţie a lor. XXV. Dar cu mult mai grav şi mai puternic sunt loviţi cei stăpâniţi mar mult sufleteşte decât trupeşte de demoni, prin păcatele şi poftele lor. Precum spune apostolul: «Cel învins devine robul învingătorului». Suferinţa lor este cu atât mai fără nădejde de scăpare, cu cât, devenind robii demonilor, ei nu-şi dau seama cine sunt stăpânii lor. 2. De altfel ştim că au fost daţi trupeşte lui satana şi bărbaţi sfinţi, chiar cu mari înfirmităţi, pentru greşeli foarte uşoare. Dar Dumnezeu cu bunătatea Sa nu rabdă să se găsească în unii ca aceştia nici cea mai mică pată sau necurăţenie în acea zi a judecăţii, curăţindu-i în prezent de toată zgura şi murdăria, pentru ca, potrivitcuvintelor profetului, ba chiar ale lui Dumnezeu, să-i dea veşniciei ca pe aurul şi argintul încercat în foc, fără să mai fie nevoie de vreo altă curăţire. 3. «Te voi curăţa, zice profetul, de toată zgura ta, ca în cuptor, şi de balta ta stătută. Şi după aceasta te voi numi cetatea Celui drept, oraş credincios» sau: «Precum se încearcă aurul şi argintul în loc, aşa a ales Dumnezeu inimile» sau: «Focul încearcă aurul şi argintul, iar bărbatul este încercat în cuptorul umilinţei». Şi acestea: «Pe cine iubeşte Domnul, pe acela-1 ceartă, şi-l bate pe tot fiul pe care-1 iubeşte». XXVI. Un asemenea fapt îl vedem îndeplinit în persoana acelui profet şi om al lui Dumnezeu. Acesta, precum se arată în cartea a treia a Regilor, pentru vina de nesupunere, pe care şi-a atras-o nu din voinţa sau din greşeala sa, ci din şiretlicul altuia, a fost strivit pe dată de un leu, precum povesteşte despre el Scriptura: «Este un bărbat al lui Dumnezeu, care nu s-a supus poruncii Domnului şi Domnul l-a dat leului şi acesta, l-a strivit, după cuvântul pe care l-a spus Domnul». În acest fapt se vede cum a fost judecată o greşeală săvârşită din neatenţie de un om drept i Domnul a pedepsit vremelnic pe profet dîndu-1 la leu, dar a făcut ca fiara să arate stăpânire de sine, prin faptul că, cu toată lăcomia sa, n-a îndrăznit să se atingă de cadavrul care-i fusese dat. 2. Un fapt destul de pilduitor s-a petrecut şi în zilele noastre cu părintele Paul, sau cu Moise, care trăia într-un loc al acestei singurătăţi numit Calamus. Cel dintâi a locuit în pustiul din apropierea cetăţii Panephysis, pustiu, din câte ştim, produs de curând de inundaţia apei foarte sărate. Ori de câte ori suflă crivăţul, apa minată din mlaştini acoperă suprafaţa întregii regiuni, făcând să pară ca nişte insule satele de aici, părăsite de locuitori din pricina inundaţiei. 3. În acest ţinut aşadar trăia părintele Paul într-o atât de mare curăţie a sufletului, în liniştea şi singurătatea pustiului, încât nu suporta să vadă, n-aş spune un chip femeiesc, dar nici măcar o îmbrăcăminte de femeie. Într-o zi, însă, pe când se ducea la chilia unui bătrân împreună cu părintele Archebius, care locuia în acelaşi pustiu, din întâmplare o femeie le-a ieşit în cale. Izbit de întâlnirea cu aceasta, re- nunţând deodată la vizita pioasă pe care ar fi urmat s-o facă, a luat-o la fugă înapoi spre mânăstirea sa, alergând aşa de repede, că parcă ar fi văzut un leu, sau un balaur uriaş şi nebăgând în seamă strigătul părintelui Archebius, care-1 chema să continue cu el drumul pentru a face vizita plănuită. 4. Deşi a făcut aceasta din zelul pentru neprihană şi din ardoarea pentru puritate, totuşi, fiindcă a depăşit măsura învăţăturii şi a dreptei înfrânări (crezând că trebuiesă dispreţuiască atât apropierea vinovată de femei, cât şi chipul acestora), pedeapsa i-a venit deîndată. Corpul i-a paralizat în întregime, încât nu numai mâinile şi picioarele nu le mai putea mişca, dar nici limba şi urechile nu-i mai foloseau la nimic, căci pierduse orice simţire şi nu-i mai rămăsese din ceea ce este omenesc decât înfăţişarea. 5. În starea lui nici un bărbat nu-1 putea ajuta cu ceva şi îngrijirea sa cerea neapărat asistenţă femeiască. A fost dus într-o mânăstire de fecioare, iar mâncarea şi băutura, pe care nici măcar prin gesturi nu putea să le ceară, precum şi alte nevoi, i- au fost asigurate de călugăriţe. A trăit în starea aceasta aproape patru ani, până ce a încetat din viaţă. 6. Dar deşi paralizia îi era atât de puternică, încât îşi pierduse complet simţirea şi nu se putea mişca în nici un chip, de părea mai mult un cadavru, datorită virtuţilor sale şi setei de desăvârşire, uleiul cu care era uns a căpătat însuşirea minunată de a vindeca pe bolnavii care se atingeau de el, oricare le era suferinţa. Datorită acestui fapt a devenit limpede chiar pentru necredincioşi că paralizia i-o pricinuise prea marea lui dragoste de Domnul şi că harul vindecării i-a fost dat de Sfântul Duh, ca mărturie şi recunoaştere a virtuţilor şi meritelor lui. XXVII. Iar al doilea, despre care am spus că locuia în acest pustiu, cu toate că era unic şi incomparabil prin virtuţile sale, din cauza unui cuvânt ceva mai aspru, rostit într-o convorbire împotriva părintelui Macarie, a fost dat fără zăbavă unui demon atât de rău, încât, împins de acesta, ducea la gură excremente umane. Că Domnul i-a trimis această pedeapsă numai pentru purificare şi că n-a voit să-l lase decât puţin timp în această pată o arată iuţeala cu care l-a vindecat. Căci părintele Macarie rugându-se îndată pentru el, mai repede decât am spus-o, duhul necurat, luat la goană, a fugit din el. XXVIII. De aici se înţelege lămurit că nu trebuie să-i dispreţuim şi să-i ocolim pe cei pe care-i vedem daţi duhurilor necurate pentru a fi puşi la felurite încercări. Noi trebuie să credem în chip nestrămutat două lucruri : unul, că nimeni nu este ispitit fără învoire de la Dumnezeu, şi celălalt, că toate care ne sunt venite de la Dumne- zeu, fie că sunt pentru moment bucurii sau necazuri, ne sunt trimise spre folosul nostru de către Cel mai bun şi mai devotat tată şi medic. Cei cu duhuri necurate, ca şi cum ar fi fost încredinţaţi pedagogilor pentru muştruluială, sunt supuşi la câte o pedeapsă mai uşoară pentru ca, plecând din lumea aceasta, să treacă în cealaltăpurificaţi. Ei sunt, cum spune apostolul, daţi în prezent «satanei pentru uciderea cărnii, pentru ca duhul nostru să fie sănătos în ziua Domnului nostru Iisus Hristos». XXIX. Ghermanus. Cum se face că-i vedem pe astfel de oameni nu numai dispreţuiţi şi urâţi de toţi, dar chiar ţinuţi mereu departe de Sfânta Împărtăşanie, potrivit acestor cuvinte ale Evangheliei: «Nu daţi câinilor ceea ce este sfânt, nu aruncaţi măr-găritarele voastre înaintea porcilor», dacă este de crezut despre ei că, aşa cum spui, umilinţa acestei ispite le este dată pentru a dobândi purificarea ? XXX. Serenus. Dacă vom avea această ştiinţă, sau mai degrabă credinţă de care am vorbit mai sus, că toate se fac cu ajutorul lui Dumnezeu pentru folosul sufletelor, nu numai că nu-i vom dispreţui, dar chiar ne vom ruga neîncetat pentru ei, ca pentru membrele noastre, şi-i vom compătimi din toată inima, cu sentiment deplin (căci «Dacă suferă un mădular suferă împreună toate mădularele») ştiind că fără ei, care sunt membri ai comunităţii noastre, nu ne putem desăvârşi. Citim că nici înaintaşii noştri n-au putut dobândi fără noi deplina împlinire a făgăduinţei, aşa cum spune despre ei Apostolul: «Şi toţi aceştia, încercaţi prin mărturia credinţei, n-au primit ce le fusese făgăduit, Dumnezeu pregătind pentru noi ceva mai bun, ca să n-ajungă la desăvârşire fără noi». 2. Iar Sfânta Împărtăşanie nu-mi amintesc să le fi fost interzisă vreodată. Ba mai mult, se socotea că ea trebuie să le fie dată zilnic. Aţi înţeles greşit aceste cuvinte ale Evangheliei: «Nu daţi câinilor ceea ce este sfânt», fiindcă nu trebuie să se creadă că Sfânta Împărtăşanie are menirea de a hrăni pe om, ci că dimpotrivă, scopul ei este de a fi purificare şi pavăză trupului şi sufletului. Aceasta, primită de oameni, este ca un foc care arde şi alungă duhurile care au intrat în oameni, şi caută să se ascundă în membrele lor. Am văzut că în acest chip a fost vindecat de curând şi părintele Andronic, ca mulţi alţii. Duşmanul îl va asalta mai mult şi mai mult pe cel asediat, dacă-i va vedea despărţit de Doctorul Cel ceresc şi-l va ispiti cu atât mai des şi mai primejdios, cu cât îl va simţi mai îndepărtat de leacul cel duhovnicesc. XXXI. De altfel trebuie să judecăm ca pe nişte nenorociţi şi vrednici de dispreţ pe cei pătaţi de toate crimele şi ticăloşiile fără să arate vreun semn văzut că sunt stăpâniţi de diavol şi mai ales fără să fi trecut prin vreo încercare potrivită cu faptele lor, sau prin vreo pedeapsă de îndreptare. Nu merită lecuirea repede şi uşoară a acestui timp cei a căror «inimă este împietrită şi nepocăită». Pedeapsa lor va depăşi viaţaprezentă, penitru că «îşi adună o comoară de mânie şi indignare pentru ziua mâniei şi a descoperirii dreptei judecăţi a lui Dumnezeu, zi în care «viermele lor nu va muri şi focul lor nu se va stinge». 2. Împotriva acestora profetul, tulburat de suferinţa celor sfinţi pe care-i vede copleşiţi de felurite nenorociri şi încercări, în vreme ce, dimpotrivă, păcătoşii nu numai că nu trec în cursul acestei vieţi prin nici un necaz umilitor, dar chiar se bucură de belşugul tuturor bogăţiilor şi al succeselor, aprins de mânie şi nemaiputându-şi stăpâni revolta, exclamă: «Iar mie puţin a fost de nu mi-au alune- cat picioarele, puţin a lipsit de nu s-au poticnit paşii mei, pentru că am pizmuit pe cei fără de lege când vedeam pacea păcătoşilor. Căci ei nici nu se gândesc la moarte, iar loviturile pricinuite lor sunt slabe. Nu iau parte la ostenelile oamenilor şi nu vor fi biciuiţi împreună cu oamenii», adică trebuiesc pedepsiţi în viitor împreună cu demonii cei care în prezent n-au împărtăşit soarta fiilor şi n-au fost biciuiţi cu oamenii. 3. Şi Ieremia, vorbind cu Dumnezeu despre prosperitatea celor nelegiuiţi, deşi mărturiseşte că nu se îndoieşte de dreptatea lui Dumnezeu, spune: «Tu eşti drept, Doamne, dacă mă judec cu Tine» totuşi, întrebând de cauzele acestei inegalităţi atât de mari, adaugă zicând: «Despre dreptate grăiesc către Tine: de ce calea necredincioşilor este cu izbândă, de ce este bine pentru toţi cei ce calcă legea şi fac nedreptăţi ? I-ai sădit şi au prins rădăcini, cresc şi fac roade bune, Tu eşti aproape de buzele lor, dar de inima lor eşti departe». 4. Deplângând prăbuşirea lor, Domnul le trimite prin profet medici şi doctorii pentru vindecare, îi conduce cu grijă, îi cheamă într-un fel să plângă cu El şi spune: «Fără de veste Babilonul a căzut, s-a dărâmat. Plângeţi pe ruinele lui, aduceţi balsam pentru rănile lui, căci poate se va însănătoşi». Răspund deznădăjduiţi îngerii cu grijă pentru mântuirea oamenilor, sau profetul în numele apostolilor şi al bărbaţilor şi doctorilor duhovniceşti, care văd împietrirea minţii celor păcătoşi şi inima lor nepocăită. 5. «Am îngrijit Babilonul şi nu s-a însănătoşit. Să-l lăsăm şi să mergem fiecare în ţara din care suntem, pentru că judecata lui s-a ridicat până la nori şi a ajuns până la cer». Despre boala fără nădejde a acestora în numele lui Dumnezeu vorbeşte Isaia despre Israel: «Din tălpile picioarelor până în creştet nu este în el sănătate. Răni şi vânătăi şi umflături nelegate cu nimic, neîngrijite cu doctorii, neunse cu uleiuri». XXXII.Se dovedeşte în mod neîndoielnic că în duhurile necurate există tot atâtea preocupări, câte există şi în oameni. Unele dintre ele, numite în popor rătăcitoare, înşeală pe oameni şi-şi bat joc de ei, împresurân-du-i mereu în anumite locuri, sau pe drumuri. Dar lor nu le place să-i chinuie prea tare pe trecătorii pe care au putut să-i amăgească, ci, mulţumindu-se să-i ia în râs şi să-i păcălească, mai mult caută să-i obosească, decât să-i vatăme. Unii demoni rămân noaptea în casele oameni- lilor, producându-le vise urâte. Alţii, furioşi şi cruzi, nu sunt mulţumiţi numai să chinuie corpurile celor pe care au pus stăpânire, ci se reped chiar de departe asupra trecătorilor, aducându-le o moarte groaznică. Aşa sunt arătaţi în Evanghelie cei de teama cărora nimeni nu mai îndrăznea să treacă pe drum. Fără îndoială că acestora şi celor ca ei, din cauza ferocităţii fără margini, le plac războaiele şi vărsarea de sânge. 2. Vedem că alţii, pe care poporul îi numeşte bacucei, fac să se umple de deşertăciune în aşa măsură inimile celor pe care i-au cucerit, încât aceştia, ri- dicându-se peste statura corpului, aici caută să pară mândri şi impunători, aici se arată binevoitori şi populari, înclinaţi către prietenie şi simplitate. Socotindu-se în rândul celor de sus şi cunoscuţi de toţi, fie că-i salută cu plecăciune pe cei superiori lor, fie că se cred respectaţi ei de către alţii şi se poartă cu umilinţă sau cu aroganţă, după cum este slujba celor pe care-i întâlnesc. 3. Unele duhuri se străduiesc să le insufle oamenilor obiceiul de a minţi, sau mai ales de a huli. Martori ai acestui fapt suntem chiar noi, care am auzit foarte bine pe un demon declarând că prin Arrius şi Eunomius a dat la iveală învăţături nelegiuite şi eretice. Citim în cartea a patra a Regilor că unul din aceste duhuri spunea lău- dându-se : «Voi ieşiţi şi voi fi duh minicinos în gura tuturor profeţilor lui». Despre astfel de duhuri, apostolul, învinuind pe cei ce se lasă posedaţi de ele, spune: «Luându-se după duhurile înşelătoare şi după învăţăturile demonilor, care cu pre- făcătorie grăiesc minciuni». 4. Evangheliile atestă că alţi demoni sunt muţi şi surzi, iar profetul aminteşte că unele duhuri sunt aţâţătoare ale poftelor şi ale desfrâului. «Duhul. desfrânării, zice el, i-a cuprins pe ei şi s-au desfrânat părăsind pe Dumnezeul lor». Autoritatea Scripturilor ne învaţă, de asemenea, că există duhuri de noapte, de zi şi de amiază. Am avea nevoie de prea mult timp dacă am parcurge toate cărţile Scripturilor, pentru a arăta unul câte unul diferitele feluri de duhuri necurate, cum sunt arătaţi de profeţi onocentauri, satirii, sirenele, lămâile, bufniţele, struţii, aricii, cum sunt în psalmi aspida şi basiliscul, sau cum sunt în Evanghelie leul, balaurul şi scorpionul, sau demonii numiţi de apostol principi ai lumii acesteia, conducători ai întune- cimilor şi duhuri ale răului. 5. Nu trebuie să ne închipuim că aceste nume sunt date la întâmplare, ci după asemănarea pe care o au duhurile cu fiarele sălbatice, mai mult sau mai puţin primejdioase, unele deosebindu-se prin cruzimea şi turbarea lor, altele pun puterea răului pe care-1 fac între celelalte fiare sau şerpi. Astfel, unul este numit leu datoită furiei şi ferocităţii sale, altul basilisc după veninul său care ucide chiar înainte de a fi fost simţită muşcătura, iar alţii au primit denumirea de onocentauri, arici ori struţi, datorită răutăţii lor mai puţin primejdioase. XXXIII. Ghermanus. Nu ne îndoim că şi acele şiruri pe care le enumeră apostolul se referă tot la aceştia, fiindcă «Lupta noastră nu este împotriva trupului şi a sângelui, ci îm-potriva domniilor, a stăpâniilor, împotriva conducătorilor lumii acestor întunecimi, împotriva duhurilor rele din văzduh». Totuşi, am vrea să ştim de unde provine deosebirea atât de mare dintre ele şi cum au luat naştere atâtea trepte de răutate ? Oare au fost create fiecare cu rangul său, ca să luptăm pentru această răutate ? XXXIV. Seienus: întrebările voastre şi răspunsurile mele ne-au răpit tot timpul odihnei de noapte. Nici nu simţim apropierea aurorei şi ar putea să ne găsească răsăritul soarelui încă dornici de a continua convorbirile noastre. Totuşi, fiindcă problema în discuţie este ca o mare foarte adâncă şi foarte întinsă prin întrebările la care dă naştere şi pe care nu le putem dezbate acum într-un ceas, cred că e mai bine s-o amânăm pentru noaptea viitoare, pentru a fi mai bogată roada şi bucuria duho- vnicească din convorbirea prilejuită de întrebările voastre, iar pe de altă parte, pentru a putea pătrunde mai liber în golful problemei puse, dacă vom avea vânt prielnic de la Duhul Sfânt. 2. De aceea, dormind puţin acum aproape de lumina zilei, să alungăm păienjenişul ochilor şi să mergem apoi toţi la biserică, fiindcă ne cheamă la această slujbă zilei de duminică, iar la întoarcere, după slujbă, vom sta de vorbă cu îndoită bucurie despre cele pe care Domnul ni le-a dăruit din belşug, după dorinţa voastră, pentru învăţătura noastră de obşte.VIII. A doua convorbire cu părintele Serenius - Despre stăpânirile demonice I. După ce s-a terminat slujba religioasă cerută de sărbătoarea zilei şi toţi au plecat de la biserică, noi ne-am întors în chilia bătrânului, care mai întâi ne-a servit o agapă cu totul deosebită. În loc de saramura peste care punea de obicei o picătură de untdelemn, şi care-i constituia masa de prânz din fiecare zi, el ne-a dat o mâncare cu ceva mai mult untdelemn decât de obicei. De altfel, fiecare foloseşte zilnic la masă acea picătură de untdelemn nu pentru ca mâncarea să fie mai gustoasă (căci e o cantitate atât de mică, încât se pierde fără să i se simtă gustul), ci pentru că prin acest obicei să potolească trufia care de obicei se furişează şi mângâie inima, datorită înfrânării mai aspre. Experienţa arată că cu cât înfrânarea se săvârşeşte maipe ascuns, fără să-i fie vreun om mărturie, cu atât ea ispiteşte mai mult pe cel ce o ascunde. 2. Apoi ne-a pus o sărătură cu câte trei măsline de fiecare şi un coşuleţ cu năut prăjit, pe care ei îl numesc prăjitură, din care am luat numai cinci grăunţe. Ni s-au dat de asemenea şi câte două prune şi câte o smochină, mai mult nu, fiindcă este vinovat cel ce în acel pustiu depăşeşte acest număr. După ce am terminat agapa, i- am cerut gazdei să reia expunerea, aşa cum ne-a făgăduit. Puneţi, a zis bătrânul, înltrebarea voastră al cărui răspuns l-am amânat pentru această oră. II. Ghermanus. Spune-ne, te rugăm, de unde vine atât de marea felurime de puteri vrăjmaşe împotriva omului, pe care fericitul apostol le arată astfel: «Lupta noastră nu este împotriva trupului şi a sângelui, ci împotriva domniilor, a stăpânilor, a cârmuitorilor lumii acestei întunecimi, împotriva duhurilor rele ale văzduhului» şi: «Nici îngerii, nici domniile, nici puterile, nici o altă făptură nu ne va putea despărţi de dragostea de Dumnezeu, care este în Hristos Iisus, Domnul nostru». De unde aşadar s-au ridicat împotriva noastră nişte duşmani aşa de înrăiţi? Sau trebuie să credem, că aceste puteri au fost create de Domnul pentru ca să lupte după grad şi rang împotriva omului ? III. Serenus. Despre cele ce a voit să ne înveţe, autoritatea Scripturilor dumnezeieşti a vorbit chiar şi celor cu minte mai puţin ascuţită, atât de limpede şi pe înţelesul tuturor, încât cele spuse nu numai că nu sunt învăluite de întunericul unui înţeles mai ascuns, dar nici măcar n-au nevoie de ajutorul vreunei explicaţii, iar literele şi cuvintele le exprimă în întregime înţelesul şi ideile. Totuşi, unele sunt acoperite şi înltunecate ca nişte taine, pentru ca prin discuţia şi prin înţelesul lor să ne ofere un foarte întins câmp de exerciţiu şi de meditaţie. 2. Este limpede că Dumnezeu a săvârşit acest lucru din multe pricini: întâi, pentru ca tainele dumnezeieşti să îmbrace pentru toţi oamenii un văl al înţelesului duho- vnicesc, pentru ca ştiinţa şi cunoaşterea acestuia să nu fie egală pentru toţi, atât credincioşi cîlt şi păgâni, ci să existe o distanţă între cei studioşi şi trândavi în privinţa virtuţii şi a înţelepciunii, iar pe de altă parte chiar între fraţii de credinţă, când se întind în faţa lor necuprinse spaţii ale cunoaşterii, să existe un mijloc de a se dovedi lenea celor nepăsători şi hărnicia şi zelul celor studioşi. 3. De aceea dumnezeiasca Scriptură se compară destul de bine cu un ogor rodnic, care produce tot ce este trebuincios pentru traiul oamenilor. Între aceste produse,însă, unele pot fi folosite fără a fi fierte sau coapte, dar altele au nevoie de foc pentru a-şi lepăda din cruzimea şi asprimea lor, care nu se potrivesc sau sunt chiar vătămătoare, dacă sunt folosite aşa cum au fost culese. Unele sunt plăcute şi se pot folosi în ambele feluri, fără să dăuneze cruzimea lor, dar focul le face totuşi mai sănătoase. Multe, care nu se potrivesc omului, sunt bune pentru hrană fiinţelor necuvântătoare, vite, fiare, păsări, fără să aibă nevoie de vreo pregătire cu ajutorul focului. 4. O asemenea rânduială se vede destul de bine în edenul foarte îmbelşugat al Scripturilor duhovniceşti, al căror înţeles este în unele părţi atât de limpede şi de luminos, încât ele n-au nevoie de o interpretare mai înaltă şi-i hrănesc din abundenţă pe ascultători numai prin litera lor, cum sunt cuvintele acestea: «As- cultă, Israel, Domnul Dumnezeul tău este singurul Dumnezeu» şi «Vei iubi pe Domnul Dumnezeul tău din toată inima ta şi din tot sufletul tău şi din toată puterea ta». Altele însă, dacă nu li se lămureşte sensul alegoric, dacă nu sunt gătite în focul cel duhovnicesc, nu ajung în nici un chip hrană mântuitoare a omului lăuntric, şi din citirea lor poate veni mai degrabă pagubă decât folos, cum sunt cele ce ur- mează: «Să vă fie mijlocul vostru încins şi făcliile aprinse» şi «Cine n-are sabie să- şi vândă haina şi să-şi cumpere sabie» şi: «Cine nu-şi ia crucea şi nu Mă urmează nu este vrednic de Mine». 5. Unii dintre cei mai austeri monahi, care au «râvna pentru Dumnezeu, dar nu după ştiinţă», înţelegând strâmt aceste cuvinte, şi-au făcut cruci de lemn şi, pur- tându-le mereu pe umeri, nu şi-au căpătat întărire, ci râsul tuturor celor ce-i vedeau. Unele pasaje se iau cu uşurinţă şi fără pagubă în ambele sensuri, şi istoric şi alegoric, amândouă aducând hrană sufletului, cum sunt acestea: «Dacă te-a lovit cineva peste obrazul drept, dâ-i-1 şi pe celălalt» şi: «Când ei vă prigonesc în ce- tatea aceasta, fugiţi în alta» şi: «Dacă vrei să fii desăvârşit, mergi şi vinde tot ce ai şi dă săracilor şi vei avea comoară în cer, şi vino şi urmează-Mă». 6. Produce într-adevăr şi «fân pentru vite», păşuni de care sunt pline toate câm- purile Scripturilor, cuvinte pe care le iau pur şi simplu în sens literal, istoric, cei mai simpli şi mai puţin înzestraţi cu raţiune întreagă şi desăvârşită, despre care se zice: «Vei mântui oameni şi vite, Doamne»; după starea şi trebuinţele lor, ei înţeleg că este vorba de hrana prin care devin mai tari şi mai robuşti numai pentru lucrarea şi munca vieţii actuale. IV. De aceea, despre cele exprimate direct şi deschis şi noi putem să ne spunem cu curaj părerea. Dar cele pe care Duhul dumnezeiesc le-a spus mai acoperit,rezervându-le exerciţiului şi meditaţiei noastre, voind ca ele să fie tălmăcite prin indicii şi opinii, trebuie parcurse încet şi cu grijă, pentru că afirmaţia, sau negaţia lor, atârnă de judecata celui ce le primeşte sau le respinge. 2. Uneori, când despre acelaşi lucru se exprimă două păreri deosebite, pot fi socotite juste amândouă, sau poate fi adoptată o părere mijlocie fără pagubă pentru credinţă, adică fără să ceară neapărat aprobare sau respingere totală, de vreme ce nici una din ele nu este împotriva credinţei. Astfel, citim că Ilie a venit în persoana lui Ioan, dar şi că a fost precursor al venirii Domnului, sau că tristeţea şi deznădejdea au pătruns în locul sfânt prin acea statuie a lui Jupiter, aşezată în Ierusalim, dar şi în biserică prin venirea lui antichrist; toate câte urmează în Evan- ghelie se pot înţelege că s-au întâmplat şi înainte de căderea Ierusalimului, dar şi că trebuie să se întâmple la sfârşitul lumii. Cele două afirmaţii nu se contrazic şi cea următoare n-o înlătură pe cea precedentă. V. Problema pusă de voi n-a fost discutată destul de lămurit şi nici prea des între oameni, aştfel că pentru cei mai mulţi nu este rezolvată, din care cauză şi ceea ce vă voi spune eu ar putea părea cu două înţelesuri. De aceea trebuie să mă exprim cu destulă prudenţă, pentru a nu spune nimic contrar credinţei în Sfânta Treime, cu toate că-ntr-o astfel de problemă vom afirma lucruri nu întemeiate pe presupuneri, ci dovedite prin mărturiile limpezi ale Scripturii. VI. Departe de noi de a crede că Dumnezeu a creat ceva substanţial rău, de vreme ce Scriptura spune: «Toate pe care le-a făcut Dumnezeu sunt foarte bune». Dacă zicem că demonii au fost astfel creaţi, sau pentru aceea făcuţi, pentru ca să păstreze în lume aceste trepte ale răutăţii şi pentru ca ei să se ocupe cu amăgirea şi căderea oamenilor, îl vom defăima pe Dumnezeu socotindu-L, împotriva cuvintelor citate mai înainte din Scriptură, creator şi născocitor al răului, spunând că El a întemeiat voinţele şi firile cele mai rele, pe care de aceea le-a creat, ca să stăruie întotdeauna în răutate şi să nu poată trece niciodată la cele bune. Această explicaţie despre diversitatea demonilor o găsim în tradiţia Sfinţilor Părinţi, care îşi are izvorul în Scripturile Sfinte. VII. Nimeni dintre credincioşi nu se îndoieşte că, înainte de facerea acestei lumi văzute, Dumnezeu a creat puterile duhovniceşti şi cereşti pentru ca ele să ştie că au fost plăsmuite din nimic din bunăvoinţa Creatorului spre gloria Lui şi pentru ca ele să-I aducă neîncetat mulţumiri pentra slava Lui cea mare. 2. Nu trebuie să socotim că Dumnezeu a început creaţia Sa cu facerea acestei lumi, ca şi cum, în nenumăratele secole care s-au scurs înainte de facerea lumii El ar fi stat în nelucrare, fără activitatea şi providenţa Sa divină, singur şi neavând către cine să-şi reverse binefacerile bunătăţii Sale. O astfel de credinţă este nepotrivită, înjositoare şi nevrednică de măreţia necuprinsă, fără început şi fără sfârşit a lui Dumnezeu, care zice El însuşi dspre puterile îngereşti: «îndată ce au fost făcute astrele, toţi îngerii Mei M-au lăudat cu mare glas». 3. Se vede foarte limpede că au existat înainte de a se fi făcut cerul şi pământul cei ce au fost de faţă la creaţia stelelor, ca unii care, uimiţi de toate cele pe care le vedeau că apar din nimic, au lăudat cu mare glas şi cu admiraţie pe Creator. Aşa- dar, înainte de acest început al timpului, despre care vorbeşte Moise şi care în sens istoric şi iudaic înseamnă prima vârsta a lumii (rămânând în picioare interpretarea noastră), potrivit căreia Hristos este începutul tuturor lucrurilor, în care Tatăl a creat toate, potrivit cuvintelor: «Toate au fost făcute de El şi fără El nimic nu s-a făcut», înainte, zic, de acest început al timpului, despre care vorbeşte Facerea, Dumnezeu a creat, fără îndoială, toate acele puteri şi virtuţi cereşti. 4. Pe acestea apostolul le numără în şir, spunând astfel: «Fiindcă în Hristos au fost create toate în cer şi pe pământ, văzute şi nevăzute, fie îngeri, fie arhangheli, fie tronuri, fie domnii, fie stăpâniri, fie puteri. Toate au fost create de El şi în El». VIII. Despre numărul acestor stăpânitori, dintre care unii au căzut, ne învaţă foarte lămurit plângerea lui Iezechiel, sau Isaia, care ştim că deplâng cu tânguiri pe acel principe al Tyrului, sau pe acel lucifer, care se ivea dimineaţa. 2. Despre cel dintâi astfel zice Domnul către Iezechiel: «Fiul omului înalţă plânsete asupra regelui Tyrului şi spune-i: Acestea zice Domnul Dumnezeu: Tu ai fost pecetea asemănării, plin de înţelepciune, desăvârşit în frumuseţe, în desfătările Raiului lui Dumnezeu. Toate pietrele preţioase sunt acoperământul tău: rubinul, topazul, diamantul, crisolitul, onixul, berilul, safirul, carbuncul şi smaraldul. Aurul este lucrarea podabei tale. Şi uşile au fost pregătite pentru ziua în care te-ai născut. Pe tine, heruvim cu aripile întinse şi ocrotitoare, te-am aşezat în muntele cel sfânt al lui Dumnezeu şi ai mers în mijlocul pietrelor strălucitoare, desăvârşit pe căile tale, din ziua naşterii tale, până ce s-a descoperit nedreptatea în tine. În mulţimea întreprinderilor tale s-au umplut de nedreptate cele lăuntrice ale tale şi ai păcătuit. Şi te-am aruncat de pe muntele lui Dumnezeu şi te-am pierdut, o heruvim ocrotitor, în mijlocul pietrelor strălucitoare. S-a înălţat inima ta în podoaba ta. Ai pierdutînţelepciunea ta din cauza podoabei tale şi te-am aruncat pe pământ. Te-am dat în faţa regilor ca să te vadă. În mulţimea nedreptăţilor tale, în nedreptatea între- prinderii tale ai pătat sfinţenia ta». 3. Şi Isaia spune despre celălalt: «Cum ai căzut din cer, lucifer, care răsăreai dimineaţa? Te-ai prăbuşit pe pământ, tu care răneai neamurile, care ziceai în inima ta: mă voi urca la cer, deasupra oştirilor lui Dumnezeu voi aşeza tronul meu. Voi şedea în muntele legământului, alături de crivăţ. Mă voi urca mai presus de nori şi voi fi asemenea Celui Preaînalt». Scriptura nu numai pe aceştia îi aminteşte că s-au prăbuşit de pe culmea acelei stări prea fericite; ea spune că dracul a târât cu sine a treia carte din stele. Chiar unul dintre apostoli spune limpede: «Pe îngerii care nu şi-au păstrat întâietatea lor, ci şi-au părăsit casa lor, i-a păstrat în întuneric şi în lanţurile cele veşnice, până la ziua marei judecăţi». 4. Şi cele ce se spun către noi: «Voi însă veţi muri ca nişte oameni şi veţi cădea ca şi unul dintre principi». Ce înseamnă aceste cuvinte altceva decât că mulţi principi au căzut? Din asemenea arătări se desprinde sensul acestei diversităţi, aceste deosebiri de ranguri, pe care se spune că le au puterile vrăjmaşe, la fel ca puterile sfinte şi cereşti. Acestea păstrează şi acum din treapta acelui rang dinainte, în care fusese fiecare creat. Imitând în rău virtuţile celor din cer, din mijlocul cărora au căzut, după răutatea care a crescut în fiecare, îşi iau numele rangurile şi treptele lor. IX. Ghermanus. Noi până acum credeam că pricina şi începutul căderii şi al păcatului, care i-a doborât din starea de îngeri, ar fi fost în mod special pizma, când diavolul prin viclenia şi răutatea lui a înşelat pe Adam şi pe Eva. X. Serenus. Că nu acesta a fost începutul acelei căderi sau înşelări o arată citirea Facerii care, înainte de căderea lor, a crezut că trebuie să-l înfiereze cu numele de şarpe zicând: «Şarpele era cel mai şiret» sau, cum spun cărţile ebraice, «mai viclean decât toate animalele pământului, pe care le-a făcut Dumnezeu». Înţelegeţi deci că înainte de acea ispitire a primului om, diavolul căzuse din sfinţenia înge- rească, astfel că merita nu numai să fie însemnat cu infamia acestui nume, dar chiar socotit mai priceput să facă rău decât toate celelalte vieţuitoare ale pământului. Scriptura n-ar fi numit astfel pe un înger bun şi nu despre cei ce stăruiau în acea fericire edenică spunea: «Şarpele însă era cel mai şiret din toate animalele pă- mântului» ? 2. Căci această poreclă nu numai că nu i s-ar fi potrivit lui Gabriel şi Mihail dar nu s-ar fi cuvenit să fie dată nici măcar vreunui om de bine. Aşadar, este foarte lim- pede că numele de şarpe şi asemănarea cu celelalte vieţuitoare nu sună a vrednicie de înger, ci a nume rău, de înşelător. În sfârşit, ocazia pizmei şi a vicleniei, care l- au împins să-l înşele pe om, a fost dată de căderea lui de mai înainte, căci vedea pe om plăsmuit de curând din lutul pământului, pentru a fi chemat la stăpânirea în care el fusese întâi şi pe care îşi amintea că a pierdut-o. 3. Prima lui cauză de prăbuşire a fost trufia, prin care a meritat să fie numit şarpe, iar prăbuşirea a doua a urmat din cauza pizmei. Între cele două prăbuşiri el încă putea să se ridice şi să vorbească cu oamenii, în tovărăşie cu ei, dar hotărârea dreaptă a Domnului l-a aruncat atât de jos, încât de aici încolo n-a mai putut să privească în sus, şi nici să meargă cu statură dreaptă, ci să se târască pe pământ umilit şi să se hrănească din lucrarea viciilor pământeşti. La început era vrăjmaş ascuns al omului, dar Dumnezeu l-a dat pe faţă, aşezând între el şi om duşmănii folositoare şi dezbinare mântuitoare, pentru ca, denunţat ca duşman primejdios, să nu mai poată face rău omului prin prietenii înşelătoare. XI. Din aceasta învăţământul cel mai de seamă pe care suntem datori să-l reţinem este acela de a ne feri de sfaturile rele, fiindcă chiar dacă făptaşul unei înşelăciuni primeşte judecata şi osânda meritată, nici cel înşelat nu poate fi scutit de pedeapsă, măcar că este ceva mai mică decât a celui ce înfăptuieşte înşelăciunea. Acest lucru îl vedem exprimat aici foarte limpede. Adam, care a fost amăgit sau ca să vorbesc cu cuvintele apostolului, care «n-a fost amăgit», dar, precum se vede, consimţind să săvârşească şi el păcatul Evei amăgită de demon, este condamnat numai la muncă şi la sudoarea feţei, pedeapsă care nu cade asupra sa, ci asupra pământului blestemat şi nerodnic. 2. Femeia, care l-a sfătuit să facă rău, este osândită la tristeţe, durere şi gemete, sortită totodată să fie neîncetat supusă bărbatului. Iar şarpele, ca prim începător al păcatului, este pedepsit cu blestem veşnic. De aceea trebuie să ne păzim cu cea mai mare grijă şi supraveghere de îndemnuri rele, fiindcă ele pedepsesc nu numai pe amăgitor, ci şi pe cel amăgit, şi nu scutesc păcatul de pedeapsă. XII. Este atât de încărcat văzduhul de mulţimea duhurilor necurate care mişună între pământ şi cer, mişcându-se fără linişte şi odihnă, încât cu destul folos pronia divină a sustras vederii omeneşti aceste duhuri rele. De teama asaltului lor sau de groaza produsă de chipurile în care se transformă după cum vor şi după cum le place, oamenii nemaiputând suporta frica de ele ajung să fie mereu chinuiţi şi să sufere,fiindcă nu pot să privească cu ochii trupeşti astfel de chipuri, ori să devină zilnic mai răi, molipsiţi de exemplele lor. Prin aceasta se produce o familiaritate dăunătoare şi o tovărăşie primejdioasă între oameni şi puterile necurate ale văzduhului, fiindcă aceste blestemăţii, care se petrec acum între oameni, sunt ascunse fie de despărţirile zidurilor, fie de distanţa locurilor şi de oarecare jenă şi ruşine. 2. Dar dacă ele s-ar petrece mereu pe faţă şi în văzul tuturor, ar îndemna la o mai mare nebunie şi rătăcire, fără să mai intervină vreun moment din timp în care să nu mai aibă loc nelegiuiri. Pentru duhurile necurate nu există nici oboseală trupească, nici ocupaţie de familie, nici grijă de traiul zilnic, care să-i împingă ca pe noi să renunţe uneori, chiar fără voie, la cele începute. XIII. Este foarte sigur că puterile vrăjmaşe au şi între ele ciocniri asemănătoare celor prin care atacă pe oameni. Ele nu încetează să lupte neobosit şi să provoace ne- înţelegeri şi conflicte între unele neamuri, cu care au stabilit un fel de intimitate în manifestarea răutăţii. Citim acest lucru prezentat foarte clar şi într-o vedenie a profetului Daniel, căruia îngerul Gabriel îi spune: «Nu te teme, Daniel, căci din prima zi în care ţi-ai sârguit inima ca să înţelegi şi să te smereşti înaintea lui Dumnezeu au fost auzite cuvintele tale. Şi eu am venit din pricina cuvintelor tale. Dar prinţul regatului perşilor mi-a stat împotrivă douăzeci şi una de zile. Şi iată că Mihail, unul din cei dintâi prinţi, a venit în ajutorul meu şi eu am rămas acolo, lângă regele perşilor. Apoi am venit să te învăţ cele ce vor veni poporului tău în cele din urmă zile». 2. Fără îndoială că acest principe al regatului perşilor este o putere vrăjmaşă, care ocrotea neamul perşilor, duşman al poporului lui Dumnezeu. El a căutat să împiedice ajutorul care trebuia dat de arhanghelul Gabriel la rugămintea profetului către Domnul pentru poporul său, fiindcă nu voia să ajungă la Daniel mângâierea îngerului şi să întărească poporul în fruntea căruia era arhanghelul. Acest arhanghel spune totuşi că nici măcar atunci el n-ar fi putut veni la Daniel din cauza atacului violent al principelui, dacă nu i-ar fi sosit în ajutor arhanghelul Mihail. Acesta, împotrivindu-se principelui regatului perşilor şi apărându-1 pe Gabriel, a făcut ca după douăzeci şi una de zile rugămintea profetului să fie îndeplinită. 3. Ceva mai departe profetul adaugă: «Şi îngerul îmi spune; ştii oare de ce am venit la tine ? Şi acum mă voi întoarce şi voi lupta împotriva principelui perşilor. Pe când eu plecam a apărut principele grecilor venind. Totuşi, îţi voi vesti ce este spus în Scriptura adevărului. Şi nimeni nu este ajutorul meu în toate acestea, în afară deprincipele Mihail al vostru». Şi de asemenea: «în acel timp se va ridica marele principe Mihail pentru a apăra pe fiii poporului tău». 4. Citim deci că în chip asemănător este numit şi un alt principe, al grecilor care, ocrotind neamul supus lui, părea duşman atât poporului lui Israel, cât şi neamului perşilor. Din aceasta se vede limpede că puterile vrăjmaşe exercită şi împotriva lor înşile neînţelegerile, conflictele şi luptele iniţiate de ele între popoare. Puterile răului se bucură de victorii şi se intristează în înfrângeri. De multe ori nu se pot înţelege între ele, fiindcă fiecare se întrece cu o râvnă neîntreruptă să ţină parte poporului pe care-1 stăpâneşte. XIV. Dar, în afară de părerile pe care le-am expus mai înainte, putem găsi şi o altă explicaţie: că ele sunt numite domnii şi puteri şi anume aceea că stăpânesc şi con- duc diferite popoare, sau că-şi exercită conducerea asupra demonilor şi duhurilor inferioare, despre care Evanghelia ne asigură, după propria lor mărturisire, că sunt legiuni. Căci n-ar putea fi numite stăpâniri, dacă n-ar avea asupra cui să-şi exercite stăpânirea şi nu li s-ar putea spune nici puteri şi domnii, dacă n-ar exista cei asupra cărora să-şi impună domnia. 2. Acest lucru îl găsim foarte bine arătat în Evanghelie de către hula fariseilor: «Acesta alungă duhurile cu ajutorul lui beelzebut, principele demonilor». Citim că li se spune «conducători ai întunericului», iar unul este numit «principele acestei lumi». Totuşi fericitul Apostol arată că aceste ranguri vor trebui să dispară când totul va fi supus lui Hristos, «când El va încredinţa domnia Sa lui Dumnezeu Tatăl, când va desfiinţa orice domnie, putere şi stăpânire». Aceasta nu s-ar putea înfăptui dacă n-ar fi eliberaţi de sub conducerea lor cei asupra cărora se ştie că-şi impun puterile, sau stăpânirile, sau domniile. XV. Este sigur că nu fără motiv sau pricină îngerilor li se dau nume după ranguri, slujbe, merite, sau demnităţi. După slujba lor există îngeri vestitori, fiindcă ei vestesc voia lui Dumnezeu, şi arhangheli, fiindcă sunt mai mari peste ceilalţi îngeri, cum numele lor arată. Există şi între ei stăpâniri, pentru că-i stăpânesc pe alţii, principate, pentru că au principi, şi sălaşuri, pentru că stau pe lângă Dumnezeu şi-I sunt apropiaţi ca membri unei familii, pentru ca în măreţia Lui divină se odihneşte oarecum ca pe un tron între ei şi într-un fel îi place să-i aibă pe lângă El. XVI.Că duhurile necurate sunt conduse de puteri mai rele decât ele şi sunt supuse acestora, în afară de acele mărturii ale Scripturilor şi de acest răspuns al Domnului la defăimările fariseilor: «Dacă Eu alung demonii în numele lui beelzebut, principele demonilor» ne învaţă şi vedeniile neîndoielnice precum şi multele experienţe ale sfinţilor. Iată, de pildă, pe când unul dintre fraţii noştri călătorea prin acest pustiu, într-o zi, spre asfinţit, descoperind o peşteră, s-a oprit acolo, voind să facă în ea o slujbă de seară. Cât timp a cântat el, după obicei, psalmi în peşteră, a trecut de miezul nopţii. 2. După ce a sfârşit slujba, s-a aşezat puţin să-şi refacă itrupul obosit. Dar deodată a început să vadă nenumărate cete de demoni care veneau împresurându-1 din toate părţile înaintând într-o mulţime nesfârşită şi-ntr-un şir foarte lung, unele mergeau înaintea principelui lor, altele îl urmau. Acesta, mai înalt decât toţi şi mai îngrozit la înfăţişare, când a ajuns la mijloc s-a oprit şi s-a aşezat pe un tron, care i s-a pus de către ceilalţi, ca un scaun de judecată. A început să examineze cu atenţie şi să discute faptele fiecăruia. Pe acei care spuneau că n-au putut împresura pe nimeni îi alunga cu porunci din faţa lui, înfierându-i şi insultându-i ca; pe nişte nemernici şi neputincioşi, acuzându-i cu mare furie că au pierdut atâta timp şi atâta osteneală zadarnic. Iar pe aceia care-i raportau că au amăgit şi a dus în păcat pe mulţi, îi încărca de laude, cu felicitări şi bucurie, ca pe cei mai viteji dintre toţi luptătorii, şi- i scotea în faţă, dându-i ca exemplu, spunând că sunt cei mai glorioşi dintre toţi. 3. În numărul acestora s-a prezentat vesel şi un duh dintre cele mai necurate, care, pentru a-şi arăta un triumf strălucitor, a pronunţat numele unui monah foarte bine cunoscut, afirmând că după cincisprezece ani în care l-a ascultat neîncetat, până la urmă a reuşit să-l împingă în prăpastia desfrânării chiar în noaptea aceea, fiindcă nu numai că l-a amăgit să păcătuiască cu o fecioară sfântă, dar l-a făcut s-o ia chiar în căsătorie după lege. La povestirea acestuia o mare bucurie i-a cuprins pe toţi, iar principele întunericului l-a înălţat în laude şi el a plecat astfel încununat de laurii gloriei. 4. În revărsatul zorilor, când toată mulţimea demonilor i-a pierit din ochi, fratele, îndoindu-se de afirmaţia duhului necurat, se gândea că demonul, folosindu-se, după obiceiul lui, de înşelăciune şi minciună, a voit să-şi bată joc de nevinovatul frate şi să-l stigmatizeze cu crima incestului. Amintindu-şi de cuvintele Evan- gheliei care spune : «El n-a rămas pe temeiul adevărului, pentru că adevăr nu este în el. Când spune minciuna, despre propriile lui minciuni vorbeşte, pentru că mincinos este şi tatăl lui», s-a dus la Pelusium, unde ştia că trăieşte, căci era un frate foarte cunoscut cel pe care duhul necurat afirmase că l-a cucerit. Când l-agăsit, a aflat că în aceeaşi noapte monahul îşi părăsise mânăstirea şi se dusese într- un sat, unde se prăbuşise în păcat cu o fecioară dăruită lui Dumnezeu. XVII. Scriptura mărturiseşte că fiecare dintre noi are alături de el doi îngeri: unul bun şi unul rău. Despre cei buni Mântuitorul spune: Să nu dispreţuiţi pe unul dintre aceştia mai mici. Vă zic vouă că îngerii lor în ceruri văd întotdeauna faţa Tatălui Meu care este în ceruri». Şi: «îngerul Domnului îi va înconjura pe cei ce se tem de El şi-i va slobozi». De asemenea, şi în Faptele apostolilor se spune despre Petru că «este îngerul Lui». Cartea Păstorului ne vorbeşte mult despre cei doi îngeri. 2. Iar dacă ţinem socoteală şi de cel ce a ascultat pe Iov, înţelegem foarte bine că deşi i-a întins întotdeauna curse, totuşi nu l-a putut aţâţa niciodată la păcat şi de aceea a cerut puterea de la Dumnezeu, ca unul care ştia că nu de puterea aceluia, ci de apărarea Domnului, care i-a ocrotit întotdeauna, era învins. Şi despre Iuda este scris: «Şi diavolul stătea la dreapta lui». XVIII. Despre deosebirile dintre demoni ne dau multe informaţii doi filosofi, care şi-au dovedit prin artele vrăjitoreşti slăbiciunea sau vitejia, ca şi marea lor răutate. Aceştia, dispreţuind pe fericitul Antonie ca pe un om nepriceput şi fără cultură, au voit ca, dacă nu-i pot face altceva mai rău, măcar să-l tulbure şi să-l scoată din chilia lui prin vrăjitorie şi prin intervenţia demonilor. Aşadar, i-au trimis împotrivă duhurile cele mai rele, pricepute să rănească prin muşcăturile pizmei, prin aceea că foarte mari mulţimi de oameni veneau zilnic la el ca la un slujitor al Domnului. 2. Şi fiindcă el atât îşi făcea semnul crucii pe piept şi pe frunte, aici se aşternea la pământ cu umilinţă şi rugăciuni, cei mai răi demoni nu îndrăzneau nici măcar să se apropie de el şi se întorceau fără vreo înrâurire la cei ce-i trimiseseră, care aruncau asupra lui alte duhurii şi mai rele. Dar puterile lor n-ajutau la nimic, căci ostaşul lui Hristos era mereu neînvins şi toată vrăjitoria, ca şi cursele întinse, n-au făcut altceva decât să dovedească marea virtute a creştinilor. Astfel că acele umbre atât de sălbatice şi de puternice, care socoteau că ele pot schimba şi mersul lumii şi al soarelui, n-au fost în stare nu numai să-i facă vreun rău, dar nici să-l mişte măcar cu un pas din mânăstire. XIX. Atunci, plini de admiraţie, filosofii au venit îndată la Antonie şi după ce şi-au recunoscut vina în cursele pe care i le-au întins din pizmă şi ură ascunsă, au cerutsă devină neîntârziat creştini. Mărturisind şi în ce zi l-au atacat mai cu furie, el a spus că într-adevăr în acea zi s-a simţit mai mult pradă unor cugetări amare. 2. Fericitul Antonie a verificat şi întărit prin acea experienţă afirmaţia noastră din convorbirea de ieri, că demonii în nici un caz nu pot pătrunde în mintea şi în corpul unui creştin şi că nici nu au mijloace pentru a intra adânc în sufletul cuiva, dacă nu l-au îndepărtat mai întâi de gândurile sfinte şi dacă nu l-au gonit de contemplarea duhovnicească. Totuşi, trebuie ştiut că duhurile necurate se supun în două feluri oamenilor. Ele sau sunt învinse de sfinţenia harului divin şi de virtutea cre- dincioşilor, sau sunt potolite şi linguşite oarecum ca în familie, de unele cântece şi sacrificii ale celor nelegiuiţi. 3. Înşelaţi de această părere şi fariseii au crezut că Domnul şi Mântuitorului nostru prin acest mijloc a poruncit demonilor şi de aceea au zis: ««Acesta scoate demonii cu ajutorul lui beelzebut, principele demonilor». Ei cunoşteau obiceiul vrăjitorilor şi al răufăcătorilor care, prin invocarea acelui nume, ca şi prin sacrificii plăcute lui beelzebut, au sub puterea lor pe demonii supuşi, ca pe cei foarte apropiaţi ai lui. XX. Ghermanus. Fiindcă prin cuvintele citate aici din Facere am înţeles bine acum, cu voia lui Dumnezeu, ceea ce întotdeauna doream să ştim, vrem acum să aflăm ce trebuie să credem despre acei îngeri pierduţi, care se spune că s-au amestecat cu fiicele oamenilor, dacă acest lucru se potriveşte literii Scripturii despre natura duhurilor. Din acea mărturie evanghelică, pe care ai spus-o ceva mai înainte despre diavol: «că mincinos este şi tatăl lui» de asemenea, dorim să auzim pe cine trebuie să-l înţelegem a fi tatăl lui. XXI. Serenus. Mi-aţi pus două întrebări la fel de însemnate, la care voi răspunde, pe cât voi putea, în ordinea în care le-aţi exprimat. În nici un chip nu trebuie să credem că duhurile prin firea lor pot să se unească trupeşte cu femeile. Dacă s-ar fi putut petrece vreodată acest lucru într-adevăr, de ce nu se întâmplă şi acum aceasta, oricât de rar, de ce nu vedem oameni născuţi fără sămânţă bărbătească, zămisliţi de femei numai datorită demonilor? Se ştie de altfel că ei se desfată în plăceri josnice, pe care fără îndoială că doresc să le aibă mai degrabă între ei înşişi decât cu oamenii, dacă aceasta s-ar putea îndeplini cumva, de vreme ce Ecclesiastul spune: «Ceea ce este a mai fost şi ceea ce s-a întâmplat se va mai petrece, căci nu este nimic nou sub soare, despre care să se poată vorbi şi spune: iată acest lucru este nou, căci a fost în acele secole care au fost înaintea noastră». 2. La întrebarea pusă, răspunsul este cel ce .urmează. După uciderea dreptului Abel, pentru ca neamul oamenilor să nu-şi ia în întregime începutul de la un nelegiuit, ucigaş de frate, în locul fratelui mort s-a născut Seth, ca acesta să-i urmeze nu numai ca moştenitor, dar şi să ducă mai departe dreptatea şi dragostea de frate. Fiii lui Seth, respectând dreptatea, s-au ferit de legătura şi înrudirea cu coborâtorii din nelegiuitul Cain şi urmaşii lor au rămas întotdeauna despărtiţi, precum arată clar şirul neamurilor, care vorbeşte astfel: «Adam a născut pe Seth, Seth a născut pe Enos, Enos a născut pe Cainam, iar Cainam a născut pe Maleleil, Maleleil însă a născut pe Iaret, Iaret a născut pe Enoh, Enoh a născut pe Matusalem, Matusalem a născut pe Lameh, Lameh a născut pe Noe». De ase- menea, neamul lui Cain este deosebit şi se arată: «Cain a născut pe Enoh, Enoh a născut pe Cainam, Cainam a născut pe Malelil, Malelil a născut pe Matusalem, Matusalem a născut pe Lameh, Lameh a născut pe Ioabal şi pe Iubal». 3. Astfel, acea generaţie care cobora din spiţa dreptului Seth, cu căsătorii numai pe linia urmaşilor ei, a durat mult timp prin sfinţenia moşilor şi strămoşilor, nefiind molipsită niciodată de nelegiuire şi de răutatea celuilalt neam, care păstra în sine sămânţa nelegiuirii transmisă de la strămoşul său. Cât timp s-a păstrat între ei acest neamestec al neamului, cei din acea sămânţă a lui Set, ca una care provenea dintr-o foarte bună obârşie, pentru meritul sfinţeniei lor au fost numiţi îngeri ai lui Dumnezeu, sau cum se spune în alte locuri, fiii lui Dumnezeu, şi, din contră, ceilalţi, din cauza nelegiuirii lor sau a înaintaşilor lor, precum şi din cauza lucrării lor pământeşti, se numesc fiii oamenilor. 4. Dar deşi până în acel timp era folositoare şi sfântă această despărţire dintre ei, văzând după aceea fiii lui Set, care erau fiii ai lui Dumnezeu, pe fiicele celor ce se năşteau din spiţa lui Cain, aprinşi de dorul frumuseţii lor, şi-au luat soţii dintre acestea, care, insuflând bărbaţilor răutatea părinţilor lor i-au coborât încetul cu încetul din sfinţenia şi simplitatea pe care o moşteniseră. Destul de potrivite sunt pentru ei aceste cuvinte : «Eu am zis: Dumnezei sunteţi şi fii ai Celui Preaînalt. Dar voi veţi muri ca oameni, şi ca unul dintre principi veţi cădea». Şi ei au decăzut din acea învăţătură adevărată despre natură şi înţelepciune, învăţătură transmisă de strămoşi şi de acel prim om, care însuşindu-şi cunoştinţe despre întreaga fire, le-a putut transmite bine orânduite urmaşilor. 5. Acela văzuse copilăria universului încă tânără, neformată şi oarecum palpitând. El avea nu numai deplinătatea înţelepciunii, dar şi harul dumnezeiesc al profeţiei şi, punând nume tuturor vieţuitoarelor, acel locuitor al lumii abia închegate ştia să deosebească tot felul de fiare şi de şerpi, cu furiile şi veninul lor, cunoştea puterile ierburilor şi ale arborilor, precum şi natura pietrelor, şi timpul cu împărţirile lui.Astfel că a putut spune cu îndreptăţire : «Domnul mi-a dat ştiinţa adevărată a celor ce sunt; m-a făcut să cunosc formaţia globului pământesc şi puterile elementelor, începutul, sfârşitul şi mijlocul timpurilor, mersul anilor şi orânduirea stelelor, natura animalelor şi furia fiarelor, puterea duhurilor şi cugetele oamenilor, deo- sebirile dintre arbori şi însuşirile rădăcinilor şi toate cele ce sunt ascunse le-am cunoscut pe dată». 6. Aşadar, această ştiinţă a întregii firi, seminţia lui Set preluând-o din generaţie în generaţie, cât timp s-a menţinut deosebită de neamul cel nelegiuit, cât de sfântă a primit-o, aşa a folosiit-o pentru cultul lui Dumnezeu şi pentru foloasele vieţii de obşte. Dar după ce s-a amestecat cu spiţa cea fără de evlavie, sub înrâurirea demonilor a abătut spre lucruri lumeşti şi vătămătoare cele ce învăţase cu respect de Dumnezeu. Şi-a însuşit astfel cu îndrăzneală arta de a inspira griji şi de a face rău, superstiţiile şi vrăjitoria, îndrumând şi pe urmaşi să se închine la foc, la stihii şi la duhurile văzduhului, părăsind astfel cu totul cultul cel sfânt al puterii dumnezeieşti. 7. Cum n-a pierit în timpul potopului şi s-a putut trece mai departe această practică a curiozităţilor despre care am vorbit, nu este greu de răspuns; dar fiindcă noi dezbatem o altă problemă, voi restrânge răspunsul cât se va putea de mult. Din, câte ne spun vechile tradiţii: Ham, fiul lui Noe, care fusese format în aceste superstiţii păgâneşti şi nelegiuite, ştiind că nu poate lua nici o carte despre acestea în corabia în care avea să se urce împreună cu dreptul său tată şi cu drept- credincioşii săi fraţi, a înscris ştiinţele criminale şi păgâneşti pe pietre foarte tari şi pe foi subţiri din diferite metale, care nu puteau fi stricate de ape. 8. După trecerea potopului, cu aceeaşi grijă cu care o ascunsese, a transmis urma- şilor sămânţa nelegiuirilor şi a răutăţii veşnice. În acest chip, acea părere din popor, prin care se crede că îngerii cei căzuţi au învăţat pe oameni diferitele mijloace de a face rău, a devenit un adevăr. Precum am spus, din fiii lui Set şi din fiicele lui Cain s-au născut odrasle mai rele, care au devenit vânători puternici, bărbaţi puşi pe violenţă şi vărsare de sânge Aceştia, din cauza corpului enorm, a cruzimii şi a răutăţii lor, au fost numiţi giganţi. 9. Ei cei dintâi dintre oameni au început să jefuiască pe vecini şi să se îndele- tnicească cu tâlhăria, mulţumiţi să-şi ducă viaţa mai degrabă din pradă, decât din muncă şi din sudoarea frunţii lor. Crimele lor s-au înmulţit într-o măsură aşa de mare, încât lumea nu putea să fie purificată altfel decât prin potop. Fiii lui Set au călcat astfel, sub imboldul poftelor, datorită instinctului firesc, acea poruncă păzită multă vreme de la începutul acestei lumi şi a fost necesar ca aceasta să fierestabilită după aceea prin litera legii: «Fiica ta n-o vei căsători cu fiul lui şi nici nu vei căsători fiul tău cu vreuna din fiicele lor, pentru că vor amăgi inimile voastre să vă despărţiţi de Dumnezeul vostru şi să primiţi pe zeii lor şi să le slujiţi lor». XXII. Ghermanus. Pe drept li s-ar fi atribuit acelora vina căsătoriei, dacă li s-ar fi dat poruncă în acest sens. Dar de vreme ce nici o lege nu prevedea această interdicţie, cum putea fi imputată ca vinovăţie amestecarea celor două neamuri ? Doar legea nu condamnă cele trecute faţă de ea; ci cele viitoare. XXIII. Serenus. Când a creat pe om, Dumnezeu i-a sădit în mod firesc cunoaşterea legii şi, dacă ar fi fost păzită de om cum fusese aşezată de la început de Domnul, n-ar fi fost nevoie să se dea altă lege, pe care a publicat-o după aceea în scris. Căci era de prisos să se dea din afară un leac care încă era în vigoare sădit înăuntru. Dar fiindcă, precum am spus, aceasta fusese rău stricată din libertatea şi deprinderea de a păcătui, i-a fost adăugată ca urmăritor şi răzbunător şi, ca să mă exprim cu înseşi cuvintele Scripturii, ca ajutor restrângerea severă a legii mozaice, pentru ca măcar de teama pedepsei în prezent să nu se stingă binele legii naturale, potrivit părerii profetului care spune: «A dat în ajutor legea». 2. Aceasta, spune Apostolul, a fost dată ca un pedagog pentru copiii mici, iniţiindu- i şi păzindu-i să nu se despartă prin uitare de învăţătura în care fuseseră în chip natural formaţi. Că toată ştiinţa legii este insuflată omului de la începutul creaţiei se vede limpede din faptul că, precum ştim, poruncile legii au fost respectate de toţi cei cuvioşi fără vreo prescripţie scrisă înainte de lege, ba chiar înainte de potop. Cum a putut Abel să ştie, fără să-i ceară legea, ci el era dator să dea lui Dumnezeu jertfă din primii miei ai oilor sale, şi din părăsirea oilor, dacă nu-1 învăţase legea sădită în el în chip firesc ? Cum ar fi deosebit Noe care animal este curat şi care necurat când încă nu exista o poruncă legală care să facă această distincţie dacă el nu a fost îndemnat de ştiinţa înnăscută a legii? 3. De unde a învăţat Enoh să meargă cu Dumnezeu, fără să primească de la cineva lumina legii ? Unde citiseră Sem şi Iafet «Nu voi descoperi goliciunea tatălui meu» pentru ca, mergând înapoi, să acopere cele ruşinoase ale tatălui lor? Sfătuit de cine s-a abţinut Avraam de la prăzile care i se ofereau de la duşman, să nu primească răsplată pentru munca sa, şi a plătit preotului Melchisedec cele ce i se porunceau de către legea lui Moise ? De unde însuşi Avraam, de unde Lot au respectat cu supunere legile omeniei, spălând picioarele trecătorilor şi străinilor, pe când încă nu strălucea porunca evanghelică ? 4. De unde a avut Iov atâta devotament faţă de credinţă, atâta puritate şi neprihană atâta ştiinţă a umilinţei, a blândeţii, a milei, a omeniei, câtă vedem că n-au acum nici măcar cei ce ştiu Evangheliile pe dinafară ? Despre care sfânt citim că înainte de lege n-a respectat vreo poruncă a legii ? Cine dintre ei n-a păzit această poruncă: «Ascultă, Israel, unul este Domnul Dumnezeul tău» ? Cine dintre ei n-a îndeplinit acestea: «Să nu-ţi faci ţie chip cioplit, nici vreo asemănare cu acele care, sunt în cer, sau pe pământ, sau cu acele care sunt în apă şi sub pământ» ? 5. Cine dintre ei n-a respectat porunca: «Cinsteşte pe tatăl tău şi pe mama ta», sau cele spuse în Decalog: «Să nu ucizi, să nu faci fapte ruşinoase, să nu furi, să nu mărturiseşti strâmb, să nu pofteşti soţia aproapelui tău» şi altele cu mult mai mari decât acestea, prin care au preîntâmpinat poruncile nu numai ale legii, dar chiar pe cele ale Evangheliei ? XXIV. Aşadar, înţelegem că Dumnezeu a creat de la început pe toate desăvârşite şi că n-ar fi fost necesar să se adauge ceva ca neprevăzut, sau incomplet, în acea primă orânduire, dacă toate ar fi rămas în acea stare şi formă în care fuseseră plăsmuite de El. Şi de aceea arătăm că Dumnezeu cu dreaptă judecată a pedepsit pe cei ce au păcătuit înainte de lege şi chiar înainte de potop, fiindcă, încâlcând legea naturală, au meritat să fie pedepsiţi fără vreo îngăduinţă. Nu vom cădea în defăimarea hulitoare a acelor care, necunoscând acest adevăr, se sustrag lui Dumnezeu din Vechiul Testament şi defăimând şi batjocorind credinţa noastră ei răspund: «De ce a găsit cu cale Dumnezeul vostru să dea legea după atâtea mii de ani, îngăduind să treacă atâtea veacuri fără lege? 2. Iar, dacă după aceea a descoperit ceva mai bun, se vede că la începutul lumii El a zămislit în minte lucruri mai puţin reuşite şi mai rele şi că după acestea, învăţat ca dintr-o experienţă, a început să plă-nuiască lumi mai bune şi să aducă îndreptări primelor sale orânduiri». Asemenea învinuiri nu se cuvin nesfârşitei ştiinţe mai dinainte a lui Dumnezeu şi nu se pot formula fără mare blasfemie despre El aceste răutăţi eretice, de vreme ce Ecclesiasitul spune: «Am ştiut că toate cele pe care le-a făcut Dumnezeu de la început aşa vor fi în veci. Nu este nimic de adăugat la ele şi nici de scos din ele». De aceea «nu pentru cei drepţi este pusă legea», ci «pentru cei nedrepţi şi nesupuşi, pentru nelegiuiţi şi păcătoşi, pentru criminali şi molipsiţi». 3. Celor ce aveau sănătoasă şi întreagă învăţătura legii naturale şi înnăscute nu le era de trebuinţă această lege din afară, prevăzută în scris şi dată în ajutorul celei naturale. Din acestea se vede limpede adevărul că legea prevăzută în scris n-atrebuit să fie dată de la început (căci era de prisos să se dea, cât timp legea naturală stătea în picioare şi nu era călcată de nimeni) şi că desăvârşirea evanghelică n-a putut fi încredinţată înainte de paza legii. Nu puteau să audă: 4. «Cui ţi-a dat o palmă pe obrazul drept, întoarce-i şi pe celălalt» cei ce nu erau mulţumiţi să răzbune nedreptăţile proprii prin egalitatea talionului, ci răspundeau cu lovituri mortale şi cu săgeţi producătoare de răni la cea mai uşoară palmă şi pentru un dinte cereau sufletele celor, ce-i loveau. Nu li se putea spune: «Iubiţi pe vrăjmaşii voştri» celor ce socoteau că e de mare rod şi folos să iubească pe prietenii lor, iar de duşmani să se ferească, să stea cu ură departe de ei, şi să nu pregete să le facă rău, sau să-i ucidă. XXV. Iar prin cuvintele care vă izbesc despre diavolul: «că mincinos este şi tatăl lui», ar fi fără noimă şi total negândit să credem că Domnul îi numeşte deopotrivă mincinos şi pe demon şi pe tatăl acestuia. După cum am spus şi mai înainte, duhul nu naşte duh, iar sufletul nu poate naşte suflet, şi nu ne îndoim că trupul vine din sămânţa omenească. Apostolul deosebeşte cu claritate cui se datoresc cele două substanţe, trupul şi sufletul: «Am avut pe părinţi îndreptători ai trupului nostru şi-i respectăm; oare nu ne vom supune cu atât mai mult Tatălui duhurilor ca să trăim?». 2. Ce se putea înţelege mai uşor decât această despărţire, prin care sunt arătaţi oamenii ca părinţi ai trupului nostru, iar Dumnezeu ca Tatăl al sufletelor ? Chiar dacă în însăşi zidirea corpului nostru trebuie atribuită numai oamenilor lucrarea, totuşi partea cea mai înaltă în această lucrare îi aparţine lui Dumnezeu, Tatăl a toate, precum spune David : «Mâinile Tale m-au făcut şi m-au zidit». Şi fericitul Iov spune: «Oare nu m-ai muls Tu ca pe lapte, nu m-ai închegat ca pe un caş ? M- ai plămădit din oase şi din nervi». Iar Domnul spune către Ieremia: «Te-am cunoscut înainte de a te forma în pântec». 3. Ecclesiastul, cercetând natura ambelor substanţe, obârşia şi începutul de la care a pornit fiecare, din examinarea ţelului către care se îndreaptă fiecare, a putut face deosebirea foarte bine între corp şi suflet, spunând: «înainte de a se întoarce pulberea în pământ, precum a fost, şi de a se întoarce şi sufletul la Dumnezeu, care l-a dat». Ce s-ar fi putut spune mai limpede decât să se afirme că materia trupului, pe care a numit-o pulbere, fiindcă-şi ia începutul din sămânţa omului şi se vede că este semănată prin lucrarea Lui, este luată din pământ şi iarăşi se întoarce în pământ, pe când sufletul, care nu se zămisleşte prin amestecul celor două sexe, ci este atribuit numai lui Dumnezeu, se întoarce la Ziditorul său ? 4. Se spune limpede că sufletul ia naştere prin acea insuflare a lui Dumnezeu, prin care a fost însufleţit la început Adam. Astfel înţelegem bine că nimeni nu poate fi numit tatăl sufletelor, în afară de Dumnezeu singur, care le face din nimic cum a voit, pe când oamenii sunt numiţi părinţi numai ai trupului nostru. Aşadar şi diavolul, potrivit faptului că a fost creat fie duh, fie înger, fie bun, n-a avut pe nimeni tată în afară de Dumnezeu, făcătorul său. Acesta, fiindcă s-a înălţat în trufie şi a zis în inima sa : «Mă voi înălţa deasupra norilor şi voi fi asemenea Celui Prea- înalt», a devenit mincinos şi «n-a stat în adevăr» ci, scoţând minciuna din comoară proprie a răutăţii, a devenit nu numai mincinos, ci chiar tatăl minciunii însăşi, prin care a făgăduit omului dumnezeirea zicând : «Veţi fi ca Dumnezeu». Prin aceste cuvinte el n-a stat în adevăr, ci s-a făcut de la început un ucigaş de oameni, fie aducând pe Adam în situaţia de a fi muritor, fie ucigând pe Abel prin îndemnul său, dar cu mâna lui Cain. 5. Dar iată că se revarsă zorile, care încheie convorbirea noastră de aproape două nopţi. Cu modestele mele puteri am tras barca acestei expuneri din marea adâncă a problemelor la limanul cel mai sigur al împăcării sufleteşti. Pe această mare vastă a ştiinţei cu cât ne va mâna mai departe suflarea Duhului dumnezeiesc, cu atât se va deschide în faţa ochilor noştri întinsul ei fără de sfârşit. Potrivit cuvintelor lui Solomon, pentru noi «marginile ei vor fi mai departe decât erau şi adâncimea ei nemăsurată cine o va atinge ?». 6. De aceea să-L rugăm pe Dumnezeu să rămână în noi neschimbată teama de El şi dragostea care nu ştie să cadă, care ne va face înţelepţi în toate şi ne va păzi în- totdeauna nerăniţi de săgeţile diavolului. Cu aceste străji nu se poate să intre cineva în lanţurile morţii. Dar între desăvârşiţi şi nedesăvârşiţi aceasta este deosebirea, că pe unii dragostea neclintită şi, ca să spun aşa, mai coaptă, stăruind neîntrerupt şi puternic, îi face mai uşor să-şi ducă viaţa numai în sfinţenie, pe când pe ceilalţi, în care este aşezată mai slab şi se răceşte mai uşor, îi împinge repede şi adesea să se încurce în lanţurile păcatelor. Conţinutul şi forma acestei convorbiri ne-a înflăcărat atât de mult, că, la ieşirea din chilia bătrânului, setea de cunoaştere era mai arzătoare în noi decât cea cu care venisem. IX. Întâia convorbire cu părintele Isaac - Despre rugăciune I. Făgăduinţa pe care am făcut-o în a doua carte a Instituţiilor despre rugăciunea continuă şi neîncetată o vor îndeplini, cu ajutorul Domnului, expunerile bătrânului părinte Isaac, care va fi astfel în mijlocul nostru. Explicându-le pe acestea, cred că voi îndeplini şi poruncile prea sfântului Castor, fericită fie-i amintirea şi dorinţa voastră, prea fericite părinte Leontius şi cuvioase frate Helladius! De la început vă rog să-mi iertaţi lungimea lucrării, care este mai întinsă decât o concepusem, deşi m-am străduit s-o prezint într-o formă succintă, chiar cu lăsarea la o partte a multorchestiuni interesante. Trecând peste expunerea prea amănunţită despre diferite aşezăminte, din dorinţa de a prezenta o lucrare mai scurtă, vom da aici numai partea de la urmă a comunicării fericitului Isaac. II. Desăvârşirea inimii ca scop al oricărui monah impune stăruinţa permanentă în rugăciune şi pe cât îi este îngăduită fiinţei umane fragile, o netulburată linişte a minţii, precum şi o veşnică puritate. În această direcţie tindem fără încetare, ajutându-ne în întregime atât de lucrarea trupului, cât şi de frământarea sufletului. între acestea două există o oarecare unire inseparabilă şi reciprocă. Virtuţile sunt o clădire care se desăvârşeşte prin rugăciune şi, dacă la vârful acestei zidiri, n-au fost toate întrepătrunse şi bine legate, în nici un chip nu va putea să reziste cu tărie şi stabilitate construcţia. 2. Pe de o parte fără virtuţi nu se poate dobândi şi menţine această veşnică şi neîntreruptă linişte necesară rugăciunii, iar pe de alta nici virtuţile, ca material şi temelie, nu pot fi depline dacă nu li se asigură permanent această linişte. De aceea nu vom fi în stare nici să arătăm cum trebuie puterea rugăciunii, nici să ajungem, fără o discuţie pregătitoare, la scopul ei principal, care se atinge prin concursul tuturor virtuţilor, dacă n-au fost mai întâi luate în considerare şi analizate cele ce trebuiesc înlăturate precum şi cele ce trebuiesc pregătite în acest scop sau potrivit învăţăturii din parabola evanghelică, dacă n-au fost strânse şi orânduite mai dinainte cele necesare la construcţia acelui înalt turn spiritual al desăvârşirii noastre. 3. Aceste pregătiri totuşi nu vor fi de folos şi nu vor îngădui să se aşeze deasupra cele ce alcătuiesc culmea desăvârşirii, dacă n-a fost mai întâi curăţită şi aruncată toată tina viciilor dacă n-am întlăturat de pe terenul viu şi solid al inimii noastre tot molozul şi toate gunoaiele, pentru a aşeza apoi ca temelie puternică acea piatră evanghelică a simplităţii şi umilinţei, deasupra căreia să se poată construi acest turn al virtuţilor, înalt până la cer. 4. O asemenea clădire, oricât de multe vor cădea ploile patimilor, oricât ar lovi-o ca berbecele de război valurile puternice ale prigonirilor, oricât de puternică, va fi furtuna iscată împotrivă de duhurile vrăjmaşe, nu numai că nu se va prăbuşi, dar nici măcar nu se va clătina cât de puţin. III. Pentru ca rugăciunea să se poată face cu acea căldură şi puritate de care are nevoie, se cer avute în vedere şi îndeplinite următoarele condiţii: Mai întâi trebuie eliminattotal orice gând la cele trupeşti. În al doilea rând să nu existe nici o pricină şi nici o grijă despre cele materiale, care trebuiesc uitate cu desăvârşire. De asemenea, să nu mai rămână loc pentru defăimare, flecăreală, neseriozitate, să fie scoasă din temelie înaintea tuturor tulburarea mâniei şi a tristeţei, să fie smuls din rădăcină imboldul vătămător al poftei trupeşti şi al arghirofiliei. 2. Astfel, după ce au fost nimicite cu totul aceste vicii şi altele asemănătoare lor, care nu pot scăpa nici privirilor oamenilor, după ce am făcut mai întâi curăţirea terenului, cum am spus mai înainte, care se îndeplineşte prin simplitate, nevi- novăţie şi puritate, să aşezăm mai întâi temeliile de nezdruncinat ale umilinţei adânci, care să poată susţine turnul cu vârful până la cer, apoi să aşezăm deasupra clădirea duhovnicească a virtuţilor şi să stăpânim sufletul de la orice împrăştiere şi alunecare primejdioasă, pentru ca astfel, încetul cu încetul, să înceapă a se înălţa către contemplarea lui Dumnezeu şi a chipurilor duhovniceşti. 3. Tot ce a gândiit sufletul nostru înainte de ceasul rugăciunii în mod necesar ne vine în minte când ne rugăm. De aceea, cum vrem să fim găsiţi când ne rugăm, aşa să ne pregătim înainte de timpul rugăciunii. Când suntem în rugăciune ne apar în minte şi plutesc în faţa ochilor noştri aceleaşi gânduri dinainte: fapte, vorbe, sentimente de mânie, tristeţe, pofte, sau chiar râs prostesc care, lucru ruşinos de spus, poate fi stârnit de amintirea vreunui fapt, sau a vreunei vorbe de mai înainte. 4. De aceea, înainte de rugăciune să alungăm în grabă din adâncul inimii noastre tot ceea ce nu voim să ne vină în minte când ne rugăm. Numai aşa vom putea îndeplini acea recomandaţie apostolică: «Rugaţi-vă fără întrerupere» şi «în tot locul ridicând mâini curate, fără ură şi fără preget». Astfel nu vom putea îndeplini această poruncă, dacă mintea noastră nu va fi hrănită neîntrerupt prin contemplarea lui Dumnezeu Cel Atotputernic, ferită de orice atingere cu viciile şi practicând virtuţile ca pe nişte bunuri fireşti. IV. Felul sufletului nostru se aseamănă destul de bine cu un fulg foarlte mic, sau cu o pană foarte uşoară. Acestea, dacă nu au fost atinse de nici o stricăciune venită sau pătrunsă din afară, prin propria lor substanţă la cea mai mică suflare în chip natural se înalţă spre cer. Dar dacă au fost îngreuiate de vreo umezeală care le-a cuprins sau a pătruns în ele, răpindu-li-se puterea de mişcare, nu numai că nu vor mai putea zbura în văzduh, dar chiar vor coborî în adâncurile pământului, din cauza greutăţii pe care le-a dat-o umezeala. 2. La fel şi mintea noastră, dacă nu s-a îngreuiat, stricată de umezeala poftelor vătămătoare, de vicii şi de grijile lumii acesteia, se va înălţa către cele de sus la cea mai uşoară suflare a meditaţiei duhovniceşti, ajutată în chip natural de puritatea sa şi, părăsind cele de jos şi pământeşti, se va muta la cele cereşti şi nevăzute. 3. De aceea suntem sfătuiţi destul de limpede de îndemnurile Domnului: «Vedeţi să nu se îngreuieze inimile voastre în desfrânare, în beţie şi în grijile lumeşti». 4. Astfel, dacă voim că rugăciunile noastre să pătrundă nu numai în ceruri, ci chiar deasupra cerurilor, să ne curăţim mintea murdărită de toate viciile pământeşti şi de gunoiul patimilor, penrtu a-i reda frumuseţea firească. Numai astfel rugăciunea se va înălţa la Dumnezeu, fără să fie trasă înapoi de greutatea vreunui viciu. V. Să ne ocupăm de pricinile pe care le arată Domnul că îngreuiază mintea. El n-a numărat printre acestea nici adulterele, nici desfrânările, nici omuciderile, nici blasfemiile, nici hoţiile, pe care toţi le ştiu că sunt ucigătoare şi vrednice de osândă, ci desfrânarea în mâncare, starea de beţie şi grijile sau preocupările lumeşti. Nici unul dintre oamenii lumii acesteia nu se fereşte de ele şi nu le consideră condamnabile; ba unii care, mi-e ruşine s-o spun, se numesc ei înşişi monahi, sunt prinşi în aceste ocupaţii, ca şi cum n-ar fi vătămătoare, ci folositoare. 2. După litera Scripturii, acestea trei, dacă le săvârşim, îngreuiază sufletul, îl depărtează de Dumnezeu şi-l apasă către cele pământeşti. Evitarea lor este uşoară mai ales pentru noi, care trăim aşa departe de viaţa acestui veac şi n-avem nici un prilej de a ne amesteca în griji văzute, în beţii şi-n mâncare prea multă. Dar există o altă lăcomie în mâncare, nu mai puţin vătămătoare, există o beţie a duhului care ne este mai greu s-o evităm, există chiar şi alte griji sau preocupări lumeşti, care ne frământă mereu, cu toată renunţarea noastră definitivă la întregul nostru avut, cu toată stăpânirea de la vin şi de la ospeţe, cu toate că ne-am stabilit în pustiu. (Despre acestea spune profetul: «Treziţi-vă cei care sunteţi beţi, dar nu de vin») 3. Un altul spune: «Fiţi uimiţi şi miraţi-vă, clătinaţi-vă Şi cutremuraţi-vă; sunteţi beţi, dar nu de vin; sunteţi ameţiţi, dar nu din băutură». Vinul acestei beţii, prin urmare, trebuie să fie, cum spune profetul, «furia dracilor». Fiţi atenţi din ce rădăcină porneşte însuşi vinul acesta : «Viţa lor este din via Sodomei, şi strugurele lor din Gomora». 4. Vrei să cunoşti rodul acestei viţe şi sâmburele acestui strugure? «Boala lor este boală de fiere, ciorchinele le este de amărăciune». Dacă nu ne vom curăţi înîntregime de toate viciile şi dacă nu ne vom lipsi de ospăţul tuturor patimilor, chiar fără beţia de vin şi fără săturarea de toate mâncărurile, inima noastră va fi în- greuiată de o beţie şi de o îmbuibare şi mai primejdioasă. Că grijile veacului ne stăpânesc şi pe noi, care nu suntem amestecaţi în nici o lucrare a lumii acesteia, se vede clar, potrivit regulei celor bătrâni, care au spus că ţine de grija şi preocupările veacului tot ce depăşeşte trebuinţele traiului zilnic şi strictul necesar trupului. 5. Dacă, de exemplu, deşi poate ajunge pentru trebuinţele corpului nostru un singur galben, noi vrem să depunem muncă şi osteneală pentru a câştiga doi sau trei galbeni; n-avem nevoie de mai mult de două cămăşi, una de zi şi alta de noapte, dar căutăm să devenim stăpâni pe trei sau pe patru cămăşi, şi ne este de ajuns o locuinţă compusă dintr-o chilie sau din două, dar, împinşi de ambiţie lumească şi de extindere, construim patru sau cinci chilii, mai împodobite şi mai încăpătoare decât cere trebuinţa, arătând prin aceste înfăptuiri că suntem robi ai patimilor şi poftelor acestei lumi. VI. Experinţa ne-a învăţat foarte bine că acestea se întâmplă din îndemnul demonilor. Iată, unul dintre cei mai încercaţi bătrâni, trecea pe lângă chilia unui frate, care era stăpânit de grijile arătate mai înainte, fiindcă transpira frământat de preocupările zilnice în zidiri şi reparaţii de prisos. L-a văzut de departe sfărâmând o piatră foarte tare cu un ciocan greu şi având lângă el pe un etiopian împreună cu care, cu mâinile unite şi încleştate pe ciocan, lovea piatra şi îndemna la această treabă cu făclii aprinse. S-a oprit îndelung în faţa acestei scene uimit de înrâurirea atât de puternică a diavolului şi de înşelăciunea unei atât de mari amăgiri. 2. Când fratele, istovit de atâta oboseală, voia să pună capăt lucrării şi să se odihnească, îl însufleţea imboldul acelui duh necurat, făcându-1 să ia iarăşi cio- canul şi să-şi continue munca începută; astfel încât, susţinut neîncetat de îndemnul diavolului, nu simţea răul unui efort atât de mare. În sfârşit, bătrânul, revoltat de urâta bătaie de joc a demonului, s-a apropiat de chilia fratelui şi, dându-i bineţe, l-a întrebat: «Ce lucrezi frate ?». Iar el a răspuns: «Ne muncim cu această piatră foarte tare şi abia am putut amândoi s-o sfărâmăm niţel». 3. «Bine ai spus «am putut amândoi» a zis bătrânul. Căci nu erai singur la lucru, ci a fost cu tine altul, pe care nu l-ai văzut, şi care-ţi stătea alături nu atât ca ajutor, cât că foarte puternic îndemn la acest lucru». Astfel nu vom dovedi că nu există în minţile noastre ambiţiile acestei lumi numai prin stăpânirea de la acele treburi pe care, chiar dacă le vrem, nu le putem îndeplini, şi nici prin dispreţuirea acelor lucruri care, dacă le dorim, ne aşează în prima linie bărbaţilor cunoscuţi caaparţinând acestei lumi, ci numai prin respingerea cu toată energia minţii noastre, a celor ce se adaugă puterii noastre şi par a ne acoperi de o oarecare cinste lumească. 4. La drept vorbind, nu atât acestea, care par mici, sau foarte mici, şi pe care le vedem îngăduite fără deosebire de cei ce aparţin tagmei noastre, ne îngreuiază mintea prin calitatea lor, cât acelea mai mari, care de obicei ne îmbată simţurile prin starea lor lumească. Aceste simţuri pământeşti, cu mâl depus pe ele, nu îngăduie monahului să trăiască cu gândul numai la Dumnezeu, către care trebuie să fie îndreptată întotdeauna încordarea inimii. În ochii unui monah separarea de supremul Bine trebuie socotită sau un început de moarte, sau chiar o nimicire totală. 5. Când mintea, asigurată de o astfel de linişte şi slobozită de toate legăturile cu patimile trupeşti, va tinde cu cea mai înaltă încordare către singurul şi supremul Bine, atunci se va îndeplini cu ea acea poruncă apostolică: «Rugaţi-vă fără încetare» şi «în tot locul ridicând mâini curate, fără ură şi fără preget». Înghiţit, dacă se poate spune aşa, sufletul nostru în această puritate şi reclădit din aşezarea lui pământească în cea duhovnicească şi asemănătoare îngerilor, orice va primi în el, orice va gândi, orice va face, rugăciunea lui va fi foarte curată şi foarte sinceră. VII. Ghermanus. O, de am putea avea pentru totdeauna în acelaşi mod şi cu aceeaşi uşurinţă cugetările duhovniceşti, a căror sămânţă încolţeşte adesea în inimile noastre ! Dar chiar dacă le-a dat naştere fie citirea Scripturilor, fie amintirea unor fapte duhovniceşti, fie chiar gândul la legămintele noastre cu cerul, ele alunecă totuşi uneori, fug şi se şterg din inima noastră. 2. Şi când am găsit cu mintea alte izvoare de simţiri duhovniceşti, acestea se împrăştie iarăşi repede, fiindcă altele se strecoară în locul lor. Astfel că sufletul, neavând nici o statornicie şi nici tăria de a stăpâni prin propria putere cugetările sfinte, chiar când pare cuprins de ele, dă impresia că i s-au înfiripat întâmplător, şi nu intenţionat. Cum s-ar putea crede că aparţine voinţei noastre naşterea lor, dacă ele nu pot ca mine mult timp în noi ? 3. Dar ca nu cumva să întârziem prea mult sub unghiul acestei chestiuni, în- depărtându-ne prea mult de expunerea începută asupra condiţiilor rugăciunii, să rezervăm alt timp pentru această discuţie, tiindcă dorim să ne vorbeşti fără întârziere despre calitatea rugăciunii, mai ales că fericitul Apostol ne îndeamnă să n-o lăsăm niciodată, când zice: «Rugaţi-vă fără încetare». 4. De aceea dorim să fim clădiţi sufleteşte mai întâi în privinţa calităţii acesteia, în ce fel adică să se rostească rugăciunea întotdeauna, apoi cum putem să ne însuşim şi noi calităţile ei pentru a o îndeplini fără încetare. Experienţa zilnică arată că ea nu se poate săvârşi fără o puternică încordare a inimii, iar sfinţia ta ai spus că ţelul unui monah şi culmea desăvârşirii lui constă în practica rugăciunii. VIII. Isaac. Cred că nu poate fi vorba de toate felurile de rugăciune fără curăţia desăvârşită a inimii şi a sufletului şi fără iluminare din partea Sfântului Duh. Sunt atâtea stări şi feluri de rugăciune, câte pot lua naştere într-un suflet, sau chiar în toate sufletele. 2. Şi de aceea, deşi ştiu că mintea nu mă ajută să cuprind în ea toate chipurile de rugăciune, totuşi, ajutat măcar de experienţă, voi încerca să le deosebesc. Ru- găciunile se modelează în fiecare moment, după măsura purităţii în care se sârguieşte mintea fiecăruia şi după felul în care se fereşte de influenţe străine, sau sporeşte prin propria sa orientare. De aceea este foarte sigur că nimeni nu poate avea aceeaşi formă de rugăciune întotdeauna. 3. Într-un fel se roagă cineva când este liniştit, în altfel când este apăsat de greu- tatea tristeţii şi a deznădejdii, în altfel când este înviorat de biruinţele duhovniceşti, altfel când este slăbit de puterea ispitelor sau a păcatelor, altfel când cere do-bândirea harului sau a vreunei virtuţi, precum şi scăparea de vreun viciu, altfel când se gândeşte cu teamă la focul gheenei şi la judecata ce va să vină, altfel când este înflăcărat de dorinţa bunurilor viitoare, altfel când trăieşte în lipsuri şi primejdii, altfel când se găseşte în linişte .şi siguranţă, altfel când este iluminat de revelaţiile pe care i le oferă legămintele cereşti şi altfel când virtuţile lui sunt sterpe, iar simţirile uscate. IX. După cele spuse despre calitatea rugăciunilor nu în măsura pe care o cere măreţia subiectului, ci în aceea impusă de limita timpului şi, mai ales, de modestele mele puteri, mă aşteaptă acum o greutate şi mai mare, aceea de a vorbi pe rând despre fiecare fel de rugăciune. Apostolul le-a împărţit în patru grupe, spunând astfel: «Vă îndemn deci înainte de toate să faceţi cereri, rugăciuni, mijlociri, acţiuni de mulţu- mire». Fără îndoială că nu în deşert apostolul le-a împărţit aşa. 2. Dar mai întâi trebuie să vedem ce înseamnă fiecare din ele, adică cererea, rugă- ciunea, mijlocirea acţiunea de mulţumire. Apoi trebuie să cercetăm dacă aceste patru chipuri trebuiesc folosite toate odată de către cel ce se roagă, adică dacă într-o singură rugăciune se unesc toate în acelaşi timp, sau dacă trebuiesc înălţate pe rând câte una, adică o dată cererile, altă dată rugăciunile, altă dată mijlocirile altă dată acţiunile de mulţumire sau de bună seamă, unul trebuie să-I adreseze lui Dumnezeu cereri, altul rugăciuni, altul mijlociri, altul acţiuni de mulţumire, fiecare adică după măsura vârstei sale, după cum îl ajută mintea şi priceperea sa. X. Aşadar, trebuiesc mai întâi cercetate însuşirile lor, după numele pe care-1 au. Să vedem adică ce deosebire este între rugăciune, cerere, mijlocire, apoi trebuie lă- murit dacă trebuiesc folosite câte una sau toate odată şi, în al treilea rând, trebuie cercetat dacă însăşi ordinea în care le-a arătat apostolul înseamnă ceva pentru cel ce le aude, sau dacă această înşirare este întâmplătoare şi ele pot fi luate şi altfel decât au fost date. Accepţia aceasta din urmă mi se pare fără noimă. Nu trebuie să credem că Duhul Sfânt a vorbit prin apostol în treacăt şi fără socoteală. De aceea vom vorbi despre fiecare în aceeaşi ordine în care le-a dăruit Domnul. XI. «Vă îndemn deci, întâi de toate să faceţi cereri». Cererea este exprimarea unei dorinţe sau o rugăminte prin care cineva cere iertare pentru păcatele sale prezente şi trecute. XII. Rugăciunile sunt cele prin care dăruim sau făgăduim ceva lui Dumnezeu, ceea ce în greceşte se spune , adică făgăduinţă. Când se spune în greacă , în latină se traduce: «Voi îndeplini făgăduinţele mele către Dumnezeu», ceea ce, cuvânt cu cuvânt, se poate exprima aşa: «Voi face rugăciunile mele făgăduite lui Dumnezeu». Iar ceea ce citim în Ecclesiast: «Dacă vei face o făgăduinţă lui Dumnezeu, să nu întârzii să o îndeplineşti», în greceşte se spune aşa : , adică: «Dacă vei făgădui o rugăciune lui Dumnezeu, să nu întârzii a I-o face». Aceasta se va îndeplini de fiecare dintre noi astfel. 2. Ne rugăm când renunţând la această lume, facem legământ că vom sluji Domnului cu tot sufletul nostru, după ce am nimicit în noi tot ceea ce este lumesc. Ne rugăm când promitem că, dispreţuind onorurile lumeşti şi bunurile pământeşti, ne vom alipi de Domnul cu inima strânsă şi săraci cu duhul. Ne rugăm când făgăduim că vom respecta veşnic cea mai curată neprihană a trupului, cu o neclintită răbdare, sau când făgăduim că vom smulge fără urmă din inima noastrărădăcinile mâniei şi ale tristeţii aducătoare de moarte. Iar dacă hotărârile noastre slăbesc şi căzând din nou în viciile vechi, nu îndeplinim cele făgăduite, vom fi vinovaţi pentru rugăciunile şi legămintele noastre şi se va zice despre noi: «Este mai bine să nu făgăduieşti, decât să tăgăduieşti şi să nu te ţii de cuvânt». Aceasta, după greceşte, se poate spune: «Este mai bine să nu te rogi, decât să te rogi şi să nu mulţumeşti pentru cele primite». XIII. În al treilea rând sunt arătate mijlocirile, pe care de obicei le folosim pentru alţii, când suntem încălziţi sufleteşte, rugându-ne adică fie pentru cei dragi ai noştri, fie pentru pacea întregii lumi sau ca să mă exprim chiar prin cuvintele apostolului, când ne rugăm «pentru toţi oamenii, pentru cârmuitori şi pentru toţi cei ce sunt în înalte dregătorii». XIV. În sfârşit, în al patrulea loc vin acţiunile de mulţumire, pe care mintea le adresează lui Dumnezeu cu o înflăcărare de nespus, când îşi aminteşte de binefacerile primite în trecut de la Dumnezeu, sau când le priveşte pe cele prezente, sau când se gândeşte la câte a pregătit Dumnezeu oentru viitor celor ce-L iubesc pe El. Uneori rugăciunile sunt rostite cu şi mai mare revărsare de suflet, când acesta priveşte cu cei mai curaţi ochi către acele recompense care sunt rezervate sfinţilor în viaţa viitoare. Atunci duhul nostru se simte îndemnat să aducă lui Dumnezeu cu ne- măsurată bucurie mulţumiri pe care cuvintele nu sunt în stare să le exprime. XV. Din aceste patru chipuri de rugăciuni se nasc altele, izvoarele lor fiind foarte bogate. (Din cereri se naşte căinţa faţă de păcate, din rugăciune cu inima curată decurge devotamentul în îndeplinirea făgăduinţelor, din mijlociri vine ardoarea milei, iar din acţiunea recunoştinţei gândul la binefacerile lui Dumnezeu, la măreţia şi dragostea Sa pentru noi. Ştim că foarte adesea se înalţă rugăciuni înflăcărate şi se constată că toate aceste categorii pe care le-am arătat sunt foarte necesare şi utile oamenilor, putând să producă sentimente diferite în unul şi acelaşi bărbat rugăciunile curate şi foarte fierbinţi, fie că sunt rugăciuni propriu-zise, cereri sau mijlociri). Prima se pare că se referă în chip special la începători, care simt boldurile înţepătoare ale remuşcării când şi-amintesc de viciile lor. A doua categorie se referă la aceia care s-au ridicat la oarecare înălţime a minţii în înaintarea du-hovnicească şi în dorinţa virtuţilor. A treia îi cuprinde pe aceia care, îndeplinindu-şi făgăduinţele prin faptele lor; se simt îndemnaţi să intervină şi pentru alţii, din milă pentruslăbiciunea lor. Iar a patra este a celor ce, după ce şi-au smuls spinii păcatului din conştiinţa şi inima lor, liniştiţi, răspunzând cu minte fără prihană la binefacerile Domnului şi la mila pe care au avut-o de la El în trecut, pe care le-o acordă şi 'în prezent şi le-o pregăteşte pentru viitor, cu inima lor foarte fierbinte sunt răpiţi către acea rugăciune aprinsă, pe care n-o poate nici cuprinde, nici exprima glasul oamenilor. 2. Totuşi, uneori mintea, ajunsă la acea stare de adevărată puritate care se în- rădăcinează în ea, cuprinzându-le deodată pe toate acestea şi zburând peste toate ca o flacără foarte lacomă şi mistuitoare, revarsă către Dumnezeu rugăciuni vii şi foarte curate, pe care Duhul Sfânt, prin intervenţia Sa, le trimite către Dumnezeu fără să ştim, când vede că noi, din cauza suspinelor, nu le mai putem exprima : fără îndoială că mintea noastră îmbrăţişează în acel ceas al rugăciunii atâtea câte nu se pot nici spune şi nici măcar aminti în alt timp. 3. De aici provine faptul că pe orice treaptă s-ar găsi cineva, el poate înălţa rugăciuni mereu fierbinţi, fiindcă şi din acel prim şi umil loc, cel ce-şi aduce aminte de judecata viitoare şi se îngrozeşte de pedeapsa care-1 poate aştepta, este zguduit atât de mult în ceasul rugăciunii, încât nu simte mai puţină vioiciune a duhului decât cel care, prin puritatea inimii întrevăzând binefacerile lui Dumnezeu, se umple de o bucurie şi mulţumire de nespus, începe, după cuvântul Domnului, să iubească mai mult cel ce cunoaşte că i s-au iertat mai multe. XVI. Totuşi, prin înălţarea vieţii şi prin practica virtuţilor noi trebuie să dorim mai degrabă acele feluri de rugăciune, care pornesc din contemplarea bunurilor viitoare, sau din ardoarea dragostei, sau care, ca să vorbesc mai umil, după măsura începătorilor, se îndeplinesc pentru dobândirea unor virtuţi sau pentru nimicirea vreunui viciu. În alt chip nu vom putea ajunge în nici un caz la acele categorii mai înalte de rugăciune, despre care am vorbit, dacă mintea noastră n-a înaintat pas cu pas şi cu simţire, respectând ordinea acestor rugăciuni. XVII. Astfel, chiar Domnul a socotit cu cale să ne iniţieze prin exemplul Său în cele patru feluri de rugăciune, pentru ca şi pe calea aceasta să se îndeplinească ceea ce se spune despre El însuşi: «Acestea a început Iisus să facă şi să înveţe». El foloseşte cererea, când zice: «Tată, dacă este cu putinţă, treacă de la mine paharul acesta». Sau ceea ce se cântă atribuindu-se Lui în psalmi: «Doamne, Dumnezeul meu, ve- zi-mă , de ce m-ai părăsit ?» şi altele la fel. 2. Rugăciune este când zice: «Eu Te-am binecuvântat pe pământ, am terminat lucrarea pe care Mi-ai dat-o s-o îndeplinesc» sau: «Şi pentru ei Mă sfinţesc pe Mine însumi, pentru ca să fie şi ei sfinţiţi întru adevăr». Mijlocire este când zice: «Părinte, pe cei pe care Mi i-ai dat îi vreau să fie şi ei cu Mine unde sunt Eu, ca să vadă slava Mea, pe care Mi-ai dat-o Mie», sau când zice: «Părinte, iartă-le lor, că nu ştiu ce fac». 3. Este acţiunea mulţumirii când zice: «Mărturisescu-ţi Ţie, Părinte, Doamne al cerului şi al pământului, că le-ai ascuns pe acestea celor înţelepţi şi prevăzători şi le-ai descoperit celor mici. Aşa să fie, Părinte, că aşa a fost plăcut înaintea Ta», sau de bună seamă, când zice: «Părinte, mulţumescu-Ţi că M-ai auzit. Eu însă ştiam că întotdeauna Mă vei auzi». Aceste patru feluri de rugăciune, trebuie îndeplinite fiecare la timpul său, după modul în care am înţeles că le-a deosebit Domnul nostru. El a arătat însă prin exemplul Său, că într-o rugăciune desăvârşită pot fi cuprinse toate o dată şi anume prin acea rugăciune pe care o citim la sfârşitul Evangheliei după Ioan că a revărsat- o cu îmbelşugare. 4. Din textul acesta, pe care n-avem timp să-l parcurgem în întregime, cercetătorul atent va putea învăţa că lucrurile sunt aşa precum le-am arătat. Înţelesul acesta îl dă şi apostolul în epistola către Filipeni, aşezând într-o puţin schimbată cele patru categorii de rugăciune. El arată că uneori toate acestea pot fi cuprinse în ardoarea unei singure rugăciuni. Astfel spune: «Dar în toată ruga şi închinăciunea cu ac- ţiunea mulţumirii, cererile voastre să fie arătate lui Dumnezeu ». Prin aceasta a voit să ne înveţe în chip special că în rugăciune şi cerere acţiunea mulţumirii trebuie să se unească cu mijlocirea. XVIII. Aceste feluri de rugăciune sunt urmate de o stare mai sublimă şi mai înaltă, care se formează numai din contemplarea lui Dumnezeu şi din ardoarea dragostei, în care mintea se cufundă, făcîndu-1 pe cel ce se roagă să vorbească lui Dumnezeu cu simţăminte familiale, ca şi unui tată. 2. Această stare, pe care noi trebuie s-o dorim din toată inima, este formulată în rugăciunea domnească prin cuvintele: «Tatăl nostru». Deci, când declarăm noi înşine că Domnul şi Stăpânul universului este Tatăl nostru, în mod sigur mărturisim că din starea de robi suntem primiţi în adopţiune ca fii. Adăugăm apoi: «Care eşti în ceruri», pentru ca trăirea vieţii prezente, în care ne găsim pe acest pământ, evitând-o cu toată groaza, ca străină şi întru totul despărţitoare de Tatălnostru, să ne grăbim cu cea mai mare dorinţă către acea regiune în care ştim că se găseşte Tatăl nostru şi să nu primim nimic din ceea ce, făcându-ne nevrednici de această viaţă a noastră şi de demnitatea unei atât de înalte adopţiuni, să ne lipsească de moştenirea de la Tatăl ca pe nişte nemernici şi să ne atragă mânia şi asprimea Lui. 3. Avansaţi în rândul şi în gradul de fii, vom arde neîntrerupt de atâta pietate care este în fiii cei buni, încât să ne cheltuim de acum toată dragostea nu pentru foloasele.noastre, ci pentru gloria Tatălui nostru, spunându-I: «Sfinţească-se numele Tău». Mărturisind că dorinţa şi bucuria noastră sunt întru slava Tatălui nostru, vom fi ca acela care a zis: «Cel care vorbeşte despre sine însuşi gloria sa o caută. Dar Cel care caută gloria Celui ce L-a trimis, Acela este sincer şi nedreptate nu este în El». În sfârşit, Vasul de bună alegere, plin de acest sentiment, doreşte să fie anatema pentru Hristos, numai să-i înmulţească familia şi să crească mântuirea întregului popor al lui Israel spre gloria Tatălui său. 4. Doreşte fără teamă să moară pentru Hristos, pentru că ştie că nimeni nu poate să moară pentru Cel ce este viaţa. El zice, de asemenea: «Ne bucurăm când suntem slabi, dar voi sunteţi puternici». Şi ce este de mirare, dacă Vasul de bună alegere doreşte să fie anatema pentru gloria lui Hristos, pentru convertirea fraţilor şi pentru binele neamului său, când şi profetul Miheia vrea să se facă mincinos şi străin de insuflarea Sfântului Duh, numai să scape mulţimea neamului iudaic de acele pă- timiri şi de robia nimicitoare, pe care el o prezisese prin profeţia sa. «O, de n-aş avea duh, a zis el, şi de aş spune mai de grabă minciuni». Nu mai amintim de acel simţământ al legiuitorului, care, urmând să piară împreună cu fraţii săi, n-a refuzat să moară, zicând: «Te rog, Doamne, a păcătuit poporul acesta cu păcat mare. Sau iartă-le această vină sau dacă n-o faci, şterge-mă din cartea pe care ai scris-o». 5. Iar cuvintele «Sfinţească-se numele Tău» pot fi luate în sensul că sfinţenia lui Dumnezeu este desăvârşirea noastră. Astfel că, spunând «Sfinţească-se numele Tău», cu alte cuvinte spunem: «Fă-ne astfel, Tată, ca să merităm a înţelege sfin- ţenia Ta şi s-o cuprindem, cât este de mare sau ca ea să apară în viaţa noastră duhovnicească». Aceasta se îndeplineşte cu adevărat în noi, când «oamenii văd faptele noastre bune şi prea slăvesc pe Tatăl nostru carele este în ceruri». XIX. Prin a doua cerere mintea prea curată se roagă să vină împărăţia Tatălui său, adică aceea în care Hristos domneşte zilnic în sufletul sfinţilor (şi aceasta se îndeplineşte când împărăţia diavolului fiind alungată din inimile noastre prin nimicirea viciilor rău mirositoare, Dumnezeu va începe să domnească în noi prin buna mireasmă avirtuţilor şi când în sufletul nostru desfrânarea va fi învinsă de castitate, furia va fi biruită de linişte, trufia va fi călcată în picioare de către umilinţă) sau aceea care a fost făgăduită pentru un timp mai dinainte hotărât tuturor celor desăvârşiţi, care merită rangul de fii ai lui Dumnezeu şi cărora le zice Hristos: «Veniţi bine- cuvântaţii Tatălui meu, stăpâniţi împărăţia pregătită vouă de la facerea lumii». Dorind şi aşteptând împărăţia lui Dumnezeu, cu privirile fixe şi aţintite spre ea sufletul spune: «Vie împăraţia Ta». Ştie din mărturia conştiinţei sale că, de îndată ce va apărea, el va fi părtaşul ei. Nimeni dintre cei vinovaţi nu va îndrăzni să spună sau să dorească aceasta, fiindcă nu va voi să vadă tribunalul judecăţii, ştiind că la venirea ei nu va primi lauri sau premii, ci pedeapsa meritată. XX. A treia cerere a fiilor este «Facă-se voia Ta, precum în cer şi pe pământ». Nu poate fi rugăciune mai mare, decât să doreşti ca toate cele pământeşti să merite a fi deopotrivă cu cele cereşti. Ce înseamnă altceva a zice «Facă-se voia Ta, precum în cer şi pe pământ», decât ca să fie oamenii asemenea îngerilor şi, precum se îndeplineşte de aceia în cer voinţa lui Dumnezeu, aşa şi aceştia, care sunt pe pământ, să facă toţi nu voinţa lor, ci voinţa Lui ? Şi aceasta nimeni n-o va putea spune din inimă, în afară numai de acela care crede cu tărie că toate care se văd, prielnice sau potrivnice, le rânduieşte pentru foloasele noastre Dumnezeu, care are mai multă atenţie şi grijă pentru binele şi mântuirea alor săi, decât avem noi înşine pentru noi. 2. Putem înţelege şi că Dumnezeu este mântuirea tuturor, după cum spune fericitul Pavel: «Dumnezeu vrea ca toţi oamenii să fie mântuiţi şi să ajungă la cunoaşterea adevărului». Despre această voinţă vorbeşte, în numele lui Dumnezeu Tatăl, pro- fetul Isaia când zice: «Şi se va face toată voia Mea». Zicând deci: «Facă-se voia Ta, precum în cer şi pe pământ», ne rugăm cu alte cuvinte ca, precum cei care sunt în cer, aşa să se mântuiască, Tată, prin cunoaşterea Ta, toţi cei ce sunt pe pământ. XXI. Zicem apoi: «Plinea noastră », adică cea spre fiinţă, sau «cea de toate zilele», cum spune un allt evanghelist, «dă-ne-o nouă astăzi». Primul termen înseamnă nobleţea şi substanţa prin care este mai presus de toate substanţele şi care, prin înălţimea măreţiei şi a sfinţeniei, întrece toate creaturile, iar cel de-al doilea îi exprimă întrebuinţarea şi folosul. Într-adevăr, când zice: «de toate zilele», arată că fără ea n-am putea trăi nici o zi viaţa duhovnicească. 2. Când zice «astăzi» arată că trebuie s-o luăm zilnic şi că nu e de ajuns că am luat- o ieri, dacă nu ne-a fost dată la fel şi azi. Nevoia zilnică de ea ne învaţă că trebuie să îndeplinim rugăciunea aceasta în tot timpul, fiindcă nu este zi în care să nu fie nevoie de această hrană, prin care inima omului nostru interior se întăreşte, chiar dacă prin cuvântul «astăzi» se poate înţelege viaţa de astăzi, adică: dă-ne nouă această pâine cât zăbovim în această lume, căci ştim că trebuie să le-o dai în viitor celor ce au binemeritat de la Tine. Dar Te rugăm să ne-o dai astăzi, fiindcă, dacă n- a meritat cineva s-oprimească în această viaţă, în cealaltă nu va putea să aibă parte de ea. XXII. «Şi ne iartă nouă greşelile noastre, precum şi noi iertăm greşiţilor noştri». O, de nespusă bunătate a lui Dumnezeu, care nu numai că ne-a dat forma rugăciunii şi a făcut ca rânduiala obiceiurilor noastre să fie primită de El, iar prin trebuinţa formulei date ne-a poruncit să ne rugăm întotdeauna, scoţând totodată rădăcinile mâniei şi ale tristeţii, ci mai mult, ne-a dat celor ce ne rugăm ocazia şi ne-a deschis calea prin care să chemăm asupra noastră judecata blândă şi iubitoare a lui Dumnezeu. Într-un fel, ne-a înlesnit mijlocul de a putea îmblânzi hotărârea judecătorului nostru, chemându-L la iertarea păcatelor noastre prin exemplul îngăduinţei noastre, când îi spunem: «Iartă-ne nouă, precum şi noi am iertat». 2. Sprijinindu-se pe încrederea în această rugăciune, va cere iertare, fiindcă şi El a iertat. Fiecare va fi iertător însă cu datornicii săi, nu cu cei datornici faţă de Dumnezeu. Căci unii obişnuim, ceea ce este foarte rău, să ne arătăm buni şi blânzi faţă de crimele care se săvârşesc spre injuria lui Dumnezeu, oricât de mari ar fi ele, dar suntem răi şi neiertători faţă de cele mai mici greşeli care se săvârşesc faţă de noi. 3. Aşadar, cine n-a iertat din inimă pe fratele care i-a greşit nu va dobândi prin această rugăciune indulgenţă, ci osândă, şi prin mărturisirea sa va cere să fie judecat aspru, fiindcă zice: «Iartă-mi, cum am iertat şi eu». Răspunsul fiind după cererea sa, ce altceva va urma decât să fie pedepsit după propriul său exemplu, cu ură nepotolită şi cu hotărâre neclintită? De aceea, dacă vrem să fim judecaţi cu îngăduinţă, trebuie să fim şi noi îngăduitori cu cei ce au greşit faţă de noi. Atât ni se va ierta, cât vom ierta şi noi celor ce ne-au vătămat cu vreun fel de răutate. 4. Temându-se de aceasta unii, când se cântă în biserică această rugăciune de către tot poporul, partea despre iertarea altora o trec sub tăcere, ca să nu pară că prin mărturisirea lor ei mai mult se osândesc decât îşi cer iertare. Ei nu înţeleg că zadarnic se ostenesc să arunce nimicuri în faţa Judecătorului tuturor, care a voit săarate rugătorilor săi cum are să judece. El n-a vrut să pară aspru şi neînduplecat faţă de ei, ci a arătat forma judecăţii Sale pentru că, aşa cum dorim să fim judecaţi de El, aşa să-i judecăm pe fraţii noştri, dacă n-am greşit cu ceva «Fiindcă judecata este fără milă pentru acela care n-a făcut milă». XXIII Urmează «Şi nu ne duce în ispită», parte care pune o problemă foarte însemnată. Dacă ne rugăm să nu îngăduie să fim ispitiţi, cum se va dovedi virtutea statorniciei în noi? Este scris: «Tot bărbatul care nu este ispitit nu este probat» şi de asemenea: «Fericit bărbatul care rabdă ispita». Dar: «Nu ne duce pe noi în ispită» nu înseamnă nu a îngădui să fim ispitiţi, ci nu îngădui să fim învinşi când suntem ispitiţi. 2. Iov a fost ispitit, dar n-a fost dus în ispită. El n-a spus neghiobii despre Dumnezeu şi n-a intrat cu glas hulitor în voia ispititorului. A fost ispitit Avraam, a fost ispitit Iosif, dar nici unul din ei n-a fost dus în ispită, fiindcă nici unul din ei nu şi-a dat consimţământul faţă de ispititor. Urmează în sfârşit: «Şi ne mântuieşte de cel rău», adică nu permite diavoului să ne ispitească peste puterile noastre, ci adu «o dată cu ispita şi mijlocul de scăpare din ea, ca s-o putem răbda». XXIV. Vedeţi, aşadar, ce model şi ce formă de rugăciune ni s-a propus chiar de acel Judecător care trebuie rugat. Acest model nu conţine nici o cerere de bogăţii, nici o aluzie la demnităţi, nici o dorinţă de putere şi vitejie, nici o menţiune de sănătate corporală sau de cele vremelnice ale vieţii. Ziditorul veşniciilor nu vrea să fie rugat nimic trecător, nimic fără preţ, nimic vremelnic. Astfel îi va aduce o foarte mare insultă a măreţiei şi dărniciei Sale cel ce, trecând peste cele veşnice, va socoti să-I ceară mai degrabă ceva trecător şi nesigur, prin rugăciunea lui obţinând supărarea iar nu bunătatea Judecătorului său. XXV. Dar deşi această rugăciune pare a cuprinde toată deplinătatea desăvârşirii, ca una care a fost începută şi hotărâtă de însăşi autoritatea Domnului, ea ridică totuşi pe slujitorii ei la acea stare cu totul deosebită despre care am amintit mai înainte, şi-i conduce pe o treaptă şi mai înaltă, la acea rugăciune de foc, cunoscută şi practicată de foarte puţini, de neexprimat prin cuvinte, dacă pot spune astfel. Această rugăciune, mai presus de orice simţire omenească, nu se poate arăta prin nici un sunet al vocii, prin nici o mişcare a limbii şi prin nici o rostire de cuvinte, ci numai mintea luminată de strălucirile cereşti o spune nu prin vorbe înguste şi omeneşti, ci prin toate simţirile. Ca dintr-un izvor foarte bogat o revarsă cu îmbelşugare şi oaruncă în chip minunat spre Dumnezeu, grăind atâtea în acel foarte scurt moment al timpului câte mintea nu poate rosti uşor şi nici străbate, când se întoarce în sine însăşi. Această stare ne-a arătat-o şi Domnul nostru prin forma acelor rugăciuni pe care, cum este scris, El le-a revărsat, când s-a urcat pe munte, sau când, în agonie, a vărsat chiar picături de sânge, rugându-Se în tăcere, ca sublim exemplu de rugăciune, pe care numai El îl putea da. XXVI. Cine este în stare să arate pe deplin, cu oricâtă experienţă ar fi înzestrat, deosebirile şi înseşi cauzele şi originile imboldurilor prin care mintea aprinsă şi înflăcărată, este îndemnată la rugăciuni curate şi foarte fierbinţi ? Dintre ele vom arăta, cu titlu de exemplu, câteva, pe cât voi putea să mi le amintesc acum, iluminat de Domnul. Uneori, cântând psalmi, câte un verset din ele îmi este izvor de rugăciune arzătoare. Alteori cântarea fraţilor prin modulaţiile ei îndeamnă sufletele ascul- tătorilor la rugăciune încordată. 2. Ştim că şi prestanţa şi gravitatea cîntăreţului de psalmi contribuie foarte mult la încălzirea sufletească a celor prezenţi. De asemenea, îndemnurile unui bărbat desăvârşit, sau convorbirile duhovniceşti, înalţă adesea sufletele din starea de apăsare către rugăciuni foarte rodnice. Ştim că şi la moartea oricărui frate, sau a altei persoane scumpe, suntem zguduiţi, iar amintirea stării călduţe, ca şi a nepăsării noastre, ne produce uneori o căldură mântuitoare a spiritului. În acest chip nu se îndoieşte nimeni că există nenumărate prilejuri care prin harul lui Dumnezeu pot să ne trezească minţile din somnolenţă şi să le scoată din starea călduţă. Nu este uşor de cercetat cum sau în ce chip ies aceste sentimente din încăperile tainice ale sufletului. Adesea, o bucurie de nespus, sau o înălţare duhovnicească, dă la iveală roada unor sentimente foarte sănătoase, care se manifestă prin strigăte de mare bucurie, tresăltarea de mulţumire pătrunzând şi în chilia vecinului. Uneori însă, mintea se ascunde atât de bine în tainiţele unei tăceri adânci, încât tot sunetul vocii este oprit de o iluminaţie venită pe neaşteptate, iar spiriul înmărmurit fie că poate să cuprindă înăuntru toate simţirile, fie că le lasă libere şi-şi arată dorinţele prin gemete care nu se pot exprima în cuvinte. Iar câteodată se umple de atâta durere, încât n-o poate sfârşi decât odată cu uscarea lacrimilor. XXVIII. Gheimanus. Mărturisesc cu modestie că asemenea stări de conştiinţă am şi eu. Adesea, la amintirea greşelilor mele, mă podidesc lacrimile, şi când mă vede Dumnezeu sunt cuprins de acea bucurie de nespus, despre care ai vorbit, iar acelsentiment de mulţumire pare că-mi şopteşte să nu-mi pierd nădejdea în iertare. Gândesc că nimic n-ar fi mai înălţător decât această stare, dacă ea s-ar produce după voinţa noastră. 2. Uneori însă, deşi doresc din toate puterile să vărs lacrimi, aducându-mi eu însumi în faţa ochilor greşelile şi păcatele mele, nu-mi pot provoca acel plâns din belşug, şi aşa ochii mei se întăresc ca o piatră foarte dură, încât nu iese din ei nici o lacrimă. De aceea pe cât mă bucur de belşugul lacrimilor, pe atât mă doare faptul că nu le pot avea când vreau. XXIX. Isaac. Vărsarea de lacrimi nu este pricinuită numai de un sentiment, sau de o virtute. Uneori plângem când spinii păcatelor ne înţeapă inima şi ne fac să spunem: «Am suferit în gemetele mele, voi spăla în fiecare noapte patul meu cu lacrimi şi cu ele voi uda aşternutul meu». Şi de asemenea: «Varsă zi şi noapte şuvoaie de lacrimi. Să nu-ţi îngădui odihnă şi să nu se usuce pupilele ochilor tăi». 2. Alteori plânsul apare din contemplarea bunurilor veşnice şi din dorul de acea lumină viitoare, centru care izbucnesc izvoare bogate de lacrimi din nestăpânirea bucuriei şi din mare entuziasm. Când sufleltul nostru însetează după Dumnezeul Cel viu, spune: «Când voi veni şi voi apărea în faţa lui Dumnezeu? Lacrimile mele mi-au fost pline ziua şi noaptea». Cu gemete şi plânset strigă zilnic: «Vai mie, că pribegia mea s-a prelungit» şi: «Mult a fost pribeagă inima mea». 3. Altfel se varsă lacrimile care, fără vreo conştiinţă a crimelor ucigaşe, pornesc totuşi din teama de gheenă şi din gândul la acea judecată viitoare, de groaza căreia profetul spune cu inima străpunsă: «Să nu intri, Doamne, la judecată cu robul Tău; căci nimeni viu nu se va găsi drept în faţa Ta». Sunt şi altfel de lacrimi, pe care le produce nu conştiinţa păcatelor proprii, ci a păcatelor şi a răutăţii altora. Aşa a plâns în trecut, precum este scris, Samuel pentru Saul sau Domnul pentru acea celtate a Ierusalimului, sau Ieremia, care zice: «Cine va da capului meu apă şi ochilor mei izvor de lacrimi? Voi plânge ziua şi noaptea pe cei ucişi ai fiicei poporului meu». 4. Sau cum sunt, de bună seamă, acele lacrimi despre care cânta psalmul 101: «Că am mâncat cenuşă în loc de pâine şi amestecam cu plâns paharul meu». Acestea, desigur, că nu izvorăsc din acel sentiment din care ies în psalmul 6 din gura celui ce se pocăieşte, ci datorită neliniştilor produse de greutăţile şi necazurile vieţii, care-i apasă pe drepţii acestei lumi. Aceasta o arată nu numai textul psalmului, ci chiar titlul formulat astfel: «Rugăciunea săracului, când a fost îndurerat şi şi-arevărsat rugăciunea sa în faţa lui Dumnezeu». Despre acest sărac se spune în Evanghelie : «Fericiţi cei săraci cu duhul, că a lor este Împărăţia Cerurilor». XXX. De aceste lacrimi se deosebesc mult cele ce răsar dintr-o inimă împietrită şi din ochi uscaţi. Deşi nu credem că sunt cu totul nerodnice (vărsarea lor este căutată cu bune intenţii mai ales de către aceia care n-au putut ajunge la ştiinţa desăvârşită şi la curăţirea de păcatele trecute şi prezente) totuşi cei care au trecut în domeniul virtuţilor nu trebuie să-şi stoarcă în acest mod lacrimi şi nu trebuie exagerat plân- sul, dacă lacrimile n-au venit în chip spontan şi din belşug. 2. Încercările de a scoate lacrimi îi vor abate gândurile celui ce se roagă şi-l vor coborî la cele omeneşti, înjosindu-1 şi îndepărtîndu-1 de acea înălţime cerească, în care mintea trebuie să se găsească neclintită în rugăciune, pentru a nu fi slăbită din încordarea sa şi pentru a nu ajunge la lacrimi silite şi fără roadă. XXXI. Ca să înţelegeţi starea sufletească a adevăratei rugăciuni, vă voi spune nu părerea mea, ci pe a fericitului Antonie. Ştim că acesta atât stăruia uneori în rugăciune, încât, rugându-se adesea cu aceeaşi înălţare a minţii până ce soarele începea să inunde totul cu razele sale, l-am auzit strigând în fervoarea duhului său: «De ce mă împiedici, soare, tu, care de aceea, răsări, ca să mă smulgi din strălucirea acestei lumini adevărate?». Despre rugăciune există şi această cugetare a lui mai mult decât omenească, aş zice chiar cerească : «Nu este desăvârşită rugăciunea în care monahul îşi dă seama de sine şi de însăşi faptul că se roagă». Şi ca să îndrăznim să adăugăm şi noi ceva la această admirabilă cugetare, după măsura modestă a minţii noastre, vom arăta din proprie experienţă după ce se cunoaşte care rugăciune este auzită de Domnul. XXXII. Când nu ne-a întrerupt din rugăciune nici o ezitare şi nici vreo deznădejde nu ne-a slobozit încrederea, ci am simţit din însăşi revărsarea rugăciunii că am dobândit ceea ce cerem, să fim siguri că rugăciunile noastre au fosit bine primite de Dumne- zeu. Atât va merita să fie auzit şi să obţină cineva, cât va crede că poate fi văzut de Dumnezeu sau că Dumnezeu îi poate da. Domnul nu-şi tăgăduieşte aceste cuvinte: «Când vă rugaţi, să credeţi că veţi primi ceea ce cereţi şi vi se va da vouă». XXXIII. Ghermanus. Credem că izvorăşte dintr-o inimă curată nădejdea că rugăciunile noastre vor fi auzite. Dar noi, a căror inimă este încă înţepată de spinulpăcatelor, pe baza căror merite vom putea avea această încredere că vom fi auziţi ? XXXIV. Isaac. Mărturiile evanghelice şi profetice ne spun că există diferite căi de a fi auzite rugăciunile noastre, determinate de diferitele stări ale sufletului. Va fi auzită rugăciunea care porneşte din două inimi unite, precum o dovedesc înseşi cuvintele Domnului: «Dacă doi dintre voi se vor uni pe pământ pentru tot ceea ce vor cere, li se va da lor de către Tatăl Meu care este în ceruri». Ai şi o altă dovadă de împlinirea rugăciunii, asemănată cu un grăunte de muştar: «Dacă veţi avea credinţă cât un grăunte de muştar, veţi spune acestui munte mută-te de aici şi se va muta şi nimic nu vă va fi vouă cu neputinţă». 2. Este auzită, de asemenea, rugăciunea statornică, pe care cuvântul Domnului, pentru stăruinţa ei, a numit-o îndrăzneală: «Acum zic vouă, că dacă nu pentru prietenie, măcar pentru îndrăzneala lui se va ridica şi-i va da cât va avea nevoie ». O asemenea roadă o dă şi mila: «închide mila ta în inima săracului, şi ea însăşi se va ruga pentru tine în timpul deznădejdii». Tot o astfel de dovadă o dă şi în- dreptarea vieţii şi milostenia: «Sfărâmă lanţurile neevlaviei, lasă jos greutatea care te apasă». 3. După câteva cuvinte, prin care este mustrată nevrednicia unui post prea aspru, se spune: «Atunci vei chema şi Domnul te va auzi şi va zice: iată, aici sunt». Uneori prea multele dureri fac să fie auzite cuvintele, precum se spune: «în durerea mea strigam către Domnul şi m-a auzit» sau: «Nu-1 prigoniţi pe cel străin, că dacă va striga către Mine îl voi auzi, fiindcă milos sunt». Vedeţi, aşadar, în câte moduri se obţine harul împlinirii rugăciunii; de aceea nimeni să nu-şi piardă nădejdea că va dobândi cele mântuitoare şi veşnice. 4. Privind nenorocirile noastre, putem spune că suntem lipsiţi de toate virtuţile pe care le-am amintit, că n-avem nici acea unire dinltre două suflete, nici acea credinţă comparată cu un grăunte de muştar, nici acele fapte de pietate despre care vorbeşte profetul dar oare nu putem să avem măcar îndrăzneala, care este la înde- mâna oricui, numai să vrea, prin care Domnul ne promite că ne va da tot ce-I cerem ? Şi de aceea, lăsând la o parte orice ezitare şi neîncredere, să stăruim în rugăciuni, fiind siguri că prin ele vom obţine de la Dumnezeu tot ce cerem. 5. Voind să ne dea toate cele veşnice şi cereşti, Domnul ne îndeamnă să-L împre- surăm cumva chiar cu îndrăzneala noastră. El nu numai că nu dispreţuieşte şi nu respinge pe cei îndrăzneţi, dar chiar îi pofteşte şi-i laudă, făgăduindu-le cu foarte mare bunăvoinţă că le va da orice vor nădăjdui. El spune: «Cereţi şi vi se va da;căutaţi şi veţi afla; bateţi şi vi se va deschide. Căci tot cel ce cere primeşte, cel ce caută găseşte, şi celui ce bate i se va deschide», şi de asemenea: «Toate, pe care le veţi cere cu credinţă în rugăciunile voastre, le veţi primi şi nimic nu vă va fi vouă cu neputinţă». 6. Iar dacă vor lipsi toate celelalte motive arătate mai sus, de a ni se împlini rugăciunile, cel puţin să ne însufleţească stăruinţa în îndrăzneală, care stă în puterea oricui vrea să se folosească de ea fără greutatea vreunui merit, sau a vreunei osteneli. Dar să fie sigur că nu merită să fie auzit cel ce se roagă, dacă el s- a îndoit că va fi auzit. Că trebuie să ne rugăm neîncetat Domnului ne învaţă acel exemplu al fericitului Daniil, care a fost auzit din prima zi de rugăciune, dar abia după douăzeci şi una de zile rugăciunea sa a avut urmare. 7. De aceea nici noi nu trebuie să încetăm cu rugăciunile noastre dacă am simţit că suntem auziţi cu întârziere, căci această întârziere poate fi gândită şi rânduită de Dumnezeu în folosul nostru, sau poate îngerul, plecând din faţa Celui Atotputernic pentru a ne dărui binefacerea, întârzie împiedicat pe drum de diavolul. În mod sigur, nu poate să ne comunice că ni se împlinesc dorinţele, dacă a constatat că noi am încetat de a ne mai ruga. Aceasta i s-ar fi putut întâmpla fără îndoială şi profetului mai sus pomenit, dacă el n-ar fi stăruit cu o virtute fără pereche, timp de douăzeci şi una de zile în rugăciunea sa. 8. Să nu ne fie slăbită, aşadar, de nici o deznădejde încrederea în rugăciunile noastre, chiar dacă vedem că n-am dobândit ceea ce am cerut, şi să nu ne îndoim de făgăduiala Domnului, care zice: «Toate cele ce le veţi cere cu credinţă în ru- găciunea voastră le veţi primi». Se cuvine să revenim asupra cugetării evanghelistului Ioan, care ne lămureşte precis în această chestiune: «Cu încrederea pe care o avem în El, că orice vom cere după voia Sa, El ne aude». 9. Evanghelistul nu porunceşte, aşadar, să avem încredere neîndoielnică şi deplină că ni se vor îndeplini dorinţele potrivit intereselor şi nevoilor noastre vremelnice, ci potrivit voinţei Domnului. Aceasta ni se spune şi în Rugăciunea domnească prin cuvintele : «Facă-se voia Ta», ceea ce înseamnă voia lui Dumnezeu, nu a noastră. lair dacă ne amintim şi de aceste cuvinte ale apostolului: «Nuştim ce trebuie să cerem», înţelegem că uneori noi cerem lucruri comtrare mântuirii noastre şi că ni se refuză foarte uşor cele ce cerem de către Cel ce vede mai bine şi mai limpede decât noi foloasele noastre. 10. Fără îndoială că i s-a întâmplat şi acelui învăţător al neamurilor, pe când se ruga, să fie îndepărtat de la el îngerul satanei care-i fusese trimis din voinţaDomnului pentru a fi lovit cu pumnul zicând: «De aceea de trei ori l-am rugat pe Domnul să-l depărteze de la mine. Şi mi-a zis mie: Îţi este de ajuns harul Meu, căci puterea în neputinţă se săvârşeşte». Acest înţeles l-a exprimat şi Domnul nostru rugându-Se ca om, ca să ne arate, prin exemplul Său, cum trebuie să cerem şi celelalte. El s-a rugat astfel: «Doamne, dacă este cu putinţă, treacă de la Mine paharul acesta, dar totuşi nu precum vreau Eu, ci precum vrei Tu», deşi voinţa Sa nu se deosebea de voinţa Tatălui. 11. Căci «El venise să mântuiască pe cel pierdut şi să dea viaţa Sa răscumpărare pentru mulţi». Iar desprea viaţa Sa zice: «Nimeni nu ia viaţa Mea de la Mine ci Eu de la Mine însumi o dau. Am puterea s-o dau şi puterea s-o iau iarăşi». Despre unitatea de voinţă pe care o avea întotdeauna cu Tatăl Său cântă şi fericitul David în psalmul 39: «Să fac voia Ta, Dumnezeul meu a voit». Căci dacă citim despre Tatăl: «Aşa a iubit Dumnezeu lumea, încât a dat pe Fiul Său Unul-Născut», găsim şi despre Fiu la fel: «Cel ce S-a dat pe Sine însuşi pentru păcatele noastre». 12. Şi precum se spune despre Tatăl: «Cel ce nu şi-a cruţat pe propriul său Fiu, ci l- a predat pentru noi toţi», aşa se spune şi despre Fiul: «El s-a dăruit, fiindcă a vrut». Şi de aceea este arătată în toate o singură voinţă, a Tatălui şi a Fiului, pentru ca să învăţăm că în însăşi minunea învierii Domnului a fost o singură lucrare. Fericitul apostol arată că, precum Tatăl a săvârşit fapta învierii Fiului Său: «Şi pe Dumnezeu Tatăl, Care L-a înviat din morţi», la fel Fiul mărturiseşte că va înălţa templul corpului Său, când spune: «Dărâmaţi acest templu şi Eu în trei zile îl voi ridica». 13. Şi de aceea, învăţând din aceste exemple pe care le-am citat, trebuie să încheiem şi noi rugăciunile noastre în chip asemănător şi să adăugăm întotdeauna, la toate cererile noastre, aceste cuvinte: «Dar totuşi, nu precum vreau Eu, ci precum vrei Tu». Se ştie bine că acel număr de trei plecăciuni care se fac de obicei în adunările dintre fraţi la sfârşitul slujbei nu-1 poate observa cel care se roagă cu toată încordarea sufletului. XXXV. Înainte de toate trebuie să respectăm cu grijă acel sfat evanghelic ca, intrând în camera noastră, să închidem uşa şi numai aşa să ne rugăm Tatălui nostru. Aceasta se va îndeplini de către noi în chipul următor: Ne rugăm în camera noastră când, îndepărtându-ne cu desăvârşire inima de la zgomotul tuturor cugetărilor şi grijilor, noi împărtăşim într-un fel secret şi familiar rugăciunile noastre Domnului. 2. Ne rugăm cu uşa închisă când, cu buzele strânse şi în desăvârşită tăcere, ne rugăm Celui ce cercetează nu glasul, ci inima noastră. Ne rugăm în ascuns, cânddezvăluim numai lui Dumnezeu cu inima caldă şi cu minte încordată cererile noastre, astfel încât puterile vrăjmaşe să nu poată cunoaşte ce cerem noi. 3. De aceea trebuie să ne rugăm întir-o tăcere desăvârşită, nu numai ca să nu deranjăm pe fraţii de lângă noi cu şoaptele noastre, dar şi pentru ca duşmanii noştri, care întind foarte multe curse celor ce se roagă, să nu ne ştie nici măcar intenţiile rugăciunilor noastre. Numai aşa vom îndeplini acea poruncă : «Pune pază gurii tale faţă de aceea care doarme la sânul tău». XXXVI. De aceea rugăciunile noastre trebuie să fie nu numai dese, ci şi scurte, ca să nu poată duşmanul întinzător de curse să ne strecoare ceva în inimă în timpul rugăciunii. Aceasta este jertfa cea adevărată, fiindcă «jertfa pe care Dumnezeu o vrea este inima curată». Acesta este darul mântuitor, acestea sunt sacrificiile cerute, aceasta este «jertfa dreptăţii», aceasta este «jertfa laudei», acestea sunt jertfele adevărate şi grase, acestea sunt «jertfele pline de măduvă» consumate în întregime, care se fac cu inimă plecată şi pocăită; dacă le vom îndeplini cu acea stare sufletească pe care am arătat-o, vom putea cânta cu binefăcătoare virtute: «Să se înalţe rugăciunea mea ca fumul de tămâie în faţa Ta. Ridicarea mâinilor mele este jertfă de seară». 2. Dar sosirea nopţii ne îndeamnă să ne achităm de datoria acestei ore. Deşi despre problema pe care am discutat-o, faţă cu posibilităţile mele modeste, am spus, pe cât se pare, destul de multe şi expunerea a fost destul de lungă, totuşi cred că în raport cu înălţimea şi greutatea subiectului cele spuse sunt puţine. 3. Înfometaţi mai degrabă decât săturaţi de merindea duhovnicească oferită prin cuvintele sfântului Isaac, după slujba religioasă de seară ne-am odihnit trupul dormind puţin şi, la primele lumini ale dimineţii, ne-am despărţit plecând fiecare la ale sale, cu gândul că ne vom întoarce pentru a auzi mai multe, bucuroşi acum atât de câştigul plăcut al învăţăturilor primite, cât şi de cele făgăduite pentru altădată. Ne dădeam seama că discuţiile ne-au arătat numai rostul înalt al rugăciunii, dar căile ei şi puterea prin care trebuie să fie neîncetată, încă nu le înţeleseserăm în întregime. X. A doua convorbire cu părintele Isaac - Despre rugăciune I. Şirul expunerii mă sileşte ca, între aceste înalte învăţături ale pustnicilor, redate cu ajutorul lui Dumnezeu, dar într-un stil nu tocmai mulţumitor, să întreţes sau să intercalez şi unele lucruri care par ca un neg pe un corp frumos; de altfel cred că şi în acest chip trebuie dată celor mai simpli o informare destul de largă asupra Atotputernicului Dumnezeu, aşa este arătat în cartea Facerii, mai ales că este vorba de o dogmă atât de însemnată, încât necunoaşterea ei nu e posibilă fără o mare blasfemie şi fără pagubă pentru credinţa ecumenică. II. În părţile Egiptului se păstrează acest obicei de veche tradiţie ca, după ce a trecut ziua Epifaniei, pe care preoţii acelui ţinut o socotesc zi a botezului Domnului şi a naşterii Lui în trup şi de aceea ei sărbătoresc aceste două evenimente nu în zile deosebite, ca în Apus, ci în aceeaşi zi, să se trimită epistole pastorale ale episcopului de Alexandria în toate bisericile Egiptului, în care să se arate începutul Paresimilor şi ziua Paştelui, nu; numai prin toate localităţile, dar chiar şi prin toate mânăstirile. 2. Potrivit acestui obicei, la câteva zile după cuvântul părintelui Isaac, au sosit epistolele oficiale ale episcopului Teofil din oraşul amintit mai sus, în care, o dată cu arătarea datei Paştelui, el, într-o lungă expunere şi cu argumente puternice, a combătut neroada erezie a antropomorfiţilor. Dar aceasta a fost primită cu atâta amărăciune de către aproape toate comunităţile de monahi care locuiau în Egipt, încât din cauza rătăcirii şi simplităţii lor cei mai mulţi au luat atitudine împotriva episcopului mai sus numit, socotindu-1 pe el vinovat de cea mai mare erezie, fiindcă se părea că el nesocoteşte Sfânta Scriptură, negând chipul omenesc alAtotputernicului Dumnezeu, de vreme ce Scriptura spune limpede că Adam a fost creat după chipul Lui. 3. Astfel că şi cei ce locuiau în pustiul Schiturilor, şi care-i întreceau în ştiinţă şi desăvârşire pe toţi cei din mânăstirile Egiptului, s-au împotrivit cu atâta înverşunare epistolei lui Teofil, încât, în afară de Părintele Pafnutie, preot al comunităţii noastre, nici unul dintre ceilalţi preoţi conducători ai celor trei biserici din acelaşi pustiu n-au primit să fie citită sau răspândită epistola în adunările lor. III. Între cei căzuţi în această rătăcire a fost şi Serapion, respectat şi prin vechimea austerităţii şi prin actualitatea cunoştinţelor, dar a cărui nepricepere în dogma amintită era cu atât mai dăunătoare pentru toţi păstrătorii adevăratei credinţe, cu cât el îi întrecea aproape pe toţi monahii timpului prin meritele vieţii sale. 2. Acesta, cu toate încercările cuviosului preot Pafnutie, nu putea fi adus pe calea dreptei credinţe, deşi erezia era o noutate nesprijinită nici pe învăţăturile mai vechi, nici pe tradiţie. Dar s-a întâmplat să vină din părţile Capadociei să-şi vadă fraţii din pustiu un diacon pe nume Fotin, care era mare învăţat. Fericitul Pafnutie l-a primit cu cea mai mare bucurie şi l-a rugat să întărească învăţătura cuprinsă în epistolele episcopale. L-a dus în mijlocul fraţilor şi l-a întrebat cum tălmăcesc bisericile întregului Orient aceste cuvinte din cartea Fa- cerii: «Să facem pe om după chipul şi asemănarea noastră». 3. Diaconul a răspuns că fruntaşii tuturor bisericilor explică nu în sens literal, ci în cel spiritual chipul şi asemănarea lui Dumnezeu. Într-o expunere foarte bogată şi cu foarte multe mărturii ale Scripturilor, el a arătat că nu se poate ca măreţia dumnezeiască, imensă, necuprinsă şi nevăzută, să aibă alcătuire şi asemănare omenească. Natura divină, a spus el, este simplă, netrupească şi fără alcătuire. Ea nu poate fi nici cuprinsă cu ochii şi nici înţeleasă cu mintea. Până la urmă bătrânul Serapion, înduplecat de multele şi puternicele argumente ale învăţatului, a revenit la credinţa tradiţională. 4. Acest fapt ne-a adus o nesfârşită bucurie şi nouă şi părintelui Pafnutie, văzând că Domnul n-a îngăduit să se abată mult timp de la firul dreptei credinţe, rătăcind numai din nepricepere şi simplitate rustică, ca un bărbat atât de cunoscut prin virtuţile sale. Dar pe când noi toţi ridicaţi în picioare, aduceam rugăciuni de mulţumire Domnului pentru ajutorul Său, în timpul rugăciunii bătrânul, tulburat că îi dispare din inimă acel chip antropomorfic al Dumnezeirii pe care obişnuia să şi-lreprezinte în timpul rugăciunii, izbucnind pe neaşteptate într-un plâns amar şi în sughiţuri dese, s-a aşternut la pământ şi a strigat puternic: «Vai mie, nenorocitul! 5. Mi-au răpit pe Dumnezeul meu, iar pe cel pe care-L am acum nu-L văd, şi nu ştiu nici pe cine rog, nici pe cine chem». Impresionaţi foarte mult de această situaţie şi având încă în inimile noastre puternica impresie pe care ne-a produs-o convorbirea de mai înainte, ne-am întors la părintele Isaac pe care, văzîndu-1 de departe, l-am întâmpinat cu aceste cuvinte: IV. Noutatea celor auzite de noi în expunerea trecută despre rugăciune ne-a insuflat dorinţa, mai presus de orice, de a veni din nou la fericirea voastră. Acum i s-a adăugat acestei dorinţe şi marea greşeală a părintelui Serapion, zămislită, pe cât credem, de viclenia celor mai rele duhuri. Nu este mică deznădejdea care ne apasă, gândindu-ne că un om care a trecut cu succes prin atâtea încercări timp de cincizeci de ani în acest pustiu nu numai că şi-a pierdut cu totul aceste merite din vina ne- ştiinţei, dar a ajuns şi în primejdia de moarte veşnică. 2. Aşadar, mai întâi dorim să cunoaştem de unde şi de ce a pătruns în el o rătăcire aşa de mare. Apoi te rugăm să ne înveţi cum am putea ajunge la acea calitate a rugăciunii, despre care ne-ai vorbit deunăzi nu numai din belşug, dar şi cu strălucire. Acel minunat cuvânt care ne-a răscolit în adâncul inimii, nu ne-a arătat şi cum am putea îndeplini ceea ce ne-ai învăţat. V. Isaac: Nu este de mirare că un om foarte simplu, care n-a fost niciodată învăţat despre substanţa şi natura Dumnezeirii, a putut să fie până acum stăpânit şi înşelat de răul inculturii şi de deprinderea cu greşeala veche, sau, ca să zic mai adevărat, să rămână în greşeala de altădată, care nu i-a fost însuflată de o viclenie nouă a demonilor, cum socotiţi, ci de vechea ignoranţă a păgânilor. După obiceiul acestora, care adorau pe demoni plăsmuindu-i cu chip omenesc, la fel şi acum, unii socotesc că măreţia de necuprins şi de neexprimat a adevăratei Dumnezeiri trebuie adorată sub forma vreunui chip, ei crezând că nu se roagă nimănui dacă n-au în faţă o icoană căreia să i se adreseze permanent, pe care s-o poarte în gând şi pe care s-o ţină întotdeauna înaintea ochilor. 2. Asupra rătăcirii acestora se îndreaptă pe bună dreptate aceste cuvinte: «Şi au schimbat slava Dumnezeului Celui nestricăcios cu asemănarea după chip a omului stricăcios». Iar Ieremia spune: «Poporul Meu şi-a schimbat slava cu un chip cioplit». Această rătăcire, cu obârşia pe care i-am arătat-o, a pătruns în sufletelemultora, dar unii, ale căror inimi n-au fost pătate niciodată de superstiţia păgână, sunt totuşi amăgiţi de autoritatea acestei mărturii care spune: «Să facem pe om după chipul şi asemănarea Noastră». Din necunoaştere, înapoiere şi rea interpretare a luat naştere erezia numită a antropomorfiţilor, care susţine, cu o stăruitoare stricăciune, că acea nemăsurată şi simplă substanţă a divinităţii este alcătuită după trăsăturile noastre, cu chip omenesc. 3. Totuşi, cel ce a fost format în dogmele dreptei credinţe va respinge erezia ca pe o blasfemie păgână şi va ajunge la acea însuşire curată a rugăciunii, care nu numai că nu va amesteca în conţinutul ei nici o închipuire omenească a lui Dumnezeu, ceea ce este o nelegiuire chiar şi numai s-o spui, dar nici măcar nu va îngădui să se strecoare în ea amintirea vreunui cuvânt sau vreunui fapt care să ducă în acea erezie. VI. După măsura purităţii sale, precum am spus în expunerea anterioară, mintea fiecăruia se înalţă şi se formează prin rugăciune, depărtându-se, fără îndoială, atât de mult de contemplarea lucrurilor pământeşti şi materiale, încât în măsura în care a înaintat în puritatea sa, a ajuns să-L vadă pe Iisus şi în umilinţa şi în trupul Său, dar şi venind în slava măreţiei Sale, sub privirile lăuntrice ale sufletului. 2. Nu vor putea să-L vadă pe Iisus venind în împărăţia Sa cei care, stăpâniţi încă într-un fel oarecare de acea şubrezenie iudaică, nu pot spune împreună cu Apostolul: «Şi dacă am cunoscut pe Hristos după trup, acum nu-L mai cunoaştem aşa», ci aceia care li privesc divinitatea cu ochi foarte curaţi ridicându-se de la faptele şi cugetările umile şi pământeşti, se retrag în singurătatea de pe vârful muntelui, liberi de frământarea tuturor cugetărilor şi tulburărilor pământeşti, retraşi din amestecul cu toate viciile şi înălţaţi prin credinţă foarte curată şi prin strălucirea virtuţilor, descoperă slava şi strălucirea chipului Lui cei ce merită să-L privească şi să-L vadă cu privirile curate ale sufletului. 3. De altfel pe Iisus îl văd şi cei ce se găsesc în cetăţi, în castele şi în sate, cei care adică îşi trăiesc această viaţă cu activităţile de toate zilele, dar nu în acea strălucire în care le-a apărut celor ce pot să se urce cu El pe muntele virtuţilor despre care am mai vorbit mai înainte, cum au fost Petru, Iacob şi Ioan. Aşa a apărut în singurătatea lui Moise şi a vorbit lui Ilie. 4. Aceasta a voit să întărească şi Domnul nostru, lăsându-ne exemple de curăţie desăvârşită. Deşi El, izvorul sfinţeniei neatinse, n-avea nevoie s-o dobândească din afară ajutat de singurătate şi retragerea pe munte (căci nu putea să fie pătatăplinătatea curăţiei Lui de noroiul mulţimilor şi nici să fie întinat de vreo tovărăşie omenească Acela care curăţă şi sfinţeşte tot ce este murdărit) s-a retras totuşi «pe munte să se roage singur», învăţându-ne, fără îndoială, prin exemplul retragerii Sale că, dacă vrem să ne închinăm lui Dumnezeu cu inimă curată şi cu dragoste deplină, trebuie să ne ferim deopotrivă de orice nelinişte şi de orice amestec cu mulţimile, pentru ca, trăind în acest trup prin oarecare asemănare cu fericirea Lui, care este făgăduită în viitor celor sfinţi, să ne putem apropia şi noi de El într-o măsură oarecare şi să ne fie «Dumnezeu totul în toate». VII. Atunci se va desăvârşi în noi acea rugăciune a Mântuitorului nostru, prin care S-a rugat pentru ucenicii Săi, spunând către Tatăl: «Pentru ca iubirea cu care M-ai iubit pe Mine să fie în ei şi ei în Noi» şi de asemenea: «Şi toţi să fie una, precum Tu, Părinte, eşti în Mine şi Eu în Tine, pentru ca şi ei să fie în Noi una», când acea iubire desăvârşită, prin care «Mai întâi El ne-a iubit», va trece şi în adâncul inimii noastre împlinită prin această domnească rugăciune, care credem că în nici un chip nu poate fi nimicită. 2. Aceasta se va face astfel, când toată dragostea, toată dorinţa, toată râvna, toată strădania, tot cugetul nostru, tot ce trăim, ce vorbim, ce respirăm va fi Dumnezeu şi când acea unitate care există acum între Tatăl şi Fiul şi între Fiul şi Tatăl va trece şi în simţirea şi în mintea noastră. Aşa cum El ne iubeşte cu dragostea sinceră, curată şi nestricăcioasă, aşa să ne adăugăm şi noi Lui prin devotament veşnic şi in- separabil, pentru ca orice respirăm, orice înţelegem, orice vorbim să fie Dumnezeu. Să ajungem, zic, în Cel pe care ni l-am propus ca scop, pe care tot Domnul rugându-1 îl doreşte îndeplinit în noi: «Ca toţi să fie una, cum Noi suntem Una, Eu şi ei şi Tu în Mine, ca să fie şi ei contopiţi într-unul» şi de asemenea: «Părinte, cei pe care Mi i-ai dat vreau ca unde sunt Eu să fie şi ei cu Mine». 3. Aceasta trebuie să fie năzuinţa pustnicului, aceasta toată strădania, ca să merite a avea în acest corp, chipul fericirii viitoare şi să înceapă să guste dinainte din începutul vieţii şi măririi cereşti. Acesta este, spun, scopul oricărei desăvârşiri, ca mintea, până aici liberată de orice legături trupeşti, să se înalţe zilnic la cele duhovniceşti, până ce toată viaţa şi bătaia inimii vor deveni o singură şi ne- întreruptă rugăciune. VIII. Ghermanus. După admiraţia primei cuvântări, cele auzite azi fac ca uimirea noastră să crească şi mai mult. Sub înrâurirea acestei învăţături, cu cât suntem mai înflăcăraţi de dorinţa fericirii desăvârşite, cu atât cădem în mai mare deznădejde,neştiind cum putem cere şi obţine mijloacele de a ajunge la o stare atât de înaltă. De aceea, cele pe care începuserăm să le simţim printr-o îndelungată meditaţie în chilie, fiindcă este poate necesar să le exprimăm într-o formă mai dezvoltată, te rugăm să ai toată bunăvoinţa să ne asculţi. De altfel, ştim că fericirea ta de obicei nu te superi din cauza prostiei celor slabi, care tocmai de aceea este dată pe faţă, pentru ca să i se îndrepte neajunsurile. 2. După părerea noastră, este trebuitor în însuşirea oricărei arte şi învăţături, să se înceapă de la cunoştinţele cele mai simple şi de la încercările cele mai uşoare, pentru ca mintea, hrănită cu laptele acestora, să se dezvolte încetul cu încetul şi să se ridice treptat de la cele mai de jos până la cele mai înalte cuceriri ale minţii. După ce a înţeles principiile elementare şi mergând mai departe i s-au deschis într- un fel porţile mărturisirii de credinţă, ea poate să ajungă, ca urmare, fără greutate la tainele şi culmile desăvârşirii. 3. Cum va putea scrie un copil silabe unite, dacă el nu va cunoaşte bine mai întâi literele ? Sau cum va reuşi să citească cursiv cel ce încă nu silabiseşte? În ce chip cel ce nu a învăţat bine în şcoala de gramatică poate să se descurce în învăţământul filosofiei şi al retoricei? De aceea şi în cea mai înaltă învăţătură, care ne leagă pe- ntru totdeauna cu Dumnezeu, fără îndoială există o temelie care trebuie bine aşezată, pentru ca pe ea să se construiască toată clădirea, până la vârful cel mai înalt. 4. Bănuim că începutul acesteia constă în faptul de a şti în primul rând prin ce meditaţie ajungem să-L cunoaştem şi să-L avem pe Dumnezeu în noi şi în al doilea rând cum putem păstra ceea ce ne-am însuşit pentru a atinge perfecţiunea la care tindem. De aceea dorim să ni se arate calea prin care, avându-L pe Dumnezeu în inima noastră, îl putem ţine în adâncul ei veşnic, pentru ca, fiindu-ne în faţa ochilor această cale, când am simţit că ne-am abătut de la ea, s-o putem regăsi repede, fără rătăciri şi ocolişuri. 5. Ori de câte ori, pribegind prin teorii abstracte, ne întoarcem în noi ca dintr-un somn de moarte şi dezmeticiţi căutăm drumul către Dumnezeu, se întâmplă ca, înainte de a-L găsi, să ne rătăcim din nou şi înainte de a ni se lumina zările către lumea duhovnicească, inima să ne fie acoperită iarăşi de întuneric. Este sigur că ne cuprinde această negură fiindcă n-avem ceva limpede înaintea ochilor, ca îndreptar către care sufletul, după multe căutări şi nedumeriri, să poată fi rechemat şi să intre, după lungi naufragii, ca într-un port al tihnei. 6. Aşa se face că mintea, împiedicată mereu de neştiinţă şi de greutăţi, mereu şovăitoare, ca un om beat, se clatină într-o parte şi-n alta, şi nici măcar ceea ce a dobândit mai de grabă întâmplător decât prin străduinţă nu poate ţine cu putere mult timp, câtă vreme primind mereu ceva din altceva, ea nu simte nici când vine şi intră acel ceva, nici când se sfârşeşte şi pleacă. IX Isaac: Întrebarea voastră, atât de cuprinzătoare şi de precisă totodată, este un semn că sunteţi foarte aproape de această curăţie pe care o căutaţi. Într-adevăr, nu va putea cineva nici măcar să întrebe despre acestea, necum să le întrevadă sau să le deosebească, dacă nu-1 conduce priceperea minţii şi grija veghetoare către cer- cetarea în adâncime a acestor probleme şi dacă viaţa, biciuită mereu de trăirea actuală, nu-1 face să bată la poarta acestei purităţi şi să-i atingă pragul. 2. De aceea, fiindcă văd că v-aţi oprit, nu zic în pragul acelei rugăciuni adevărate, despre care am vorbit, ci cu mâinile experienţei îi cercetaţi camerele înterioare şi o cuprindeţi cu privirea în întregime, nu cred că-mi va fi greu ca pe cei care încă şovăie la intrare să-i introduc, cu ajutorul lui Dumnezeu, în tot interiorul pentru ca să nu vă împiedice vreun obstacol să vedeţi cele ce trebuie să vi se arate. 3. Cel mai aproape de cunoaştere este cel ce ştia bine ce trebuie să cerceteze şi nu e departe de ştiinţă cel ce începe să înţeleagă ce nu ştie. De aceea nu cred că voi fi acuzat de indiscreţie şi uşurătate, dacă vă voi expune fără ocol cele tăinuite în convorbirea anterioară despre desăvârşirea rugăciunii, de vreme ce voi, care aţi ajuns la acest punct al cercetării şi preocupărilor voastre, după părerea mea, trebuie să descoperiţi singuri virtuţile rugăciunii, cu harul lui Dumnezeu şi fără ajutorul cuvântării mele. X. Aţi comparat foarte bine deprinderea rugăciunii cu învăţătura copiilor (care de altfel nu-şi pot însuşi primele cunoştinţe, nu ştiu să recunoască literele şi să le scrie cu mâna lor decât după ce s-au deprins să le deseneze, am putea spune, să le graveze pe tăbliţele de ceară, uitându-se zilnic la ele şi imitându-le), fiindcă şi în cele duhovniceşti trebuie să se dea un model la care să priviţi întotdeauna şi cu atenţie, pe care să-l învăţaţi şi să-l ştiţi temeinic, pentru a putea, prin meditaţie şi practică, să vă înălţaţi gândurile cât mai sus cu putinţă. 2. Vi se dă aşadar acest model de învăţătură şi de practică a rugăciunii pe care o căutaţi. Fiecare monah, amintindu-şi neîncetat de Dumnezeu şi alungându-şi toate preocupările străine, trebuie să mediteze, cu neobosită frământare a inimii, la acestmodel, pe care nu va reuşi să-l păstreze, dacă nu va alunga din suflet toate grijile şi ispitele trupului. Această învăţătură cum ne-a fost transmisă de puţini dintre Sfinţii Părinţi de altădată, aşa o împărtăşim şi noi numai celor ce o doresc cu înfocare. Aşadar, pentru a vă aminti întotdeauna de Dumnezeu, vi se dă această formulă de pietate de care să nu vă despărţiţi niciodată: «Doamne, vino în ajutorul meu; grăbeşte-Te Doamne, să mă ajuţi». 3. Pe drept a fost ales acest scurt verset din tot textul Scripturilor; căci el cuprinde toate sentimentele pe care le poate avea omul şi se potriveşte destul de propriu şi de bine cu orice stare şi-n orice situaţie. Se găseşte în el chemarea ajutorului lui Dumnezeu împotriva tuturor primejdiilor, se găseşte umilinţa mărturisirii evla- vioase, se găseşte scutul în faţa grijilor şi a temerilor fără număr, se găseşte recunoaşterea şubrezeniei omeneşti, încrederea mântuirii, convingerea că ajutorul Domnului este întotdeauna alături de noi. 4. Cel care-L cheamă permanent ca oblăduitor este sigur că-L are întotdeauna lingă el. Are ardoarea dragostei şi a milei, are în vedere cursele vrăjmaşe, se teme şi, împresurat de ele zi şi noapte, mărturiseşte că nu se poate salva fără ajutorul Apărătorului său. Acest verset este un zid peste care nu pot trece atacurile demonilor, o platoşă de nepătruns şi o chivară foarte puternică. Acesta nu îngăduie să-şi piardă nădejdea mântuirii, sufletelor cuprinse de nelinişte şi plictiseală, sau apăsate de gânduri triste, ci arată că Acela pe care-L cheamă le vede permanent lupta şi nu le părăseşte în chinuirile lor. 5. Acesta ne sfătuieşte ca în biruinţele duhovniceşti şi în bucuriile inimii să nu ne trufim, să nu ne îngîmfăm când suntem într-o stare bună, pe care, să recunoaştem, ne-am putea-o dobândi sau păstra fără ocrotirea lui Dumnezeu, pe care-L chemăm să vină întotdeauna şi cât mai repede în ajutorul nostru. Acest verset, zic, se constată a fi necesar şi util fiecăruia dintre noi, în orice lipsă ne-am găsi. Cel ce doreşte să fie ajutat întotdeauna şi în toate arată că nu numai în împrejurări grele şi triste, ci chiar în cele vesele şi mulţumitoare are deopotrivă nevoie de ajutorul lui Dumnezeu, Care poate face să scăpăm de cele rele şi să rămânem în cele bune, fiindcă El ştie că firea omenească, şubredă cum e nu poate trăi fără ajutorul Lui. 6. Mă tulbură patima poftei de mâncare multă, doresc mâncăruri pe care pustiul nu le cunoaşte, în singurătatea înspăimântătoare simt mirosul ospeţelor împărăteşti şi îmi dau seama că fără voia mea le doresc de aceea trebuie să spun: «Doamne, vino- mi în ajutor; Doamne, grăbeşte-Te să mă ajuţi», Sunt îmboldit să mănânc ceva înainte de ora hotărâta pentru masă şi mă străduiesc cu mare durere a inimii melesă respect măsura dreaptă şi obişnuită a cumpătării; ca teamă trebuie să strig: «Dumnezeule, vino-mi în ajutor; Doamne, grăbeşte-Te să mă ajuţi». 7. Trebuie să postesc mai aspru, pentru a lupta împotriva ispitelor trupului, dar slăbiciunea, sau boala de stomac, mă împiedică; pentru a-mi împlini o dorinţă şi pentru a lupta împotriva poftelor cărnii şi fără să ţin post, trebuie să mă rog: «Dumnezeule, vino-mi în ajutor; Doamne, grăbeşte-Te să mă ajuţi». Vine ora mesei, dar nu-mi place pâinea şi nici mâncarea pentru a împlini trebuinţele naturii; trebuie să mă rog suspinând: «Dumnezeule, vino-mi în ajutor; Doamne, grăbeşte- Te să mă ajuţi». 8. Voiesc să dau o îndreptare statornică gândurilor cu ajutorul cititului, dar mă împiedecă durerea de cap şi în cel de al treilea ceas, copleşit de somn, pun obrazul pe sfânta pagină, sau sunt împins să măresc timpul de odihnă, începându-1 mai devreme sau prelungindu-1, sau, în timpul slujbei, puterea prea mare a somnului mă face să întrerup citirea canonică a psalmilor - de asemenea, trebuie să strig: «Dumnezeule, vino-mi în ajutor; Doamne, grăbeşte-Te să mă ajuţi». În multe nopţi îmi fuge somnul şi sunt stăpânit de insomnii aduse de diavolul, astfel că mă văd obosit că n-am închis deloc ochii toată noaptea; cu suspine trebuie să mă rog: «Dumnezeule, vino-mi în ajutor; Doamne, grăbeşte-Te să mă ajuţi». 9. În lupta cu viciile, încă mă îmboldesc pe neaşteptate chemările trupului şi încearcă cu blânda mângâiere să mă atragă în timpul somnului, ispitindu-mă să le primesc; pentru ca nu cumva focul cel străin aprinzându-se să ardă florile de bună mireasmă ale neprihănirii, trebuie să strig: «Dumnezeule, vino-mi în ajutor; Doamne, grăbeşte-Te să mă ajuţi». Simt că mi s-au stins aţâţările poftelor şi că a aţipit în mădularele mele dorinţa trupului; pentru ca această virtute cu ajutorul lui Dumnezeu să dureze cât mai mult, sau să rămână în mine pentru totdeauna, trebuie să spun cu încordare : «Dumnezeule, vino-mi în ajutor. Doamne, grăbeşte-Te să mă ajuţi». 10. Sunt neliniştit şi constrâns de imboldurile mâniei, ale arghirofiliei, ale tristeţei, să întrerup starea de bunătate, pe care mi-am propus-o şi care mi-a devenit prietenă; ca să nu fiu tulburat de furie şi împins în amărăciunea fierei, cu cel mai adânc geamăt trebuie să strig: «Dumnezeule, vino-mi în ajutor ; Doamne, grăbeşte- Te să mă ajuţi». Mă ispiteşte dorinţa de mărire, glorie deşartă, trufie, şi-mi pare bine când îi văd pe alţii în nepăsare şi stare călduţă; ca să nu mă învingă această înrâurire primejdioasă a diavolului, cu inimă plecată trebuie să mă rog: «Dumnezeule, vino-mi în ajutor, Doamne, grăbeşte-Te să mă ajuţi».11. Prin umilinţă şi simplitate am învins îngâmfarea şi trufia - ca nu cumva iarăşi «să-mi vină picioarele trufiei şi să mă mişte mâna păcătosului», ca nu cumva adică să mă prăbuşesc din înălţimea victoriei mele, trebuie să strig din toate puterile: «Dumnezeule, vino-mi în ajutor; Doamne, grăbeşte-Te să mă ajuţi». Sunt fră- mântat de felurite sentimente care pribegesc uneori, nu sunt în stare să-mi strâng gândurile împrăştiate, nu pot să-mi fac rugăciunea fără să intervină sau să-mi apară în minte chipuri, vorbe sau fapte fără rost şi mă simt copleşit de atâta deşertăciune, cu sufletul atât de gol şi de sterp, încât îmi dau seama că nu se zămislesc în inima mea simţiri duhovniceşti şi generoase ; ca să merit a mă curăţi de solzii aceştia ai sufletului, de care nu mă pot scăpa gemetele şi suspinele, în chip necesar voi striga: «Dumnezeule, vino-mi în ajutor; Doamne, grăbeşte-Te să mă ajuţi». 12.Simt că am dobândit iarăşi drumul drept al sufletului, statornicia cugetărilor, vioiciunea inimii, cu o bucurie de nespus şi cu înălţarea inimii până la primirea în ea a Duhului Sfânt, că din prisosul de bogăţie duhovnicească am din belşug descoperirea înţelesurilor celor mai sfinte, înainte cu totul ascunse pentru mine, datorită iluminaţiei venite pe neaşteptate de la Dumnezeu ca să merit să rămân cât mai mult timp în această stare, trebuie să am grijă şi să strig de fiecare dată: «Dumnezeule, vino-mi în ajutor, Doamne, grăbeşte-Te să mă ajuţi». 13. Împresurat de frică de demoni din timpul nopţii, înspăimântat de fantomele duhurilor necurate, stăpânit de groază şi hărţuit, mi se duce nădejdea mântuirii; refugiindu-mă în postul salvator al acestui verset, voi striga din toate puterile: «Dumnezeule, vino-mi în ajutor, Doamne, grăbeşte-Te să mă ajuţi». Când iarăşi mângâiat de Domnul şi însufleţit de venirea Sa mă voi simţi înconjurat ca de nenumărate mii de îngeri, astfel încât să îndrăznesc să-i atac şi să-i provoc la luptă pe cei de care înainte mă temeam mai rău decât de moarte şi a căror atingere şi vecinătate o simţeam cu toată cutremurarea minţii şi a trupului; pentru ca să rămână, cu harul lui Dumnezeu, cât mai îndelung în mine vigoarea acestei statornicii, trebuie să strig din toate puterile mele: «Dumnezeule, vino-mi în ajutor, Doamne, grăbeşte-Te să mă ajuţi». 14. Astfel, rugăciunea cu acest verset trebuie rostită neîncetat, pentru ca în înfrângeri să ne ridicăm, iar în biruinţe să fim păziţi şi să nu ne trufim. Meditaţia la acest verset, zic, să fie în sufletul tău neîntreruptă. în orice lucrare, la slujbă, pe drum, să nu încetezi a-1 cânta. La el să meditezi şi când adormi, şi când mănânci, şi în cele mai mărunte trebuinţe ale tale. Această formulă mântuitoare, pentru tine necesară ca bătăile inimii, nu numai că te va păzi neatins de năvala demonilor, dar chiar te va conduce, spălat de viciile molipsitoare şi pământeşti, către acele ţinuturi nevăzute şi cereşti, şi te va înălţa la acea ardoare a rugăciunii, pe care puţini o cunosc şi nimeni n-o poate exprima în cuvinte. 15. Să te fure somnul meditând la acest verset şi, format în exerciţiul lui ne- întrerupt, chiar şi în somn să te obişnuieşti a-1 cânta. Când te trezeşti, acesta să te întâmpine cel dintâi, acesta, s-o ia înaintea tuturor cugetărilor din stare de veghe, acesta să te aşeze în genunchi când te ridică din pat, şi de aici mai departe să te conducă la toate treburile şi lucrările, acesta să te urmărească în tot timpul. La acesta vei medita, potrivit învăţăturii legiuitorului Moise «şezând în casă şi mergând pe drum», dormind şi fiind treaz. Pe acesta îl vei scrie pe buzele tale, pe acesta îl vei aşeza pe pereţii casei tale şi înlăuntrul pieptului tău, astfel încât să-ţi fie cântare obişnuită şi când te aşterni pe rugăciune, şi când te ridici, iar când pleci după toate cele trebuitoare vieţii să-ţi fie rugăciune vie şi permanentă. XI. Această formulă s-o păstreze neîntrerupt mintea, până ce, întărită prin folosirea ei neîncetată şi prin permanentă meditaţie, va respinge şi va îndepărta mulţimea şi prisosul tuturor cugetărilor, şi astfel, restrânsă la simplitatea acestui verset, va ajunge cu uşurinţă la acea fericire care deţine locul întâi între celelalte fericiri evanghelice. Căci se spune: «Feliciţi cei săraci cu duhul, că a lor este Împărăţia Cerurilor». În acest chip va fi sărac oricine şi distingându-se întru astfel de sărăcie, va îndeplini acel cuvânt profetic : «Cel sărac şi lipit va lăuda numele Domnului». 2. Într-adevăr, care sărăcie poate fi mai mare, sau mai sfântă, decât a aceluia care, ştiindcă n-are nici o pază, nici o putere, cere ajutor zilnic din bunăvoinţa altuia şi înţelegând că viaţa şi fiinţa sa sunt susţinute în fiecare moment de ajutorul dumnezeiesc, mărturiseşte pe drept că el este un cerşetor al Domnului, strigând către El cu simplitate în fiecare zi: «Eu sunt cerşetor şi sărac - Domnul mă ajută». Şi aşa, iluminat de Dumnezeu, şi ridicându-se la acea ştiinţă de multe forme, el poate începe de aici încolo să se împărtăşească din tainele măreţe şi sfinte, potrivit acestor cuvinte ale profetului: «Munţii înalţi sunt pentru cerbi, iar piatra este ascunziş pentru dihori». 3. Aceste cuvinte se potrivesc destul de bine ca înţeles cu ceea ce am spus, prin aceea că oricine stăruie în simplitate şi nevinovăţie n-are nimic vătămător sau primejdios. Cel mulţumit cu simplitatea sa nu doreşte decât să nu fie pradă celor ce-i întind curse. Ca un fel de dihor spiritual, care se acoperă cu veşmântul acelei pietre evanghelice, adică întărit cu amintirea patimilor Domnului şi cu meditaţia neîncetată asupra versetului spus mai înainte, el este ferit de cursele duşmanului primejdios. Despre aceşti dihori spirituali se spune şi în Proverbe: «Dihorii, neam slab, care-şi clădesc în stânci locaşul lor». 4. Şi într-adevăr, ce este mai slab decât un creştin, ce este mai neputincios decât un monah, căruia nu numai că nu-i sunt la îndemâna mijloace de a se răzbuna împotriva injuriilor, dar nu i se îngăduie nici măcar să-i răsară înlăuntrul sufletului vreun sentiment uşor şi tăcut de nemulţumire ? Oricine, pornind de la această stare, nu numai că are în stăpânire simplitatea nevinovăţiei, dar chiar este întărit cu virutea dreptei judecăţi, devenind nimicitor al şerpilor veninoşi şi având pe satana strivit sub picioarele sale. Ajuns cu repeziciunea minţii un fel de cerb spiritual, el va paşte în munţii profeţilor şi ai apostolilor, adică se va hrăni cu cele mai înalte şi mai sublime învăţături ale acestora. Întreţinut cu astfel de hrană, primind în sine şi simţămintele din psalmi, va începe să cânte psalmii sau să-i spună ca şi cum ar fi compuşi de el, nu de profet, ca pe o rugăciune proprie, pornită din adâncul inimii, sau să-i socotească adresaţi lui, ştiind că ideile lor nu s-au îndeplinit numai prin profet, sau în profet, ci se îndeplinesc zilnic în el. 5. Atunci Scripturile sfinte ne arată mai limpede şi într-un fel atunci li se deschid vinele şi măruntaiele învăţăturii lor, când experienţa noastră nu numai că-şi însuşeşte, dar înţelege oarecum mai dinainte cuprinsul lor, iar înţelesul cuvintelor ni se deschide nu prin expunere, ci prin dovezi. Noi, având acelaşi sentiment al inimii, cu care este cântat sau compus psalmul, devenim într-un fel autori ai lui, mergând cu înţelegere înaintea lui şi nu după el, adică prinzându-i sensul înaintea citirii cuvintelor şi frazelor din care este alcătuit. Când cântăm ne vin în minte cele ce s-au petrecut sau se petrec cu noi zilnic, ce ne-a adus grija sau nepăsarea noastră, ce ne-a dăruit Providenţa divină sau ce pierderi am avut din înşelăciunea diavolului, cum ne-a sustras uitarea de la anumite îndatoriri, cât rău ne-a făcut şubrezenia noastră omenească sau neştiinţa, de toate acestea ne amintim în timpul cântării psalmilor. 6. În ei găsim exprimate toate sentimentele, pe care, văzându-le ca-ntr-o oglindă, le cunoaştem mai bine, pe măsură ce ne-au fost prilejuite, şi astfel le simţim ca pe cele văzute şi pipăite de noi, iar nu ca pe cele auzite de la cei ce ne învaţă despre ele, ca şi cum noi înşine le naştem în adâncul inimii noastre, fiind oarecum sădite în noi, pătrunzându-le sensul nu din citirea textelor, ci din experienţa de mai înainte. În felul acesta mintea noastră va ajunge la acea puritate a rugăciunii, despre care am vorbit în cuvântarea anterioară, pe cât m-a ajutat Domnul. în timpul adevăratei rugăciuni nu vedem şi n-auzim pe nimeni, fiindcă ea ţâşneşte din mintea noastră înflăcărată de o pornire de nespus a inimii şi de înălţarea duhului. în această stare, fără să mai simtă sau să mai audă ceva din afară, sufletul nostru se dăruieşte în gemete şi suspine lui Dumnezeu. XII.Ghermanus: Socotesc că ne-ai explicat destul de clar şi pe înţeles nu numai tradiţia dar şi perfecţiunea acestei discipline spirituale pe care am cerut-o. Căci ce poate fi mai desăvârşit şi mai înălţător decât să îmbrăţişezi într-o meditaţie atât de cuprinzătoare nădejdea noastră în Dumnezeu şi, prin folosirea unui singur verset, trecând peste hotarele tuturor celor văzute, să închizi cumva, într- o scurtă expunere, sentimentele tuturor rugăciunilor ? De aceea te rugăm să ne mai explici încă ceva şi anume cum am putea păstra în chip statornic acest verset pe care ni l-ai dat ca pe o formulă, pentru ca, aşa cum suntem eliberaţi, prin harul lui Dumnezeu, de nimicurile cugetărilor lumeşti, la fel să le păstrăm fără schimbare pe cele duhovniceşti. XIII. Ori de câte ori mintea noastră se opreşte asupra unei părţi dintr-un psalm, pe nesimţite trece de la acea parte, fără să-şi dea seama cum, la alt text din Scriptură. Şi când a început să se adâncească în el, înainte de a-1 parcurge în întregime, un alt text îi apare în minte, care-i îndepărtează atenţia de la cel de mai înainte. Apoi şi de la acesta fug gândurile, şi aşa întotdeauna sufletul trece de la un psalm la alt psalm, de la textul Evangheliei sare la citirea Apostolului, iar de la acesta la profeţi, şi chiar dacă se opreşte la unele povestiri duhovniceşti, pribegeşte fără oprire şi fără ţel prin tot corpul Scripturilor. Neputând să respingă sau să reţină ceva după propria sa voinţă şi nici să termine ceva cu deplină judecată şi examinare, el devine numai un debitor al sensurilor spirituale, rămâne mereu la început şi n-ajunge să le stăpânească şi să le frământe în chip creator. 2. Astfel mintea, mereu în mişcare şi cutreier, chiar şi în timpul slujbelor umblă pe multe cărări, parcă ar fi beată, neîndeplinind cu competenţă nici o îndatorire. De pildă, când. se roagă, se duce cu gândul la vreun psalm sau la vreo lectură, când cântă, se gândeşte la altă idee din textul aceluiaşi psalm, când citeşte, îşi aminteşte de ceea ce a făcut şi trebuie să mai facă. Şi în acest mod, nereţinând şi nelăsând la o parte nimic în chip disciplinat şi necesar, pare a alerga la întâmplare, neavând puterea să se oprească şi să rămână mai mult asupra celor ce-i aduc mulţumire. 3. Deci ne este trebuincios înainte de toate să cunoaştem cum putem îndeplini în mod desăvârşit îndatoririle duhovniceşti, sau păzi neschimbat acest verset pe care ni l-ai dat ca formulă, pentru ca simţirile noastre de la început şi până la sfârşit să se desfăşoare nu în neorânduială, ci după propria noastră voinţă. XIV. Isaac: Deşi gândesc că am vorbit destul asupra acestei probleme cât timp am discutat despre starea rugăciunii, totuşi, fiindcă-mi cereţi să repet aceleaşi lucruri,mă voi ocupa pe scurt de întărirea sufletească. Există trei mijloace care fac ca mintea rătăcitoare să fie statornică: şi anume: vegherea, meditaţia şi rugăciunea, care dau sufletului tărie şi stabilitate, dacă stăruim asupra lor şi le îndeplinim fără încetare. 2. Acestea totuşi nu vor putea avea vreo înrâurire prin opere de arghirofilie, ci numai dacă, dedicaţi permanent şi fără preget activităţii sfinte a schimniciei, vom părăsi cu desăvârşire toate grijile şi preocupările vieţii prezente, ca să putem îndeplini acea sarcină apostolică: «Rugaţi-vă fără încetare». Foarte puţin se roagă cel ce îndeplineşte această îndatorire numai în timpul în care-şi îndoaie genunchii. Şi niciodată na se roagă cel care e cu genunchii îndoiţi, dar cu gândurile aiurea, şi nu la rugăciune. De aceea, cum vrem să fim găsiţi când ne rugăm, aşa se cade să fim şi înainte de timpul rugăciunii. În chip necesar mintea se pregăteşte dinainte pentru rugăciune şi pe cel ce se roagă îl înalţă la cele cereşti, sau îl coboară la cele pământeşti gândurile pe care le-a avut înainte de rugăciune. 3. Până aici şi-a depănat părintele Isaac a doua expunere despre calitatea rugă- ciunii, iar noi l-am ascultat înmărmuriţi. Admirând şi dorind să păstrăm cu toată puterea îndrumările lui despre meditaţia asupra acelui verset spus mai înainte, învăţătura pe care ne-a dat-o pentru a fi reţinută de începători ca informaţie noi o credem cuprinzătoare şi uşoară. Dar ne-am dat seama că respectarea ei este mai grea decât acea osteneală a noastră de mai înainte, prin care de obicei treceam prin tot corpul Scripturilor în mod cu totul superficial şi fără stăruinţă. Totuşi am înţeles bine că nimeni nu este înlăturat de la desăvârşirea inimii din cauza inculturii sale şi că înapoierea rustică nu este o piedică în a obţine curăţia inimii şi a sufletului, pe care o pot dobândi cu prisosinţă toţi, dacă-şi păstrează întotdeauna sănătos şi întreg gândul către Dumnezeu prin meditaţia asupra acestui verset. Partea a II-a - Convorbirile XI-XVII Introducerea la partea a II-a a «Convorbirilor duhovniceşti»La începutul acestei părţi constatăm că Sfântul Casian a separat ultimele două părţi anunţate odată cu publicarea primelor zece Convorbiri duhovniceşti ale sale, care au format volumul al II-lea. Noi vom păstra această împărţire a sa, care face pe de o parte o deosebire între primele zece convorbiri şi celelalte, iar pe de alta le distinge şi pe cele patrusprezece care urmează în două grupe, încununate fiecare cu un prolog sau prefaţă. Punctul de plecare al acestor deosebiri ar consta în ceea ce caracterizează cele trei părţi, care ar ţine separate pe primele zece «Convorbiri» şi ar uni pe cele care urmează, aşa cum vom arăta pe scurt în această expunere preliminară a părţii a doua; ea ar justifica o distincţie a ultimelor două părţi, fără însă să le separe, Repetăm unele lucruri, pentru a preciza că specialiştii au arătat că primele zece Convorbiri (din volumul precedent) formează un adevărat mic tratat de de- săvârşire (duhovnicească). Ei evidenţiază problemele care interesează cel mai mult, din punctul de vedere al trăirii mistice în aceste prime zece (I-X) Convorbiri, pe care le amintim aici pe scurt pentru a face legătură cu cele ce urmează în acest nou volum: Eforturile călugărului tind spre Împărăţia Cerurilor şi mijloacele sunt curăţia inimii, caritatea şi contemplaţia (convorbirea I). Într-o viaţă eremitică caracterizată printr-o luptă grea devine necesară discreţia, care ne fereşte de excese în ucenicie prin deschiderea inimii şi supunere faţă de cei bătrâni (II). Renunţarea caracterizează viaţa monastică după Sfântul Casian; ea este biruinţa duhului asupra cărnii printr-o luptă continuă (III-IV). Ea mai aduce şi oprirea păcatelor (V) şi rezistenţa la grele încercări (VI) şi la demoni, descrişi în amănunt (VII-VIII). Caritatea şi curăţia inimii se manifestă prin contemplare şi desăvârşirea monahului constă într-o rugăciune neîntreruptă (IX şi X). Cu aceasta cele zece Convorbiri au pornit de la năzuinţele supreme duhovniceşti pentru ca să ajungă tot la ele la sfârşit. Sfântul Casian nu le-a socotit însă încheiate. El anunţă încă două cicluri, cu care să le completeze, dintre care unul (XI-XVII) va fi caracterizat prin probleme mult discutate în vremea sa, iar celălalt (XVIII-XXIV), va cuprinde chestiuni specifice, care interesează mai ales pe pustnici, care sunt invitaţi să le adâncească.Trecând la prezentul volum, al treilea, vedem că în partea a doua a Convorbirilor (XI-XVII), se' discută mai întâi desăvârşirea duhovnicească (XI), apoi urmează castitatea (XII), apărarea dumnezeiască (har şi libertate - XIII), ştiinţa spirituală sau contemplativă (XIV) şi harismele dumnezeieşti (XV), prietenie (XVI) şi angajamente (XVII). În partea a III-a (Convorbirile XVIIII-XXIV), se începe cu diferitele categorii de monahi (XVIII), şi se continuă cu comparaţia vieţii obşteşti cu aceea a sihaştrilor (XIX), cu pocăinţa şi semnul iertării (XX), despre bucuria Cincizecimii (XXI), dspre tulburările din timpul nopţii (XXII), despre neputinţa de a nu păcătui pe pământ (XXIII) şi despre mortificare (XXIV). Rezumatul şi traducerea pe vor da fondul celor sistematizate în prefaţa noastră. Sfântul Casian nu a dat acestor Convorbiri nici o formă didactică, nici una siste- matică, ci pur şi simplu vorbirea inspiraţilor Părinţi ai pustiei către ascultătorii «ale căror dorinţe arzătoare vor fi împlinite astfel», cum vom citi în prologul celei de a două părţi; aceeaşi bucurie o vor avea şi cititorii creştini de azi. Prefaţa Sfântului Casian la partea a doua a «Convorbirilor duhovniceşti» (XI- XVII) este o scrisoare care o însoţeşte. Ea este adresată lui Honorat, întemeietorul şi întâiul stareţ al Mânăstirii din Lerini, apoi Episcop de Arles, mort în 428. Euher, călugăr din Lerini, apoi sihastru, a devenit în cele din urmă Episcopul Lyonului către 435. Primele două volume publicate de Sfântul Casian au produs un entuziasm nespus la cititorii lor. Aceasta ne explică apărarea îndârjita pe care i-o va face Sfântul Casian şi în viaţă şi după moartea lui, prin fapte şi scrieri împotriva detractorilor săi augustinieni. Iată cuvintele cu care-i salută Sfântul pe aceşti doi prieteni: El constată întâi că Părinţii pustiurilor, «oamenii sublimi de la care am primit mai înainte principiile vieţii anahorice vă înflăcărează de un entuziasm viu». Ca urmare Honorat a înfiinţat o mânăstire la Lerini, transmiţându-le învăţătura acelora prin propria lui viaţă. Iar Euher a făcut planul de a se duce în Egipt, ca să vadă minunile de acolo cu ochii lui, «ca o turturică curată, către acele ţinuturi vestite pe care le vede aşa de aproape soarele dreptăţii şi unde virtuţile dau din belşug roadele lor coapte». Sfântul Casian constată de asemenea, că cele două volume dintii au aprins cititorilor săi o dorinţă mai mare de a le continua, pe care o satisface cu aceste şapte Convorbiri cu trei Părinţi din altă pustie. Şi dacă nici acestea nu le vor puteapotoli setea, «alte şapte Cuvântări... gândesc că vor satisface dorinţele voastre arzătoare». Întâia convorbire cu stareţul Cheremon - (a XI-a) – Despre desăvârşire Are loc în pustia Panephysis, unde locuiau cei trei sfinţi sihaştri: Cheremon, Nesteros şi Iosif (pe nuumele cărora sunt cele şapte Convorbiri din această parte a doua). Primul a fost recomandat Sfinţilor Casian şi Gherman de Episcopul Arhebius, fiind de o înţelepciune şi învăţătură rară, deşi depăşise o sută de ani şi având autoritatea vieţii sale sfinte. După un şir de învăţături minunate, el a revenit la învăţătura apostolică despre cele trei mari virtuţi - credinţa, nădejdea şi dragostea - apoi el le-a amintit că sunt trei şi motivele de a se stăpâni de la păcate: teama de muncile iadului şi de legile pământeşti, nădejdea şi dorinţa de Împărăţia Cerurilor. Starea de desăvârşire a dragostei ne este cu puţintă după ce am depăşit pe aceea de teamă, aşa încât să nu ne mai supunem la rău, nu de teama de rău, ci din dragostea de bine. Aşa trecem de la condiţia de rob, cu teama de stăpân, la dragostea de fii ai Aceluia, al cărui chip şi asemănare le purtăm, năzuind neîncetat spre desăvârşirea, prin care ne rugăm pentru cei ce ne prigonesc, iubim pe duşmani şi facem bine, ferindu-ne de păcate de moarte. Printre feluritele trepte de desăvârşire intră şi unele feluri de teamă, după cum există şi o desăvârşire a dragostei trupeşti, care se înalţă la prihănire. În noaptea următoare va urma Convorbirea a doua cu Sfântul Cheremon (a XII-a) despre neprihănire (castitate). Sfântul Apostol Pavel ne cere să mortificăm «trupul păcatului» prin râvna unei sfinţenii desăvârşite, înţelegând prin acest trup al păcatului o creaţie a noastră : «Mortificaţi membrele voastre care sunt pe pământ: desfrânarea, necurăţia, pofta, dorinţa cea rea şi lăcomia, care este o slujire la idoli». Virtutea desăvârşită implică răbdarea foamei, setei, veghea, munca neîntreruptă şi osteneala citirii cărţilor sfinte şi plantează în locul lor bucurii duhovniceşti. Starea din timpul somnului depinde de cea de veghe. Adevărata castitate părăsind cu dispreţ dorinţele trupeşti năzuind neîncetat spre sfinţenia, «cu pornirile de foc ale inimii şi mângâierile nespuse şi neauzite» ale harului dumnezeiesc. Nu se poate stabili un timp pentru o prefacere duhovnicească, fiindcă ea depinde de particularităţile sufleteşti şi de voinţa celui ce năzuieşte la ea şi mai ales de îndurarea dumnezeiască, dar se vorbeşte de şase luni şi nu din proprie osteneală şi pricepere.Cu aceasta se trece la a treia Convorbire duhovnicească a Părintelui Cheremon «despre ocrotirea dumnezeiască» (a XIII-a Convorbire). Această «Convorbire...» a fost rezumată în prefaţă, aşa încât nu ne rămâne decât să amintim câteva puncte şi concluzia ei. Am amintit că la această Convorbire Sfântul Casian «plecând de la manifestările uriaşe, ascetice ori mistice ale spiritualităţii anahoretice, manifestă importanţa acestor jertfiri de sine după modelul Domnului, pentru a ajunge la unirea cu El în rugăciunea neîntreruptă, dragoste şi contemplare. Atât în Convorbirea a III-a cât şi aici în a XIII-a, 7. Sfântul Casian aminteşte manifestarea unui început de bunăvoinţă, care porneşte de la un sâmbure, o sămânţă bună rămasă în om după cădere (Rom., 2,14-16 - Convorbirea a XIII-a 8), pe care Dumnezeu o luminează şi o dezvoltă spre mântuirea noastră (Rom. 10, 20-21 ; Îs. 65, 1-2). Aşa cooperează libertatea omenească cu harul dumnezeiesc - fapt tăgăduit de augustinieni, care cred că prin cădere omul a pierdut putinţa de mântuire, care acum se realizează numai prin predestinaţie. Această învăţătură greşită, susţinută numai de Reformaţii calvinişti, este aprobată de unii teologi romano-catolici - împotriva învăţăturii Bisericii lor - deşi este condamnată de întreaga Biserică veche - pentru care aceşti teologi romano-catolici disidenţi au denunţat pe unii dintre marii Sfinţi Părinţi răsăriteni, ca Sfântul Ioan Hrisostomul, alături de Sfântul Ioan Casian, de semi-pelagianism şi deşi conciliul particular al Bisericii apusene de la Oranges, care a proclamat această condamnare în anul 529, a fost aprobat de-abia în secolul al XVII-lea, tot de un conciliu particular al Bisericii apusene. Ne mărginim să expunem aici concluzia Convorbirii a XIII-a (XVII, 4-5) care este cea mai lungă din această colecţie: «Toţi Părinţii drept credincioşi care au învăţat desăvârşirea inimii nu din ceartă deşănţată a cuvintelor, ci din fapte şi din ex- perienţă, spun că lucrarea darului dumnezeiesc constă în primul rând în aceea că fiecare este înflăcărat de dorinţa a tot ceea ce este bine, dar că depinde de libertatea noastră de alegere să înclinăm într-o parte sau în cealaltă, în al doilea rând harul dumnezeiesc este cel prin care pot fi traduse în fapte virtuţile, dar aşa încât să nu se nimicească puterea liberei voinţe, iar în al treilea rând depinde de darurile lui Dumnezeu să se stăruie în virtuţile dobândite, dar tot aşa încât libertatea să nu se simtă robită. Astfel trebuie să credem că Dumnezeu săvârşeşte toate în toţi, în- drumându-ne, ocrotindu-ne şi apărându-ne, fără însă să înlăture libertatea voinţei, pe care El Însuşi ne-a dăruit-o. Dacă se pare că se împotriveşte acestui înţeles ceva cules prin dibăcie, prin judecată şi dovedire omenească, trebuie mai degrabă să ne ferim decât să distrugem credinţa, căci nu meritămcredinţa din înţelegere, ci înţelegerea din credinţă precum este scris: «Dacă nu veţi crede, nu veţi înţelege», fiindcă nu se poate înţelge pe deplin nici de simţire, nici de judecata omenească în ce chip pe de o parte Dumnezeu lucrează toate în noi, iar pe de altă parte se atribuie totul liberei voinţe». Prima Convorbire cu Părintele Nesteros «despre ştiinţa duhovnicească» (a XIV-a), începe prin a afirma că această ştiinţă se compune din două părţi: Una este practică şi constă din rânduieli şi curăţirea de păcate, iar cealaltă este teoretică şi constă în contemplarea celor dumnezeieşti şi în cunoaşterea înţelesurilor celor mai sfinte. Multe sunt căile Domnului şi nu ne putem toţi ridica pe aceleaşi culmi. Ştiinţele teoretice sunt două şi anume: Interpretarea istorică şi înţelegerea duhovnicească; iar ramurile ştiinţei duhovniceşti sunt trei: tropologică, alegorică şi anagogică. Numai cel grabnic la ascultare şi zăbavnic la vorbire va pătrunde adânc în ştiinţa duhovnicească prin curăţia minţii şi iluminarea Duhului Sfânt. Plinătatea ştiinţei istorice şi a celei duhovniceşti va aduce odată cu memorizarea Sfintei Scripturi neîntreruptă, părăsirea gândurilor vătămătoare şi pătrunderea adâncă a înţelesurilor ei ascunse; căci Scripturile se înnoiesc astfel şi frumuseţea lor se măreşte din ce în ce pentru cel ce progresează mereu în curăţia duhovnicească. Se cere aceeaşi stăruinţă şi preocupare la citirea Sfintelor Scripturi,. ca şi cele manifestate la studiile şi lecturile lumeşti, dar cu suflet curat. Căci ştiinţa duhovnicească rămâne apanajul celor curaţi. Cititorilor necuraţi ai Scripturilor li se aplică proverbul din Pilde (11, 22): «Inel de aur în ritul porcului». Apostolul neamurilor descrie astfel virtuţile prin care se ajunge la ştiinţa duhovnicească: «În vegheri, în posturi, în curăţie, ştiinţă, îndelungă răbdare, în bunătate, în Duh Sfânt, în dragoste ne- făţarnică» (II Cor. 6, 5-6). Iar cele învăţate prin citit să nu fie predate celor necuraţi; învăţătura duhovnicească poate rămâne nerodnică, fiind neconvingătoare din pricină că cel ce o răspândeşte n-o trăieşte sau fiindcă cei chemaţi au inimi împietrite în păcate. În noaptea următoare Sfântul Nesteros va expune în a doua Convorbire învăţătura despre harismele dumnezeieşti (Conv. a XV-a). El a amintit ascultătorilor că harul duhovnicesc al minunilor se manifestă în trei feluri: 1. Prin vindecări; 2. prin cei care zadarnic încearcă să vindece, lipsindu-le credinţa ori lor, ori celor bolnavi şi 3. în sfârşit, prin cei nelegiuiţi, săvârşitori ai unor lucruri minunate şi socotiţi cuvioşi şi slujitori devotaţi ai lui Dumnezeu, dar în realitate fiind instrumente ale demonilor, care înşeală pe credincioşi, prin semne şi minuni false şi proorocii mincinoase. Desăvârşirea se manifestă nu prin minciuni, ci prin dragostea curată,aceasta fiind ştiinţa practică, propovăduită de Apostolul neamurilor şi practicată de Sfinţii Părinţi. Astfel, Sfântul Macarie, vieţuitor în pustietatea Schiturilor, n-a primit să învieze un mort, decât ca să ruşineze pe un eretic, care tulburase pe drept- credincioşii din regiune cu învăţătura mincinoasă a lui Eunomin. Aşa a procedat şi proorocul Ilie altădată, cerând foc din cer asupra jertfelor de pe altar şi Părintele Avraam, vindecând femeia care alăpta copilul muribund şi pe un schilod. Cei ce săvârşesc asemenea semne şi minuni nu-şi atribuiau merite, ci manifestau milă şi puterea Domnului; iar pe cei lăudaţi pentru săvârşirea fără îndeplinirea condiţiilor lor dumnezeieşti îi supuneau judecăţii. Cel ce urmează pe Hristos cel blând şi smerit cu inima, săvârşeşte sau nu, fără să se îngîmfe, toate minunile, pe care le-a săvârşit Hristos, podoaba lui unică fiind viaţa curată în plinătatea dragostei dumnezeieşti. Lupta împotriva propriilor păcate este mai de lăudat decât scoaterea demonilor din alţii. Să preferăm, deci, curăţia lăuntrică a vieţii noastre acelei slave, care se înfăptuieşte numai cu puterea lui Dumnezeu. Ca o confirmare a celor expuse, Sfântul Nesteros aminteşte ispita Sfântului Pafnutie, prin care acest vestit luptător al lui Hristos a demonstrat că e mai mare virtute şi mai sublim har să stingi pofta lăuntrică a cărnii, decât să învingi cu puterea lui Dumnezeu atacurile demonilor, sau să le alungi din trupurile stăpânite de ei prin chemarea numelui Său. A urmat întâia Convorbire cu Părintele Iosif din Thmuis (a XVI-a) «despre prietenie». El a făcut o analiză duhovnicească biblică, foarte subtilă, a legăturilor dintre fraţii creştini, începând cu lauda prieteniei dintre, Sfinţii Casian şi Gherman. Prietenia adevărată se bazează, a spus el, pe unitatea de virtuţi, de voinţă şi de duh, căci temelia ei este desăvârşirea, Căreia îi face analiza. Nimic nu e mai presus de dragoste şi mai prejos de supărare. Să ne ferim şi de dezbinările trupeşti şi de cele duhovniceşti, menţinând dragostea, care este însuşi Dumnezeu prin Duhul, care locuieşte în noi şi chiar în duşmanii noştri, dar mai ales pentru cei de o credinţă cu noi. După aceasta, Părintele Iosif a dat câteva exemple în care unii fraţi înlocuiesc căinţa prin cântare, pentru supărarea adusă fraţilor în Hristos; alţii rabdă supărările mirenilor dar nu pe ale fraţilor monahi; refuză să le vorbească, ajunează în supărare spre placul demonilor, întorc prefăcuţi obrazul celui ce i-a lovit, neparticipînd astfel la suferinţa semenului şi nevoind a-1 potoli în slăbiciunea lui. Căci cel slab aşteaptă şi trebuie ajutat; iar mânia se potoleşte cu încetul prin smerenie, fiind, învinsă prin dragoste şi înţelepciune. Prietenia este asigurată de bune obişnuinţe şi virtuţi, iar nu de jurăminte false, a sfârşit Părintele Iosif.A urmat a doua convorbire cu Părintele Iosif (Conv. a XVII-a), «despre hotarele cuvântului dat». A doua învăţătură mult discutată şi osândită, ca şi aceea din a XIII-a Convorbire, de augustinieni este aceasta. Iată împrejurările formulării ei: Dorinţa de a trăi mai departe în pustia Egiptului, printre anahoreţii de acolo, a făcut pe Sfinţii Casian şi Gherman să nu se mai întoarcă la Betleem, călcând astfel angajamentul luat la plecare faţă de conducătorii de acolo. Este motivul tristeţii copleşitoare, dezvăluită Părintelui Iosif, a cărui hotărâre o vor primi cu deplină supunere. Întoarcerea i-ar împiedica să mai revină în Egipt - ceea ce ar fi o pierdere dezastruoasă pentru viaţa lor duhovnicească. Sfântul Iosif a analizat profund situaţia, spunând că suntem datori să îndeplinim ceea ce am făgăduit; de aceea să ne ferim de a lua angajamente pripite. În cazul de faţă, să se calculeze hotărârea cu cele mai puţine pagube din punct de vedere spiritual: O minciună care ar putea fi iertată fără pagubă, sau revenirea într-o mănăstire cu o vieţuire de nivel spiritual scăzut. Trebuie să avem în vedere intenţia cu care s-a luat o hotărâre şi nu urmarea ei, încă necunoscută. Exemplele din Vechiul Testament - numeroase, de altfel - îngăduie ambele interpretări, având în vedere numai planul dumnezeiesc urmărit, pe când Noul Testament interzice categoric minciuna. Totuşi, zice Părintele Iosif, să nu ne îndîrjim în menţinerea unui cuvânt dat, dacă acesta ar aduce urmări catastrofale (fiindcă este cuvânt omenesc, nu dumnezeiesc). Stareţul Piamun, de pildă, a ascuns Virtutea înfrânării sale. Unele angajamente sunt hotărâri tainice, pe care le păstrează monahul. În ce priveşte cele trebuincioase vieţii să nu se ia nici un angajament. Sub stăpânirea unei smerenii unice şi tulburătoare, Sfântul Casian încheie a doua parte a «Convorbirilor duhovniceşti» cu acest apel către cititori: «Rog, aşadar, pe toţi cei cărora le vor cădea în mâini aceste osteneli ale mele, să ştie că tot ce le va plăcea aparţine cuvioşilor Părinţi, iar ceea ce nu-i va mulţumi îmi aparţine mie», după ce a declarat că pentru el «este mai mare grijă de a fi de folos decât de a fi lăudat». Prefaţa Sfântului Casian Mulţi dintre cuvioşii care se sârguiesc după exemplul vostru, o, prea cucernici fraţi Homoratus şi Eucherius, doresc să ajungă la virtutea desăvârşirii voastre, care străluciţi cu admirabilă lumină, ca o uriaşă făclie, în această lume. Totuşi, voi sunteţi înflăcăraţi de atâta admiraţie faţă de acei virtuoşi bărbaţi, de la care am primit cele dintâi învăţături ale sihăstriei, încât unul dintre voi, conducător al uneimari comunităţi de fraţi, doreşte ca turma sa, care este instruită privind zilnic sfânta voastră viaţă, să fie formată şi în preceptele acelor părinţi, iar celălalt a voit să vină în Egipt ca să se clădească sufleteşte sub oblăduirea aceloraşi părinţi. De aceea a părăsit provincia amorţită de asprimea frigului din Gallia, zburând ca o turturea foarte nevinovată spre aceste ţinuturi îmbelşugate de roadele coapte ale virtuţii, pe care le priveşte de aproape soarele dreptăţii. 2. Puterea dragostei m-a împins ca, răspunzând dorinţei unuia şi ferindu-1 de osteneală pe celălalt, să-mi iau asupră-mi sarcină grea de a scrie, pentru ca celui dintâi să-i crească autoritatea în faţa copiilor săi sufleteşti, iar pe cel de-al doilea să-1 scutesc de trebuinţa unei călătorii atât de primejdioase. Astfel, fiindcă n-au putut fi mulţumitoare pentru credinţa şi căldura voastră nici acele Instituţii călugăreşti, pe care le-am scris, aşa cum am putut, în douăsprezece cărţulii către episcopul de fericită amintire Castor, nici cele zece cuvântări către părinţii care locuiesc în pustiul Scitium, pe care le-am scris din îndemnul prea cuvioşilor episcopi Helladius şi Leontius, acum, ca să se cunoască şi motivul drumului nostru, am crezut că trebuie redate în acelaşi stil şapte convorbiri cu primii trei sihaştri pe care i-am vizitat într-un alt pustiu. Doresc ca prin acestea să suplinesc cele ce au fost greu înţelese, sau lăsate la o parte, în lucrările noastre trecute despre desăvârşire. 3. Dacă ele nu vor putea să potolească sfânta voastră sete de învăţătură, alte şapte cuvântări, care urmează să fie trimise către cuvioşii care trăiesc în Stoechade, vor îndeplini, precum cred, dorinţa voastră arzătoare. XI. Prima convorbire cu părintele Cheremon - Despre desăvârşire I. Pe când ne găseam în mânăstirea din Syria, după ce am căpătat primele elemente de credinţă, înaintând în cunoştinţe, am început să ne dorim un mai mare har al desăvârşirii. Ne-am hotărât să plecăm pe dată în Egipt şi astfel că am intrat în cel mai îndepărtat pustiu al Thebaidei să vizităm pe cei mai mulţi dintre cuvioşii al căror renume li-1 răspândise zvonul în toată lumea, din dorinţa de a ajunge, dacă nu să fim la fel cu ei, măcar să-i cunoaştem. Aşadar, după un lung drum pe apă, am ajuns în cetatea Egiptului numită Thennesus. Locuitorii acesteia sunt scăldaţi din toate părţile în aşa măsură fie de mare, fie de lacuri sărate, încât, fiindcă lipseşte pământul, ocupându-se numai de negustorie, îşi procură cele necesare traiului din comerţul pe apă, şi chiar pământul pe care nu-1 au de ajuns, când voiesc să construiască locuinţe, îl aduc cu corăbiile de departe. II. La sosirea acolo, Dumnezeu ocrotindu-ne dorinţele, ne-a scos în cale pe renumitul şi prea fericitul bărbat episcopul Archebius, care, rupt din ceata de sihaştri şi dat ca episcop în cetatea Panephysis, a respectat cu atâta stricteţe în tot timpul sin- gurătatea pe care şi-a impus-o, încât nu şi-a schimbat cu nimic ţinuta umilinţei din trecut şi nici nu s-a simţit măgulit de onoarea ce i-a fost acordată. (Ba mai mult, declară că nu e potrivit pentru această slujbă şi se plângea că a fost scos din acea practică a sihăstriei pentru că, trăind în ea treizeci şi şapte de ani, n-a putut să ajungă la curăţia unei atât de înalte chemări). Aşadar, acesta, în cetatea Thennesus, unde-1 adusese trebuinţa de a alege un episcop, după ce ne-a primit cu evlavie şi bunătate, aflând de dorinţa noastră de a vizita pe cuvioşii părinţi din părţile mai îndepărtate ale Egiptului, ne-a spus: 2. «Veniţi şi vedeţi mai întâi pe bătrânii care locuiesc nu departe de mănăstirea noastră, a căror vârstă se cunoaşte după trupurile lor încovoiate, iar sfinţenia le străluceşte chiar pe chipurile lor în aşa măsură, încât şi numai faptul de a-i privi este un izvor de învăţătură. îmi pare rău că am fost smuls dintre ei şi nu pot să exprim această pierdere prin cuvinte, dar voi o puteţi înţelege din exemplul vieţii lor sfinte. Cred însă că neputinţa mea va fi uşurată întrucâtva, dacă vouă, care căutaţi acele mărgăritare evanghelice, pe care eu însumi nu le am, cel puţin vă voi arăta unde să le găsiţi mai uşor». III. Şi-a luat astfel toiagul şi desaga, cum este pe acolo ţinuta de drum a tuturor monahilor, şi ne-a dus, fiindu-ne el însuşi călăuză, în cetatea sa, adică în Pane- physis. Pământurile acesteia, precum şi cea mai mare parte, odinioară foarte bogată, a regiunii vecine (se spune că belşugul acelui ţinut aducea mâncăruri alese la mesele regilor), au fost înghiţite de apa mării, care, din cauza unui cutremur venit pe neaşteptate, s-a revărsat şi, inundând aproape toate satele, a transformat tot ţinutul într-un lac sărat, cum se spune duhovniceşte în psalm: «A aşezat apa în pustie şi a secat izvoarele apelor. Pământul dătător de roade l-a făcut mlaştină sărată, din cauza răutăţii locuitorilor din el», cuvinte care luate în litera lor par spuse tocmai pentru acea regiune. 2. Aşadar în aceste locuri, multe cetăţi, aşezate pe coline părăsite de locuitori, au devenit în mijlocul apelor insule, în care se refugiază cei dornici de singurătate. În aceste locuri îşi duceau viaţa trei bătrâni, adică Cheremon, Nesteros şi Iosif, pustnici foarte în vârstă. IV. Fericitul Archebius a socotit cu cale să ne ducă mai întâi la Cheremon, fiindcă era şi mai aproape de mănăstirea lui şi mai înaintat în vârstă. Trecut de o sută de ani, trăia mai mult în duh şi avea spatele atât de încovoiat din cauza bătrâneţii şi a rugăciunilor neîncetate, încât ajunsese ca un copil şi mergea ajutându-se de mâini. 2. Privindu-i deopotrivă chipul minunat şi mersul (tot trupul îi era slăbit şi uscat, dar nu-şi pierduse dreapta judecată de altădată), cu simplitate, i-am cerut, să ne vorbească şi să ne înveţe, mărturisindu-i că numai dorinţa de hrană duhovnicească a fost pricina venirii noastre. «Ce învăţătură, a zis el, oftând cu greutate, vă poate da un bătrân, căruia slăbiciunea vârstei i-a răpit vlagă de altădată şi încrederea că va putea vorbi ? 3. Cum să vă învăţ ceea ce eu nu fac, sau ceea ce ştiu că acum îndeplinesc mai puţin şi mai anevoie ? De aceea n-am îngăduit până la această vârstă să locuiască nici un tânăr cu mine, pentru ca exemplul meu să n-aducă altuia vreo dezamăgire. Niciodată învăţătura cuiva nu va avea autoritatea de a se impune, dacă el n-o va sprijini prin pilda faptelor sale». V. La aceste cuvinte, noi, stăpâniţi de o puternică emoţie, am răspuns astfel: «Ar trebui să ne fie de ajuns pentru toată învăţătura noastră greutatea de a trăi în asemenea locuri o atât de lungă viaţă de schimnic, pe care abia o poate răbda pentru puţin timp cel tânăr şi robust, locuri care ne instruiesc şi ne conving cu prisosinţă chiar fără să vorbească despre vitejia lor; totuşi, te rugăm să-ţi întrerupi puţin tăcerea şi să ne spui câteva cuvinte prin care să putem îmbrăţişa nu atât prin imitaţie, cât prin admiraţie, virtutea pe care o vedem aşezată în tine. Starea noastră călduţă, descoperită ţie, nu merită să primească ceea ce noi dorim; dar trebuie să obţină acest lucru măcar osteneala unui drum atât de lung, pe care l-am făcut până aici din mănăstirile de la Betleem pentru a vă asculta învăţătura, din dorinţa noastră de a înainta în virtute». VI. Trei sunt motivele, a răspuns atunci fericitul Cheremon, care fac pe oameni să se stăpânească de la vicii: teama de gheenă şi de legile de aici, speranţa şi dorinţa Împărăţiei Cerurilor şi sentimentul binelui împreună cu dragostea pentru virtuţi. Teama ne face să ne ferim de rău, precum s-a spus: «Teama de Domnul urăşte răul». Speranţa respinge atacul tuturor viciilor: «Nu greşesc toţi cei ce nădăjduiesc în El». Dragostea nu se teme de prăpastia păcatelor, fiindcă «Dragostea niciodată nu cade» şi de asemenea: «Dragostea acoperă mulţime de păcate». 2. De aceea fericitul Apostol, cuprinzând toată puterea mântuirii în practicarea acestor trei virtuţi, spune: «Acum rămân acestea trei: credinţa, nădejdea şi dragostea». Credinţa face ca, de teama judecăţii şi a pedepselor viitoare, să ne ferim de contactul cu viciile. Nădejdea, îndepărtând mintea noastră de la cele prezente, dispreţuieşte toate plăcerile trupului, prin aşteptarea darurilor cereşti. Iar dragostea, aprinzându-ne cu ardoarea minţii către dragostea de Hristos şi către roadele virtuţilor duhovniceşti, face ca tot ce este contrar acestora să curme cu tot dispreţul. Deşi acestea trei par a avea acelaşi scop (căci ne îndeamnă să ne stăpânim de la lucrurile neîngăduite), totuşi, au mari trepte de înălţare, prin care se deosebesc unele de altele. 3. Primele două sunt proprii acelor oameni care, tinzând să înainteze în virtuţi, n-au încă un simţământ puternic pentru ele, iar a treia este a lui Dumnezeu şi a acelora care au primit în ei chipul şi asemănarea lui Dumnezeu. El este singurul care nu de teamă şi nu ispitit de răsplată, ci numai din sentimentul bunătăţii, îndeplineşte toate cele bune. «Toate, precum spune Solomon, le-a făcut Dumnezeu pentru Sine însuşi». Din bunătatea Sa împarte cu prisosinţă toată mulţimea bunurilor Sale celor vrednici şi nevrednici. El nu poate să fie înfrânt de injurii, nici să fie urnit din statornicia Sa de nedreptăţile oamenilor, rămânându-I întotdeauna întreagă bunătatea şi firea Sa neschimbătoare. VII. Dacă tinde aşadar cineva către desăvârşire, de la acea primă treaptă de teamă, care am spus că în mod propriu este o stare de robie - precum este scris: «Când veţi fi făcut toate, spuneţi: suntem nişte: slugi nevrednice» - înaintând de pe o treaptă pe alta, se va urca pe aceea a speranţei, care nu se aseamănă cu a robului, ci cu a argatului, care aşteaptă simbria. Conştient de faptele sale bune, fără teama de pedeapsă şi gândindu-se că va fi iertat, cel ce speră într-o răsplată înseamnă că n-a putut ajunge la acel sentiment al fiului care, încrezător în dărnicia îngăduinţei pământeşti, îşi dă seama că toate care sunt ale tatălui sunt ale sale. 2. La aceasta nu îndrăzneşte să aspire acel fiu risipitor care, după ce a irosit averea tatălui său, pierzându-şi chiar numele de fiu, spune: «De acum nu mai sunt vrednic să mă numesc fiul tău». După acele roşcove salbatice, care li se dădeau porcilor şi pe care el nu le mai putea avea, adică după acea hrană scârboasă a viciilor, întors către sine însuşi şi înţepat de teama mistuitoare, a început să se îngrozească de necurăţia porcilor şi să se înfricoşeze de chinurile întunecate ale foamei. Ajuns ca un rob, dorind starea argatului şi gândindu-se la simbrie, a zis: «Câţi argaţi ai tatălui meu au pâine din belşug şi eu pier aici de foame ! Mă voi întoarce aşadar la tatăl meu şi-i voi zice: - Tată, am păcătuit la cer şi înaintea ta şi nu mai sunt vrednic să mă numesc fiul tău; fă-mă ca pe unul dintre argaţii tăi». 3. Iar tatăl, alergând înaintea lui cu mai mare dragoste decât i-o arătase înainte, i-a primit glasul căinţei umilite. Nemulţumit să-i dea drepturi mai mici, a trecut pestecele două trepte şi l-a restabilit fără amânare în demnitatea de fiu de mai înainte. De aceea trebuie să ne grăbim şi noi către a treia treaptă a fiilor, care cred că toate ale tatălui sunt ale lor. Dacă ne vom urca pe această treaptă prin acel har nestricat al dragostei, vom merita să primim imaginea şi asemănarea cu Acel tată ceresc, şi vom putea striga la fel cu acel fiu adevărat: «Toate pe care le are tatăl sunt ale mele». 4. Despre noi mărturiseşte fericitul Apostol, când zice: «Toate sunt ale voastre, fie Pavel, fie Apollo, fie Cephas, fie lumea, fie viaţa, fie moartea, fie cele prezente, fie cele viitoare: toate sunt ale voastre». Către această asemănare ne cheamă şi poruncile Mântuitorului: «Să fiţi desăvârşiţi, zice El, precum şi Tatăl vostru ceresc desăvârşit este». Uneori începe să înceteze în noi sentimentul bunătăţii şi atunci puterea sufletului slăbeşte şi dispare pentru un timp teama de gheenă sau dorul de cele viitoare. 5. Este în acele trepte o oarecare înaintare, fiindcă ne pregăteşte să putem trece la treapta dragostei. Fie de teama pedepselor, fie în nădejdea răsplăţii, începem să ne ferim de vicii. «Teamă, zice apostolul, nu este în dragoste, ci dragostea desăvârşită alungă teama; fiindcă teama presupune pedeapsă, iar cel care se teme nu este desăvârşit în dragoste. Să-L iubim şi noi, aşadar, pe Dumnezeu, fiindcă mai întâi El ne-a iubit pe noi». 6. Nu vom putea să ne ridicăm la acea adevărată desăvârşire decât dacă, aşa precum El mai întâi ne-a iubit numai pentru mântuirea noastră şi nu a altcuiva, să- L iubim şi noi pentru dragostea Lui şi nu a altuia. De aceea să ne străduim să ne ridicăm cu desăvârşita ardoare a minţii de la această teamă la speranţă, iar de la speranţă la dragostea de Dumnezeu şi de virtuţi, pentru ca, trecând la dragostea de binele însuşi fără schimbare, pe cât este cu putinţă firii omeneşti să ne însuşim ceea ce este bun. VIII. Este mare deosebire între cel ce stinge focul viciilor din el de teama gheenei sau în speranţa simbriei viitoare, şi acela care, stăpânit de dragostea de Dumnezeu, se îngrozeşte de răutate şi de viaţa prihănită, având în el binele curăţiei numai din dorinţa castităţii, fără să aştepte împlinirea făgăduinţei viitoare. Desfătat de conştiinţa binelui prezent, săvârşeşte toate nu speriat de pedepse, ci fiindcă îşi găseşte fericirea în virtuţi. 2. Cel ce este în această stare nu poate nici să se folosească de ocazia păcatului când nu există oameni ca martori, nici să se păteze de mângâierile cugetărilor ascunse, de vreme ce, având adânc înrădăcinat sentimentul virtuţii, nu numai că nu primeşte în inimă, dar chiar urăşte cu cel mai puternic dispreţ orice îi e contrar. Una este să fie cineva desfătat de bine din ura faţă de viciu şi de păcatele trupeşti, alta să-şi înfrâneze poftele nepermise cu gândul la răsplata viitoare, alta să se teamă de paguba prezentă şi alta să se teamă de pedeapsa viitoare. În sfârşit, este cu mult mai preţios lucru să nu te desparţi de bine pentru binele însuşi, decât să nu- ţi dai consimţământul la cel rău de teama răului. 3. În primul caz binele este primit de bună voie, pe când în al doilea din constrângere, ca şi cum n-ai vrea să-l faci, dar te împinge la această teamă de chinuri, sau dorinţa de răsplată. Cine se abţine de frică de la mângâierile viciilor, dacă-i dispare obstacolul fricii se va întoarce iarăşi la ceea ce iubeşte şi de aceea nu va dobândi statornicia în a face bine şi nici siguranţa că altădată nu va mai fi ispitit, fiindcă nu va avea puternică şi veşnică pacea neprihanei. 4. Unde există neliniştea războiului nu pot să nu intervină primejdiile rănilor. În mod necesar cel implicat într-un conflict, oricât de bun războinic ar fi, oricât de vitejeşte ar lupta, oricând poate fi străpuns şi rănit mortal de sabia duşmanului. Cel care, însă învingând îmboldirile viciilor, se bucură de siguranţă din partea lor şi trece la dragostea de virtute, va păstra permanent starea acelui bine, căruia îi aparţine în întregime, fiindcă ştie că nimic nu este mai păgubitor decât pierderea castităţii intime. 5. Nu socoteşte nimic mai larg şi mai preţios de cât curăţia prezentă cel pentru care este o pedeapsă grea încălcarea primejdioasă a virtuţilor şi atingerea otrăvitoare a viciului însuşi. Acestuia, spun, nici prezenţa în lume şi consideraţia din partea acesteia nu-i va mări cinstea, nici singurătatea nu i-o va micşora, ci purtând pretutindeni întotdeauna cu sine, ca dreaptă judecătoare, conştiinţa nu numai a faptelor, dar şi a cugetărilor sale, se va strădui pe aceasta s-o respecte în cea mai mare măsură, fiindcă ştie că judecata propriei sale conştiinţe nimeni n-o poate nici învălui, nici păcăli, nici evita. IX. Cel ce va merita să aibă această stare bizuindu-se nu pe ostenelile sale, ci pe ajutorul lui Dumnezeu, de la condiţia de rob în care-1 ţine teama şi de la dorinţa câştigului sperat, în care este cerută nu atât bunătatea celui ce dăruieşte, cât răsplata muncii, va începe să treacă în dragostea fiilor, în care nu teama, nu pofta de câştig, ci acea dragoste care nu cade niciodată va stărui neîncetat. Despre această teamă şi dragoste Domnul, spunând unora ce se cuvine fiecărei persoane, arată: «Fiul cinsteşte pe tatăl şi robul se teme de stăpânul său. Şi dacă Eu sunt tatăl, unde este cinstea Mea ? Şi dacă Eu sunt stăpânul, unde este teama de Mine ?». 2. Este de trebuinţă ca acela care este rob să se teamă, fiindcă dacă «ştiind voinţa stăpânului său, va face lucruri vrednice de bătaie, va primi multe lovituri». Prin această dragoste, cine va ajunge la chipul şi asemănarea cu Dumnezeu va fi desfătat de plăcerea binelui însuşi şi, posedând într-un fel simţământul răbdării şi al blândeţei, de aici încolo nu se va mai mânia de nici un viciu al celor ce păcătuiesc, ci va cere cu durere şi răbdare mai degrabă iertare pentru neputinţele lor, amintindu-şi că şi el multă vreme a fost îmboldit de patimi asemănătoare, până să fie salvat de mila Domnului, şi salvat nu prin puterile sale de ispitele trupeşti, ci cu ajutorul lui Dumnezeu. Va înţelege atunci că nu mânia, ci mila îi scapă pe cei ce greşesc, cântând cu toată liniştea inimii acel verset către Dumnezeu: «Tu ai sfărâmat cătuşele mele, Ţie Îţi voi aduce jertia laudei» şi: «Numai fiindcă m-a ajutat Domnul n-a mai locuit în iad sufletul meu». 3. Stând în această umilinţă a minţii, el va putea să îndeplinească acea poruncă evanghelică: «Iubiţi pe duşmanii voştri, faceţi bine celor ce vă urăsc pe voi», şi: «Rugaţi-vă pentru cei ce vă prigonesc şi vă defăimează». Aşa vom merita să ajungem la acea răsplată prin care nu numai că dorim chipul şi asemănarea lui Dumnezeu, dar chiar suntem numiţi fiii Săi. Căci este scris: «Ca să fiţi fiii Tatălui vostru Care este în ceruri, că El face să răsară soarele Său şi peste cei buni şi peste cei răi şi să plouă peste cei drepţi şi peste cei nedrepţi», Fericitul Ioan, ştiind că el a ajuns la acest sentiment, zice: «Ca să avem încredere în ziua judecăţii, fiindcă precum este El suntem şi noi în această lume». 4. Omul, cu firea sa slabă şi şubredă cum este, va fi asemenea lui Dumnezeu numai dacă va întinde dragostea inimii lui întotdeauna asupra celor buni şi asupra celor răi, asupra celor drepţi şi nedrepţi. Numai aşa va imita bunătatea lui Dumnezeu şi, lucrând din sentimentul binelui pentru binele însuşi, va ajunge la acea adevărată adopţiune între fiii lui Dumnezeu, despre care acelaşi fericit apostol spune aşa: «Cine este născut din Dumnezeu nu săvârşeşte păcate, fiindcă sămânţa Lui este în el şi nu poate păcătui; fiindcă este născut din Dumnezeu» şi de asemenea: «Ştim că nu păcătuieşte cine este născut din Dumnezeu fiindcă naşterea din Dumnezeu îl păzeşte şi cel rău nu se atinge de el». 5. Este de înţeles că aceasta se spune nu despre toate felurile de păcate, ci numai despre crimele capitale. Despre cel ce nu vrea să se despartă şi să se cureţe de acestea, apostolul mai sus numit spune în alt loc că nu trebuie nici măcar să se roage. «Cine ştie, zice el, că fratele său păcătuieşte, dar păcatul nu este de moarte, se va ruga pentru el şi-i va da viaţa, fiind dintre cei ce nu păcătuiesc de moarte. Când este păcat de moarte nu zic să se roage pentru ei». De altfel, despre acelea despre care nu se spune că sunt de moarte, de care slujitorii lui Hristos nu se pot păzi, oricât ar încerca, se spune astfel: «Dacă zicem că n-avem păcate ne înşelăm noi înşine şi adevăr nu este în noi» şi de asemenea; «Dacă am spus că n-am păcătuit, îl minţim pe Dumnezeu şi cuvântul Lui nu este în noi». 6. Căci este peste putinţă să nu cadă oricare dintre cei cuvioşi în păcate din acestea mai mici, care să săvârşesc cu vorba, cu gândul, din neştiinţă, din uitare, din necesitate, de voie, din neatenţie. Acestea, deşi se spune că nu fac parte dintre păcatele de moarte, totuşi nu pot fi scutite de vină şi de imputare. X. Aşadar, când cineva va fi ajuns la acel sentiment de bunătate despre care am vorbit şi la urmarea lui Dumnezeu, atunci îmbrăcat în tainele milei dumnezeieşti, se va ruga chiar pentru prigonitorii săi zicând: «Părinte, iaită-le lor, că nu ştiu ce fac». De altfel este limpede că sufletele nespălate de murdăria viciilor nu sunt milă pentru greşelile altora, ci le judecă cu asprime. Cum va putea dobândi desăvârşirea inimii cel care nu poate ajunge la împlinirea liegii prin faptele sale, cum spune apostolul: «Purtaţi sarcinile voastre unul altuia şi aşa veţi împlini legea lui Hristos» şi care nu stăpâneşte acea virtute a dragostei, care «nu se supără, nu se îngâmfă, nu cugetă la cele rele, care toate le suferă, toate le rabdă» ?. «Cel drept are milă de viaţa turmei sale, dar inima celui rău este fără îndurare». De aceea este foarte sigur că un monah cade în aceleaşi vicii pe care le condamnă cu neîngăduinţă şi cu neomenoasă asprime la altul. «Regele cel aspru va cădea în cele rele şi cel care-şi închide urechile sale să n-audă pe cel slab, se va plânge şi el nu va fi cine să-l audă». XI. Ghermanus. S-a vorbit cu autoritate şi măreţie despre dragostea desăvârşită faţă de Dumnezeu. Totuşi ne miră faptul că pe aceasta ai lăudat-o atât de mult, dar teama de Dumnezeu şi speranţa în răsplată le-ai arătat ca imperfecte, deşi despre ele se pare că profetul avea cu totul altă părere, de vreme ce zicea: «Temeţi-vă de Domnul toţi cei cuvioşi ai Lui; căci nu le lipseşte nimic celor ce se tem de El». De asemenea spunea că el s-a deprins să respecte poruncile luiDumnezeu îndemnat de gândul la răsplată. Şi Apostolul spune: «Prin credinţă Moise, când a ajuns mare, a tăgăduit că este fiu al fiicei faraonului, şi a ales să sufere mai de grabă cu poporul lui Dumnezeu, decât să aibă plăcerea trecătoare a păcatului, socotind că bat-jocorirea lui Hristos este o mai mare bogăţie decât comorile egiptenilor, căci el se uita la răsplată». Cum, aşadar, este de crezut că acestea sunt imperfecte, de vreme ce şi fericitul David se proslăvea că el a îndeplinit poruncile Domnului pentru a obţine răsplată, iar Legiuitorul cu ochii la răsplata viitoare se spune că a dispreţuit adopţiunea în demnitatea regală şi a ales suferinţele cele mai mari în locul comorilor egiptene ? XII. Cheremon. Faţă de starea şi cu măsura minţii fiecăruia, Scriptura dumnezeiască ne cheamă la diferite grade de desăvârşire după libertatea noastră de alegere. Ea nu putea să propună tuturor aceeaşi comoară a desăvârşirii, fiindcă n-au toţi la fel virtutea, voinţa sau înflăcărarea, şi de aceea cuvântul dumnezeiesc a instituit oarecum felurite trepte şi măsuri. 2. Că aşa este o arătă limpede şi fericirile din Evanghelie, care sunt mai multe, nu una. Deşi sunt numiţi fericiţi cei care vor avea Împărăţia Cerurilor, fericiţi cei ce vor stăpâni pământul, fericiţi cei ce vor primi mângâierea, fericiţi cei ce se vor sătura, totuşi credem că este mare deosebire între locuirea în Împărăţia Cerurilor şi stăpânirea pământului, oricare este el, între primirea mângâierii şi între săturarea deplină de dreptate, între cei care dobândesc milă şi cei care vor merita să se bucure de vederea prea slăvitului Dumnezeu. 3. «Alta, spune Apostolul, este strălucirea soarelui, alta strălucirea lunii şi alta strălucirea stelelor; căci stea de stea se deosebeşte în strălucire. Aşa este şi învierea morţilor». Astfel, deşi Scriptura dumnezeiască aproape în acelaşi mod îi laudă pe cei ce se tem de Dumnezeu şi zice: «Fericiţi toţi cei ce se tem de Domnul», şi prin aceasta le făgăduieşte fericire deplină, totuşi zice iarăşi: «În dragoste nu este teamă, dar dragostea desăvârşită alungă teama, fiindcă teama îşi are pedeapsa, iar cel ce se teme nu este desăvârşit în dragoste». 4. Şi iarăşi, deşi când spune că este un lucru de slavă să slujeşti lui Dumnezeu, zice: «Slujiţi Domnului în teamă» şi «Este mare lucru a fi numit sluga Mea» şi «Fericit acel slujitor pe care, când va veni Domnul, îl va găsi făcând aşa». Totuşi către Apostoli se spune: «De acum nu vă voi mai numi slugi, fiindcă sluga nu ştie ce face stăpânul său, ci vă numesc prieteni, fiindcă toate pe care le-am auzit de la Tatăl le-am făcut cunoscute vouă». Şi de asemenea: «Voi sunteţi prietenii Mei, dacă veţi face cele pe care vi le poruncesc». 5. Vedeţi, aşadar, că există diferite grade de desăvârşire şi că suntem chemaţi de Dumnezeu de la cele înalte la cele mai înalte; cel ce este fericit şi desăvârşit în teamă de Dumnezeu, mergând, cum spune Scriptura «din virtute în virtute», şi urcându-se prin căldura minţii de la o desăvârşire la altă desăvârşire, adică de la teamă la speranţă, este invitat la o stare şi mai fericită, care este dragostea, şi cel ce a fost «Slugă bună şi credincioasă», trece în tovărăşia prieteniei şi în adopţiunea între fii. 6. Deci în acest sens trebuie înţeleasă şi afirmaţia noastră. Nu spun că sunt fără nici un preţ gândurile la acea pedeapsă veşnică, sau la fericită răsplată care este făgăduită celor sfinţi, ci că deşi folositoare, pentru că-i introduc în începuturile fericirii pe cei ce le urmează, totuşi dragostea, în care este încredere deplină şi bucurie veşnică, de la teama lor de robi, şi de la speranţa de plată a argaţilor, îi înalţă până la dragostea de Dumnezeu şi până la adopţiunea între fiii Lui, făcându-i oarecum din desăvârşiţi mai desăvârşiţi. «Multe locaşuri, zice Mântuitorul, sunt la Tatăl Meu» şi deşi se văd mult stele pe cer, totuşi este mare deosebire între strălucirea soarelui, a lunii, a luceafărului şi a celorlalte stele. 7. Fericitul Apostol, punând dragostea mai presus nu numai de teamă şi de speranţă, ci chiar de toate harismele, care sunt socotite mari şi minunate, ne arată şi calea către ea. Căci după ce a catalogat toate darurile duhovniceşti, a spus aşa despre virtuţile acesteia: «Şi acum vă arăt o cale care le întrece pe toate. De-aş vorbi în limbile oamenilor şi ale îngerilor, şi de-aş avea darul profeţiilor şi tainele toate le-aş cunoaşte şi toată ştiinţa, şi de-aş avea atâta credinţă, încât să mut şi munţii, şi aş împărţi toate bogăţiile mele hrană săracilor şi trupul meu l-aş da să fie ars, iar dragostea nu am, nimic nu-mi foloseşte. 8. Vedeţi aşadar, că nu se găseşte nimic mai preţios, nimic mai desăvârşit, nimic mai înalt, şi, ca să spun aşa, nimic mai netrecător. «Profeţiile se vor desfiinţa, limbile vor înceta, ştiinţa se va sfârşi, dar dragostea niciodată nu va cădea». Fără ea nu numai acele feluri foarte înalte de harisme, ci chiar slava martiriului însuşi va pieri. XIII. Cel ce va fi întărit în desăvârşirea dragostei acesteia trebuie să se - ridice pe o treaptă mai înaltă, şi anume la acea sublimă teamă a dragostei, pe care n-o ză- misleşte nici frica de pedeapsă, nici dorinţa de răsplată, ci măreţia iubirii, prin care fiul îl respectă pe prea îngăduitorul său tată, sau fratele pe frate, sau prietenul pe prieten, sau soţia pe soţ, cu sentiment deplin, de vreme ce aceasta nu de ceartă şi de bătaia lui se teme, ci de o uşoară slăbire a afecţiunii, sentiment pornit dintr-undevotament întotdeauna curat, manifestat nu numai în vorbe, ci şi în toate faptele, cu grijă ca nu cumva să se potolească floarea dragostei lui. 2. Măreţia acestui fel de teamă a exprimat-o în chip elegant unul dintre profeţi: «Bogăţiile mântuirii, a spus el, sunt înţelepciunea şi ştiinţa; teama de Dumnezeu îi este comoara». N-a putut să exprime mai limpede demnitatea şi meritul acestei temeri, decât spunând că bogăţia mântuirii noastre, care constă în adevărata înţelepciune şi cunoaştere a lui Dumnezeu, poate fi păstrată numai prin teama de Domnul. La această teamă, aşadar, sunt poftiţi nu păcătoşii, ci sfinţii, precum spune în cuvinte profetice psalmistul: «Temeţi-vă de Dumnezeu toţi sfinţii Lui, fiindcă nimic nu le lipseşte celor ce se tem de El». 3. Este sigur că nimic nu-i lipseşte celui ce se teme de Dumnezeu cu această teamă. Desigur că apostolul Ioan despre acea teamă de pedeapsă vorbeşte: «Cine se teme nu este desăvârşit în dragoste, fiindcă teama presupune pedeapsă». Aşadar este mare distanţă între această teamă căreia nu-i lipseşte nimic, care este comoară a înţelepciunii şi a ştiinţei, şi cea nedesăvârşită care se numeşte «începutul înţe- lepciunii» şi care, cuprinzând în ea pedeapsă, este alungată din inimile celor desăvârşiţi prin întervenţia dragostei depline. «În dragoste nu este teamă, căci dragostea alungă teama». 4. Într-adevăr dacă teama este începutul înţelepciunii, care va fi desăvârşirea ei, atunci dragostea în Hristos, care cuprinde în ea acea teamă a dragostei desăvârşite nu se mai numeşte începutul, ci comoara înţelepciunii şi a ştiinţei ? Şi de aceea teama are două trepte: una este a începătorilor, adică a acelora care sunt încă sub jugul şi groaza robiei, despre care se zice: «Robul se va teme de stăpânul său», şi în Evanghelie: «De acum nu vă mai spun slugi, fiindcă sluga nu ştie ce face stăpânul său». 5. Şi de aceea «sluga nu rămâne pentru totdeauna în casă, dar fiul rămâne pentru totdeauna». Căci ne pofteşte să trecem de la acea teamă, care conţine în ea pedeapsă, la deplina libertate a dragostei şi la încrederea în prietenii şi fiii lui Dumnezeu. În sfârşit, Apostolul, care de la acea treaptă a fricii pe care o are robul trecuse de curând prin virtute la treapta dragostei de Domnul, dispreţuind bunurile inferioare, mărturiseşte că l-a îmbogăţit Domnul cu bunuri superioare. «Căci nu ne- a dat Dumnezeu, zice el, duhul fricii, ci al virtuţii, al dragostei şi al cumpătării». 6. Chiar şi pe aceia, care ardeau de dragoste pentru Tatăl ceresc şi pe care înfierea dumnezeiască îi făcuse din robi fii, îi îndeamnă cu aceste cuvinte: «Nu aţi primit din nou duhul robiei în teamă, ci aţi primit duhul înfierii, în care strigăm: Avva,Părinte». Despre această teamă vorbeşte profetul când spune că Duhul Sfânt s-a coborât în şapte forme asupra Omului-Dumnezeu, la naşterea Sa În trup. «Se va odihni, spune el, asupra Sa Duhul Domnului: duhul înţelepciunii, duhul înţelegerii, duhul chibzuinţei şi al puterii, duhul ştiinţei şi al evlaviei», adăugind ca pe ceva de căpetenie: «şi-L va umple duhul temerii de Domnul». 7. În aceste cuvinte din urmă mai întâi trebuie să observăm cu mare atenţie că n-a zis: «Şi se va odihni asupra Lui duhul temerii de Domnul» cum spusese despre celelalte, ci «îi va umple duhul temerii de Domnul». Atât de mare este puterea virtuţii sale, încât celui pe care l-a stăpânit o dată pentru virtutea sa îi ocupă nu o parte, ci toată mintea sa. Şi pe bună dreptate, fiindcă pe cel care nu se desparte niciodată de dragostea Lui această dragoste nu numai că-1 umple, dar chiar îl stăpâneşte fără întrerupere şi pentru totdeauna, fără vreo micşorare datorită plăcerilor şi bucuriilor vremelnice, ceea ce de obicei se întâmplă uneori acelei temeri care este alungată. 8. Aceasta este aşadar teama desăvârşirii, de care se spune că a fost umplut Omul- Dumnezeu, care venise nu numai pentru a răscumpăra neamul omenesc, dar chiar pentru a-i oferi o formă de desăvârşire şi exemple de virtuţi. Adevăratul Fiu al lui Dumnezeu n-a putut avea acea teamă de chinuri, pe care o au robii, fiindcă «n-a săvârşit nici un păcat, nici s-a aflat vicleşug în gura Lui». XIV. Ghermanus. Fiindcă s-a vorbit despre desăvârşirea dragostei, voim să ştim mai multe lucruri şi despre rosturile castităţii. Nu ne îndoim că de ţelul acesta atât de înalt al dragostei prin care, precum s-a spus până acum, se ajunge la chipul şi asemănarea cu Dumnezeu, nu poate fi vorba în nici un caz fără desăvârşirea dragostei. Dar vrem să ştim dacă se obţine permanenţa ei în aşa măsură, încât niciodată poftele să nu ne păteze inimile şi trăind în trup, să putem învinge patimile trupului, pentru ca niciodată să nu ardem în flăcările ispitelor. XV. Cheremon. Este o supremă fericire şi un mare merit să ne însuşim, sau să formăm la alţii acest sentiment, prin oare ne găsim aproape de Domnul, astfel încât gândul la El, precum spune psalmistul, să ne stăpânească toate zilele şi nopţile vieţii noastre şi meditaţia să fie hrană minţii noasltre mereu înfometată şi însetată de dreptate cerească. Dar trebuie să ne îngrijim de trupul nostru, ca să nu cadă pe cale, potrivit observaţiei foarte binevoitoare a Mântuitorului nostru: «Căci duhul este sârguitor, iar trupul neputincios». Dar să mergem să mâncăm ceva, pentru ca după aceea să ne concentrăm mintea şi asupra acelei probleme, pe care doriţi s-o cercetăm mai cu atenţie. XII. A doua convorbire cu părintele Cheremon - Despre neprihană I. După servirea mesei, care a fost mai mult o sarcină decât o plăcere pentru noi cei dornici de hrana spirituală, când bătrânul a simţit că aşteptăm de acum cuvântarea promisă, a zis : «Este plăcută pentru mine dorinţa voastră de învăţătură şi-mi pare bine că vă interesează atât de mult asemenea probleme, întrebarea este pusă la locul ei, în şirul ideilor discutate. Într-adevăr, este necesar ca iubirea înaltă şi deplină să fie însoţită de acea răsplată imensă a neprihanei desăvârşite şi veşnice, ca o dublă răsplată pentru două victorii la fel de strălucite. 2. Neprihana şi desăvârşirea sunt într-o tovărăşie atât de mare, încât una fără altă nu pot exista. Preocuparea voastră este dacă acel foc al dorinţei, a cărui flacără trupul o simte ca şi cum i-ar fi înnăscută, poate fi stins în întregime. Printr-o convorbire asemenea celei dinaintea acesteia voi căuta să vă îndeplinesc dorinţa. Dar mai întâi să vedem ce spune în legătură cu aceasta fericitul Apostol. «Omorâţi mădularele voastre, zice el, ale omului pământesc». Aşadar, înainte de a vorbi despre altceva, să vedem care sunt acele mădulare pe care ni se cere să le omorâm. 3. Fericitul Apostol nu ne îndeamnă printr-o aspră poruncă să ne tăiem mâinile, sau picioarele, sau să ajungem fameni, ci să ucidem trupul păcatului, care stă în mădularele noastre şi pe care doreşte să-l distrugem prin râvna unei sfinţenii desăvârşite. Despre acest corp spune în alt loc: «Să fie distrus trupul păcatului», arătând mai departe şi sensul acestei distrugeri: «Pentru ca să nu mai fim robipăcatului». De acesta cere să fim eliberaţi, când exclamă cu durere: «Nefericit om sunt eu; cine mă va elibera din trupul acestei morţi ?». II. Înţelegem astfel că acest trup al păcatului este alcătuit din multele mădulare ale viciilor, în rândul întâi fiind acelea prin care omul păcătuieşte cu vorba, cu fapta, sau cu gândul. Se spune foarte bine că mădularele acestea sunt pământeşti. Cei ce se folosesc de ele nu pot mărturisi cu adevărat: «Viaţa noastră este în ceruri». Apostolul, arătând care sunt mădularele acestui trup, spune : «Omorâţi mădularele voastre, care sunt pe pământ: desfrânarea, necurăţia, pofta, dorinţa cea rea şi lăcomia, care este o slujire la idoli». 2. El a crezut că pe primul loc trebuie pusă desfrânarea, care se săvârşeşte prin împreunarea trupească. Al doilea mădular a spus că este necurăţia, care se furişează uneori fără vreo atingere femeiască fie în timpul somnului, fie în stare trează, din lipsă de grijă veghetoare a minţii, şi de aceea este însemnată şi osândită prin lege, care opreşte pe cei necuraţi nu numai de la împărtăşania din carnea de jertfe, ci, ca să nu întineze cele sfinte prin atingerea lor, chiar le porunceşte să stea departe de câmpul adunărilor: «Sufletul care este în necurăţie şi care a mâncat din cărnurile de jertfe ceva care este al Domnului va pieri în faţa Domnului şi tot ce va atinge cel necurat va fi necurat». 3. Se spune şi în Deuteronom: «Dacă va fi între voi un om care s-a pătat noaptea în somn, va ieşi afară din tabără şi nu se va întoarce decât spre seară, după ce se va spăla cu apă. Şi după apusul soarelui se va întoarce în tabără». Apostolul socoteşte ca al treilea mădular al păcatului, pofta, care se poate întâmpla cuiva în adâncul sufletului, fără vreo mijlocire a trupului. Fără îndoială că pofta este tot ceea ce poftim. 4. După aceasta, coborând de la păcatele mai mari la cele mai mici, Apostolul pune în locul al patrulea dorinţa cea rea, care se poate referi nu numai la viciul neruşinării numit mai înainte, ci chiar la toate dorinţele vătămătoare în general, izvorâte numai din rea voinţă. Despre aceasta Domnul spune în Evanghelie: «Cine se uită la o femeie poftind-o, a şi săvârşit adulter cu ea în inima lui». Este cu mult mai greu să fie stăpânită dorinţa atunci când obiectul ei este de faţă. 5. Se ştie foarte bine că nu este de ajuns pentru desăvârşirea purităţii numai înfrânarea trupească, fără să i se adauge şi cea sufletească. După toate acestea, ultimul mădular al acelui trup al păcatului este, spune apostolul, «lăcomia», ară- tând, fără îndoială, nu numai că trebuie stăpânit sufletul de la dorinţa de lucruristrăine, dar se cere să fie dispreţuit cu curaj chiar avutul personal. Citim în Faptele Apostolilor că aceasta făcea mulţimea de credincioşi despre care se spune: «Iar inima şi sufletul mulţimii celor ce au crezut erau una şi nici unul nu zicea că este al său ceva din averea sa, ci toate le erau de obşte. Şi toţi câţi aveau ţarini şi case le vindeau şi aduceau preţul celor vândute şi-l puneau la picioarele apostolilor. Şi se împărţea fiecăruia după cum avea cineva trebuinţă». 6. Dar ca să nu se pară că această desăvârşire este o virtute a celor puţini a arătat că lăcomia este o slujire la idoli. Şi pe bună dreptate. Cine nu dă nimic celor lipsiţi şi pune banii săi, pe care-i păstrează cu îndârjire, mai presus de poruncile lui Hristos, cade în crima idolatriei, stăpânit mai mult de dragostea faţă de bunurile lumeşti decât de dragostea faţă de Dumnezeu. III. Aşadar, dacă vedem că mulţi şi-au părăsit avutul pentru Hristos şi ne convingem astfel că nu numai posesiunea de bani, şi chiar dorinţa de a-i avea a fost înlăturată penitru totdeauna din inimile lor, urmează să credem că în acelaşi mod poate fi stinsă şi ardoarea desfrânării. Căci Apostolul n-a unit un lucru imposibil cu altul posibil, ci le-a recomandat pe amândouă, ştiind că este cu putinţă să fie ucise în acelaşi chip amândouă. 2. Atât de mare încredere are Apostolul că poate fi dezrădăcinată din mădularele noastre desfrânarea sau prihănirea, încât spune că ea nu numai că trebuie să fie ucisă în noi, dar nici măcar ca nume să nu mai existe. Nici să nu se pomenească între voi, zice el, «desfrânarea, şi toată necurăţia sau pofta de avere, sau neruşinarea, sau cuvintele prosteşti, sau alte lucruri nebuneşti, care nu vi se cuvin vouă». El ne spune că acestea sunt toate la fel de primejdioase, fiindcă ne alungă din împărăţia lui Dumnezeu. 3. «Aceasta s-o ştiţi că nici un desfrânat, sau necurat, sau lacom, care este un închinător la idoli, nu are moştenire în împărăţia lui Hristos şi a lui Dumnezeu». Şi iarăşi: «Nu vă amăgiţi: nici desfrânaţii, nici închinătorii la idoli, nici adulterii, nici malahienii, nici sodomiţii, nici furii, nici lacomii, nici beţivii, nici batjocoritorii, nu vor moşteni împărăţia lui Dumnezeu». De aceea trebuie să fim siguri că se poate elimina din mădularele noastre orice atingere cu desfrânarea şi necurăţia, fiindcă, precum ne recomandă El, trebuiesc nimicite toate acestea întocmai ca lăcomia, vorbele prosteşti, neruşinarea, beţia şi furtul, a căror distrugere este cu putinţă. IV. Se cuvine totuşi să ştim bine că, deşi suportăm toate asprimile răbdării, adică foamea, setea, veghea, munca neîntreruptă, osteneala neîncetată cu citirea cărţilorsfinte, totuşi n-am putea să ajungem la curăţia veşnică a înfrânării trupeşti datorită răbdării acestora, dacă n-am fi învăţaţi că asudând în ele, conduşi de experienţă, virtutea desăvârşită a dobândirii prin dărnicia harului dumnezeesc. 2. De aceea, fiecare este dator să ştie că trebuie să se întărească neobosit în aceste exerciţii, pentru ca, dobândind prin răbdare milostivirea Domnului, să merite a fi liberat de pornirile cărnii şi de puterea viciilor. Dar să nu creadă nimeni că numai prin exerciţii va dobândi această castitate neatinsă a trupului, pe care o doreşte. 3. Neîncetat să se înflăcăreze fiecare de dorinţa şi dragostea de înfrânare trupească, aşa cum se înfrânează cel mai lacom căutător de câştig bănesc, sau cel dornic de onoruri, sau cel îndrăgostit de o femeie frumoasă, care doreşte cu cea mai nestăpânită ardoare să-şi vadă dorul împlinit. Aşa se face că, atunci când cineva este stăpânit de dorinţa nepotolită pentru desăvârşire, ajunge să dispreţuiască dorinţa de hrană, să refuze băutura trebuincioasă şi chiar somnul impus de cerinţele firii, primindu-1 cu bănuială şi teamă, ca pe un mare înşelător, potrivnic al purităţii şi al castităţii. Astfel că zilnic, când vede dimineaţa că neprihănirea sa i-a rămas întreagă, se bucură simţind că aceasta s-a datorat nu grijii şi vegherii lui, ci oblăduirii Domnului, şi înţelege că neprihana lui va dura cât timp Domnul îl va dărui cu milostivirea Sa. 4. Cel ce are cu statornicie această credinţă nu se trufeşte niciodată, se bizuie pe virtutea sa şi nu se lasă amăgit de faptul că mai mult timp n-a căzut în impuritate, ştiind că se poate păta uşor de necurăţeniile firii, dacă s-a îndepărtat cât de puţin de ocrotirea dumnezeiască. De aceea, pentru a fi întotdeauna ferit, trebuie să se culce cu toată umilinţa şi cu inima dăruită rugăciunilor neîncetate. V. Voiţi, asupra adevărului pe care-1 spuneam, să aveţi o dovadă limpede, pe baza căreia să aprobaţi cele spuse până acum şi să înţelegeţi că această luptă a trupului, care ni se pare duşmană şi vătămătoare, ne este de folos sădită în mădulare ? Gândiţi-vă, vă rog, la fameni, din ce cauză sunt ei nepăsători şi călduţi în urmărirea virtuţilor : oare nu pentru că se ştiu în afară de pericolul de a-şi pierde neprihana ? 2. Să nu creadă totuşi cineva că mi-am propus să susţin că nici unul dintre ei nu este însufleţit de desăvârşirea renunţării; ci tocmai fiindcă într-un fel îşi înving firea, dacă vreunul se străduieşte cu cea mai mare încordare sufletească să dobândească laurii desăvârşirii, dorinţa de a ajunge aici îl împinge să suporte nu numai cu răbdare, dar şi cu plăcere foamea, setea, veghea, lipsa de îmbrăcăminte şi toate ostenelile corpului. Căci «Omul în durere se osteneşte pentru sine şi seîmpotriveşte pieirii sale», şi de asemenea: «Sufletului înfometat chiar cele mai amare i se par dulci». 3. De altfel nu se va putea înăbuşi sau nimici dorinţa de cele prezente, dacă în locul acestor sentimente vătămătoare, care dorim să fie înlăturate, n-au fost introduse altele mântuitoare. Nici o vioiciune a minţii nu poate exisita fără sentimentul vreunei dorinţe sau temeri, bucurii sau tristeţi, dacă n-au fost acestea înşile schimbate în bine. De aceea, dacă voim să smulgem din inimile noastre poftele trupeşti, trebuie să plantăm în locul lor imediat plăcerile duhovniceşti, pentru că sufletul nostru prins în acestea să aibă permanent unde să zăbovească, respingând mrejele bucuriilor prezente şi vremelnice. 4. Când mintea noastră, prin exerciţii zilnice, va ajunge în această stare, atunci, cu ajutorul experienţei, va lua cunoştinţă de conţinutul acelui verset, pe care toţi îl cântăm, dar pe care puţini îl înţeleg: «Pururea am văzut pe Domnul în faţa mea fiindcă este la dreapta mea, să nu mă clatin». Numai acela va înţelege în chip mulţumitor acest verset, care-şi dă seama că, ajungând la această curăţie trupească şi sufletească de care vorbim, este ţinut de Domnul în fiecare moment ca să nu cadă iarăşi, că adică este întărit neîncetat de lucrarea Lui sfântă. 5. Iar Domnul stă întotdeauna la dreapta şi nu la stânga, pentru că bărbatul sfânt n- are partea stângă, iar alături de cei păcătoşi şi nelegiuiţi Domnul nu obişnuieşte să stea, pentru că aceştia n-au partea dreaptă şi nu pot spune cu profetul: «Ochii mei întotdeauna către Domnul; fiindcă El va scoate din laţ picioarele noastre». Aceste cuvinte nu le va putea rosti cu adevărat decât cel care, judecând toate care sunt în această lume sau vătămătoare, sau de prisos, sau mai prejos de cele mai înalte virtuţi, şi-a fixat toată privirea, tot gândul şi toată preocuparea să-şi cultive inima în desăvârşita castitate. Astfel, cu mintea formată în aceste deprinderi şi înaintând în virtuţi, fiecare va ajunge la desăvârşita sfinţenie a trupului şi a sufletului. VI. Cu cât cineva va înainta în pacea şi răbdarea inimii, cu atât va avea bune roade şi în curăţia trupului, şi cu cât va alunga mai repede patima mâniei, cu atât va dobândi mai puternică neprihănirea. Nu va scăpa de arşiţa cărnii decât cel ce şi-a înfrânat mai întâi pornirile sufletului. Această fericire este arătată foarte limpede prin cuvintele Mântuitorului nostru: «Fericiţi cei blânzi, că aceia vor moşteni pământul». 2. Aşadar nu vom moşteni pământul nostru, adică nu vom supune altfel puterii noastre pământul răzvrătit al acestui trup, decât dacă mintea noastră a fost maidinainte întemeiată pe pace şi răbdare. Nu va putea cineva să înăbuşe războaiele aspre ale poftelor împotriva trupului, dacă n-a învăţat să mânuie mai întâi armele blândeţii. «Cei blânzi voi stăpâni pământul, şi-l voi locui în vecii veciloi». Cum vom putea dobândi acest pământ ne învaţă profetul în versetul următor al aceluiaşi psalm: «Aşteaptă-L pe Domnul şi urmează-I căile; El te va învăţa cum să iei pământul în moştenire». 3. Reiese aşadar că nimeni nu se poate ridica la stăpânirea sigură a acestui pământ, în afară numai de acei care, respectând prin statornica pace a răbdării căile aspre şi poruncile Domnului, vor fi înălţaţi de Cel ce-i va scoate din noroiul patimilor trupeşti. Aşadar, «cei blânzi vor moşteni pământul» şi nu numai că-l vor moşteni, dar chiar «se vor desfăta de multă pace», de care nu se va bucura în mod statornic cel în trupul căruia încă iau naştere războaiele poftelor. În chip necesar, acesta năpădit de cele mai crâncene atacuri ale demonilor şi rănit de săgeţile aprinse ale defrâului, este scos din stăpânirea pământului său, până ce «Domnul va alunga războaiele până la hotarele împărăţiei Sale, va rupe arcul şi va distruge armele şi scuturile le va arunca în foc», în acel foc adică pentru care a venit Domnul să-l aducă pe pământ. Va distruge arcurile şi armele cu care, luptând împotriva lui zi şi noapte, duhurile neputincioase îi străpungeau inima cu săgeţile aprinse ale patimilor. 4. Şi astfel, după ce Domnul, Care alungă războaiele, îl va elibera de tot focul ispitelor, el va dobândi acea stare de puritate, încât, scăpând de orice tulburare prin care se îngrozea de sine însuşi, adică de ispitele trupeşti care-l îmboldeau, să înceapă să se bucure de ea ca de cea mai curată locuinţă (căci «Cele rele nu vor ajunge până la el şi nenorocirile nu se vor apropia de casa lui») ajungând desigur, prin virtutea răbdării, la acele vorbe ale profetului, încât prin virtutea blândeţii să moştenească nu numai pământul său, ci chiar «să se desfăteze în desăvârşită pace». 5. Unde mai există încă grija luptei, acolo nu poate exista «desăvârşita pace». Prin aceasta se arată că răbdarea este un leac atât de prielnic inimii, potrivit acestor cuvinte ale lui Solomon: «Bărbatul blând este medic al inimii», încât stinge deopotrivă focul nu numai al mâniei, al tristeţii, al pizmei, al gloriei deşarte, al trufiei, ci şi al poftei şi al tuturor viciilor. «În mărinimie, cum spune Solomon, este belşugul legilor». Cine este blajin şi liniştit nu se aprinde de tulburarea mâniei, nu se istoveşte de înăbuşeala trândăviei şi a tristeţii, nu se umflă de deşertăciunea gloriei, şi nici nu este chinuit: de boala trufiei. Căci «pacea desăvârşită este numele celor ce-L iubesc pe Domnul şi nu se smintesc». 6. Pe drept se spune: «Este mai bun cel răbdător decât cel puternic şi cel ce-şi stăpâneşte mânia decât cel ce cucereşte o cetate». Aşadar, înainte de a merita să obţinem această pace puternică şi neîntreruptă, va trebui să fim încercaţi de multe ispite şi să repetăm mereu cu lacrimi şi gemete acest verset: «M-am făcut un nenorocit şi m-am chinuit peste măsură; toată ziua umblam întristat, fiindcă şalele mele s-au umplut de ocări» şi: «N-are nimic sănătos trupul meu în faţa mâniei Tale, n-au pace oasele mele în faţa nesocotinţei mele». 7. Atunci vom plânge în adevăr şi pe bună dreptate, când după o lungă curăţie a trupului nostru, sperând că de acum am scăpat de orice fel de atingere trupească, simţim că iarăşi se ridică împotriva noastră îmboldirile cărnii din cauza inimii noastre mândre şi că amăgirile viselor de noapte ne pătează din nou. Când a început cineva să se bucure de o îndelungată curăţie a trupului şi a inimii este de trebuinţă ca, de vreme ce crede că de aici încolo nu mai poate decădea din acea puritate, să se slăvească într-un fel în sine însuşi şi să spună: 8. «Am zis în îmbelşugarea mea: pe veci nu voi fi zdruncinat». Iar când, părăsit cu folos de Domnul, va simţi că-i este tulburată acea stare de curăţie în care se încredea, şi va vedea că şovăie în acea înaintare duhovnicească, să alerge fără zăbavă la înfăptuitorul acelei curăţii şi, cunoscându-şi slăbiciunea sa, să mărtu- risească şi să spună: «Doamne, în voinţa Ta, nu într-a mea, ai dat putere înfloririi mele. Ţi-ai întors de la mine faţa Ta şi m-am tulburat». Iată şi cuvintele fericitului Iov: «Dacă mă voi fi spălat cu apă curată ca zăpada şi vor străluci mâinile mele de atâta curăţenie, totuşi mă vei păta de murdărie şi îmbrăcămintea mea va fi îngro- zitoare». 9. Aceste cuvinte nu le poate spune Creatorului cel ce, prin viciul său, se cufundă în murdărie. Aşadar, înainte de a ajunge la starea desăvârşită a purităţii, trebuie să fie spălat mereu de aceste nepotriviri, până ce, întărit neîncetat prin harul lui Dumnezeu în acea puritate pe care o doreşte, va merita să spună cu totul temeiul: «Cu răbdare am aşteptat pe Domnul şi m-a privit. Şi a auzilt rugăciunea mea. Şi m- a scos din mlaştina mizeriei şi din lutul murdăriei. Şi a aşezat pe piatră picioarele mele. Şi a condus paşii mei». VII. Multe sunt treptele neprihanei, pe care cineva le urcă spre acea curăţie desăvârşită. Deşi puterea mea nu-mi este de ajuns să le văd şi să le arăt cum trebuie, fiindcă o cere şirul expunerii voi încerca să le înfăţişez potrivit experienţei mele, păstrând cele desăvârşite pentru cei desăvârşiţi şi nejudecând cu prepus pe acei care, printr-oosteneală mai stăruitoare, cu cât sunt mai pricepuţi, cu atât se înalţă prin puterea minţii pătrunzătoare. 2. Deşi sunt multe culmi înalte ale neprihanei, ca nişte trepte îndepărtate unele de altele, voi deosebi între ele şapte, trecând cu vederea pe celelalte de la mijloc, care sunt atât de multe şi de necuprinse de simţirile omeneşti, încât mintea nu le poate zări, iar limba nu le poate numi. Pe aceste trepte, prin înaintări zilnice, neprihana însăşi se ridică încetul cu încetul până la desăvârşire. Asemenea fiinţelor cu trup pământesc, care zilnic cresc pe nesimţite până ce ajung fără să ştie la mărimea obişnuită, la fel se dezvoltă şi puterea şi creşterea neprihanei. 3. Prima treaptă este a ruşinii ca nu cumva monahul să fie învins în starea de veghe de îmboldirile trupului, a doua să nu zăbovească mintea în gânduri de poftire, a treia să nu-1 ispitească vreo dorinţă la vederea unei femei, a patra să n-aibă vreo tulburare trupească, oricât de simplă în starea de veghe, a cincea, ca atunci când este nevoie a se vorbi sau câţi despre înmulţirea oamenilor mintea să nu fie atinsă nici de cea mai mică simţire a vreunei plăceri, ci cu inimă curată şi liniştită să privească aceasta ca pe un lucru simplu şi necesar neamului omenesc, fără să se gândească la ceva necurat. 4. A şasea treaptă a neprihanei este să nu fie cineva amăgit în timpul somnului de vedeniile înşelătoare ale femeilor. Deşi nu socotim aceste vise vătămătoare un păcat, ele sunt totuşi arătarea unei pofte ascunse. Se ştie că astfel de arătări se petrec în diferite chipuri. Căci oricăruia i se întâmplă să repete în vis, când doarme, ocupaţiile şi gândurile din starea de veghe. Într-un fel sunt înşelaţi cei ce cunosc legătura trupească şi în altfel cei ce sunt lipsiţi de împreunări cu femeile. Aceştia din urmă sunt de obicei neliniştiţi de vise mai simple şi mai curate şi pot astfel să se purifice printr-o grijă mai mică şi printr-o osteneală mai uşoară. 5. Ceilalţi însă sunt amăgiţi de apariţii mai puternice şi mai stăruitoare, până ce puţin câte puţin, după măsura castităţii la care tinde fiecare mintea amorţită de somn se întoarce către ura acelui lucru pe care înainte îl simţea ca plăcut şi i se dăruie de către Domnul, prin profet, ceea ce se făgăduieşte bărbaţilor viteji ca înaltă răsplată a faptelor: «Voi distruge de pe pământul vostru arcul, sabia şi războiul şi vă voi face să dormiţi în pace». 6. Numai aşa va ajunge cineva la acea puritate a fericitului Serenus, şi a altor câţiva bărbaţi la fel, puritate pe care de aceea a despărţit-o de cele şase trepte arătate mai înainte ale castităţii, fiindcă nu poate fi dobândită şi nici chiar crezută decât de foarte puţini şi fiindcă tot ce i se dă în chip special din mărinimia harului dumnezeiesc nu poate fi înfăţişat în forma unei porunci generale. Aceasta desigur pentru că mintea noastră să fie formată în curăţia castităţii însăşi până acolo, încât să nu rabde în nici un caz întinarea ruşinoasă chiar, când lipseşte acea mişcare na- turală a trupului. 7. Nu trec sub tăcere despre această necurăţie trupească părerea unora care spun că ea se întâmplă în timpul somnului nu pentru că ar aduce-o amăgirea din vis, ci mai degrabă fiindcă prisosul acelei tine zămisleşte într-o inimă bolnavă unele plăceri. În sfârşit, se spune că în timpul în care nu produce nelinişte acea creşltere, o dată cu scurgerea dispare şi amăgirea. VIII. Nimeni nu va putea sau determina printr-o analiză sigură ce este cu putinţă şi ce nu e cu putinţă, dacă n-a ajuns printr-o lungă experienţă şi prin curăţia inimii, condus de cuvântul Domnului, la hotarul dintre trup şi suflet. Despre aceasta fericitul Apostol spune : «Viu este cuvântul Domnului şi lucrător şi mai ascuţit decât orice sabie cu două tăişuri şi pătrunzând pină la despărţitura dintre suflet şi duh, şi chiar dintre încheieturi şi mădulare şi deosebitor al cugetelor şi pornirilor inimii». 2. Astfel cel evlavios, aşezat cumva la hotarul dintre acestea, ca un privitor şi judecător drept, va deosebi ce este dat ca trebuincios şi fără ocolire firii omeneşti şi ce este venit din deprindere vicioasă şi din nepăsare tinerească. Asupra lucrării şi naturii acestora nu va pune preţ pe părerile greşite ale oamenilor de rând şi nici nu se va mulţumi cu definiţiile greşite ale celor fără experienţă. Dimpotrivă, cântărind măsura purităţii printr-o singură şi dreaptă examinare, cu experienţa sa, nu se va lăsa înşelat de greşeala celor care, din viciul nepăsării lor, pătaţi de întinări mai dese decât cele la care-i împinge firea, pun totul pe seama condiţiei naturale. Iar când ei înşişi silesc puterea naturii şi-i smulg acea pătare pe care ea însăşi n-ar fi pricinuit-o, atunci ei gândesc că pricină a nestăpânirii lor este trebuinţa trupului, sau chiar Creatorul, socotind propria lor vină o greşeală a naturii. 3. Despre acestea se spune cu eleganţă în Proverbe: «Nebunia omului îi strică drumurile şi inima lui îl învinuie pe Dumnezeu». Dacă va voi cineva să nu acorde încredere afirmaţiilor mele, îl rog să nu discute cu mine având părerile lui proprii, ci să se supună mai întâi învăţăturii impuse de canoanele călugăreşti. Şi după ce o va fi respectat pe aceasta câteva luni, în acea măsură în care i-a fost încredinţată, vaputea aproba cu dreaptă judecată ceea ce am spus. De altfel zadarnic va discuta cineva despre scopul oricărei arte şi învăţături, dacă n-a urmat mai întâi cu cea mai mare stăruinţă şi virtute toate cele ce duc la practicarea lor. 4. Dacă, de exemplu, eu afirm că se poate scoate un fel de miere din grâu, sau ulei tot din grâu, ca şi din seminţele de nap şi de in, un necunoscător al acestor lucruri, care mă va auzi, va spune oare că ele sunt contra naturii şi nu va râde de mine ca de un tâlcuitor de minciuni sfruntate ? Şi dacă îi voi arăta prin dovezi nenumărate, care-i vor demonstra că asemenea lucruri a văzut, a gustat şi a făcut şi el, dacă îi voi da la iveală şi explicaţia asupra ordinei în care se transformă acele plante fie în ulei gros, fie în miere, iar el, stăruind cu încăpăţânare în părerea sa, va tăgădui că se poate scoate din aceste seminţe ceva dulce sau unsuros, oare nu trebuie numită absurdă şi vicleană susţinerea lui mai degrabă decât să fie luat în râs adevărul cuvintelor mele, care se întemeiază pe seriozitatea multor mărturii demne de încredere, ca şi pe fapte ce se pot controla şi verifica prin experienţă ? 5. De aceea fiecare, prin neîncetată încordare a minţii, va ajunge la acea stare de curăţie, în care, mintea fiindu-i cu desăvârşire slobodă de mângâierile acestei patimi, trupul lui va alunga ca de prisos ceea ce se pierde în timpul somnului, mărginindu-se cu cea mai mare siguranţă la condiţia şi măsura naturii. Astfel, numai când trezit îşi va afla, fără voia şi ştirea lui, după un lung timp, trupul pătat, numai atunci va avea dreptul să învinovăţească necesitatea naturală, până ce va ajunge fără îndoială la acea stare, încât să fie la fel şi noaptea ca şi ziua, la fel în pat ca şi la rugăciune, la fel singur ca şi înconjurat de mulţimea de oameni. Numai în felul acesta el va fi singur ca şi în faţa oamenilor şi acel ochi inevitabil al Domnului nu va găsi în el ceva care ar vrea să fie ascuns de privirea oamenilor. 6. Astfel, când va începe să se desfăteze fără încetare de lumina foarte suavă a neprihanei, va putea spune cu profetul: «Şi noaptea este lumină în bucuriile mele. Fiindcă întunericul nu te va acoperi; cum este întunericul lui, aşa este şi lumina lui». În sfârşit, acelaşi profet arată cum a dobândit acest lucru care pare mai presus de condiţia omenească, atunci când zice: «Fiindcă tu ai de acum rărunchii mei», adică am meritat această virtute nu prin priceperea sau prin virtutea mea, ci fiindcă tu ai ucis ardoarea poftelor ruşinoase, care sălăşluieşte în rărunchii mei. IX. Ghermanus. Am înţeles din experienţă puţin că neîntrerupta puritate poate fi dobândită cu harul lui Dumnezeu, în stare de veghe şi recunoaştem că, ajutaţi de puterea dreptei noastre judecăţi, putem ajunge la această stare de veghe. Dar vrem să fim învăţaţi dacă putem fi lipsiţi de această nelinişte şi când dormim. Credem că aceasta nu este cu putinţă din două pricini, (deşi n-am putea vorbifără să roşim despre acestea, totuşi, fiindcă suntem siliţi de trebuinţa lecuirii însăşi, te rugăm să ne ierţi dacă spunem unele lucruri mai fără ruşine). Aşadar, mai întâi pentru că în liniştea somnului, când puterea minţii este sleită, nu se poate observa furişarea acelei descărcări, iar în al doilea rând pentru că adunarea urinei, când vezica s-a umplut în timpul somnului din cauza producerii neîncetate din interior, umflă mădularul, ceea ce se întâmplă după aceeaşi lege şi copiilor şi famenilor. Aşa se face că şi dacă mintea nu cunoaşte poftele din timpul somnului, totuşi josnicia trupului o va umili şi ruşina. X. Chaeremon. Se pare că voi încă n-aţi înţeles virtutea adevăratei castităţi, de vreme ce credeţi că ea poate fi menţinută numai în stare de veghe, cu ajutorul stăpânirii de sine, şi de aceea socotiţi că în timpul somnului, când puterea minţii este oarecum slăbită, nu se poate păstra curăţia în întregime. Dar castitatea nu constă în constrângere, cum credeţi, ci în plăcerea şi dragostea pentru puritate. Nu se numeşte castitate, ci înfrânare faptul de a rezista poftei. 2. Vedeţi, aşadar, că acelora care, cu harul lui Dumnezeu, au primit până în măduva oaselor sentimentul castităţii, când dorm nu le este dăunătoare încetarea înfrânării, care se dovedeşte uneori slabă chiar în timp de veghe. Ceea ce se înăbuşă cu sforţare oferă un răgaz temporar, dar nu o linişte fără sfârşit. Ceea ce a fost însă biruit printr-o adâncă virtute aduce învingătorului tăria neîntreruptă a păcii, fără bănuiala vreunei nelinişti. 3. De aceea, cât timp simţim că suntem zguduiţi de pornirile trupului, vom şti că n- am ajuns încă pe culmile castităţii, că fiind înarmaţi cu înfrânarea, care este fără mare putere, suntem încă hărţuiţi de atacuri crâncene, al căror rezultat este întotdeauna îndoielnic pentru noi. Aţi voit să susţineţi că nimeni nu poate scăpa de ispita trupului, întemeindu-vă pe faptul că nici famenii nu sunt cu desăvârşire lipsiţi de dorinţe. Dar trebuie amintit că nu pofta trupească le lipseşte, ci puterea de a avea urmaşi. 4. De aceea este limpede că nici ei, dacă doresc să ajungă la acea castitate către care tindem noi, nu trebuie să slăbească strădania pentru umilinţă şi pentru gân- duri curate, chiar dacă este de crezut că ei pot avea neprihănirea cu mai puţină trudă şi osteneală. XI. De aceea liniştea deplină şi continuă este ceea ce deosebeşte adevărata castitate de începuturile ostenitoare ale înfrânării. Aceasta este castitatea desăvârşită, care nuluptând împotriva dorinţelor trupeşti, ci respingându-le cu tot dispreţul, îşi păstrează puritatea neîncetată şi neatinsă şi nu poate fi altceva decât sfinţenie. Iar aceasta se va înfăptui când trupul, încetând de a pofti împotriva sufletului, va împrumuta dorinţele şi virtuţile acestuia şi vor începe să vă întovărăşească într-o foarte puternică pace, trăind, cum spune psalmistul, «fraţii împreună», dobândind adică de la Domnul acea fericire făgăduită, despre care spune: «Dacă doi dintre noi se vor învoi pe pământ în privinţa oricărui lucru pe care-1 vor cere, se va da lor de către Tatăl Meu, care este în ceruri». 2. Cel ce va trece de treapta închipuită de Iacob nimicitorul se va urca de la acea luptă a înfrânării şi de la nimicirea viciilor la meritele lui Israel, înăbuşind glasul coapselor prin veşnicul îndreptar al inimii curate. Această rânduială a deosebit-o fericitul David, inspirat de Duhul Sfânt, când a spus că mai întâi «Dumnezeu a fost cunoscut în Iudeea», adică în suflet, care încă trebuie să-şi mărturisească păcatele, Iudeea însemnând mărturisire. Iar «în Israel», însemnează în acela care, văzând pe Dumnezeu, sau care, cum tălmăcesc unii, fiind cel mai drept om al lui Dumnezeu, este nu numai cunoscut, ci chiar «mare este Numele Lui». 3. Apoi, chemându-ne pe trepte mai înalte şi voind să ne arate chiar locul în care se desfătează Domnul, zice: «Şi s-a făcut în pace locul Lui», adică nu în toiul atacurilor şi al luptei cu viciile, ci în pacea neprihanei şi în liniştea veşnică a inimii. Dacă va merita cineva să dobândească acest loc al păcii prin nimicirea patimilor trupeşti, înaintând de pe această treaptă va ajunge la Sionul duhovnicesc, adică la contemplarea lui Dumnezeu, devenind şi locuinţă a lui Dumnezeu. Domnul nu se găseşte în luptele înfrânării, ci în supravegherea neîncetată a virtuţilor. Acolo el nu potoleşte, nu opreşte, ci frânge pentru totdeauna puterile arcurilor, din care mai înainte erau aruncate împotriva noastră săgeţile aprinse ale poftelor. 4. Vedeţi, aşadar, că locul Domnului nu este în lupta pentru înfrânare, ci în pacea castităţii, iar locuinţa Lui este în paza şi în contemplarea virtuţilor. De aceea nu pe nedrept porţile Sionului sunt puse mai presus de toate corturile lui Iacob. Căci «Domnul iubeşte porţile Sionului mai mult decât toate locaşurile lui Iacob». În ceea ce priveşte afirmaţia voastră că tulburarea cărnii este inevitabilă, prin faptul că urina, când umple încetul cu încetul băşica, ridică şi mădularul mai înainte liniştit, această tulburare pe care numai necesitatea o produce uneori în somn, nu va împiedica cu nimic păstrarea purităţii. Trebuie ştiut totuşi că, dacă s-a produs tulburarea aceasta sub porunca adevăratei castităţi, ea nu numai că n-a fost însoţită de vreo plăcere, dar nici nu este ţinută minte la trezirea din somn. 5. Şi de aceea, pentru ca legea trupului să se împace cu cea a sufletului, trebuie să ne ferim chiar de a bea prea multă apă, pentru că acea adunare a apei zilnice, având înrâurire asupra membrelor, nu numai să rărească acea tulburare pe care o socotiţi de neînfrânt, dar s-o facă uşoară şi liniştită. Astfel focul rece, ca să zic aşa, şi fără ardoarea acelei tulburări, va înălţa flacără înrourată, ca aceea din minunata vedenie a lui Moise, făcând ca rugul trupului nostru să ardă înconjurat de un foc nevă- tămător, sau ca acei trei tineri, cărora flacăra din cuptorul chaldeic le-a fost răcită de suflarea Duhului Sfânt, încât până şi părul şi veşmintele lor au fost ferite de foc. De aceea, să începem a avea chiar în acest trup ceea ce se făgăduieşte într-un fel oarecare prin profet: «Când vei umbla prin foc nu vei arde şi flacăra lui nu te va mistui». XII. Mari şi minunate şi cunoscute numai de oamenii care le-au trăit sunt darurile pe care Domnul le-a împărtăşit cu atâta bunătate credincioşilor săi, cât timp ei încă locuiesc în acest vas al stricăciunii. Despre acestea profetul, cu inima curată, atât în numele său cât şi al celor ce ajung la această stare şi în acest sentiment, strigă: «Minunate sunt lucrurile Tale şi sufletul meu le cunoaşte foarte». De altfel se înţelege că profetul n-a spus nimic nou sau mare, dacă se crede că a pronunţat aceste cuvinte cu alt sentiment al inimii, sau despre alte lucrări ale lui Dumnezeu. 2. Nu există nici un om care să nu ştie că lucrurile lui Dumnezeu sunt minunate prin măreţia creaţiei lor. Chiar pe acelea pe care le împarte zilnic sfinţilor săi şi pe care le revarsă cu deosebită dărnicie, nu le cunoaşte nimeni altul decât sufletul, care se bucură de ele, care în adâncul conştiinţei sale judecă astfel binefacerile lui Dumnezeu, încât nu le poate exprima prin cuvinte şi nici cuprinde cu simţirea şi cu gândurile, când coboară de la acea flacără cerească pentru a le privi pe cele materiale şi pământeşti. 3. Cine nu va admira în sine lucrările Domnului, când va vedea că astfel au fost înăbuşite în el nesaţiul stomacului şi lăcomia primejdioasă a gurii pentru lucruri costisitoare, încât se va mulţumi cu mâncare foarte puţină şi de foarte mic preţ, servită rar şi numai de nevoie ? Cine nu va fi uimit în faţa lucrărilor lui Dumnezeu, simţind că acel foc al plăcerii, pe care înainte îl credea de nestins şi firesc, s-a potolit în aşa măsură, încât nu se mai simte îmboldit nici de cea mai mică tulburare a trupului ? Cine nu se va cutremura de puterea Domnului, când va vedea că oameni altădată răi şi primejdioşi, care ajungeau în culmea mâniei chiar când supuşii lor le adresau cuvinte măgulitoare, s-au îmbunat atât de mult, încât nu numai că nu se supără în faţa injuriilor, ci chiar se bucură foarte mult când le-au fost adresate ? 4. Cine nu se va minuna de lucrările lui Dumnezeu şi nu va striga din tot sufletul: «Am cunoscut că mare este Domnul», când va afla că a devenit cineva darnic din foarte hrăpăreţ, cumpătat din risipitor, umilit din trufaş, simplu şi modest din delicat şi luxos, bucurându-se de sărăcia de bună voie şi de lipsa lucrurilor din acest veac ? Acestea sunt, desigur, minunatele lucrări ale lui Dumnezeu, pe care le cunoaşte în chip deosebit sufletul profetului înmărmurit în faţa priveliştei lor măreţe. Acestea sunt minunile pe care le-a aşezat pe pământ, la care acelaşi profet se gândeşte, chemând toate popoarele să le admire când zice: «Veniţi şi vedeţi lucrurile lui Dumnezeu, minunile pe care le-a pus Domnul pe pământ. Pune-va capăt războaielor până la marginile pământului, arcul îl va sfărâma, iar pavezele în foc le va arde». 5. Ce minune poate fi mai mare, decât ca într-un timp foarte scurt cei mai hrăpăreţi încasatori de impozite să se facă apostoli, prigonitorii sângeroşi să devină predicatori foarte sârguincioşi ai Evangheliei, propovăduind cu vărsarea sângelui lor acea credinţă pe care o prigoneau? Acestea sunt lucrările lui Dumnezeu, pe care Fiul mărturiseşte că le face împreună cu Tatăl, când zice: «Tatăl Meu până acum lucrează şi Eu lucrez cu El». Despre aceste lucrări fericitul David, cântând în duh, zice: «Binecuvântat fie Domnul Dumnezeul lui Israel, Care singur face lucruri mari şi minunate». Despre ele şi profetul Amos spune: «El face toate şi le schimbă şi umbra morţii o strămută în lumină a dimineţii». Negreşit, «aceasta este schimbarea dreptei Celui Preaînalt». 6. Despre acest lucru mântuitor al lui Dumnezeu roagă profetul pe Domnul zicând: «întăreşte, Doamne, ceea ce ai lucrat în noi». Trec cu vederea acele daruri ascunse şi nevăzute ale lui Dumnezeu, pe care mintea tuturor celor sfinţi le vede că se săvârşesc în chip deosebit clipă de clipă, acea revărsare de bunăvoinţă duhov- nicească prin care sufletul abătut se înalţă cu iuţeală plin de bucurie, acele porniri de foc ale inimii şi mângâierile nespuse şi neauzite, care uneori trezesc ca dintr-un somn adânc pentru cea mai fierbinte rugăciune pe toţi cei ce lâncezesc în cea mai josnică nepăsare. 7. Aceasta este, zic, bucuria despre care Apostolul spune: «Ochiul omului n-a văzut-o, urechile n-au auzit-o şi în inima omului nu s-a ridicat», a aceluia care îndobitocit de viciile pământeşti, este încă om, stăpânit de porniri omeneşti, care nu vede nimic din aceste daruri ale lui Dumnezeu. În sfârşit, acelaşi Apostol, a adăugat atât despre sine, cât şi despre cei asemenea lui, care se despărţiseră de traiul omenesc, zicând: «Dar Dumnezeu s-a descoperit nouă prin duhul Său». XIII.Aşadar, în toate acestea, cu cât mintea va înainta către puritate mai înaltă, cu atât va primi pe Dumnezeu mai măreţ şi va descoperi o mai mare obârşie de admiraţie în sine decât în arta vorbirii, sau în meşteşugul exprimării. După cum cel ce n-a încercat sentimentul bucuriei nu-1 poate înţelege cu mintea, la fel cel ce l-a încercat nu-1 va putea reda în cuvinte. Dacă, de pildă, ar vrea cineva să explice dulceaţa mierii unuia care n-a mâncat niciodată ceva dulce, cu siguranţă că nici cel ce n-a primit-o în gură nu-i va simţi gustul cu urechile, dar nici cel ce i-a cunoscut dulceaţa prin plăcerea oferită de gustul ei nu va putea să-i explice prin cuvinte gustul, ci doar îi va aprecia în tăcere savoarea. 2. Tot aşa şi cel care a meritat să ajungă pe această treaptă a virtuţilor, pe care am arătat-o mai înainte, toate cele pe care Domnul le îndeplineşte cu har deosebit în ai săi le va privi în tăcerea minţii şi, înflăcărat de gradul la toate acestea, va striga cu sentimentul adânc al inimii: «Minunate sunt lucrările Tale şi sufletul meu le cunoaşte foarte». Aşadar, este o minunată lucrare a lui Dumnezeu faptul că omul trupesc, aşezat adică în trup, a respins pornirile trupeşti şi, în varietatea atât de mare a lucrurilor şi a întâmplărilor, păstrează o singură stare a sufletului, rămânând acelaşi, cu toate schimbările care se petrec în jur. 3. Un bătrân clădit pe această virtute, înconjurat la Alexandria de o mulţime de necredincioşi, care-1 asaltau nu numai cu cuvinte urâte, dar şi cu injurii foarte grave, când a fost întrebat de aceştia: «Ce minune a făcut Hristos al vostru, pe care-L adoraţi atâta?», el le-a răspuns: «El m-a învăţat să nu mă tulbur şi să nu mă supăr de aceste injurii şi de altele mai mari, dacă mi le veţi adresa». XIV. Ghermanus: Fiindcă admiraţia pentru aceasta neprihană, nu omenească şi pământească, ci cu desăvârşire cerească şi îngerească, ne-a adus atâta uimire, încât mai degrabă ne insuflă groaznică deznădejde, decât îndemn de a o căuta cu sufletele noastre, te rugăm să ne vorbeşti într-o discuţie cât mai completă despre condiţiile ce se cer îndeplinite şi despre măsura timpului în care neprihana poate fi câştigată şi desăvârşită. Aceasta, ca să credem că o putem practica şi să fim însufleţiţi în căutarea ei de acum înainte, la gândul că ne-o putem însuşi. Noi o judecăm de necuprins de către cei ce sunt zidiţi în trup, dacă nu ni se deschide o cale şi nu ni se dă un program pe baza căruia să se poată ajunge în chip sigur la ea. XV. Cheremon. Este destul de îndrăzneţ lucru să fixezi o măsură a timpului în care să se poată dobândi această castitate despre care vorbim, ţinând seama mai ales dediversitatea atât de mare a dorinţelor şi puterilor de înfăptuire. Această măsură nu se poate hotărî uşor nici în meşteşugurile materiale, sau în învăţătura despre lucruri care se văd. În mod necesar ele se însuşesc mai curând sau mai târziu, potrivit particularităţilor sufleteşti şi voinţei pe care o are fiecare. Totuşi, putem defini foarte sigur observaţiile ce se cer respectate şi limitele timpului în care i se cunoaşte putinţa de înfăptuire. 2. Iată, aşadar, cine nu ia parte la nici o convorbire fără rost, cine-şi ucide toată mânia, grija şi preocupările lumeşti, mulţumindu-se numai cu două bucăţi de pâine pentru hrana zilnică, cine nu bea apă pe săturate şi-şi fixează pentru somn trei, sau după alţii, patru ore, şi crede că va dobândi neprihana nu prin ostenelile sau înfrânarea sa, ci prin milostivirea Domnului, fiindcă fără această credinţă este deşartă orice încercare a ostenelilor omeneşti, acesta va şti că nu în mai mult de şase luni dobândirea ei este cu putinţă. 3. Totuşi, un semn sigur al apropierii de puritate este acela ca să nu se aştepte cineva de la început că o dobândeşte numai prin propria sa muncă. Dacă fiecare înţelege adevărul acestui verset : «De n-ar zidi Domnul casa, în zadar s-ar osteni cei ce o zidesc», urmează ca el să nu se mândrească cu meritele curăţiei sale, înţe- legând că ea nu se dobândeşte prin sârguinţa sa, ci prin milostivirea Domnului, şi nici să se pornească cu asprime împotriva altora, ştiind că puterea omenească nu însemnează nimic, dacă n-a ajutat-o puterea dumnezeiască. XVI. De aceea, victoria personală a fiecăruia din noi, care luptăm cu toate puterile împotriva duhului desfrânării, este să nu sperăm leacul numai prin îngrijirea noastră. Această credinţă, care pare uşoară şi netedă pentru toţi, se dobândeşte tot atât de greu de către începători, ca şi de către cei ce urmăresc desăvârşirea castităţii. Căci de cum le-a surâs o părticică din puritate, strecurându-se în adâncul conştiinţei lor o oarecare mândrie, se măgulesc singuri, crezând că au dobândit-o prin osteneala sârguinţei lor. De aceea este de trebuinţă ca, părăsiţi puţin de acel ajutor de Sus, să fie chinuiţi câtva timp de acele patimi pe care le stinsese puterea dumnezeiască, până ce vor cunoaşte, învăţaţi de experienţă, că nu pot dobândi virtutea curăţiei numai prin puterile şi priceperile lor. 2. Dar să încheiem pe scurt lunga noastră discuţie despre ţelurile deplinei castităţi, adunând în câteva cuvinte tot ce am spus din belşug ici colo. Practicarea castităţii cere ca monahul în stare de veghe să nu se lase atras de mângâierile nici unei pofte, iar în somn să nu-i înşele vreo amăgire, ci când i s-a strecurat vreotulburare tru-pească din cauza minţii adormite şi ea, cum s-a produs fără simţirea vreunei plăceri, aşa să se termine fără vreo mulţumire trupească. 3. Acestea le-am spus despre rosturile castităţii, cum am putut, ajutat nu atât de cuvinte, cât de experienţă. Deşi cred că ele sunt socotite cu neputinţă de îndeplinit de către trândavi şi nepăsători, totuşi sunt sigur că vor fi recunoscute şi aprobate de către cei sârguincioşi şi duhovniceşti. De altfel, este atât de mare deosebire între om şi om, cât se deosebesc între ele scopurile către care tinde sufletul lor, cât adică se deosebeşte cerul de iad, Hristos de Veliar, după cuvântul Domnului şi Mântuito- rului nostru:«Dacă îmi slujeşte cineva Mie, pe Mine să Mă urmeze, şi unde sunt Eu, acolo va fi şi slujitorul Meu» şi: «Unde este comoara ta, acolo va fi şi inima ta». 4. Până aici a vorbit fericitul Cheremon despre castitatea desăvârşită şi cu aceste cuvinte a încheiat minunata învăţătură despre cea mai înaltă puritate. Dar fiindcă pe de o parte noi rămăseserăm înmărmuriţi şi îngrijoraţi, iar pe de altă parte noaptea aproape că trecuse, el ne-a îndemnat să ne odihnim puţin membrele şi să nu le lipsim de hrana somnului, pentru ca nu cumva mintea, din cauza trupului obosit, să-şi piardă puterea încordării către sfinţenie. XIII. A treia convorbire cu părintele Cheremon – Despre ocrotirea dumnezeiască I. După ce am adormit puţin, ne-am dus la slujba de dimineaţă, iar la întoarcere, pe când aşteptam pe bătrân, părintele Ghermanus era foarte neliniştit că în discuţia anterioară, care ne insuflase o dorinţă foarte puternică de a trăi şi noi laturile necunoscute ale neprihanei, fericitul bătrân, printr-o singură afirmaţie, redusese la nimic meritul contribuţiei umane, afirmând că omul, chiar dacă se străduieşte din toate puterile către o bună roadă, totuşi nu poate fi stăpânul binelui, dacă nu l-a primit pe acesta din dăruirea harului divin şi nu ca rezultat al strădaniilor sale. Când fericitul Cheremon a venit în chilie, ne-a găsit frăminţind cu mare interes această problemă. Fiindcă a simţit că noi încă discutăm pe şoptite ceva, a făcut mai repede decât de obicei slujba de rostire a psalmilor şi a rugăciunilor şi ne-a întrebat ce ne tulbură. II. Atunci Ghermanus a zis: Este atât de sublimă cea mai de seamă virtute despre care aţi vorbit în discuţia din timpul nopţii, că ni se pare peste putinţă să credem, dacă pot spune aşa, în înfăptuirea ei şi ni se pare (iertaţi-mi cuvântul) fără noimă, dacă plata muncii, adică desăvârşirea neprihanei, care cere atâta sudoare şi osteneală, nuse atribuie în mod special ostenitorului pentru ea. Ar fi absurd dacă, de exemplu, am văzut pe un agricultor dăruit cu sârg neîntrerupt muncilor cerute de ţarina sa, să nu-i atribuim şi roadele ţarinei sale. III. Cheremon: Prin însuşi acest exemplu pe care l-aţi dat se dovedeşte că osteneala omului nu îndeplineşte nimic fără ajutorul lui Dumnezeu. Într-adevăr, nici agri- cultorul, care şi-a cheltuit toate ostenelile în cultivarea pământului, nu va putea pune bunul mers al semănăturilor şi belşugul roadelor numai pe seama hărniciei sale, despre care ştie că adesea poate fi zadarnică, dacă nu este ajutată de ploi prielnice şi de seninătatea liniştită a cerului. Am văzut nu rareori cum roadele crescute şi coapte au fost răpite oarecum din mâinile celui care se trudise pentru ele şi că n-a ajutat la nimic sudoarea şi strădania neîntreruptă a muncitorilor, fiindcă n- au avut asupra lor ocrotirea Domnului. 2. Aşadar, după cum agricultorilor leneşi, care nu-şi ară ogorul la timp, mi- lostivirea divină dă acest belşug de roade, la fel nu le va fi de folos munca de zi şi noapte celor harnici, dacă n-a fost ajutată de mila Domnului, în aceasta, trufia omenească să nu se socotească totuşi pe aceeaşi treaptă cu harul divin şi să nu încerce prin aceasta să pretindă partea sa din darurile lui Dumnezeu. Să nu creadă omul că munca sa este pricina dărniciei divine şi să nu se laude că belşugul roadelor este un rezultat al hărniciei sale. 3. Să cântărească şi să cerceteze fără părtinire şi va afla că nici măcar munca depusă în dorinţa lui de îmbogăţire n-ar fi fost un rod al puterilor sale, dacă nu l-ar fi întărit ocrotirea Domnului în îndeplinirea tuturor lucrărilor agricole şi ar fi foslt fără urmare voinţa şi puterea lui, dacă bunăvoinţa dumnezeiască nu i-ar fi fost alături în ducerea la bun sfârşit a lucrărilor, care uneori sunt zădărnicite de secetă sau de mulţimea prea mare a ploilor. 4. De vreme ce şi puterea ploilor şi sănătatea corpului şi îndeplinirea tuturor lucrărilor şi rodnicia lor au fost date de Domnul, trebuie să se roage să nu i se întâmple cum este scris: «Cerul să nu se facă de aramă şi pământul de fier; să nu mănânce viermele ceea ce a rămas lăcustei şi omida ceea ce a rămas viermelui şi rugina ceea ce a rămas omizii». Dar nu numai în această osteneală şi priceperea agricultorului au nevoie de ajutorul dumnezeirii. Chiar şi atunci când ogorul i-a dat din belşug roadele sale, dacă intervin întâmplări nedorite, nădejdile i se vor spulbera şi se va vedea înşelat în speranţele sale chiar după ce a adunat recolta, care poate să se strice fie pe arie, fie în hambare. 5. Din aceasta se înţelege limpede că începutul atât al gândurilor, cât şi al faptelor bune este de la Dumnezeu, Care ne insuflă cu voinţa, Sa sfântă şi ne dă puterea şi prilejul de a îndeplini tot ce dorim în chip drept: «Toată darea cea bună şi tot darul desăvârşit de Sus este, coborându-se de la Părintele luminilor», care începe cele bune, le urmăreşte şi le desăvârşeşte în noi, precum spune Apostolul: «Iar Cel care dă sămânţa semănătorului şi pline spre mâncare vă va da şi va înmulţi sămânţa voastră şi va face să crească roadele dreptăţii voastre». 6. Datoria noastră este să urmăm cu umilinţă harul lui Dumnezeu, care ne ocroteşte zilnic sau să ne împotrivim «cu cerbicea tare şi cu urechile netăiate împrejur», precum este scris, meritând a auzi cuvintele lui Ieremia: «Oare cel care cade nu se va ridica ? sau cel ce s-a îndepărtat nu se va întoarce ? De ce dar acest popor din Ierusalim s-a îndepărtat de Mine cu atâta încăpăţânare? Ei şi-au întărit cerbicele lor şi n-au voit să se întoarcă». IV. Ghermanus: Acestui înţeles, a cărui evlavie nu poate fi pusă la îndoială de noi, se pare că-i stă în cale faptul că tinde la nimicirea libertăţii noastre de alegere. Căci pe mulţi dintre păgâni, care nu merită harul ajutorului divin, îi vedem strălucind nu numai prin virtuţile cumpătării şi ale răbdării, dar ceea ce este şi mai de mirare, chiar prin neprihană. Cum este de crezut că acestea le-au fost atribuite ca dar de către Dumnezeu, după ce le-a fost luată în robie libertatea voinţei, când ştim, pe baza celor citite şi auzite, că următorii înţelepciunii acestei lumi, necunoscând nu numai harul lui Dumnezeu, dar chiar pe Dumnezeul cel adevărat, pe cât se spune, au căpătat cea mai înaltă curăţie a castităţii prin puterea propriei lor osteneli? V. Cheremon: îmi place că voi, înflăcăraţi de cea mai mare dragoste de a cunoaşte adevărul, afirmaţi chiar unele idei greşite, dar prin a căror combatere apare mai bine dovedită şi, ca să zic aşa, mai bine cercetată puterea credinţei creştine. Ce înţelept s-ar folosi de propoziţii atât de contrare, încât să creadă că puritatea cerească a castităţii, despre care ieri afirmaţi că nici prin harul lui Dumnezeu nu se poate dobândi, a fost însuşit chiar de păgâni, prin propria lor putere? 2. Dar fiindcă, fără îndoială, din dragoste pentru a cerceta adevărul faceţi asemenea afirmaţii, ascultaţi ce avem de spus despre ele. Mai întâi nu este de crezut că filosofii au dobândit această neprihană pe care o cerem noi şi adăugăm la acestea că nu numai desfrânarea, dar nici măcar necurăţia nu este pomenită printre noi. Ei au avut o mică parte de neprihană şi anume înfrânarea trupească, prin care-şiinterziceau numai împreunarea. Dar această curăţie lăuntrică şi neîntreruptă a minţii şi a trupului n-au putut s-o dobândească nu spun cu fapta, dar nici cu gândul. 3. Acel Socrate, cel mai faimos dintre ei, după cum spun ei înşişi, n-a roşit să mărturisească despre sine aceasta. Un fizionomist uitându-se la el, a zis: «Iată ochi de stricător al copiilor». Discipolii lui s-au repezât la fizionimist, voind să răzbune ocara adusă dascălului lor, dar se zice că acesta i-a oprit spunându-le; «Lăsaţi-1 prieteni, căci aşa sunt, dar mă stăpânesc». Se dovedeşte foarte clar, aşadar, nu numai prin afirmaţia noastră, ci şi prin mărturisirea lor, existenţa neruşinării adică josnicia patimei, înăbuşită de ei de nevoie, cu forţa, dar fără să fie înlăturată din inima lor dorinţa şi plăcerea acestei patimi. 4. Cu ce groază trebuie amintite acele cuvinte ale lui Diogene? Pe acestea filosofilor acestei lumi nu le-a fost ruşine să le repete ca pe ceva demn de amintire, dar care nu pot fi nici rostite nici auzite de noi fără jenă. Căci precum se spune, cuiva care trebuia pedepsit pentru adulter, i-a grăit aşa : «Nu va, plăti cu viaţa ceea ce se dă gratis». Se vede bine deci că ei n-au cunoscut virtutea castităţii adevărate, care este dorită de noi. De aceea este destul de sigur că circumciziunea noastră, care este în duh, nu se poate dobândi decât cu darul lui Dumnezeu şi că ea există numai în aceia care au slujilt lui Dumnezeu cu tot devotamentul lor. VI. Deşi multora, ba chiar tuturora li se poate dovedi întotdeauna că oamenii au nevoie de ajutorul lui Dumnezeu şi că şubrezenia omenească numai prin sine, adică fără ajutorul lui Dumnezeu, nu poate face nimic care duce la virtute, totuşi, în nici o împrejurare nu se vede mai mult aceasta decât în dobândirea şi păstrarea castităţii. Dar să amânăm puţin discuţia despre greutatea de a păstra întreagă castitatea, şi să vorbim pe scurt deocamdată despre mijloacele acestei păstrări. 2. Cine ar putea, întreb, să suporte fără nici o laudă a oamenilor, sprijinit numai de puterile sale, asprimea singurătăţii şi hrana zilnică cu pâine uscată, mulţumindu-se doar cu atâta ? Cine, fără mângâierea Domnului, ar putea să rabde neîntrerupta sete de apă, să răpească ochilor omeneşti acel dulce şi desfătător somn de dimineaţă şi să îngrădească prin regulă permanentă, mărginind la patru ore, toată odihna sa de noapte? Cine, fără harul lui Dumnezeu, ar fi în stare să se achite de obligaţia cititului neîncetat, a muncii neîntrerupte, neavând nici un interes pentru foloasele prezente? 3. Acestea toate nu pot fi nici dorite de noi mereu fără insuflarea dumnezeiască, şi nici înfăptuite fără ajutorul ei. Dar să le arătăm pe acestea mai desluşit, dovedindu-le nu numai prin învăţătura şi experienţa noastră, ci prin exemple şi argumente temeinice. În multele lucrări, pe care dorim să le îndeplinim cu folos, când nu lipsesc voinţa desăvârşită şi dorinţa plină de ardoare, orice şubrezenie care întervine ne zădărniceşte planurile şi n-ajungem la ceea ce ne-am propus, dacă nu ne-a fost dată de mila Domnului puterea înfăptuirii. Astfel încât, deşi este mare mulţimea celor care doresc să se dedice cu devotament virtuţilor, oare nu găseşti foarte puţini dintre aceia care să poată îndeplini sau suporta acestea? 4. Chiar atunci când nici o infirmitate nu ne împiedică, orice încercare de a face ce vrem ne este mărginită de puterile noastre! Liniştea singurătăţii, asprimea posturilor, lecturile când avem timp pentru ele, toate acestea nu le îndeplinim după voinţa noastră, fiindcă, din anumite cauze care intervin, suntem reţinuţi foarte des de la îndeletnicirile noastre mântuitoare, trebuind a cere de la Domnul şi locul şi timpul în care să le putem îndeplini. 5. Nu este de ajuns să putem, dacă nu ni se dă de către Domnul ocazia de a face cele ce ne stau în putinţă. (Despre acestea Apostolul spune: «Fiindcă am voit să venim la voi de mai multe ori şi ne-a împiedicat satana»). Uneori ne simţim îndepărtaţi chiar cu folos de la preocupările duhovniceşti. Când întrerupem mersul ostenelilor şi ne acordăm un răgaz din cauza slăbiciunii trupeşti, chiar fără voia noastră ne păstrăm pentru viitor stăruinţa mântuitoare. Despre ajutorul lui Dumnezeu spune ceva asemănător Apostolul: «De aceea de trei ori am rugat pe Domnul să-l depărteze de mine.. Şi mi-a spus: Îţi ajunge harul Meu; căci puterea se desăvârşeşte în slăbiciune», şi de asemenea: «Nu ştim să ne rugăm cum trebuie». VII. Planul lui Dumnezeu prin care a creat pe om nu pentru ca el să piară, ci ca să trăiască în veci, rămâne neschimbat. Când vede că licăre în noi o scânteie de bunătate, oricât de mică sau când El însuşi face ca ea să sară din piatra aspră a inimii noastre, cu mărinimie o ocroteşte, o încălzeşte şi o întăreşte cu suflarea Lui, «voind ca toţi oamenii să fie mântuiţi şi să vină la cunoaşterea adevărului». Fiindcă «nu este, zice Domnul, voia Tatălui vostru Care este în ceruri ca să piară unul dintre aceştia mai mici». Şi mai zice Domnul: «Dumnezeu nu vrea să piară sufletul, ci amână, gândindu-se să nu piară pentru totdeauna cel ce a fost îndepărtat». 2. Adevărat este şi nu minte, când spune cu jurământ: «Viu sunt Eu, zice Domnul Dumnezeu: că nu vreau moartea păcătosului ci să se întoarcă de la calea cea rea şi să trăiască». Cel ce n-are voinţa să piară unul din cei mici cum poate fi socotit fără mare sacrilegiu că nu vrea ca toţi să fie mântuiţi, ci numai câţiva pentru toţi ? Deaceea, când pier unii, pier contra voinţei Lui şi El strigă zilnic către fiecare dintre ei: «întoarceţi-vă de la căile voastre rele. Şi de ce muriţi, case ale lui Israel ?». Şi de asemenea : «De câte ori am voit să adun pe fiii tăi, cum găina îşi adună puii sub aripile ei, şi n-aţi voit». Şi: «De ce s-a îndepărtat de Mine cu atâta încăpăţânare acest popor din Ierusalim? S-au întărit feţele lor şi n-au voit să se întoarcă». 3. Ne este la îndemână aşadar zilnic harul lui Hristos, Care «vrea ca toţi oamenii să fie mântuiţi şi să vină la cunoştinţa adevărului». De aceea El îi cheamă pe toţi, fără vreo excepţie, zicând: «Veniţi la Mine toţi cei osteniţi şi împovăraţi şi Eu vă voi odihni pe voi». Dar dacă nu-i cheamă pe toţi în general, ci numai pe unii, urmează că nu toţi sunt împovăraţi fie de păcatul originar, fie de cel de acum, şi că nu sunt adevărate aceste cuvinte: «Căci toţi au păcătuit şi au nevoie de slava lui Dumnezeu» şi nici de crezut acestea: «Moartea a trecut prin toţi oamenii». 4. Toţi cei care pier, contra voinţei lui Dumnezeu pier, şi Scriptura este mărturie că nu Dumnezeu a făcut moartea: «Fiindcă n-a făcut moartea şi nu se bucură de pierderea celor vii». Aşa se face că adesea, când cerem cele contrare binelui, rugăciunea noastră sau este auzită mai târziu, sau nu este auzită deloc. Şi iarăşi, cele pe care le credem împotriva folosului, ca un medic foarte bun Domnul ni le dă chiar fără voia noastră, iar uneori hotărârile noastre primejdioase şi încercările aducătoare de moarte le întârzie şi le abate de la îndeplinirea lor cu rea urmare, iar pe cei se grăbesc pe moarte îi aduce la mântuire şi, fără ştirea lor, îi scoate din gura iadului. VIII. Grija această şi providenţa lui Dumnezeu faţă de noi le-a exprimat frumos cuvântul dumnezeiesc prin profetul Osea, sub chipul Ierusalimului ca o femeie păcătoasă, care se îndreaptă cu iuţeală primejdioasă spre cultul idolilor. Când ea zice: «Aici voi duce după iubiţii mei, care-mi dau pâine şi apă, şi lână, şi in, şi ulei, şi bău- tură», bunătatea divină îi răspunde nu voinţei, ci mântuirii ei: «Iată, eu îi voi astupa drumul ei cu mărăcini, voi ridica zid, ca ea să nu-şi mai afle cărările sale. Ea va umbla după iubiţii săi, dar nu-i va ajunge, şi-i va căuta, dar nu-i va găsi. Şi va grăi atunci: Mă voi întoarce la bărbatul meu cel dintâi, că atunci îmi era mai bine decât acum». 2. Şi, de asemenea, descrie prin această comparaţie îndărătnicia şi dispreţul nostru, prin care găsim de cuviinţă să-i răspundem cu gând nespus când ne cheamă să ne întoarcem la El: «Şi am zis: Mă vei numi Tată şi după aceea nu vei înceta să mă urmezi. Dar, cum o femeie dispreţuieşte pe iubitul său, aşa M-a dispreţuit pe Mine casa lui Israel, zice Domnul». Destul de potrivit a fost comparat Israelul cu oaduilteră care şi-a lăsat bărbatul, iar dragostea şi stăruinţa bunătăţii Sale au fost asemănate cu un bărbat care şi-a pierdut soţia. 3. Dragostea minunată a lui Dumnezeu faţă de neamul omenesc, neînfrântă de nici o injurie care s-o depărteze de grija pentru mântuirea noastră şi biruită oarecum de nedreptăţile noastre care s-o facă să renunţe la scopul propus, n-a putut fi exprimată mai propriu prin altă comparaţie, decât prin bărbatul care-şi iubeşte cu o dragoste arzătoare soţia. Acesta, cu cât a simţit mai mult că este neglijat şi dis- preţuit de ea, cu atât mai mult este ars în inima lui de focul patimii. Aşadar, ocrotirea dumnezeiască stă întotdeauna nedespărţită de noi şi atât de mare este dragostea Creatorului faţă de creatura Sa, încât nu numai că o însoţeşte, dar chiar îi merge înainte cu providenţa Sa, pe care profetul, cunoscând-o foarte bine, o mărturiseşte zicând: «Dumnezeu mă va întâmpina cu milostivirea Lui». 4. Când a zărit răsărind în noi oarecare bunăvoinţă, o luminează îndată, o întăreşte şi o cheamă la mântuire, dându-i creşterea pe care i-a sădit-o sau a văzut că i se arată datorită ostenelilor noastre. Căci «şi înainte de a striga, zice El, Eu voi auzi; încă vorbind ei, Eu îi voi fi ascultat». Şi iarăşi: «La glasul strigătului tău îndată ce te va auzi îţi va răspunde». Şi nu numai că insuflă cu bunătatea Sa dorinţe sfinte, dar ne şi pregăteşte prilejuri de viaţă adevărată şi de fapte bune, arătând celor rătăciţi calea mântuirii. IX. Priceperea omenească nu înţelege uşor cum se face că Domnul pe de o parte dă celor ce cer, Se descoperă celor ce-L caută, deschide celor ce bat, iar pe de altă parte Se descoperă celor ce nu-L caută, apare şi răspunde celor ce nu-L întreabă şi toată ziua întinde mâinile către un popor care nu crede în El şi-I vorbeşte împotrivă, îi cheamă pe cei ce rezistă şi-i stau de-o parte, îi atrage la mântuire pe cei ce nu vor , celor ce vor să păcătuiască le taie putinţa de a-şi îndeplini această dorinţă, li se împotriveşte cu bunătate celor ce se grăbesc să facă rău. 2. Se înţelege uşor în ce măsură se atribuie suprema mântuire voinţei noastre libere, despre care se spune: «Dacă veţi voi şi Mă veţi asculta, veţi mânca bunătăţile pământului» şi în ce chip «Nu este în puterea celui ce vrea, nici a celui ce aleargă, ci a milostivului Dumnezeu». Aceasta înseamnă cuvintele: «Dumnezeu va dă fiecăruia după faptele sale», «Dumnezeu este Cel care lucrează în voi, şi ca să voiţi şi ca să săvârşiţi după a Lui bunăvoinţănu vine de la voi, ci este darul lui Dumnezeu; nu este roada lucrărilor voastre, ca nimeni să nu se laude». Aceasta înseamnă : «Apropiaţi-vă de Domnul şi El se va apropia de voi», şi ce spune în altă parte : «Nimeni nu vine la Mine, dacă nu-l atrage Tatăl care M-a trimis pe Mine». 3. Sau când spune: «Fă alergări drepte cu picioarele tale şi îndreaptă-ţi căile tale», înseamnă că aceasta zicem când ne rugăm: «îndreaptă calea mea spre faţa Ta» şi: «întăreşte paşii mei pe cărările Tale, ca să nu şovăie picioarele mele». Aceasta înseamnă faptul că suntem de asemenea îndemnaţi: «Faceţi-vă inimă nouă şi duh nou» şi ceea ce ne făgăduieşte : «La voi da o singură inimă şi un duh nou în trupul lor. Şi voi scoate inima de piatră din trupul lor şi le voi da o inimă de carne, ca să umble în învăţăturile Mele şi să păzească legile Mele». 4. Aceasta ne învaţă Domnul când zice: «Spală inima ta de răutate, Ierusalime, ca să fii mântuit», aceasta cere profetul de la Domnul când se roagă: «Zideşte în mine inimă curată, Doamne» şi de asemenea: «Mă vei spăla şi mai mult decât zăpada mă voi albi». Iar nouă ne zice: «Luminaţi-vă cu lumina ştiinţei». Despre Dumnezeu se spune : «Cel ce învaţă pe om ştiinţa» şi: «Domnul luminează pe cei orbi». Când ne rugăm spunem împreună cu profetul: «Luminează ochii mei, ca să nu adorm vreodată în moarte». Ce altceva se arată în toate cele de mai sus dacă nu harul lui Dumnezeu şi libertatea voinţei noastre ? Omul poate uneori prin propriile sale porniri să tindă către virtuţi, dar întotdeauna are nevoie de ajutorul lui Dumnezeu. 5. Nu se bucură cineva de sănătate când vrea şi nu se eliberează de boala tristeţii după dorinţa propriei sale alegeri. Ce foloseşte că doreşte harul sănătăţii, dacă Dumnezeu, care dă viaţa însăşi, n-o înzestrează şi cu puterea şi vigoarea necesară ? Ca să se vadă şi mai limpede că din darul naturii, venind din mărinimia Creatorului, aduce uneori începuturile bunelor noastre intenţii, care totuşi nu pot ajunge la îndeplinirea virtuţilor, dacă nu sunt conduse de Dumnezeu, apostolul este mărturie spunând: «Căci a voi se află în mine, dar a face binele nu aflu». X. Sfânta Scriptură recunoaşte libertatea voinţei noastre când zice: «Păstrează inima ta cu toată paza» dar apostolul îi arată slăbiciunea: «Domnul să păzească inimile voastre şi înţelegerile voastre în Iisus Hristos». Puterea libertăţii voinţei o anunţă şi David: «Mi-am plecat inima mea ca să îndeplinesc voile Tale», dar tot el îi arată şi slăbiciunea, zicând de asemenea: «Apleacă inima mea către învăţăturile Tale, nu către lăcomie». Şi Solomon: «Să aplece Domnul către El inimile noastre, ca să umblăm pe toate căile Lui, şi să păzim poruncile Lui, cererile Lui şi judecăţile Lui». 2. Puterea libertăţii voinţei o arată psalmistul când zice: «Opreşte-ţi limba ta de la rău şi buzele tale să nu grăiască înşelăciuni». Iar rugăciunea noastră îi arată slăbiciunea când zicem: «Pune, Doamne, pază gurii mele şi uşă de îngrădire în jurul buzelor mele». Puterea libertăţii de alegere este arătată de Domnul, când zice: «Dezleagă lanţurile grumazului tău, robită fiică a Sionului». Iar şubrezenia i-omărturiseşte profetul: «Dumnezeu dezleagă cătuşele» şi: «Tu ai sfărâmat lanţurile mele, Ţie îţi voi aduce jertfă de laudă». 3. Îl auzim pe Domnul în Evanghelie chemându-ne să ne grăbim către El prin libera noastră alegere: «Veniţi la Mine toţi cei ostenţi şi împovăraţi şi Eu vă voi odihni pe voi», dar tot Domnul îi arată slăbiciunea, când zice: «Nimeni nu poate veni la Mine, dacă nu L-a chemat Tatăl Care M-a trimis pe Mine». Apostolul se adresează libertăţii noastre de alegere când zice: «Alergaţi, aşadar, ca să prindeţi», dar Ioan Botezătorul mărturiseşte lipsa acestei libertăţi când zice: «Nu poate un om să ia nimic, dacă nu i s-a dat din cer». 4. Ni se cere să păzim cu grijă sufletele noastre, căci zice profetul: «Păziţi-vă sufletele voastre», dar, în acelaşi duh, un alt profet strigă: «Dacă Domnul nu va păzi cetatea, zadarnic va veghea cel ce o păzeşte». Apostolul, scriind filipenilor, ca să le sublinieze libertatea voinţei lor zice: «Cu teamă şi cutremur lucraţi la mântuirea voastră», dar ca să-i arate limitele adaugă: «Căci Dumnezeu este Cel Care lucrează în voi şi ca să voiţi şi ca să săvârşiţi, după a Lui bunăvoinţă». XI. Şi acestea sunt în felul lor aşa de amestecate şi de nedeosebite, încât între mulţi se frământă problema dacă Dumnezeu se milostiveşte de noi pentru că noi mai întâi arătăm un început de bunăvoinţă, sau dacă lui Dumnezeu îi este mai întâi milă de noi şi începutul bunăvoinţei noastre urmează după această milă. Mulţi, crezând că şi una şi cealaltă este adevărată şi depăşind dreapta măsură, au căzut în greşeli felurite, sau contrarii. Căci dacă spunem că nouă ne aparţine începutul bunăvoinţei, care a fost acest început la prigonitorul Pavel sau la vameşul Matei, dintre care unul a fost atras la mântuire pe când vărsa sângele celor nevinovaţi sau îi chinuia, iar altul se îndeletnicea cu silnicii şi cu jafuri publice? 2. Iar dacă spunem că începutul bunăvoinţei noastre este insuflat întotdeauna de harul lui Dumnezeu, ce vom zice de credinţa lui Zaheu sau de evlavia acelui tâlhar răstignit pe cruce, ei care, prin dorinţa lor au ajuns în împărăţia cerească înainte de a fi chemaţi în chip deosebit la aceasta? Iar dacă socotim trăirea virtuţilor în îndeplinirea poruncilor lui Dumnezeu prin libera noastră alegere, de ce ne rugăm: «întăreşte, Doamne, ceea ce ai clădit în noi» şi: «Îndreaptă spre noi lucrarea mâinilor noastre» ? Ştim că Balaam a fost condus să vorbească rău despre Israel, dar vedem că nu i-a fost îngăduit să spună cuvintele rele pe care le dorea. Abimelec este pus sub pază ca să nu păcătuiască în faţa lui Dumnezeu atingându-se de Rebeca. Din pizma fraţilor săi Iosif este dus departe, pentru ca fiiilui Israel să ajungă în Egipt şi pentru ca lor, care unelteau moartea fratelui lor, să li se pregătească scăparea de foametea care urma. 3. Aceasta o arată însuşi Iosif care, recunoscut de fraţii săi, zice : «Nu vă speriaţi şi să nu vă pară rău că m-aţi vândut în aceste ţinuturi. Căci Dumnezeu m-a trimis înaintea voastră pentru păstrarea vieţii voastre», şi mai jos: «Dumnezeu m-a trimis înaintea voastră ca să fiţi păstraţi pe pământ şi să puteţi avea hrană pentru trai. Am fost trimis nu din socoteala voastră, ci din voinţa lui Dumnezeu, Care m-a făcut ca un tată al faraonului şi domn peste casa acestuia şi stăpân în toată ţara Egiptului». Şi fiindcă după moartea tatălui lor fraţii erau plini de spaimă, ca să le alunge teama şi bănuiala, a zis: «Nu vă temeţi! Oare putem noi rezista voinţei lui Dumnezeu ? Voi aţi cugetat răul împotriva mea, dar Dumnezeu l-a întors spre bine, ca să mă înalţe, precum vedeţi, în cele ale prezentului şi să păstreze multe popoare». 4. Chiar şi fericitul David, în psalmul 104 a declarat că aceasta s-a petrecut atunci într-un chip deosebit, zicând: «Şi a chemat Dumnezeu foametea pe pământ şi i-a lăsat fără pâine. Şi a trimis înaintea lor pe un bărbat: Iosif a fost vândut ca rob». Aşadar, acestea două harul lui Dumnezeu şi libertatea voinţei noastre par potrivnice între ele, dar şi una şi cealaltă lucrează unite, şi noi înţelegem că şi pe una şi pe cealaltă, din datoria evlaviei trebuie să le socotim deopotrivă. 5. Când Dumnezeu vede că ne îndreptăm spre bine, ne întâmpină, ne conduce şi ne întăreşte: «La vocea glasului tău, îndată ce te va auzi, li va răspunde» şi: «Cheamă- mă în ziua necazului şi te voi izbăvi şi Mă vei prea slăvi». Şi dimpotrivă, dacă ne vede că ne împotrivim, sau că suntem călduţi, aduce în inimile noastre îndemnuri mântuitoare, prin care să reapară şi să se întărească în noi bunăvoinţa. XII. Nu trebuie să credem că Dumnezeu a făcut pe om astfel, încât acesta să nu vrea şi să nu poată săvârşi binele. Nu s-ar putea afirma nici că i-a dat libertatea de alegere, dacă el vrea şi poate face numai rău, iar binele nu e lăsat să-l voiască sau să-l facă de la sine. Cum vor sta în picioare acele cuvinte ale Domnului, după căderea primului om: «Iată, s-a făcut ca unul din noi, cunoscând binele şi răul» 2. Căci nu este de crezut că înainte a fost în aşa chip, încât nu ştia ce este bine. Altfel ar trebui să admitem că a fost format ca un animal fără simţire şi fără raţiune, ceea ce este fără noimă şi în orice caz nepotrivit cu credinţa cea adevărată. Ba mai mult, după părerea prea înţeleptului Solomon, «Dumnezeu a făcut pe om drept», adică să se bucure întotdeauna numai de ştiinţa binelui, dar «Oamenii înşişi au născocit multe vicleşuguri». Au fost făcuţi, precum s-a spus, cunoscând bineleşi răul. După cădere, aşadar, Adam a căpătat ştiinţa răului, pe care n-o avea, dar n-a pierit ştiinţa binelui, pe care o primise mai înainte. 3. Că neamul omenesc, după căderea lui Adam, n-a pierdut ştiinţa binelui, o arată foarte limpede cuvintele Apostolului, care spune: «Când păgânii, care nu au lege, din fire fac ale legii, aceştia, neavând lege, îşi sunt loruşi lege. Ei arată fapta legii scrisă în inimile lor prin mărturia conştiinţei lor şi prin judecăţile lor, care-i învinovăţesc şi-i şi apără totodată, în ziua în care Dumnezeu va judeca cele ascunse ale oamenilor». Chiar în acest înţeles, Domnul acuză prin profet orbirea nu firească, ci cu voinţă a oamenilor, pe care ei înşişi şi-o impuneau cu îndărătnicie. «Surzi, zice El, ascultaţi şi orbi, priviţi ca să vedeţi. Cine e surd, dacă nu servul Meu ? Şi orb, dacă nu cel la care am trimis pe vestitorii Mei ?». 4. Şi ca nu cumva să poată cineva atribui această orbire firii şi nu voinţei, zice în altă parte: «Scoate afară poporul orb, care are ochi, şi surd, care are urechi». Şi, de asemenea: «Ochi aveţi şi nu vedeţi, urechi şi nu auziţi». Chiar Domnul zice în Evanghelie: «Fiindcă cei ce văd nu văd şi cei ce aud nu aud şi nici nu înţeleg». Se împlineşte în ei profeţia lui Isaia, care zice: «De auzit auziţi şi nu veţi înţelege, şi văzând veţi vedea şi nu veţi vedea. Căci s-a învârtoşat inima acestui popor şi cu urechile greu a auzit. Şi ochii lor s-au închis, ca nu cumva să vadă vreodată cu ochii, şi să audă cu urechile şi să înţeleagă cu inimile, şi să se îndrepte şi eu să-i însănătoşesc». 5. În sfârşit, ca să atragă atenţia că putinţa binelui este înăscută în ei, mustrând pe farisei, le zice: «Dar ce, nu înţelegeţi de la voi înşivă ce este drept ?». Nu le-ar fi spus aceasta dacă n-ar fi ştiut că ei prin judecata firească pot deosebi ceea ce este drept. De aceea trebuie să ne păzim să n-atribuim firii omeneşti decât ceea ce este rău şi stricat. În aceasta suntem combătuţi de mărturiile prea înţeleptului Solomon, ba mai mult, ale Domnului, ale cărui cuvinte sunt cele ce urmează. Căci pe când se ruga, după terminarea clădirii templului, a zis: «Şi a voit David, tatăl meu, să clădească o casă în numele Domnului şi Dumnezeului lui Israel. Şi a zis Dumnezeu către David tatălui meu: că ai cugetat în inima ta să clădeşti o casă numelui Meu, bine ai făcut gândindu-te la aceasta. Totuşi, nu tu vei clădi casă numelui Meu». 6. Oare trebuie să spunem că această cugetare şi aceste gânduri ale regelui David au fost bune şi de la Dumnezeu, sau au fost rele şi de la om ? Dacă a fost bună şi de la Dumnezeu acea cugetare, de ce-i refuză înfăptuirea Cel de către care a fost insuflată ? Iar dacă a fost rea şi de la om, de ce este lăudată de Domnul ? Rămâneaşadar să se creadă că a fost şi bună şi de la om. În acest mod putem judeca zilnic şi 'cugetările noastre. Nu s-a îngăduit numai lui David să cugete binele de la el însuşi, şi nici nouă nu ne este oprit prin fire să gândim şi să simţim binele. 7. Deci putem fi siguri că oricărui suflet îi sunt sădite din bunăvoinţa Creatorului seminţele virtuţilor. Dar dacă acestea nu sunt sprijinite de ajutorul lui Dumnezeu, nu pot ajunge la o dezvoltare desăvârşită, fiindcă potrivit cuvintelor apostolului: «Nici cel ce plantează nu este ceva, nici cel ce udă, ci Dumnezeu, Care face să crească, e totul». Şi cartea care se numeşte a Păstorului ne învaţă foarte limpede că omul e liber să încline fie într-o parte, fie în cealaltă, în această carte se spune că doi îngeri stau alături de fiecare din noi, unul rău şi unul bun, dar că este în puterea omului de a alege pe cine să urmeze. 8. În om este întotdeauna libertatea de alegere, care poate să nesocotească sau să respecte harul lui Dumnezeu. Apostolul nu ne-ar fi învăţat spunând: «Cu frică şi cu cutremur lucraţi la mântuirea voastră», dacă n-ar fi ştiut că harul poate fi cultivat sau neglijat de noi. Dar, ca să nu creadă cineva că pentru lucrarea mîntuiirii, nu este nevoie de ajutorul dumnezeiesc, adaugă: «Căci Dumnezeu Cel care lucrează în voi şi ca să voiţi şi ca să săvârşiţi, după a Lui bunăvoinţă». De aceea, sfătuindu-1 pe Timotei, îi spune: «Nu fi nepăsător faţă de harul lui Dumnezeu, care este în tine» şi de asemenea: «De aceea te îndemn să ţii aprins harul lui Dumnezeu, care este în tine». 9. Scriind corintenilor, îi îndeamnă şi-i sfătuieşte să nu se facă nevrednici de harul lui Dumnezeu prin lucrări fără roadă. El zice: «Fiind împreună lucrători cu Hristos, vă îndemn să nu primiţi în zadar harul lui Dumnezeu». Pe acesta fiindcă fără îndoială îl primise zadarnic Simon, nu i-a fost de folos primirea harului mântuitor. El n-a găsit cu cale să se supună învăţăturilor fericitului Petru, care zice: «Pocâieşte-te de această răutate a ta şi te roagă lui Dumnezeu, poate ţi se iartă această cugetare a inimii tale. Căci în fierea amărăciunii şi în legătura nedreptăţii te văd că eşti». 10. Aşadar, El întâmpină voinţa omului, precum se spune : «Dumnezeul meu, mila Ta mă va întâmpina». Dimpotrivă, Dumnezeu este întâmpinat de voinţa noastră când El întârzie şi aşteaptă oarecum în chip folositor, ca să pună la încercare libertatea voinţei noastre, zicând: «Dimineaţa rugăciunea mea te va întâmpina» şi de asemenea: «Din zori m-am sculat şi am strigat» şi: «Am deschis ochii mei dis- de dimineaţă». 11.Ne cheamă şi ne invită, când zice: «Toată ziua am întins mâinile Mele către poporul care nu crede în Mine şi Mi se împotriveşte», şi este invitat de noi când îi spunem: «Toată ziua am întins mâinile mele către Tine». Ne aşteaptă, când ne spune prin profet: «De aceea aşteaptă Domnul ca să se milostivească de voi». Şi e aşteptat de noi când zicem: «Cu răbdare L-am aşteptat pe Domnul şi S-a uitat la mine» şi: «Am aşteptat mântuirea Ta, Doamne!». Ne întăreşte când zice: «Şi Eu am învăţat şi am întărit braţele lor. Şi ei au cugetat cu vicleşug împotriva Mea». Ne îndeamnă să ne întărim noi înşine când zice: «întăriţi-vă, voi, mâini slabe, şi prindeţi puteri, genunchi slăbănogi». 12. Strigă Iisus : «Dacă este cineva însetat să vină la Mine şi să bea». Strigă la El şi profetul: «Ostenit-am strigând, amorţit-a gâtlejul meu, slăbit-au ochii mei nădăjduind, spre Dumnezeul meu». Ne caută Domnul zicând: «Am căutat şi nu era nici un bărbat, am chemat şi nu era cine să răspundă». El însuşi este căutat de logodnică cu plânsete duioase : «În patul meu noaptea l-am căutat pe cel iubit de inima mea. L-am căutat şi nu l-am găsit, l-am strigat şi nu mi-a răspuns». XIII. Întotdeauna harul lui Dumnezeu lucrează în bună parte în tovărăşie cu libertatea voinţei noastre, pe care o ajută în toate, o ocroteşte şi o apără, uneori cerând şi aşteptând şi de la ea unele încercări de bunăvoinţă, ca să nu pară că oferă darurile Sale unui trândav care doarme în adâncă nepăsare. Căutând într-un fel ocazii prin care dărnicia şi milostivirea Sa să nu pară fără noimă din cauza amorţelii şi a leneviei oamenilor, El împarte darurile Sale sub motivul vreunor dorinţe sau osteneli. Harul lui Dumnezeu rămâne totuşi gratuit, de vreme ce cu o mărinimie nemăsurată pentru nişte încercări mici şi neînsemnate împarte atâtea daruri ale fericirii veşnice şi atâta slavă a nemuririi. 2. Nu trebuie să afirmăm că, de vreme ce credinţa acelui tâlhar de pe cruce îi venise mai înainte, nu-i fusese făgăduită gratuit fericirea Raiului, sau să credem că pocăinţa aceea a regelui David prin cuvintele: «Am păcătuit înaintea Domnului» i- a spălat cele două păcate atât de grave, şi nu bunăvoinţa lui Dumnezeu. De aceea el a meritat să audă cele spuse prin profetul Natan: «Şi Domnul a îndepărtat de la tine nedreptatea: nu vei muri». Aşadar, că a adăugat adulterului o omucidere a fost lucrarea voinţei lui, dar că a fost mustrat prin profet a fost harul bunăvoinţei dumnezeieşti. 3. Dimpotrivă, este meritul lui că a recunoscut cu umilinţă păcatul, dar este darul milostivului Dumnezeu că într-un timp aşa de scurt a căpătat iertare pentru nişte crime aşa de mari. Ce să spunem despre această mărturisire atât de scurtă şi despremărimea neasemuită a darului dumnezeiesc, când e uşor să ne gândim ce a spus fericitul Apostol despre acele persecuţii fără număr la care a fost supus, comparându-le cu acea măreaţă răsplată viitoare ? «Necazul nostru de acum, a zis el, uşor şi trecător, ne aduce nouă, mai presus de orice măsură, slavă veşnică şi co- vârşitoare». Despre aceasta el spune şi în alt loc acelaşi lucru: «Pătimirile vremii de acum nu sunt vrednice de mărirea care ni se va descoperi». 4. Oricât se va strădui firea omenească slabă, ea nu va putea fi pe măsura darurilor viitoare şi .nu va micşora prin ostenelile sale în aşa măsură harul dumnezeiesc, încât acesta să nu fie întotdeauna gratuit. De aceea dascălul neamurilor mai înainte numit, deşi mărturiseşte că a primit vrednicia apostolatului din harul lui Dumne- zeu, zicând : «Din harul lui Dumnezeu sunt ceea ce sunt», totuşi, el afirmă că a şi răspuns harului dumnezeiesc, când zice : «Şi harul Lui în mine n-a fost zadarnic, ci m-am ostenit mai mult decît ei toţi. Dar nu eu, ci harul lui Dumnezeu, care este cu mine». 5. Când zice: «M-am ostenit», el arată contribuţia propriei lui libertăţi. Când zice «Dar nu eu, ci harul lui Dumnezeu», subliniază puterea ocrotirii dumnezeieşti. Iar când zice: «cu mine», recunoaşte că harul a lucrat în tovărăşie nu cu un trândav fără grijă, ci cu unul care transpiră muncind. XIV. Aceasta o vedem şi în foarte încercatul său atlet Iov: când diavolul l-a chemat la luptă de unul singur, a fost alături de el, precum citim, dreptatea dumnezeiască. Dacă s-ar fi luptat cu duşmanul nu prin puterea sa, ci numai ocrotit de harul lui Dumnezeu şi fără vreo putere a răbdării sale, sprijinit numai pe ajutorul dumne- zeiesc ar fi suportat acele multe ispite cu urmările lor, căutate cu atâta cruzime de diavol, cum nu i-ar fi repetat acest duşman cu dreptate acele cuvinte defăimătoare, pe care le rostise mai înainte împotriva lui: «Oare pe degeaba slujeşte Iov lui Dumnezeu ? Oare n-ai făcut Tu gard în jurul lui şi în jurul casei lui, în toate părţile? Dar ia mâna Ta», adică lasă-1 să lupte cu mine prin puterile lui, şi atunci «nu Te va mai binecuvânta în faţa Ta». 2. Dar fiindcă duşmanul defăimător nu îndrăzneşte să repete după luptă nici o plângere de acest fel, el recunoaşte că a fost învins nu de puterile lui Dumnezeu, ci de ale lui Iov însuşi. Totuşi, nu trebuie crezut că i-a lipsit lui Iov harul lui Dumnezeu, care dă ispititorului atâta putere de a ispiti câtă ştie că are Iov de a rezista, nu ocrotindu-1 de atacurile duşmanului în aşa fel încât să nu lase nici un loc puterii omeneşti, ci îngrijindu-se numai că prea înrăitul duşman să nu-i smintească sufletul şi să-l expună unei lupte neegale şi nedrepte. 3. Uneori Domnul obişnuieşte să pună la încercare credinţa noastră pentru ca ea să devină mai puternică şi mai vrednică de slavă. Aceasta o aflăm din exemplul sutaşului, pe al cărui copil Domnul, deşi ştia că îl va vindeca prin puterea cuvân- tului Său, a socotit că e mai bine să vină personal să-l îngrijească. El zice: «Voi veni Eu şi-l voi vindeca». Dar acel sutaş, prin credinţa sa ridicându-se mai presus de făgăduinţa Domnului, zice: «Doamne, nu sunt vrednic să intri sub acoperişul meu. Dar spune numai cu cuvântul şi se va însănătoşi sluga mea». Domnul îl admiră, îl laudă şi-l socoteşte mai presus de toţi cei din Israel, care crezuseră. El zice: «Acum grăiesc vouă, că nici în Israel n-am găsit atâta credinţă». 4. N-ar fi fost de nici o laudă şi de nici un merit, dacă el n-ar fi arătat ceea ce dăruise Hristos în el. Dreptatea dumnezeiască, precum ştim, a făcut această probă de credinţă şi cu cel mai mare dintre patriarhi când a zis: «Şi s-a făcut după aceste vorbe că a pus Dumnezeu la încercare pe Avraam». Nu acea credinţă pe care i-o insufla Domnul a voit dreptatea dumnezeiască s-o pună la încercare, ci pe aceea pe care putea s-o arate prin voinţa sa liberă de îndată ce a fost chemat şi luminat de Domnul. Astfel, pe merit i se arată statornicia credinţei, venindu-i în ajutor şi harul lui Dumnezeu, care-1 părăsise puţin pentru a-1 pune la încercare. Se spune: «Nu duce mâna ta împotriva copilului şi nu-i face ceva rău. Căci acum ştiu că te temi de Domnul şi nu ţi-ai cruţat fiul tău iubit pentru Mine». 5. Că ni se poate întâmpla şi nouă astfel de încercare pentru a ni se vedea meritul, o spune aceasta în Deuteronom destul de limpede legiuitorul: «De se va ridica între voi un prooroc sau unul care spune că a avut un vis şi va face înaintea voastră vreun semn sau vreo minune, şi de se va întâmpla ce a vorbit şi-ţi va zice: Să mergem după alţi dumnezei şi să le slujim acelora pe care nu-i ştiţi, să nu ascultaţi cuvintele acelui profet sau pe ale celui care spune că a avut un vis, căci prin aceasta vă ispiteşte Domnul Dumnezeul vostru, ca să afle dacă-L iubiţi din toată inima voastră şi dacă-I îndepliniţi sau nu poruncile». 6. Dar ce ? Când Dumnezeu va îngădui să se ridice vreun profet sau văzător de vise, oare este de crezut că pe cei a căror credinţă o pune la încercare îi va ocroti în aşa măsură, încât să nu mai rămână nici un loc pentru libertatea voinţei lor în lupta cu ispititorul ? Şi de ce ar trebui să fie ispitiţi cei pe care-i ştie slabi şi neputincioşi, care n-ar fi în stare să reziste prin puterile lor ispititorului? Dreptatea Domnului n- ar fi îngăduit ca ei să fie ispitiţi, dacă n-ar fi ştiut că există în ei oi putere egală de a rezista, prin care să poată fi socotiţi vrednici de laudă, după o judecată dreaptă a meritelor şi într-un caz şi în celălalt. 7. De aceea zice Apostolul: «Astfel, cel ce se socoteşte tare, să ia seama să nu cadă. Nu v-a cuprins ispită care să fi fost peste puterea omenească. Dar credincios este Dumnezeu, Care nu vă îngădui ca să fiţi ispitiţi mai mult decât puteţi, ci odată cu ispita va aduce şi scăparea din ea, ca să puteţi răbda». Când zice: «Cel tare să ia seama să nu cadă», arată puterea voinţei libere, pe care harul primit o ştie că poate să stea în picioare prin sârguinţă, sau să cadă din nepăsare. Iar când spune: «Nu v-a cuprins ispită care să fi fost peste puterea omenească», El le înfierează slăbiciunea şi nestatornicia minţii lor, prin care încă nu puteau fi până aici răsturnaţi de puterile duhurilor rele, împotriva cărora ştia că luptă zilnic şi el şi cei desăvârşiţi, despre care spune către efeseni: «De acum lupta noastră nu este împotriva trupului şi a sângelui, ci împotriva domniilor, a stăpânirilor, împotriva stăpânitorilor întu- nericului acestui veac, împotriva duhurilor răutăţii, răspândite în văzduhuri». Iar când adaugă: «Dar credincios este Dumnezeu, care nu va îngădui să fiţi ispitiţi mai mult decât puteţi», nu doreşte ca Domnul să nu îngăduie ca ei să fie ispitiţi, ci ca să nu fie ispitiţi mai mult decât pot rezista. 8. Ispitele dovedesc libertatea voinţei, iar lupta contra lor dincolo de puterea noastră dovedeşte, de asemenea, intervenţia harului divin, care cumpăneşte asaltul ispititor. În toate acestea se arată, aşadar, că întotdeauna harul dumnezeiesc aţâţă voinţa liberă a omului, dar nu o ocroteşte şi nu o apără în aşa fel, încât s-o facă să nu lupte cu propriile puteri împotriva duhurilor rele. Învingătoare, să recunoască puterea lui Dumnezeu, iar învinsă, să-şi înţeleagă slăbiciunea şi să înveţe astfel să nu spere în vitejia sa, ci în ajutorul divin, pe care să-l ceară veşnic ca ocrotitor. Şi ca să întăresc acestea nu prin presupunerile mele, ci prin mărturiile foarte limpezi ale Scripturii dumnezeieşti, voi reproduce ceea ce este scris în Isus Navi: «Aceste popoare le-a lăsat Domnul şi n-a voit să le piardă, ca să încerce prin ele pe Israel, dacă păzeşte poruncile Domnului Dumnezeului său şi ca să-i formeze deprinderea de a se lupta cu duşmanii». 9. Şi ca să asemănăm ceva muritor cu neasemuita bunătate a Ziditorului nostru, pentru a arăta nu egalitatea dragostei, ci o oarecare asemănare a îngăduinţei, la fel o mamă iubitoare şi cu grijă poartă mult timp la sân pe un copil, până când îl învaţă să meargă: mai întâi îl lasă să se târască, apoi ridicat în picioare îl ţine cu mâna, ca să-l silească să facă paşi, îl lasă câte puţin şi dacă-1 vede că se clatină pe dată îl sprijină, iar dacă a căzut îl ridică şi fie îl fereşte de a mai cădea, fie îl lasă să cadă încet şi-l ridică iarăşi. Când însă în creşterea lui, din copil a ajuns la adolescenţă şi tinereţe nu-1 împiedică de la unele încercări şi osteneli, ci îl lasă să se deprindă cu greutăţile şi chiar să se ia la trântă cu cei de seamă lui. Cu atât mai mult Acel Tată ceresc al tuturor cunoaşte pe cel pe care-1 poartă la sânul harului Său. Pe acesta îl deprinde cu virtutea lăsându-i libertatea voinţei, dar supraveghindu-1 îlajută când este în nevoi, îl aude când îl cheamă şi nu-1 lasă pe cel ce-L caută, ci- I smulge de la primejdie, uneori chiar fără ca acesta să ştie. XV. Prin acestea se vede limpede că «Necercetate sunt judecăţile lui Dumnezeu şi nepătrunse căile Lui», prin care atrage neamul omenesc la mântuire. Aceasta o putem dovedi cu exemple din chemările evanghelice. Căci a ales pe Andrei şi pe Petru şi pe ceilalţi apostoli fără ca aceştia să se fi gândit la leacul mântuirii lor printr-o alegere a harului. Pe Zaheu, care dorea cu credinţă să vadă faţa Domnului şi care, pentru aceasta, fiind mic de statură s-a urcat într-un sicomor, nu numai că l-a primit, dar chiar l-a cinstit cu binecuvântarea de a locui la el. Pe Pavel l-a atras, cu toate că acesta nu voia şi se împotrivea. 2. Pe un altul în aşa măsură l-a câştigat alături de El, încât nu i-a îngăduit scurtul răgaz trebuincios pentru a-şi înmormânta tatăl. Lui Corneliu, care stăruia mereu în rugăciuni şi în milostenie, ca răsplată îi arată calea mântuirii şi-i porunceşte printr- un înger să primească pe Petru, pentru a afla de la acesta cuvintele de mântuire prin care să fie salvat împreună cu toţi ai săi. Astfel, în multe feluri, cu mare şi ne- precupeţită dragoste dăruieşte acea înţelepciune a lui Dumnezeu mântuirea oamenilor. Fiecăruia după capacitatea lui îi împarte Domnul harul dărniciei Sale. Chiar vindecările a găsit cu cale să le facă nu după puterea măreţiei Sale, ci după măsura credinţei în care l-a găsit pe fiecare, sau pe care a împărţit-o El însuşi fiecăruia. 3. Pe cel care a crezut că voia lui Hristos este de ajuns pentru a se curăţi de lepră (numai prin voia Sa) l-a vindecat zicându-i «Vreau, fii vindecat». La altul, care-L ruga să vină să-i învie prin punerea mâinii fiica decedată, a intrat în casă şi i-a împlinit rugăciunea în care acela spera. Altuia, care credea că suprema mântuire constă în puterea cuvântului Său şi care i-a zis: «Spune numai un cuvânt şi se va însănătoşi copilul meu», cu cuvântul i-a întărit picioarele slăbite şi le-a adus la puterea de mai înainte, zicând: «Mergi şi facă-se ţie precum ai crezut». 4. Altora, care nădăjduiau că se lecuiesc dacă-i ating poala veşmintelor, le-a împărţit din belşug darurile sănătăţii. Pe unii i-a vindecat de boli la rugămintea lor, iar pe alţii fără să fie rugat. Pe unii i-a îndemnat să nădăjduiască, zicând: «Vrei să te faci sănătos ?». Altora le-a dat ajutor de la Sine, fără ca ei să spere. Pe unii, înainte de a le îndeplini dorinţele, i-a întrebat ce vor, zicând: «Ce vreţi să vă fac ?».Altuia, care nu cunoştea calea de a obţine ceea ce dorea, cu bunătate i-a arătat-o, zicând: «Dacă vei crede, vei vedea slava lui Dumnezeu». 5. Între unii a răspândit din belşug puterea vindecărilor şi despre ei aminteşte evanghelistul : «Şi a vindecat pe toţi bolnavii lor». Între alţii adâncul nemăsurat al binefacerilor lui Hristos s-a găsit atât de astupat, încât se spune: Şi Iisus n-a făcut acolo minuni, din cauza necredinţei lor». Dărnicia lui Dumnezeu este pe măsura credinţei omeneşti, precum îi spune acestuia: Facă-se ţie după credinţa ta», iar aceluia: «Mergi, şi facă-se ţie precum ai crezut», unuia: «Să-ţi fie ţie precum vo- ieşti», iar altuia : «Credinţa ta te-a mântuit». XVI. Să nu creadă însă cineva că am spus acestea ca să susţinem că suprema mântuire stă în puterea credinţei noastre, cum cred unii fără de lege care, punând totul pe seama libertăţii voinţei, afirmă că harul lui Dumnezeu se dăruieşte după meritul fiecăruia. Dimpotrivă, noi declarăm categoric că harul lui Dumnezeu este ne- măsurat şi că uneori trece de hotarul necredinţei omeneşti. 2. Ne amintim ce s-a petrecut cu acel dregător din Evanghelie, care crezând că fiul său bolnav mai degrabă poate să fie vindecat, decîit să fie înviat după ce a murit, îl roagă pe Domnul să vină deîndată, zicându-I : «Doamne, coboară înainte de a muri fiul meu». Iar Hristos, deşi i-a combătut necredinţa prin aceste cuvinte: «Dacă n-aţi văzut semne şi minuni, nu credeţi», totuşi nu şi-a potrivit harul divinităţii Sale cu slăbiciunea credinţei aceluia şi astfel nu prin prezenţa Sa, cum credea acela, a alungat frigurile aducătoare de moarte, ci prin cuvântul puterii Sale, zicând: «Mergi, fiul tău trăieşte». 3. Citim că Domnul şi-a revărsat belşugul harului Său şi în vindecarea acelui paralitic, care se ruga numai să-i întărească trupul slăbit, dar Domnul i-a adus şi sănătatea sufletului, zicând : «îndrăzneşte, fiule, iertate sunt păcatele tale». După aceea, fiindcă unii dintre cărturari nu credeau că El poate să ierte păcatele oame- ilor, ca să le risipească necredinţa, cu cuvântul puterii Sale a însănătoşit şi picioarele acelui paralitic, zicând: «De ce cugetaţi cele rele în inimile voastre ? Căci ce este mai lesne ? A zice: Iertate sunt păcatele tale, sau a zice: Scoală-te şi umblă ? Dar ca să ştiţi că putere are Fiul Omului pe pământ a ierta păcatele, a zis slăbănogului: Scoală-te, ia-ţi patul şi mergi la casa ta». 4. La fel şi-a arătat de la sine marea sa dărnicie cu acela care, zăcând fără vindecare treizeci şi opt de ani pe malul unui lac cu apă făcătoare de minuni, nădăjduia că se va vindeca prin mişcarea apei. Căci vrând să-I cheme la mântuire i-a zis: «Vrei să te faci sănătos?» Şi fiindcă acela se plângea de lipsa de ajutor omenesc şi zicea: «N-am un om care să mă arunce în scăldătoare când se va tulbura apa», certându-1 pentru necredinţă şi neştiinţă, l-a reaşezat în sănătatea de mai înainte nu pe calea nădăjduită de el, ci pe cea a milostivirii pe care Domnul i-a dăruit-o zicând: «Ridică-te, ia patul tău şi mergi la casa ta». 5. Şi ce este de mirare dacă se povesteşte de aceste minuni săvârşite din puterea Domnului, când din harul dumnezeiesc asemenea fapte le-a săvârşit chiar printre slujitorii săi ? Intrând în templu Petru şi Ioan, când acel olog din naştere, care nu putea să facă un pas şi cerea milă, ei nu i-au dat acei bănuţi pe mic preţ pentru care se ruga el, ci chiar puterea de a merge, pe cel ce nădăjduia un mic ajutor îmbogăţindu-1 cu darul preţios al însănătoşirii nesperate şi spunându-i Petru: «Aur şi argint n-am ; dar ceea ce am, iată îţi dau: În numele lui Hristos Nazarineanul, ridică-te şi umblă». XVII. Prin aceste exemple, pe care le-am scos din izvoarele evanghelice, vom putea arăta foarte limpede că, în felurite şi nenumărate chipuri, pe necercetate căi, Dumnezeu aduce neamului omenesc mântuirea. Pe cei ce voiesc şi sunt însetaţi de aceasta îi îndeamnă la o mai puternică înflăcărare, iar pe unii îi sileşte chiar fără voia lor. Aici ne ajută să ne îndeplinim dorinţele pe care El le socoteşte de folos, aici ne insuflă începuturile unor dorinţe sfinte, dăruindu-ne începutul faptelor bune şi stăruinţa în ele. 2. De aceea, când ne rugăm îl numim pe Domnul nu numai ocrotitor şi mântuitor, ci şi ajutor şi sprijin. Prin faptul că cel dintâi ne cheamă şi, fără ştirea şi voia noastră, ne atrage la mântuire, El este ocrotitor şi mântuitor, iar prin aceea că în străduinţele noastre El ne ajută, iar când alergăm la El ne ridică şi ne întăreşte, îl numim sprijin şi refugiu. La această mare dărnicie a milostivirii lui Dumnezeu gândindu-se fericitul apostol şi văzând că se găseşte înconjurat de dragostea lui Dumnezeu ca în mijlocul unei mări fără fund şi fără margini, a strigat: «O, adâncul bogăţiei şi al înţelepciunii şi al ştiinţei lui Dumnezeu! Cât sunt de necercetate judecăţile lui Dumnezeu şi de nepătrunse căile Lui! Căci cine a cunoscut gândul Domnului ?». 3. Va încerca să golească de conţinut admiraţia acestei ştiinţe, de care, s-a spăi- mîntat acel mare învăţător al neamurilor, oricine va crede că poate măsura cu mintea omenească adâncimea acelui abis de nemăsurat. Căci cel ce crede că poate să cuprindă cu mintea sau să exprime în cuvinte toată dragostea cu care făureşte Dumnezeu mântuirea oamenilor, acela fără îndoială că făgăduind adevărulcuvintelor apostolice, va afirma cu nelegiuită îndrăzneală că se pot cerceta judecăţile lui Dumnezeu şi I se pot afla căile. 4. Voind să exprime printr-un simţământ omenesc grija şi dragostea pe care Domnul găseşte cu cale să ne-o atribuie cu neobosită evlavie şi negăsind în lume o astfel de dragoste, cu care s-o compare mai potrivit, el a asemănat-o cu aceea a unei mame devotate. Şi folosindu-se de acest exemplu, fiindcă nu poate găsi altceva mai de preţ în frica oamenilor, zice: «Oare poate o femeie să uite de copilul său şi să nu-i fie milă de fiul pe care l-a purtat în pântecele său?». Dar, nemulţumit cu această comparaţie, a trecut pe dată mai departe şi a adăugat zicând: «Şi dacă ea a uitat, eu însă nu uit de tine». XVIII. Prin aceasta înţeleg foarte bine cel care măsoară mărimea harului şi slaba putere a voinţei nu cu cuvinte goale, ci conduşi de experienţă, că «Izbânda în alergare nu este a celor iuţi şi biruinţa a celor viteji şi pâinea a celor înţelepţi, nici bogăţia a celor pricepuţi, nici faima pentru cei învăţaţi», ci: «Toate acestea le lucrează unul şi acelaşi Duh, împărţind fiecăruia în mod deosebit după cum voieşte». 2. Şi de aceea se dovedeşte nu prin credinţa, care poate fi îndoielnică, ci prin experienţă care, ca să zic aşa, se poate pipăi, că Dumnezeu, ca un Tată foarte iubitor şi ca un medic foarte bun, săvârşeşte, aşa cum spune Apostolul, toate în toţi fără deosebire şi aici insuflă începuturile mântuirii şi sădeşte în fiecare ardoarea bunăvoinţei, aici însă dăruieşte urmarea lucrării Sale şi trăirea virtuţilor. Aici îi cheamă fără ştire şi fără voia lor pe cei ce sunt gata să alunece şi să se prăbuşească în prăpastie, aici aduce ocazii şi împrejurări favorabile mântuirii şi opreşte de la hotărâri aducătoare de moarte pe cei repeziţi şi cu porniri necugetate. Pe cei ce vor şi aleargă la El îi primeşte, iar pe cei ce nu vor şi se împotrivesc îi atrage şi-i sileşte la fapte de bunăvoinţă. 3. Că nu ne este dat totul de către Dumnezeire dacă ne împotrivim întotdeauna şi stăruim în încăpăţânarea noastră, dar şi că adevărata mântuire nu trebuie atribuită meritului faptelor noastre, ci harului ceresc, ne învaţă aceste cuvinte ale Domnului: «Vă veţi aminti acolo de căile voastre şi de toate nelegiuirile voastre, cu care v-aţi întinat, şi vă veţi dezgusta singuri de toate răutăţile voastre pe care le-aţi făcut. Şi veţi şti că Eu sunt Domnul, când voi face bine cu voi după numele Meu, nu după căile voastre rele, nici după nelegiuirile voastre groaznice, casă a lui Israel». 4. Şi de aceea, toţi părinţii dreptcredincioşi, care au învăţat desăvârşirea inimii nu din ceartă deşartă a cuvintelor, ci din fapte şi din experienţă, spun călucrarea darului dumnezeiesc constă în primul rând în aceea că fiecare este înflăcărat de dorinţa a tot ceea ce este bine, dar că depinde de libertatea noastră de alegere să înclinăm într-o parte sau în cealaltă. În al doilea rând, este harul dumnezesc cel prin care pot fi traduse în fapte virtuţile, dar aşa încât să nu se nimicească puterea liberei voinţe, iar în al treilea rând depinde de darurile lui Dumnezeu să se stăruie în virtuţile dobândite, dar aşa încât libertatea să nu se simtă robită. 5. Astfel trebuie să credem că Dumnezeu săvârşeşte toate în toţi îndrumându-ne, ocrotindu-ne şi apărându-ne, fără să înlăture libertatea voinţei, pe care El însuşi ne- a dăruit-o. Dacă se pare că se împotriveşte acestui înţeles ceva cules cu dibăcie prin judecată şi dovedire omenească, trebuie mai degrabă să ne ferim decât să distrugem credinţa (căci nu merităm credinţa din înţelegere, ci înţelegerea din credinţă, precum este scris: «Dacă nu veţi crede, nu veţi înţelege»), fiindcă nu se poate înţelege pe deplin nici de simţirea, nici de judecata omenească în ce chip pe de o parte Dumnezeu lucrează toate în noi, iar pe de altă parte se atribuie totul liberei voinţe. Întărindu-ne cu această hrană, fericitul Cheremon ne-a făcut să nu simţim greutatea unui drum atât de neumblat.XIV. Prima convorbire cu părintele Nesteros - Despre ştiinţa duhovnicească I. Ordinea şi drumul de urmat al celor făgăduite de mine mă obligă să trec la învăţăturile părintelui Nesteros, bărbat în toate strălucit prin înaltele sale cunoştinţe. Acesta, când a văzut că ştim pe dinafară părţi din Scripturile sfinte şi că dorim să le înţelegem mai bine, cu aceste cuvinte şi-a început expunerea: 2. Există în această lume multe feluri de ştiinţe, atâtea câte sunt şi activităţile şi învăţăturile despre ele. Dar deşi toate sunt sau în întregime fără folos, sau de ajutor numai vieţii acesteia, nu există totuşi nici una care să nu aibă o ordine proprie, ca şi un temei al învăţăturii sale prin care poate fi însuşită de cei ce o doresc. 3. Şi dacă la acele activităţi se ajunge pe căi şi prin metode proprii lor, cu atât mai mult învăţătura şi mărturisirea religiei noastre, care duce la contemplarea tainelor celor nevăzute şi nu urmăreşte câştiguri prezente, ci o răsplătire cu cele veşnice, îşi are domeniul şi metodele ei. Ştiinţa ei se compune din două părţi: prima este practică sau a faptelor, care constă în îndreptarea obiceiurilor şi în curăţirea de vicii, iar cealaltă este teoretică, şi constă în contemplarea celor dumnezeieşti şi în cunoaşterea înţelesurilor celor mai sfinte. II.Cine vrea să ajungă la teorie trebuie să urmeze cu toată sârguinţa şi cu toată puterea mai întâi ştiinţa practică. Aceasta, pentru că practica se poate însuşi fără teorie, dar teoria fără practică în nici un chip nu se poate învăţa. Acestea sunt ca două trepte aşezate şi deosebite, pe care omul, din starea cea mai de jos a cunoştinţelor, caută să se urce pe cele mai înalte culmi ale ştiinţei. Dacă le urmează cineva în ordinea pe care am arătat-o, poate ajunge sus, dar dacă este înlăturată prima treaptă, nu se poate sări peste ea la cealaltă. Zadarnic tinde, aşadar, către cunoaşterea lui Dumnezeu cel ce nu se fereşte de atingerea cu viciile. Căci «duhul lui Dumnezeu urăşte pe cel viclean şi nu locuieşte în trupul robit păcatelor». III. Dar această desăvârşită practică are două temeiuri. Primul este să se cunoască natura viciilor şi metodele de a le înlătura. Al doilea, să se desluşească şirul virtuţilor şi mintea noastră să se formeze în aşa măsură în desăvârşirea lor, încât să nu le mai slujească din constrângere, ca şi cum s-ar supune unei stăpâniri silnice, ci în desfătare să se hrănească din ele ca dintr-un bun firesc, urmând cu plăcere căile lor înguste şi povârnite. Dar cum va putea ajunge la temeiul virtuţilor, care este treapta a doua în disciplina practică sau la tainele celor duhovniceşti şi cereşti, care se găsesc pe treapta mai înaltă a teoriei, cel ce n-a putut înţelege natura vi- ciilor sale şi nu s-a silit să se îndepărteze de ele ? 2. Prin urmare va recunoaşte de la început că nu poate urca la treapta de sus cine n- a păşit pe cea de jos şi va învăţa cu mult mai greu pe cele din afara lui cine n-a ajuns să înţeleagă pe cele care îi sunt înlăuntru. Este de ştiut, totuşi, că va trebui să transpirăm cu o dublă osteneală în alungarea viciilor în comparaţie cu dobândirea virtuţilor. Aceasta nu este o părere a mea personală, ci învăţătura Celui Care Singur cunoaşte puterile şi rosturile creaturii Sale. «Iată, zice El, te-am pus în ziua aceasta peste popoare şi peste împărăţii, ca să smulgi şi să distrugi, să pierzi şi să împrăştii, să zideşti şi să sădeşti!». 3. În înlăturarea celor vătămătoare El a arătat patru lucrări necesare: a smulge, a distruge, a pierde şi a împrăştia, iar în desăvârşirea virtuţilor şi în dobândirea celor ce duc la dreptate numai lucrările a construi şi a planta. De aici se vede limpede că este mai greu să smulgi şi să dezrădăcinezi patimile învechite ale trupului şi sufletului, decât să clădeşti şi să plantezi virtuţile duhovniceşti. IV. Această practică este alcătuită, precum am spus, din două părţi, dar are înlăunitrul ei multe arte şi discipline. Unii îşi îndreaptă cele mai multe năzuinţe ale lor către retragerea în pustiu şi către curăţia inimii. În trecut Ilie şi Elisei, iar în timpurilenoastre fericitul Anton şi alţii, următori ai aceluiaşi drum de viaţă, s-au apropiat de Dumnezeu, cum ştim, pe calea tăcerii şi a singurătăţii. 2. Unii şi-au închinat toate ostenelile lor pentru învăţarea fraţilor şi pentru grija veghetoare în conducerea mânăstirilor. Ne amintim că aşa au strălucit mai înainte părintele Ioan, stareţ al marii mânăstiri din vecinătatea localităţii numită Thmuis, şi alţi bărbaţi apostolici cu aceleaşi merite ca şi el în facerea de minuni. Pe unii îi desfătează slujba devotată iubirii de aproapele în aziluri şi spitale, cum au plăcut în trecut Domnului patriarhul Avraam şi Lot, iar mai de curând fericitul Macarie, un bărbat cu totul deosebit prin virtuţile sale de blândeţe şi răbdare, care a condus un azil din Alexandria în aşa chip, încât nu trebuie socotit mai prejos de nici unul dintre cei care au ales calea singurătăţii. 3. Unii, alegându-şi grija pentru bolnavi, alţii venind în ajutor celor nevoiaşi şi obidiţi, sau dedicându-se învăţământului sau miluind pe săraci, s-au distins între cei mai de seamă bărbaţi, prin dragostea lor de oameni. V. De aceea este folositor şi se cuvine fiecăruia, după îndeletnicirea pe care şi-a ales-o şi după harul pe care l-a primit, să se grăbească cu cea mai mare sârguinţă şi osteneală să ajungă la îndeplinirea desăvârşită a lucrării începute şi lăudând sau admirând virtuţile altora, să nu se despartă de profesiunea sa odată ce a îmbrăţişat- o, ştiind, precum spune Apostolul, că unul este trupul Bisericii, dar multe îi sunt mădularele, şi că ea are «daruri felurite, după harul care ne-a fost dat, fie profeţia după regula credinţei, fie slujba într-o funcţie, fie să învăţăm, dacă ne-am făcut învăţători, fie să îndemnăm, dacă aceasta ni se cere. Cel care împarte s-o facă în chip simplu, cel care este în frunte să fie cu tragere de inimă, cel care miluieşte să aibă voie bună». Să nu pretindă unul slujba altora, fiindcă nici ochii nu îndeplinesc slujba mâinilor, nici nările pe a urechilor. De aceea nu toţi sunt apostoli, nu toţi sunt profeţi, nu toţi sunt doctori, nu toţi au harul îngrijirilor, nu toţi vorbesc în alte limbi, nu toţi sunt tâlmaci. VI. De obicei aceia care nu sunt încă bine aşezaţi în profesiunea pe care au îmbrăţişat- o, cum au auzit că unii sunt vorbiţi de bine în alte locuri şi rosturi, se aprind atât de tare de laudele aduse acelora, încât doresc să treacă îndată în profesiunea lor. Dar în mod necesar, încercările lor zadarnice le dovedesc slăbiciunea. Este peste putinţă ca unul şi acelaşi om să strălucească în toate domeniile pe care le-am arătat mai înainte. Dacă vrea cineva să se orienteze aşa, în mod necesar ajunge ca, apucându- se de toate, să nu lucreze în nici una cum trebuie şi, din această schimbare şinestatornicie, în muncă mai mult pierde decât câştiga. Multe căi duc la Dumnezeu şi de aceea fiecare să meargă fără întoarcere, cu toată încrederea, pe drumul pe care a apucat odată, ca să fie desăvârşit în profesiunea lui. VII. Înafară de pierderea, de care am vorbit că este lovit monahul dornic de a trece, din cauza minţii lui nestatornice, la alte osteneli, de aici îi poate veni chiar primejdia morţii, fiindcă uneori cele înfăptuite bine de unii sunt rău îndeplinite de alţii şi ceea ce le aduce mulţumiri unora le pricinuieşte primejdii altora. Ca să dau un exemplu, este ca şi cum cineva ar vrea să imite virtutea acelui bărbat, pe care de obicei îl citează părintele Ioan nu pentru a fi imitat, ci numai pentru a fi admirat. Un mirean îmbrăcat simplu a venit la bătrânul mai înainte numit şi i-a dat nişte fructe din prima recoltă. Acolo era şi un epileptic, care tocmai atunci se găsea sub chinurile unui demon foarte feroce. 2. Acest demon, pe când declara cu dispreţ faţă de poruncile şi blestemele părintelui Ioan că niciodată nu va pleca la dorinţele lui din trupul pe care-1 stăpânea, speriat de sosirea celui venit i-a strigat cu mare respect numele şi a fugit. Bătrânul, admirând mult harul acestuia şi înmărmurit cu atât mai mult fiindcă-1 vedea în haine de rând, a început! să-l întrebe cu atenţie despre viaţa şi profesiunea lui. 3. El a răspuns că este mirean, legat în lanţurile căsătoriei, dar fericitul Ioan, gândindu-se la puterea virtuţii şi a harului acestuia, l-a întrebat mai amănunţit despre viaţa lui. El a povestit că este ţăran şi că-şi câştiga existenţa din munca zilnică a mâinilor, după un program pe care-1 urmează cu regularitate. Astfel, niciodată nu pleacă dimineaţa la muncile câmpului şi seara nu se întoarce acasă înainte de a merge la biserică să aducă mulţumiri lui Dumnezeu, binefăcătorul său, pentru felul în care i-a trecut fiecare zi din viaţă. Nu s-a folosit vreodată de roadele sale înainte de a da mai întâi lui Dumnezeu a zecea parte din prima recoltă, nici- odată n-a trecut cu boii pe lângă holdele altcuiva înainte de a le pune botniţă, ca nu cumva vecinul să aibă vreo pagubă din cauza lipsei lui de grijă. 4. Dar fiindcă nici acestea nu i se păreau ceva deosebit faţă de harul atât de mare pe care îl arătase mai înainte, a stăruit în a-1 descoase, pentru a afla pe baza căror merite are harul. Acela, înduplecat de întrebările pline de curiozitate ale bătrânului, a mărturisit că a fost împins cu doisprezece ani mai înainte de puterea şi pornirea părinţilor să se căsătorească, deşi voia să se facă monah, dar că fără să ştie altcineva, soţia îi este încă fecioară, fiindcă o respectă ca pe o soră. Când a auzit aceasta bătrânul, a fost cuprins de atâta admiraţie, încât a strigat în auzul celor dinapropiere că pe drept demonul, care pe el îl dispreţuise, n-a putut suporta prezenţa celui a cărui virtute nu numai în vremea tinereţei aprinse, dar nici măcar acum nu îndrăzneşte s-o râvnească, fiindcă el n-ar putea fi atât de neprihănit. 5. Deşi părintele Ioan a arătat atâta admiraţie pentru acest caz, totuşi n-a îndemnat pe nici unul dintre monahi să-l încerce, ştiind că multe fapte duse la bun sfârşit de unii, altora, care au voit să le imite, le-au adus mari primejdii şi că nu se poate pretinde de toţi ceea ce Domnul dă unora ca sarcină deosebită. VIII. Dar să ne întoarcem la prezentarea ştiinţei despre care a fost vorba la început. Aşadar, precum am spus mai sus, din domeniul practicii fac parte multe profesiuni şi discipline, dar ştiinţele teoretice sunt două, şi anume interpretarea istorică şi înţelegerea duhovnicească. Solomon, după ce a numărat multele feluri ale harului Bisericii, a adăugat: «Toţi cei care sunt în ea, sunt îmbrăcaţi cu două haine». Iar ramurile ştiinţei duhovniceşti sunt trei: tropologia, alegoria şi anagogia. Despre acestea se spune în Pilde aşa: «Tu, însă, scrieţi-le în trei feluri pe inima ta». 2. Istoria îmbrăţişează cunoaşterea lucrurilor trecute şi văzute, ca acestea despre care vorbeşte Apostolul: «Este scris că Avraam a avut doi fii, unul de la o roabă şi celălalt de la o femeie liberă. Dar cel de la roabă s-a născut după trup, iar cel de la femeia liberă prin făgăduinţă». Din domeniul alegoriei fac parte cele ale căror adevăruri cuprinse în ele sunt spuse sub formă figurată, fiind vorba în chip tainic de altceva decât de ceea ce spun ele, precum urmează: «Acestea sunt două testamente: unul de la muntele Sinai, care naşte spre robie şi care este Agar. Căci Agar este muntele Sinai, în Arabia, şi stă în acelaşi rând cu Ierusalimul de acum, care zace în robie cu fiii lui». 3. Anagogia se ridică de la tainele duhovniceşti la cele ale cerului, mai înalte şi mai sfinte, precum spune mai departe Apostolul: «Iar cea liberă este Ierusalimul cel de sus, care este mama noastră. Căci scris este: Veseleşte-te tu, cea stearpă, care nu naşti! Saltă de bucurie şi strigă, tu, care nu ai durerile naşterii, căci mulţi sunt copiii celei părăsite, mai mulţi decât ai celei ce are bărbat». Tropologia este explicaţia morală, care duce la curăţia vieţii şi la principiile de conduită practică. De exemplu, dacă prin cele două testamente înţelegem învăţătura practică şi pe cea teoretică sau desigur, dacă vrem să înţelegem prin Ierusalim, ori Sion, sufletul omului, precum este scris : «Laudă, Ierusalime, pe Domnul, laudă pe Dumnezeul tău, Sioane». 4. Aşadar, cele patru figuri, dacă vrem, le reducem la una singură, încât unul şi acelaşi Ierusalim să se poată înţelege prin patru feluri: istoric este oraş al iudeilor, alegoric este Biserica lui Hristos, anagogic cetatea cerească a lui Dumnezeu, aceea «care este mama noastră a tuturor», iar tropologic sufletul omului, care adesea este lăudat sau mustrat de Domnul cu acest nume. Despre aceste patru feluri de interpretare, fericitul Apostol spune: «Iar acum, fraţilor, dacă aş veni la voi, grăind în limbi, de ce folos v-aş fi, dacă nu vă vorbesc sau în descoperire, sau în cunoştinţă, sau în proorocie, sau în învăţătură?». 5. Descoperirea priveşte alegoria, care exprimă printr-o povestire istorică înţe- lesuri duhovniceşti. Astfel dacă, de exemplu încercăm să înţelegem cum «părinţii noştri au fost toţi sub nor şi toţi prin Moise au fost botezaţi în nor şi în mare» şi cum «toţi au mâncat aceeaşi hrană duhovnicească iar piatra era Hristos». Această exprimare prefigurând trupul şi sângele lui Hristos, cu care ne împărtăşim zilnic, este o alegorie. 6. Iar ştiinţa numită tropologie, de asemenea amintită de apostol, este cea prin care deosebim cu examinare atentă dacă sunt folositoare sau morale cele arătate de judecata practică. Aşa este, de exemplu, când ni se cere să judecăm noi înşine dacă «se cade ca o femeie să se roage lui Dumnezeu cu capul neacoperit». Această explicaţie conţine, precum am spus, un înţeles moral. Profeţia, pe care Apostolul o citează în al treilea loc, şi care se poate numi şi anagogie, este exprimarea strămutată la cele nevăzute şi viitoare, cum este aceasta : «Nu voim să nu ştiţi voi, fraţilor, despre cei ce au adormit, ca să nu vă întristaţi ca şi ceilalţi, care n-au nădejde. Pentru că de credem că Hristos a murit şi a înviat, tot aşa trebuie să credem că Dumnezeu pe cei adormiţi întru Iisus îi va aduce împreună cu El. Căci aceasta vă spunem, după cuvântul Domnului, că noi cei vii, care vom fi rămas până la venirea Domnului, nu vom lua înainte celor adormiţi în Hristos. Pentru că însuşi Domnul, întru poruncă, la glasul arhanghelului şi întru trâmbiţa lui Dumnezeu, se va coborî din cer şi cei morţi întru Hristos vor învia întâi». 7. Anagogia este folosită cu precădere în acest fel de îndemnuri. Iar doctrina urmează şirul simplu al expunerii istorice, în care nu există nici un înţeles ascuns, ci numai pe cel pe care-1 dau cuvintele întrebuinţate, ca în acest exemplu: «Căci; v-am dat, întâi de toate, ceea ce şi eu am primit, că Hristos a murit pentru păcatele noastre după Scripturi şi că a fost îngropat şi că a înviat a treia zi, şi că s-a arătat lui Chefa» şi: «A trimis Dumnezeu pe Fiul Său născut din femeie, născut sub lege, ca pe cei de sub lege să-i răscumpere» sau: «Ascultă, Israele, Domnul Dumnezeul tău este un singur Domn». IX. De aceea, dacă vreţi să ajungeţi la lumina ştiinţei duhovniceşti, nu prin viciul trufiei deşarte, ci prin râvna pentru curăţie, înflăcăraţi-vă mai întâi de dorinţa fericirii, despre care s-a spus : «Fericiţi cei cu inima curată, că aceia vor vedea pe Dumnezeu», ca să puteţi ajunge la aceea despre care îngerul îi spune lui Daniel: «Şi cei înţelepţi vor lumina ca strălucirea cerului şi cei care vor fi îndrumat pe mulţi pe calea dreptăţii vor fi ca stelele, în vecii vecilor». Iar în alt loc zice profetul: «Luminaţi-vă cu lumina ştiinţei cât este vreme». 2. Nerenunţând la acea sârguinţă pe care simt că o aveţi pentru citit, grăbiţi-vă cu toată râvna să îmbrăţişaţi în întregime disciplina practică, adică etică. Fără cea pe care am numit-o teoretică nu se poate dobândi puritatea, pe care numai cei ce sunt desăvârşiţi nu prin cuvinte învăţate de la alţii, ci prin puterea faptelor lor proprii, o dobândesc ca un fel de premiu, după ce au plătit-o prin multe fapte şi osteneli. Cei ce-şi însuşesc înţelegerea legii nu prin meditaţie asupra ei, ci ca roadă a activităţii, cânta cu psalmistul: «Din poruncile Tale am înţeles» şi, după ce şi-au înlăturat toate patimile, zic: «Voi cânta psalmi şi voi dobândi înţelegerea pe calea cea nepătată». 3. Acela, cântând psalmi, va înţelege ceea ce cânta cel care se străduieşte să meargă cu inimă fără prihană pe calea cea nepătată. De aceea, dacă voiţi să pregătiţi. în inima voastră un cort sfânt pentru ştiinţa duhovnicească, curăţiţi-vă de toate petele viciilor şi dezbăraţi-vă de grijile acestui veac. Este peste putinţă ca sufletul, dacă este stăpânit chiar în mică măsură de preocupări lumeşti, să merite darul ştiinţei sau să fie zămislitor de înţelesuri duhovniceşti, sau să-i rămână ceva din citirea cărţilor sfinte. 4. Băgaţi de seamă acestea în primul rând, şi mai ales tu, Ioane, care fiind mai tânăr ai nevoie mai mult ca alţii de a păzi cele ce am să spun, caută să impui gurii tale cea mai adâncă tăcere, ca să nu zădărniceşti prin mândrie deşartă truda cititului şi munca dorinţelor tale. Acesta este primul pas al disciplinei practice: să primeşti cu mintea încordată şi cu gura mută, cum se spune, învăţăturile şi poruncile celor bătrâni şi, păstrându-le cu grijă în inima ta, să te grăbeşti mai vârtos în osteneala de a le înfăptui tu, decât de a le cere altora. Din aceasta din urmă te vei alege cu primejdiile gloriei deşarte, iar din cea dintâi vei recoltă roadele ştiinţei duho- vniceşti. 5. La convorbirile celor bătrâni să nu îndrăzneşti a lua cuvântul decât atunci când neştiinţa vătămătoare, sau trebuinţa de a şti, te va împinge să întrebi ceva. Să nu te porţi ca aceia care, din dorinţa de a face pe grozavii, pentru a se arăta învăţaţi,întreabă cu prefăcătorie despre lucruri pe care ei de fapt le cunosc foarte bine. Este peste putinţă să merite darul adevăratei ştiinţe acela care studiază numai pentru a căpăta laudă. Cel învins de această patimă în mod necesar va fi îngenunchiat şi de alte vicii, şi mai ales de mândrie. Biruit în lupta practică şi etică, nu va dobândi nici ştiinţa duhovnicească, fiică a acestora. Să fii aşadar în toate acestea «Grabnic la ascultare şi zăbavnic la vorbire», ca să nu cadă asupra ta ceea ce spune Solomon: «Dacă vei vedea un om iute la vorbă, să ştii că este mai multă nădejde pentru un nebun, decât pentru el», şi să nu înveţi pe cineva cu vorba ceea ce tu mai înainte n- ai înfăptuit. 6. Domnul nostru ne-a învăţat şi prin cuvintele, dar şi prin faptele Sale, datoria de a păstra această rânduială. Căci este spus: «Cele pe care Iisus a început să le facă şi să le înveţe» învăţând pe alţii înainte de a face tu ceea ce-i înveţi, vei fi socotit în numărul celor despre care Domnul vorbeşte către discipoli în Evanghelie: «Toate câte vă vor zice vouă : păziţi şi faceţi; dar nu le faceţi după faptele lor, că ei zic, şi nu fac. Ei leagă sarcini grele şi cu anevoie de purtat şi le pun pe umerii oamenilor, dar ei nici cu degetul nu vor să le mişte». Dacă acela «care va strica una din aceste porunci, foarte mici şi va învăţa aşa pe oameni, foarte mic se va chema în Împărăţia Cerurilor», cel care, nepăsându-i de multe şi mari îndatoriri, se va apuca mai întâi să-i înveţe pe alţii, urmează desigur că n-o să fie socotit cel mai mic în Împărăţia Cerurilor, ci cel mai mare în chinurile gheenei. 7. Ia seama să nu fii atras, când înveţi pe alţii, de exemplele acelora care au dobândit deprinderea de a discuta şi de a vorbi cu mare uşurinţă. Fiindcă pot să spună frumos şi cu bogăţie în cuvinte ceea ce vor, îi cred că stăpânesc ştiinţa duhovnicească aceia care nu ştiu să-i deosebească puterea şi însuşirile acesteia. Una este să ai uşurinţa exprimării şi strălucirea cuvin¬telor, şi alta să pătrunzi în vinele şi în măduva cuvintelor cereşti, să pri-veşti cu ochiul prea curat al inimii tainele adinei şi ascunse, însuşiri pe care nu le dă învăţătura omenească şi ştiinţa vremii, ci numai puritatea minţii şi iluminarea venită de la Duhul Sfânt. X. Grăbeşte-te, aşadar, dacă vrei să ajungi la ştiinţa cea adevărată a Scripturilor, să-ţi însuşeşti mai întâi umilinţa statornică a minţii, care te conduce nu la ştiinţa care împăunează, ci la cea care te face un iluminat prin trăirea dragostei de oameni. Nu este cu putinţă ca o minte necurată să dobândească darul ştiinţei duhovniceşti. Fereşte-te cu toată băgarea de seamă ca nu cumva, din râvna cititului, să se nască nu lumina ştiinţei, nici acea veşnică slavă, care se făgăduieşte prin iluminarea dată de învăţătură, ci uneltele pieirii, datorită deşertăciunii şi înfumurării. 2. De asemenea, trebuie să te sileşti în toate chipurile ca, lăsând la o parte toată grija şi cugetarea despre cele pământeşti, să te dăruieşti cu totul citirii cărţilor sfinte, până când meditaţia continuă îţi va stăpâni în întregime mintea şi te va forma, aşa zicând, după chipul ei. Într-un fel mintea îţi va fi un chivot al testamentului, având în el cele două table de piatră, care însemnează veşnica tărie a celor două obiecte: una de aur, adică amintirea curată şi sinceră, păstrând în ea cu neîntreruptă veghe mâna, prin care trebuie să înţelegem dulceaţa cerească şi nepieritoare a sensurilor duhovniceşti a acelei pâini a îngerilor, şi toiagul lui Aaron, adică steagul mântuitor al celui mai mare şi mai adevărat preot al nostru Iisus Hristos, înfrunzind întotdeauna de verdeaţa mântuirii nemuritoare. 3. Toiagul acesta este varga care după ce a fost smulsă din rădăcină de Iesei şi tăiată, va înverzi cu şi mai multă viaţă. Dar acestea toate vor fi ocrotite de doi heruvimi, adică de plinătatea ştiinţei istorice şi duhovniceşti. Heruvim însemnează mulţimea ştiinţei. Acestea vor ocroti neîntrerupt liniştea inimii tale, care te apropie de Dumnezeu, şi o vor pune la adăpost de toate năvălirile duhurilor rele. Astfel, mintea noastră, ajungând nu numai chivot pentru păstrarea Vechiului Testament, ci chiar preoţie împărătească, prin sentimentul trainic al curăţiei, absorbită oarecum de învăţăturile duhovniceşti, va îndeplini acea poruncă preoţească formulată de legiuitor astfel: «De locaşul sfânt să nu se îndepărteze, ca să nu necinstească locaşul lui Dumnezeu», adică inima sa, în care Domnul făgăduieşte că va locui întotdeauna, când zice: «Voi locui în ei şi voi umbla printre ei». 4. De aceea trebuie să învăţăm pe dinafară şi să ne ţinem neîncetat de şirul Scripturilor sfinte. Această neîntreruptă meditaţie ne va aduce o dublă roadă: mai întâi, fiindcă atunci când mintea este ocupată cu citirea şi reflectarea la cele citite, în mod necesar nu este prinsă în laţul nici unor gânduri vătămătoare, şi apoi, fiindcă pe cele parcurse printr-o deasă repetiţie când ne muncim să le învăţăm pe dinafară nu le putem înţelege în acel timp, mintea fiindu-ne ocupată cu memorizarea, dar după aceea, descătuşaţi de mrejele celor văzute şi auzite, şi mai ales în meditaţiile de noapte, când ne gândim la ele în tăcere, le înţelegem mai limpede. Astfel încât, atunci când suntem liniştiţi şi oarecum cufundaţi în visele din somn, ni se descoperă înţelesurile ascunse pe care în stare de veghe nici nu le bănuiam. XI. Pe măsură ce înnoirea minţii noastre creşte prin acest studiu şi faţa Scripturilor va începe să se înnoiască şi frumuseţea înţelegerii celor sfinte va înainta, dacă pot spune aşa, odată cu cel ce înaintează în ea. Înţelesul lor merge în pas cu puterea de înţelegere omenească şi va deveni pământesc pentru cele trupeşti şi dumnezeiesc pentru cele duhovniceşti ; iar cei cărora acesta li se părea înainte învăluit de norigroşi nu pot să-i măsoare adâncimea şi nici să-i rabde strălucirea. Dar ca să înţelegem mai bine acestea dând un exemplu, este de ajuns să citez o singură mărturie a legii, prin care vom dovedi că toate învăţăturile cereşti se întind la tot neamul omenesc, după măsura stării noastre. 2. Este scris în lege: «Să nu faci fapte ruşinoase». Omul înlănţuit de patimile trupului va păzi în chip sănătos această lege în sensul ei simplu, în litera ei. Cel care însă s-a îndepărtat de această treabă murdară şi de simţământul cel necurat, în mod necesar o va păzi în chip duhovnicesc. Astfel că, fără îndoială, el va sta departe nu numai de slujirea la idoli, dar chiar de orice superstiţie păgână. Nu-1 vor mai interesa aşadar ghicitorii, arătările şi orice alte semne de zi şi de noapte, nici unele potriviri de cuvinte şi de nume care pătează limpezimea credinţei noastre. 3. În aceste superstiţii se zice că a căzut şi Ierusalimul, care s-a desfrânat în ele «pe toţi munţii înalţi şi pe sub tot copacul umbros» şi pe care iarăşi l-a certat Domnul prin profet zicându-i: «Să vină şi să te mântuiască ghicitorii după semnele cerului, cei care vor prin stelele şi vor socoti lunile, ca din ele să-ţi prevestească viitorul». De acest soi de desfrânare certându-i Domnul, spune : «Duhul desfrânării i-a făcut să rătăcească şi au săvârşit destrăbălări depărtându-se de Dumnezeul lor». Cine a scăpat însă de această dublă desfrânare, va avea să se ferească de a treia, care este cuprinsă în superstiţiile legii şi ale iudaismului. 4. Despre acestea apostolul spune: «Ţineţi zile şi luni şi ani» şi iarăşi: «Nu te atinge, nu gusta, nu lua». Fără îndoială că acestea au fost spuse despre superstiţiile legii. Dacă a căzut cineva în ele cu siguranţă a devenit necredincios faţă de Hristos şi nu merită să audă cuvintele apostolului: «V-am logodit unui singur bărbat, ca să vă înfăţişez lui Hristos ca pe o fecioară neprihănită», ci i se va potrivi ceea ce spune acelaşi apostol: «Dar mă tem ca nu cumva, precum şarpele, în viclenia lui, a amăgit pe Eva, tot aşa să se abată şi gândurile voastre de la nevinovăţia care este în Iisus Hristos». 5. Iar dacă va fi scăpat de desfrânarea acestei necurăţii, va avea pe a patra, care se săvârşeşte prin trecerea la învăţătura eretică. Despre aceasta acelaşi Apostol grăieşte: «Eu ştiu că după plecarea mea vor intra între voi lupi îngrozitori, care nu vor cruţa turma. Şi dintre voi înşivă se vor ridica bărbaţi, rostind învăţături răstălmăcite, ca să tragă pe ucenici după ei». Cel ce se va putea feri de aceasta să se ferească să nu alunece în viciul desfrânării printr-un păcat mai ascuns, care constă în rătăcirea gândurilor. Orice cugetare se socoteşte de un bărbat desăvârşit des-frânare nu numai ruşinoasă, dar şi deşartă şi foarte necurată, dacă se depărtează cât de cât de Dumnezeu. XII. La acestea, mişcat mai întâi de o durere ascunsă şi apoi suspinând adânc, am zis: Toate acestea, pe care le-ai spus cu atâta îmbelşugare, ne-au adus şi mai multă deznădejde decât cea care mă stăpânea până acum. Fiindcă la acea robie generală a sufletului, de care sunt bântuiţi din afară toţi cei slabi, se adaugă o piedică specială în calea mântuirii, şi anume cea adusă, după părerea mea, într-o oarecare măsură, de cunoaşterea literaturii, în care atât m-a frământat stăruinţa profesorilor şi citirea fără încetare. În mintea mea, ca şi cum ar fi infectată de acele opere poetice, chiar în timpul rugăciunii vin acele povestiri şi istorisiri despre războaie, cu care am fost hrănit din primii ani de şcoală. Când cânt psalmi, sau când mă rog pentru iertarea păcatelor, îmi amintesc de episoade din epopei, cu eroi luptători, pe care parcă îi am înaintea ochilor, şi asemenea închipuiri şi privelişti, care mă împresoară cu necuviinţă, atât îmi împiedică mintea de la aspiraţiile către cer, încât de ele nu pot scăpa, chiar dacă plâng zilnic. XIII. NesterosL În legătură cu pricina care-ţi întreţine această deznădejde a ta în curăţie poţi avea repede un leac destul de prielnic, dacă aceeaşi stăruinţă şi preocupare, pe care spui că le-ai avut pentru acele studii lumeşti, vei binevoi să le depui pentru citirea Scripturilor şi pentru meditaţia asupra celor citite din ea. În chip necesar mintea ta va fi ocupată de acele poeme, până când va fi cucerită de alte bucurii sufleteşti, pe care să le cultive cu aceeaşi osteneală şi râvnă, făcând-o să se preocupe în locul celor fără roadă şi pământeşti de cele duhovniceşti şi dumnezeieşti. 2. Când pe acestea le va avea în adâncul ei şi va fi hrănită numai de ele, atunci vor putea fi alungate pe nesimţite sau vor fi părăsite definitiv cele de mai înainte. Mintea omenească nu poate fi golită de toate gândurile şi de aceea, cât timp nu va fi ocupată de studiile duhovniceşti, în mod necesar va fi angajată în cele ce a învăţat mai înainte. Cât timp nu va avea la ce să recurgă în mişcarea sa neîncetată, ea va fi nevoită să alunece în cele pe care le cunoaşte din copilărie şi să frământe din nou cele pe care şi le-a însuşit prin lungă întrebuinţare şi meditaţie. 3. Aşadar, pentru ca această ştiinţă duhovnicească să se întărească în tine cu puteri de neînlocuit, şi să nu te foloseşti de ea doar vremelnic, ca aceia care au atingere cu ea nu prin studiul lor, ci prin vreo legătură din afară şi care o prind, ca să zic aşa, din aer după miros, aşadar ca să între în simţirile tale, ca şi cum s-ar fi născut odatăcu ele, ca ceva care se poate vedea şi pipăi, ei, bine, pentru aceasta se cade să păzeşti cu toată grija cele ce-ţi spun mai departe. Chiar dacă vei auzi că se spun în cuvântare lucruri pe care tu le cunoşti foarte bine, să nu le priveşti din această pricină în silă şi cu dispreţ, ci să le primeşti în inima ta cu acea lăcomie cu care trebuie neîncetat să ne umplem urechile noastre sau să rostim cu gura noastră cuvintele mântuirii dorite. 4. Oricât de deasă va fi povestirea lucrurilor sfinte, acestea niciodată nu-i vor produce neplăcere sufletului însetat de ştiinţa cea adevărată, ci primindu-le zilnic ca noi şi dorite, cu cât le va sorbi mai de multe ori, cu atât le va asculta sau spune mai cu nesaţ şi va căpăta mai degrabă întărirea ştiinţei însuşite din repetarea lor, decât vreun dezgust din expunerea lor repetată. Este un semn limpede de minte călduţă şi înfumurată, dacă ea va primi în silă şi cu nepăsare leacul cuvintelor mîntuitoare, chiar dacă este administrat cu prea marea stăruinţă. Căci «sătulul îşi bate joc de fagurii de miere, iar flămândului chiar ceea ce este amar i se pare dulce». 5. Dacă acestea vor fi primite cu grijă, dacă vor fi aşezate în ascunzişurile minţii şi însemnate cu pecetea tăcerii, după aceea, ca vinul vechi care înmiresmează şi înveseleşte mintea omului, când ele îşi vor căpăta şi ele mireasma lor prin bătrâneţea simţămintelor şi prin vechimea răbdării, atunci vor fi scoase din vasul pieptului tare şi ca un izvor nesecat, se vor revărsa din vinele experienţei şi din căile mereu circulate ale virtuţilor şi vor curge neîncetat, ca dintr-un nemăsurat adânc al inimii tale. 6. Se va întâmpla în tine ceea ce i se spune în Pilde aceluia care le-a consumat pe acestea în fapt: «Bea apă din vasele, tale şi din izvorul fântânilor tale. Să nu se reverse apele din izvorul tău şi să nu ajungă apele tale pe pieţele tale». De asemenea, profetul Isaia spune: «Vei fi ca o grădină bine udată şi ca un izvor de apă care nu seacă niciodată. Pe locurile de veacuri deşarte se vor înălţa clădiri noi din neam în neam şi vei fi numit dregător de garduri şi înnoitor de drumuri». 7. Îţi va fi dăruită acea fericire pe care acelaşi profet o făgăduieşte: «Domnul nu va mai face să se îndepărteze de tine învăţătorul tău şi ochii tăi vor vedea pe îndrumătorul tău. Urechile tale vor auzi cuvântul celui ce-ţi spune de la spate: Aceasta este calea, mergeţi pe ea şi nu vă abateţi nici la dreapta, nici la stânga. Şi atunci nu numai toată îndreptarea şi lucrarea inimii tale, dar şi toate cutreierările şi împrăştieiile gândurilor tale îţi vor fi o sfântă şi neîncetată meditaţie asupra legii dumnezeieşti». XIV. Dar, precum am mai spus, este cu neputinţă să se înveţe pe sine sau să înveţe pe alţii cineva fără ajutorul experienţei. Dacă nu este în stare să înţeleagă anumite lucruri, cum le va putea transmite altora ? Despre acestea, chiar dacă are pretenţie să vorbească, cuvintele lui, fără folos şi fără roadă, vor ajunge numai până la urechile auditorilor, dar nu vor putea pătrunde în inimile lor. Fiind fără legătură cu faptele şi lipsite de conţinut, ele nu vor ieşi din comoara unor cunoştinţe adevărate, ci din deşartele pretenţii ale trufiei şi înfumurării. 2. Este cu neputinţă ca un suflet necurat, oricât se va osteni cu cititul, să-şi însuşească ştiinţa cea duhovnicească. Nimeni nu toarnă într-o oală murdară şi rău mirositoare un parfum fin, sau miere de bună calitate, sau alt lichid de preţ. Un vas îmbibat cu miros urât strică parfumul cel mai plăcut, fără ca acesta să poată schimba prea mult mirosul vasului, fiindcă tot ceea de este curat se murdăreşte mai repede decât se curăţă ceea ce este murdar. 3. La fel şi vasul pieptului nostru, dacă n-a fost spălat mai întâi de toată stricăciunea viciilor, nu va merita să primească acest mir, despre care vorbeşte profetul: «Ca mirul pe cap, care se coboară pe barbă, pe barba lui Aaron, care se coboară pe marginea veşmintelor lui» şi nici acea ştiinţă duhovnicească sau cuvintele Scripturii, care sunt «mai dulci decât mierea şi decât fagurii» nu le va putea păstra nestricate. Căci, «ce însoţire are dreptatea cu nedreptatea? Sau ce împărtăşire are lumina cu întunericul? Şi ce învoire este între Hristos şi Veliar ?». XV. Ghermanus: Ideile acelea nu ni se par întemeiate pe adevăr şi nici susţinute prin dovezi sigure. Este limpede că toţi cei ce nu primesc credinţa în Hristos sau o strică prin păreri rătăcite, sunt cu inima necurată. Dar cum se face că mulţi dintre iudei, sau dintre eretici, sau chiar dintre dreptcredincioşi, care se bălăcesc în tot felul de vicii, însuşindu-şi învăţăturile Scripturii se laudă cu stăpânirea desăvârşită a ştiinţei duhovniceşti, şi din contră, mulţimea nenumărată a oamenilor cuvioşi, a căror inimă este ferită de orice atingere cu păcatul, este mulţumită cu devotamentul faţă de credinţa simplă, fără să pătrundă în tainele adânci ale ştiinţei ? Cum pot sta în picioare aşadar aceste idei, care susţin că ştiinţa duhovnicească se întemeiază numai pe curăţia inimii ? XVI. Nesteros. Nu ajunge la o definiţie corectă cel ce nu cântăreşte cu atenţie înţelesul cuvintelor prin care-şi exprimă ideile. Am spus mai înainte că astfel de oameni stăpânesc numai experienţa discuţiei şi felul de a vorbi împodobit, dar nu pot intraîn inima Scripturii şi în tainele înţelesurilor duhovniceşti. Adevărata ştiinţă nu se poate stăpâni decât de către adevăraţii cinstitori ai lui Dumnezeu, ştiinţă pe care în nici un chip n-o are acel popor, căruia i se spune : «Ascultă, popor nebun şi fără inimă! Cei ce având ochi vedeţi şi urechi şi nu auziţi». Şi de asemenea : «Fiindcă tu ai respins ştiinţa şi Eu te voi respinge şi te voi da la o parte din preoţia Mea». 2. De vreme ce este scris: «Toate comorile ştiinţei şi ale înţelepciunii sunt în Hristos ascunse», cum este de crezut că a dobândit ştiinţa cea adevărată acela care a refuzat să-l afle pe Hristos, sau găsindu-1 îl defăimează prin fărădelegi, sau pătează prin fapte necurate credinţa cea adevărată ? Căci «duhul lui Dumnezeu urăşte viclenia şi nu locuieşte în trupul robit păcatelor». Nu se ajunge la ştiinţa duhovnicească decât în această ordine, pe care frumos a exprimat-o unul din profeţi: «Semănaţi pentru voi întru dreptate, seceraţi nădejdea vieţii, luminaţi în voi lumina ştiinţei». 3. Aşadar, mai întâi trebuie să semănăm întru dreptate, adică să răspândim desăvârşirea practică prin lucrări de dreptate, apoi trebuie să secerăm nădejdea vieţii, adică să adunăm roadele virtuţilor duhovniceşti prin alungarea viciilor trupeşti ; aşa vom putea lumina în noi lumina ştiinţei. Această ordine hotărăşte şi psalmistul s-o păstrăm, când zice : «Fericiţi cei fără prihană în cale, care umblă în legea Domnului. Fericiţi cei ce păzesc poruncile Lui şi-I cercetează mărturiile Lui». El adaugă: «Fericiţi cei fără prihană în cale» arătând prin aceasta că nimeni nu poate ajunge cu adevărat la temeiul mărturiilor lui Dumnezeu, dacă nu merge mai întâi nepătat pe calea lui Hristos în viaţa practică. 4. Aceştia, aşadar, despre care aţi vorbit, necuraţi nu pot avea ştiinţa adevărată, ci una mincinoasă, despre care Apostolul spune: «O, Timotei, păzeşte comoara ce ţi s- a încredinţat, depărtează-te de vorbirile deşarte şi lumeşti şi de împotrivirile ştiinţei mincinoase». Despre aceştia, care par a dobândi un oarecare chip al ştiinţei sau despre cei ce stăruie în citirea cărţilor sfinte şi în învăţarea pe dinafară, cu grijă, a Scripturilor, dar nu-şi părăsesc viciile trupeşti, se spune frumos în Pilde: «Inel de aur în ritul porcului, aşa este femeia frumoasă şi fără minte». 5. Într-adevăr, la ce-i foloseşte cuiva să se exprime cu podoaba cuvintelor cereşti şi cu acea înfăţişare înaltă a Scripturilor, dacă prin simţăminte şi fapte urâte tăvăleşte în noroi frumuseţea credinţei şi o pătează cu murdăria poftelor sale ? Ştiinţa, care este podoabă pentru cel ce o foloseşte cum trebuie, pe aceştia nu numai că nu-i poate înfrumuseţa, dar îi umple de şi mai multă murdărie. Căci «nu e frumoasă lauda din gura unui păcătos», căruia profetul îi spune : «De ce povesteşti dreptăţile Mele şi iei legământul Meu în gura ta?». 6. Despre suflete de acest fel, care neavând în chip statornic teamă de Dumnezeu, (despre care se spune: «Teama de Dumnezeu este învăţătură şi înţelepciune») încearcă să dobândească înţelesul Scripturilor prin meditaţia neîncetată asupra lor, se spune în chip destul de propriu în Pilde: «Ce au fost bogăţiile pentru cel neîn- ţelept ? Cel fără inimă nu va putea avea înţelepciune ?». Această ştiinţă adevărată şi duhovnicească este atât de departe de acea erudiţie a veacului, care este pătată de murdăria viciilor trupeşti încât ştim că uneori ea a înflorit, în chip minunat, chiar la unii dintre cei simpli şi neştiutori de carte. 7. Aceasta o arată foarte limpede apostolii şi bărbaţii cuvioşi, care nu se îngâmfau în mulţimea de frunziş nefolositor, ci se plecau sub povoara roadelor ştiinţei duhovniceşti. Despre aceştia este scris în Faptele apostolilor: «Văzând ei îndrăzneala lui Petru şi a lui Ioan, şi ştiind că sunt oameni fără carte şi simpli, se minunau de ei». Şi de aceea, dacă-ţi este în grijă să ajungi la mireasma nestricată a acesteia, mai întâi osteneşte-te din toate puterile să obţii de la Domnul adevărata neprihănire. 8. Nimeni în care domnesc încă patimile trupeşti, şi mai ales desfrânarea, nu va putea stăpâni ştiinţa duhovnicească. Căci «în inima celui bun va sălăşlui înţelepciunea» şi: «Cine se teme de Domnul va găsi ştiinţa împreună cu dreptatea». Şi fericitul Apostol ne învaţă că la ştiinţa duhovnicească se ajunge în ordinea despre care am vorbit. Astfel, pe când voia nu numai să întocmească un catalog cu toate virtuţile, ci să le arate şi ordinea, ca să se vadă care pe care o urmează, sau care din care se naşte, el a spus şi numele câtorva, zicând : «în vegheri, în posturi, în curăţie, în ştiinţă, în îndelungă răbdare, în bunătate, în Duh Sfânt, în dragoste nefăţarnică». 9. Prin legătura virtuţilor una de alta el a voit să ne înveţe foarte limpede că se ajunge de la vegheri şi posturi la curăţie, de la curăţie la ştiinţă, de la ştiinţă la îndelungă-răbdare, de la îndelungă-răbdare la bunătate, de la bunătate la Duhul Sfânt, de la Duhul Sfânt la răsplata dragostei nefăţarnice. Când, aşadar, prin această învăţătură şi în această ordine vei ajunge şi tu la ştiinţa duhovnicească, vei avea atunci, fără îndoială, precum am spus, învăţătura nu nevrednică şi deşartă, ci vie şi rodnică, sămânţă a cuvântului mântuitor, care a fost semănată de tine în inimile ascultătorilor, şi pe care ploaia bogată a Duhului Sfânt o va face să încolţească, după cum a făgăduit profetul: «El îţi va da ploaie pentru semănătura ta, pe care o vei fi semănat-o pe pământ şi pâinea pe care o va rodi pământul va fi gustoasă şi hrănitoare». XVII.Fereşte-te şi ca nu cumva, ceea ce ai învăţat nu atât din citit, cât din sudoarea experienţei, când vârsta ta va înainta, să înveţi pe alţii, amăgit de dragostea pentru slava deşartă, să predai unor oameni cu desăvârşire impuri şi să ajungi la ceea ce a interzis prea înţeleptul Solomon: «Nu conducee pe cel nelegiuit în păşunile celui drept şi nici nu te lăsa dus de săturarea pântecului». Căci «celui nebun nu-i sunt de ajuns plăcerile şi nu este nevoie de înţelepciune unde lipseşte simţirea». 2. Într-adevăr, este condus mai mult de neînţelepciune, fiindcă «robul încăpăţânat nu se va îndrepta prin cuvinte. Căci, dacă nu va înţelege, nu se va supune». Şi: «Nu spune ceva în urechile neînţeleptului, ca să nu râdă de cuvintele tale înţelepte». Sau: «Nu daţi cele sfinte câinilor şi nu aruncaţi mărgăritarele voastre înaintea porcilor, ca nu cumva să le calce în picioare şi întorcându-se, să vă sfâşie pe voi». Se cade aşadar ca, acoperind unor oameni de acest fel tainele înţelesurilor duhovniceşti, să cânţi cu rost: «Ascunde în inima mea cuvintele tale, ca să nu păcătuiesc împotriva Ta». 3. Vei zice poate: «Şi cui trebuie dezvăluite tainele dumnezeieştilor Scripturi ?». Te învaţă prea înţeleptul Solomon, care zice: «Daţi băutura îmbătătoare celor ce sunt în amărăciune şi vin să bea celor ce sunt în dureri, ca să uite de sărăcie şi de durerile lor să nu-şi mai amintească», adică acelora care sunt copleşiţi de tristeţe şi de amărăciune, căindu-se de faptele lor de mai înainte, varsă-le din belşug bucuria vieţii duhovniceşti, că «vinul care veseleşte inima omului», şi încălzeşte-i cu băutura cuvântului mântuitor, pentru ca nu cumva, înecaţi în amărăciunea ne- încetată şi în deznădejdea ucigătoare, «să fie înghiţiţi de mai mare tristeţe cei ce sunt astfel». 4. Iar despre cei care, aşezaţi în nepăsare şi în stare călduţă, nu sunt muşcaţi de nici o durere în inima lor, se zice aşa: «Cel ce este în dulceaţă şi fără durere va fi în lipsuri». Fereşte-te, cu cât mai mare băgare de seamă poţi, ca nu cumva, îngâmfat de iubirea gloriei deşarte, să nu fii tovarăş al aceluia pe care profetul îl laudă: «Cel care banii săi nu i-a dat cu dobândă». 5. Cel ce foloseşte cuvintele Domnului (despre care se zice: «Cuvintele Domnului sunt cuvinte neprihănite; argint lămurit în foc, pus la încercare şi curăţit de şapte ori de pământ») din dragoste de laudă omenească, acela îşi dă banul său cu dobândă, având a merita nu laudă, ci osândă pentru aceasta. El a socotit de cuviinţă să risipească banul Domnului pentru ca din el să dobândească o răsplată temporară, nu pentru ca Domnul, precum este scris, «venind să-l primească înapoi cu dobândă». XVIII Din două pricini poate fi fără roadă învăţătura despre cele duhovniceşti. Căci sau cel ce învaţă pe altul, recomandând ascultătorilor ce n-a făcut el, se străduieşte să-i lămurească cu ajutorul cuvintelor deşarte sau ascultătorii răi şi plini de vicii, nu primesc în sufletele lor împietrite învăţătura mântuitoare şi sfântă a omului duhovnicesc. Despre aceştia spune profetul: «A orbit inima acestui popor şi urechile i-a asurzit, iar ochii i s-au închis, ca nu cumva să vadă vreodată cu ochii lor şi să audă cu urechile lor şi să înţeleagă cu ii ima şi să se întoarcă şi să-i vindece pe ei». XIX. Tatuşi, uneori sunt împărţite cu atâta dărnicie binefacerile lui Dumnezeu, oblăduitorul nostru «Care vrea ca toţi oamenii să fie mântuiţi şi să ajungă la cunoaşterea adevărului», încât cel care nu s-a arătat vrednic de a predica Evanghelia printr-o viaţă fără pată poate să dobândească harul învăţăturii duhovniceşti pentru mântuirea multora. Dar în ce feluri se împart de către Domnul darurile vindecărilor prin alungarea demonilor urmează să arătăm într-o dezbatere asemănătoare, pe care o rânduim pentru deseară. Acum să mergem la masă, având în vedere că întotdeauna se zămisleşte mai rodnic în suflet ceea ce se primeşte pe încetul, fără o prea mare osteneală a trupului. XV. A doua convorbire cu părintele Nesteros - Despre harismele dumnezeieşti I. După slujba de seară ne-am aşezat ca de obicei pe rogojină, aşteptând cu nerăbdare expunerea făgăduită. Pe când noi, din respect pentru bătrân, tăceam toţi, el a întrerupt această tăcere prin cele ce urmează. 2. În desfăşurarea dezbaterii de mai înainte ajunsesem să vorbesc despre harul duhovnicesc al minunilor, pe care l-am arătat că se compune, după tradiţia celor bătrâni din trei părţi. «Prima cuprinde harul vindecărilor, pe care-1 au, pentru meritul sfinţeniei, toţi bărbaţii drepţi şi aleşi pentru a săvârşi minuni. Se ştie că apostolii şi mulţi dintre cei cuvioşi au făcut semne şi minuni după porunca Domnului, Care zice: «Tămăduiţi pe cei neputincioşi, înviaţi pe cei morţi, curăţiţi pe cei leproşi, pe demoni scoateţi-i; în dar aţi luat, în dar să daţi». 3. A doua este cea care, în virtutea vindecării, porneşte chiar de la cei păcătoşi şi nevrednici, pentru întărirea Bisericii sau pentru a răsplăti credinţa fie a celor care-i aduc pe cei neputincioşi ai lor, fie chiar a acelora care trebuiesc vindecaţi. Despre aceştia Mântuitorul spune în Evanghelie: «Mulţi îmi vor zice în ziua aceea: Doamne, Doamne, oare nu în numele Tău am proorocit şi nu în numele Tău am scos demoni şi nu în numele Tău minuni multe am făcut ? Şi atunci voi mărturisi lor: Niciodată nu v-am cunoscut pe voi. Depărtaţi-vă de la Mine cei care lucraţi fărădelegea». 4. Şi dimpotrivă, dacă celor bolnavi sau celor ce-i aduc, le lipseşte credinţa, nici din această pricină chiar cei cărora li s-a dat harul vindecărilor, nu pot să înfăptuiască însănătoşirea. Despre aceasta evanghelistul Luca zice: «Şi Iisus nu a făcut nimic pentru ei, din cauza necredinţei lor», iar Domnul zice: «Mulţi leproşi erau în Israel în zilele proorocului Elisei şi nimeni dintre ei nu s-a curăţit în afară de Neeman sirianul». 5. Al treilea fel de vindecări este o imitaţie a jocului şi a înşelătoriei demonilor. Un om pătat de nelegiuiri, dacă face unele lucruri minunate, este crezut cuvios şi slujitor al lui Dumnezeu, ajungând să-i fie imitate şi viciile. Dar prin aceasta el deschide calea bârfelilor şi astfel sfinţenia religiei este defăimată. La fel şi cel care crede că are darul vindecărilor, umflându-se de trufie, cade şi mai rău. Aşa se face că demonii, chemând numele celor pe care-i cunosc că n-au deloc nici meritele sfinţeniei şi nici roade duho- vniceşti, se prefac că sunt aprinşi de meritele acelora, şi că sunt alungaţi din trupurile celor stăpâniţi de ei. 6. Despre aceştia se spune în Deuteronom: «De se va ridica în mijlocul tău prooroc sau văzător de vise şi va face înaintea ta semn şi minune şi se va împlini semnul sau minunea aceea de care ţi-a grăit el, şi-ţi va zice atunci: Să mergem după alţi dumnezei, pe care tu nu-i ştii, şi să slujim acelora, să nu asculţi cuvintele proorocului aceluia sau acelui văzător de vise, că prin aceasta vă ispiteşte Domnul Dumnezeul vostru, că afle de iubiţi pe Domnul Dumnezeul vostru din toată inima voastră şi din tot cugetul vostru». Şi în Evanghelie se spune: «Se vor ridica hristoşi mincinoşi şi prooroci mincinoşi şi vor face semne mari şi minuni, ca să amăgească, de va fi cu puţintă, şi pe cei aleşi». II. De aceea să nu credem niciodată că trebuie să admirăm pe cei care pretind că fac minuni, ci mai degrabă să vedem dacă ei sunt desăvârşiţi prin alungarea tuturor viciilor şi prin îndreptarea obiceiurilor, merite care se obţin, cu harul Domnului, nu pentru credinţa altuia, sau pentru alte multe pricini, ci pentru osteneala fiecăruia. 2. Aceasta este ştiinţa practică, pe care cu alt cuvânt apostolul o numeşte dragoste, iar autoritatea apostolică o socoteşte mai presus de cunoaşterea tuturor limbilor omeneşti şi îngereşti mai presus de credinţa deplină, care mută şi munţii din loc, mai presus de toate ştiinţele şi profeţiile, de cheltuielile tuturor avuţiilor şi chiar de slăvita mucenicie. Căci, după ce a numărat toate felurile de har şi a zis: «Unuia i se dă prin Duhul Sfânt cuvânt de înţelepciune, iar altuia cuvântul ştiinţei, unuia credinţa, altuia darul vindecării, altuia facerea de minuni» şi celelalte, vorbind despre dragoste, ascultaţi în ce chip a pus-o, în puţine cuvinte, mai presus de toate: «Şi acum vă arăt o cale care le întrece pe toate». 3. Prin aceasta se arată limpede că partea cea mai înaltă a desăvârşirii şi a fericirii nu constă în săvârşirea acelor minuni, ci în dragoste curată. Şi pe bună dreptate. Căci toate celelalte dispar şi pier, dar dragostea rămâne veşnic. De aceea vedem că Părinţii Bisericii n-au pus niciodată preţ pe facerea minunilor. Ba mai mult, chiardacă aveau din harul Sfântului Duh pentru înfăptuirea lor, n-au voit s-o folosească decât atunci când i-a silit o trebuinţă cu totul deosebită şi de neocolit. III. Precum ne amintim, şi părintele Macarie, care cel dintâi şi-a găsit loc de aşezare în singurătatea pustiei Scitium, a înviat un mort. Într-adevăr, pe când un oarecare eretic, care urma învăţătura mincinoasă lui Eunomius, încerca să răstoarne dreapta credinţă prin cuvinte meşteşugit folosite şi amăgise, în felul acesta, o mare mulţime de oameni, fericitul Macarie, rugat de bărbaţii dreptcredincioşi, care erau tulburaţi foarte mult de o erezie atât de mare, a venit să mântuiască întregul Egipt de primejdia rătăcirii. 2. Când ereticul, atacându-1 prin meşteşugul vorbirii, voia să-l atragă în spinii aristotelici, fericitul Macarie, care nu cunoştea dialectica lui Aristotel, a răspuns la vorbăria aceluia cu simplitatea Apostolului care spune: «împărăţia lui Dumnezeu stă în putere, nu în cuvânt». Să mergem aşadar - a zis el - la morminte şi să chemăm numele Domnului asupra primului mort ce se va afla. Să arătăm, precum este scris, din fapte credinţa noastră, ca să se vadă din mărturia Lui dovezile foarte grăitoare ale dreptei credinţe şi să arătăm adevărul adevărat nu din lupta deşartă a cuvintelor, ci din puterea semnelor şi din acea judecată care nu poate fi înşelată. 3. Când a auzit aşa ereticul, copleşit de ruşine, în mijlocul poporului adunat, pre- făcându-se că primeşte condiţia propusă a făgăduit că va veni a doua zi. În ziua fixată, pe când îl aşteptau toţi cei care, din dorinţa de a asista la o asemenea minune, se adunaseră în locul anunţat, el înspăimântat de propria sa viclenie a fugit îndată, părăsind fără întârziere Egiptul. Fericitul Macarie, după ce a aşteptat cu mulţimile până în ceasul al nouălea, când a văzut că acela fugise de propria lui conştiinţă, luând poporul care se lăsase amăgit de eretic, s-a îndreptat cu acesta la morminte. 4. Revărsarea Nilului a adus egiptenilor obiceiul ca, fiindcă o mare parte din timpul anului toată valea fluviului devine ca o mare întinsă din cauza apelor ieşite peste maluri, astfel încât atunci n-are nimeni putinţa de a călători decât cu barca, trupurile celor morţi să se îmbălsămeze şi să se aşeze în cripte pe locuri mai ridicate. Căci pământul fiind plin de apă nu îngăduie înhumarea. Chiar dacă s-a săpat o groapă sub apă şi a fost înmormântat cineva, apa, din cauza învolburărilor, scoate mortul la suprafaţă. 5. Aşadar, oprindu-se lângă trupul cuiva mort de mult, Macarie: a zis: «O, omule, dacă ar fi venit cu mine acel eretic fiu al pierzaniei, şi fiind şi el de faţă eu aş fichemat numele lui Hristos, Dumnezeul meu, spune dacă în faţa acestora, care era cât p-aci să fie răsturnaţi de înşelătoria lui, te-ai fi ridicat?». Acela, ridicându-se, a răspuns că da. Întrebându-1 apoi părintele Macarie ce a fost înainte, când se bucura de viaţă, în ce epocă a trăit sau dacă a auzit pe atunci de numele lui Hristos, el a răspuns că a trăit pe vremea celor mai vechi regi şi că n-a auzit în acele vremi de numele lui Hristos. 6. Macarie i-a spus din nou: «Dormi în pace cu ceilalţi până când vei fi înviat de Hristos la rândul tău». Aşadar, această putere a lui şi harul, cât era în el, poate că ar fi rămas pentru totdeauna ascuns, clacă nu l-ar fi împins să facă această minune trebuinţa faţă de provincia în întregime primejduită şi dragostea cu totul închinată lui Hristos. Precum se vede, nu dorinţa de slavă l-a îndemnat să facă aceasta, dragostea de Hristos şi folosul întregului popor. Citirea cărţii Regilor arată că aşa a făcut şi Ilie, care a cerut să coboare foc din cer asupra jertfelor puse pe altar, ca să elibereze credinţa întregului popor de superstiţiile pe care le răspândiseră profeţii mincinoşi. IV. Să mai amintim şi de faptele părintelui Avram, numit cel simplu din cauza nevinovăţiei şi a simplităţii vieţii sale? Acesta plecase din pustiu în Egipt să secere în zilele Cincizecimii. Dar pe drum, o femeie cu un copil în braţe, slab şi pe moarte, fiindcă ea n-avea lapte, l-a întâmpinat cu rugăciuni şi lacrimi s-o ajute. El i-a dat să bea un pahar cu apă, pe care făcuse semnul crucii şi pe dată, după ce ea l-a băut, în chip minunat, sânul ei, care secase, s-a umplut de lapte. V. Tot el, într-un sat a fost înconjurat de o ceată de oameni necredincioşi care râzând de el, îi arătau pe un om schilod. Acesta de mulţi ani era şchiop şi se târa din această pricină. «Părinte Avraam, i-au zis ei încercându-1, dacă eşti slujitorul lui Dumnezeu dă-i acestuia sănătatea de mai înainte, ca să credem că unul este numele lui Hristos pe care-L cinsteşti». Atunci el pe dată, după ce a spus numele lui Hristos, s-a aplecat şi apucând piciorul beteag, a tras de el. Doar l-a atins, şi genunchiul uscat şi chircit s-a îndreptat. Recăpătând puterea de a merge, cel care uitase de folosirea acestui picior a plecat bucuros. VI. Asemenea bărbaţi nu se socoteau cu nici un merit pentru puterea lor de a face minuni şi mărturiseau că acesta nu e un dar al lor, ci cel al milei Domnului, respingând cu astfel de cuvinte apostolice admiraţia altora faţă de ei: «Bărbaţi fraţi, de ce vă miraţi cu ochii aţintiţi la noi, ca şi cum cu a noastră putere sau cucerniciel-am fi făcut pe acesta să umble?». Ei spuneau că nu trebuie lăudat cineva pentru darurile şi minunile lui Dumnezeu, ci mai degrabă pentru roada virtuţilor, care ies din puterea minţii şi a faptelor. 2. Adesea, cum am mai spus, oamenii stricaţi la minte şi vinovaţi în faţa credinţei în numele Domnului alungă demonii şi săvârşesc mari minuni. Despre aceştia spuneau apostolii învinuindu-i: «învăţătorule, am văzut pe unul scoţând demoni şi l-am oprit, pentru că nu-Ţi urmează împreună cu noi». Hristos le-a răspuns îndată: «Nu-1 opriţi, căci cel care nu este împotriva voastră este pentru voi». Totuşi, dacă cei ca acesta vor spune: «Doamne, Domne, au nu în numele Tău am proorocit şi nu în numele Tău am scos demonii, şi nu în numele Tău am făcut multe minuni ?», cu siguranţă că El le va răspunde : «Niciodată nu v-am cunoscut pe voi; depărtaţi-vă de Mine cei care lucraţi fărădelegea». 2. De aceea şi pe cei cărora El însuşi le-a îngăduit slava aceasta a semnelor şi a minunilor pentru meritul sfinţeniei lor îi sfătuieşte să nu se fălească, astfel: «Nu vă bucuraţi că vi se supun demonii, ci bucuraţi-vă că numele voastre au fost scrise în ceruri». VII. În sfârşit, însuşi înfăptuitorul tuturor semnelor şi al minunilor, pe când chema pe discipoli să le dăruiască învăţătura Sa, le-a arătat limpede ce trebuiau să înveţe de la El adevăraţii şi prea aleşii lui credincioşi: «Veniţi, a zis El, şi învăţaţi de la Mine», în nici un caz să alungaţi cu puterea voastră demonii, nici să curăţiţi pe leproşi, să luminaţi pe cei orbi sau să înviaţi pe cei morţi; căci acestea deşi eu le săvârşesc prin câţiva slujitori ai Mei, totuşi starea omenească nu poate să intre în laudele lui Dumnezeu, nici să capete pentru sine vreo parte din ea stăpânul şi slugă, acolo unde slava aparţine numai Dumnezeirii. «Voi, zice El, aceasta învăţaţi de la Mine, că sunt blând şi smerit cu inima» 2. Aceasta este cu putinţă tuturor să înveţe şi să săvârşească, dar lucrarea semnelor şi a minunilor nici nu este întotdeauna trebuincioasă şi folositoare tuturor şi nici nu se îngăduie oricui. Umilinţa aşadar este învăţătoarea tuturor virtuţilor, ea este temelia cea mai trainică a clădirii cereşti, ea este darul propriu şi măreţ al Mistuitorului. Îndeplineşte fără primejdia trufiei toate minunile pe care le-a săvârşit Hristos acela care urmează pe Domnul nu prin înălţimea semnelor, ci prin virtutea răbdării şi a umilinţei. 3. Dar cel ce doreşte să poruncească duhurilor necurate sau să dea sănătate celor bolnavi şi să arate mulţimilor vreun semn minunat, oricât ar chema, lăudându-se, numele lui Hristos, acesta este totuşi străin de Hristos, pentru că mintea trufaşă nuurmează pe învăţătorul smereniei. Întorcându-se la Tatăl pentru a încheia, ca să spun aşa, un testament, această moştenire a lăsat-o discipolilor: «O poruncă nouă vă dau vouă; să vă iubiţi unul pe altul. Precum Eu v-am iubit pe voi, aşa să vă iubiţi şi voi unul pe altul». Şi a adăugat îndată:«Prin aceasta vor cunoaşte toţi că sunteţi ucenicii Mei, dacă veţi avea dragoste unii faţă de alţii». 4. Nu zice: «Dacă veţi face semne şi minuni asemănătoare», ci «dacă veţi avea dragoste unii faţă de alţii», ceea ce desigur nu pot avea decât cei blânzi şi smeriţi. De aceea mai marii noştri niciodată n-au socotit că sunt monahi cinstiţi şi scutiţi de boala slavei deşarte cei care în auzul poporului spun că scot duhurile rele şi defăimează în mulţimea de admiratori acest har pe care l-au meritat sau pe care şi l-au pretins ei înşişi. Dar zadarnic. 5. Căci «cel ce se sprijină pe minciuni hrăneşte vânturile şi urmează păsările în zborul lor». Li se va întâmpla, fără îndoială, ceea ce se spune în Pilde: «Precum sunt norii şi vântul fără ploaie, aşa este omul care se laudă cu darul pe care niciodată nu-1 dă». Şi de aceea, dacă va face vreun oarecare ceva din aceestea, nu va avea laudă din partea noastră pentru semne, ci pentru podoaba vieţii sale curate, şi nu trebuie căutat dacă i se supun demonii, ci dacă are părţile iubirii descrise de apostol. VIII. Într-adevăr, este mai mare minune să scoţi din propriu-ţi trup îndemnurile la desfrânare, decât să alungi duhurile rele din trupurile altora, este mai măreţ semn să opreşti prin virtutea răbdării pornirile ucigaşe ale mâniei, decât să porunceşti stăpânitorilor văzduhului, şi este de mai mult folos să-ţi fereşti inima de muş- căturile foarte lacome ale deznădejdii, decât să îndepărtezi bolile şi beteşugurile trupeşti ale altora, în sfârşit, din multe puncte de vedere este o mai strălucită virtute şi o înaintare mai vrednică de laudă să-ţi vindeci bolile propriului suflet, decât pe cele ale trupului altuia. Cu cât sufletul este mai presus de trup, cu atât este mai trebuincioasă sănătatea lui şi cu cât este mai preţioasă şi mai deosebită fiinţa lui, cu atât este mai rău şi mai primejdios ca el să se prăbuşească. IX. Despre aceste vindecări prea fericiţii apostoli spun aşa: «Să nu vă bucuraţi că vi se supun demonii». Căci nu puterea lor făcea aceasta, ci puterea numelui chemat. De aceea sunt sfătuiţi să nu îndrăznească a pretinde fericirea sau slava lor, care se înfăptuiesc numai din puterea şi minunea lui Dumnezeu, ci acea curăţie lăuntrică a vieţii şi inimii. X. Ca să dovedesc prin mărturia celor vechi şi prin descoperirile dumnezeieşti ceea ce am spus, voi arăta mai bine prin cuvintele şi prin experienţa fericitului Pafnutie ce a gândit el despre semne, sau despre harul curăţiei, ba mai mult, ce a cunoscut prin mijlocirea unui înger. Acesta, trăind atât de mulţi ani într-o desăvârşită stăpânire de sine, se credea de acum cu totul ferit de cursele dorinţelor trupeşti, prin aceea că se simţea pe deasupra tuturor loviturilor pe care le primise de la demoni multă vreme şi pe faţă. Dar odată, pe când pregătea pentru cu-vioşii bărbaţi veniţi la el o fiertură de linte, pe care ei o numesc athera , s-a ars la o mână, cum se întâmplă, din cauza flăcării care s-a ridicat din foc. 2. Acest fapt i-a pricinuit o mare amărăciune. «De ce focul, s-a întrebat el în tăcere, nu mă lăsa în pace, de vreme ce au încetat luptele mai grele ale demonilor îm-potriva mea ? Sau cum mă va cruţa, în acea zi a judecăţii de care mă tem, focul cel nestins, care luându-mă în primire îmi va cerceta toate faptele, dacă nu m-a cruţat acest mic şi vremelnic foc din afară?». Pe când frământa în suflet aceste gânduri şi se simţea obosit de tristeţe, l-a furat somnul. Îngerul Domnului, venind la el, l-a întrebat: «De ce eşti trist, Pafnutie, că nu s-a împăcat cu tine acest foc pământesc, când tot se mai găseşte în mădularele tale clocotul simţămintelor trupeşti, care n-au trecut încă prin focul curăţiei desăvârşite? 3. Cât timp vor trăi în tine rătăcirile acestor simţăminte, ele nu vor lăsa să fie paşnic cu tine acest foc material, pe care nu vei putea să-l simţi nevătămător decât atunci când prin faptele tale vei stinge toate simţămintele lăuntrice. Şi-ţi va arăta că ai îndeplinit aceste condiţii următoarea încercare: Mergi, găseşte o fată goală şi foarte frumoasă şi dacă ţinând-o în braţe, vei simţi că liniştea inimii tale se menţine netulburată şi focul tău trupesc s-a stins cu desăvârşire, te vor lăsa viu şi nevătămat şi flăcările acestui foc văzut, cum s-a întâmplat cu acei trei copii din Babilonia». 4. Bătrânul, cutremurat de o astfel de descoperire minunată, n-a socotit trebuincios să facă încercarea de care i-a vorbit îngerul, fiindcă întrebându-şi conştiinţa şi cercetându-şi curăţia inimii, şi-a dat seama că n-a ajuns la acea treaptă a curăţiei, ca să se poată supune acelei încercări. «Nu este nici un câştig, a zis el, că duhurile, necurate se retrag în faţa mea, dacă simt că arsurile focului, pe care le credeam mai prejos de atacurile înfricoşătoare ale demonilor, sunt încă atât de usturătoare şi duşmane mie. 5. Este mai mare virtute şi mai sublim har să stingi pofta lăuntrică a cărnii, decât să învingi prin semnul Domnului şi prin puterea celei mai înalte virtuţi atacurile din afară ale demonilor sau să le alungi din trupurile stăpânite de ei prin chemarea numelui dumnezeiesc. Aici a sfârşit părintele Nesteros expunerea despre lucrarea harismelor şi fiindcă noi ne grăbeam să ajungem la chilia bătrânului Iosif, care era la o depărtare cam de zece mile de a lui, el ne-a însoţit cu învăţătura lui până acolo. XVI. Prima convorbire cu părintele Iosif - Despre prietenie I. Fericitul Iosif, despre ale cărui învăţătură şi sfaturi urmează să vorbesc, unul dintre cei pe care i-am menţionat în prima conferinţă, a fost în Egipt printre cei dintâi din familia şi din oraşul său, care se numeşte Thmuis. El ştia foarte bine nu numai limba egipteană, dar şi pe cea greacă, astfel că vorbea direct, şi nu prin tâlmaci, ca ceilalţi, cu noi sau cu cei ce nu ştiau deloc graiul egiptean. Când a văzut că noi dorim , să-i cunoaştem învăţăturile, întrebându-ne mai întâi dacă eram fraţi buni şi auzind de la noi că nu suntem fraţi de sânge, ci suntem legaţi prin frăţie duhov-nicească şi că de la începutul renunţării noastre la cele lumeşti suntem întotdeauna împreună, atât în călătoriile pe care ni le-a impus la amândoi oastea duhovnicească în care am intrat, cât şi în ostenelile vieţii de mănăstire, şi-a început expunerea sa precum urmează: II. Sunt multe feluri de prietenie şi tovărăşie, care leagă neamul omenesc în diferite chipuri într-o unire mai deosebită. Unii mai întâi s-au cunoscut şi după aceea au intrat în legături de prietenie. La alţii un contract sau o învoială oarecare de vânzare-cumpărare, a dus şi la legături de strânsă tovărăşie şi dragoste. Pe unii i-a legat în lanţurile priteniei asemănarea sau identitatea de vederi, pe care le aveau ca oamenii de afaceri, militari, artişti, sau oameni de ştiinţă. Prin asemenea potriviri de gânduri şi sentimente se îmblânzesc chiar inimile înrăite, în aşa măsură, încât şi tâlharii din păduri şi din munţi, sau cei care-şi fac o plăcere să verse sânge omenesc, se simt atraşi şi strâns uniţi şi prieteni, ca părtaşi la aceleaşi crime. 2. Mai este şi o astfel de dragoste, bazată pe legile firii însăşi şi ale înrudirii de sânge, prin care cei de acelaşi trib, soţi, părinţi, fii şi fraţi sunt din fire mai apropiaţi de ai lor decât alţii. Acest lucru se observă nu numai la neamul omenesc, dar şi la păsări şi animale, care ocrotesc şi-şi apără dintr-o înclinare firească atât de mult puii şi căţeii, încât adesea nu se tem să înfrunte pentru ei chiar primejdia morţii. La fel şi acele neamuri de fiare, de şerpi şi de păsări, pe care sălbăticia sau veninul lor ucigaş le desparte şi le ţine la distanţă de toate celelalte animale, cum sunt basiliscii, rinocerii sau grifonii, deşi se spune că aceste vieţuitoare sunt primejdioase pentru oricine, chiar dacă numai le vede, totuşi, între ele sunt nevătămătoare şi blânde, simţindu-se atrase unele de altele prin neamul lor. 3. Dar toate aceste feluri de dragoste, pe care o vedem că este comună şi la cei răi şi la cei buni, şi la sălbăticiuni şi la şerpi, nu pot rămâne neschimbate până la nesfârşit. Le rupe şi le desparte adesea depărtarea, timpul, neînţelegerile ivite în convorbiri, sau în ciocnirile de interese. Precum se formează din diferite legături de câştig, de pofte, de înrudire, sau din alte trebuinţe, la fel se desfac, din felurite pricini care se pot ivi. III. Dar în toate acestea există şi un fel de dragoste care nu dispare, fiindcă nu ia naştere nici din cunoştinţe, nici din raporturile de serviciu sau de câştig, nici din rudenie sau din alte motive, ci numai din asemănarea virtuţilor. Aceasta, zic, este cea pe care nici o întâmplare n-o micşorează, pe care nu numai că nu poate s-o descompună sau s-o distrugă depărtarea în timp sau spaţiu, dar nici măcar moartea n-o sfărâmă. 2. Aceasta este adevărata prietenie, care creşte din dubla desăvârşire şi virtute a prietenilor, a cărei legătură n-o rupe nici felurimea dorinţelor, nici contrarietatea voinţelor. Dar ştim că mulţi, care preţuiesc acest simţământ, şi care s-au împrietenit prin dragostea arzătoare oentru Hristos, n-au putut să păstreze neîntreruptă prietenia lor. Deşi început pe bune temeiuri, sentimentul acesta n-a putut fi menţinut la aceeaşi înălţime şi a devenit vremelnic, fiindcă nu era hrănit cu o virtute egală din amândouă părţile, ci numai din dorinţa unuia singur. O astfel de legătură, oricât de caldă şi de frumoasă, este sortită să se rupă până la urmă, slăbiciunea de suflet a celuilalt. 3. Slăbiciunile celor ce nu caută cu adevărat sănătatea desăvârşirii, chiar dacă sunt suportate cu răbdare de cei tari, ele nu sunt tolerate de cei slabi. Aceştia din urmă au înlăuntrul lor pricini de tulburări, care nu-i lasă să fie liniştiţi. Ei sunt întocmai ca aceia care, bolnavi de stomac, îi învinuiesc şi pe bucătari şi pe servitori de nepăsare. Oricâtă grijă ar avea cei care-i slujesc, ei pun pe seama celor sănătoşi pricinile tulburării lor, fără să bage de seamă că sunt în ei înşişi cauzele îmbolnăvirii. 4. De aceea, precum am spus, legătura prieteniei adevărate şi de nezdruncinat se întemeiază pe egalitatea de virtuţi şi dintr-o parte şi din cealaltă, căci «Domnul face să locuiască în aceeaşi casă cei cu acelaşi suflet». Şi de aceea dragostea poate rămâne nestricată numai în aceia care au aceleaşi gânduri şi aceeaşi voinţă, acelaşi punct de vedere în a voi sau a nu voi ceva. Şi voi dacă voiţi s-o păstraţi neatinsă, trebuie să vă grăbiţi ca, alungând mai întâi viciile, să vă nimiciţi partea proprie a voinţei voastre şi, uniţi în preocupări şi năzuinţe, să ajungeţi la acel sentiment ce-1 desfată atât de mult pe profet : «Iată ce bine şi ce plăcut este să locuiască fraţii îm- preună», 5. Şi prin aceasta trebuie să înţelegem nu unitatea de loc, ci de duh. Nu e de nici un folos dacă sunt uniţi prin locuinţă cei dezbinaţi ca simţăminte şi fel de viaţă, iar celor cu aceleaşi virtuţi nu le este împotrivă faptul că locuiesc departe unul de celălalt. În faţa lui Dumnezeu îi leagă pe fraţi într-o viaţă unită trăirea nu în aceeaşi locuinţă, ci în acelaşi fel de purtare, şi nu poate fi păzită în întregime pacea acolo unde există dezbinări de voinţă. IV. Ghermanus. Dar dacă unul vrea să facă un lucru care, potrivit poruncilor lui Dumnezeu, i se pare folositor şi bun, iar celălalt este de altă părere, trebuie să săvârşească acel lucru chiar împotriva voinţei fratelui său sau să renunţe pentru a se supune părerii acestuia ? V. Iosif: Tocmai de aceea am spus că prietenia nu poate rămâne deplină şi desăvârşită decât între cei desăvârşiţi şi cu aceleaşi virtuţi, pe care aceeaşi voinţă şi aceleaşi ţeluri de viaţă nu-i lasă niciodată, sau numai foarte rar, să aibă sentimente deosebite, sau să nu fie de aceeaşi părere în cele ce duc la plinătatea vieţii duhovniceşti. Dacă au început să se înfierbânte în discuţii care duc la învrăjbire, este limpede că ei niciodată n-au fost uniţi după regula pe care am spus-o mai înainte. Dar fiindcă nimeni nu începe plecând de la desăvârşire, ci mai întâi trebuie să pună temeliile acesteia, de aceea şi voi nu trebuie să vă întrebaţi care-i este măreţia, ci cum puteţi ajunge la ea. Şi tot de aceea gândesc că este de trebuinţă să vă deschid o cale pe care să vă îndreptaţi paşii ca să puteţi dobândi astfel mai uşor binele răbdării şi al păcii. VI. Aşadar, prima temelie a adevăratei prietenii constă în dispreţuirea celor lumeşti şi-n desconsiderarea tuturor lucrurilor pe care le avem. Este nedrept şi lipsit de evlavie ca, după ce am renunţat la ale lumii şi la tot ce cuprinde ea, să pui mai presus de dragostea de mare preţ faţă de un frate nişte obiecte foarte ieftine, care ţi-au mai rămas. A doua temelie constă în a-şi analiza fiecare voile sale proprii, ca nu cumva, judecând că el este mai înţelept şi mai chibzuit, să creadă că e mai bine să se supună sentimentelor sale decât părerilor celuilalt mai apropiat. 2. În al treilea rând e dator să ştie că toate, chiar cele pe care le socoteşte folositoare şi trebuincioase, trebuiesc puse mai prejos de binele dragostei şi al păcii. În al patrulea rând să-şi dea seama că nu trebuie să se supere niciodată, fie că pricinile de supărare ar fi drepte sau nedrepte. În al cincilea rând să caute a înlătura ca şi cum ar fi a lui supărarea fratelui împotriva sa, chiar dacă a început fără motiv, ştiind că este deopotrivă de primejdioasă amărăciunea altuia, ca şi cea pe care i-a pricinuit-o lui altul, dacă n-a alungat-o atât cât este, din sufletul fratelui. În sfârşit, ceea ce este, fără îndoială hotărâtor şi general pentru toate viciile, să se gândească zilnic că are să plece de pe lumea aceasta. 3. Stăruinţa în acest gând nu numai că nu vă îngădui tristeţii să i se aşeze în suflet, dar va înăbuşi totodată şi toate pornirile poftelor şi ale tuturor păcatelor. De aceasta dacă va ţine seama fiecare, nu va putea nici să suporte şi nici să pricinuiască amărăciunea mâniei sau a vrajbei. Dacă acestea încetează, când acel duşman al dragostei varsă pe nesimţite otrava tristeţii în sufletul prietenilor, atunci în chip necesar dragostea răcindu-se prin dese neînţelegeri, care rănesc inimile, până la urmă va dispare. 4. Cel care merge pe calea despre care am vorbit numai într-un punct poate să nu fie de aceeaşi părere cu prietenul său: anume care dintre ei, nepretinzând nimic pentru sine, a tăiat din rădăcină cel dintâi cauza neînţelegerilor care de obicei iau naştere din lucruri mărunte şi de foarte mic preţ, păzind cu toată virtutea ceea ce citim în Faptele Apostolilor despre unitatea dintre cei credincioşi: «Iar inima şi sufletul mulţimii celor care au crezut erau una şi nici unul nu zicea că este al său ceva din averea sa, ci toate le aveau de obşte». Cum va încolţi sămânţa neînţelegerii în cel care, slujind nu voinţei sale, ci voinţei fratelui său, va imita faptele Domnului şi Creatorului său Care, vorbind în persoana omului în care se întruchipase, a zis : «N-am venit să fac voia Mea, ci voia Celui ce M-a trimis.» 5. În ce fel va aprinde focul gâlcevilor cel ce din înţelegerea şi simţirea sa s-a hotărât să se încreadă nu atât în judecata sa proprie, cât în cea a fratelui, după a cărui socotinţă va aproba sau nu ceva, înfăptuind cu umilinţă şi cu inimă evlavioasă acele cuvinte evanghelice: «Dar nu cum vreau Eu, ci cum vrei Tu ?» Sau cum va admite ceva care l-ar întrista pe fratele lui, dacă este convins că nu e nimic mai preţios decât pacea şi dacă nu pierde din vedere acea poruncă a Domnu- lui care zice: « Întru aceasta vor cunoaşte toţi că sunteţi ucenicii Mei, dacă veţi avea dragoste unii faţă de alţii», dragoste care, ca printr-un semn special, a voit Hristos să fie recunoscută urma Sa în această lume şi să fie deosebită de altele prin acest caracter, dacă pot spune aşa ? 6. Sub nici un motiv nu va răbda cineva să primească în el sau să se aşeze în altul otrava tristeţii numită supărare, care este primejdioasă şi neîngăduită. Supărarea n- are cauze îndreptăţite şi nu se poate ruga cel al cărui frate este supărat pe el, sau cel care este supărat pe fratele său, fiindcă totdeauna va trebui să se gândească cu umilinţă la aceste cuvinte ale Mântuitorului: «Dacă îţi vei aduce darul tău la altar şi acolo îţi vei aduce aminte că fratele tău are ceva împotrivă, lasă darul tău acolo, înaintea altarului, şi mergi întâi şi împacă-te cu fratele tău şi apoi, venind, adu darul tău». 7. Nu-ţi va fi de nici un folos dacă spui că tu nu te mânii şi dacă crezi că împlineşti porunca prin care ţi se spune: «Soarele să nu apună asupra mâniei tale» şi «Cel ce se mânie împotriva fratelui său vinovat va fi în faţa judecăţii», iar pe de altă parte dispreţuieşti cu inimă trufaşă tristeţea altuia, deşi ai fi putut s-o îndulceşti prin bunătatea ta. Căci în acelaşi chip vei fi învinuit de trădarea învăţăturii Domnului.Cel ce a spus că tu nu trebuie să te superi împotriva altuia a înţeles că nu trebuie să-i dispreţuieşţi nici tristeţea, fiindcă nu interesează în faţa lui Dumnezeu «care voieşte ca toţi oamenii să fie mântuiţi» dacă te pierzi pe tine sau pe un altul. 8. Oricine va pieri, pentru El este aceeaşi pagubă, după cum pentru cel care se bucură de moartea tuturor câştigul este acelaşi, fie că mori tu, fie că moare fratele tău. În sfârşit, cum va putea avea cea mai mică nemulţumire împotriva fratelui său cel care crede zilnic, ba chiar în fiecare clipă, că va pleca din lumea aceasta ? VII. Aşadar, după cum nu trebuie să punem nimic mai presus de dragoste, la fel nu trebuie să socotim nimic mai josnic decât supărarea. Căci toate, oricât ar părea de folositoare şi de trebuincioase, sunt de dispreţuit dacă nu ne ajută să înlăturăm tulburarea mâniei, şi toate care sunt socotite potrivnice merită să le primim şi să le răbdăm, dacă în felul acesta putem păstra neatinsă liniştea dragostei şi a păcii, fiindcă este de crezut că nimic nu e mai primejdios decât mânia şi supărarea, şi dimpotrivă, nimic nu este mai folositor decât dragostea. VIII. Precum pe fraţii trupeşti şi slabi, duhul vrăjmăşiei, din cauza unor lucrări pământeşti şi de mic preţ, îi dezbină, făcându-i să se mânie repede, la fel şi între fraţii duhovniceşti acelaşi duh necurat aduce neînţelegeri prin deosebirile de păreri, din care fără îndoială adesea se iscă discuţii şi certuri de cuvinte, pe care apostolul le condamnă. De aceea duşmanul pizmaş şi rău dă naştere la discordii între fraţii uniţi sufleteşte. Adevărată este acea cugetare a prea înţeleptului Solomon: «Cearta aduce ură, îar dragostea va ocroti pe toţi cei ce nu se ceartă». IX. Pentru a păstra dragostea veşnică şi nedespărţită n-ajută la nimic faptul că am înlăturat prima cauză de neînţelegere, care de obicei ia naştere din lucruri pă- mânteşti şi trecătoare, că am dispreţuit toate cele trupeşti şi că am îngăduit fraţilor să-şi unească între ei toate lucrurile de care avem nevoie neapărat, dacă n-am înlăturat şi pe cea de a doua cauză, care de obicei apare sub forma neînţelegerilor duhovniceşti, dacă nu i-am adus aşadar pe cei dezbinaţi la simţământul umilinţei şi la aceeaşi voinţă în toate. X. Îmi aduc aminte că, în tinereţe, când mă împrieteneam cu cineva, ni se insufla adesea o astfel de înţelegere în disciplinele morale şi în Scripturile Sfinte, încât credeam că nimic nu este mai adevărat şi mai raţional decât acea înţelegere. Darcând am început să avem părerile noastre şi să le unificăm, supunându-le la o discuţie comună, mai întâi părerile unuia erau combătute de celălalt ca false şi dăunătoare, şi apoi erau condamnate printr-o judecată comună ca primejdioase. Aceste idei contradictorii, inspirate de diavoli, ni se păreau strălucitoare ca lumina zilei şi uşor ar fi putut să dea naştere la neînţelegeri, dacă nu ne-ar fi oprit de la orice discuţii învăţătura celor bătrâni, păzită ca un oracol. Ei ne-au prescris, ca un fel de lege sfântă, ca nici unul dintre noi să nu se încreadă mai mult în judecata sa decât a fratelui, dacă nu vrea să fie jocul vicleniei diavolului. XI. S-a dovedit adesea că se întâmplă ceea ce spune Apostolul: «însuşi satana ia chip de înger al luminii», pentru ca, în chip viclean să acopere lumina ştiinţei adevărate cu norul unor înţelesuri întunecate şi mincinoase. Aceste înţelesuri, primite cu inimă umilă şi binevoitoare, dacă nu sunt mai întâi supuse cercetării unui frate mai bătrân, foarte cunoscător şi foarte încercat, şi dacă nu sunt respinse sau admise de noi după felul în care au fost judecate de cei bătrâni, venerând în cugetele noastre pe îngerul întunericului ca înger al luminii vom fi loviţi de groaznică pieire. Nu este cu putinţă să scape de această primejdie a morţii cel ce se încrede în judecata sa proprie, fără să iubească umilinţa cea adevărată şi fără să îndeplinească cu inimă plecată sfatul Apostolului care zice: 2. «Dacă există vreo mângâiere în Hristos, dacă este vreo uşurare în dragoste, sau vreo îndurare şi milostivire, împliniţi bucuria mea, ca să gândiţi la fel, având aceeaşi iubire, acelaşi suflet, aceeaşi cugetare. Nu faceţi nimic din duh de ceartă, nici din mărire deşartă, ci cu smerenie unul pe altul socotindu-vă mai de cinste decât pe voi înşivă». Şi de asemenea: «în cinste, unii altora daţi-vă întâietate», pentru că fiecare, socotind pe tovarăşul său cu mai multă cinste şi sfinţenie, să aibă încredere că adevărul curat şi fără de greşeală stă mai mult în judecata altuia decât în a sa. XII. Se întâmplă adesea, fie din înşelarea diavolului, fie dintr-o greşeală omenească, în care nu există nici un om, care în acest trup fiind, să nu poată cădea, ca şi cel cu spirit mai ager şi cu mai multă ştiinţă să aibă vreo idee greşită şi, dimpotrivă, să gândească mai corect cel cu minte mai greoaie şi cu mai puţine merite. De aceea nimeni, oricâtă ştiinţă ar avea, să nu se lase stăpânit de mândrie deşartă că n-are nevoie să asculte şi ceea ce spun alţii. Căci chiar dacă înşelăciunea diavolului nu i- a amăgit judecata, totuşi nu scapă de laţurile primejdioase ale îngâmfării şi ale trufiei. Cine va putea pretinde aceasta fără mare primejdie de moarte, când vasul de bună alegere prin care vorbea Hristos, precum el însuşi a mărturisit, spune că s-aurcat la Ierusalim numai de aceea, ca să discute printr-o examinare retrasă cu ceilalţi apostoli Evanghelia pe care el o predica după descoperirea şi lucrarea Domnului printre neamuri ? Urmând aceste învăţături înseamnă nu numai că păstrăm unire în cugete şi în înţelegerea lor, dar chiar nu ne temem de nici o cursă a diavolului vrăjmaş, şi nici de laţurile înşelăciunilor lui. XIII. Atât de mult este lăudată virtutea dragostei, încât fericitul apostol Ioan spune că aceasta nu este numai o lucrare a lui Dumnezeu, ci Dumnezeu însuşi: «Dumnezeu este dragoste. Cine rămâne în dragoste rămâne în Dumnezeu şi Dumnezeu este în el». Până într-atât o vedem că este dumnezeiască, încât simţim foarte limpede că trăiesc în noi acele cuvinte ale apostolului: «Pentru că dragostea lui Dumnezeu este răspândită în inimile noastre prin Duhul Sfânt care locuieşte în noi». Aceasta este ca şi cum ar fi spus: «Pentru că Dumnezeu este răspândit în inimile noastre prin Duhul Sfânt care locuieşte în noi». Fiindcă noi nu ştim ce trebuie să cerem, Duhul Sfânt «vine în ajutorul nostru cu suspine negrăite. Cel ce ne cercetează inimile ştie ce doreşte Duhul, căci după Dumnezeu El se roagă pentru sfinţi». XIV. Dragostea poate fi dăruită tuturor. Despre ea fericitul apostol zice: «Aşadar, cât avem timp, să facem binele către toţi, dar mai ales către cei de o credinţă cu noi». Dragostea trebuie s-o arătăm faţă de oricine, iar Domnul ne porunceşte s-o dăruim chiar şi duşmanilor noştri. El spune: «Iubiţi pe vrăjmaşii voştri». Dar iubirea ca afecţiune se dăruie numai puţinora şi anume acelora care sunt legaţi cu noi prin acelaşi fel de viaţă sau prin tovărăşia aceloraşi virtuţi. Însă această afecţiune este de multe feluri. 2. Într-un fel sunt iubiţi părinţii, în altul soţiile, în alt fel fraţii, în alt fel fiii, şi chiar în aceste afecţiuni există mari deosebiri. Dragostea faţă de copii, bunăoară, nu se arată într-un singur chip. Aceasta se vede şi din exemplul patriarhului Iacob care, fiind tată a doisprezece copii, deşi-i iubea pe toţi cu dragoste părintească, totuşi a înclinat prin afecţiunea sa către Iosif, precum arată Scriptura: «îl urau fraţii săi, pentru că-1 iubea tatăl său». Nu înseamnă că acel bărbat drept ca tată nu-şi iubea foarte mult şi pe ceilalţi copii, ci fiindcă Iosif purta în sine chipul Domnului avea pentru el o afecţiune mai dulce şi mai deosebită. 3. Citim că printr-o astfel de afecţiune era însemnat şi Ioan evanghelistul, despre care se spune : «Acel ucenic, pe care-1 iubea Hristos». Şi pe ceilalţi unsprezece i-a iubit atât de mult, încât El însuşi spune în Evanghelii: «Precum Eu v-am iubit pe voi, aşa iubiţi-vă şi voi unul pe altul». Despre aceştia se spune şi în alt loc: «Iubindpe ai Săi, care sunt în lume, până la sfârşit i-a iubit». Dar această dragoste faţă de unul nu arată o stare călduţă faţă de ceilalţi discipoli, ci un mai mare belşug de dragoste, pe care i-o impunea starea de castitate şi de nestricăciune trupească a acestuia. 4. Aceasta este însemnată în chip deosebit ca mai sublimă, fiindcă o înalţă nu comparaţia cu ura, ci un mai mare har al dragostei celei mai puternice. Ceva asemănător citim în Cântarea Cântărilor exprimat de persoana care reprezintă pe logodnică: «Porunciţi în mine dragostea». Aceasta este într-adevăr dragostea poruncită care, neurând pe nimeni, iubeşte mai mult pe unii prin dreptul meritelor şi care, deşi iubeşte pe toţi în general, alege totuşi din ei pe cei pe care trebuie să-i iubească cu deosebită afecţiune, între cei ce sunt în cea mai înaltă şi mai deosebită atenţie păstrând pe câţiva, care se înalţă mai mult decât ceilalţi în afecţiunea sa. XV. Dimpotrivă, ştim (mai bine n-am şti!) că unii dintre fraţi au atâta încăpăţânare şi asprime, încât atunci când simt că sufletele lor sunt pornite împotriva fratelui sau că fratele este pornit împotriva lui, pentru a-şi ascunde necazul produs fie de propria sa simţire, fie de altul, depărtându-se de cei pe care trebuia să-i împace printr-o convorbire sau umilă apropiere, încep să cânte versete din psalmi. Aceştia, crezând că în acest fel îşi potolesc amărăciunea din suflet, prin dispreţ sporesc ceea ce ar fi putut pe dată să stingă, dacă ar fi voit să fie mai cu părere de rău şi mai umiliţi, fiindcă o căinţă la timpul ei le-ar fi lecuit şi inimile lor şi ar fi liniştit şi sufletele fraţilor. Astfel ei mângâie şi hrănesc viciul răutăţii şi al trufiei lor, în loc să înlăture pricina neînţelegerilor şi să-şi amintească de acea învăţătură a Domnului, care spune: «Cine se mânie împotriva fratelui său, vrednic va fi de osândă» şi: «Dacă-ţi vei aduce aminte că fratele tău are ceva împotriva ta, lasă darul tău acolo, la altar, şi du-te de te împacă mai întâi cu fratele tău şi numai atunci venind adu darul tău». XVI. Într-atât nu voieşte aşadar Domnul nostru să avem dispreţ faţă de tristeţea altuia încât, dacă fratele a avut ceva împotriva noastră, nu ne primeşte darul, adică nu îngăduie să-i înălţăm rugăciuni, cât timp nu scoatem din sufletul fratelui, printr- o repede împăcare, tristeţea pricinuită pe drept sau pe nedrept. El nu zice: «Dacă fratele tău are îndreptăţită plângere împotriva ta, lasă darul tău la altar şi du-te mai întâi de te împacă cu el», ci: «dacă-ţi vei aduce aminte că fratele tău are ceva împotriva ta», adică şi atunci când ceva neînsemnat şi de mic preţ a produs supărarea fratelui împotriva ta, şi ţi-ai adus deodată aminte de aceasta, să ştii că nu trebuie să aduci darurile duhovniceşti ale rugăciunilor tale, dacă n-aialungat mai întâi, printr-o binevoitoare cerere de iertare, tristeţea fratelui tău, oricare ar fi fost motivul care i-a dat naştere. 2. Aşadar, dacă porunca evanghelică ne spune să-i împăcăm pe cei ce s-au supărat pe noi din pricini trecute, mici şi neînsemnate, ce se va întâmpla cu nenorociţii de noi, care dispreţuim cu încăpăţânată prefăcătorie pricinile noi şi foarte mari, săvârşite din greşeala noastră? Umflaţi de îngâmfare diabolică, ne e ruşine să ne umilim, refuzăm să recunoaştem că noi am produs tristeţea fratelui şi cu duh răzvrătit, nesocotind de cuviinţă să ne supunem poruncilor Domnului, susţinem că nu trebuie să le respectăm, fiindcă nu pot fi îndeplinite. Astfel că, socotind că El ne-a cerut lucruri nepotrivite şi cu neputinţă de îndeplinit, ne facem, cum spune Apostolul: «nu îndeplinitori, ci judecători ai legii». XVII. Cu câte lacrimi trebuie să deplângem faptul că unii dintre fraţi, când s-au mâniat din cauza cuvintelor jignitoare ale cuiva, dacă sunt îndemnaţi de rugăminţile altcuiva care vrea să le potolească mânia, de îndată ce au auzit că nu trebuie să fie stăpânit niciodaită de vreo supărare împotriva vreunui frate potrivit cuvintelor: «Cine se mânie împotriva fratelui său vrednic este de osândă» şi: «Să nu apună soarele peste mânia ta», la aceste cuvinte strigă: 2. «Dacă vreun păgân sau vreun mirean ar fi făcut, sau ar fi zis acestea, pe drept ar fi trebuit să-l rabd; dar cine suportă ca un frate cu bună ştiinţă să săvârşească o greşeală atât de mare,, să grăiască vorbe pline de atâta obrăznicie!». Ca şi cum ar trebui săi fim răbdători numai cu cei necredincioşi, sau păgâni, şi nu cu toţi în general, sau ca şi cum supărarea vătămătoare faţă de un păgân ar trebui socotită folositoare faţă de un frate. Supărarea este aceeaşi şi împotriva oricui a fost îndreptată, ea este la fel de păgubitoare. 3. Câtă îndărătnicie, ba câtă nebunie, ca din cauza minţii întunecate să nu deosebească cineva nici măcar înţelesul cuvintelor! Fiindcă nu se spune: «Cel ce se supără pe unul de alt neam este vrednic de osândă» ceea ce ar putea să înţeleagă în felul lor tovarăşii noştri de credinţă şi de viaţă, ci spune limpede cuvântul evanghelic: «Cel ce se mânie împotriva fratelui său vrednic va fi de osândă». Deşi după regula adevărului trebuie să primim pe orice om ca frate, totuşi în acest loc cuvântul frate înseamnă mai degrabă credincios şi cu acelaşi fel de viaţă ca a noastră, decât păgân. XVIII.Ce rost are fapttul că uneori ne credem răbdători fiindcă refuzăm să răspundem la întrebări, dar atât de mult îi supărăm pe fraţii noştri printr-o tăcere amară sau prin mişcări şi gesturi în derâdere, încât mai mult le stârnim supărarea prin lipsa de cuvinte, decât i-am fi putut aţâţa prin vorbe jignitoare, prin aceea socotindu-ne foarte puţin vinovaţi în faţa lui Dumnezeu, fiindcă n-am grăit nimic care ne-ar fi putut aduce în judecata oamenilor sau condamna ? Ca şi cum în faţa lui Dumnezeu numai cuvintele şi nu însăşi voinţa noastră ne-ar fi învinovăţit şi numai fapta păcatului şi nu intenţia şi gândul ar fi socotite drept crimă, sau numai ceea ce a făcut cineva şi nu ceea ce a plănuit să facă trebuie cercetat în judecată. 2. Nu numai felul supărării pricinuite, ci şi intenţia de a supăra este o vină şi de aceea nu cum a luat naştere o ceartă, ci din vina cui s-a iscat va stabili adevărata cercetare a judecătorului nostru. Trebuie luat în considerare mobilul păcatului însuşi, nu săvârşirea lui. Ce interesează dacă a ucis cineva cu sabia pe un frate, sau l-a împins la moarte prin vreo viclenie, de vreme ce este sigur că acela a fost ucis prin şiretlic, sau prin crimă ? Ca şi cum ar fi de ajuns să nu împingi cu mâna ta pe un orb în prăpastie, când este la fel de vinovat cel care n-a împiedicat pe cineva să cadă într-o groapă deşi ar fi putut-o face, sau numai acela este socotit criminal, care a strâns de gât cu mâna sa pe cineva şi nu cel ce a pregătit, sau a înălţat ştreangul, sau când putea să-l salveze pe cel în primejdie nu l-a salvat. 3. Aşadar, nu este de nici un folos să tăcem, dacă ne impunem să săvârşim, cu ajutorul tăcerii, ceea ce ar fi trebuit să facem prin cuvinte supărătoare. Aţâţând, prin anumite gesturi pe cel pe care ar fi trebuit să-l împăcăm, dimpotrivă îl împingem la o supărare şi mai mare. Ba pe deasupra ajungem să mai fim şi lăudaţi pentru necazul şi paguba aceluia. Ca şi cum n-ar fi cineva mai vinovat prin aceea că a voit să-şi câştige gloria din prăbuşirea unui frate. Şi pentru unul şi pentru celălalt va fi la fel de vătămătoare tăcerea, fiindcă în sufletul unuia supărarea creşte, iar în sufletul celuilalt nu se stinge. 4. Împotriva acestora este îndreptat acel blestem al profetului: «Vai de cel ce adapă pe prietenul său din cupa lui otrăvită, până îl îmbată, ca să vadă goliciunea lui. El s-a umplut de ocară în loc de mărire». Iar un altul spune despre astfel de oameni: «Fiecare frate pune piedică celuilalt şi fiecare prieten împrăştie clevetiri» şi: «Bărbatul va râde de fratele său şi nu va spune adevărul», căci: «Şi-au întins limba ca pe un arc pentru minciună şi nu pentru adevăr». Adesea răbdarea prefăcută aţâţă mânia mai vârtos decât vorbele. Tăcerea răutăcioasă întrece cuvintele cele mai injurioase şi sunt suportate mai uşor loviturile duşmanilor decât cuvintele blânde, dar batjocoritoare. 5. Despre acestea spune profetul: «Cuvintele lui s-au muiat mai mult decât untdelemnul, dar ele sunt săgeţi» şi în alt loc: «Cuvintele celor vicleni sunt plăcute, dar ele lovesc în adâncul inimii». Li se potriveşte destul de bine şi acestea: «Cu gura grăieşte cuvinte de pace către prietenul său, dar cu inima îi întinde curse». Totuşi, în felul acesta este înşelat mai degrabă cel ce înşală. Căci «cel ce întinde laţul înaintea prietenului său cu picioarele sale intră în el» şi: «Cel ce sapă groapa altuia, singur cade în ea». Când o mare mulţime venise cu săbii şi cu ciomege să prindă pe Domnul, nimeni n-a fost mai crunt ucigaş al Ziditorului vieţii noastre decât acela care, venind înaintea tuturor cu cinstea prefăcută a închinării, l-a sărutat cu dragoste vicleană. 6. Dar Domnul i-a spus: «Iuda, cu sărutare vinzi pe Fiul Omului ?», adică otrava prigonirii şi a urii tale a împrumutat acest acoperământ prin care se exprimă dulceaţa adevăratei iubiri. Mai direct şi mai puternic a arătat puterea acestei dureri profetul: «Dacă un duşman mi-ar fi vorbit rău, l-aş fi răbdat. Şi dacă acela care mă ura ar fi spus cuvinte de ameninţare împotriva mea, m-aş fi ascuns de el. Iar tu, omule, asemenea mie, căpetenie a mea şi cunoscutul meu care împreună cu mine te-ai îndulcit la mâncări, în casa lui Dumnezeu am umblat în acelaşi gând». XIX. Mai există şi alt fel nelegiuit de tristeţe, care n-ar merita să fie pomenit, dacă nu l- am şti îngăduit de unii fraţi. Aceştia, când s-au întristat ori s-au supărat se stăpânesc cu îndârjire chiar de la mâncare. Astfel încât, ceea ce nu putem nici măcar spune fără ruşine, aceia care când sunt fără supărare spun că nu pot să amâne luarea mesei până la ceasul al şaselea, sau mai mult, până la al nouălea, când sunt necăjiţi şi înfuriaţi nu simt ajunarea de două zile; atât de mult suportă foamea, fiindcă-i satură supărarea. 2. Prin aceasta ei cad, fără nici o îndoială în păcatul nelegiuirii, pentru că ajunările, care trebuiesc ţinute în chip deosebit numai pentru Dumnezeu, spre umilinţa inimii şi curăţirea de vicii, ei le rabdă dintr-o pornire diabolică. În felul acesta ei aduc rugăciuni şi jertfe nu lui Dumnezeu, ci demonilor, şi merită să audă acea mustrare a lui Moise: «Au jertfit demonilor nu lui Dumnezeu, zeilor pe care nu-i cu-noşteau». XX. Ştim că există şi un alt soi de nebunie, care se găseşte la unii fraţi sub culoarea unei răbdări spoite. Pentru aceştia cuvintele lor de ocară nu sunt nimic, dacă nu fac prin ele pe cineva să-i pălmuiască şi, când au fost chiar uşor atinşi, ei oferă şi cealaltă parte a corpului să fie lovită, ca şi cum în felul acesta ar îndeplini porunca prin care se spune: «Dacă te loveşte cineva peste obrazul drept, întoarce-1 şi pe celălalt»,necunoscând înţelesul şi puterea Scripturii. Ei cred că îndeplinesc răbdarea evanghelică prin viciul supărării, dar pentru tăierea acestui viciu din rădăcină nu numai că nu trebuie să se ajungă la aplicarea talionului şi la certuri, dar ni se porunceşte chiar, prin suportarea unei duble lovituri, să potolim furia celui ce ne loveşte. XXI. Ghermanus: Cum este de mustrat cel ce îndeplinind porunca evanghelică nu numai că nu aplică talionul, dar chiar este pregătit să-şi dubleze neplăcerea ? XXII. Iosif: Precum am spus ceva mai înainte, nu numai lucrul care se înfăptuieşte, dar chiar starea sufletească şi intenţia înfăptuitorului trebuiesc avute în vedere. De aceea, dacă veţi cântări printr-o cercetare a inimii cu ce gând se înfăptuieşte ceva şi din ce simţământ lăuntric porneşte, veţi vedea că virtutea răbdării şi a blândeţii nu se poate îndeplini printr-un duh potrivnic, adică prin nerăbdare şi furie. 2. Domnul şi Mântuitorul nostru, învăţându-ne în adâncime virtutea răbdării şi a blândeţii, adică nu numai s-o spunem cu buzele, dar s-o clădim în altarul ascuns al sufletului nostru, ne-a dat această formulă de desăvârşire evanghelică: «Dacă te loveşte cineva peste obrazul drept, întoarce-i şi pe celălalt». (După cuvântul «celălalt» se aude mai încet cuvântul «drept», şi prin al doilea obraz drept nu se poate înţelege decât partea lăuntrică a omului). Prin aceasta Domnul doreşte să smulgem din părţile cele mai ascunse ale sufletului orice rădăcină a mâniei, adică dacă obrazul tău drept din afară a fost pălmuit şi omul lăuntric prin simţământul umilinţei să-şi dea partea cea dreaptă pentru a fi lovită, luând parte la suferinţa omului din afară şi supunând într-un fel corpul său loviturii, ca nu cumva prin vătămarea omului din afară în chip tăcut, să se zdruncine cel lăuntric. 3. Vedeţi cât de departe sunt ei de desăvârşirea Evangheliei care ne învaţă să păstrăm răbdarea nu prin cuvinte, ci prin liniştea lăuntrică a inimii, şi s-o păzim astfel când se întâmplă ceva potrivnic, încât nu numai pe noi înşine să ne păzim departe de tulburările mâniei, dar chiar pe cei stăpâniţi de acest viciu să-i liniştim, suportându-le injuriile. Prin bunătatea noastră le învingem furia lor, fiindcă în felul acesta li se potoleşte pornirea de a lovi. Vom îndeplini astfel şi acea poruncă apostolică: «Nu te lăsa învins de rău, ci biruieşte răul prin bine». 4. Acest lucru în mod sigur nu se poate îndeplini de cei ce spun vorbe blânde şi umile, dar sunt plini de duhul îngâmfării. Ei nu numai că nu sting focul izbucnit al furiei, dar îl fac să se aprindă şi mai tare atât în inima lor, cât şi în a frateluiînfuriat. Chiar dacă ar putea să rămână într-un fel liniştiţi şi paşnici, n-ar putea totuşi să capete oarecare roade ale dreptăţii, fiindcă-şi pretind gloria răbdării în paguba aproapelui, devenind astfel cu totul străini de acea dragoste apostolică faţă de alţii, care «nu caută ale sale», ci pe cele ale altora, care nu doreşte bogăţii ca să păgubească pe altul, nici să câştige ceva despuind pe altul. XXIII. Trebuie ştiut că, în general, acela are partea cea mai tare, care-şi supune voinţa sa voinţei fratelui şi nu acela care ţine morţiş să-şi apere şi să-şi menţină părerile. Cel dintâi prin răbdare şi stăpânire este pe locul foarte apropiat de cel sănătos şi puternic, iar cel de-al doilea pe locul celui slab şi bolnav, care trebuie să fie căutat şi-ngrijit, trebuind ca uneori, pentru liniştea şi sănătatea lui, să lase ceva chiar dintre cele trebuincioase. Să nu creadă cineva că i s-a micşorat ceva din desăvâr- şirea sa dacă şi-a coborât puţin pretenţiile, ci, dimpotrivă, să ştie că a dobândit mai mult prin îngăduinţa şi răbdarea sa. Învăţătura apostolică spune: «Voi, care sunteţi puternici, răbdaţi slăbiciunile celor neputincioşi» şi: «Purtaţi-vă sarcinile unii altora şi aşa veţi împlini legea lui Hristos». Niciodată cel slab nu-1 va putea duce pe altul tot slab şi nu-1 va putea îngriji cel bolnav pe altul tot bolnav, ci va putea aduce lecuire unuia slab cel ce nu este el însuşi supus slăbiciunii. Căci pe drept cu- vânt se spune: «Doctore, vindecă-te pe tine însuţi». XXIV. Trebuie reţinut că firea celor slabi este întotdeauna în aşa fel clădită, încât aceştia sunt gata să insulte stârnind uşor certuri, deşi ei nu vor să fie atinşi nici măcar de cea mai mică bănuială de injurie. Se poartă cu o necontrolată libertate în folosirea cuvintelor urâte, dar nu sunt în stare să suporte nici cele mai mici şi mai uşoare răutăţi. De aceea, potrivit învăţăturii bătrânilor, precum am arătat mai înainte, dragostea statornică şi întreagă nu va putea exista decât între oameni cu aceleaşi virtuţi şi cu acelaşi ideal de viaţă. Altfel, în chip necesar se poate curma într-un moment sau altul, oricâtă grijă s-ar depune pentru păstrarea ei. XXV. Ghermanus: Dar prin ce poate fi vrednică de laudă răbdarea unui bărbat de- săvârşit, dacă nu poate întotdeauna suporta pe cel slab ? XXVI. Iosif: Eu n-am spus că trebuie învinsă puterea şi răbdarea celui care este tare şi robust, ci că proasta stare de sănătate a celui slab, întreţinută prin suportarea de către cel sănătos, alunecând zilnic în mai rău, va da naştere la pricini datorită cărora cel slab fie că nu va trebui ajutat mai departe, fie că, el însuşi dându-şiseama că este cunoscută răbdarea aproapelui şi urâţenia nerăbdării sale, va socoti că până la urmă este mai bine să plece o dată, decât să se vadă mereu suportat de mărinimia altuia. 2. Aşadar, cei ce doresc să păzească neştirbit sentimentul tovărăşiei, trebuie, după părerea noastră, ca mai întâi de toate să se stăpânească de la orice fel de injurii, iar monahul se cade să fie deplin liniştit în adâncul inimii lui. Totuşi, dacă va simţi că liniştea lui va fi cât de cât tulburată, să se păstreze într-o desăvârşită tăcere şi să respecte ceea ce aminteşte Psalmistul: «M-am tulburat şi n-am vorbit» şi: «Am zis, voi păzi căile mele, ca să nu păcătuiesc cu limba mea. Am pus pază gurii mele, când a stat păcătosul înaintea mea. Am amuţit, m-am umilit şi am tăcut chiar despre cele bune». Să nu spună, stăpânit de starea prezentă, ceea ce-1 împinge într- un moment, tulburarea furiei sau ceea ce-i dictează sufletul deznădăjduit, ci să-şi readucă în inimă harul dragostei trecute, să aibă în minte reîntregirea păcii şi să se gândească mereu că ea nu se va reîntoarce chiar în timpul tulburării. 3. Şi, când se păstrează pentru plăcerea înţelegerii viitoare, el nu va simţi amărăciunea certurilor prezente şi va răspunde mai degrabă cele de care să nu se învinuiască el însuşi şi nici să-i reproşeze fratele ceva despre dragostea pe care au restabilit-o. În felul acesta va traduce în faptă acele cuvinte profetice: «În mânie adu-ţi aminte de milostenie». XXVII. Trebuie aşadar să oprim toate pornirile mâniei şi să le cârmuim cu chibzuinţă, ca nu cumva să cădem pradă furiei pe care Solomon o osândeşte: «Nebunul îşi arată toată mânia, iar înţeleptul o înfrânează». Prostul în tulburarea mâniei sale este pornit pe răzbunare, dar înţeleptul o potoleşte încetul cu încetul prin stăpânire şi bunăvoinţă. 2. De aceea spune Apostolul: «Nu vă răzbunaţi voi înşivă, ci lăsaţi loc mâniei», adică : «Să nu căutaţi răzbunare sub îndemnul supărării, ci daţi locul mâniei, ceea ce înseamnă să nu fie inimile voastre atât de strânse în cătuşele nerăbdării şi ale laşităţii, încât să nu poată suporta puterea furtunii, când se dezlănţuie, ci să le lărgiţi, primind valurile vrăjmaşe ale mâniei în cămările spaţioase ale dragostei, care «Toate, le suferă, toate le rabdă». Astfel, sufletul vostru lărgit pentru a cuprinde în el mărinimia şi răbdarea, să aibă în el locuri pentru retragerile gânduri- lor mântuitoare, în care fumul cel negru al mâniei, primit şi împrăştiat să se risipească şi, până la urmă să piară. 3. Sau trebuie să înţelegem şi aşa: dăm locul mâniei ori de câte ori ne plecăm cu mintea liniştită şi umilă tulburării altuia şi, declarându-ne într-un fel oarecare că merităm orice injurie, ne supunem nerăbdării celui înfuriat. De altfel, cei care iau în acest înţeles desăvârşirea apostolică, încât ei cred că dă locul mâniei acela care se îndepărtează de cel supărat, după părerea mea nu sting, ci aprind focul neînţelegerilor. 4. Dacă nu este învinsă îndată mânia aproapelui printr-o umilă cerere de iertare, cel ce fuge de ea mai degrabă o provoacă decât o evită. Aceasta se potriveşte cu următoarele cuvinte ale lui Solomon: «Nu te grăbi să te mânii în duhul tău, fiindcă mânia se odihneşte în sânul celor nebuni». Şi: «Nu alerga repede la ceartă, ca să nu te căieşti de ea mai pe urmă». Căci cel ce învinuieşte graba certei şi a supărării nu înseamnă că le aprobă dacă ele întârzie. La fel trebuie să înţelegem şi pe acestea: «Nebunul îşi dă pe faţă mânia, iar cel prevăzător îşi ascunde ocara». 5. Solomon socoteşte că astfel trebuie să-şi ascundă cei înţelepţi patima urâtă a supărării, încât, învinuindu-i repeziciunea, să nu-i oprească întârzierea. El este de părere că aceasta, dacă a izbucnit din cauza slăbiciunii omeneşti, trebuie ascunsă, pentru ca, înăbuşită în prezent cu înţelepciune, să dispară pentru totdeauna. Aşa este firea mâniei: amânată se ofileşte şi piere, dar lăsată slobodă se aprinde din ce în ce mai mult. Deci trebuie să ne lărgim şi să mărim inimile, ca nu cumva strâmtate de valurile tulburi ale mâniei şi micimii de suflet să se astupe şi să n- avem unde primi acea mare poruncă a lui Dumnezeu. Să zicem astfel cu profetul: «Am alergat în calea poruncilor Tale, ca să lărgeşti inima mea». 6. Ne arată foarte limpede mărturiile Scripturii că mărinimia este înţelepciune: «Cel încet la mânie este bogat în înţelepciune, iar cel ce se mânie, degrabă îşi dă pe faţă nebunia». De aceea, despre cel ce a cerut în mod lăudabil de la Domnul darul înţelepciunii, Scriptura aminteşte: «Şi a dat Dumnezeu lui Solomon înţelepciunea şi pricepere foarte mare şi cunoştinţe multe, ca nisipul de pe ţărmul mării». XXVIII. S-a dovedit foarte adesea prin multe experienţe şi faptul că în nici un chip cei ce au încheiat o prietenie prin jurământ n-au putut păstra unirea nedezbinată fie pentru că au încercat s-o păstreze nu din dorinţa de desăvârşire, şi nici din porunca dragostei evanghelice, ci din dragoste pământească şi din necesitatea de a respecta în- ţelegerea, fie că acel vrăjmaş prea viclean, ca să-i facă încălcători ai jurământului lor, îi împinge să rupă repede legăturile prieteniei. Aşadar, este foarte adevărată acea cugetare a celor mai înţelepţi bărbaţi, că înţelegerea sigură şi prietenia ne-despărţită nu pot exista decât între oameni, cu bune obiceiuri, cu aceleaşi virtuţi şi cu aceleaşi năzuinţe de viaţă. Acestea a grăit despre prietenie fericitul Iosif, prin duhovniceasca sa expunere înflăcărându-ne şi mai mult întru păzirea veşnică a legăturilor de dragoste frăţească. XVII. A doua convorbire cu părintele Iosif - Despre hotarele cuvântului dat I. După ce a luat sfârşit cuvântarea anterioară şi a venit noaptea cu tăcerea ei, am fost duşi de părintele Iosif într-o chilie din apropiere, pentru odihnă. Dar cuvintele lui au stârnit în inimile noastre o adevărată furtună, din pricina căreia n-am dormit toaită noaptea. Am ieşit din chilie şi ne-am aşezat într-un loc mai retras, cam la o sută de paşi mai departe. Fiindcă şi în întunericul nopţii ni se dădea, în mod obişnuit, ocazia de a avea convorbiri între noi, când ne-am aşezat acolo părintele Ghermanus, oftând din greu, a început astfel: II. Ce facem? Ne vedem în mare încurcătură din pricina stării nefericite în care ne găsim. Canoanele şi viaţa celor cuvioşi ne învaţă să înfăptuim ce este sănătos pentru înaintarea în viaţa duhovnicească, dar angajamentul faţă de mai marii noştri nu ne îngăduie să alegem ceea ce trebuie. 2. Am putea să ne formăm prin exemplele atâtor bărbaţi însemnaţi o viaţă mai desăvârşită dacă nu ne-ar opri pe loc angajamentul de a ne întoarce la mânăstirea de unde am venit şi de unde nu ni se mai dă după aceea deloc putinţa de a mai pleca din nou; iar dacă socotim că e mai bine să ne îndeplinim dorinţa rămânând aici, ce facem cu jurământul de credinţă pe care ştim că l-am dat prea cuvioşilor noştri, cărora le-am făgăduit că ne vom întoarce cât mai repede, ca să ni se îngăduie o scurtă călătorie pentru a vizita pe sfinţii părinţi din mănăstirile acestei provincii. 3. Şi fiindcă fremăltându-ne astfel nu puteam găsi ce hotărâre să luăm despre starea mântuirii noastre, ne arătam doar prin gemete condiţia grea pe care ne-o impunea necesitatea. Învinuiam tinereţea minţii noastre şi urăm teama înnăscută în noi, împovăraţi de greutatea căreia, chiar împotriva folosului şi a năzuinţelor noastre, n- am fi putut rezista rugăminţilor celor ce ne reţineau să rămânem, decât făgăduindu- le că ne vom întoarce, plângându-ne desigur că suferim de viciul ruşinii noastre, despre care se spune: «Este ruşinea cea care duce la păcat». III. Atunci eu am zis: Scurtarea necazurilor poate că ne-o aduce propria noastră consfătuire, sau mai degrabă autoritatea bătrânului, căruia trebuie să-i mărturisim neliniştea noastră şi oricare va fi părerea lui, s-o socotim ca un răspuns ceresc, care să pună capăt tuturor frământărilor noastre. Acest răspuns trebuie să-l socotim dat de Domnul prin gura acestui cuvios şi, faţă cu meritele bătrânului şi cu credinţa noastră, să nu ne îndoim de el. Prin harul Domnului şi cei credincioşi au primit adesea un sfat bun de la cei nevrednici, precum şi cei necredincioşi de la ceicuvioşi, fiindcă «El răsplăteşte cu dărnicie meritul celor ce răspund şi credinţa celor ce întreabă». Aceste cuvinte au fost primite de părintele Ghermanus cu atâta repeziciune, de parcă nu le-aş fi spus de la mine, ci din porunca Domnului. Am aşteptat sosirea bătrânului, pentru că era aproape ceasul slujbei de noapte, iar când a venit, după ce l-am salutat cu plecăciunea cuvenită şi obişnuită, am citit rugăciunile şi psalmii ce se cereau la slujbă. Apoi ne-am aşezat, ca de obicei, pe aceleaşi rogojini, pe care ne odihneam. IV. Atunci venerabilul Iosif, văzându-ne cu sufletul abătut şi gândind că aceasta nu ni s-a întâmplat fără pricină, ne-a întrebat cu aceste cuvinte ale patriarhului Iosif: «De ce sunt astăzi triste chipurile voastre?». La aceste cuvinte am răspuns: «N-am avut, ca acei sfetnici ai faraonului, un vis pentru care nu este un tălmaci, ci o noapte de nesomn şi nu este cine să ne uşureze de greutatea gândurilor noastre, dacă nu ni le ridică Domnul prin dreapta judecată». Atunci el, care şi prin nume şi prin virtute ne ducea cu gândul la patriarhul Iosif, ne-a răspuns: «Oare nu există prin Domnul vindecare pentru cugetele oamenilor? Mărturisiţi-le aici fiindcă pentru credinţa voastră, bunătatea dumnezeiască mare este şi vă poate aduce vindecarea prin sfaturile mele». V. Ghermanus a răspuns: «Credeam că, vizitându-vă pe fericirea voastră, ne vom întoarce la mânăstirea noastră plini nu numai de bucurie duhovnicească, dar şi de roadele virtuţilor, şi că pe cele dobândite prin învăţătura fericirii voastre le vom urma cu râvnă după ce ne vom întoarce. Dragostea bătrânilor noştri ne-a îndemnat la făgăduinţa întoarcerii pe când credeam că înălţimea vieţii şi a învăţăturii voastre o putem imita întrucâtva în acea mânăstire. Dar deşi socoteam că din această pricină trebuie să ne mărturisim toată bucuria, dimpotrivă ne simţim stăpâniţi de o copleşitoare durere, gândindu-ne că acolo nu putem dobândi ceea ce am aflat că ne este spre mântuire. 2. De aceea şi-ntr-un caz şi în celălalt ne găsim în mare încurcătură: dacă vrem să îndeplinim făgăduinţa pe care, luându-L pe Dumnezeu de martor am făcut-o în faţa tuturor fraţilor în peştera în care Domnul nostru s-a născut din Sfânta Fecioară, ne aducem cea mai mare pagubă vieţii noastre duhovniceşti, iar dacă, dimpotrivă, uităm făgăduinţa şi rămânem în aceste ţinuturi - voind să punem jurământul mai prejos de folosul desăvârşirii noastre, ne temem de primejdiile pe care ni le-ar aduce minciuna şi jurământul strâmb. 3. Cu toate că este primejdioasă şi vătămătoare pentru cei ce năzuiesc către propăşirea în virtute şi în cele duhovniceşti o amânare oricât de mică, totuşi ne-am achita de făgăduinţa dată credinţei şi printr-o revenire mai târzie, dacă n-am şti că nu numai autoritatea, ci şi dragostea celor mai mari, de care suntem uniţi prin legături ce nu se pot desface, în nici un chip nu ni s-ar mai da de aici încolo putinţa de a ne întoarce în aceste locuri. VI. La aceasta, fericitul Iosif, după un mic popas de tăcere, a întrebat: «Sunteţi siguri că vă aducem mai mult folos în cele duhovniceşti rămânerea în aceste ţinuturi ?». VII. Ghermanus: Deşi suntem datori a arăta cea mai mare recunoştinţă faţă de cei ce ne- au învăţat de când eram mici să încercăm lucruri mari şi, făcându-ne să gustăm ce e bine, ne-au sădit în adâncul inimii setea de desăvârşire, totuşi, dacă judecata noastră merită oarecare încredere, socotim că nu sunt de aceeaşi greutate învăţăturile de acolo cu cele pe care le primim aici. Nu mai vorbim de măreţia neasemuită a vieţii voastre, pe care credem că o aveţi nu numai prin severitatea minţii şi a preocupărilor voastre, dar chiar prin binefacerea acestor locuri. De aceea nu ne îndoim că, pentru a imita măreţia desăvârşirii voastre, nu poate fi de ajuns această învăţătură care ni se dă oarecum în goană, dacă n-avem ca ajutor însăşi zăbovirea îndelungată aici şi dacă nu ne-a înlăturat lâncezeala inimii o învăţătură căpătată mult timp prin studiu de zi cu zi. VIII. Iosif: Este într-adevăr sănătos, desăvârşit şi cu totul cuvenit chemării noastre să îndeplinim ceea ce am făgăduit. De aceea se cade ca monahul să nu ia hotărâri pripite, pentru a nu fi silit fie să ducă la îndeplinire ceea ce a promis fără să se gândească mai mult, fie în vederea unui bine mai mare nerespectându-şi promisiunea să devină un încălcător al legământului dat. 2. Dar fiindcă ne-am propus să tratăm acum nu despre sănătatea, ci despre vindecarea unei slăbiciuni, trebuie să cercetăm în primul rând nu ceea ce a trebuit să faceţi, ci cum aţi putea scăpa printr-o hotărâre sănătoasă de stâncile acestea primejdioase şi de naufragiu. Când, aşadar, nu ne strânge nici un laţ şi nu ne sileşte nici o condiţie, din cântărirea urmărilor în luarea unei unei hotărâri trebuie să alegem ceea ce aduce mai mare folos. Iar când ni se împotriveşte ceva rău, şi e nevoie să punem în cumpănă pagubele, trebuie să dorim ceea ce aduce o pagubă mai uşoară. 3. De aceea, pe cât se vede din afirmaţia voastră, fiindcă v-a adus în acest punct o făgăduinţă nechibzuită îndeajuns, încât şi într-un caz şi în celălalt aveţi de suferit o pierdere grea, alegerea voastră trebuie să încline în partea care vă aduce mai puţine neplăceri sau care se îndeplineşte mai uşor faţă cu mulţumirile ce le aduce. Dacă aşadar, credeţi că rămânând aici câştigul vostru duhovnicesc este mai mare decât cel pe care viaţa vi-1 oferă în acea mănăstire şi că nu vă puteţi îndeplini făgăduinţa fără mare neajuns pentru voi, este mai bine să suferiţi paguba minciunii, sau a făgăduielii neîmplinite, care o dată trecută nu se va mai repeta şi nici nu va putea da naştere la alte păcate, decât să cădeţi în situaţia ca viaţa călduţă pe care spuneţi că o duceţi acolo să vă aducă o pagubă zilnică şi fără bună curmare. 4. O hotărâre pripită se va schimba cu iertare, ba mai mult cu laudă, dacă va trece la o parte mai bună, şi nu trebuie socotită călcare a cuvântului dat, ci îndreptare curajoasă, ori de câte ori făgăduiala este cu lipsuri. Acestea toate se pot dovedi foarte limpede şi prin mărturiile Scripturii, care arată cât de nimicitor a fost pentru mulţi faptul că şi-au respectat angajamentele şi cât de folositor şi de sănătos a fost, dimpotrivă, pentru mulţi că s-au îndepărtat de ele. IX. O mărturie foarte limpede pentru ambele situaţii ne-o oferă exemplu sfântului apostol Petru şi cel al lui Irod. Cel dintâi, fiindcă a renunţat la hotărârea întărită cu jurământ pe care o luase zicând: «Nu-mi vei spăla niciodată picioarele», a meritat soarta nemuritoare a lui Hristos, dar fără îndoială că ar fi trebuit să se lipsească de harul acestei fericiri, dacă ar fi ţinut cu încăpăţânare să-şi îndeplinească cuvântul dat. Iar cel din urmă, credincios unui jurământ pripit, a devenit un ucigaş foarte crud, condamnând la moarte pe Premergătorul Domnului şi, din teamă deşartă să nu-şi calce jurământul s-a cufundat singur în osânda şi în chinurile morţii veşnice. În toate lucrurile, aşadar, trebuie avut în vedere scopul şi după el trebuie condus mersul acţiunilor noastre, Dacă printr-o judecată mai chibzuită am văzut că un plan al nostru ne duce le ceva rău, este mai drept să-l părăsim, chiar printr-un mijloc nepotrivit, pentru a trece la o situaţie mai bună, decât să ne legăm cu încăpăţânare de stări care ne-ar duce la păcate mai grele. X. Ghermanus: Dorinţa noastră, care ne stăpâneşte pentru foloasele duhovniceşti, este să fim formaţi mereu în tovărăşia voastră. Căci dadă ne vom întoarce la mănăstirea noastră, nu numai că nu ne vom îndeplini înaltele noastre năzuinţe, dar este sigur că vom suferi numai pierderi faţă cu felul de viaţă de acolo. Dar ne izbăveşte puternic acea poruncă evanghelică: «Cuvântul vostru să fie ceea ce este da, da, Iar ceea ce este nu, nu iar ceea ce este mai mult decât acestea, de la cel rău este».Credem că încălcarea unei porunci aşa de mari nu este îngăduită de nici o justiţie şi că acela care a început rău nu poate termina bine. XI. Iosif: în toate pricinile, precum am spus, trebuie să se aibă în vedere nu rezultatul unui fapt, ci voinţa înfăptuitorului şi nu trebuie întrebat deodată cine ce a făcut, ci cu ce gând a făcut ceva. De aceea aflăm că unii au fost osândiţi pentru fapte din care după aceea au ieşit lucruri bune, şi că dimpotrivă, alţii de la începuturi condamnabile au ajuns să înfăptuiască dreptatea cea mai înaltă. Nu i-a fost folositor sfârşitul activităţii celui ce, începând un lucru cu gând foarte rău. a voit să săvârşească nu o faptă care s-a sfârşit bine, ci ceva cu totul potrivnic şi nu i-a adus vătămare un început condamnabil celui ce nu în dispreţul lui Dumnezeu şi nici dintr-un plan greşit, ci în vederea unui scop necesar şi sfânt a suportat necesitatea unui început vrednic de dojană. XII. Ca să limpezim acestea tot prin exemplele din Sfânta Scriptură, ce a putut fi mai sănătos şi mai folositor pentru toată omenirea, decât leacul mântuitor al patimilor Domnului? Şi totuşi, nu numai că n-a folosit, dar chiar a fost atât de păgubitor pentru trădătorul care a servit ca unealtă, încât se spune despre el simplu: «Ar fi fost mai bine dacă nu s-ar fi născut omul acela». Căci roada operei sale nu trebuie cântărită după ceea ce s-a întâmplat, ci după ceea ce a voit să facă sau a crezut că va face. 2. Într-adevăr, ce este mai criminal decât o înşelăciune sau o minciună săvârşită împotriva chiar a unui străin, ca să nu spun a unui frate, sau a unui părinte ? Totuşi, nu numai că nu şi-a atras pentru aceasta vreo osândă, sau vreo dojană patriarhul Iacob, dar chiar a fost îmbogăţit cu moştenirea veşnică a binecuvântării. Şi pe bună dreptate, fiindcă unul a dorit binecuvântarea hărăzită primilor născuţi nu din lăcomie pentru un câştig prezent, ci din credinţa unei sfinţenii veşnice, iar celălalt nu pentru a dobândi mântuirea oamenilor, ci din dragostea criminală de arginţi a dat morţii pe Mântuitorul nostru. 3. De aceea, pentru fiecare din cei doi roada lucrării se judecă după gândul şi voinţa sa, prin care cel dintâi n-a voit să săvârşească o înşelătorie, iar cel de-al doilea nu s-a gândit la mântuirea noastră. Pentru răsplata dreaptă a meritelor fiecăruia se are în vedere ce a gândit el în mintea sa, nu ceea ce a răsărit de aici bine sau rău, indiferent de voinţa înfăptuitorului. Şi de aceea prea dreptul judecător a socotit vrednic de laudă pe ticluitorul unei asemenea minciuni, fiindcă fără ea nuputea ajunge la binecuvântarea primilor născuţi, şi a trebuit să i se socotească o crimă ceea ce a săvârşit din dorinţa de binecuvântare. 4. Altfel, patriarhul nu numai că ar fi fost numit nedrept faţă de fratele său, dar chiar un înşelător al tatălui şi un nelegiuit dacă, având o altă cale prin care să ajungă la harul acelei binecuvântări, ar fi socotit că e mai bine să folosească pe cea dăunătoare şi chiar primejdioasă pentru fratele său. Vedeţi, aşadar, că în faţa lui Dumnezeu se are în vedere nu rezultatul lucrării, ci scopul din care a purces. Odată stabilite aceste principii, ca să ne întoarcem la întrebarea pusă la început, care a dus la premisele puse, aş vrea mai întâi să-mi răspundeţi din ce pricină v-aţi legat în lanţul acestei făgăduieli? XIII. Ghermanus: Prima pricină a fost, precum am spus, că nu voiam să-i întristăm pe cei mai mari ai noştri nesupunîndu-ne dorinţei lor, iar a doua că, dacă am învăţat ceva deosebit şi desăvârşit şi măreţ din cele văzute sau auzite de la voi, credem că întorşi la mănăstire nu putem practica cele învăţate, dacă nu mai avem îndrumările voastre. XIV. Iosif: După cum am spus mai înainte, intenţia îl răsplăteşte sau îl condamnă pe om, potrivit cuvintelor: «Gândurile lor, dintr-o parte şi din cealaltă, îi acuză sau îi apără, în ziua în care Dumnezeu va judeca toate cele ascunse ale oamenilor» şi: -«Iar Eu vin ca să adun faptele şi cugetările lor cu toate neamurile şi cu toate limbile». De aceea, din dorinţa de desăvârşire, precum văd, v-aţi legat în acest lanţ al jurământului când credeţi că desăvârşirea poate fi dobândită pe acest drum, iar acum, când v-a venit o judecată mai bună, vă daţi seama că nu vă puteţi ridica la înălţimea ei. 2. Aşadar, pe cât se pare, nu se produce nimic rău dacă prin schimbarea gândurilor voastre, nu vă abateţi de la obiectivul principal pe care vi l-aţi propus întâi. Schimbarea unei unelte nu însemnează părăsirea unei lucrări, după cum alegerea unui drum drept şi mai uşor nu înseamnă lene din partea călătorului. Tot aşa deci şi în această parte, îndreptarea unei hotărâri greşite nu trebuie judecată ca o înflăcărare a unui legământ duhovnicesc. Tot ce se săvârşeşte din dragostea de Dumnezeu şi din evlavie, care «cere făgăduiala vieţii de acum şi a celei viitoare», chiar când pare a porni de la începuturi aspre şi grele, este vrednic nu de critică, ci de laudă. 3. Şi de aceea, încălcarea unei făgăduieli nesocotite n-are nimic rău în ea, dacă în orice împrejurare se are în vedere numai scopul, adică ţelurile evlaviei. Doar pentru aceasta facem toate, pentru ca să putem dărui lui Dumnezeu o inimă curată şi, dacă socotiţi că puteţi ajunge mai uşor la acest rezultat aici, în aceste locuri, nu vă va face nici un rău schimbarea hotărârii de mai înainte, numai să dobândiţi mai de vreme, după voia Domnului, acea desăvârşire a curăţiei, care a fost motivul cel dintâi al făgăduinţei voastre. XV. Ghermanus: Dacă avem în vedere greutatea cuvintelor pe care le-aţi spus cu judecată şi înţelepciune, am putea uşor să ne înlăturăm neliniştea pentru făgăduinţa noastră. Dar, din păcate, ne înspăimântă foarte rău faptul că, pe cât se pare, exemplul nostru ar putea constitui pentru toţi cei slabi un motiv de a minţi, dacă ei ar şti că se poate călca în vreun fel îngăduit cuvântul dat. Se ştie doar că astfel de fapt este interzis prin cuvintele ameninţătoare ale profetului: «îi veţi pierde pe toţi cei ce grăiesc minciuna» şi: «Gura care minte ucide sufletul». XVI. Iosif: Ocaziile şi cauzele de perdiţie pentru cei ce au să piară, ba pentru cei ce doresc să piară, nu pot lipsi. Căci nu sunt de neluat în seamă şi nici de înlăturat din corpul Scripturilor mărturiile prin care capătă suflet stricăciunea ereticilor, sau se întăreşte necredinţa iudeilor, sau se măreşte semeţia înţelepciunii lumeşti, ci mai de grabă trebuiesc crezute cu evlavie, păstrate fără schimbare şi predicate după regula adevărului. 2. De aceea nu trebuie să renunţăm la cunoaşterea necredinţei străine, arătată de învăţăturile profeţilor şi ale sfinţilor, pe care Scriptura le aminteşte, că nu cumva, crezând că trebuie să ne aplecăm la slăbiciunile lor, să ne pătăm nu numai de crima minciunii, ci chiar de a nelegiuirii. Precum am spus, trebuie să le mărturisim cum sunt povestite, şi să le explicăm, fără deformare, aşa cum au fost săvârşite. 3. De altfel celor răi nu li se va închide prin aceasta calea minciunii dacă ne vom strădui sau să tăgăduim cu totul, sau să slăbim prin tălmăciri alegorice adevărul acelor lucruri pe care le vom arăta, sau pe care le-am arătat. Ce vătămare le va aduce activitatea acestor mărturii celor ce le este de ajuns şi numai reaua voinţă pentru a păcătui ? XVII. Aşa trebuie să gândim despre minciună şi aşa să ne folosim de ea, ca şi cum în firea ei ar exista spânz. Acesta, dacă este luat sub ameninţarea unei boli de moarteînsănătoşeşte, dar dacă se foloseşte fără să fie cerut de o mare primejdie, aduce pe dată moartea. Precum citim, chiar sfinţii şi bărbaţii cei mai încercaţi de Dumnezeu au recurs cu folos la minciună şi nu numai că n-au căzut în păcat prin aceasta, dar chiar li s-a dat cea mai mare dreptate. Şi dacă înşelăciunea le-a putut aduce glorie, ce le-ar fi adus dimpotrivă adevărul, dacă nu osândă? Astfel Raav care precum aminteşte Scriptura nu numai că n-avea nici o virtute, dar era chiar o desfrânată, printr-o minciună, prin care a socotit că e mai bine să ascundă decât să trădeze pe acele iscoade, a fost răsplătită cu veşnica binecuvântare de a fi trecută în rândul oamenilor lui Dumnezeu. 2. Aceasta, dacă ar fi socotit de cuviinţă să spună mai degrabă adevărul, sau să se gândească la mântuirea concetăţenilor, fără îndoială că n-ar fi scăpat de moarte, cu toată casa ei, nici n-ar fi fost trecută printre înaintaşii de neam ai Domnului, şi nici n-ar fi meritat să fie socotită în catalogul patriarhilor fiindcă prin urmaşii ei a dat naştere Mântuitorului lumii. În schimb, Dalila care, gândindu-se la interesele concetăţenilor săi, a dat pe faţă adevărul pe care l-a aflat, având parte de moartea cea veşnică, a lăsat lumii ea singură amintire crima sa. 3. Când, aşadar, ne ameninţă o primejdie gravă prin mărturisirea adevărului, atunci va trebui să ne căutăm refugiul în minciună, însă în aşa fel, încât să simţim în conştiinţa noastră remuşcare şi umilinţă. Dar când nu ne obligă nici o necesitate, tebuie să evităm cu toată grija minciuna , ca pe ceva aducător de moarte. Cum am spus despre băutura spânzului, acesta aduce sănătate dacă se ia numai atunci când ne ameninţă o boală foarte gravă, dar dacă se foloseşte în stare de sănătate desăvârşită pe dată puterea primejdioasă a acestei plante ocupă toate părţile vitale ale corpului. 4. S-a văzut aceasta limpede din ceea ce s-a întâmplat cu Raav din Ierihon şi cu patriarhul Iacob. Dintre aceştia, nici aceea n-ar fi putut să scape de moarte decât prin acest leac, nici acesta n-ar fi ajuns altfel la binecuvântarea de prim născut. Căci Dumnezeu nu este numai cercetătorul şi judecătorul vorbelor şi faptelor, ci şi cunoscătorul gândurilor şi intenţiilor noastre. 5. Dacă vede că noi am săvârşit sau am promis ceva pentru mântuirea veşnică şi pentru contemplaţia divină, chiar dacă acestea par oamenilor ca ceva aspru şi nedrept, El totuşi, ţinând seamă de evlavia adâncă din inima noastră, nu judecă glasul cuvintelor, ci ţinta voinţei noastre, fiindcă trebuie avute în vedere scopul faptei şi intenţia făptaşului, prin care poate unul, precum am spus mai sus, să-şi justifice minciuna, iar altul, prin mărturisirea adevărului, să cadă în păcatul morţii veşnice . Gândându-se la scopul acţiunii sale, patriarhul Iacob nu s-a temut să iachipul necioplit al fratelui său, acoperindu-şi corpul cu piei, şi a socotit demnă de laudă dorinţa mamei sale, care-1 îndemna la această minciună. 6. Căci vedea că din aceasta dobândeşte mai mult câştig în binecuvântare şi dreptate, decât din păzirea simplităţii. El nu se îndoia că pata acestei minciuni va fi în curând spălată prin binecuvântare părintească, dispărând repede ca un nor mic la suflarea Sfântului Duh, şi că astfel îşi va dobândi mai mare răsplată a meritelor prin această prefăcătorie, decât prin acea dragoste înnăscută faţă de adevăr. XVIII. Ghermanus. Nu este de mirare că asemenea fapte au fost socotite bune în Vechiul Testament şi că unii bărbaţi sfinţi au fost lăudaţi sau oricum, iertaţi pentru minciunile lor, când vedem că lor li s-au îngăduit lucruri cu mullt mai mari, datorită înapoierii din acele timpuri. De ce să ne mirăm că fericitul David, pe când fugea de Saul, la întrebarea preotului Abimelec: «De ce eşti singur şi n-ai pe nimeni cu tine?», a răspuns: «Regele mi-a încredinţat o taină şi mi-a zis: Să nu ştie nimeni pentru ce te-am trimis şi ce însărcinare ţi-am dat. De aceea mi-am lăsat oamenii în acel loc». Şi iarăşi: «Ai aici la îndemână o suliţă sau o sabie ? Fiindcă n-am luat cu mine nici sabia şi nici altă armă deoarece porunca regelui a fost grabnică». Iar când a fost condus la Achis, regele din Geth, prefăcându-se nebun furios «şi-a schimbat chipul în faţa lor şi se lăsa să cadă în mâinile lor şi înpingea în uşi şi-i curgeau balele pe barbă». Pe când lor le era îngăduit să aibă mulţime de soţii şi de ţiitoare şi nu li se considera aceasta păcat, ba adesea vărsau cu mâinile lor sângele duşmanilor, aceasta nu era socotit ceva rău, ci dimpotrivă vrednic de laudă. 2. Acestea le vedem acum oprite în toate chipurile de către poruncile Evangheliei şi de aceea n-ar fi îngăduit nimic din ele fără mare crimă şi nelegiuire. Astfel nici minciuna, în orice culoare a evlaviei ar fi acoperită, credem că nu e socotită de nimeni vrednică de aprobare şi nici chiar de iertare, potrivit cuvintelor Domnului: «Dacă vorba voastră este da, să fie da, iar dacă este nu, să fie nu. Căci tot ce este mai mult decât acestea este de la cel rău». Iar apostolul de asemenea spune: «Nu minţiţi unul către altul». XIX. Iosif: Acea veche libertate de a avea multe soţii şi ţiitoare, mărginită o dată cu trecerea timpului şi cu înmulţirea oamenilor, pe bună dreptate nemaifiind necesară, a trebuit să fie înlocuită cu desăvârşire evanghelică. Până la venirea lui Hristos a trebuit să aibă putere binecuvântarea acelei porunci care glăsuiau: «Creşteţi şi vă înmulţiţi şi umpleţi pământul». 2. Şi de aceea a fost foarte drept ca din acea rădăcină a înmulţirii omeneşti, care a fost într-un timp socotită folositoare în sinagogă, să răsară florile fecioriei îngereşti şi să se nască în biserică roadele de bună mireasmă ale înfrânării. Minciunile şi pe atunci au fost osândite, precum arată textul Vechiului Testament, care zice: «îi vei pierde pe toţi care grăiesc minciuna» şi iarăşi: «Pâinea minciunii este plăcută omului, dar după aceea gura lui se va umple de pietre». Însuşi legiuitorul spune: «Vei fugi de minciună». 3. Dar abia atunci, precum am zis, a fost încuviinţată, când i s-a adăugat o oarecare trebuinţă sau o lucrare mântuitoare, din care cauză n-a trebuit să fie condamnată. Aşa este cazul regelui David, despre care ai amintit şi care, pe când fugea de urmărirea nedreaptă a lui Saţil, s-a folosit de cuvinte mincinoase către preotul Abimelec, nu cu gândul la vreun câştig şi nici din dorinţa de a face rău cuiva, ci numai pentru ca să scape de urmărirea nelegiuită a lui Saul. El niciodată n-a voit să-şi păteze mâinile cu sângele regelui duşman, care i-a fost de atâtea ori predat de Dumnezeu. De aceea spune: «Să mă ferească Dumnezeu să fac aceasta duşmanului meu, unsul Domnului, şi să-mi ridic mâna mea asupra lui, căci este unsul Domnului». 4. Nu putem tăgădui că aceste fapte pe care, precum citim în Vechiul Testament, le- au săvârşit unii bărbaţi cuvioşi, fie din voinţa lui Dumnezeu, fie preînchipuind unele taine duhovniceşti, fie pentru a-i scăpa de moarte pe unii, le-am săvârşit şi noi în măsura în care ne-a silit necesitatea. De asemenea fapte nu s-au ferit nici apostolii, când anumite împrejurări li le-au impus. Dar despre acestea voi vorbi maii târziu. Mai întâi mă voi ocupa de cele din Vechiul Testament, pentru ca în felul acesta să se înţeleagă mai uşor că bărbaţii drepţi şi cuvioşi, atât în Vechiul cât şi în Noul Testament, au fost întru totul de aceeaşi părere despre aceste treburi oarecum gospodăreşti. 5. Ce vom spune despre acea evlavioasă prefăcătorie a lui Husai în faţa lui Absalom pentru a-1 scăpa pe regele David ? Această faptă, primită şi pornită din simţământul de a înşela şi de a împresura şi lovind în interesul celui sfătuit, este totuşi aprobată de mărturia Scripturii dumnezeieşti, care spune: «Aşa a judecat Domnul să strice sfatul cel mai bun al lui Ahitofel, ca să aducă Domnul pieirea asupra lui Absalom». Căci nu putea fi socotită rea fapta care se săvârşea dintr-un gând şi dintr-o judecată evlavioasă, de partea dreptăţii, pusă la cale printr-o religioasă ascundere pentru salvarea omului a cărui evlavie şi victorie plăcea lui Dumnezeu. 6. Ce vom zice şi de fapta acelei femei care, primind pe cei trimişi de Huşai la regele David i-a ascuns în puţ şi întinzând peste gura puţului o pătură, s-a prefăcut că usucă orz? «Au trecut, a zis ea, după ce au băut puţină apă» şi cu acest şiretlic i- a scăpat din mâinile urmăritorilor. De aceea, răspundeţi-mi, vă rog, ce aţi fi făcut dacă, trăind după poruncile Evangheliei, vi s-ar fi prezentat o condiţie ase- mănătoare? Oare n-aţi fi socotit că e mai bine să-i ascundeţi tot printr-o minciună, zicând la fel: «Au trecut după ce au băut puţin apă», şi să îndepliniţi acea poruncă: «Scapă-i pe cei ce sunt duşi la moarte şi nu cruţa nimic să-i salvezi pe cei ce urmează să fie ucişi» decât, mărturisind adevărul, să daţi pe cei ascunşi în mâinile celor ce-i vor ucide? 7. Unde este acea poruncă a apostolului: «Nimeni să nu caute ale sale, ci fiecare pe ale aproapelui» şi: «Dragostea nu caută ale sale, ci pe ale aproapelui ?». Iar despre sine însuşi a spus: «Nu caut ce este folostitor mie, ci ce este multora, ca ei să fie mântuiţi». Dacă noi căutăm cele ce sunt ale noastre şi voim să reţinem cu încăpăţânare ceea ce ne este nouă de folos, chiar şi în situaţii de acest fel trebuie să spunem adevărul şi să devenim vinovaţi de moartea altuia. Iar dacă ne vom îndeplini porunca apostolică punând interesele altora mai presus de ale noastre, fără îndoială că atunci trebuie să ne supunem trebuinţei de a minţi. 8. Şi de aceea nu vom putea nici să stăpânim în întregime cele lăuntrice ale dragostei, nici să căutăm cele ce sunt ale altora după învăţătura apostolică, dacă nu vom socoti că e mai bine ca, slăbind puţin cele ce se cuvin cerinţelor şi desăvârşirii noastre, să ne coborâm cu dragoste plecată la interesele altora şi astfel să ne trecem slabi cu cei slabi pentru a-i câştiga pe cei slabi. XX. Învăţaţi prin aceste exemple, şi fericitul apostol Iacob, şi toţi principalii fruntaşi ai acelei Biserici de la început, au îndemnat pe apostolul Pavel să se coboare până la închipuiri prefăcute faţă de şubrezenia celor slabi şi l-au împins să se curăţească după prescripţiile legii, adică să-şi radă capul şi să facă făgăduinţa, socotind fără însemnătate acel neajuns care se năştea din prefăcătorie, ci având în vedere mai degrabă câştigurile care rezultau din proprovăduirea lui zilnică. 2. Căci nu fusese dobândit pentru apostolul Pavel un câştig atât de mare din această situaţie încurcată a lui, cât de mare a fost paguba pentru toate neamurile prin grabnica lui moarte. Aceasta s-ar fi întâmplat atunci, fără îndoială, întregii Biserici, dacă nu l-ar fi păstrat pentru predica evanghelică această folositoare şi sănătoasă prefăcătorie . Atunci se încuviinţează în mod necesar şi scuzabil păcatul minciunii,când ameninţă, cum am spus, un rău mai mare prin mărturisirea adevărului nu poate fi pe măsura acelor daune care se nasc de aici. 3. Această purtare mărturiseşte şi cu alte cuvinte că a avut-o pretutindeni şi întotdeauna fericitul Apostol. El zice: «Cu iudeii am fost ca un iudeu, ca să-i dobândesc pe iudei. Cu cei de sub lege, deşi eu nu sunt sub lege, ca să dobândesc pe cei de sub lege; cu cei care n-au legea m-am făcut ca unul fără de lege, deşi nu sunt fără legea lui Dumnezeu, ci având legea lui Hristos, ca să dobândesc pe cei care nu au legea. Cu cei slabi m-am făcut slab, ca pe cei slabi să-i dobândesc. Tuturor toate m-am făcut, ca în orice chip să-i mântuiesc pe toţi». Ce altceva arată decât că s-a coborât întotdeauna la slăbiciunea şi măsura celor pe care-i învăţa, că a slăbit ceva din asprimea desăvârşirii şi nu s-a menţinut în ceea ce părea că impune situaţia grea, ci a pus mai presus ceea ce cerea interesul celor slabi ? 4. Dar să arătăm semnele virtuţilor apostolice cercetându-le cu atenţie pe fiecare. Va întreba, poate cineva: cum se dovedeşte că fericitul apostol şi-a potrivit în toate persoana sa cu toţi ? Unde s-a făcut pentru iudei ca un iudeu ? Desigur, acolo unde, păzind în adâncul inimii acea cugetare pe care o exprimase către galateni prin cuvintele acestea: «Iată, eu, Pavel vă spun vouă că, dacă vă tăiaţi împrejur, Hris- tos nu vă va folosi la nimic», deşi în tăierea împrejur a lui Timotei a împrumutat oarecum chipul superstiţiei iudaice. 5. Şi iarăşi, unde s-a făcut pentru cei care erau sub lege ca şi cum şi el era sub lege? Negreşit, acolo unde Iacob şi toţi mai marii Bisericii, temându-se să nu năvălească asupra lui acea mulţime de iudei credincioşi şi mai ales de creştini iudaizanţi, care astfel primiseră credinţa lui Hristos, încât erau încă ţinuţi sub ritul ceremoniilor legii, au alergat să-l scape de primejdie cu sfatul şi cu stăruinţa zicând: «Vezi, frate, câte mii de iudei au crezut şi toţi sunt plini de râvna pentru lege. Şi ei au auzit despre tine că înveţi pe toţi iudeii, care trăiesc printre păgâni, să se lepede de Moise, spunându-le să nu-şi taie împrejur copiii». Şi ceva mai jos: «Fă, deci, ceea ce-ţi spunem. Noi avem patru bărbaţi, care au asupra lor o făgăduinţă; pe aceştia luându-i, curăţeşte-te împreună cu ei şi cheltuieşte pentru ei ca să-şi radă capul şi vor cunoaşte toţi că nimic nu este adevărat din cele ce au auzit despre tine, dar că tu însuţi umbli după lege şi o păzeşti». 6. Şi astfel pentru mântuirea celor ce erau sub lege călcând puţin acel înţeles aspru al cugetării prin care zisese: «Eu prin lege am murit faţă de lege, ca să trăiesc pentru Dumnezeu», este împins să-şi radă capul, să se curăţească după lege şi să dea făgăduinţe după datină în templul mozaic. Vei întreba şi unde s-a făcut el ca şi cum ar fi fost fără lege pentru mântuirea celor ce nu ştiau în nici un chip legea?Citeşte cum şi-a început predica în Atena, unde era puternică necredinţa neamurilor: «în trecere, am văzut idolii voştri şi un altar cu inscripţia: Dumne- zeului necunoscut». 7. Luând ca punct de plecare superstiţia lor, ca şi cum el ar fi fost fără lege, în legătură cu acel titlu păgân a introdus credinţa în Hristos, zicând: «Aşadar, eu vă anunţ vouă ceea ce voi adoraţi fără să cunoaşteţi». Şi după câteva cuvinte, ca şi cum ar fi fost cu totul necunoscător al legii dumnezeieşti, el a socotit că e mai bine să citeze versurile unui poet păgân decât cuvintele lui Moise, sau ale lui Hristos, zicând : «Precum au zis şi unii dintre poeţii voştri, că al Lui neam şi suntem». Şi după ce i-a înfruntat prin dovezi pe care ei nu le puteau respinge, astfel a adăugat, pornind de la cele false pentru a întări adevărul: «Fiind deci neamul lui Dumnezeu, nu trebuie să socotim că Dumnezeu este asemenea aurului, sau argintului, sau pietrei cioplite de meşteşugul şi de gândirea omului». 8. S-a făcut slab pentru cei slabi, când prin bunătate, nu prin poruncă, a îngăduit celor ce nu se puteau stăpâni, să se întoarcă la viaţa de mai înainte, sau când, hrănind pe corinteni cu lapte, nu cu altă mâncare, spune că a fost la ei în slăbiciune, în teamă şi în mult cutremur. S-a făcut tuturor frate, pentru ca să-i mântuiască pe toţi, când zice : «Cei ce mănâncă să nu dispreţuiască pe cel ce nu mănâncă şi cel ce nu mănâncă să nu-1 judece pe cel ce mănâncă» şi: «Cel ce-şi mărită fiica bine face, iar cel ce n-o mărită mai bine face» şi în alt loc : «Cine este slab şi eu să nu fiu slab? Cine se sminteşte şi eu să nu ard ?». 9. În acest chip a împlinit ceea ce-i învăţase pe corinteni, zicând: «Nu fiţi piatră de poticnire nici iudeilor, nici elinilor, nici Bisericii lui Hristos, precum şi eu plac tuturor în toate necăutând folosul meu, ci pe al celor mulţi, ca să se mântuiască». Ar fi fost de folos, fără îndoială, ca Timotei să nu se taie împrejur, să nu-şi radă capul, să nu primească curăţirea iudaică, să nu meargă cu picioarele goale, să nu facă făgăduinţe după lege. Dar a făcut toate acestea, fiindcă a căutat nu ceea ce este folositor pentru el, ci pentru mulţi. Deşi a făcut aceasta pentru contemplarea lui Dumnezeu, totuşi simularea n-a lipsit. 10. Căci cel ce devenise mort pentru lege prin legea lui Hristos, pentru ca să trăiască pentru Dumnezeu, şi cel ce încălcase fără plângere acea dragoste a legii în care trăise şi o socotea ca un gunoi ca să-l dobândească pe Hristos, n-a putut să dăruiască cu un simţământ adevărat al inimii cele ce erau ale legii. Nu este îngăduit să credem că acela care zisese: «Dacă zidesc iarăşi ceea ce am dărâmat, mă adeveresc pe mine însumi călcător de poruncă» a căzut în ceea ce el însuşi condamnase. N-are mai multă greutate fapta săvârşită decât intenţia cu care sesăvârşeşte ; dimpotrivă, se ştie că unora adevărul le-a adus pagubă iar minciuna le- a fost de folos. 11. Deci când regele Saul se plângea în faţa slujitorilor săi de fuga lui David şi zicea: «Oare tuturor vă va da fiul lui Iesei ţarini şi vii şi vă va pune pe toţi sutaşi, şi căpetenii peste mii? Căci v-aţi unit cu toţii contra mea şi nu este cine să-mi spună», ce altceva a dat la iveală decât adevărul, zicând: «Am văzut cum a venit fiul lui Iesei în Nob la preotul Abimelec, fiul lui Ahitov. Şi acela a întrebat pentru el pe Domnul şi i-a dat merinde, ba i-a dat şi sabia lui Goliat filisteanul»? Pentru acest adevăr a meritat să fie alungat de pe pământul celor vii şi despre el spune profetul: «Pentru aceasta Dumnezeu te va doborî până la sfârşit, te va smulge şi te va muta în locaşul tău pe tine şi rădăcina ta din pământul celor vii». 12. Aşadar, pentru că a spus adevărul a fost scos pentru totdeauna din acel pământ în care a fost aşezată cu tot neamul ei desfrânata Raav pentru minciună. La fel şi Samson, precum ne amintim, spre pieirea lui a destăinuit soţiei nelegiuite acel adevăr multă vreme ascuns printr-o minciună. Adevărul dat la iveală cu atâta nechibzuinţă i-a adus prăbuşirea, fiindcă a uitat să păstreze acea poruncă profetică: «Păzeşte-te cu lacăt la gură iată de cea care doarme la sânul tău». XXI. Dar să dăm şi unele exemple din trebuinţele noastre de neocolit şi aproape zilnice, de care într-atât nu ne putem feri, oricâtă grijă am avea, încât suntem siliţi să cădem în ele, cu voia sau fără voia noastră. Vă întreb ce este de făcut când hotărâţi să amânăm masa de seară pentru a doua zi, un frate venind pe seară ne întreabă dacă am cinat: oare trebuie să-i ascundem ajunarea, acoperindu-ne virtutea cumpătării, sau s-o dăm pe faţă prin mărturisirea adevărului ? 2. Dacă ne ascundem înfrânarea, ca să îndeplinim porunca Domnului, care zice: «Să nu te arăţi oamenilor că posteşti, ci Tatălui tău, care este în ascuns», şi, de asemenea: «Să nu ştie stânga ce face dreapta ta», în mod sigur minţim. Dacă ne arătam virtutea stăpânirii de sine, ne loveşte, pe bună dreptate, cugetarea evanghelică: «Amin zic vouă, că ei şi-au primit plata lor». 3. Ce face cineva dacă de la început, dându-şi cuvântul, a refuzat paharul de apă oferit de un frate, declarând că în nici un caz nu va primi ceea ce acela, bucuros de vizită, se roagă stăruitor să nu fie refuzat ? Oare e bine să-l refuze pe fratele care, îngenunchiat şi aşternut la pământ, nu crede altceva decât că îşi îndeplineşte datoria de a primi cu dragoste pe cineva şi pentru această dragoste se osteneşte, saudimpotrivă, să stăruie cu încăpăţânare în hotărârea sa şi în cuvântul pe care şi l-a dat faţă de sine la început? XXII. Ghermanus: În primul exemplu, precum credem, fără îndoială că e mai bine să ne ascundem înfrânarea decât s-o arătăm cui ne întreabă ceva şi în acest caz, mărturisim şi noi că minciuna este inevitabilă. Dar în al doilea exemplu nu ne sileşte nimic să minţim, mai întâi fiindcă putem refuza serviciul de gazdă al fratelui fără să ne simţim legaţi prin vreo făgăduinţă, şi apoi pentru că, o dată ce am refuzat, putem să ne păstrăm neschimbată hotărârea. XXIII. Iosif: Astfel de angajamente există, fără îndoială, în acele mănăstiri, în care s-au format, cum spuneţi, primele deprinderi ale renunţării voastre. Acolo conducătorii obişnuiesc să pună voinţa lor mai presus de pregătirea fraţilor şi ei îndeplinesc cu încăpăţânare ceea ce au hotărât. Dar aici, mai marii noştri, ale căror semne de credinţă le-au arătat mărturiile virtuţilor apostolice, şi care au săvârşit toate mai degrabă prin judecata şi puterea Duhului decât prin încăpăţânarea minţii reci, au fost de părere că dobândesc roade cu mult mai bogate cei ce au înţelegere pentru slăbiciunile altora, decât aceia care se îndârjesc în hotărârile lor, şi au admis că este o mai înaltă virtute să-ţi acoperi înfrânarea mai degrabă printr-o minciună necesară şi umilită, cum am spus, decât s-o faci cunoscută printr-o rostire trufaşă a adevărului. XXIV. Abatele Piamun a primit fără şovăială de la un frate un strugure şi vin, deşi de douăzeci şi cinci de ani nu se mai atinsese de acestea. El a socotit că este mai bine să guste din ele, contra obiceiului său, decât să dezvăluie tuturor virtutea înfrânării sale necunoscute. Iar dacă vrem să luăm în considerare şi ceea ce mi-amintesc că au făcut, fără să stea pe gânduri, bătrânii noştri, care de obicei dădeau sub numele altor persoane virtuţile minunate şi faptele lor, despre care era de trebuinţă să vorbească în cuvântări pentru educarea tinerilor, cum altfel putem judeca procedeul lor, decât ca pe o minciună evidentă ? 2. Şi, o, de am avea şi noi ceva vrednic, care să poate fi pus la îndemâna tinerilor pentru a le întări credinţa! Desigur, deloc nu ne-am teme să folosim şi noi închipuiri de acest fel. Este mai bine să minţim sub culoarea unor astfel de înfăţişări, decât pentru respectul acestui adevăr orb fie că învăluirii într-o nepotrivită tăcere ceea ce a putut edifica pe auditori, fie dacă le spunem în numele persoanei noastre, cum cere adevărul, să cădem în păcatul unei trufii vătămătoare. 3. În acest sens m-a îndrumat, în chip limpede, prin lecţiile sale învăţătorul neamurilor, care a socotit că e mai bine să arate ca venind de la altă persoană măreţia descoperirii sale, zicând: «Cunosc un om în Hristos care, fie în trup, fie în afară de trup, nu ştiu, Dumnezeu ştie, a fost răpit pină la al treilea cer. Şi ştiu că acest om a fost ridicat în Rai şi a auzit cuvinte de nespus, pe care nu se cuvine omului să le grăiască». XXV. Ne este peste putinţă să le arătăm toate chiar pe scurt. Cine ar fi în stare să numere pe toţi patriarhii şi pe nenumăraţii cuvioşi, dintre care unii pentru a-şi salva viaţa, alţii din dorinţa binecuvântării, unii pentru milostenie, alţii pentru păstrarea vreunei taine, unii din râvna pentru Dumnezeu, alţii pentru cercetarea adevărului, şi-au luat ca ocrotitor, ca să spun aşa, minciuna ? Dacă aceste cazuri nu pot fi înşirate toate, nu înseamnă să le trecem cu vederea pe toate. 2. Pe fericitul Iosif dragostea l-a împins să pună în mod mincinos o crimă pe seama fraţilor săi, zicând cu jurământ pentru salvarea regelui: «Sunteţi iscoade; aţi venit să aflaţi părţile slabe ale ţării». Şi mai jos: «Trimiteţi pe unul din fraţii voştri şi aduceţi pe fratele vostru aici. Iar voi rămâneţi aici sub pază până ce vor deveni limpezi cuvintele voastre, dacă spuneţi adevărul sau nu. Iar dacă nu, pe viaţa faraonului, sunteţi iscoade». Dacă nu i-ar fi înspăimântat cu această minciună milostivă, n-ar fi putut nici să-şi vadă tatăl şi fraţii, nici să-i hrănească în primejdiile atât de mari ale foametei, nici să cureţe în sfârşit conştiinţa fraţilor de păcatul de a-1 fi vândut pe el. 3. Aşadar n-a fost atât de rău că prin minciună a vârât teama în fraţi, cât a fost de sfânt şi de lăudabil că, printr-o primejdie închipuită, a împins pe duşmanii şi vânzătorii săi la căinţa cea mântuitoare. Sub urgia unei acuzaţii foarte grave, ei erau chinuiţi nu de ceea ce li se punea în seamă în chip mincinos, ci de conştiinţa crimei anterioare, zicând la rândul lor: «Pe drept pătimim acestea, pentru că am păcătuit împotriva fratelui nostru, pentru că am dispreţuit suferinţa lui sufletească, atunci când ne ruga şi nu l-am ascultat. De aceea ne-a venit suferinţa aceasta». Noi credem că această mărturisire a ispăşit nu numai păcatul săvârşit de ei cu atâta cruzime nelegiuită împotriva fratelui lor, dar şi crima lor atât de mare, printr-o mântuitoare umilinţă în faţa lui Dumnezeu. 4. Ce să zicem de Solomon, care de la prima sa judecată, n-a arătat decât printr-o minciună, darul înţelepciunii primit de la Dumnezeu? Ca să scoată cu mare greutate adevărul care era învelit în minciuna unei femei, chiar el a cerut ajutor minciunii plăsmuite cu mare iscusinţă, zicând: «Aduceţi-mi o sabie şi tăiaţi copilulviu în două părţi iar apoi daţi o parte uneia, iar o parte celeilalte». Cruzimea aceasta prefăcută, care pe mama cea adevărată a zguduit-o în toate măruntaiele, a fost lăudată în schimb de cea care nu era mama copilului. Abia atunci, după ce în chip meşteşugit a aflat adevărul, a dat acea hotărâre pe care toţi au socotit-o însuflată de Dumnezeu. «încredinţaţi, a zis el, copilul viu acesteia şi să nu fie ucis; aceasta este mama lui». 5. Şi din alte mărturii ale Scripturii învăţăm cu prisosinţă că nu putem şi nici nu trebuie să ducem la îndeplinire toate pe care le hotărâm, fie că suntem liniştiţi, fie că suntem tulburaţi sufleteşte. Precum citim, şi bărbaţii cuvioşi, şi îngerii, şi chiar Dumnezeu cel Atotputernic, şi-au schimbat adesea hotărârile luate. Fericitul David a hotărât cu jurământ zicând: «Aşa să facă Dumnezeu rău vrăjmaşilor lui David şi mai multe să facă, dacă voi lăsa până mâine un singur om din toţi cei ce ţin de Nabal». 6. Dar, îndată intervenind Abiguil, soţia acestuia, şi rugându-se pentru el, David a slăbit ameninţările şi a revenit asupra celor spuse, socotind că e mai bine să-l creadă cineva că-şi calcă hotărârile, decât să-şi păstreze credinţa faţă de jurământul său, printr-o faptă de cruzime. «Viu este Domnul, a zis el, dacă n-ai fi venit repede în calea mea, n-ar fi rămas până în zori Nabal». Precum suntem de părere că nu trebuie imitată acea uşurinţă a unui jurământ pripit, care a fost făcut sub starea unei tulburări sufleteşti, tot aşa credem că trebuie să fie pildă slăbirea şi îndreptarea unei hotărâri. 7. Vasul de bună alegere, scriind corintenilor, le făgăduieşte pe cuvânt că se va întoarce la ei, zicând: «Voi veni la voi când voi trece prin Macedonia, căci prin Macedonia trec. La voi mă voi opri, poate sau voi ierna, ca să mă petreceţi în călătoria ce voi face. Căci nu vreau să vă văd numai în treacăt, ci nădăjduiesc să rămân la voi câtăva vreme». Despre aceasta aminteşte şi în a doua epistolă astfel: «Cu această încredinţare voiam să vin întâi la voi, ca să aveţi har a doua oară şi să trec pe la voi în Macedonia şi din Macedonia să vin iarăşi la voi şi să fiu petrecut de voi în Iudeea». Afară, facându-şi un alt plan, mai bun, mărturiseşte foarte limpede că nu va îndeplini ceea ce făgăduise. «Voind aceasta, zice el, m-am purtat oare cu uşurinţă ? Sau cele ce le hotărăsc, le hotărăsc trupeşte, ca la mine da, da să fie şi nu, nu ?». 8. în sfârşit, le declară cu jurământ de ce a socotit că e mai bine să treacă peste cuvântul dat, decât să aducă o grea tristeţe discipolilor prin venirea sa: «Eu chem pe Dumnezeu mărturie asupra sufletului meu, că din cruţare pentru voi n-am venit încă la Corint. Şi am judecat în mine aceasta, ca să nu vin iarăşi la voi cuîntristare». Când îngerii au refuzat să intre în casa lui Lot din Sodoma, zicând către el: «Nu vom intra, ci vom poposi în piaţă», la rugăminţile lui stăruitoare sunt înduplecaţi şi-şi schimbă cuvântul dat, precum adaugă Scriptura: «Şi a stăruit Lot şi au poposit peste noapte la el». 9. Dacă ei ştiau că vor poposi la el, au refuzat printr-o scuză făţarnică invitaţia; iar dacă se scuzau cu adevărat, este foarte limpede că şi-au schimbat hotărârea. Credem că Sfântul Duh ne-a dat în cărţile sfinte aceste exemple pentru a ne învăţa să nu rămânem cu încăpăţânare în hotărârile noastre, ci să le supunem propriei noastre judecăţi, păstrând-o pe aceasta liberă de lanţul oricărei legi, pentru ca să fie gata de a răspunde la orice chemare şi să nu refuze, sau să amâne de a trece fără întârziere la ceea ce dreapta ei chibzuială va găsi trebuitor. 10. Şi ca să ne ridicăm la exemple mai înalte, pe regele Ezechia, care zăcea bolnav în pat, profetul l-a întâmpinat în numele lui Dumnezeu, zicând: «Aşa grăieşte Domnul: Fă testament pentru casa ta, căci nu te vei însănătoşi, ci vei muri! Atunci s-a întors Ezechia cu faţa la perete şi s-a rugat Domnului, zicând: O, Doamne, adu- ţi aminte că am umblat înaintea feţei Tale cu credinţă şi cu inimă dreaptă şi am făcut cele plăcute în ochii Tăi. Şi a plâns Ezechia tare». După aceasta iarăşi zice către acelaşi profet: «întoarce-te şi spune-i lui Ezechia regelui lui Iuda aşa: Acestea zice Domnul Dumnezeul lui David, strămoşul tău: Am auzit rugăciunea ta şi am văzut lacrimile tale; iată, voi adăuga peste zilele tale încă cincisprezece ani şi din mâna regelui Asiriei te voi zbăvi pe tine şi cetatea aceasta o voi apăra pentru Mine şi pentru David, robul Meu». 11. Ce este mai limpede decât această mărturie, din care înţelegem că Domnul, cu mila şi dragostea Sa, a socotit că e mai bine să treacă peste ceea ce spusese şi, schimbând termenul morţii, să-i prelungească viaţa cu cincisprezece ani celui ce se roagă, decât să se arate neînduplecat în hotărârile sale! La fel socotinţă divină zice către niniviteni: «încă trei zile şi Ninive va fi dărâmată». Dar în curând căinţa şi postul lor au înmuiat hotărârea atât de ameninţătoare şi de categorică, întorcând-o spre milă şi iertare. Dacă afirmă cineva că Domnul, prevăzând întoarcerea lor, i-a ameninţat cu distrugerea cetăţii pentru a-i aduce la pocăinţă, urmează că acei care sunt la conducerea fraţilor, fără să se facă vinovaţi de minciună, pe cei ce au nevoie de îndreptare îi ameninţă uneori cu pedepse mai mari decât ar trebui să le dea. 12. Iar dacă, dimpotrivă, afirmă că Dumnezeu a revenit asupra acelei hotărâri aspre având în vedere căinţa lor, potrivit celor spuse de Iezechiel: «Când voi zice păcătosului: Vei muri, dar el se va întoarce de la păcatele sale şi va face judecată şi dreptate, atunci el va fi viu şi nu va muri», de asemenea, învăţăm din acestea că nutrebuie să ne îndârjim în hotărârile noastre, ci să îndulcim prin milostivire şi blândeţe ameninţarea pronunţată din necesitate. 13. Pentru ca să nu se creadă că Domnul i-a ocrotit astfel numai pe niniviteni, El arată prin Ieremia că va săvârşi aceasta întotdeauna pentru toţi, când va fi nevoie, şi promiţând că-şi va schimba fără întârziere hotărârile potrivit cu meritele noastre, El zice: «Dacă voi zice cândva despre un popor sau despre un rege, că-1 voi dezrădăcina, îl voi sfărâma şi-l voi pierde şi dacă poporul acela, despre care am zis Eu acestea, se va întoarce de la faptele lui cele rele, atunci voi îndepărta răul ce gândeam să-i fac. Şi dacă voi zice despre un popor sau despre un rege că-l voi întoarce şi-l voi întări, şi dacă acela va face rele înaintea ochilor Mei şi nu va asculta de glasul Meu, atunci voi schimba binele cu care voiam să-l fericesc». Şi Iezechiel spune de asemenea: «Să nu laşi nici un cuvânt. Poate vor asculta şi se vor întoarce de la calea cea rea şi atunci îmi va părea rău de nenorocirea pe care aveam de gând să le-o fac din cauza faptelor lor rele». 14. Aceste mărturii declară că nu trebuie să ne ţinem cu încăpăţânare în făgăduinţele noastre, ci să le rânduim cu judecată şi chibzuinţă, alegându-le mereu pe cele bune şi trecând fără şovăială la aceea pe care o socotim mai folositoare. Judecata lui Dumnezeu, cea mai presus de orice preţ, ne mai învaţă că deşi El ştie dinainte sfârşitul ficăruia chiar înainte de a se naşte, astfel orânduieşte toate după ordinea şi judecata comună, şi oarecum după sentimentele omeneşti, încât nu după puterea şi nici după gândul Său de nespus, a toate cunoscător de la început, ci după faptele prezente ale oamenilor judecând toate, pe fiecare îl respinge sau îl atrage, îl umple zilnic de harul Său sau îl îndepărtează de la El. 15. La fel stau lucrurile şi cu alegerea lui Saul. Deşi preştiinţa lui Dumnezeu nu putea să nu cunoască sfârşitul urât al acestuia, din toate miile Israelului pe el l-a ales şi l-a uns ca rege, răsplătindu-i meritele vieţii de până aici şi neţinând seamă de păcatul din viitor al acestuia. Astfel încât, după ce acesta s-a făcut vinovat, Dumnezeu, ca şi cum s-ar căi de alegerea făcută, se plânge cu glas şi tânguiri oarecum omeneşti, zicând: «Mă căiesc că l-am hotărât pe Saul rege; fiindcă M-a părăsit şi poruncile Mele nu le-a îndeplinit». Şi de asemenea: «Totuşi Samuel îl plângea pe Saul pentru că Domnul se căia că l-a ales pe Saul rege peste Israel». 16. Domnul spune şi prin profetul Iezechiel că fapta pe care a săvârşit-o o va face, prin judecată zilnică, cu toţi oamenii, zicând: «Când voi zice dreptului că va fi viu, iar el se va încrede în dreptatea sa şi va face nedreptate, atunci nu se va mai pomeni toată dreptatea lui, ci el va muri pentru tot răul pe care l-a făcut. Şi când voi zice păcătosului: «Vei muri», dar el se va întoarce de la păcatele sale şi va facejudecată şi dreptate, dacă acest păcătos va înapoia zălogul, va despăgubi, pentru cele răpite, va umbla după legile vieţii, nefăcând nimic rău, atunci el va fi viu şi nu va muri. Nici unul din păcatele sale, pe care le-a făcut, nu i se vor pomeni». 17. Apoi, când Domnul şi-a întors faţa milostivirii Sale de la acel popor care, deşi fusese ales din toate neamurile, a devenit după acea călcător al poruncilor, legiuitorul intervine pentru el strigând: «O, Doamne, poporul acesta a săvârşit mare păcat, făcându-şi Dumnezeu de aur. Rogu-mă acum, de vrei să le ierţi păcatul acesta, iartă-i; iar de nu, şterge-mă şi pe mine din cartea Ta, în care m-ai scris. Zis- a acestuia, Domnul: Pe acela care a greşit înaintea Mea îl voi şterge din cartea Mea». Şi David, pe când cu duh profetic se plângea împotriva lui Iuda şi a prigonitorilor lui Hristos, a zis: «Să se şteargă ei din cartea celor drepţi». Şi fiindcă nu meritau să ajungă la pocăinţa cea mântuitoare fiind vinovaţi de o nelegiuire atât de mare, a adăugat: «Ei să nu fie înscrişi împreună cu cei drepţi». 18. Este limpede că şi cu Iuda s-a îndeplinit puterea blestemului profetic. Căci pentru a-şi ispăşi crima de trădare «Şi-a pus capăt zilelor spânzurându-se», ca nu cumva, după ce i s-a şters numele din cartea celor drepţi, întorcându-se la pocăinţă să merite a fi înscris iarăşi cu cei drepţi în cer. Trebuie să fim siguri că şi numele lui Iuda, în acel timpul care a fost ales de Hristos pentru treapta apostolatului, se găsea înscris în cartea celor vii şi el a auzit împreună cu ceilalţi cuvintele: «Nu vă bucuraţi că vi se supun duhurile, bucuraţi-vă că numele voastre sunt scrise în ceruri». 19. Dar fiindcă, doborât de boala arghirofiliei, din cer, unde fusese înscris, a fost aruncat la cele pământeşti, pe bună dreptate despre el şi despre cei asemenea lui se spune prin profet: «Doamne, toţi cei ce te părăsesc vor fi striviţi şi cei ce se retrag de la Tine vor fi scrişi pe pământ, fiindcă au părăsit pe Domnul, izvorul apelor celor vii». Şi în alt loc: «Ei nu vor fi în sfatul poporului Meu şi nu vor fi înscrişi în cartea casei lui Israel, şi nu vor intra pe pământul lui Israel». XXVI. Nu trebuie trecut sub tăcere nici folosul acelei învăţături, care ne cere ca şi atunci când, din una sau din altă patimă, ne-am legat printr-un jurământ să îndeplinim, ceea ce nu trebuie să se întâmple nici unui monah, totuşi trebuie să cântărim cu toată judecata minţii cele două situaţii, adică să comparăm între ele ceea ce am hotărât cu ceea ce urmează să facem, şi să trecem fără întârziere la ceea ce cu toată chibzuinţă am judecat că este mai bine de făcut. Căci este mai bine să trecem peste cuvântul dat, decât să producem vătămare unei lucrări care este dreaptă şi plină de evlavie. De altfel, din câte ne amintim, niciodată părinţii cei încercaţi şi cu bunăjudecată n-au fost îndârjiţi şi fără revenire asupra hotărârilor de acest fel, ci dimpotrivă, ca ceara la căldură înmuindu-se, când a intervenit o judecată, sau un sfat mai sănătos, au trecut fără şovăială la ceea ce era mai chibzuit. Am arătat că întotdeauna cei care ţin cu încăpăţânare la hotărârile lor sunt fără judecată şi fără dreaptă chibzuinţă. XXVII. Ghermanus: Dacă urmăm învăţătura pe care ai arătat-o destul de limpede şi de pilduitor, înseamnă că un monah nu trebuie să facă nici un legământ, ca să n- ajungă după aceea un laş sau un încăpăţânat. Dar unde vom pune acele cuvinte ale Psalmistului: «Am jurat, am hotărât să păzesc judecăţile dreptăţii Tale»? Ce este altceva a jura şi a hotărî, dacă nu a păzi fără schimbare hotărârile? XXVIII. Iosif: Noi vorbim aici nu despre primele cerinţe, fără îndeplinirea cărora nu este cu putinţă mântuirea noastră, ci despre acestea pe care le putem înfăptui mai mult sau mai puţin fără primejdie, cum sunt: ne-respectarea fără întrerupere a postului, stăpânirea continuă de la vin şi ulei, faptul de a nu părăsi niciodată chilia, cititul şi meditaţia fără răgaz. Acestea pot fi practicate după plăcere, sau întrerupte după trebuinţă, fără vreo pagubă pentru slujirea şi idealurile noastre de viaţă. 2. Dar, hotărârile privitoare la observarea acelor principale porunci trebuiesc respectate cu stricteţe, şi pentru ele nici moartea nu trebuie ocolită, dacă este nevoie. Despre ele trebuie să spunem întotdeauna: «Am jurat şi am hotărât». Aşa trebuie să se întâmple cu păzirea dragostei de oameni, pentru care toate sunt de dispreţuit, ca să nu se păteze binele şi desăvârşirea acesteia. La fel trebuie să îndeplinim fără schimbare jurământul pentru păzirea înfrânării, a credinţei, a cumpătării şi dreptăţii, care toate trebuiesc păstrate cu necurmată strădanie şi pentru a căror neîndeplinire, cât de mică, merităm osânda. 3. Dar cu acele îndeletniciri trupeşti, despre care se spune că sunt de puţină folosinţă, trebuie să ne purtăm precum am spus, adică dacă apare vreun prilej sigur, care ne îndeamnă să le întrerupem, să nu ne menţină asupra acelora nici un legământ, ci lăsându-le la o parte, să trecem cu toată voia la cele mai de folos. Nu este nici o primejdie dacă pentru un timp renunţăm la acele obiceiuri legate de ceile ale trupului. Dar este primejdie de moarte să ne abatem cât de puţin de la cele arătate mai înainte. XXIX.La fel trebuie să aveţi grijă ca, dacă v-a scăpat din gură vreo vorbă pe care o vreţi ascunsă, să nu-1 sfătuiţi pe cel care v-a auzit să n-o spună mai departe. Mai degrabă va rămâne secretă dacă se trece peste ea în chip simplu şi cu nepăsare, fiindcă nici unul dintre fraţi nu se va gândi să răspândească acea vorbă, socotind-o spusă ca ceva neînsemnat în cursul convorbirii, dacă nu s-a atras atenţia asupra ei să fie ţinută ca o taină . Iar dacă dai şi jurământ de încredere în această privinţă, să fii sigur că totul va fi aflat foarte repede. Căci puterea diavolului se va ridica şi mai furioasă să te întristeze şi să te trădeze împingând la călcarea jurământului. XXX. De aceea monahul nu trebuie să ia hotărâri definitive asupra celor ce privesc trebuinţele trupului, ca să nu fie silit să le calce repede, aţâtând şi mai mult pe vrăjmaş să-l atace în cele pe care le săvârşeşte ca şi cum i-ar fi poruncite de lege. Cel aşezat sub harul libertăţii, dându-şi lege sieşi, se leagă singur în lanţurile unei robii primejdioase; astfel încât ceea ce ar fi putut face în chip îngăduit şi chiar lăudabil cu lucrarea harurilor, dacă trebuinţa l-a împins cumva, acel lucru îl va săvârşi ca un păcat. Căci «unde nu este lege, nu este nici călcare de lege». 2. Întăriţi cu aceste învăţături şi îndrumări ale prea fericitului Iosif. care ne-a venit parcă de la .Dumnezeu, ne-am hotărât să rămânem în Egipt. Dar deşi de aici încolo nu ne-am mai gândit prea mult la legământul nostru de mănăstire, totuşi l-am îndeplinit după o trecere de şapte ani. Astfel am alergat la mănăstirea noastră ducând cu noi încrederea că vom dobândi îngăduinţa de a ne întoarce în pustiu şi, mai întâi ne-am achitat de datoria de a aduce cinstire mai marilor noştri. Apoi am recăpătat dragostea de altă dată în sufletele celor pe care, din grijă faţă de noi, desele noastre scrisori, oricât de frumoase, tot nu-i liniştiseră. Şi, în sfârşit, smulgându-ne cu totul ghimpele făgăduinţei noastre, conduşi cu bucurie chiar ,de ei, am plecat din nou către singurătăţile îndepărtate ale pustiului scitic. 3. Nevrednicia mea, cuvioşi fraţi, v-a prezentat, aşa cum a putut, ştiinţa şi învăţătura părinţilor vestiţi. Chiar dacă graiul meu neîngrijit mai mult a înceţoşat decât a luminat ideile, eu vă rog să nu lipsiţi de laudă cuvenită pe însemnaţii bărbaţi, şi să vă arătaţi nemulţumirea numai faţă de scrisul meu. Judecând în toată liniştea sufletească, am socotit că e mai bine să dau la iveală chiar prin cuvinte simple, măreţia cugetării lor, decât s-o trec sub tăcere. Pentru cititor, dacă are în vedere înălţimea înţelesurilor, stângăcia rostirii mele nu este o piedică în sporul lui de cunoaştere, iar pentru mine este mai mare grijă de a aduce folos, decât de a primi laudă. Vă rog, aşadar, pe toţi cei cărora le vor veni în mâini aceste osteneli ale mele să ştie că tot ce le va plăcea aparţine cuvioşilor părinţi, iar ceea ce nu-i va mulţumi îmi aparţine mie. Partea a III-a - Convorbiririle XVIII – XXIV Prefaţa Sfântului Casian la partea a treia a «Convorbirilor duhovniceşti» Este închinată lui Iovinian, Minerviu, Leonţiu şi Teodor. Cel dintâi a pus temeiul vechilor virtuţi a învăţăturii mânăstirilor din provinciile galice şi disciplinei călugăreşti, iar ceilalţi trei doresc cu ardoare sublimităţile eremitismului. Aceste din urmă şapte «Convorbiri» vor servi şi unora şi altora. Dar aceştia din urmă vor avea un avantaj imens, căci ei sunt deja pregătiţi prin practica eremitică a Părinţilor pustiei «să îmbrăţişeze mai uşor preceptele şi învăţăturile lor». Aici Sfântul Casian exprimă convingerea că modul exprimării acestor Convorbiri e atât de aproape de realitate, încât citirea lor va manifesta chiar introducerea în chiliile anahoreţilor, a celor citaţi şi deci va urma o totală înviorare a lor: «Dar ce spun?» - strigă el la sfârşit. «Ei vor primi pe înşişi autorii Convorbirilor... în chiliile lor cu aceste volume, ca să se bucure oarecum de folosirea lor în fiecare zi, să le pună întrebări şi să asculte răspunsurile lor». Aşa vor fi apăraţi de propriile lor gânduri în această viaţă deplină, foarte aspră, în care evident nu lipsesc exemplele. Dar ei se vor lăsa conduşi astfel numai de învăţăturile celor formaţi de o veche tradiţie şi de zelul unei îndelungate experienţe. După această prefaţă plină de viaţă, care e urmarea celor două părţi ale Con- vorbirilor precedente, urmează această a treia parte, care este adresată deci şi pustnicilor din pustiile Egiptului. Cea dintâi Convorbire cuprinde o critică-aspră a unei mici părţi a acestora. Ea este întitulată Convorbirea duhovnicească a XVIII-a cu stareţul Piamun, «despre cele trei feluri de monahi». Îmbarcaţi la Dioclos, cei doi pustnici, Casian şi Ghermanus, au debarcat de pe Nil spre Sud, la vestitul stareţ Piamun, conducătorul şi presbi-terul tuturor pustnicilor din regiune, «ca o cetate evanghelică pe vârful muntelui înalt», ca să-i iniţieze la viaţa singuratică. După ce aminteşte cele trei feluri de monahi: călugări, anahoreţi şi sarabaiţi (care trebuiesc ocoliţi), se aminteşte originea apostolică a monahismului, care cu timpul s-a desprins de mireni, în formă chinovitică şi anahoretică, cu rânduielile şi fruntaşii ei. În unele provincii s-a dezvoltat monahismul fals al sarabaiţilor şi al celei de a patra categorii, care nu primeşte jugul smereniei şi îndatoririle desă-vârşirii, izolându-se în chilii şi în păcatele singurătăţii. După descrierea refuzului de a se smeri al unui tânăr îndrumat de Sfântul Serapion, Sfântul Piamun învaţă pe cei prezenţi că smerenia este temeiul răbdării, liniştii şi tuturor încercărilor, la care e supus monahul. Urmează exemplul văduvei credincioase din Alexandria şi al Sfântului Pafnutie, grav primejduit de invidie şi gelozie. Cu aceasta, Sfântul Piamun le-a dat Sfinţilor Casian şi Ghermanus primele învăţături asupra vieţii în sihăstrie. Convorbirea a XIX-a cu Părintele Ioan, «despre ţelurile chinovitului şi ale pustnicului», începe cu un aparent incident al Părintelui Paul cu un frate, care întârziase cu masa. Nu lipsit de smerenie, ci din dragoste de adevăr şi pentru îndemnul Sfinţilor Casian şi Ghermanus, Sfântul Ioan, care părăsise pustia, întorcându-se la mânăstire, le-a descris stările lui în extaz dumnezeiesc, nemâncând cu săptămânile, desăvârşindu-se în virtuţi. Limitarea spaţiului şi timpului de cele materiale în pustie - pe care le-a descris cu amănuntul - l-a obligat să se întoarcă la chinovie, unde toate s-au simplificat în vederea scopului urmărit de chinobit: «Este acela de a-şi ucide, sau răstigni dorinţele sale..., de a nu cugeta nimic despre ziua de mâine... Iar desăvârşirea pustnicului este să aibă mintea desprinsă de toate cele pământeşti şi pe măsura posibilităţilor omeneşti, s-o unească cu Hristos». Anahoreţii contemporani Moise, Pafnutie şi cei doi Macarie au ajuns la această desăvârşire, a adăugat Părintele Ioan, greşeala pustnicilor este de a se retrage în pustie neformaţi îndeajuns din punct de vedere duhovnicesc. Păcatele n-au dispărut; neliniştea şi enervarea, mânia şi tristeţea, nu i-au părăsit; focul desfrânării nu s-a stins, lanţurile zgârceniei şi arghirofiliei, ca şi boala trufiei îi ţin legaţi. Aceste păcate aşteaptă prilejul de a se manifesta şi Acela, căruia nu-i este ascunsă nici o taină le va vindeca, la rugăciunile lor. Pentru aceasta, anahoretul care a pă- răsit mânăstirea nedesăvârşit trebuie să dispreţuiască orice pagube materiale şi morale, insulte şi pedepse, nimic nefiind mai dăunător decât mânia şi mai preţios decât liniştea sufletească. Iar tratamentul neprihanei este înlăturarea oricărei pofte şi eliminarea amintirii ei, «căci cel călit în oţelul purităţii stăpâneşte cu mintea această virtute a înfrânării neîntinate». Convorbirea a XX-a cu Părintele Pinutius, «despre scopul pocăinţei şi despre semnele iertării» începe cu lauda smereniei Părintelui Pimufius, care, părându-i-se că e prea ridicat în slavă în provincia mânăstirii Panephysis din Egipt a fugit din ea de două ori ca să se umilească, dar a fost recunoscut şi adus înapoi. Învăţătura lui despre culmea adevăratei renunţări a părut Sfinţilor Casian şi Ghermanus foartegrea de realizat şi i-au cerut lămuriri despre felul în care se poate totuşi nădăjdui spre desăvârşire. Pocăinţa, a spus el, cere nu numai să nu mai săvârşim păcatele penitru care ne-am pocăit, dar nici să nu ne mai amintim de ele, adică să nu mai fim ispitiţi de atracţiile lor, ale patimilor şi dorinţelor vinovate. Aceasta este cu putinţă prin îndepărtarea totală a păcatelor şi patimilor din trecut. După Botez ne sunt deschise nenumărate căi de mântuire prin pocăinţă, ca: martiriul, dragostea, milostenia, vărsarea de lacrimi, mărturisirea păcatelor, schimbarea purtării, rugăciunea cuvioşilor pentru noi, mila, credinţa, bunătatea şi iertarea noastră. Inima împietrită să nu ne îndepărteze de izvorul iertării, postul şi subjugarea totală sunt răsplătite cu harul iertării. Sabia iertării curăţă tot ce trupesc şi pământesc în noi, înlocuind lacrimile tristeţii cu cele ale bucuriei veşnice. Nu amintirea păcatelor, care atrage spre rău, ci dorinţa de virtute şi de Împărăţia Cerurilor ajută la adevărata căinţă. Pentru a fi iertat fiecare păcat, trebuie să se înlăture şi ceea ce l-a mijlocit, eliminând din inimă şi gândurile cu care s-a săvârşit. Păcatele principale se sting printr-o trăire normală şi aşa se sfârşeşte pocăinţa pentru ele. Dar mai sunt păcate mici la care suntem împinşi, cu sau fără voia noastră cu şi fără ştiinţa noastră; de aceea, cei ce doresc desăvârşirea să-şi însuşească acele virtuţi, prin care se dobândesc semnele iertării păcatelor. După aceasta a urmat Convorbirea duhovnicească a XXI-a, întâia a Sfântului Theonas - «despre îngăduinţeie din zilele Cincizecimii». Părintele Theonas venise la Părintele Ioan cu daruri, după rânduiala din Vechiul Testament, consemnată la începutul acestei Convorbiri. El se despărţise prin îngăduinţă reciprocă de soţia lui şi era lăudat de obşte pentru minunile şi profunzimea ştiinţei lui duhovniceşti. Sfântul Casian nu era împotriva căsătoriei, iar despărţirea Sfântului Theonas o înfăţişează în cadrul aprobator al Evangheliei. Acesta lămureşte mai întâi mai multe probleme liturgice-duhovniceşti. După ce aminteşte că faptele sunt bune, rele şi mijlocii, categoriseşte postul ca mijlociu, prin el străduindu-ne să ajungem la virtuţi ca dragostea semenilor, deci la alte bunuri principale. Ba încă, ţinut nepotrivit ori exagerat, poate fi dăunător. De pildă nu postim şi nu îngenunchem în timpul Cincizecimii, când Domnul a fost între ucenici şi aceştia au aşteptat după înălţare, coborârea Duhului Sfânt. După ce indică mai multe reguli duhovniceşti ale postului, Sfântul Theonas explică durata contradictorie cu numele a Păresimilor şi explicarea regulii ei materiale şi duhovniceşti prin canoane. Multe dintre aceste rânduieli, care pornesc de la Legea veche, sunt depăşite de rânduiala pustnicească, care primeşte desăvârşirea harică a Evangheliei, căci «unde este Duhul Domnului, acolo este libertatea», a zis Domnul.Urmează Convorbirea a doua cu Părintele Theonas - «despre amăgirile de noapte»(a XXII-a). Sfântul Theonas învaţă pe ascultători că întinăciunea din timpul somnului se datoreşte acestor trei cauze: lăcomiei la mâncare, lipsei de veghere şi înşelăciunii duhului rău, care are ca urmare oprirea de la Sfânta Împărtăşanie. (Un tânăr, amăgit de diavolul, s-a putut, totuşi, împărtăşi). Curăţia neprihănirii rămâne temeiul rezistenţei împotriva păcatelor, mai ales păstrându-se fecioria. Sfânt, învaţă Sfântul Theonas, este cel închinat slujirii dumnezeieşti, ca oamenii, locurile şi vasele sfinte. Dar nepătat de păcat este numai Fiul lui Dumnezeu. De aceea nimeni nu se împărtăşeşte pentru meritele sale. Noi nu am primit asemănarea trupului păcatului, ci realitatea lui, pe când Mântuitorul a primit numai asemănarea trupului păcatului. Şi drepţii şi sfinţii pot cădea în greşeală. Sunt şapte feluri de cădere în care chiar dacă alunecă cel înţelept, tras în jos de poruncile firii, nu încetează de a fi drept, dacă crede că numai cu harul Domnului va putea fi eliberat din lanţurile păcatului. De pildă, chiar Sfântul Petru a păcătuit greu, lepădându-se de Domnul. De aceea trebuie să strigăm împreună cu Sfântul Pavel: «Om nenorocit ce sunt! Cine mă va libera de trupul morţii acesteia...!». El apelează apoi la bunătatea dumnezeiască cerând ajutorul Celui Atotputernic şi Atotbun, căruia îi mulţumeşte prin Iisus Hristos (Rom. 7, 24). Sfântul Ghermanus crede că Sfântul Apostol Pavel vorbeşte în numele păcătoşilor, ei fiind, şi nu el, robi păcatului... Convorbirea duhovnicească a XXIII-a cu Părintele Theonas (a treia a sa) - despre nepăcătuire» - începe cu demonstraţia de ce cuvintele din Rom. 7,24 îl privesc şi pe Sfântul Apostol Pavel şi nu exclusiv pe alţi păcătoşi. Este adevărat că ceilalţi n- ar spune că nu voiesc răul pe care-1 săvârşesc, ca Apostolul neamurilor. Totuşi este un bine de care se vaită că nu l-a săvârşit nici el, deşi l-a voit. Care este acest bine ? Această întrebare şi-a pus-o Marta, în comparaţie cu Maria, care şi-a ales partea cea bună, înălţându-se până la contemplaţie, pe când Marta s-a oprit la slujirea Domnului. Sfântul Pavel, de asemenea, îl contempla din timp în timp, dar în fond desăvârşit avea s-o facă numai în viaţa viitoare. De aceea dorea să se despartă de trupul trecător, căci nimeni nu săvârşeşte numai ce e bun, chiar în singurătatea pustietăţii şi în tensiunea rugăciunii. Cei ce se cred fără păcat nu-şi văd robia sufletului şi mişcarea gândurilor necurate, care-i depărtează de contemplare - singura mîntuitoare. Nu ţinem seama însă decât de păcatele de moarte, uitând de Dumne- zeu şi gândind numai la cele vremelnice, iar cei ce sunt în liniştea contemplării dumnezeieşti, partea cea mai de preţ a bucuriei şi fericirii lor, socotesc un marepăcat tulburarea acestei păci. Monahii se bucură de «legea Domnului după omul lăuntric», care încearcă să se unească cu Dumnezeu mai presus de cele văzute. Dar constată că «există altă lege în mădularele lor», adică sădită în firea omenească, de la cădere. Astfel, în trupul nostru nu mai sălăşluieşte binele, lipsindu-i veşnica şi neîntrerupta linişte a contemplaţiei şi curăţiei. Lucrarea harică a lui Hristos ne liberează însă de această lege a păcatului şi a morţii. Ea ne liberează printr-o zilnică umilinţă a pocăinţei şi prin durerea osândei. Sfântul Pavel recunoaşte că slujeşte cu mintea lui Dumnezeu, dar cu trupul slujeşte legii păcatului; de aceea apelează necontenit la harul Mântuitorului. Chiar în timpul rugăciunii, spune Sfântul Theonas, păcatul nu poate fi evitat. Cei care şi-au răstignit trupul împreună cu păcatele şi poftele ne pot învăţa că nu este cu putinţă firii omeneşti să rămână fără de păcat. De aceea nu trebuie să refuzăm Împărtăşania fiindcă ne ştim păcătoşi; cei care împiedică pe alţii la împărtăşanie - ei socotindu-se nepătaţi - sunt stăpâniţi, în realitate, de trufie. A XXIV-a Convorbire - «despre mortificare» - a Părintelui Avraam. Sfântul Caisian constată că numărul Convorbirilor este acelaşi cu al celor douăzeci şi patru de bătrâni din Apocalipsă. El mărturiseşte, apoi, dorul de acasă şi regretul că nu pot lucra acolo în misiune dumnezeiască. Părintele Avraam socoteşte, însă, că trebuie renunţat la toate cele în afară de Mântuitorul şi de pustiu căci locurile care-1 incintă îl scot pe monah mereu din chilia lui ca şi cele neproductive, de nevoie, de altfel. În ce priveşte vecinătatea rudelor, amintită de Sfântul Ghermanus, Părintele Avraam crede că cei statornici şi virtuoşi nu suferă de ea. Ajutoarele din afară ne fac să nu mai lucrăm. Credinţa că întoarcerea în patrie ar aduce convertirea multora poate fi contrazisă de realităţi experimentale, mai ales pentru cei nesiguri nici de mântuirea lor. După ce aminteşte că virtuţile sunt raţionale, voliţionale şi sentimentale, arată că infectarea celei dintâi duce la înfumurare şi glorie deşartă, care trebuiesc combătute prin discernământ şi umilinţă. Unii monahi se feresc de vizitele fraţilor care, de obicei, sunt ziditoare şi odihnitoare. Cuvintele Domnului despre jugul şi povara Lui nu se potrivesc cu ameninţările profetice şi cu prigoanele amintite de El; dar aceia în care trăieşte Hristos nu se mai înspăimântă de nimic şi experimentează puterea, care se desăvârşeşte în slăbiciune. Liniştea şi lipsa de griji a monahilor în sărăcia lor arată de ce jugul lui Hristos este plăcut şi sarcina Lui este uşoară. Răsplata pentru renunţarea la cele ale lumii este amplificată şi de legătura dintre fraţii care s-au lepădat de lume şi astfel se simt stăpânii celorspirituale, după ce au renunţat la cele materiale. Compararea tulburării mâniei şi furiei cu pacea răbdării şi a plăcerii trecătoare a păcatului, cu fericirea veşnică a virtuţilor, accentuează de asemenea bucuriile renunţării. În sfârşit, darurile duhovniceşti înalţă pe cei care le posedă mai presus de cele materiale ale mirenilor. Cu aceste dezvăluiri şi altele rămase tainice, Părintele Avraam a arătat că multe din părerile ascultătorilor sunt curate amăgiri, la temelia lor stând curse diavoleşti. Iar focul pe care Domnul îl trimite pe pământ va întări autoritatea acestor Convorbiri, care prin exemplele pe care le oferă sunt confirmate de învăţăturile bătrânilor Părinţi de altă dată cu renume. Prefaţă Cu ajutorul harului lui Hristos, am dat la iveală, aşa cum am putut, zece convorbiri ale părinţilor bisericeşti, la cererea prea fericiţilor episcopi Helladius şi Leontius. Am închinat apoi alte şapte fericitului episcop cinstit pentru meritele sale cu numele de Honoratus şi lui Eucherius, de asemeni slujitor al lui Hristos. La fel şi pe cele de acum am crezut că trebuie să vi le dedic vouă, o, sfinţi fraţi Iovinianus, Minervius, Leontius şi Teodor! Cel dintâi dintre voi prin practica vechilor virtuţi a întemeiat acea sfântă şi strălucită învăţătură a mânăstirilor din provinciile galicane; iar voi, ceilalţi, prin lucrarea voastră, i-aţi făcut pe monahi nu numai să dorească, înainte de orice, viaţa mănăstirească, dar să fie mereu însetaţi de sublimul pustniciei. 2. Aceste cuvântări conţin în ele discuţii cu cei mai de seamă părinţi şi sunt astfel orânduite în toate părţile lor, încât să fie potrivite pentru ambele feluri de viaţă, prin care aţi făcut să înflorească nu numai regiunile occidentale, ci şi insulele, în care sălăşluiesc foarte mari mulţimi de fraţi, adică să se formeze din plin, potrivit condiţiei locurilor şi situaţiei fiecăruia, nu numai aceia care trăiesc mai dinainte într-o supunere vrednică de laudă în viaţa de obşte, ci şi cei care, găsindu-se nu departe de mănăstirile voastre, doresc să urmeze învăţătura pustnicilor. 3. Acestora din urmă mai ales o astfel de îndrumare le-au dat cu precădere pri- ceperea şi ostenelile voastre, încât după ce au fost pregătiţi şi deprinşi cu cele ale mănăstirii, să-şi însuşească mai uşor sfaturile şi învăţăturile celor mari despre pustnicie. Primindu-i, oarecum, pe aceştia în chiliile lor ca autori ai convorbirilor, prin înseşi volumele de convorbiri vorbind ei pe calea întrebărilor şi răspunsurilor care se găsesc în ele, ei vor afla nu numai din descoperiri proprii acel drum greu şiaproape necunoscut în acest ţinut, dar chiar vor învăţa prin sfaturile acelora disciplina periculoasă a pustniciei, acolo unde încă de altfel nu lipsesc cărările foarte aspre şi nenumăratele exemple ale înaintaşilor, pe care întru toate i-a format vechea moştenire şi priceperea unei îndelungate experienţe.XVIII. Convorbirea cu părintele Piamun - Despre cele trei feluri de monahi I. După întrevederea şi convorbirea cu cei trei bătrâni, ale căror convorbiri le-am redat la îndemnul fratelui nostru Eucherius, fiindcă doream cu mare înflăcărare să ne îndreptăm şi spre părţile mai îndepărtate ale Egiptului, în care era mai mare şi mai desăvârşit în virtuţi numărul celor cuvioşi, am ajuns la satul numit Diolcos, aşezat lingă una din cele şapte guri ale Nilului, împinşi nu atât de interesul de a călători, cât de dorinţa de a vizita pe cuvioşii care trăiau acolo. 2. După ce, ca nişte prea lacomi negustori, am vizitat cele mai multe şi cele mai vestite înînăstiri întemeiate de vechii părinţi, am pornit pe apă, ca şi cum am fi fost în căutarea nesigură a unui câştig mai bun. În acest drum lung pe fluviu, ne uităm cu priviri curioase şi cuprinzătoare spre acei munţi cunoscuţi prin înălţimea virtuţilor cultivate în mănăstirile din regiunea lor. Ne-am oprit mai întâi la părintele Piamun care, ca un far foarte înalt, era conducătorul şi presbiterul tuturor pustnicilor din acele părţi. 3. Îndată a strălucit în faţa noastră acesta, asemănându-se cu o cetate evanghelică în vârful muntelui înalt. Asupra marilor sale virtuţi şi asupra minunilor săvârşite de el chiar în faţa noastră, harul dumnezeiesc dând mărturie pentru meritele sale, cred că nu este cazul să insistăm, ca să nu depăşim nici planul pe care ni l-am propus, şi nici măsura acestui volum. Căci nu ne-am angajat să lăsăm amintirii minuniledumnezeieşti, ci să vorbim despre pregătirea şi ostenelile celor cuvioşi, oprindu-ne la unele lucruri care se pot ţine minte, ca să oferim cititorilor învăţătura necesară unei vieţi desăvârşite şi nu doar o admiraţie folositoare, dar de prisos când este vorba de înlăturarea viciilor. 4. După ce astfel fericitul Piamun ne-a primit cu cea mai mare dragoste şi ne-a dat cu toată omenia ceva de mâncare, înţelegând că noi nu suntem de prin partea locului mai întâi ne-a întrebat cu grijă de unde suntem, de ce am venit în Egipt şi, aflând că noi am venit de la mănăstire din Siria numai de dorul desăvârşirii, a început astfel : II. Orice om, fiii mei, care doreşte să-şi însuşească un meşteşug, dacă nu s-a dedicat cu toată grija şi vegherea stadiilor acelei discipline pe care vrea s-o cunoască, şi dacă n-a respectat învăţăturile şi sfaturile celor mai desăvârşiţi dascăli în practică sau ştiinţa acelui meşteşug, zadarnic doreşte să se asemene cu cei a căror pricepere şi iscusinţă vrea s-o imite. 2. Ştim că au venit unii din ţinuturile voastre în aceste locuri numai ca să le viziteze, din dorinţa de a cunoaşte mânăstirile fraţilor, iar nu să împrumute acele reguli şi aşezăminte pentru care călătoriseră până aici, şi nici să încerce, retraşi în chilii, să pună în practică cele ce şi le însuşiseră fie văzându-le, fie aflând despre ele. Cei care, păstrându-şi obiceiurile şi preocupările cu care veniseră şi pe care unii de obicei le părăsesc, nu pentru propăşirea lor este de crezut că şi-au schimbat provinciile, ci din necesitatea de a scăpa de lipsuri. 3. Ei nu numai că n-au putut să dobândească nici o învăţătură, dar nici măcar să zăbovească în aceste părţi cu voinţă îndârjită de a învăţa ceva. Căci de vreme ce nu-şi schimbaseră nici obiceiul posturilor, nici rânduiala psalmilor şi, în sfârşit, nici felul de îmbrăcăminte, ce altceva s-ar putea crede că urmăresc în această regiune, dacă nu un trai mai ieftin ? III. De aceea, dacă v-a atras, precum credem, râvna de a ne cunoaşte întru lucrarea în numele lui Dumnezeu, trebuie să renunţaţi la toate deprinderile pe care le aveaţi la început şi să urmaţi, cu cea mai mare umilinţă, tot ce veţi vedea că fac sau vă transmit bătrânii noştri. Să nu vă îndepărteze sau să vă distragă ceva de la aceste pilde, chiar dacă la început nu vă este limpede explicarea sau cauza vreunui fapt, fiindcă pe aceia care primesc cu simplitate şi bunăvoinţă toate şi doresc mai degrabă să imite cu devotament decât să discute toate pe care le-au văzut trans-mise sau săvârşite de bătrâni prin experienţa faptelor îi va urma şi ştiinţa tuturor lucrurilor. 2. De altfel, niciodată nu va ajunge la înţelegerea adevărului cine începe să înveţe prin discuţii, fiindcă văzându-1 vrăjmaşul că se încrede mai mult în judecata sa decât în cea a cuvioşilor părinţi îl va împinge uşor până acolo, încât chiar cele care sunt foarte folositoare şi sănătoase să i se pară de prisos şi primejdioase. Va râde vicleanul duşman de trufia unui astfel de frate şi-l va convinge prin învăţăturile lui rele să creadă că este sfânt numai ceea ce a crezut el că e drept şi corect datorită stăruinţei în rătăcire. IV. De aceea trebuie să cunoaşteţi mai întâi începuturile slujirii noastre, cum şi de unde a luat naştere. Căci atunci va putea cineva să dobândească mai uşor învăţătura meşteşugului dorit şi să fie mai arzător ispitit de a-1 pune în lucrare, când va cunoaşte şi vrednicia ctitorilor şi înfăptuitorilor acelui meşteşug. 2. Trei sunt în Egipt categoriile de monahi, dintre care două sunt foarte bune, iar al treilea este călduţ şi trebuie evitat pe toate căile. Prima categorie este a chînovnicilor, care stând toţi la un loc în comunitate sunt conduşi de înţelepciunea unui bătrân. Cel mai mare număr de călugări din această categorie se găseşte în tot Egiptul. A doua este a anahoreţilor formată din acei călugări care au fost formaţi şi desăvârşiţi mai întâi în mânăstiri şi în prezent au ales retragerea în singurătăţile pustiului. Din această categorie dorim să facem parte şi noi. A treia este cea nevrednică de a fi imitată, aceea a sarabaiţilor. Vom vorbi mai multe despre fiecare pe rând. 3. Aşadar, voi trebuie să cunoaşteţi mai întâi, cum am spus, pe întemeietorii acestor trei categorii. De bună seamă, din această cunoaştere va putea lua naştere fie dispreţul pentru acea slujire care trebuie evitată, fie dorinţa de aceea care trebuie urmată, fiindcă este necesar ca ucenicul să cunoască fiecare cale până la capătul căruia a ajuns născocitorul şi întemeietorul acesteia. V. Învăţătura chinovnicilor şi-a luat începutul de pe vremea predicii apostolice. A existat în Ierusalim acea mare mulţime de credincioşi, despre care în Faptele Apostolilor se spune astfel: «Iar inima şi sufletul mulţimii celor care au crezut era una şi nici unul nu zicea că este al său ceva din averea sa, ci toate le erau de obşte.Îşi vindeau averile şi lucrurile şi le împărţeau tuturor, după cum avea nevoie fiecare». Şi de asemenea: «Şi nimeni nu era între ei lipsit, fiindcă toţi câţi aveau ţarini sau case le vindeau şi aduceau preţul celor vândute şi-l puneau la picioarele apostolilor. Şi se împărţea fiecăruia după cum avea trebuinţă». 2. Aşa era atunci, vă spun, toată Biserica şi ca aceia este greu să găsim acum oricât de puţini în mânăstiri. Căci după trecerea vremii apostolice a început să devină călduţă mulţimea celor ce credeau. Aceia care se adunaseră în credinţa lui Hristos erau din alte neamuri şi de felurite obârşii. Faţă de puţinele lor cunoştinţe în ale credinţei şi cu vechile deprinderi ale acestor neamuri, apostolii nu le cereau mai mult decât să se ferească «de cele jertfite idolilor şi de sânge şi de animale su- grumate şi de desfrâu». Această libertate, care a fost îngăduită neamurilor pentru slăbiciunea primei lor credinţe, a întinat încetul cu încetul şi desăvârşirea acelei Biserici care se găsea în Ierusalim. Crescând zilnic numărul şi al băştinaşilor şi al celor veniţi, a început să se răcească fervoarea acelei credinţe dintâi. Nu numai celor ce se adunaseră pentru credinţa în Hristos, dar şi celor care erau fruntaşii Bisericii le-a slăbit îndeplinirea cu stricteţe a îndatoririlor. 3. Unii, socotind că le este permisă şi lor ceea ce se îngăduie neamurilor din cauza înapoierii lor în credinţă, au crezut că nu e nici o pagubă pentru ei dacă urmează credinţa şi mărturisirea în Hristos împreună cu averile şi lucrurile lor. Iar cei ce aveau încă în suflet plăcerea şi flacăra apostolică, amintindu-şi de acea desăvârşire de altă dată, părăsindu-şi localităţile, în tovărăşia celor care credeau că Bisericii lui Dumnezeu îi este permisă o viaţă mai puţin supusă canoanelor, au început să rămână în locuri mai retrase din apropierea oraşelor şi să practice acolo în chip particular cele de care-şi aminteau că au fost înfiinţate, în general, de Apostoli în tot corpul Bisericii. Astfel s-a dezvoltat acea disciplină, cum am spus, a discipolilor care s-au despărţit de legătura cu cei dintâi. 4. Aceştia, în decursul vremii, despărţindu-se încetul cu încetul de mulţimea credincioşilor, din cauza faptului că se abţineau de la căsătorii, ca şi de la tovărăşia cu părinţii şi de felul de viaţă al acestei lumi, au fost numiţi monahi sau singuri trăitori, de la trăirea vieţii aspre în singurătate. Urmarea a fost de aci că din comunitatea de viaţă au fost numiţi chinovnici, iar chiliile şi clădirile lor de adunare comună s-au numit chinovii. Aşadar, numai aceasta a fost cea mai veche categorie de monahi, care nu numai în trup, dar şi în har a fost cea dintâi şi care a durat foarte mulţi ani neatinsă până în timpul părintelui Pavel sau al lui Antonie. Urme ale acestei categorii le vedem rămase până acum în mânăstirile cu viaţă foarte severă. VI.Din acest număr şi, ca să zic aşa, din rădăcina sfinţilor anahoreţi, au răsărit după aceea aceste flori şi roade. Fruntaşii acestei schimnicii ştim că au fost, precum am amintit cu puţin înainte, sfinţii Pavel şi Antonie. Aceştia au venit în sigurătatea pustiului nu precum unii din cauza laşităţii sau din boala nerăbdării, ci din dorinţa unei mai mari înaintări în virtute prin contemplarea celor dumnezeieşti. Se spune că cel dintâi dintre ei a pătruns în pustiu din necesitatea de a se feri de vicleniile celor din jur în vremea persecuţiilor. 2. Aşa a pornit, cum am spus, din acea învăţătură despre care am vorbit, un alt fel de desăvârşire, ai cărei discipoli s-au numit pe drept anahoreţi, adică retraşi, de aceea că nemulţumiţi cu această biruinţă, prin care au călcat în picioare vicleniile ascunse ale diavolului răspândite printre oameni, voind să iasă la luptă pe faţă în ciocnirea cu demonii, nu se tem să pătrundă în marile singurătăţi ale pustiului, imitând desigur pe Ioan Botezătorul, care a rămas toată viaţa în pustiu, şi pe Ilie şi pe Elisei şi pe aceia despre care apostolul aminteşte astfel: «Au pribegit în piei de oaie şi în piei de capră, lipsiţi, strâmtoraţi, rău primiţi. Ei, de care lumea nu era vrednică, au rătăcit în munţi, în peşteri şi în crăpăturile pământului». 3. Despre aceştia se aminteşte în chip figurat şi în cartea lui Iov: «Cine a lăsat slobod asinul sălbatic şi l-a dezlegat de la iesle ? l-am dat pustiul ca să-l locuiască şi pământul sărat i l-am hărăzit ocol. Ei îşi bate joc de zarva oraşelor, el nu aude strigătele nici unui stăpân. El străbate munţii, locul său de păşune, şi umblă după orişice verdeaţă. Şi în psalmi se spune: «Să spună cei izbăviţi de Domnul, pe care i-a izbăvit din mâna vrăjmaşului» şi ceva mai departe: «Rătăcit-au în pustie, în pământ fără de apă şi cale spre cetatea de locuit n-au găsit. Erau flămânzi şi însetaţi: sufletul lor într-înşii se sfârşea. Dar au strigat către Domnul în necazurile lor şi din nevoile lor i-a izbăvit pe ei». 4. Pe aceştia şi Ieremia îi descrie astfel: «Fericit cel ce-şi poartă jugul din tinereţe. El va trăi singuratic şi în tăcere, fiindcă s-a înălţat deasupra sa». Aceştia, în simţământul şi lucrarea psalmistului, spun: «Asemănatu-m-am cu pelicanul în pustiu. Am privegheat şi am ajuns ca o pasăre singuratică pe acoperiş». VII. Pe când religia creştină înflorea prin aceste două categorii de călugări, dar începuse şi această rânduială să cadă puţin câte puţin în mai rău, a ieşit la iveală în curând acea categorie de monahi foarte răi şi necredincioşi, sau mai de grabă a crescut acea plantă vătămătoare care răsărind prin Anania şi Safira la începutul Bisericii, a fost tăiată prin asprimea apostolului Petru. Aceasta a fost judecată ca nelegiuită şi vrednică de dispreţ şi n-a mai fost râvnită după aceea de cineva, cât timp a durat în amintirea credincioşilor necazul produs de învăţăturile ei. Fericitul apostol n-arăbdat ca mai sus numiţii fruntaşi ai acestei noi abateri să fie vindecaţi prin vreo mulţumire, ci a nimicit prin grabnică moarte prea vătămătoarea sămânţă. 2. Acel exemplu, dat de Anania şi Safira, care a fost pedepsit prin asprime apostolică, a fost pierdut din vedere de adepţi prin trecerea timpului şi printr-o îndelungată lipsă de preocupare, a apărut categoria aceasta a sarabaiţilor, care de la faptul că se izolau de adunările mănăstireşti şi se îngrijea fiecare de trebuinţele sale, au fost numiţi în limba egipteană sarabaiţi. Ei au pornit din numărul celor mai înainte arătaţi, care au socotit de cuviinţă mai de grabă să se prefacă desăvârşiţi după Evanghelie, decât să fie într-adevăr astfel, încurajaţi, fără îndoială, de către râvna sau laudele celor care pun sărăcia în Hristos mai presus de toate bogăţiile lumii. 3. Aşadar, aceştia fie că doresc în sufletul lor slab un fapt de cea mai mare virtute, fie că sunt împinşi de necesitatea să vină în această tagmă, fie că se grăbesc să fie socotiţi doar cu numele monahi, n-au nici o râvnă pentru învăţătură, nu doresc în nici un chip disciplina mănăstirească, nu ascultă de cei mai bătrâni, nu învaţă să-şi învingă voinţa supunându-se îndrumării acestora, şi nici nu-şi însuşesc prin învăţătură regulată spiritul dreptei judecăţi. Zicându-şi călugări numai de ochii lumii, în casele lor sub privilegiul acestui nume îşi văd de ocupaţiile de mai înainte. Construindu-şi chilii, pe care le numesc mănăstiri, stau în ele în libertatea pe care o înţeleg ei, nesupunîndu-se în nici un chip învăţăturilor evanghelice, astfel încât nu duc nici o grijă a traiului zilnic, fiindcă au tot ce le trebuie. 4. Numai aceia singuri, în afară de vreo îndoială şi neîncredere, pun la un loc cu ceilalţi avutul lor, care eliberaţi de toate bunurile lumii acesteia, în aşa de mare măsură s-au supus conducerii mânăstirii, încât nici nu mai pot spune că sunt stă- pâni pe ei înşişi. Dar aceia care, precum am spus, fug de neplăcerile mânăstirii, locuiesc câte doi sau trei în chilii, fiindcă nu le place să fie conduşi de grija sau autoritatea stareţului. Ei se îngrijesc mai ales ca eliberaţi de sub jugul celor mai bătrâni, să aibă libertatea lor de voinţă, să meargă unde vor, să cutreiere şi să facă ce le place. Mai ocupaţi de treburi zilnice decât cei care trăiesc în mânăstiri, pentru astfel de treburi pierd zile şi nopţi, dar nu pentru credinţa şi pentru idealul călugăresc. 5. Prin aceasta ei fac astfel încât să nu supună părerii conducătorului roada muncii lor, ci să-şi câştige bani, pe care-i ascund. Băgaţi de seamă, vă rog, ce deosebire este între ei. Cei dintâi, negândindu-se la ziua de mâine, aduc lui Dumnezeu cele mai plăcute roade ale sudorii lor, pe când aceştia din urmă, prelungindu-şi o grijă lipsită de credinţă nu numai asupra zilei de mâine, ci asupra unui lung şir de ani,cred că este sau mincinos sau sărac Dumnezeu, dacă nu poate sau nu vrea să le dea de ajuns hrana zilnică făgăduită sau îmbrăcămintea necesară. Cei dintâi în toate rugăciunile lor cer să nu li se dea nimic, să aibă sărăcia veşnică, iar cei din urmă doresc să dobândească din destul toate bogăţiile. 6. Aceia se străduiesc pe întrecute să îndeplinească peste cerinţe lucrul lor, pentru ca orice este de prisos faţă de trebuinţele modeste ale mânăstirii să se cheltuiască pentru închisori, aziluri, spitale sau pentru cei săraci, aşa cum socoteşte stareţul de cuviinţă, aceştia, dimpotrivă, tot ce rămâne necheltuit pentru hrana zilnică risipesc după bunul plac sau strâng, împinşi de viciul arghirofiliei. În sfârşit, oricât am fi de îngăduitori, aceştia chiar ceea ce adună nu în scopurile cele mai bune nu le pot împărţi mai bine decât am spus şi astfel nu pot nădăjdui meritul vreunei virtuţi. 7. Aceia, dând mânăstirii tot ce le rămâne şi renunţând zilnic, trăiesc în atât de mare supunere şi umilinţă, încât cum se lipsesc de puterea lor aşa se lipsesc de cele pe care le dobândesc cu sudoare proprie, reînnoind mereu ardoarea primei renunţări, de vreme ce zilnic renunţă la roadele trudei lor. Aceştia însă, lăudându-se când dau ceva săracilor, alunecă în fiecare zi în prăpastie. Pe aceia răbdarea şi lipsurile îi întăresc cu atâta devoţiune în profesiunea pentru care s-au dedicat, încât niciodată nu-şi îndeplinesc voia lor, zilnic devenind nişte răstigniţi pentru această lume şi martiri vii, pe când pe aceştia starea călduţă a socotinţei lor îi cufundă în iad. 8. Aşadar, primele două categorii de monahi se întrec între ele în această provincie prin numărul aproape egal în care se găsesc în fiecare categorie. Dar, prin alte provincii, pe care trebuinţele adevăratei credinţe m-au silit să le cutreier, ştim că există în mare număr aproape singură această a treia categorie, cea a sarabaiţilor. În vremea lui Lucius, care a fost episcop al înşelătoriei ariene, sub domnia lui Valens, când am încredinţat diaconia acelor fraţi ai noştri, care pentru stăruinţa în credinţa cea adevărată au fost surghiuniţi din Egipt şi din Thebaida în minele din Pont şi din Armenia, deşi am văzut în unele localităţi câte o chinovie, totuşi am aflat că numele de anahoreţi n-a fost nici măcar auzit pe acolo. VIII. Mai există şi o altă categorie, a patra, care vedem că a apărut de curând între cei ce se incintă cu înfăţişarea sau cu chipul de anahoreţi. Aceştia par a dori la început cu oarecare ardoare, destul de scurtă, desăvârşirea din mănăstire, dar se răcesc repede fiindcă nu vor să renunţe la obiceiurile şi viciile de altă dată. Nu sunt mulţumiţi să suporte mult timp jugul umilinţei şi nu se supun conducerii celor bătrâni, îşi fac chilii separate şi doresc să trăiască singuri, pentru ca nefiind hărţuiţi de nimeni săpoată părea blânzi şi umili în faţa oamenilor. Această categorie, mai bine zis această stare călduţă, nu îngăduie să ajungă niciodată la desăvârşire cei pe care i-a molipsit o dată. 2. Iar viciile lor, nu numai că nu sunt înlăturate, dar chiar se întăresc şi mai mult, de vreme ce neaţâţate de nimeni, ca un venin lăuntric, aducător de moarte, cu cât au fost mai mult ascunse, cu atât mai adânc se furişează producând celui bolnav suferinţă de nevindecat. Trăind fiecare în chilia sa, nimeni nu îndrăzneşte să dea pe faţă viciile singurătăţii, pe care el le socoteşte că e mai bine să nu fie ştiute, decât vindecate. Dar virtuţile nu iau naştere din ascunderea, ci din alungarea viciilor. IX. Ghermanus: Este vreo deosebire între mănăstire şi chinovie, sau prin ambele nume se înţelege acelaşi lucru ? X. Piamun: Deşi unii obişnuiesc să folosească fără deosebire numele de mânăstire pentru cel de chinovie, totuşi deosebirea este că mânăstire însemnează nimic mai mult altceva decât clădirea în care locuiesc monahii, pe când chinovie înseamnă şi felul şi învăţătura profesiunii. Mănăstire poate fi numită şi locuinţa unui singur monah, dar chinovie nu poate fi numită decât comunitatea în care trăiesc şi locuiesc mai mulţi împreună. Se numesc mănăstiri şi cele în care trăiesc grupurile de sarabaiţi. XI. Fiindcă văd că vă interesează principiile celei mai bune categorii de monahi, că adică tindeţi să vă ridicaţi de la îndeletnicirea lăudabilă a chinoviilor la cele mai înalte culmi ale disciplinei anahoretice, trebuie să urmaţi din toată inima nu virtutea răbdării şi a umilinţei, pe care nu mă îndoiesc că aţi învăţat-o acolo, socotind-o nu, ca unii, o mincinoasă umilire prin cuvinte, nici o închinare trupului afectată şi de prisos în unele servicii. 2. De această umilinţă prefăcută a râs cu mult duh cândva părintele Serapion. Când a venit la el un oarecare cu o ţinută foarte coborâtă în îmbrăcăminte şi vorbă şi bătrânul l-a îndemnat după obicei, să se roage, acesta refuzând să se roage spunea că a fost amestecat în alte răutăţi, încât nu merită să se folosească nici măcar de acest aer pe care îl avem toţi îndeobşte şi, nevoind să se aşeze pe rogojină, s-a aşezat pe pământul gol. 3. Dar când s-a arătat şi mai puţin binevoitor la spălarea picioarelor, atunci părintele Serapion, după ce i-a dat să mănânce ceva, a început să-l îndemne încet şi cu bunăvoinţă, după obiceiul bătrânilor, să nu alerge uşuratic în toate părţile fără preocupare şi fără ţel, mai ales fiind un tânăr atât de robust, ci şezând în chilie după regula bătrânilor să trăiască mai degrabă din munca sa, decât din mila altora. Nici apostolul Pavel n-a ajuns într-o asemenea situaţie, căci deşi pentru că predica Evanghelia îşi merita plata sa, totuşi a socotit că e mai bine să muncească ziua şi noaptea ca să asigure hrana zilnică şi pentru el şi pentru aceia care slujindu-1 nu puteau să facă aceasta cu mâinile lor. 4. La acestea, acel tânăr s-a umplut de atâta tristeţe şi durere, încât n-a putut să-şi ascundă amărăciunea de pe chip. Bătrânul i-a spus atunci: «Până acum, fiul meu, te încărcai cu toate greutăţile faptelor tale rele, netemându-te că vei ajunge, prin mărturisirea unor crime atât de mari, la notarea aprecierii lor. Ce înseamnă, te rog, acum faptul că la un simplu sfat al nostru, care n-are în el nu numai nici o jignire ci dimpotrivă, sentimentul de dragoste şi de întărire, te văd stânjenit de atâta nemulţumire, încât n-ai putut s-o ascunzi de pe chip printr-o linişte prefăcută? Când te umileai, poate aşteptai din gura noastră cuvintele: «Cel drept se acuză pe sine la începutul grăirii sale». 5. De aceea trebuie să avem adevărata umilinţă a sufletului, care nu coboară dintr-o plecăciune prefăcută a trupului şi a vorbelor, ci dintr-o inimă adânc umilită. Aceasta abia atunci va străluci prin semnele vădite ale răbdării, când cineva nu se va lăuda cu crimele sale de necrezut de către alţii, ci le va dispreţui pe cele făcute în chip obraznic de altul împotriva lui şi va suporta cu suflet deprins şi liniştit injuriile ce i-au fost aduse». XII. Ghermanus: Dorim să ştim cum putem dobândi şi păstra această linişte, încât după cum închidem gura şi ne stăpânim de la folosirea cuvintelor, atunci când ni se spune să tăcem, la fel să putem păzi şi liniştea sufletească. Precum se ştie, dacă uneori ne stăpânim limba, ne pierdem în schimb pacea lăuntrică. De aceea binele blândeţei socotim că altfel nu-1 putem păstra decât în retragerea chiliei şi în singurătate. XIII. Piamun: Adevărata răbdare şi linişte nu se pot dobândi şi păstra fără umilinţa adâncă a inimii. Dacă se coboară la acest izvor, ele n-au nevoie nici de ajutorul chiliei, şi nici de refugiul în singurătate. Nu căuta din afară ocrotire ceea ce se sprijină pe virtutea umilinţei lăuntrice, adică pe ceea ce-i este obârşie şi pază. Dealtfel, dacă ne tulburăm când suntem provocaţi de cineva, este sigur că nu sunt bine puse în noi temeliile umilinţei şi de aceea clădirea noastră se zguduie, gata să se prăbuşească şi la năvala unei furtuni mai uşoare. N-ar fi vrednică de admiraţie şi de laudă răbdarea, dacă şi-ar menţine liniştea numai când nu este atacată de săgeţile unui duşman. Dar prin aceea este strălucită şi glorioasă, că rezistă nemişcată în furtunile năvălitoare ale tuturor ispitelor. 2. În partea în care se crede că este şi frântă de atacuri potrivnice în acea parte se întăreşte mai mult, şi mai degrabă acolo se ascute, unde se crede că este tocită. Toţi ştim că răbdarea înseamnă suportarea suferinţelor şi de aceea este sigur că nimeni nu poate afirma că este răbdător, în afară de acela care suportă fără supărare necazurile care i-au fost pricinuite. Pe drept spune Solomon : «Cel încet la mânie e mai de preţ decât un viteaz ; iar cel ce-şi stăpâneşte duhul este mai preţuit decât cuceritorul unei cetăţi». Şi de asemenea: «Cel încet la mânie este bogat în înţelepciune, iar cel ce se mânie degrabă îşi dă pe faţă nebunia». 3. De aceea, când cineva învins de o nedreptate se aprinde de focul supărării, trebuie să credem că pricina acelui păcat nu este neajunsul pagubei suferite, ci mai degrabă arătarea slăbiciunii ascunse, precum ne învaţă acea parabolă a Domnului şi Mântuitorului nostru despre cele două case, clădite la fel, dar una cu temelia de piatră, iar cealaltă pe nisip. Amândouă au fost lovite de vârtejul ploilor, al şuvoaielor şi al furtunilor, dar cea care fusese clădită pe piatră n-a avut nici o pagubă din pricina ploilor şi a loviturilor suferite, pe când cea clădită pe nisip pe dată s-a prăbuşit, având temelia şubredă. Aceasta din urmă se vede bine că n-a căzut din cauza ploii, sau şuvoaielor, ci fiindcă fusese construită fără chibzuinţă, pe nisip. 4. De aceea, deosebirea între bărbatul păcătos şi cel cuvios nu constă în faptul că nu sunt ispitiţi la fel, ci în aceea că unul nu este răpus de o lovitură chiar mare, pe când celălalt cade la cea mai mică încercare. N-ar fi de lăudat, cum am spus, vitejia unui bărbat drept, dacă ar învinge fără să fie pus la încercare, fiindcă victoria nu poate avea loc fără luptă. Dar «fericit este bărbatul care rabdă ispita, fiindcă după ce va fi pus la încercare va primi cununa vieţii pe care a făgăduit-o Dumnezeu înţelepţilor Săi». 5. Şi, după apostolul Pavel, virtutea nu în trândăvie şi în plăceri, ci în slăbiciune se întăreşte» . «Iată, zice proorocul, te-am făcut astăzi cetate întărită, stâlp de fier şi zid de aramă înaintea acestei ţări întregi: înaintea regilor lui Iuda, înaintea că- peteniilor ei, înaintea preoţilor ei şi înaintea poporului ţării. Ei se vor luptaîmpotriva ta, dar nu te vor birui, că Eu sunt cu tine, ca să te izbăvesc, zice Domnul». XV. Vreau să vă pun în faţă cel puţin două exemple de această răbdare. Unul este acela al unei femei religioase, care a urmat cu atâta sete virtutea răbdării, încât nu numai că nu se ferea de cursele ispitelor, dar chiar te dădea prilejul s-o necăjească şi nu se dă înapoi când ele se iveau. Născută din părinţi de vază, ea trăia în Alexandria şi slujea cu pietate, Domnului, în casa care-i fusese lăsată de părinţi. O dată a venit la episcopul de fericită amintire Atanasie şi l-a rugat să-i dea vreo văduvă din cele care erau întreţinute pe seama Bisericii, ca s-o hrănească. 2. Şi, cu să exprimăm cererea prin înseşi vorbele ei, a zis: «Dă-mi una dintre surori, pe care s-o ajut». Preotul, după ce a lăudat propunerea femeii, fiindcă o văzuse foarte hotărâtă să săvârşească o faptă milostivă, a poruncit, ca din toate să fie aleasă văduva cea mai cunoscută prin buna ei purtare, prin seriozitate şi vrednicie, ca nu cumva dorinţa ei de dărnicie să fie învinsă de viciul celei ajutate şi căutându-şi plată duhovnicească în uşurarea sărăciei altora, să-şi păgubească propia credinţă din pricina obiceiurilor urâte ale aceleia. 3. Celei aduse acasă îi servea supusă în toate, dar văzând ca aceasta, plină de modestie şi bunătate, răspundea cu cuvinte de mulţumire şi recunoştinţă pentru omenia care i se arăta, după câteva zile s-a întors la preotul amintit şi i-a spus: «Te-am rugat să-mi dai pe cineva pe care s-o întreţin şi căreia să-i servesc la toate». Fiindcă el, încă nu înţelegea propunerile şi dorinţele femeii, mai întâi nu i-a luat în seamă cererea, dar mai târziu a pus să se facă cercetări şi a aflat că văduva dată la început era cea mai vestită femeie din toate cele întreţinute de Biserică. A poruncit, aşadar, pe ascuns să i se încredinţeze acesteia o altă văduvă şi anume cea care era mai rea decât toate, care adică prin mânie, certuri, băutură, întrecea pe toate cele stăpânite de aceste vicii. 4. Găsindu-se foarte uşor o astfel de femeie, i-a fost dată în primire şi ea a dus-o acasă, unde a înconjurat-o cu aceeaşi atenţie şi chiar cu mai mare grijă decât pe văduva de mai înainte. Dar, drept mulţumire pentru atâtea servicii, primea în schimb mereu tot felul de injurii nedemne şi de insulte. Ba, culme a nerecunoştinţei şi a obrăzniciei, se plângea înfuriată şi ocărind, că a fost cerută de la episcop nu pentru tihnă şi întremare cum i se făgăduise, ci pentru chinuri şi vorbe urâte şi căajunsese mai degrabă de la linişte la necaz, decât de la necaz la linişte. Până acolo ajungea la însulte fără întrerupere femeia cu gura ei spurcată, încât nu-şi stăpânea nici mâinile de la manifestarea răutăţii, ipe când gazda îşi dubla serviciile de umilă supunere, neţinând s-o stăpânească pe cea care se înfuria. Învăţa ea însăşi, din supunere umilă, să liniştească, hărţuită de multe lucruri nevrednice, nebunia celei rele prin bunătatea omeniei. 5. Bine întărită prin aceste încercări, după ce a dobândit virtutea desăvârşită a răbdării dorite, a venit la preot să-i aducă mulţumiri atât pentru alegerea făcută, cât şi pentru încercările la care s-a supus prin aceea că după dorinţa sa ajunsese, în sfârşit, să fie vrednic exemplu de răbdare. Întărită zilnic prin insultele ce i s-au adus, ca un luptător uns cu ulei în arenă, şi-a însuşit cea mai înaltă răbdare sufletească. «În sfârşit, a spus ea episcopului, mi-ai dat una pe oare s-o ajuit, fiindcă cea dintâi mai degrabă ea mă cinstea şi mă întărea cu serviciile ei». Poate este de ajuns că am spus acestea despre partea femeiască, nu numai ca să ne întărim amintind acest caz, ci chiar să ne ruşinăm noi, care nu ne putem stăpâni răbdarea, dacă nu ne-am întors chiar la obiceiul fiarelor în încăperea cuştilor. XV. Acum să dăm celălalt exemplu, al părintelui Pafnutie, care a sălăşluit totdeauna cu atâta sârguinţă în adâncurile acelui cunoscut şi pretutindeni lăudat pustiu scitic, în care este acum presbiter. Ceilalţi anahoreţi i-au dat numele de Bubalus (bivol sălbatic), pentru că avea întotdeauna dorinţa înnăscută, ca să zic aşa, de a trăi în singurătate. 2 Fiindcă din copilărie era înzestrat cu atâta virtute şi duh încât şi cei mai străluciţi şi cei mai de seamă bărbaţi ai vremii îi admirau seriozitatea şi statornicia de caracter, cu toate că era mai mic ca vârsta, pentru virtuţile lui pe merit l-au făcut egal cu cei bătrâni şi l-au încadrat în rangul lor. Pisma aceea, care a aţâţat sufletele unor fraţi împotriva patriarhului Iosif, a aprins cu focul zavistiei rozătoare pe unul din numărul fraţilor. Acesta, dorind să-i deformeze frumuseţea morală prin vreun neg sau prin vreo pată, a născocit împotriva lui o mare răutate. L-a pândit pe Pafnutie într-o duminică, zi în care acesta plecase din chilie pentru a merge la biserică. 3. Pătrunzând pe ascuns în chilia lui Pafnutie, a ascuns un caiet al său între nişte însemnări ale acestuia, pe care de obicei le făcea din foi de palmie, şi sigur de mişelia făcută, a venit la biserică şi ei, ca şi cum ar avea conştiinţa curată şi fără nici o vină. După ce s-a desfăşurat toată slujba potrivit ritualului, a adresatplângere în faţa tuturor fraţilor, către cuviosul Isidor, fost presbiter al pustiului înaintea lui Pafnutie, afirmând că i s-a furat un caiet din chilie. 4. Plângerea lui a impresionat adânc pe toţi fraţii şi mai ales pe presbiter. La început n-aveau nici o bănuială şi nu ştiau ce hotărâre să ia, miraţi de o astfel de faptă nemaiauzită pe acolo. Nimeni nu-şi amintea că înainte de acel timp s-ar fi săvârşit vreo faptă ca aceea sau asemănătoare celei de care se plângea reclamantul. Ca urmare, au fost opriţi toţi în biserică, iar câţiva au fost aleşi să cerceteze chiliile fraţilor. Sarcina aceasta a fost dată de presbiter la trei bătrâni care, scotocind prin toate dormitoarele, au găsit în chilia lui Pafnutie caietul aşezat între împletiturile de palmier, pe care ei le numesc sire, aşa cum îl ascunsese vicleanul reclamant. 5. Cei ce făcuseră cercetarea au declarat pe dată în biserică, în auzul tuturor, ceea ce constataseră. Pafnutie, deşi se ştia nevinovat, totuşi ca şi cum ar fi săvârşit el furtul, a cerut să fie supus la pocăinţă cu toată modestia şi umilinţa, neîncercând să nege furtul, ca nu cumva să fie învinuit şi de minciună, fiindcă nimeni nu se gân- dea că adevărul era altul. A plecat astfel îndată din biserică, cu cuget liniştit şi încrezător în judecata lui Dumnezeu, şi rugându-se, vărsând lacrimi şi postind, s-a înfăţişat oamenilor în cea mai adâncă umilinţă şi supunere. 6. Dar, după două săptămâni de post şi rugăciune, în care sâmbăta şi duminica nu s-a împărtăşit, ci în genunchi la intrare în biserică cerea tuturor iertare, Martorul şi Cunoscătorul tuturor celor ascunse n-a mai răbdat ca Pafnutie să sufere atât de mult pe nedrept. Ceea ce acel născocitor al crimei, necinstit hoţ al propriului său lucru, defăimător viclean al laudei altuia, săvârşise fără nici un martor, a dat el însuşi la iveală, cu ajutorul diavolului, care-1 împinsese la nelegiuire. 7. Răpit de demonul cel prea întunecat, a mărturisit fapta, fiind el însuşi trădător şi povestitor al înşelăciunii şi nelegiuirii sale. Atât de rău şi de mult a fost chinuit de acel duh necurat, încât n-a putut fi curăţit nici măcar prin rugăciunile cuvioşilor de acolo, care porunceau demonilor, fiind înzestraţi cu harul facerii de minuni. Nu l-a scăpat de cruzimea demonului nici chiar harul presbiterului Isidor, căruia Domnul îi dăduse atâta virtute, încât după el n-a mai fost adus nimeni să-l însănătoşească pe cel chinuit de diavol. Hristos, însă i-a rezervat chiar tânărului Pafnutie puterea de a săvârşi această faptă mare. Astfel că vinovatul a fost vindecat de cel pe care-1 învi-novăţise pe nedrept şi duşmanul pismaş, care credea că-i răpeşte ceva din laudă, dimpotrivă, recunoscându-şi fapta şi cerând iertare, i- a sporit şi mai mult slava lui Pafnutie.8. Aceste semne a arătat încă din anii copilăriei, prefigurând şi la tinereţe unele trăsături ale desăvârşirii lui, care urma să se dezvolte şi mai mult la vârsta ma- turităţii. Dacă, aşadar, voim să atingem culmea virtuţilor lui, trebuie să avem şi noi aceleaşi începuturi. XVI. Din două motive m-am simţit îndemnat să povestesc acest fapt. în primul rând, având în vedere statornicia de caracter a lui Pafnutie, cu cât sunt mai mari loviturile duşmanului, cu atât să ne fie mai mare sentimentul liniştei şi al răbdării. Iar în al doilea rând, să ţinem bine minte că nu putem fi apăraţi de furtunile ispitelor şi de îndemnurile diavolului, dacă aşezăm tot ajutorul răbdării noastre şi toată încrederea nu în puterile omului nostru lăuntric, ci în singurătatea chiliei şi a pustiului, în tovărăşia cuvioşilor, sau în vreun lucru care să ne fie ajutor din afară. 2. Dacă nu ne-a întărit mintea cu puterea ocrotirii Sale Cel ce spune în Evanghelie: «Împărăţia lui Dumnezeu este înlăuntrul nostru», zadarnic credem că putem să învingem vicleşugurile duşmanului din văzduh cu ajutorul celor cu care locuim, sau să le alungăm din anumite locuri, sau să fim apăraţi de zidurile chiliilor. Toate acestea nu i-au lipsit cuviosului Pafnutie. Totuşi, dacă ispititorul n-a putut găsi nici o cale de atac împotriva lui, nu singurătatea pereţilor şi a pustiului şi nu marile merite ale cuvioşilor din comunitate au respins pe acel duh foarte rău. 3. Dimpotrivă, fiindcă prea cuviosul slujitor al lui Dumnezeu îşi fixase nădejdea inimii sale nu în cele din afară, ci în Judecătorul tuturor celor ascunse, n-a putut fi zdruncinat de puterea de luptă a vrăjmaşului. Oare cel pe care pizma l-a împins la o nelegiuire atât de mare n-a avut în ajutorul lui pustiul, chilia retrasă a lui Pafnutie şi tovărăşia părintelui şi presbiterului Isidor, ca şi a altor cuvioşi ? Totuşi, fiindcă furia diabolică i-a găsit locuinţa clădită pe nisip, nu numai că a lovit-o, dar chiar a dărâmat-o. Aşadar să nu ne căutam liniştea în afară şi să nu credem că răbdarea altora ne poate ocroti de viciile nerăbdării noastre. 4. Precum «Împărăţia lui Dumnezeu este în noi», la fel «duşmanii omului sunt cei din casa sa». Nimeni nu ni se împotriveşte mai mult decât simţământul meu, care îmi este într-adevăr cel mai apropriat om al casei. De aceea, dacă vom fi cu grijă, duşmanii lăuntrici nu ne vor putea răni. Unde nu ni se împotrivesc cei ai casei noastre, acolo în liniştea sufletească, se dobândeşte şi împărăţia lui Dumnezeu. Gândidu-mă mai bine, nu voi putea fi rănit de nici un om, oricât de rău ar fi, dacă nu lupt eu, cu inimă neobosită, împotriva mea însumi. Dacă sunt rănit, fapta nu se datoreşte unui atac străin, ci nerăbdării mele. 5. O hrană mai grea şi mai tare, de folos pentru cel sănătos, este primejdioasă pentru cel bolnav. Nu poate face rău dacă nu-i adaugă puterii în acest sens slă- biciunea celui ce o consumă. Dacă, aşadar, a răsărit între fraţi o asemenea ispită, să nu ieşim din mersul liniştii prin vorbe urâte, deschizând calea pentru insulte folosite de cei necredincioşi. Să nu ne mirăm că se ascund, vârâţi în numărul celor cuvioşi oameni răi şi blestemaţi. Cât timp suntem aruncaţi şi striviţi pe aria acestei lumi nu se poate să nu fie amestecate în grâul cel mai ales şi paie sortite focului celui veşnic. 6. Dacă ne amintim că şi satana a fost printre îngeri şi Iuda printre apostoli şi Nicolae, născocitorul acelei neroade erezii, printre diaconi, nu va putea fi de mirare că se găsesc şi ticăloşi în rândul cuvioşilor. Deşi unii susţin că acest Nicolae n-a fost ales de apostoli în slujba preoţiei, totuşi ei nu pot spune că n-a fost în numărul discipolilor, despre care se ştie că au fost în acel timp atât de desăvârşiţi, cum foarte puţini găsim astăzi în mânăstiri. 7. Aşadar, nu prăbuşirea fratelui mai înainte numit care în pustiu a alunecat într-o greşeală atât de înspăimântătoare, şi nici acea pată atât de urâtă, pe care totuşi după aceea el a spălat-o cu multe lacrimi de pocăinţă, ci mai degrabă exemplul lui Pafnutie să ne stea în faţă. Să nu ne descumpănească uneltirea celui care prin pizma sa şi-a înjosit şi mai mult făţarnica-i cucernicie, ci să urmăm cu toată osteneala pilda lui Pafnutie, a cărui umilinţă n-a luat naştere deodată în liniştea pustiului, ci a dobândit-o printre oameni şi ea a crescut în singurătate. 8. Este de ştiut, fără îndoială că boala zavistiei ajunge mai greu la vindecare decât celelalte vicii. Căci cel pe care l-a molipsit această boală cu veninul ei, pot spune că este fără vindecare. Aceasta este pacostea despre care Domnul spune în chip figurat prin profet: «Iată, voi trimite asupra voastră şerpi şi scorpii, împotriva cărora nu este descântec, şi vă vor muşca». Aşadar, pe drept compară profetul cu veninul aducător de moarte al viperei muşcăturile pizmei de care a pierit şi cu care a nimicit şi pe alţii acel prim făcător şi fruntaş al tuturor veninurilor. Ucigaş de sine înainte de a-1 ucide pe cel pe care-1 pizmuise, el însuşi s-a pierdut pe sine înainte de a vărsa în om veninul morţii:«Prin pizma diavolului moartea a intrat în lume şi cei ce sunt de partea lui vor ajunge s-o cunoască». 9. După cum diavolul, care, cel dintâi fiind cuprins de boala păcatului, n-a avut nici vindecarea căinţei, nici leacul vreunei curăţiri, la fel cei ce s-au lăsat străpunşi de aceleaşi muşcături înlătură orice ajutor, fiindcă sunt chinuiţi nu de greşeala celor pe care-i pizmuieşte, ci de starea bună a acelora. Fiindu-le ruşine să spună pe faţăadevărul, ei caută pricini neîntemeiate şi prosteşti pentru a se supăra. Vindecarea de acestea, fiindcă sunt cu totul mincinoase, este fără putinţă cât timp le este ascuns în inimă acel venin ucigaş, pe care ei nu vor să-l dea pe faţă. 10. Despre aceştia acel prea înţelept bine zice: «Dacă şarpele muşcă fără să şuiere, descântătorul nu va fi de nici un folos». Acestea sunt muşcăturile tăcute, singurele pe care medicina înţelepţilor nu le poate trata. Este atât de fără vindecare această boală, încât mângâierile o întărâtă, serviciile o măresc, darurile o înfurie. De aceea aceiaşi Solomon zice: «Pizma nimic nu rabdă». Cu cât altul înaintează mai mult în supunere, cu atât pizmaşul este mai aţâţat de patima sa, fiindcă el nu doreşte decât prăbuşirea sau moartea celui pe care-1 pizmuieşte. 11. Pizma acelor unsprezece patriarhi n-a putut fi potolită de supunerea fratelui nevinovat şi despre aceştia Scriptura aminteşte: «îl urau fraţii lui, fiindcă tatăl îl iubea, şi nu puteau să-i spună nimic prietenos». Pizma lor, care n-a răbdat nici o mângâiere a fratelui supus şi îndatoritor, dorindu-i moartea, abia s-a putut sătura prin crima vinderii lui. Se vede bine că invidia este mai primejdioasă decât toate viciile şi mai grea de vindecat, fiindcă se aprinde tocmai prin leacurile prin care altele se sting. De pildă, cel ce suferă că i-a fost pricinuită o pagubă se linişteşte dacă a fost despăgubit. Cel ce a fost jignit printir-o vorbă urâtă se potoleşte dacă i se cere iertare. 12. Ce faci cu cel care se supără cu atât mai mult, cu cât te vede mai plecat şi mai binevoitor? Mânia lui dacă este pricinuită de vreo lăcomie, se potoleşte prin daruri, dacă se aprinde de vreo insultă sau de dorinţa de răzbunare, este învinsă prin servicii şi prin mângâieri; numai prosperitatea şi fericirea altuia o aţâţă fără vindecare. Dar cine, ca să-l mulţumească pe un pizmaş, vrea să renunţe la binele său, să nu-şi mai caute fericirea, să se lase pradă nenorocirilor? De aceea, pentru ca nu cumva şarpele acestui rău să otrăvească şi să ucidă prin muşcătura sa tot ce e viu în noi şi însufleţit de Duhul Sfânt, să cerem fără încetare ajutorul dumnezeiesc, căruia totul îi este cu putinţă. 13. Celelalte veninuri ale şerpilor, adică păcatele trupeşti şi viciile, de care, pe cât de repede se molipseşte firea omenească firavă, pe atât de repede se vindecă, au în trup unele urme ale rănilor lor, de care oricât de primejdios se îmbolnăveşte corpul pământesc, totuşi dacă un prea iscusit descântător cu ajutorul cântecelor dumne- zeieşti a adus vreun leac împotriva muşcăturilor de şerpi sau vindecarea prin cuvinte mântuitoare, otrava nimicitoare nu ajunge să aducă sufletului moartea cea veşnică; invidia însă, ca şi o otravă lăsată de cel mai primejdios dintre şerpi, ucide însăşi viaţa religiei şi a credinţei, înainte de a fi simţită rană în corp. 14. Nu împotriva omului, ci împotriva lui Dumnezeu se ridică pizmaşul care, nestricând într-un frate altceva decât fericirea, loveşte nu în greşeala unui om, ci numai în judecata lui Dumnezeu. Aceasta este, aşadar, acea «rădăcină veninoasă, care otrăveşte» şi care se ridică la lumină spre înfruntarea Celui ce dă omului tot binele. Să nu se mire cineva dacă Dumnezeu ameninţă că va trimite «şerpi foarte veninoşi», care să-i muşte pe cei ale căror crime Îl jignesc. Deşi este sigur că Dumnezeu nu poate fi înfăptuitorul pizmei, totuşi drept este şi vrednic de judecata divină ca, de vreme ce binele este dat celor smeriţi, iar celor trufaşi şi răi este tăgăduit, pe acei care, potrivit cuvintelor apostolului, merită să fie lăsaţi «la mintea lor fără judecată» să-i lovească şi să-i mistuie pizma ca şi cum ar fi fost trimisă de El, potrivit acelor cuvinte: «Ei M-au întărâtat la gelozie prin cei ce nu sunt Dumnezeu şi Eu îi voi întărâta pe ei printr-un popor ce nu e popor». 15. Prin această discuţie Piamun a aprins şi mai puternic dorinţa noastră de la început de a ne îndrepta de la primele şcoli la chinovie către a doua treaptă, a anahorezei. Căci sub înrâurirea lui ne-am însuşit primele învăţături asupra vieţii de sihăstrie, a cărei ştiinţă după aceea am dobândit-o din plin în Scitium. XIX. Convorbirea cu părintele Ioan - Despre ţelurile chinovnicului şi ale pustnicului I. După câteva zile ne-am dus în cea mai mare grabă la chinovia părintelui Paul, din dorinţa de a înainta şi mai mult în învăţătură. Deşi acolo locuiau mai mult de două sute de fraţi, totuşi în cinstea unei comemorări, care avea loc atunci, se adunase o mulţime nesfârşită de monahi şi din alte chinovii; căci se aniversa decesul părintelui care condusese mai înainte chinovia. Am amintit de această adunare, ca să vorbesc pe scurt despre un frate, a cărui răbdare s-a arătat în toată puterea şi strălucirea ei, în prezenţa întregii adunări. 2. Deşi scopul acestei lucrări este altul, de a expune convorbirea cu părintele Ioan care, părăsind pustiul, se devotase acelei chinovii cu toată virtutea smereniei lui, totuşi nu socotim de prisos, dacă fără mare risipă de cuvinte arătăm, precum credem, tuturor fraţilor sârguitori, cum se clădesc virtuţile. Astfel, într-o mare sală şi sub cerul liber, acea mare mulţime de monahi aştepta aşezată în grupe de câte doisprezece să li se servească masa de prânz. Fiindcă unul dintre fraţi adusese ceva mai târziu tava cu mâncare, văzând aceasta părintele Paul, care se plimba cu grijă printre cei ce serveau, i-a plesnit o palmă atât de tare sub privirile tuturor, încât sunetul loviturii a fost auzit şi de cei ce erau întorşi cu spatele, sau se aşezaseră la mese mai depărtate. 3. Dar, pildă de răbdare, tânărul a arătat atâta linişte sufletească, încât nu numai că nu i-a scăpat din gură nici un cuvânt, sau măcar vreo şoaptă printre buze, dar nu şi- a schimbat nici măcar ţinuta sau culoarea feţei. Acest fapt nu numai pentru noi care, veniţi de curând de la mănăstirea din Siria, luam cunoştinţă din exemple atât de evidente de virtutea lui, dar şi pentru cei mai de seamă bărbaţi era prilej de deosebită învăţătură faptul că răbdarea lui rămăsese neclintită în faţa măsurii disciplinare a celui mai mare, iar privirile unei mulţimi atât de numeroase nu-1 făcuseră măcar să roşească. II. În această chinovie am găsit pe un bătrân foarte în vârstă, cu numele de Ioan, care se deosebea între toţi cuvioşii prin vorbirea şi smerenia lui. Aceste însuşiri am socotit că nu trebuie să le trecem cu vederea, ştiind că el s-a distins mai ales prin desăvârşire, care este mama tuturor virtuţilor şi temelia cea mai puternică a aşezării sufleteşti, dar care lipseşte cu totul în instituţiile noastre. 2. De aceea nu este de mirare că nu ne putem ridica la înălţimea lor, noi care nu rămânem în disciplina chinoviei nu zic până la bătrâneţe, fiindcă mulţumiţi că am răbdat jugul supunerii cel mult doi ani, plecăm mai departe în căutarea unei libertăţi dăunătoare, deşi nici într-un timp atât de scurt nu urcăm regulile ascezei, ci, ne supunem, dacă ne supunem, cerinţelor superiorului, după cum socotim noi. 3. Aşadar, când l-am văzut pe acest bătrân în chinovia părintelui Paul, admirându-i mai întâi vârsta şi harul cu care era înzestrat, am început să-l rugăm, cu feţele plecate la pământ, să binevoiască a ne povesti din ce pricină, părăsind libertatea pustiului şi acel înalt rang prin care avea cea mai mare cinstire printre ceilalţi bărbaţi cu acelaşi fel de viaţă, i s-a părut că e mai bine să intre sub jugul chinoviei. 4. El zicea că, nesocotindu-se la înălţimea cinstei şi disciplinei anahoretice şi fiind deci oarecum nevrednic de măreţia unei adevărate desăvârşiri, s-a întors la şcolile celor mai tineri, cu gândul că în felul acesta va dobândi toate cele trebuitoare vieţii duhovniceşti. Dar fiindcă noi nu ne-am mulţumit cu răspunsul lui, la insistenţele noastre a început astfel: III. Disciplina anahoretică, de care voi vă miraţi că am părăsit-o, nu numai că n-o resping şi n-o dispreţuiesc, dar chiar o îmbrăţişez şi o iubesc din toată inima. Mă bucur că, după treizeci de ani în chinovie, am trăit şi în pustiu alţi douăzeci, fără să fi fost codaş între cei ce se osteneau pentru desăvârşire. 2. Dar fiindcă uneori curăţia vieţii era umbrită de grija pentru cele ale trupului, mi s-a părut că este mai bine să mă întorc în chinovie, unde, cu sarcini de mai puţină răspundere, pot face faţă mai uşor cerinţelor, decât în rangul pe care-1 aveam acolo. Căci este mai bine să-ţi iei angajamente pe care le poţi îndeplini, decât să făgăduieşti lucruri mari, de care apoi nu te poţi achita. Şi de aceea, dacă voi vorbi ceva mai slobod şi mai cutezător, vă rog să nu mă socotiţi lipsit de umilinţă, ci cu râvnă deosebită de a vă ajuta. Nu este trufie, ci dragoste a nu ascunde nimic din adevăr celor ce-1 caută cu ardoare. 3. Cred că pot adăuga ceva învăţăturii voastre, dacă lăsând puţin umilinţa la o parte, vă spun simplu, dar deschis, tot ceea ce doriţi să ştiţi. Sunt sigur că din libertatea celor spuse nu voi ajunge să fiu învinuit de deşertăciune din partea voastră, iar în faţa conştiinţei mele nu voi cădea în crima minciunii ascunzând ceva din adevăr. IV. Dacă aşadar cineva, desfătat de singurătăţile pustiului, a putut să dea uitării legăturile omeneşti şi să zică împreună cu Ieremia: «N-am dorit ziua omului, Tu o ştii», mărturisesc că şi eu, cu harul Domnului, am urmărit, sau chiar am dobândit aceasta. Mi-aduc aminte că, ajutat de mila Domnului nostru, adesea m-am simţit înălţat atât de sus, încât uitam că am cu mine greutatea corpului şi mintea mea s-a desprins atât de mult de toate simţirile din afară, încât nici ochii, nici urechile mele nu-şi mai îndeplineau adevărata slujbă. Sufletul mi se umple de meditaţii dumnezeieşti şi de vedenii duhovniceşti, astfel încât adesea nu ştiam seara dacă am mâncat în timpul zilei, iar în ziua următoare uitam cu desăvârşire că n-am mâncat nimic în ajun. 2. Din această cauză hrana pe şapte zile, adică paisprezece pesmeţi, în ziua sâmbetei se găseau în coşuleţul de mână, amintind că mi-au trecut zilele fără mâncare. Prin acest obicei se înlătura greşeala de a uita că au trecut toate zilele săptămânii, pentru că mă corecta numărul pesmeţilor şi ştiam bine că a venit ziua Domnului. Iar dacă acea înălţare a minţii despre care am vorbit încurca şi această socoteală, felul de lucru zilnic împiedica greşeala numărării zilelor. 3. Dar ca să trec sub tăcere celelalte virtuţi ale pustietăţii (căci vreau să vă vorbesc nu despre numărul şi mulţimea lor, ci despre rostul vieţii în singurătate şi în chinovie), vă voi arăta pe scurt de ce am părăsit pustiul, vorbindu-vă şi despre acele virtuţi pe care eu le socotesc mai presus de toate roadele singurătăţii. V.Aşadar, datorită faptului că eram puţini cei ce locuiam pe atunci în pustiu, cât timp am avut o mai mare libertate de a ne bucura de întinderea singurătăţii, cât timp retraşi cât mai departe eram răpiţi mai des de elanurile cele cereşti şi nu ne îngreuia de griji mulţimea mare a fraţilor care veneau să ne viziteze şi pe care trebuia să-i găzduim, am trăit cu toată ardoarea sufletească şi cu nesăturată dorinţă viaţa liniştită din singurătăţile pustiului, vrednică de a fi asemănată cu fericirea îngerilor. 2. Dar când a început să ne viziteze, cum am spus, un mai mare număr de fraţi, şi mai ales când mulţi dintre ei au rămas în pustiu, nu numai că (timpul şi spaţiul de contemplare divină ni s-a îngustat, dar chiar mintea ne-a fost înlănţuită de grijile vieţii de toate zilele. De aceea m-am hotărât să mă întorc mai degrabă la viaţa de chinovie, decât să lâncezesc, gândindu-mă zilnic la trebuinţele trupeşti. Aici, în mânăstire, dacă n-am putinţa de a mă înălţa sufleteşte ca acolo în pustiu, cel puţin nu sunt răpit prea mult de grija zilei de mâine şi am timp să mă dedic învăţăturii evanghelice. Astfel că, dacă mi se răpeşte putinţa înaltei contemplări, mi se dă în schimb răgazul umilinţei şi al supunerii. Căci este rău pentru cineva să înveţe pe altul o ştiinţă sau o artă, şi el însuşi să nu poată ajunge la desăvârşirea acelei învăţături. VI. Acum vă voi vorbi pe scurt despre foloasele de care mă bucur acum, ducând acest fel de viaţă. Vă rog să judecaţi din această expunere dacă acele câştiguri din singurătate pot fi pe măsura binefacerilor de aici; se va vedea dacă din sila sau din dorinţa de singurătate am socotit că e mai bine să mă închid în chinovie. Aici n-am nici o grijă pentru ziua de mâine, nici un gând de a cumpăra sau a vinde ceva, nici o preocupare pentru a asigura pâinea pe un an întreg, nici un chin pentru cele ale trupului, care acolo se pregăteau nu numai pentru trebuinţele proprii, ci şi pentru atâţia vizitatori, în sfârşit, nici o dorinţă de slavă omenească, în faţa lui Dumnezeu mai vrednică de dispreţuit decât toate, dar în pustiu socotită de obicei mai presus decât toate celelalte osteneli. 2. Vorbind despre viaţa de anahoret, trec peste valurile înălţării spirituale şi peste primejdiiile gloriei deşarte, şi mă întorc la acea sarcină generală pentru toţi, la grija comună de a pregăti hrana. Aceasta până într-atât depăşeşte măsura acelei vechi simplităţi, care nu cunoaşte în nici un chip folosirea untdelemnului, încât nu se mulţumeşte cu măsura destul de îngăduitoare a timpului nostru. Nu se socoteşte de ajuns un şiştar de untdelemn.şi un bănicior de linte pentru hrana vizitatorilor din timpul anului, cum s-a stabilit mai înainte; dimpotrivă, o măsură îndoită, sau întreită, dacă poate face faţă cerinţelor. 3. Până într-atât a crescut la unii puterea dăunătoare a acestei îngăduinţe, încât nu se mai mulţumesc cu o picătură de ulei amestecată cu oţet în saramură, aşa cum obişnuiau înaintaşii noştri trăitori în virtuţile adevărate ale pustiului pentru a alunga păcatul slavei deşarte, ci pe lângă ulei mai mult decât trebuie pun în saramură brânza egipteană sfărâmată, astfel că, în loc de două feluri de mâncare, fiecare cu gustul său, fac unul singur, mai mult pentru plăcere decât pentru trebuinţă. 4. Până într-atât a crescut dorinţa de a poseda lucruri materiale, încât anahoreţii au început lucru ruşinos de spus, să aibă în chilii şi câte o pătură, pentru a primi cât mai bine pe oaspeţi. Împovărează sufletul, împiedicîndu-1 de la cele duhovniceşti, grijile acestea mărunte, adică venirea şi plecarea fraţilor, datoriile de primire şi de ospitalitate, vizitele reciproce, pierderea de timp cu convorbiri şi cu diferite servicii, care chiar dacă uneori par mai puţine, nu încetează totuşi de a constitui preocupări permanente. 5. Aşa se face că acea libertate a vieţii de pustnic, ţinută în astfel de legături, nu mai ridică niciodată mintea la acel elan ce nu se poate spune în cuvinte, iar roada vieţii de eremit se pierde. Acestea nu le pot avea aici în comunitatea şi în tovărăşia mai multora dar cel puţin nu-mi lipseşte liniştea sufletească şi gândul slobod de orice fel de griji şi ocupaţii, pe care nu le au cei ce trăiesc în pustiu, fiindcă ei sunt puşi la atâtea treburi care-i lipsesc tocmai de roada singurătăţii, adică de ceea ce nu se dobândeşte decât într-o stare de desăvârşită linişte a minţii. 6. În sfârşit, chiar dacă în mânăstire mi se micşorează ceva din acea curăţie sufletească, voi fi totuşi mulţumit că am în schimb destulă tovărăşie cu învăţătura evanghelică, fapt care, desigur nu poate fi pus mai prejos de toate roadele pustiei. Aici n-am de ce să mă gândesc la ziua de mâine şi supunându-mă până la sfârşit conduitei preoţeşti, par a fi într-un fel asemenea cu cel despre care se spune: «S-a smerit pe Sine, ascultător făcându-se până la moarte» şi ar merita, să spun cu umilinţă, cuvintele: «N-am venit să fac voia Mea, ci voia Tatălui Care M-a trimis». VII. Ghermanus: Fiindcă, precum se vede, nu numai că te-ai apropiat, dar chiar te-ai înălţat pe culmile ambelor feluri de viaţă, ca puţini alţii, am dori să cunoaştem care este ţelul vieţii pentru un chinovnic şi care pentru un pustnic? Fără îndoială că nimeni nu poate discuta mai deplin şi mai cu ştiinţă despre acestea decât cel care, dobândind în ambele desăvârşirea printr-o lungă deprindere şi având ca dascăl experienţa proprie, poate să ne arate printr-o învăţătură bazată pe adevăr meritele şi ţelurile lor. VIII. Ioan: N-aş fi putut afirma că unul şi acelaşi om poate fi desăvârşit şi într-un fel şi în celălalt fel de viaţă, dacă n-aş avea câteva exemple în această privinţă. Dacă este îmtr-adevăr mare lucru să găseşti pe cineva care le-a trăit pe amândouă la fel, este cu atât mai limpede că este foarte greu, dacă nu imposibil, să se desăvârşească vreun om şi în viaţa de mânăstire şi în cea din singurătate. Dar chiar dacă este cu putinţă aceasta, mu se poate trage de aici o regulă generală. 2. Căci nu din partea cea mai mică, rezultând din părerile puţinora, ci din aceea a multora, care cuprinde dacă se poate părerile tuturor, trebuie formulată o regulă universală. Dacă puţini, care depăşesc putinţele virtuţii comune, obţin foarte rar rezultatele dorite, aceştia nu trebuie încadraţi în normele generale, fiindcă sunt ceva pe deasupra condiţiei umane slabe şi neputincioase, şi nu sunt de dat ca exemplu, ci ca nişte minunate excepţii. De aceea voi răspunde pe scurt şi potrivit puterilor mele modeste la întrebările voastre. 3. Ţelul chinovnicului este de a-şi ucide şi răstigni toate dorinţele sale, iar potrivit poruncii mântuitoare despre desăvârşirea evanghelică, de a nu cugeta nimic despre ziua de mâine. Este foarte sigur că desăvârşirea de acest fel nu poate fi îndeplinită decât de un chinovnic. Pe acesta profetul Isada îl fericeşte şi-l laudă astfel: «Dacă- ţi vei opri piciorul tău în ziua de odihnă şi nu-ţi vei mai vedea de treburile tale în ziua Mea cea sfântă, ci vei socoti ziua de odihnă ca desfătare şi vrednică de cinste, ca sfinţită de Domnul, şi vei cinsti-o, fără să mai umbli, fără să te mai îndeletniceşti cu treburile tale şi fără să mai vorbeşti deşertăciuni, atunci vei afla desfătarea ta în Domnul. Eu te voi purta în car de biruinţă pe culmile cele mai înalte ale ţării şi te voi bucura de moştenirea tatălui tău Iacob, căci gura Domnului a grăit acestea». 4. Iar desăvârşirea pustnicului este să aibă mintea desprinsă de toate cele pământeşti şi, în măsura putinţelor omeneşti, s-o unească cu Hristos. Pe acest bărbat îl descrie fericitul Ieremia când spune: «Fericit bărbatul care din tinereţea sa poartă jugul, el va şedea singur şi va tăcea, fiindcă a luat jugul asupra lui». Şi Psalmistul spune de asemenea: «Asemănatu-m-am cu pelicanul din pustiu; ajun-s- am ca bufniţa din dărâmături». Dacă n-a ajuns la acest capăt fiecare în felul lui de viaţă despre care am vorbit, zadarnic se osteneşte unul în mânăstire, iar celălalt în pustiu, căci nici unul, nici celălalt nu-şi vor îndeplini virtutea vieţii lor. IX. Dar aceasta nu este totul, ci numai o parte a desăvârşirii, care întreagă şi totală este un dar oferit de Dumnezeu celor puţini. Este într-adevăr desăvârşit şi nu în partecel ce cu aceeaşi mărinimie rabdă în pustiu asprimea singurătăţii, iar în mânăstire slăbiciunea fraţilor. De aceea, în ambele feluri de viaţă este greu să găseşti pe cineva desăvârşit în toate, fiindcă nici pustnicul nu poate ajunge să dispreţuiască şi să se lipsească în întregime de cele materiale, nici chinovnicul să dobândească întru totul curăţia minţii pure. Se spune că numai părintele Moise, Pafnutie şi cei doi Macarie au ajuns la ambele feluri de desăvârşire. 2. Ei erau desăvârşiţi şi într-un fel şi în celălalt al vieţii, fiindcă în pustiu se retrăgeau cât mai departe de ceilalţi pustnici, pe cât puteau se fereau de orice întâlnire cu oamenii, iar când erau vizitaţi răbdau cu uşurinţă tulburările produse de aceştia. Căci veneau adesea mulţimi de fraţi fie să-i vadă, fie pentru a înainta în virtuţi şi faţă de toţi aceştia se arătau atât de prietenoşi şi de binevoitori, că ai fi zis că toată viaţa au îndeplinit serviciul de a primi oaspeţi. Astfel că nu-ţi puteai da seama în care fel de viaţă sunt mai desăvârşiţi, ca pustnici sau ca trăitori în obştea mânăstirii. X. Unii trăind vreme îndelungată în singurătate şi retragere, încep oarecum să se sălbăticească, să se sperie de întâlnirea cu oamenii şi dacă vizita unor fraţi i-a scos puţin din felul lor, de pustnici, devin neliniştiţi, dând semne vădite de suflete mici. Aceasta se întâmplă de obicei celor ce neformaţi bine în chinovii, s-au grăbit să vină în pustie, înainte de a se lepăda de toate viciile. Nedesăvârşiţi în nici un fel de viaţă, înclină când într-o parte, când în alta, mânaţi de propriile lor porniri. 2. În tovărăşia fraţilor, sunt nemulţumiţi şi supăraţi de prezenţa şi întrebările acestora, iar în singurătate nu suportă tăcerea şi întinderile nesfârşite ale pustiului. Că unii care nu ştiu bine de ce au dorit şi au cerut să vină în singurătate, îşi închipuie că cea mai înaltă virtute a acestei vieţi este să fugă de tovărăşia fraţilor şi să se ferească de orice chip omenesc. XII Ghermanus: Dar în ce chip se poate veni în ajutorul nostru şi al celor la fel de slabi ca noi, care formaţi prea puţin în învăţăturile mănăstireşti am început să dorim viaţa de pustnici înainte de a scăpa de vicii? În ce chip vom putea dobândi statornicia minţii netulburate şi tăria neclintită a răbdării noi cei care întrerupând prea de timpuriu cu viaţa de obşte a mânăstirii, am părăsit şi şcolile şi câmpul de exerciţiu în care începuturile noastre trebuiau să se formeze deplin, până la desăvârşire ? 2. În ce fel, aşadar, trăind acum în singurătate vom dobândi desăvârşirea bunătăţii şi a răbdării, sau în ce chip conştiinţa cercetătoare a pornirilor lăuntrice va înţelege că are în sine sau că-i lipsesc aceste virtuţi, pentru ca nu cumva, izolaţi de tovărăşia oamenilor şi de supărările din partea lor să fim înşelaţi de o impresie greşită şi să credem că am şi dobândit liniştea neclintită a minţii ? Ioan: Celor ce-şi caută într-adevăr vindecare nu le pot lipsi leacurile din partea acelui adevărat medic al sufletelor, mai ales celor care nu şi-au dispreţuit prin deznădejde şi nepăsare puterile, nu şi-au ascuns primejdiile rănilor şi nici n-au respins cu minte necugetată leacul pocăinţei, ci, faţă cu slăbiciunile căpătate din neştiinţă, rătăcire sau trebuinţă, cu minte smerită şi totuşi prevăzătoare, au alergat la medicul cel ceresc. De aceea trebuie să ştim că dacă ne retragem în locuri îndepărtate sau singuratice, fără să ne fi curăţit de toate viciile, nu înseamnă că nemaiputându-le practica acolo, ele, adică viciile, nu există în noi ca dorinţe. 2. Rămâne ascunsă în noi şerpuind oarecum rădăcina tuturor păcatelor, dacă n-a fost smulsă şi o simţim încă după aceste semne că trăieşte încă în noi. De pildă, suntem în pustie şi trebuie să primim fraţi în vizită, dacă venirea lor ne produce nelinişti şi enervare cunoaştem că există în noi focul care aprinde cea mai vie nerăbdare. Iar când aşteptăm vizita unui frate şi el de nevoie a întârziat puţin, dacă o tăcută nemulţumire sufletească îi învinovăţeşte întârzierea şi dacă neliniştea aşteptării ne tulbură mintea, aceasta va dovedi că există în noi mânie şi tristeţe, ca vicii ale conştiinţei noastre. 3. La fel, când vine vreun frate, care ne cere fie un caiet să citească, fie alt lucru de care are nevoie, dacă ne-a nemulţumit cererea lui, sau dacă l-am refuzat, fără îndoială că suntem prinşi în lanţurile zgârceniei, sau ale arghirofiliei. Dacă gândurile sau citirea cărţilor sfinte ne-au adus în amintire vreun chip de femeie, care ne-a pricinuit o tulburare cât de mică, să ştim atunci că focul desfrânării nu s-a stins încă din mădularele noastre. Sau dacă punând faţă în faţă asprimea vieţii noastre cu libertăţile altora, mintea noastră simte cel mai mic fior de mândrie, atunci este sigur că suntem stăpâniţi de urâta boală a trufiei. 4. Ori de câte ori, aşadar, surprindem în inima noastră aceste semne ale viciilor, să ştim bine că ne lipseşte nu dorinţa păcatului, ci înfăptuirea lui. Aceste patimi, dacă le-am amestecat cândva în viaţa noastră, de îndată ce ies din hrubele simţurilor noastre dovedesc că ele nu se nasc atunci când au ţâşnit, ci că abia au putut ieşi la iveală după ce fuseseră mult timp ascunse. Astfel şi cel singuratic va afla prin semne sigure dacă are în el înfipte rădăcinile viciului şi nu va dori cineva să-şiarate curăţia sa nepătată oamenilor, ci Aceluia, de care nu se poate ascunde nici o taină a inimii. XIII. Ghermanus: Am înţeles destul de bine şi de limpede după ce semne ne putem cunoaşte slăbiciunile şi în ce chip putem deosebi diferitele stări sufleteşti, adică în ce fel putem surprinde viciile care se ascund în noi, căci vedem din experienţa zilnică şi din gândurile şi frământările noastre proprii că ele sunt precum le-ai spus. Rămâne ca, aşa cum ne-au fost arătate bolile şi cauzele lor, cu aceeaşi limpede judecată să ni se arate şi vindecarea lor. Fără îndoială, că poate vorbi foarte bine despre leacul bolilor cel ce mai înainte a constatat cauzele şi originea lor examinând conştiinţa celor bolnavi. 2. Învăţătura fericirii tale a dat la iveală tainele rănilor noastre şi acum putem spera lecuirea, întrucât arătarea limpede a bolii făgăduieşte şi nădejdea vindecării. Totuşi fiindcă, aşa cum ai spus, începutul mântuirii se dobândeşte mai întâi în viaţa de obşte şi nu pot fi sănătoşi în singurătate decât cei pe care i-au vindecat mai întâi leacurile mânăstirii, cădem iarăşi în deznădejdea primejdioasă ca nu cumva noi care am părăsit mânăstirea nedesăvârşiţi să nu ne putem desăvârşi în pustiu. XIV. Ioan: Celor stăpâniţi de grija faţă de bolile lor nu le va putea lipsi leacul mântuitor şi de aceea, în acelaşi mod în care se descoperă semnele fiecărui viciu, sunt de căutat şi remediile. Am spus că pustnicilor nu le lipsesc viciile vieţii omeneşti; la fel spunem că lor le stau la îndemână şi mijloacele de a dobândi virtutea. 2. Aşadar, dacă va constata cineva, după indiciile mai sus arătate, că este pradă nerăbdării sau mâniei, va trebui să recurgă de îndată la mijloacele contrare pentru a se lecui. Gândindu-se adică la tot felul de injurii şi neplăceri pe care le-ar putea avea din parte altcuiva, să se deprindă cu gândul că poate suporta cu desăvârşită umilinţă orice răutate i se pricinuieşte şi punându-şi în faţă adesea tot ce e mai insuportabil, să mediteze cu câtă linişte şi pace a inimii trebuie să întâmpine totul. Astfel, gândul la toate acele patimi ale sfinţilor sau chiar ale Domnului, îl va face să înţeleagă că toate felurile nu numai de jigniri, dar chiar de pedepse sunt mai prejos de ceea ce el merită şi-l va pregăti să rabde toate durerile. 3. Dacă fiind chemat la vreo adunare a fraţilor, ceea ce se întâmplă uneori şi între cei mai austeri locuitori ai pustiului, îşi va da seama că mintea sa a fost atrasătainic de unele lucruri mărunte, ca un cenzor foarte aspru al simţămintelor ascunse se va dojeni singur cu acele feluri de cuvinte foarte tari care îl pregătiseră prin meditaţii zilnice spre o desăvârşită răbdare şi îşi va vorbi astfel: Oare tu eşti, omule, acela care atunci când îţi făceai exerciţiile în câmpul singurătăţii tale, te lăudai mereu că vei învinge răul, care atunci când tu însuţi îţi propuneai nu numai cele mai rele neplăceri, dar chiar şi chinuri insuportabile, te credeai destul de tare şi de neclintit în faţa tuturor furtunilor ? 4. Cum s-a risipit acea neînvinsă răbdare a ta la cel mai uşor cuvânt ? Cum s-a prăbuşit la cea mai uşoară adiere casa ta zidită pe acea stâncă atât de tare, încât ţi se părea că este construită până la nori? Unde este acel război pe care cu deşartă încredere îl cereai, dorindu-1 în timp de pace ? «Gata am fost şi nu m-a tulburat» te lăudai tu, iar cu profetul ziceai: «Cercetează-mă, Doamne, şi mă cearcă; aprinde rărunchii şi inima mea», şi: «Cercetează-mă, Doamne, şi cunoaşte inima mea; în- cearcă-mă şi cunoaşte cărările mele şi vezi de este în mine calea fărădelegii ?». Cum te-a îngrozit doar umbra duşmanului pe tine cel pregătit pentru o mare bătălie? 5. Condamnându-se prin aceste mustrări şi căinţe, să nu lase nepedepsit simţământul care i s-a strecurat, ci să-şi pedepsească trupul cu post mai aspru şi cu mai multă veghe, să-şi chinuie prin pedeapsa necurmată a înfrânării vina clintirii sale şi aşezat în singurătate, să ardă în acest foc al caznelor ceea ce trebuia să înlăture în viaţa de mânăstire. Trebuie să avem mereu şi fix în minte că, pentru a dobândi răbdarea neîntreruptă şi statornică, nu ne este îngăduit nouă, cărora prin lege dumnezeiască ne este oprită nu numai răzbunarea, dar amintirea injuriilor ce ni s-au adus, să ne mâniem pentru orice pagubă sau neplăcere. 6. Ce pierdere poate fi mai mare pentru suflet, decât că orbit de o pornire neaşteptată, să piardă limpezimea lumii adevărate şi veşnice şi să se depărteze de contemplarea Celui «care este blând şi smerit cu inima»? Mă rog, ce poate fi mai primejdios şl mai urât, decât să-şi piardă cineva judecata cinstei, regula şi disciplina adevăratului discernământ şi cu bună ştiinţă şi fără şovăială, să săvâr- şească lucruri pe care nu şi le-ar fi îngăduit nici dacă ar fi fost beat, ori lipsit de simţire ? 7. Aşadar, oricine are în vedere acestea şi altele la fel, va dispreţui nu numai toate felurile de pagube, dar şi de insulte şi de pedepse, care pot fi pricinuite cu destulă uşurinţă chiar de cei mai răi, judecând că pentru veşnica puritate a inimii, nimic nu este mai dăunător decât mânia şi nimic mai preţios decât liniştea sufletului. De aceea sunt de dispreţuit nu numai foloasele lucrurilor trupeşti, dar şi ale celor cepar duhovniceşti, dacă altfel nu pot fi dobândite sau câştigate, decât cu tulburarea acestei linişti. XV. Ghermanus: Am vrea ca, aşa cum ni s-a arătat leacul pentru vindecarea celorlalte vicii, adică pentru mânie, tristeţe şi nerăbdare prin tratarea cu contrariile lor, la fel să ni se spună ce fel de îngrijire ar trebui adusă contra duhului desfrânării, adică dacă poate fi stins jarul poftelor, ca în cazul celor arătate mai sus, printr-un spor mai mare de îmboldiri şi provocări. Noi credem că acest procedeu este potrivnic castităţii, fiindcă aţâţăm în noi focul poftei trupeşti şi-l aprindem şi mai tare chiar numai dacă trecem cu gândul peste aceste aţâţări. XVI Ioan: Întrebarea voastră înţeleaptă a luat-o înaintea problemei pe care urma s-o tratez în expunerea mea, chiar dacă voi n-o aduceţi în discuţie. De aceea sunt sigur că a fost gândită cu rost de către voi, fiindcă ascuţişul minţii voastre a venit în întâmpinarea învăţăturilor mele. Se înlătură fără trudă întunericul oricărei probleme când întrezărindu-i dezlegarea, ajungem mai înainte la rezultatul căutat. Tovărăşia omenească nu numi că nu dăunează în tratarea acelor vicii despre care am vorbit, dar chiar este de mare folos. 2. Căci ele fiind date pe faţă neîntrerupt prin nerăbdare, cu cât pricinuiesc mai des durere şi căinţă celor învinşi de ele, cu atât mai repede aduc sănătate celor în suferinţă. De aceea chiar şi trăind în singurătate, unde nu se poate aprinde de către oameni focul şi materia ispitelor, totuşi trebuie să combatem la fel cu gândul aţâţările cu putinţă ale acestora, pentru ca în lupta neîntreruptă a gândurilor noastre împotriva lor să dobândim mai repede vindecarea. 3. Dar împotriva duhului desfrânării metoda este deosebită, cum deosebită este şi cauza. Căci după cum trupului trebuie să-i fie înlăturate cele ale poftei, la fel minţii trebuie să-i fie eliminată amintirea lor. Este încă destul de primejdios pentru inimile slabe şi firave să primească cea mai uşoară amintire a acestei patimi, fiindcă uneori pentru ele chiar amintirea femeilor cuvioase sau citirea cărţilor sfinte aţâţă porniri dăunătoare. Din această cauză mai marii noştri de obicei trec cu grijă peste citiri de acest fel în prezenţa celor tineri. Celor desăvârşiţi şi definitiv stăpâniţi de sentimentul castităţii nu le pot lipsi încercările prin care să se poată cerceta, fiindcă lor li se dovedeşte desăvârşita integritate sufletească prin judecata sănătoasă a propriei lor conştiinţe. 4. Numai pentru bărbatul desăvârşit va exista o asemenea încercare asupra acestei patimi, fiindcă cel care ştie că a scos din rădăcină această boală poate, pentru a-şi cerceta castitatea, să zămislească în mintea sa vreo închipuire înşelătoare. Dar cei încă slabi nu se cuvine în nici un chip să fie puşi la o astfel de încercare (căci le va fi mai mult primejdios decât folositor) ca aceea de a se gândi la o împerechere sau măcar la atingerea unei femei tinere şi frumoase. 5. Aşadar, când cineva cu desăvârşita virtute la farmecul plăcutelor atingeri pe care le-a plăsmuit cu gândul, nu va avea nici o încuviinţare a minţii sale şi nu va simţi nici un fior al trupului, acestea vor fi cele mai sigure dovezi ale curăţiei sale. Cel ce este călit în oţelul purităţii nu numai că stăpâneşte cu mintea această virtute a înfrânării neîntinate, dar chiar dacă vreo trebuinţă l-a pus în atingere cu o femeie, el rămâne cu totul în afara oricărei ispite. Cu aceasta părintele Ioan, văzând că este aproape ceasul al nouălea şi deci timpul mesei, şi-a încheiat expunerea.XX. Convorbirea cu părintele Pinufius - Despre scopul pocăinţei şi despre semnele iertării I. Având a expune învăţăturile prea strălucitului şi distinsului părinte Pinufius despre ţelul pocăinţei mi se pare că înlătur o mare parte din conferinţă dacă pentru a nu plictisi pe cititori, trec sub tăcere lauda smereniei acestuia, despre care am vorbit pe scurt în cartea a IV-a a Instituţiilor, intitulată «Despre formarea celor ce renunţă la lumea aceasta». Mai ales fiindcă mulţi nu cunosc cartea amintită, încrederea în cele spuse aici nu s-ar sprijini pe nimic, dacă n-aş arăta şi meritele lui Pinufius. 2. Acesta, pe când conducea ca preot şi presbiter o mare mănăstire din apropierea oraşului Panephysis din Egipt, atât de mult era înălţat în slavă de acea provincie, datorită virtuţilor lui şi puterii de a face minuni, încât i se părea că prin laudele care i se aduceau de pe acum a primit răsplata ostenelilor sale. Temându-se ca nu cumva trecerea de care se bucură în faţa poporului să-l lipsească de roada cea veşnică, a fugit pe ascuns din mănăstirea sa şi s-a îndreptat spre ţinuturile retrase în care trăiesc călugării tabenniţi. El a urmărit nu singurătatea pustiului, nu siguranţa vieţii de unul singur, pe care o caută şi cei nedesăvârşiţi. care uneori din trufie deşartă nu rabdă osteneala supunerii în chinovii, ci a dorit să se supună vieţii de obşte dintr-o mănăstire foarte vestită. 3. Acolo totuşi, ca să nu fie recunoscut de cineva, s-a îmbrăcat ca simplu mirean, şi timp de multe zile a stat în genunchi plângând la poarta mănăstirii, în dispreţul celor ce pentru ai ispiti dorinţele, îi ziceau că în ultima parte a vieţii caută sfinţenia nu din tragere de inimă, ci silit de lipsa celor necesare traiului. Până la urmă a fost şi el primit. Fiind dat ca ajutor unui frate care avea sarcina de grădinar, îndeplinea cu atâta sârguinţă şi smerenie toate serviciile cerute şi necerute de slujba sa, încâtnoaptea executa el însuşi şi lucrările înjositoare, de care ceilalţi fugeau, iar dimineaţa toţi se mirau de atâta curăţenie şi se întrebau cui i se datoreşte. Trei ani a muncit acolo cu bucurie, supunându-se celor mai grele şi mai nemeritate osteneli, până când s-a întâmplat să vină în mănăstire un frate cunoscut lui, din aceleaşi părţi ale Egiptului din care plecase şi el. 4. Acesta, când l-a văzut, din cauza hainelor pe care le avea, nu l-a putut recunoaşte uşor. Dar după ce a fost sigur că nu se înşală, i-a căzut în genunchi, în faţa celorlaţi fraţi înmărmuriţi, şi i-a dat numele pe faţă, făcând să se afle de către aceştia că ajutorul de grădinar era cel despre sfinţenia căruia se auzise de mult în mănăsitire. Toţi au început să se simtă ruşinţi că omul cu atâtea merite şi cu darul preoţiei fusese pus la servicii urâte şi înjositoare. 5. Înconjurîndu-1 cu toată cinstirea cuvenită, câţiva fraţi l-au luat şi l-au condus înapoi la mânăstirea de unde venise. Acest lucru lui nu i-a plăcut şi puţin timp a rămas în mânăstire, cu toate că a fost repus în toate rangurile pe care le avusese mai înainte. Astfel că tot pe ascuns s-a îmbarcat pe o corabie şi s-a dus în Palestina, o provincie a Siriei, unde a luat-o de la început ca simplu frate, după ce stareţul l-a rânduit să locuiască în chilia noastră. Dar nici acolo virtuţile şi meritele lui n-au putut rămâne mult timp ascunse. Căci a fost la fel descoperit şi dus înapoi la mânăstirea sa, cu mare cinstire şi laudă. II. După puţin timp ne-a cuprins şi pe noi dorinţa de a merge în Egipt pentru învăţătura cea sfântă. Ajunşi acolo, l-am căutat cu multă dra¬goste şi înaltă preţuire, iar el ne-a întâmpinat cu atâta mărinimie şi bunătate încât, ca vechi tovarăşi de chilie, ne-a făcut cinstea de a ne găzdui în chilia pe care şi-o clădise în fundul grădinii. 2. Acolo, unui frate venit să se supună regulilor mânăstirii i-a explicat în faţa tuturor fraţilor învăţăturile atât de grele şi de înalte, pe care le-am cuprins foarte pe scurt, cum am spus, în cartea a patra a Instituţiilor. Păreau aceste învăţături atât de neînţelese pentru noi, atât de minunate culmi ale adevăratelor renunţări, încât credeam că în nici un chip umilinţa noastră nu se poate ridica până la înălţimea lor. 3. Aşadar, doborâţi de deznădejde, fără să ne mai ascundem amărăciunea, am alergat destul de neliniştiţi la fericitul bătrân. Acesta îndată ne-a întrebat de pricina tristeţii noastre, iar părintele Ghermanus, gemând din greu, i-a răspuns astfel: III.Cu cât mai măreţ şi mai înalt ne-a deschis învăţătura ta drumul cel greu al adevăratei renunţări şi, îndepărtând întunericul de pe ochii noştri, i-a arătat capătul ascuns în cer, cu atât suntem mai copleşiţi de greutatea deznădejdii noastre. Dacă-i măsurăm lungimea lui nesfârşită cu puterile noastre atât de mici şi comparăm umilinţa neştiinţei noastre cu înălţimea virtuţilor cerute, simţim nu numai că nu putem ajunge până la ea, dar chiar că putem pierde ce avem. 2. Pradă unei descurajări atât de mari, alunecăm din rău în mai rău. De aceea un singur ajutor ne poate aduce vindecarea rănilor, anume să învăţăm ceva despre ţelurile pocăinţei şi despre semnele prin care să ne dăm seama că este primită, pentru ca, încredinţaţi de iertarea păcatelor de mai înainte, să putem fi însufleţiţi de gândul că ne vom urca pe culmile desăvârşirii despre care am vorbit. IV. Pinufius: Sunt cu totul încântat de roadele bogate ale smereniei voastre, pe care le- am cunoscut şi le-am preţuit chiar de pe când am locuit cu voi în aceeaşi chilie. Mă bucur foarte mult că primiţi cu atâta admiraţie ceea ce vă pot oferi eu, cel mai umil dintre toţi creştinii, ajutat poate de libertatea cuvintelor, pe care nu mă îndoiesc că le veţi îndeplini cu aceeaşi râvnă cu care le rostesc eu. Deşi cuvintele pe care le auziţi le veţi traduce în faptă prin ostenelile voastre, totuşi, precum îmi amintesc, voi vă ascundeţi în aşa fel meritele virtuţilor voastre, ca şi cum n-ar fi venit până la voi vântul prielnic al celor pe care le îndepliniţi zilnic. 2. Este vrednică de cea mai mare laudă mărturisirea voastră că vă sunt recunoscute aceste învăţături ale celor cuvioşi; de aceea vă voi expune pe scurt, cum voi putea, ceea ce-mi cereţi cu atâta stăruinţă. Trebuie, peste puterile şi înzestrările mele, să mă supun prieteniei noastre de altădată. Despre meritele şi despre însemnătatea pocăinţei au spus mulţi nu numai în cuvântări, dar şi în scris, multe lucruri interesante, arătând cât de mari îi sunt foloasele, puterea şi harul. Astfel încât uneori, dacă nu spun o nelegiuire, aceasta se împotriveşte chiar lui Dumnezeu, când El, mâniat împotriva crimelor noastre este gata să ne pedepsească aşa cum merităm. Pocăinţa noastră, îi ţine în loc, fără voia Lui, ca să spun aşa, braţul răzbunător. 3. Dar acestea toate sunt sigur că, din citirea neîncetată a cărţilor sfinte şi din însăşi înţelepciunea voastră, vă sunt atât de cunoscute, încât ele v-au hrănit din primul timp al conversiunii voastre. În sfârşit, nu despre calitatea pocăinţei, ci despre scopul şi rezultatele ei m-aţi întrebat cu atâta dorinţă de a şti lucruri peste care alţii trec cu uşurinţă. V. Ca să răspund cât mai pe scurt la întrebarea voastră, iată care este definiţia deplină şi desăvârşită a pocăinţei: să nu mai săvârşim în nici un chip păcatele pentru care ne pocăim sau pentru care conştiinţa noastră are remuşcări. Iar dovada de primire a pocăinţei şi de iertare este faptul de a fi alungat din sufletele noastre orice simţământ al acelor păcate. 2. Va cunoaşte fiecare că încă nu s-a spălat de păcatele săvârşite cât timp, cu toată pocăinţa şi remuşcările, îi vor apărea în minte greşelile sau alte fapte asemănătoare, şi cât timp, nu zic plăcerea acestora, dar chiar amintirea lor, îi va întina tainiţele sufletului. Astfel, cel ce priveghează cu gândul la pocăinţa sa atunci va înţelege că a fost achitat de pedeapsă, că a dobândit iertare pentru nelegiuirile sale, când va simţi că inima nu-i mai este ispitită de atracţia viciilor sau de gândul la ele. 3. Conştiinţa noastră este cel mai drept cercetător al pocăinţei şi cel mai adevărat semn al îngăduinţei; ea ne arată nouă, celor trăitori în trup, achitarea de datorii înainte de ziua judecăţii şi ne descoperă primirea pocăinţei şi harul iertării. Ca să subliniez şi mai mult cele spuse, adaug că numai atunci este de crezut că ne-a fost ştearsă tina viciilor, când au fost alungate din inima noastră toate patimile şi dorinţele vinovate. VI. Ghermanus: Şi de unde ni se va naşte sfânta şi mântuitoarea umilinţă, pe care cel ce se pocăieşte o exprimă astfel: «Păcatul mei l-am recunoscut şi nedreptatea mea n-am ascuns-o. Am zis: Voi mărturisi împotriva mea Domnului nedreptatea mea»? Cum vom merita să spunem cu dreptate cele ce urmează: «Şi Tu ai iertat nelegiuirea inimii mele»? Sau în ce chip, aşternuţi la rugăciune, vom face mărturisiri în lacrimi, ca să merităm iertarea păcatelor, potrivit acestor cuvinte: «Voi spăla în fiecare noapte patul meu, cu lacrimile mele voi uda aşternutul meu», dacă vom scoate din inimi amintirea păcatelor noastre pe care, dimpotrivă, Domnul ne porunceşte să le păzim cu stăruinţă, când zice: «Eu nu- Mi voi aminti de nedreptăţile tale; iar tu îţi vei aminti» ? 2. De aceea nu numai lucrând, dar şi rugându-mă mă silesc să aduc în gând amintirea păcatelor mele, pentru ca plecat şi umilit în inima mea, să pot spune împreună cu profetul «Vezi smerenia mea şi osteneala mea şi-mi iartă toate păcatele mele». VII.Pinufius: întrebarea voastră, cum am mai spus, este nu despre felul pocăinţei, ci despre scopul propus şi despre semnul că a fost primită, întrebare la care, după părerea mea, am răspuns exact şi precis. De altfel ceea ce aţi spus despre amintirea păcatelor este destul de folositor şi de necesar, iar cei ce fac încă pocăinţă să strige într-una bătându-se cu pumnii în piept: «Că fărădelegea mea eu o cunosc şi pă- catul meu înaintea mea este pururea» sau: «Şi voi cugeta la păcatul meu». Cât timp, aşadar facem pocăinţa şi avem remuşcări amintindu-ne de greşelile noastre, este necesar ca ploaia de lacrimi podidite din mărturisirea păcatelor să stingă focul conştiinţei noastre. 2. Când cuiva neclintit în smerenia inimii şi în întristarea duhului, amintirea acestor păcate i s-a risipit în osteneli şi suspine, şi cu mila lui Dumnezeu i-au fost smulşi din inimă şi din mădulare spinii conştiinţei, este sigur că a ajuns la termenul iertării şi la meritele bunăvoinţei divine, curăţit fiind de tina păcatelor săvârşite. La această uitare totuşi nu se ajunge altfel, decât prin îndepărtarea viciilor şi a patimilor din trecut, prin desăvârşita şi întreaga curăţie a inimii. Pe aceasta, fără îndoială, n-o va putea dobândi cel ce din nepăsare sau dispreţ nu s-a curăţit de vicii, ci numai cel ce prin neîncetate suspine şi gemete, spălându-şi toate petele murdare din trecut, va putea să strige cu gândul şi cu fapta către Domnul. 3. «Păcatul meu l-am mărturisit şi nedreptatea mea n-am ascuns-o» şi: «Lacrimile mele mi-au fost pâine zi şi noapte». El va merita, aşadar, să audă: «înfrânează-ţi glasul de la bocet şi ochii de la lacrimi, că vei avea plată pentru munca ta, zice Domnul». Aceasta i se va spune prin glasul Domnului: «Risipit-am păcatele tale ca pe un nor şi fărădelegile tale ca pe o negură» şi de asemenea: «Eu, Eu sunt Acela Care şterge păcatele tale şi nu îşi mai aduce aminte de fărădelegile tale». Astfel «Fiecare este strâns în lanţurile păcatelor sale», dar scăpat de Domnul va cânta cu toată lucrarea harului: «Ai rupt lanţurile mele; Ţie îţi voi aduce jertfă de laudă». VIII După acel har general primit prin botez şi după acel dar foarte preţios al martiriului, care se câştiga prin vărsarea sângelui, multe sunt roadele pocăinţei, prin care se ajunge la ispăşirea păcatelor. Căci nu numai prin acel nume de pocăinţă se făgăduieşte mântuirea veşnică, despre care fericitul Apostol Petru zice: «Pocăiţi-vă şi vă întoarceţi, ca să se şteargă păcatele voastre». Şi Sfântul Ioan Botezătorul, sau chiar Domnul spune: «Pocăiţi-vă, că s-a apropiat Împărăţia Cerurilor», dar şi prin simţământul dragostei se dărâmă munţii păcatelor, căci «dragostea acoperă mulţime de păcate». 2. De asemenea prin roada milosteniei se aduce vindecare rănilor voastre, fiindcă «precum apa stinge focul, tot aşa milostenia stinge păcatul». Iertarea păcatelor se dobândeşte şi prin vărsare de lacrimi: «În fiecare noapte voi spăla patul meu şi voi uda aşternutul meu cu lacrimi». În sfârşit, arătând că, nu în zadar au fost vărsate lacrimile, adaugă: «Plecaţi de la mine toţi cei ce săvârşiţi nedreptatea, fiindcă a auzit Domnul glasul plânsului meu». 3. La fel să dăruieşte iertarea păcatelor prin mărturisirea lor: «Am zis: împotriva mea voi mărturisi Domnului nedreptatea mea şi Tu ai iertat nelegiuirea inimii mele» şi iarăşi: «Povesteşte mai întâi nedreptăţile tale, ca să te dezvinovăţeşti». Iertarea nelegiuirilor se dobândeşte, de asemenea, prin chinul inimii şi al trupului, căci: «Vezi smerenia mea şi osteneala mea şi iartă toate păcatele mele» şi mai ales, prin îndreptarea purtării: «Nu mai faceţi rău înaintea ochilor Mei. Încetaţi odată! Învăţaţi să faceţi binele, căutaţi dreptatea, ajutaţi pe cel împilat, faceţi dreptate orfanului, apăraţi pe văduvă. Veniţi să ne judecăm, zice Domnul. De vor fi păcatele voastre cum e cărmazul, ca zăpada le voi albi şi de vor fi ca purpura, ca lâna albă le voi face». 4. Uneori se dobândeşte iertarea păcatelor şi prin mijlocirea celor cuvioşi: «Dacă vede cineva pe fratele său păcătuind, păcat nu de moarte, să se roage şi Dumnezeu va da viaţă acelui frate, care nu păcătuieşte de moarte». Şi, de asemenea: «Este cineva bolnav între voi ? Să cheme preoţii bisericii şi să se roage pentru el, ungându-1 cu untdelemn în numele Domnului. Şi rugăciunea credinţei va mântui pe cel bolnav şi Domnul îl va ridica, şi de va fi făcut păcate se vor ierta lui». 5. Câteodată boala viciilor se vindecă prin milă şi credinţă, potrivit cuvintelor: «Prin milă şi credinţă se curăţă păcatele». Adesea ne mântuim aducând pe alţii la credinţă şi mântuire prin predică şi sfaturile noastre: «Cel care a întors pe păcătos de la rătăcirea căii lui îşi va mântui sufletul din moarte şi va acoperi mulţime de păcate». Prin bunătatea şi iertarea noastră faţă de alţii putem ajunge la iertarea greşelilor noastre: «Dacă veţi ierta oamenilor păcatele lor şi Tatăl vostru cel ceresc vă va ierta păcatele voastre». Vedeţi, aşadar, câte căi de mântuire v-a deschis Mântuitorul în mila şi bunătatea Sa, pentru ca nimeni, dorind mântuirea, să nu fie răpus de deznădejde, când vede că atâtea leacuri îl cheamă la viaţă. 6. Dacă motivezi că din cauza slăbiciunii trupeşti nu-ţi poţi spăla prin post păcatele, nu vei fi vrednic să spui: «Genunchii mei au slăbit de post şi trupul meu s-a istovit de lipsa untdelemnului. Cenuşă am mâncat în loc de pâine şi băutura mea cu lacrimi am amestecat-o». Răscumpăra-ţi-le prin dărnicia milosteniei. Dacă n-ai ce dărui celui sărac (deşi pe nimeni nu-1 înlătură de la această faptă sărăcia şilipsa, fiindcă sunt mai de preţ cele două parale ale văduvei decât darurile mari ale celor bogaţi şi Domnul făgăduieşte că va răsplăti şi un pahar de apă) desigur te vei putea curăţi prin îndreptarea vieţii. 7. Dacă nu poţi dobândi desăvârşirea virtuţilor prin nimicirea tuturor viciilor, depune grijă pioasă pentru mântuirea altora. Şi dacă te plângi că nu eşti bun pentru această treabă, îţi vei putea acoperi păcatele prin dragostea de oameni. Dacă slăbiciunea minţii tale te face neputincios şi în aceasta, cere cu umilinţă ajutorul sfinţilor pentru vindecarea rănilor tale. În sfârşit, oricine poate spune cu umilinţă: «Păcatul meu l-am mărturisit şi nedreptatea mea n-am ascuns-o», ca prin această mărturisire să merite a adăuga: «Şi tu ai iertat împietatea inimii mele». 8. Iar dacă ţi-e ruşine să-ţi dezvălui păcatele în auzul oamenilor, nu înceta de a le mărturisi prin rugăciuni Celui ce nu i se poate ascunde nimic: «Fărădelegea mea eu o cunosc şi păcatul meu înaintea mea este pururea. Ţie unuia am greşit şi rău înaintea Ta am făcut». El ne vindecă fără să spună şi altora greşelile noastre, El ne iartă fără să ne mustre pentru ele. Şi după acest ajutor atât de sigur şi de repede, mărinimia divină ne dă şi alte ajutoare, potrivit liberei noastre voinţe, făcându-ne să măsurăm cu sentimentele noastre iertarea păcatelor, când spunem: «Şi ne iartă nouă greşelile noastre precum şi noi iertăm greşiţilor noştri». 9. Aşadar, cine doreşte să ajungă la iertarea păcatelor sale să caute să se supună acestor cerinţe. Pe nimeni inima lui împietrită să nu-1 îndepărteze de la leacul mântuitor şi de la izvorul dragostei, fiindcă oricât vom săvârşi toate acestea, nu vor fi de ajuns pentru ispăşirea greşelilor noastre, dacă nu le-a nimicit bunătatea şi iertarea Domnului. Acesta, când a descoperit în noi semne de simţământ religioase arătate cu gând rugător, răsplăteşte cu cea mai mare dărnicie micile şi firavele noastre dovezi de credinţă. El ne spune: «Eu, Eu sunt Acela Care şterge păcatele tale şi nu-şi mai aduce aminte de fărădelegile tale». 10. Cine se va strădui către această stare despre care am vorbit, va dobândi, prin posturi zilnice şi prin subjugarea totală a inimii şi a trupului, harul iertării, fiindcă, precum este scris: «fără vărsare de sânge nu este iertare». Şi pe bună dreptate. Căci «Trupul şi sângele nu pot moşteni împărăţia lui Dumnezeu». De aceea, cine vrea să oprească «sabia duhului care este cuvântul lui Dumnezeu» de la vărsare de sânge, fără îndoială că este lovit de acel blestem al lui Ieremia: «Blestemat să fie cel ce opreşte sabia sa de la sânge». 11. Aceasta este sabia care vărsând acel sânge dăunător prin care se însufleţeşte materia păcatelor, taie şi aruncă tot ce întâlneşte trupesc şi pământesc în sufletul nostru, făcând să trăiască în Dumnezeu cei cu viciile nimicite şi să aibă virtuţi duhovniceşti. Astfel nu va mai plânge în amintirea greşelilor din trecut, ci în nădejdea bucuriilor viitoare, gândindu-se nu atât la relele trecute, cât la bucuriile viitoare, va vărsa lacrimi nu întristat de păcate, ci însufleţit de bucuria veşniciei, căci, «uitând cele din trecut», adică viciile trupeşti, va tinde «către cele ce sunt înainte», adică spre darurile şi virtuţile duhovniceşti. IX. De altfel, în legătură cu ceea ce ai spus, ceva mai înainte, că într-adins îţi aduci în amintire păcatele trecute, aceasta nu trebuie să se întâmple în nici un chip, iar dacă ele năvălesc cu sila, să fie înăbuşite fără întârziere. Căci astfel de amintire sustrage de la contemplarea curăţiei mai ales mintea celui ce trăieşte în singurătate, virând-o în murdăria lumii acesteia şi înnăbuşind-o în duhoarea viciilor. Când te gândeşti la cele pe care le-ai săvârşit din neştiinţă sau nepăsare, condus de duhul acestui veac, chiar dacă sunt de părerea ta că găsindu-te în această situaţie nu ţi se strecoară nici o plăcere, totuşi în mod necesar, singura atingere cu vechea putreziciune îţi strică mintea cu mirosuri urâte şi-ţi înlătură mirosul duhovnicesc al virtuţilor, adică mireasma adevăratului parfum. 2. Când, aşadar, amintirea viciilor trecute ne va bate la poarta simţurilor, trebuie să sărim din faţa ei cum fuge un bărbat cinstit şi serios dacă este întâmpinat cu vorbe sau îmbrăţişări de către o femeie neruşinată şi obraznică. Acesta, dacă nu s-a ferit pe dată de orice atingere, dacă şi-a îngăduit numai o clipă să stea de vorbă cu ea, chiar dacă n-a făcut-o cu plăcere, totuşi nu scapă de defăimarea şi vorbele urâte ale tuturor trecătorilor care l-au văzut. 3. La fel şi noi, când suntem târâţi de amintiri către astfel de gânduri dăunătoare, trebuie să ne desprindem pe dată de contemplarea lor şi să îndeplinim ceee ce ni se recomandă de către Solomon: «Ieşi repede, nu rămâne în casa ei şi nu-ţi arunca ochii către ea», ca nu cumva văzându-ne îngerii că suntem învăluiţi în cugetări necurate şi urâte, să nu poată spune trecând pe lângă noi: «Binecuvântarea Domnului asupra voastră». 4. Este peste putinţă să rămână mintea în bune cugetări când partea principală a inimii a fost îndreptată către ruşinoase privelişti pământeşti. Adevărat este ceea ce spune Solomon: «Dacă ochii tăi vor privi la femei străine şi gura ta va grăi lucruri urâte, vei fi ca unul care stă culcat în mijlocul mării, ca un cârmaci în mijloculfurtunii. Vei zice: M-au lovit, nu m-a durut, şi-au bătut joc de mine, dar nu ştiu nimic». 5. Părăsind nu numai cele ruşinoase, dar şi toate gândurile pământeşti, trebuie să ne înălţăm întotdeauna cu mintea la cele cereşti, după porunca Mântuitorului nostru: «Unde sunt Eu, acolo va fi şi slujitorul Meu». Se întâmplă adesea ca amintindu-şi cineva cu căinţă de căderile sale, sau de ale altor nepricepuţi, să fie furat de un simţământ de plăcere şi ceea ce a început, chipurile, cu nevinovăţie, să capete un sfârşit dăunător şi ruşinos; căci «multe căi i se par bune omului, dar la capătul lor încep căile morţii». X. De aceea trebuie să ne străduim ca mai de grabă prin dorinţa de virtute şi de Împărăţia Cerurilor, decât prin amintirea dăunătoare a viciilor, să ne îndemnăm la adevărata căinţă, fiindcă în mod necesar cineva este înnăbuşit de miasmele deznădejdii şi desfrânării, cât timp vrea să stea sau să se mişte în murdăria ei. XI. Dar să ştim că, aşa cum am spus, numai atunci dobândim iertare pentru păcatele trecute, când înseşi sentimentele sau gândurile cu care am săvârşit cele vrednice de pocăinţă, au fost smulse din inimile noastre. Nimeni să nu creadă că a dobândit aceasta, dacă n-a ars cu toată flacăra duhului sau mai întâi înseşi pricinile şi mijloacele prin care a căzut în acele nelegiuiri. De pildă, dacă a alunecat în desfrânare, sau în adulter, prin vreo rea legătură cu femei, să fugă în cea mai mare grabă din faţa lor, sau dacă a fost încins de prea mult vin sau de prea multă mâncare, să osândească cu toată asprimea ademenirea bucatelor celor bune. 2. Şi iarăşi, dacă ispitit de dorinţa de bani a săvârşit un furt, un jurământ strâmb, o omucidere, sau o blasfemie, să înlăture pricina lăcomiei aducătoare de păcate. Dacă din patima trufiei este împins în viciul mâniei să turtească cu puterea celei mai mari umilinţe boldurile obrăzniciei sale. Astfel, ca să poată fi stins fiecare păcat, trebuie mai întâi înlăturată cauza sau ocazia prin care sau din care a fost săvârşit. Prin acest mijloc de îngrijire se ajunge, fără îndoială, şi la iertarea păcatelor săvârşite. XII. Această definiţie a uitării arătate mai înainte trebuie să aibă în vedere numai păcatele principale, pe care le osândeşte legea mozaică. Sentimentul lor se poate alunga sau stinge printr-o viaţă cinstită şi de aceea şi pocăinţa are un sfârşit. Dar dela acestea mici, în care «de şapte ori cade şi se ridică cel drept», niciodată nu va lipsi pocăinţa. 2. Neştiinţa, uitarea, gândul, fapta, ademenirea, necesitatea, şubrezenia trupului sau întinarea lui pe calea viselor, acestea toate în ficare zi ne împing la păcat, cu voia sau fără voia noastră. De aceea şi David, rugându-L pe Domnul pentru curăţire şi bunătate, zice: «Greşelile mele cine le va pricepe? De cele ascunse ale mele, curăţeşte-mă. Şi de cele străine fereşte pe robul Tău». Şi Apostolul, zice, de asemenea: «Nu fac binele pe care-1 voiesc, ci răul pe care nu-1 voiesc, pe acesta îl săvârşesc». Tot el văitându-se, strigă: «Om nenorocit ce sunt! Cine mă va izbăvi de trupul morţii acesteia?». 3. Cădem cu atâta uşurinţă în greşeli, ca printr-o lege naturală, încât cu oricâtă grijă şi pază le-am ocoli, nu ne putem feri pe deplin de ele. Despre acestea unul dintre discipoli, pe care-1 iubea Iisus, spune printr-o scurtă definiţie: «Dacă zicem că păcat nu avem, ne amăgim pe noi înşine şi adevărul nu este în noi». De aceea, pentru cel ce doreşte să atingă culmea desăvârşirii, nu va fi de mare folos că a ajuns la ţelul pocăinţei, că adică se stăpâneşte de la cele neîngăduite, dacă nu se grăbeşte întotdeauna să-şi însuşească acele virtuţi, prin care se dobândesc semnele uitării păcatelor. 4. Nu este de ajuns ca să se fi stăpânit cineva de la fapte urâte şi neplăcute Domnului, dacă nu are, prin curăţia inimii şi prin desăvârşirea dragostei apostolice, acea plăcută mireasmă a virtuţilor, care pe Domnul îl desfată. Până aici a vorbit părintele Pinufius despre semnele iertării şi despre scopul pocăinţei. Dar, deşi ne ruga stăruitor să rămânem în mănăstirea lui, totuşi fiindcă eram atraşi de faima singurătăţii scitice, nu ne-a putut reţine şi ne-a lăsat să plecăm.XXI. Întâia convorbire cu părintele Theonas - Despre îngăduinţele din zilele Cincizecimii I.Înainte de a începe să redau convorbirea avută cu părintele Theonas, socotesc de trebuinţă să spun cîteva cuvinte despre începutul convertirii lui, fiindcă din aceasta se vor putea înţelege mai uşor de către cititori harul şi meritele bărbatului. Mai întâi trebuie spus că, destul de tânăr, din dorinţa şi porunca părinţilor s-a legat în lanţul căsătoriei. Aceştia, îngrijindu-se cu evlavie religioasă de creşterea lui şi temându-se să n-aibă vreo alunecare datorită vârstei, au crezut că-1 pot feri de slăbiciunile tinereţii printr-o căsătorie legală. 2. După cinci ani de convieţuire cu soţia sa, el a venit la părintele Ioan, care pe atunci, prin meritul cuvioşiei sale, era prim diacon în mânăstirea sa. Şi se ştie că nu ajunge în acest rang oricine, după voia şi ambiţia sa, ci acela pe care adunarea bătrânilor l-a socotit mai bun şi mai vrednic prin vârsta, credinţa şi virtuţile sale. 3. La fericitul Ioan a venit tânărul mai înainte numit, din dorinţa de devoţiune religioasă, aducând daruri, cu pietate între ceilalţi, care la întrecere aduceau bătrânului bunurile lor zeciuială sau primele roade ale recoltei. Bătrânul, văzându-i că vin la ei cu atâtea daruri şi dorind să-i răsplătească şi el cu ceva, a început să răspândească, cum spune Apostolul, seminţele duhovniceşti printre cei a căror roadă pământească o seceră. Cuvintele lui de îndemn au început astfel: II. Mă bucur, o fii, de mulţimea darurilor voastre şi primesc cu recunoştinţă tot ceea ce-mi oferiţi, fiindcă primele voastre roade şi zeciuala care urmează a fi date celor lipsiţi, sunt o adevărată jertfă de bună mireasmă adusă Domnului. Desigur că toate ale voastre din care dăruiţi Domnului îşi vor primi binecuvântarea lor şi se vor înmulţi cu prisosinţă, iar voi veţi fi binecuvântaţi chiar în această lume, potrivit porunci care spune: «Cinsteşte pe Domnul din averea ta şi din pârga tuturor roadelor tale. Atunci jitniţele tale se vor umple de grâu şi mustul va da tara din teascurile tale». Îndeplinind cu credinţă această poruncă, voi fi urmat legii celei vechi, dar să ştiţi că aceia care au trecut peste ea, căzând în greşeală, nu puteau să ajungă în culmea desăvârşirii. III. După porunca Domnului, zeciuiala era dată pentru trebuinţele leiţilor, iar daniile şi pârga roadelor reveneau preoţilor. Pârga roadelor împărţea în aşa fel, încât a cincizecea parte din recoltă sau din animale, să fie dată pentru serviciul templului şi al preoţilor. Dar fiindcă aceia care erau mai călduţi, mai fără credinţă, micşorau această măsură, iar cei evlavioşi o măreau, se ajungea că unii dădeau a şaizecea parte, iar alţii a patruzecea din roadele lor. Cei drepţi, pentru care legea nu este trebuincioasă, prin aceasta dovedesc că nu sunt sub lege, fiindcă se străduiesc nunumai să îndeplinească litera legii, dar s-o şi întreacă; dania lor este mai mare decât cea după lege, fiindcă îndeplinind-o cu prisosinţă, adaugă cele de voie la cele datorate. IV. După cum citim, Avraam a trecut mai departe de porunca legii care urma să vină. După ce a învins patru regi, de prăzile de la Sodoma, care i se cuveneau pe drept ca învingător şi pe care însuşi regele învins i le-a oferit cu umilinţă, n-a primit să se atingă, luând numele Domnului ca martor: « îmi ridic mâna spre Domnul Dumnezeul Cel Preaînalt, Care a făcut cerul şi pământul, că nici o aţă sau curea de încălţăminte nu voi lua din câte sunt ale tale». 2. La fel ştim că David a mers mai departe de porunca legii. Deşi, potrivit legii lui Moise, trebuia să aplice duşmanilor talionul, nu numai că n-a făcut aceasta, dar chiar, iubindu-i pe prigonitorii săi şi rugându-se pentru ei Domnului, i-a plâns cu jale şi le-a răzbunat moartea. La fel arătăm că n-au fost sub lege nici Ilie şi Ieremia, căci deşi puteau să se căsătorească fără vreo oprelişte, au socotit că e mai bine să rămână în feciorie toată viaţa. La fel citim că au depăşit legea mozaică Elisei şi alţi bărbaţi, despre care Apostolul zice: «Au pribegit în piei de oaie şi în piei de capră, lipsiţi, strâmtoraţi, rău primiţi. Ei, de care lumea nu era vrednică, au rătăcit în pustii, în munţi, în peşteri şi în crăpăturile pământului». 3. Ce să mai vorbim despre fiii lui Ionadab, fiul lui Rechab, despre care citim că astfel a răspuns profetului Ieremia, când acesta i-a dat vin după porunca Domnului: «Noi nu bem vin, pentru că Ionadab, fiul lui Rechab, tatăl nostru, ne-a dat poruncă zicând: Să nu beţi vin nici voi, nici fiii voştri în veac! Nici case să nu zidiţi, nici seminţe să nu semănaţi, nici vii să nu sădiţi, nici să aveţi, ci să trăiţi în corturi în toate zilele vieţii voastre». 4. De aceea ei merită să audă de la acelaşi profet: «Acestea zice Domnul oştirilor, Dumnezeul lui Israel: nu va lipsi din spiţa lui Ionadab, fiul lui Rechab, bărbatul care să stea în faţa Mea în toate zilele». Aceştia, nemulţumiţi doar să dea zeciuială din avutul lor, au renunţat la toate ale lor şi şi-au dăruit lui Dumnezeu chiar şi sufletele, cu care omul nu poate face nici un schimb, precum Domnul mărturiseşte în Evanghelie: «Ce va da omul în schimb pentru sufletul său ?». V. De aceea noi cărora nu ne porunceşte legea, ci cuvântul evanghelic spune zilnic: «Dacă vrei să fii desăvârşit, du-te, vinde tot ce ai şi dă săracilor şi vei avea comori în cer, şi vino şi urmează Mie», trebuie să ştim că, atunci când dăruim luiDumnezeu zeciuială din avutul nostru, suntem încă reţinuţi într-un fel sub sarcina legii şi că n-am ajuns la acea evanghelică înălţime care răsplăteşte pe supuşii săi nu numai cu binefacerile vieţii prezente, dar şi cu cele ale vieţii viitoare. 2. Legea făgăduieşte împlinitorilor ei nu răsplata împărăţiei cereşti, ci mângâierile acestei vieţi: «Cine va împlini acestea, va trăi prin ele». Dar Domnul spune ucenicilor săi: «Fericiţi cei săraci cu duhul, că a lor este Împărăţia Cerurilor» şi: «Oricine a lăsat fraţi, sau surori, sau tată, sau mamă, sau femeie, sau copii, sau ţarine pentru numele Meu, însutit va lua şi viaţa veşnică va moşteni». Şi nu pe nedrept. Căci este mai de laudă să ne stăpânim de la cele îngăduite, decât de la cele neîngăduite, şi să nu ne folosim de ele, din respect pentru cel care ne-a îngăduit să ne folosim de ele pentru slăbiciunea noastră. 3. Astfel, dacă şi aceia care, dăruind cu credinţă zeciuiala roadelor lor, se supun vechilor porunci ale Domnului şi încă nu se pot urca pe culmile evanghelice, vedeţi cât de departe sunt de ele cei ce nu fac nici măcar aceasta. Cum vor putea fi părtaşi ai harului evanghelic cei ce nu vor să îndeplinească nici poruncile mai uşoare ale legii? Până într-atât le mărturisesc ca uşoare cuvintele poruncitoare ale legiuitorului, încât îi ameninţă cu blesteme pe cei ce nu le îndeplinesc : «Blestemat să fie cel ce nu va respecta toate cele scrise în cartea legii, astfel încât să le îndeplinească». 4. Aici însă, faţă cu înălţimea poruncilor, se spune: «Cine poate înţelege să înţeleagă». Acolo glasul puternic al legiuitorului arată micimea poruncilor: «Iau astăzi mărturie pentru voi cerul şi pământul că, dacă nu veţi păzi poruncile Domnului Dumnezeului vostru, veţi pieri de pe faţa pământului». Aici măreţia poruncilor nu este însemnată atât prin condiţia poruncii, cât prin aceea a îndemnului: «Dacă vrei să fii desăvârşit, du-te», fă asta şi asta. Acolo Moise impune sarcini grele chiar pentru cei ce refuză, aici Pavel întâmpină cu sfatul numai pe cei ce vor şi se grăbesc către desăvârşire. 5. Căci nu era de poruncit în general şi nici de crezut, ca să zic aşa, canonic, de la toţi ceea ce nu pot înţelege toţi din cauza înălţimii celor cerute, ci mai degrabă prin sfat sunt chemaţi toţi la harul mântuirii, pentru că aceia care sunt mari să poate fi încununaţi pe merit cu desăvârşirea virtuţilor, care însă sunt mici şi «măsura vârstei deplinătăţii lui Hristos n-o pot îndeplini». Deşi ei par acoperiţi de strălucirea celor mari ca de a stelelor, totuşi ei sunt în afară de întunericul blestemelor din lege, nu sunt lăsaţi pe seama înfrângerilor din partea relelor prezente şi nu sunt loviţi de pedeapsa cea veşnică. 6. Aşadar, nu-1 sileşte Hristos pe cineva ca prin poruncă să urce culmile virtuţilor, ci-i cheamă pe toţi prin puterea liberei lor voinţe să le aprindă darul desăvârşirii prin bunele Sale îndemnuri. Unde este poruncă, acolo este şi trebuinţă şi de aci pedeapsă. Iar cei ce păzesc cele la care sunt constrânşi de asprimea legii neclintite, mai degrabă fug de pedeapsa care-i ameninţă, decât primesc răsplată şi mulţumire. VI. Cuvântul evanghelic înalţă pe culmile desăvârşirii pe cei tari, dar nu îngăduie să fie cei slabi cufundaţi în adâncuri, dăruind celor desăvârşiţi întreaga fericire, iar pe cei învinşi iertându-i pentru starea lor firavă. Legea a aşezat oarecum la mijloc pe cei ce-i respectă poruncile, pe fiecare după meritul lui, fiind la aceeaşi distanţă într-o parte şi cealaltă atât de condamnare cei ce trec peste ea, cât şi de slavă cei de- săvârşiţi. Cât de tristă şi de jalnică este această stare, vedeţi-o din viaţa de azi, în care se socoteşte ceva foarte nenorocit dacă numai pentru aceasta se luptă şi munceşte cineva, ca să nu fie un nelegiuit între oameni cinstiţi, dar nu şi bogat, cinstit şi prea slăvit. VII. De aceea stă în puterea noastră astăzi de vrem să fim sub harul Evangheliei sau sub groaza legii. În mod necesar fiecare trece de o parte sau de alta, după faptele sale. Pe cei ce merg mai departe de lege îi primeşte harul lui Hristos, iar pe cei ce rămân mai prejos de ea îi reţine ca datornici şi ca primejdioşi. Călcătorul poruncilor legii nu va putea atinge în nici un chip desăvârşirea evanghelică, oricât se va lăuda zadarnic că este creştin şi liberat prin harul Domnului. 2. Trebuie socotit încă sub lege nu numai cel ce nu vrea să îndeplinească ceea ce-i cere legea, dar şi cel ce, mulţumit doar să păzească legea, nu are roade vrednice de chemarea şi de harul lui Hristos, care nu zice: «Vei da Domnului Dumnezeului tău zeciuiala şi prima pârgă a roadelor tale» ci: «Du-te, vinde tot ce ai şi dă săracilor şi vei avea comoară în cer şi vino de Mă urmează», unde pentru măreţia desăvârşirii nu-i îngăduie ucenicului măcar un ceas pentru a-şi înmormânta tatăl, fiindcă virtutea dragostei divine stă înaintea îndatoririlor de dragoste omenească. VIII. La auzul acestor cuvinte fericitul Theonas, aprins de dorinţa nestinsă a desăvârşirii evanghelice, a primit sămânţa cuvântului încolţită în inima sa rodnică întocmai ca în nişte brazde adânci şi pregătite de roadă în pieptul său, umilit şi foarte tare abătut de faptul că, după zisele bătrânului, nu numai că n-a atins desăvârşirea evanghelică, dar abia dacă a îndeplinit poruncile legii. Fiindcă obişnuise să dea în fiecare an pentru diaconie a zecea parte din roadele sale, se plângea că în schimbdespre prima pârga nici n-auzise. Dar chiar ar fi răspuns şi cu aceasta, mărturisea cu umilinţă că, după părerea bătrânului, este totuşi foarte departe de desăvârşirea evanghelică. 2. S-a întors acasă mâhnit şi cuprins de acea tristeţe care aduce pocăinţa pentru o mântuire sigură şi cunoscându-şi de acum bine voinţa şi intenţiile sale, şi-a îndreptat toată grija şi atenţia către mântuirea soţiei. A început astfel s-o cheme către aceeaşi dorinţă de care fusese el aprins prin îndemnurile bătrânului, în- demnând-o zi şi noapte cu rugăminţi pline de lacrimi să servească amândoi lui Dumnezeu în sfinţenie şi înfrânare. El îi spunea că întoarcerea către o viaţă mai bună nu trebuie în nici un caz întârziată, fiindcă moartea poate veni la orice vârstă, luând cu ea deopotrivă şi pe copii, şi pe tineri, şi pe bătrâni; IX. Soţia, împotrivindu-se mereu rugăminţilor lui, spunea că la vârsta ei nu se poate lipsi de mângâierile soţului şi că dacă va fi părăsită de el, această crimă va fi a lui, care rupe legăturile căsătoriei. La acestea el îi răspundea vorbindu-i de starea omenească firavă şi nesigură, atrăgându-i atenţia că este primejdios să rămână cineva prea mult legat de dorinţele şi poftele trupului, că omul este dator să săvârşească în orice chip numai ceea ce este bine şi că este mai mare pericol să dispreţuieşti bunătatea cunoscută, decât să nu iubeşti pe cea necunoscută, că el s-ar acoperi şi mai mult de păcate şi nelegiuiri, dacă după ce a aflat binele ceresc, ar rămâne mai departe în murdăriile pământeşti. 2. Măreţia desăvârşirii nu ţine seama nici de vârstă, nici de sex, zicea el, şi toţi membrii Bisericii sunt chemaţi să se înalţe la frumuseţile cereşti, potrivit cuvintelor apostolului: «Alergaţi ca să cuceriţi întâietatea». Nu trebuie ca aceia, care sunt pregătiţi şi dornici, să fie reţinuţi de întârzierea celor molatici şi trândavi, fiindcă este mai drept ca întârziaţii să fie împinşi înainte de cei mai iuţi, decât să fie traşi înapoi cei ce se grăbesc de către cei ce se împotrivesc. În ceea ce-1 priveşte, el s-a hotărât să renunţe la cele ale veacului şi să fie un mort pentru lumea aceasta, ca să poată trăi pentru Dumnezeu şi dacă nu poate obţine această fericire de a trece în tovărăşia lui Hristos împreună cu soţia, preferă să se mântuiască lipsindu-i un mădular şi să intre oarecum ciuntit în Împărăţia Cerurilor, decât să fie osândit cu tot trupul. 3. Mai adăuga la aceste motive şi altele, zicând: «Dacă Moise a dat voie ca soţii să- şi lase soţiile din cauza învârtoşării inimii lor, de ce să nu îngăduie aceasta Hristos din dorinţa castităţii, mai ales că tot Domnul, deşi poruncise şi El, ca şi legea, să se arate tot respectul faţă de aceste sentimente, adică de dragostea între membrii familiei (tată, mamă, copii), totuşi a spus că în numele desăvârşirii acestesentimente trebuiesc nu numai părăsite, ci chiar urâte, adăugând între ele şi dragostea dintre soţi: «Oricine a lăsat fraţi, sau surori, sau tată, sau mamă, sau femeie, sau copii pentru numele Meu, însutit va lua şi viaţa veşnică va moşteni». 4. Într-atât, aşadar, nu îngăduie să fie asemănat ceva cu desăvârşirea pe care o predică, încât porunceşte ca, din dragoste pentru El, să fie încălcate şi legăturile de dragoste faţă de părinţi, care deţin, după cuvintele Apostolului, primul loc de răsplată («Cinsteşte pe tatăl tău şi pe mama ta, care este porunca cea dintâi cu făgăduinţă, ca să-ţi fie ţie bine şi să trăieşti ani mulţi pe pământ»). Astfel că, în mod sigur, cuvântul evanghelic după cum îi condamnă pe cei ce rup legăturile de căsătorie, dacă n-a avut loc vreun adulter, la fel făgăduieşte răsplata însutită celor care, din dragostea pentru Hristos şi din dorinţa de castitate, au aruncat jugul cel trupesc. 5. De aceea, dacă se poate să primeşti în inima ta şi să înclini şi tu către această parte atât de dorită de mine, pentru ca slujind împreună Domnului să scăpăm de pedeapsa gheenei, eu nu resping dragostea ta, ci dimpotrivă o îmbrăţişez cu şi mai mare preţuire. Recunosc şi venerez pe ajutoarea dată mie de Domnul şi vreau să fiu unit cu Hristos fără să rup legământul căsătoriei, căci nu mă desparte de unirea pe care Domnul a aşezat-o de la începutul lumii, numai însă să fii şi tu ceea ce a voit Ziditorul să fii. 6. Dar dacă, dimpotrivă, tu nu vrei să-mi fii de ajutor, ci de amăgire, găsind de cuviinţă să te pui în slujba duşmanului împotriva mea, şi socoteşti că taina căsătoriei ai primit-o pentru că nu numai să te lipseşti pe tine însăţi de mântuire, dar să mă împiedici şi pe mine de a fi ucenicul Mântuitorului, în acest caz voi îmbrăţişa cu bărbăţie acel îndemn al părintelui Ioan, exprimat mai întâi de Hristos, de a nu lăsa să mă îndepărteze nici o dorinţă trupească de la bunul cel duhovnicesc: «Cine nu urăşte, zice Domnul, pe tatăl său şi pe mama sa, şi pe fiii, fraţii, surorile, soţia şi ogoarele şi, mai presus de toate viaţa sa, acela nu poate fi ucenicul Meu». 7. Şi fiindcă aceste cuvinte şi altele ca acestea nu înduplecau pe femeie, care rămânea cu încăpăţânare în hotărârea ei, fericitul Theonas i-a spus: «Dacă eu nu te pot scoate de la moarte, nici tu nu mă vei putea despărţi de Hristos. Este mai mântuitor pentru mine să divorţez de un om, decât să divorţez de Dumnezeu». Însetat de harul lui Dumnezeu, a trecut pe dată la înfăptuirea hotărârii sale şi n-a lăsat să i se răcească prin vreo întârziere ardoarea dorinţei sale. S-a lipsit în grabă de tot ceea ce avea şi a zburat către mânăstire, unde a strălucit în atâta splendoare a sfinţeniei şi a umilinţei, încât, când Ioan, fericită fie-i amintirea, a trecut din această lume la Domnul, iar după el şi succesorul său Ilie, tot atât de mare, adecedat la fel, Theonas, al treilea, ales prin votul tuturor, le-a urmat lor în diaconie şi în împărăţirea milelor. X. Să nu creadă cineva că am spus acestea pentru a îndemna la despărţirea dintre soţi, fiindcă eu nu numai că nu condamn căsătoria, dar chiar spun împreună cu Apostolul : «Cinstită să fie nunta întru toate şi patul neîntinat». Am voit doar să arăt cititorului începutul convertirii prin care acel bărbat atât de mare s-a dedicat lui Dumnezeu. 2. Cer, slavă Domnului, mai întâi ca, fie că-i place sau nu-i place cuiva acest lucru, scoţându-mă pe mine din cauză, să laude sau să critice pentru fapta sa pe cel ce a săvârşit-o, nu pe mine care o povestesc. Fiindcă eu nu mi-am spus nici o părere, ci doar am expus faptele aşa cum s-au petrecut, şi este drept ca, aşa cum nu cer laudă de la cei ce aprobă acest fapt, să nu fiu lovit de ura celor ce nu-1 aprobă. Să-şi aibă, aşadar, fiecare judecata sa despre ceea ce am spus. 3. Dar îl sfătui să nu creadă că judecata lui asupra lui Theonas este mai dreaptă şi mai sfântă decât a lui Dumnezeu, care i-a dat şi puterea apostolică de a face minuni. Nu mai vorbesc despre părerea atâtor cuvioşi, care nu numai că nu l-au ocărât, dar precum se ştie, l-au lăudat atât de mult, încât l-au pus pe el mai presus de cei mai de seamă bărbaţi în alegerea diaconiei. Şi socotesc că judecata atâtor bărbaţi duhovniceşti luminaţi de Dumnezeu n-a greşit, fapt întărit de admiraţia pentru atâtea minuni săvârşite de el, precum am spus. XI. Dar este timpul să reiau şirul discuţiei începute. Aşadar, fiindcă părintele Theonas ne vizitase în chilia noastră în zilele Cincizecimii, după ce am terminat cu slujba rugăciunilor de seară, ne-am aşezat puţin pe pământ şi am început să-l întrebăm cu grijă de ce la ei în toate zilele Cincizecimii nu îngenunchie nimeni la rugăciune şi de ce se prelungea ajunarea până în ceasul al nouălea. Eram cu atât mai curioşi de acest fapt, cu cât în mânăstirile din Siria n-am văzut respectat acest obicei cu atâta atenţie. XII. La acestea părintele Theonas ne-a răspuns astfel: Trebuie să ne supunem autorităţii sfinţilor părinţi şi obiceiurilor celor mai mari, păstrate de-a lungul şirului de ani până în timpul nostru şi să le păzim neîncetat, cu respect şi consideraţie, aşa cum ne-au fost transmise din vechime, fără să ne gândim la vreo schimbare a lor. 2. Fiindcă vreţi să cunoaşteţi noimele şi temeiurile acestui fapt, ascultaţi pe scurt ceea ce am aflat că ne-au lăsat bătrânii noştri asupra acestei chestiuni. Dar înainte de a apela la autoritatea Scripturii divine, să spunem câteva cuvinte, dacă vreţi, despre natura şi calitatea postului, pentru ca autoritatea Scripturilor să întărească după aceea dezbaterea noastră. 3. Înţelepciunea divină a arătat, prin Ecclesiast, că există timp potrivit pentru fiecare lucru, adică şi pentru cele bune, cât şi pentru cele socotite potrivnice sau rele; «Pentru orice lucru este o clipă prielnică şi vreme pentru orice îndeletnicire sub cer. Vreme este să te naşti şi vreme să mori; vreme să sădeşti şl vreme să smulgi ceea ce ai sădit; vreme să ucizi şi vreme să tămăduieşti; vreme să dărâmi şi vreme să zideşti, vreme să plângi şi vreme să râzi; vreme să jeleşti şi vreme să dănţuieşti; vreme să arunci pietre şi vreme să le strângi; vreme să îmbrăţişezi şi vreme este să fugi de îmbrăţişare; vreme să agoniseşti şi vreme să prăpădeşti; vreme să păstrezi şi vreme să arunci, vreme să rupi şi vreme să coşi, vreme să taci şi vreme să grăieşti; vreme să iubeşti şi vreme să urăşti; vreme pentru război şi vreme pentru pace». Iar mai jos zice: «Este vreme pentru orice lucru şi pentru orice faptă». 4. Aşadar, despre nimic din acestea nu spune că este veşnic bun, ci să fie îndeplinit la timpul său şi cum trebuie. Astfel că aceleaşi lucruri, care acum au fost săvârşite bine şi la timpul lor, dacă au loc când şi cum nu trebuie, se dovedesc nefolositoare şi primejdioase. În afară, bineînţeles, de cele care sunt prin esenţa lor permanentă bune sau rele, fără să poată căpăta un conţinut potrivnic, cum sunt dreptatea, prudenţa, bărbăţia, temperanţa şi celelalte virtuţi sau dimpotrivă, viciile, ale căror hotare sunt permanente şi nu se pot transforma în contrariul lor. Iar dacă unele pot trece câteodată dintr-o parte în alta, încât faţă cu cei ce le folosesc să fie socotite bune sau rele, acestea nu din natura lor sunt astfel, ci după cum le simte cel ce le înfăptuieşte, bune sau rele, după cum dictează împrejurările. XIII. Acum să ne întrebăm, ce trebuie să hotărâm despre starea posturilor, dacă este el un bun, la fel cum am spus că sunt dreptatea, prudenţa, vitejia şi temperanţa, care nu pot în nici un caz trece în partea contrarie, sau este ceva la mijloc, care uneori poate fi de folos dacă-1 ţinem, iar alteori nu putem fi condamnaţi dacă nu-i păzim, şi mai mult, dacă uneori e rău că l-am ţinut şi alteori e bine că nu l-am păzit? 2. Dacă definim postul ca pe o virtute şi aşezăm abţinerea de la hrană între bunurile principale, însemnează că primirea hranei este un rău şi o crimă. Tot ceeste contrar binelui principal trebuie socotit rău principal. Autoritatea Sfintelor Scripturi nu ne îngăduie această definiţie. 3. Căci dacă postim în acest înţeles şi cu acest cuget, încât să credem că este un păcat să ne hrănim, nu numai că nu vom dobândi nici o roadă prin abţinere, dar chiar vom săvârşi un mare sacrilegiu şi o nelegiuire, potrivit cuvintelor Apostolului: «Stăpânindu-ne de la bucatele pe care Dumnezeu le-a făcut spre gustare cu mulţumire pentru cei credincioşi şi pentru cei care au cunoscut adevărul. De vreme ce orice făptură a lui Dumnezeu este bună şi nimic nu este de lepădat dacă se ia cu mulţumire». Căci: «Cine socoteşte că este ceva necurat, pentru el este necurat ». De aceea, din câte am citit, n-a fost nimeni osândit numai pentru că s-a hrănit, dacă nu s-a unit cu aceasta, sau nu i-a urmat ceva prin care a meritat să fie condamnat. XIV. Din aceasta se vede foarte limpede că postul este ceva mijlociu, fiindcă se socoteşte drept să fie păzit, dar nu aduce osândă întreruperea lui, dacă nu este pedepsită prin el călcarea altei porunci decât folosirea hranei. Dar pentru un bun principal nu trebuie să fie nici un timp de întrerupere, fiindcă cei ce încetează de a- 1 săvârşi şi numai prin nepăsare cade în păcat. La fel nu trebuie îngăduită nici o clipă pentru vreun rău principal, fiindcă ceea ce este dăinuitor întotdeauna nu va putea să nu dăuneze, dacă a fost săvârşit, sau să se schimbe în ceva vrednic de laudă. 2. De aceea este limpede că sunt mijlocii cele care sunt prin natura lor astfel, încât săvârşite sfinţesc, dar nu ne pătează dacă nu le luăm în seamă. Socoteşte în rândul acestora căsătoria, agricultura, bogăţiile, retragerea în singurătate, privegherile, citirea cărţilor sfinte şi meditaţia asupra lor şi înseşi posturile, cu care am început vorbirea noastră. Despre toate acestea învăţătura divină şi autoritatea cărţilor sfinte n-a hotărât să fie respectate fără încetare şi păzite în aşa chip, încât să fie o nelegiuire a le întrerupe. 3. Toate cele ce se hotărăsc ca nişte porunci, ne osândesc la moarte dacă nu le îndeplinim. Dar cele ce doar ne îndeamnă şi nu ne poruncesc, acestea făcute sunt de folos, dar nefăcute nu ne aduc pedeapsă. Şi de aceea mai marii noştri au poruncit să facem şi să păzim toate acestea cu prevedere, ţinând seamă de cauză, loc, mod, timp, cu toată atenţia necesară, fiindcă tot ce se săvârşeşte potrivit acestora este bine făcut, iar ceea ce este în afara acestor condiţii se constată a fi rău şi primejdios. De pildă, dacă la sosirea unui frate, în persoana căruia noi ne simţim datori să primim pe Hristos cu cea mai mare dragoste, vrea cineva să păzeascăasprimea postului, nu cade mai degrabă în păcatul neomeniei, în loc să-şi câştige laudă şi meritul de bună gazdă ? 4. Sau dacă atunci când boala şi slăbiciunea trupească cer hrană pentru însănătoşire, cel ce nu primeşte să se abată de la asprimea postului care nu este de socotit mai degrabă crud şi călău al corpului său, decât îngrijitor al propriei sale sănătăţi ? La fel şi în timpul unei sărbători, când se îngăduie puţină încălzire şi hrană mai bună pentru refacerea trebuincioasă, dacă vrea cineva să se ţină cu orice preţ de regulile postului, trebuie să fie socotit nu numai un formalist, dar şi un mărginit şi un lipsit de judecată. 5. Astfel de atitudini sunt cu totul primejdioase celor ce caută laudă omenească prin posturi şi cu deşartă făţărnicie îşi câştigă faima sfinţeniei prin paliditatea feţei. Despre aceştia cuvântul evanghelic spune că şi-au dobândit în prezent plata, iar postul lor Domnul îl osândeşte prin gure profetului. Făcându-şi sieşi observaţie, după ce înainte zisese în numele acestora : «De ce am postit şi nu ne-ai văzut ? De ce ne-am umilit sufletele şi n-ai ştiut ?», adaugă îndată, arătând din ce pricini ei nu merită să fie auziţi: «Iată, în zilele postului vostru se dau pe faţă vrerile voastre, atunci voi urmăriţi pe toţi datornicii voştri. Iată, postiţi ca să vă certaţi şi să vă sfădiţi, şi loviţi furioşi cu pumnul. Nu mai postiţi ca până astăzi, dacă vreţi să se audă în cer glasul vostru. Este acesta un post care-Mi place, o zi în care omul îşi smereşte sufletul său ? Să-şi plece capul ca o trestie, să se culce pe sac şi în cenuşă, oare acesta se cheamă post, zi plăcută Domnului ?». 6. Apoi adaugă, învăţând cum se face bine primită înfrânarea celui ce posteşte şi spunând, bineînţeles, că postul nu este de folos prin sine însuşi, dacă nu este însoţit de cauzele următoare: «Nu ştiţi voi postul care-Mi place? Rupeţi lanţurile nedreptăţii, dezlegaţi legăturile jugului, daţi drumul celor asupriţi şi sfărâmaţi jugul lor, împarte pâinea ta cu cel flămând, adăposteşte în casă pe cel sărman, pe cel gol îmbracă-l şi nu te ascunde de cel de un neam cu tine. Atunci lumina ta va răsări ca zorile şi tămăduirea ta se va grăbi. Dreptatea ta va merge înaintea ta, iar în urma ta slava lui Dumnezeu. Atunci vei striga şi Domnul te va auzi; la strigătul tău El va zice: iată-Mă». 7. Vedeţi, aşadar, că postul nu este judecat de Domnul ca un bun principal, pentru că nu prin sine însuşi, ci prin alte lucrări se face bun şi plăcut lui Dumnezeu şi, dimpotrivă, din diferite pricini care se ivesc, este socotit nu numai zadarnic, dar şi demn de dispreţ, căci zice Domnul: «Când vor posti, Eu nu voi asculta rugăciunile lor». XV.Mila, răbdarea, dragostea şi celelalte virtuţi arătate mai înainte, în care există binele principal, nu trebuiesc păzite pentru posturi, ci posturile pentru ele. Trebuie să ne străduim ca, pe calea posturilor, să dobândim acele virtuţi, care sunt într- adevăr bune, iar nu să le practicăm în scopul posturilor. Pentru aceasta aşadar este folositoare înfrânarea aspră a trupului, pentru aceasta trebuie folosit leacul foamei, ca prin ele să putem ajunge la acea dragoste, în care există binele veşnic şi neschimbat, în afara oricăror hotare ale vremii. Medicina, aurăria şi celelalte arte, care există în această lume, nu se practică pentru instrumentele de care au nevoie, ci mai degrabă aceste unelte se pregătesc pentru practica artei respective. 2. Ele sunt pe cât de utile celor pricepuţi, pe atât de fără rost pentru cei ce nu cunosc însăşi ştiinţa artei, şi pe cât sunt de cel mai mare folos celor ce se sprijină pe ajutorul lor pentru a îndeplini ceva, pe atât nu pot fi în nici un chip bune pentru cei ce, neştiind la ce trebuiesc folosite, se mulţumesc doar să le aibă, pentru ei folosul constând în posedarea uneltelor, iar nu în folosirea lor practică. Aşadar, bunul principal este cel pentru care se fac cele ce sunt mijlocii, iar bunul cel mai de seamă însuşi nu se îndeplineşte pentru alt motiv, ci numai pentru însăşi bunătatea sa. XVI. Acesta se deosebeşte de cele pe care le-am numit mijlocii prin următoarele trăsături: Este un bun prin sine însuşi şi nu prin altceva - este necesar prin sine şi nu prin altceva - este întotdeauna şi fără schimbare bun şi păstrându-şi neschimbată calitatea sa, nu poate trece în partea contrară; suprimarea sau încetarea lui nu poate să n-aducă o mare primejdie; dacă-i este ceva contrar, acesta este în chip ase- mănător răul principal şi acesta nu poate trece vreodată în partea cea bună. 2. Aceste însuşiri, prin care se caracterizează natura bunurilor principale, nu pot fi atribuite în nici un caz posturilor. Ele nu sunt bune sau necesare prin sine şi pentru sine, fiindcă se practică pentru a dobândi curăţia inimii şi a trupului, pentru că mintea, tocite fiind imboldurile trupului, să se unească în pace cu Autorul ei, şi nu sunt întotdeauna şi fără schimbare bune, fiindcă adesea întreruperea lor nu ne răneşte, ci dimpotrivă, uneori se întorc spre pieirea sufletului, când se ţin în timp nepotrivit. 3. Dar nu este un rău principal ceea ce pare a fi împotrivă-i, adică primirea firească, cu plăcere, a hranei, care nu poate fi socotită un rău, dacă nu este însoţită de intemperenţă, lux şi alte vicii, fiindcă «nu ce intră în gură spurcă pe om, ci cele ce ies din gură, acestea spurcă pe om». Aşadar, se abate de la binele principal şi nu se îndeplineşte în chip desăvârşit sau fără păcat ceea ce face cineva nu pentru sineînsuşi, ci pentru altceva. Toate trebuiesc făcute pentru el şi el însuşi trebuie urmărit numai pentru sine. XVII. Ţinând, aşadar, mereu seamă de această definiţie în legătură cu calitatea postului, să-l dorim din toate puterile sufletului, dar să ştim că numai atunci este potrivit pentru noi, dacă i se respectă condiţiile de timp, calitate, măsură, fără să fixăm în el termenul speranţelor noastre, ci doar să putem ajunge prin el la curăţia inimii şi la dragostea apostolică. Astfel că postul din însuşi faptul că n-are timpuri deosebite, în care ar trebui practicat sau întrerupt, şi nici calitatea sau măsura impusă, se vede bine că nu este un bun principal, ci ceva mijlociu. 2. De altfel, cele care prin autoritatea legii sunt recomandate ca bune, sau interzise ca vătămătoare, nu sunt niciodată supuse condiţiilor de timp, astfel încât uneori să trebuiască a se săvârşi ceea ce este oprit şi să se treacă peste ceea ce este poruncit. Nu există vreo stare sau măsură a dreptăţii, răbdării, cumpătării, ruşinei, dragostei, şi la fel nu este îngăduit uneori libertatea nedreptăţii, nerăbdării furiei, neruşinării, pizmei şi trufiei. XVIII. Dar la cele spuse până acum despre calitatea postului trebuie să adăugăm autoritatea Sfintelor Scripturi, prin care se dovedeşte foarte limpede că postul nu poate şi nu trebuie să fie păzit continuu. În Evanghelie fariseii şi ucenicii lui Ioan Botezătorul posteau, pe când apostolii, ca unii care erau prieteni şi comeseni ai Acelui logodnic ceresc, nu păzeau posturile. Ucenicii lui Ioan credeau că prin posturi ei deţin partea cea mai înaltă a dreptăţii, ca următori ai celui ce, deosebit prin căinţa sa, se arăta în aşa chip exemplu pentru toate popoarele, încât refuză nu numai feluritele bucate, care sunt folosite de oameni, dar nu se atingea nici de pâine, care este hrana cea de toate zilele. Aceşti discipoli ai lui se plâng Domnului zicând: «De ce noi şi fariseii postim mereu, iar ucenicii Tăi nu postesc?». 2. Domnul, răspunzându-le le-a arătat limpede că postul nu este potrivit şi necesar în orice timp, fiindcă timpul unei sărbători, sau ocazia vreunei dărnicii îngăduie întreruperea lui. «Pot oare, a zis El, fiii nunţii să fie trişti câtă vreme mirele este cu ei ? Dar vor veni zile când mirele va fi luat de la ei şi atunci vor posti». Deşi aceste cuvinte le-a spus înainte de învierea Sa, totuşi ele arătau în chip propriu timpul Cincizecimii, în care după înviere, vreme de patruzeci de zile, Domnul prânzea cu ucenicii, bucuria prezenţei lui zilnice neîngăduind ca ei să postească. XIX.Ghermanus: De ce slăbim asprimea înfrânării în tot timpul Cincizecimii, când ştim că Hristos n-a zăbovit printre ucenici decât patruzeci de zile după înviere ? XX. Theonas: întrebarea voastră nu este nepotrivită şi trebuie să vi se spună adevărul în întregime. După înălţarea la cer a Mântuitorului nostru, care a avut loc în a patruzecea zi de la înviere, apostolii, întorşi de pe muntele Măslinilor, unde-L văzuseră pe Domnul înălţându-Se, cum ni se arată în Faptele Apostolilor, după ce au intrat în Ierusalim, au aşteptat timp de zece zile coborârea Sfântului Duh, iar în a cincizecea zi L-au primit cu bucurie. 2. Aşa s-a împlinit numărul zilelor prin această sărbătoare. Acest număr a fost arătat în chip figurat şi în Vechiul Testament, în care se spune că, după şapte săptămâni, preoţii aveau poruncă să jertfească Domnului pâine din prima pârgă. Această pâine se dovedeşte a fi fost dată Domnului prin predica apostolilor ţinută în acea zi către popor, adevărata pâine din prima pârgă care, prin noua învăţătură fiind oferită ca hrană, a săturat cinci mii de oameni, şi a consfinţit astfel Domnului primul popor de creştini dintre iudei. 3. De aceea şi aceste zece zile trebuiesc privite cu aceeaşi cinste şi bucurie împreună cu cele patruzeci de zile dinaintea lor. Tradiţia acestei sărbători, transmisă prin creştinii din vremea apostolilor până la noi, trebuie păstrată cu acelaşi cuprins. În aceste zile nu se îngenunchează la rugăciune, fiindcă această ţinută este semn de pocăinţă şi jale. Iar noi sărbătorim toate aceste zile ca pe ziua Duminicii, în care mai marii noştri ne-au lăsat ca tradiţie să nu postim şi să nu îngenunchem, din respect pentru învierea Domnului. XXI. Ghermanus: Poate oare acest trup, amăgit cu mângâieri neobişnuite în timpul unei sărbători atât de îndelungate să nu zămislească vreun spin din acele buruieni ale viciilor, chiar dacă au fost scoase din rădăcină, sau mintea, încărcată cu mese peste măsura obişnuită, să nu-şi slăbească asprimea stăpânirii sale faţă de corp, robul său? Mai ales în noi, vârsta mai fragedă poate împinge repede trupul la nesupunere, dacă folosim hrană prea multă, fie din cea obişnuită, fie alta, pe care o socotim cu totul neîngăduită. XXII. Theonas: Dacă supunem unui examen serios al minţii toate pe care le săvârşim şi întotdeauna întrebăm despre curăţia inimii noastre nu judecata altora, ci conştiinţa noastră, putem fi siguri că această întrerupere a postului nu aduce vătămare uneiadevărate înfrânări. Dar, precum s-a mai spus, punând în cumpănă în mod egal într-o parte îngăduinţa şi în cealaltă o aspră stăpânire, mintea nestricată să nu admită în nici o parte ceva mai mult, să deosebească printr-o judecată dreaptă dacă greutatea plăcerilor ne apasă spiritul nostru sau înclină în partea cealaltă, către austeritatea corpului, mărind sau micşorând porţia acolo unde vede că balanţa atârnă prea uşor sau prea greu. 2. Domnul nostru nu vrea să se petreacă nimic fără moderaţie pentru închinăciunea sau cinstirea Lui, fiindcă, «onoarea regelui iubeşte dreptatea». Şi de aceea prea înţeleptul Solomon, ca să nu înclinăm nici într-o parte, nici în cealaltă cu judecata noastră, ne sfătuieşte zicând: «Cinsteşte-L pe Dumnezeu din muncile tale drepte şi adu-I prima pârgă din roadele dreptăţii tale». Se află în conştiinţa noastră un judecător adevărat, care nu se vinde şi care, atunci când toţi greşesc, el singur nu se înşeală niciodată despre starea curăţiei noastre. 3. Aşadar, cu toată grija şi iscusinţa să avem mintea mereu prevăzătoare, ca nu cumva, printr-o judecată greşită, fie aprinsă de dorinţa unei înfrânări prea mari, fie amăgită de gândul unui post mai puţin aspru, să cântărim nedrept măsura puterile noastre. Aşezând într-o parte curăţia sufletului, iar în cealaltă puterile trupului, să le cumpănim cu judecata conştiinţei noastre în aşa fel, încât să n-atârne una mai greu decât cealaltă şi să nu ni se spună că am lăsat prea mult fie de partea austerităţii, fie de partea îngăduinţei: «Oare dacă dăruieşti cum trebuie, dar nu împărţi cum trebuie, n-ai păcătuit ?». 4. Acele jertfe ale postului pe care noi credem că le oferim cum trebuie Domnului, dacă le smulgem fără socoteală din hrana noastră, chinuindu-ne stomacul, «Cel care iubeşte milostivirea şi judecata» le respinge zicând: «Eu sunt Domnul, care iubesc dreptatea şi urăsc răpirile nedrepte». De asemenea, şi pe acei care, după ce opresc pentru mântuirea trupului şi pentru trebuinţele proprii partea cea mai mare a ofrandelor, adică a slujbelor şi faptelor lor, dăruiesc Domnului ce le rămâne lor şi într-o măsură foarte mică, cuvântul dumnezeiesc îi condamnă ca pe nişte lucrători mincinoşi: «Blestemat să fie cel ce face lucrările Domnului cu înşelătorie». 5. Nu pe nedrept, aşadar, îl ceartă Domnul pe cel ce se înşeală printr-o judecată nedreaptă: «Dar deşertăciune sunt fiii oamenilor, mincinoşi sunt fiii oamenilor, în balanţă toţi sunt deşertăciune». Şi de aceea fericitul Apostol ne sfătuieşte ca, păstrând frâul dreptei judecăţi, să nu înclinăm în nici o parte atraşi de ce e prea mult. El ne spune: «Supunerea voastră să fie cu judecată dreaptă». De asemenea, acest lucru îl interzice şi legiuitorul zicând: «Cântarul vostru să fie drept, greutăţile drepte, baniţa dreaptă şi şiştarul drept». Iar Solomon spune: «Două feluri degreutăţi de cântărit şi de măsurat sunt urâciune înaintea Domnului şi cine face aceasta va cădea în lanţul înşelătoriei sale». 6. De aceea, nu numai aşa cum am spus, dar şi în alt mod trebuie să ne străduim să n-avem greutăţi neegale în inimile noastre şi nici măsuri duble în hambarele conştiinţei noastre. Anume, să nu slăbim pentru noi, printr-o îngăduinţă prea mare, cele ce se referă la regula austerităţii, iar pe de altă parte, pe cei cărora le predicăm cuvântul Domnului să-i strivim prin porunci mai aspre şi mai grele decât le putem noi înşine suporta. Când facem aceasta, cum cântărim sau cum măsurăm dacă nu cu dublă greutate şi măsură plata şi roada învăţăturilor Domnului ? Dacă le socotim într-un fel pe ale noastre şi în alt fel pe ale fraţilor noştri, vom fi pe drept învinuiţi de Domnul că avem greutăţi şi măsuri duble, după acea cugetare a lui Solomon, care spune: «Greutăţile nedrepte pentru cântărire sunt urâciune înaintea Domnului şi cântarele înşelătoare nu sunt decât un lucru rău». 7. În felul acesta cădem, se vede bine, în vina cântăririi înşelătoare şi a măsurării în două feluri, dacă din dorinţa de laudă omenească în faţa fraţilor le arătăm pe unele mai aspre decât le practicăm de obicei în mod particular în chiliile noastre, căutând să părem mai intonaţi şi mai sfinţi în faţa oamenilor decât în faţa lui Dumnezeu. Mai ales această racilă nu numai că trebuie s-o ocolim, dar chiar s-o dispreţuim. Dar fiindcă între timp ne-am îndepărtat cam mult de întrebarea pe care aţi pus-o, să ne întoarcem de unde am plecat. XXIII. Astfel trebuie ţinută sărbătoarea zilelor despre care am vorbit, încât îngăduinţa mai mult să folosească decât să dăuneze sufletului şi trupului, fiindcă nici bucuria vreunei sărbători nu toceşte imboldurile trupului, nici acel duşman neîmblânzit nu ştie să îndulcească respectul datorat zilelor de sărbătoare. 2. Pentru ca în aceste zile să se păstreze tradiţia şi să se depăşească puţin măsura foarte sănătoasă a cumpătării, ajunge să înaintăm până acolo cu îngăduinţa, încât masa care trebuia luată în ceasul al nouălea al zilei să se ia ceva mai devreme, adică în ceasul al şaselea. Dar, avându-se în vedere timpul de sărbătoare, să nu se schimbe felul şi măsura bucatelor, pentru ca nu cumva curăţia trupului şi sănătatea minţii dobândite prin înfrânarea din Păresimi, să piară din cauza îngăduinţei din timpul Cincizecimii şi să nu ne fie de folos că tot ce am obţinut prin post, pierdem îndată prin săturare neînfrânată. Prin cunoscut-am iscusinţă, vrăjmaşul nostru mai ales atunci atacă fortăreaţa curăţiei noastre, când simte că-i este slăbită paza în vremea vreunei sărbători. 3. De aceea să avem toată grija să nu ni se slăbească puterea minţii noastre prin plăcute amăgiri şi să nu pierdem, cum am mai spus, prin odihna şi lipsa de grijă a Cincizecimii, puritatea castităţii dobândită cu neîntreruptă trudă în Păresimi. De aceea să nu se îngăduie nici vreun adaos în calitatea sau măsura hranei, ci, în zilele cele mai deosebite, să ne ferim deopotrivă de bucăţele de la care ne înfrânam în zilele dinainte de sărbători, ca să ne păstrăm întreagă nevinovăţia. Veselia sărbătorii, care stârneşte în noi o luptă foarte primejdioasă prin aţâţările trupului, să nu se întoarcă în plâns şi să ne răpească acea înaltă atmosferă de sărbătoare, care tresaltă de bucuria nestricăciunii, şi să începem, după deşertăciunea scurtă a bucuriei trupeşti, să plângem nevinovăţia pierdută a inimii printr-o lungă amărăciune a pocăinţei. 4. Ba mai mult, să ne străduim să nu se îndrepte zadarnic către noi acel profetic îndemn: «Prăznuieşte-ţi, Iuda, sărbătorile tale şi îndeplineşte-ţi făgăduinţele». Dacă zilele de sărbătoare nu vor schimba deplinătatea înfrânării, ne vom bucura neîncetat de sărbătorile cele duhovniceşti şi astfel pentru noi, care încetăm cu lucrările de supuşi «va fi lună din lună, şi sâmbătă din sâmbătă». XXIV. Ghermanus: De ce Păresimile durează timp de şase săptămâni? În unele provincii se pare că din grija mai deosebită pentru religie s-a adăugat şi a şaptea săptămână, dar nici un număr nici celălalt, dacă se scoate din socoteală sâmbăta şi duminica, nu atinge suma de patruzeci de zile. Săptămânile înseşi cuprind numai treizeci şi şase de zile. XXV. Theonas: Deşi sfânta modestie a unora nu se ocupă de această problemă, totuşi, fiindcă voi doriţi să le cunoaşteţi şi pe cele socotite fără importanţă de către alţii, voind, pentru a afla adevărul întreg, să ştiţi şi părerile mele în orice taină, vă mărturisesc că, în legătură cu întrebarea voastră, mai marii noştri nu ne-au lăsat nici o explicaţie. 2. În legea mozaică există o poruncă generală, lăsată întregului popor: «Să dai Domnului Dumnezeului tău zeciuiala şi prima pârgă a roadelor tale». Astfel că, dacă ni se cere să oferim zeciuială din toate bunurile şi roadele noastre, cu atât este mai de trebuinţă să dăm a zecea parte din viaţa noastră, din lucrurile şi avutul nostru de folos omenesc ceea ce noi facem de bună seamă în socoteala Păresimilor.3. A zecea parte din numărul tuturor zilelor care cuprind un an întreg este de treizeci şi şase de zile şi jumătate. Iar din şapte săptămâni, dacă se scad zilele de sâmbătă şi duminică, rămân pentru post treizeci şi cinci de zile. Adăugându-se însă acea zi de priveghi, în care postul sâmbetei se prelungeşte până la cântarea cocoşilor, când încep să răsară zorii zilei de duminică, nu numai că se împlineşte numărul de treizeci şi şase de zile, dar dacă se socoteşte acel timp al nopţii, arătat mai înainte, pentru zeciuiala de cinci zile rămase, însemnează că nu lipseşte nimic din întreaga sumă a zilelor. XXVI. Dar ce să spun despre prima pârgă, care desigur că se dă zilnic de către toţi cei ce- L slujesc cu credinţă pe Hristos? Când, treziţi din somn şi înălţându-se la viaţă după liniştea nopţii, înainte de a avea vreun simţământ în inima lor sau de a se gândi la ceva de interes personal, ei îşi consacră jertfelor divine primele lor gânduri, ce fac altceva decât îşi achită prima pârgă a roadelor prin Cel mai mare preot, Iisus Hristos, pentru trebuinţele acestei vieţi şi pentru închipuirea învierii zilnice ? 2. Treziţi din somn, ei aduc lui Dumnezeu jertfa bucuriei lor de viaţă, le cheamă pe El cu prima mişcare a limbii lor, numele şi laudele Lui le rostesc şi, când mişcă pentru prima dată buzele să-I cânte imnuri, lui Dumnezeu îi jertfesc slujba gurii lor. Lui îi aduc la fel prima ofrandă a mâinilor şi a paşilor, când ridicându-se din aşternut stau în picioare la rugăciune şi, înainte de a-şi folosi membrele lor pentru înterese proprii, nu reţin pentru ei din folosirea lor, ci în cinstirea Lui îşi mişcă paşii şi în lauda Lui se opresc şi astfel, prin întinderea mâinilor, prin îngenunchere şi prin aşternerea corpului întreg, îşi achită pârga tuturor simţămintelor lor. 3. Nu putem să îndeplinim ce se cântă în psalmi: «Din zori m-am sculat şi am strigat» şi «Deschis-am ochii mei dis de dimineaţă ca să cuget la cuvintele Tale» şi «Dimineaţa rugăciunea mea Te va întâmpina», decât dacă, rechemaţi după odihna somnului, ca din întunericul morţii, în această lumină despre care am vorbit, nu îndrăznim să luăm pentru trebuinţele noastre nimic din toate serviciile minţii şi ale trupului. 4. Cel pe care l-a vestit profetul dimineaţa, sau pe care şi noi trebuie să-l vestim, nu e nimeni altul decât noi înşine, adică ocupaţiile noastre, simţămintele şi grijile noastre nimicitoare, fără de care nu putem exista, sau şoaptele foarte ascunse ale duşmanului, pe care el încearcă să ni le strecoare în timpul somnului sub forma chipurilor înşelătoare din vise, cu care ne înlănţuie şi când ne trezim, pentru ca el însuşi să culeagă cel dintâi pârga primelor noastre roade. 5. De aceea trebuie să ne îngrijim cu toată băgarea de seamă, dacă vrem să îndeplinim prin fapte cerinţa versetului mai înainte citat, ca veghea iscusită să ocrotească primele noastre gânduri de dimineaţă, pentru ca nu cumva duşmanul cel pizmaş să veştejească ceva din ele şi să-l facă pe Dumnezeu să respingă prima noastră pârgă ca pe ceva de rând şi fără nici un preţ. Dacă nu va fi prevenit de noi, prin grija minţii veghetoare, nelăsând la o parte relele lui obiceiuri, duşmanul nu va înceta să ne asalteze zilnic cu înşelăciunile sale. 6. Şi de aceea, dacă dorim să dăm din roadele minţii noastre prima pârgă plăcută şi bine primită de Dumnezeu, trebuie să depunem multă atenţie, ca toate simţirile corpului nostru, mai ales în orele de dimineaţă, să le păstrăm neatinse pentru a le dărui ca jertfă prea sfântă Domnului. Acest fel de dăruire îl păzesc cu cea mai mare sfinţenie chiar mulţi dintre mireni, care sculându-se înainte de revărsatul zorilor, nu se gândesc la nimic personal, sau la treburile lor necesare lumii acesteia, înainte de a merge la biserică şi de a dărui lui Dumnezeu prima pârgă din gândurile şi faptele lor. XXVII. Cu privire la obiceiul despre care aţi vorbit, că în unele provincii Păresimile ţin şase săptămâni, iar în altele şapte, postul este acelaşi, chiar dacă săptămânile n-au acelaşi număr. Şi-au făcut paza postului în şase săptămâni cei ce socotesc că trebuie postit şi sâmbăta. Deci ei postesc de şase ori pe săptămână, şi înmulţit numărul acesta cu cele şase săptămâni ies tocmai treizeci şi şase de zile. Cum am spus, socoteala este aceeaşi, este acelaşi numărul zilelor de post, deşi numărul săptămânilor se deosebeşte. XXVIII. Dar desigur, fiindcă din nepăsare omenească s-a uitat această socoteală, timpul în care se oferă, cum am spus, zeciuiala anuală prin cele treizeci şi şase de zile şi jumătate de post, a căpătat numele de Păresimi (patruzecime) pentru că, aşa cum spune tradiţia, şi Moise, şi Ilie şi chiar Domnul nostru Iisus Hristos au postit câte patruzeci de zile. 2. Taina acestui număr o explică destul de bine şi cei patruzeci de ani în care Israel a zăbovit în deşert şi, de asemenea, cele patruzeci de stadii prin oare se spune că au trecut în chip mistic. Sau poate însăşi zeciuiala a primit pe drept numele de patruzecime de la perceperea impozitelor. Aşa se numeşte în popor acel impozit public din care se socoteşte pentru serviciul regelui cât ne cere şi nouă regele tuturor veacurilor ca bir legitim al Păresimilor pentru trebuinţele vieţii noastre. 3. Deşi nu este în legătură cu întrebarea pusă, totuşi, fiindcă a venit împrejurarea, nu socotesc că trebuie trecut cu vederea nici faptul că foarte adesea mai marii noştri asigurau că mai ales în acele zile tot neamul monahilor era atacat printr-o veche obişnuinţă de către neamul cel vrăjmaş al demonilor şi silit să plece în altă parte din chiliile lor. După acea asemănare prin care atunci egiptenii îi apăsau cu grele cazne pe fiii lui Israel, şi acum pe adevăratul Israel, adică pe poporul de monahi, intelectualii egipteni încearcă să-i îngenunche prin munci grele şi murdare, ca nu cumva în liniştea plăcută lui Dumnezeu, părăsind ţara Egiptului să trecem fără vătămare în pustiul virtuţilor, astfel încât faraonul fremătând împotriva noastră să spună: 4. «Sunt fără treabă şi de aceea strigă şi zic: haide să aducem jertfă Dumnezeului nostru. Să fie dar împovăraţi de lucru oamenii aceştia şi să se îndeletnicească cu acestea, iar nu să se îndeletnicească cu vorbe mincinoase». Sfânta jertfă a Domnului, care nu se dă decât în pustiul inimii libere, este arătată de deşertăciunea demonilor ea cea mai mare deşertăciune, căci «religia este o grozăvie pentru pă- cătos». XXIX. Aşadar, cel drept şi desăvârşit nu este ţinut de această lege a Păresimilor, dar nici mulţumit să se supună acestui canon aşa de simplu pe care, de bună seamă, l-au statornicit capii Bisericilor pentru cei ce sunt în tot timpul anului preocupaţi de plăcerile şi interesele lumii acesteia, pentru ca, strângându-i într-un fel în lanţul legii, cel puţin în aceste zile să-i silească să se dedice Domnului şi să dea zeciuială Domnului din zilele vieţii lor, pe care altfel le-ar fi consumat ca pe nişte fructe. 2. Cei drepţi, pentru care «legea n-a fost aşezată» şi care dau treburilor duhovniceşti nu o mică parte, adică zeciuială, ci tot timpul vieţii lor, fiindcă sunt liberaţi de aplicarea zeciuielii legale, dacă-i sileşte vreo trebuinţă cinstită şi sfântă, îndrăznesc să slăbească această stare a postului fără vreo discuţie. Nu este încălcată această neînsemnată zeciuială de cei ce s-au dăruit Domnului cu toate ale lor. Desigur, n-ar fi putut face aceasta fără marea vină a înşelăciunii cel ce neoferind nimic de voie Domnului, este împins numai de necesitatea legii să dea zeciuiala sa. 3. Se dovedeşte limpede că nu poate fi desăvârşit cel supus legii, care se fereşte de ceea ce este oprit şi îndeplineşte ceea ce i se cere, ci aceia sunt desăvârşiţi, care nu se folosesc de ceea ce le îngăduie legea. De aceea, deşi se spune despre legea mozaică: «Legea n-a dus nimic la desăvârşire», au fost desăvârşiţi unii dintre cei sfinţi, precum citim în Vechiul Testament, fiindcă, trecând mai departe de porunca legii, au trăit sub desăvârşirea evanghelică «ştiind că legea nu este pusă pentru ceidrepţi, ci pentru cei nedrepţi şi nesupuşi, nelegiuiţi şi păcătoşi, necuvioşi şi spurcaţi» şi celelalte. XXX. Trebuie ştiut că, atâta timp cât a rămas neîncălcată desăvârşirea acelei Biserici de la început, n-a existat deloc observarea Păresimilor. Nu erau mărginiţi de trebuinţa acestei porunci şi închişi în hotarele foarte strâmte ale posturilor, ca în porunca legii, cei ce tot timpul anului posteau. 2. Dar când mulţimea de credincioşi, depărtându-se zilnic de evlavia apostolică, a început să strângă bogăţii, fără să le împartă în folosul tuturor credincioşilor cum hotărâseră Apostolii, ci fiecare străduindu-se nu numai să le păstreze, dar, nemulţumit să urmeze exemplul lui Anania şi Safira, să le şi înmulţească, atunci toţi preoţii au găsit cu cale ca pe oamenii legaţi de griji lumeşti şi ca să zic aşa, aproape necunoscători ai înfrânării şi ai renunţării să-i cheme prin prescripţie canonică la lucrarea cea sfântă şi să-i împingă la zeciuială oarecum prin cuvântul legii. Această măsură, folositoare pentru cei slabi, nu putea fi dăunătoare pentru cei desăvârşiţi care aşezaţi în harul Evangheliei, trec mai departe de lege prin devoţiunea lor de bună voie, ca să poată ajunge la acea fericire exprimată de această cugetare evanghelică: 3. «Păcatul nu va avea stăpânire asupra voastră, fiindcă nu sunteţi sub lege, ci sub har». Într-adevăr, păcatul nu-1 poate stăpâni pe cel ce stă în credinţă sub libertatea harului. XXXI. Ghermanus: Nu poate fi mincinoasă această idee a Apostolului, care făgăduieşte oblăduire nu numai monahilor, ci şi celorlalţi creştini în general, dar eu n-o pot înţelege cu uşurinţă. De vreme ce afirmă că toţi cei care cred în Evanghelie sunt liberaţi de jugul şi de robia păcatului, de ce totuşi aproape în toţi cei botezaţi este în putere domnia păcatului, potrivit cuvintelor Domnului care zice: «Oricine săvârşeşte păcatul este rob păcatului» ? XXXII. Theonas: întrebarea voastră pune iarăşi o problemă grea. Deşi ştiu că esenţa acesteia nu poate fi transmisă şi nici pricepută de cei fără experienţă, totuşi voi încerca s-o tratez şi s-o lămuresc pe scurt, pe cât mă vor ajuta cuvintele, dar aş dori ca voi să căutaţi a înţelege şi din practica voastră cele ce voi spune. Căci toate cele ce se cunosc nu prin învăţătură, ci prin practică, după cum nu pot fi transmise decineva fără practică, la fel nu pot fi înţelese şi stăpânite de către cel care n-a fost întemeiat pe un studiu şi pe o învăţătură de domeniu. 2. De aceea socotesc necesar să cercetăm cu atenţie mai întâi care este scopul şi voinţa legii şi care învăţătura harului şi desăvârşirea, ca drept urmare din acestea să putem cunoaşte domnia păcatului şi înlăturarea lui. Legea porunceşte ca pe un lucru de temelie să se încheie căsătorii, zicând: «Fericit cel ce are urmaşi în Sion şi slujitori în Ierusalim» şi «Blestemată cea stearpă, care nu face copii ». 3. Dar harul ne îndeamnă la curăţie şi la castitatea veşnică a fericitei feciorii, spunând: «Fericite sunt cele sterpe şi sânii care n-au alăptat» şi: «Cine nu urăşte pe tatăl său şi pe mama sa şi pe soţia sa nu poate fi ucenicul Meu». Şi: «Rămâne ca şi cei ce au soţii să fie ca şi cum n-ar avea». Legea spune: Nu vei întârzia să dai zeciuiala ta şi primele tale roade», iar harul zice : «Dacă vrei să fii desăvârşit, du-te şi vinde tot ce ai şi dă săracilor». 4. Legea talionului nu opreşte răzbunarea batjocurilor şi a insultelor, căci zice: «Ochi pentru ochi şi dinte pentru dinte». Harul vrea să dovedim răbdarea noastră, suportând dublarea injuriilor şi a loviturilor ne care le-am primit şi ne porunceşte să fim pregătiţi pentru a suporta pierderi îndoite: «Celui ce te loveşte peste obrazul drept, întoarce-i-l şi pe celălalt şi celui ce vrea să se judece cu tine şi să-ţi ia haina, lasă-i şi cămaşa». Aceea spune să-i urâm pe duşmani, acesta să-i iubim şi să ne rugăm întotdeauna lui Dumnezeu pentru ei. XXXIII. Cel care s-a urcat pe culmea desăvârşirii evanghelice cu siguranţă că, datorită unor virtuţi atât de mari, s-a înălţat deasupra oricărei legi şi dispreţuind toate poruncile lui Moise ca pe ceva fără însemnătate, ştie că este numai sub harul Mântuitorului său, cu ajutorul căruia înţelege că a ajuns în acea stare atât de sublimă. În el nu este stăpân păcatul, fiindcă «dragostea lui Dumnezeu s-a vărsat în inimile noastre prin Duhul Sfânt, Care s-a dat nouă». Alt simţământ el nu are şi nu poate să dorească cele oprite sau să dispreţuiască cele poruncite. Dragostea de Dumnezeu îi stăpâneşte până într-atât toate strădaniile şi năzuinţele, încât nu este ispitit de nimic fără preţ duhovnicesc şi nu se foloseşte nici de cele îngăduite. 2. Dar deşi în legea prin care se păstrează drepturile de căsătorie este oprită umblarea pe căi lăturalnice, fiindcă bărbatul este dat unei singure femei, totuşi imboldurile poftei trupeşti sunt destul de puternice şi este greu ca focul, căruia i se asigură cu grijă hrana trebuincioasă, să rămână în aşa fel în hotarele care i s-au fixat, încât să nu treacă peste margini şi să nu ardă tot ce întâlneşte. Deşi îşi areîntotdeauna împotrivire, încât să nu poată arde în afară, totuşi chiar ţinut în loc se aprinde, fiindcă voinţa însăşi este vinovată şi deprinderea dinlăuntru împinge repede la ieşirea neîngăduită, către adulter. 3. În schimb, cei înflăcăraţi prin harul Mântuitorului de dragostea pentru nestricăciune îşi ard toţi spinii poftelor trupeşti în focul dragostei de Domnul, iar cenuşa călduţă a viciilor nu le mai poate ştirbi nimic din desăvârşire. Slujitorii legii, folosind cele îngăduite, alunecă în cele neîngăduite, pe când cei împărtăşiţi cu harul, de vreme ce renunţă la cele îngăduite, nu cunosc pe cele neîngăduite. Precum păcatul trăieşte în cel dornic de căsătorie, tot aşa şi în cel ce se mulţumeşte doar să dea zeciuiala şi primele sale roade. În mod necesar el păcătuieşte fie prin întârziere sau lipsă de grijă, fie prin nerespectarea calităţii sau a cantităţii în împărţirea zilnică. 4. Cel căruia i se porunceşte prin lege să împartă fără odihnă daniile la cei lipsiţi, cu oricâtă credinţă şi devoţiune ar lucra, totuşi este greu să nu cadă adesea în laţul păcatelor. Dar pe cei care n-au dispreţuit sfatul Domnului, ci după ce au dat săracilor toată averea lor îşi iau crucea şi urmează pe Dătătorul de har, păcatul nu-i poate stăpâni. Căci nu-1 va muşca grija de a-şi păstra viaţa de necredincios pe cel ce-şi cheltuie avutul jertfit lui Hristos şi banii înstrăinaţi printr-o evlavioasă împărţire. Întârzierea cea tristă nu-i va alunga bucuria milosteniei, fiindcă tot ce a dat lui Dumnezeu împarte ca pe ceva străin, fără amintirea propriilor trebuinţe, şi fără teama de nevoile vieţii. El este sigur că, de vreme ce a ajuns la lipsa dorită, va fi hrănit de Dumnezeu ca păsările cerului. 5. Dimpotrivă, cel ce păstrându-şi însuşirile lumeşti împarte a zecea parte din roadele sale şi prima pârgă, constrâns de porunca legii vechi, căutând să stingă cu roua milosteniei focul păcatelor sale, chiar dacă îşi dăruieşte cu mărinimie averile sale, este peste putinţă să se smulgă de sub stăpânirea păcatului dacă prin harul Mântuitorului nu a lăsat la o parte odată cu avutul însuşi simţul averii. 6. În chip asemănător, nu poate să nu se supună cruntei porunci a păcatului cel ce socoteşte că este mai bine să scoată ochi pentru ochi şi dinte pentru dinte, sau să ţină sub simţământul urii pe duşmanul său. În mod necesar, dorind să se răzbune după legea talionului şi urându-şi duşmanii, este întotdeauna întărâtat de tulburarea furiei şi a mâniei. Dar cel ce trăieşte sub lumina harului evanghelic, învingând răul prin supunere, nu şovăie să dea de bună voie şi obrazul celălalt celui ce-i pălmuie un obraz. Celui ce-i cere prin judecată cămaşa îi dă şi haina, cel ce iubeşte pe duşmanii săi şi se roagă pentru cei ce-i fac rău, acesta respinge jugul păcatului şi-i rupe lanţurile. 7. Nu trăieşte sub legea care nu ucide sămânţa păcatelor (de aici pe drept spune fericitul Apostol: «Se înlătură porunca de mal înainte, din cauza neputinţei şi a nefolosului ei; căci legea n-a dus nimic la desăvârşire», iar Domnul spune prin profet: «Am dat învăţături care nu sunt bune şi ordine în care nu este viaţă»), ci sub har, care nu taie numai ramurile răului, ci scoate cu totul din rădăcină vrerile vătămătoare. XXXIV. Aşadar, cine s-a ostenit să aibă desăvârşirea învăţăturii evanghelice, acesta aşezat sub har, nu este apăsat de stăpânirea păcatului. A fi sub har însemnează a îndeplini cerinţele harului. Iar cel ce n-a voit să se supună în întregime desăvârşirii evanghelice să ştie că, chiar dacă este botezat şi monah, nu este sub har, ci, ţinut în lanţurile legii, este apăsat de greutatea păcatului. 2. Dorinţa Celui care a luat sub harul ocrotirii Sale pe toţi cei care l-au primit nu este să dărâme, ci să clădească, nu să golească, ci să împlinească poruncile mozaice. Unii, necunoscând aceasta şi ocolind măreţia sfaturilor şi îndemnurilor lui Hristos, se lasă în voia unei libertăţi primejdioase şi nu numai că nu se apropie de învăţăturile lui Hristos, socotindu-le grele, dar nici măcar acele porunci din legea mozaică, hărăzite începătorilor şi celor mici, nu le îndeplinesc, sub motiv că sunt învechite, spunând cu libertate vătămătoare ceea ce Apostolul osândeşte: «Am păcătuit, pentru că nu mai suntem sub lege, ci sub har». 3. Aşadar, cel ce nu este nici sub har, pentru că nu se ridică la înălţimea învăţăturii evanghelice, nici sub lege, fiindcă nu îndeplineşte măcar acele mici porunci ale legii, acesta, apăsat de o îndoită stăpânire a păcatelor, crede că a primit harul lui Hristos doar pentru ca să se înstrăineze de El printr-o libertate vătămătoare, căzând în ceea ce apostolul Petru ne face atenţi să ocolim: «Ca şi cei slobozi şi nu ca şi cum aţi avea slobozenia acoperământ răutăţii». Şi fericitul apostol Pavel spune: «Voi la slobozenie aţi fost chemaţi, fraţilor», adică pentru ca să fiţi scoşi de sub stăpânirea păcatului, «numai să nu daţi slobozenia voastră spre prilej trupului», adică să nu credeţi că, scăpând de porunca legii, dobândiţi libertatea viciilor. 4. Dar pentru ca această libertate să nu se folosească decât acolo unde se găseşte Dumnezeu, apostolul Pavel ne învaţă zicând «Domnul este Duhul şi unde este Duhul Domnului acolo este slobozenia». De aceea eu nu ştiu dacă am putut să exprim şi să lămuresc acest gând al fericitului Apostol aşa cum se pricep s-o facă cei cu mai multă experienţă: un lucru ştiu, însă foarte bine că el este deschis fără prezentarea cuiva tuturor celor ce stăpânesc pe deplin ştiinţa activităţii practice. Căci ei nu se vor munci să înţeleagă discutând ceea ce au învăţat lucrând. XXXV. Ghermanus: Ne-ai luminat foarte bine asupra unei probleme întunecate şi care este, după părerea noastră, necunoscută multora. De aceea, te rugăm, pentru înaintarea noastră în învăţătură, să ne explici cât mai limpede de ce uneori, când noi suntem mai vârtos aplecaţi postului, se iscă în trupul nostru furtuni mai puternice ? Căci adesea, treziţi din somn, când ne dăm seama că am păcătuit în vis, rămânem atât de abătuţi, încât nu mai îndrăznim să ne ridicăm cu încredere pentru rugăciune. XXXVI. Theonas: Dorinţa voastră de a merge pe calea desăvârşirii nu oricum, ci în mod permanent şi deplin, mă obligă să discut direct fără preget şl despre această problemă. Pe voi nu vă nelinişteşte curăţia din afară şi tăierea împrejur cea văzută, ci ceea ce este ascuns, ştiind că plinătatea desăvârşirii nu constă în această stăpânire din afară a trupului, pe care şi cei necredincioşi o pot avea, fie de nevoie, fie de ochii lumii, ci în acea curăţie voluntară şi nevăzută a inimii, pe care astfel o predică Apostolul: 2. «Nu cel din afară arătat este iudeu - nici cea din afară arătată în trup este tăiere împrejur ; ci cel întru ascuns, acela este iudeu; şi tăierea împrejur este cea a inimii, întru duhul, iar nu prin slovă; a cărei laudă nu este de la oameni, ci de la Dumnezeu», Care, singur, de bună seamă, pătrunde în tainele inimii. Totuşi, fiindcă nu se poate îndeplini cu totul dorinţa voastră (puţinul timp din noapte care rămâne nu este îndestulător pentru a cerceta în adâncime această problemă atât de grea), socotesc că deocamdată să fie amânată. 3. Căci eu trebuie să tratez acestea încetul cu încetul, având inima în întregime slobodă de orice alte gânduri, iar voi la fel, trebuie să le priviţi cu mintea voastră pe cele care trebuiesc cercetate cu deplină curăţie, şi care nu pot fi transmise şi predate decât de cel care prin experienţă a dobândit darul integrităţii. Nu interesează dovezile cuvintelor goale, ci credinţa conştiinţei şi marea putere a adevărului. 4. Despre ştiinţa şi învăţătura acestei curăţii poate spune ceva numai cel ce a trăit-o şi, la fel, nu poate transmite ceva decât Cel mai mare iubitor al adevărului, care doreşte să ajungem la El nu căutându-L cu vorbe goale şi fără rost, ci ajutându-ne de toate puterile sufletului, de bună seamă, nu din râvna pentru o vorbărie deşartă, ci din darul curăţiei lăuntrice.XXII. A doua convorbire cu părintele Theonas - Despre amăgirile de noapte I. Trecuseră şapte zile de la sărbătoarea Cincizecimii când seara târziu, după sfârşitul vecerniei, neliniştiţi, în aşteptarea dezbaterii făgăduite, am intrat în chilia părintelui Theonas. Bătrânul, vioi şi cu zâmbetul pe buze, ne-a întâmpinat începând el mai întâi vorba: «Mă miram, a zis el, cum aţi putut aştepta şapte zile, cu dorinţa voastră arzătoare, răspunsul la întrebarea pe care aţi pus-o, mai ales pentru că eu nu vă rugasem să-mi acordaţi această amânare. 2. Este foarte drept de aceea că, întrucât bunătatea voastră mi-a îngăduit acest răgaz atât de mare, să nu întârzii şi mai mult cu plata datoriei mele. Este plăcut pentru mine să mă achit de astfel de datorii, care aduc mai mult câştig când sunt achitate şi, îmbogăţind pe cel ce le primeşte, nu-1 sărăcesc pe cel ce le plăteşte. Dătătorul de bunuri duhovniceşti adună câştig îndoit, fiindcă nu numai în folosul celui care ascultă, ci şi în propriul său interes dobândeşte foarte mari foloase, de vreme ce se ridică el însuşi pe scara desăvârşirii când îl învaţă pe cel ce-1 ascultă. 3. De aceea, ardoarea voastră este înaintarea mea, iar grija voastră este durerea mea. De altfel şi eu însumi aş avea mintea amorţită şi n-aş gândi în inima mea la nimic din cele ce-mi cereţi, dacă nu m-ar trezi, ca din somn, dragostea şinerăbdarea voastră în aşteptarea celor duhovniceşti. Şi de aceea, dacă găsiţi cu cale, să aducem în discuţie problema a cărei rezolvare am socotit' din lipsă de timp, s-o amânăm pentru acum. II. Întrebarea voastră, dacă nu mă înşel, este aceasta: de ce uneori, când ne bucurăm de mai multă îngăduinţă, suntem mai slab înţepaţi de spinii cărnii, iar alteori, când ne înfrânăm mai mult şi corpul este mai istovit, suntem supuşi unor aţâţări mai puternice, astfel încât, după cum arată şi mărturisirea voastră, treziţi din somn, ne dăm seama că am avut întinările firii ? III. Mai marii noştri au arătat că trei sunt cauzele acestei întinăciuni, care se produc fără voia noastră: prea multă mâncare, lipsa de veghere şi înşelăciunile duhului rău. Mai întâi viciul lăcomiei la mâncare, adică al îmbuibării stomacului, produce acest exces de tină ruşinoasă. Dacă aceasta a pătat starea curăţiei în timpul unei înfrânări mai deosebite, pricina nu este hrana prea puţină în prezent, ci prea multă în trecut. 2. Ceea ce s-a produs în mădulare din cauza lăcomiei în mod necesar se elimină, chiar dacă este trupul supus la un post mare. De aceea trebuie să ne stăpânim printr-o înfrânare egală nu numai de la mâncăruri alese, dar şi de la cele mai uşoare. De aceea nici apa şi pâinea nu trebuiesc folosite până la saţietate, pentru ca puritatea trupească, odată dobândită, să poată rămâne multă vreme în noi şi să imite într-un fel curăţia deplină a sufletului. Trebuie să mărturisim, totuşi, că uneori, fără vreo osteneală a minţii, felul trupului fiecăruia sau vârsta înaintată, fac ca această întinare să se producă rar, sau deloc. 3. Dar un merit are cel care este scutit de aceasta prin starea corpului său şi alt merit cel ce obţine victorii datorită virtuţilor sale. Puterea acestuia de a birui toate viciile este minunată, dar cel care n-a avut parte de rău fără o luptă proprie, aş zice că este vrednic mai degrabă de compătimire, decât de laudă. 4. A doua cauză a acelei întinăciuni o constituie lipsa de preocupări şi exerciţii duhovniceşti, când mintea nu este prinsă de învăţătura omului lăuntric, ci în deprindere cu lenea şi trândăvia, sau când nu se fereşte de gânduri josnice şi, fiind foarte puţin stăpânită de dorul curăţiei, crede că aceasta se capătă doar prin dojana omului din afară. Se întâmplă prin urmare ca, din viciul acestei greşeli şi nesocotinţe, nu numai să pătrundă în tainele minţii tot felul de gânduri cutreierând fără oprire şi sfială, dar chiar să încolţească seminţele tuturor patimilor de mai înainte. 5. Câtă vreme acestea stau ascunse în adâncimile ei, deşi trupul este biciuit prin post aspru, totuşi îl neliniştesc în somn cu vedenii atrăgătoare, cărora nu din trebuinţă naturală, ci în chip înşelător îi produc ruşinoasa întinăciune înainte de mersul firesc al trupului. Acestea, dacă nu pot fi oprite mai mult prin grija minţii decât prin slăbirea trupului, cel puţin duc, cu ajutorul harului divin, la acea formă oarecum nevinovată a întinăciunii. De aceea mai întâi trebuiesc înfrânate simţurile, pentru ca nu cumva mintea, deprinsă cu aceste ieşiri, să fie atrasă în vis la aţâţările mai rele ale viciului. 6. A treia cauză este aceea când dorim să dobândim curăţia veşnică prin înfrânarea inimii şi a trupului pe calea unui exerciţiu îngrijit şi neîntrerupt al stăpânirii de sine. Dar pe noi, care ne ocupăm în chip strălucit de folosul trupului şi al sufletului, ne atacă atât de puternic prea înşelătorul vrăjmaş cu ura sa, încât încearcă să slăbească încrederea conştiinţei noastre şi să ne umilească prin vreo vină mai ales în acele zile în care dorim, printr-un mai mare merit, să plăcem lui Dumnezeu. Astfel, nu prin vreo pornire a trupului, sau prin încuviinţarea minţii, şi nici prin înşelarea vreunei vedenii, ci numai prin producerea de la sine a întinării ne îndepărtează de la Sfânta împărtăşanie. Se crede că amestecul diavolului face să se întâmple asemenea înşelare la unii dintre începători şi la cei ale căror trupuri nu sunt încă slăbite prin practica posturilor îndelungate. Aflând duhul cel rău că ei se ostenesc prin posturi mai aspre, cu atâta dibăcie le răstoarnă încercările, încât, când simt că nu numai că n-au înaintat cu inima prin post aspru către curăţia trupului, dar chiar că au fost loviţi şi mai grav, se înspăimântă de învăţătura nestricăciunii şi de asprimea înfrânării hrănitoare a curăţiei ca de un duşman. 7. Este de ştiut că noi trebuie să ne curăţim de fiecare viciu nu numai fiindcă acestea, prin tulburările lor, ne stăpânesc simţurile şi nu numai fiindcă duşmanul nu este mulţumit să stăpânească singur fără vreun tovarăş, ci pentru că prin ceata cea rea a tuturor viciilor să jefuiască printr-o înmulţită robie mintea supusă lui. De aceea plăcerea prea mare de a mânca trebuie învinsă nu numai pentru sine, ca să nu ne strice printr-o lăcomie prea mare, nici numai pentru ca să nu ne ardă în focul dorinţei trupeşti, ci şi pentru ca să nu ne facă robi mâniei, urii, tristeţii şi celorlalte patimi. 8. Când ni se serveşte hrana şi băutura mai puţin, mai târziu şi mai fără grjă, dacă suntem apăsaţi de stăpânirea stomacului, urmarea este că suntem aţâţaţi şi de imboldurile mâniei. Şi iarăşi, nu putem fi mângâiaţi de gustul plăcut al mâncării fără pacostea arghirofiliei, cu ajutorul căreia desfrâul înfloreşte prin cheltuieli şi risipă. Arghirofilia, gloria deşartă, trufia şi mulţimea tuturor viciilor se unesc într-onedespărţită tovărăşie şi astfel, fiecare viciu, dacă a început în noi singur, le aduce după el pe toate celelalte. IV. Ghermanus: Credem că din grija lui Dumnezeu a fost adusă în discuţie această problemă, pentru că tot ce n-am putut învăţa niciodată de ruşine, care ne-a împiedicat să întrebăm, să îndrăznim acum a întreba cu încredere, ajutaţi de împrejurare. Dacă deci înainte de a merge la Sfânta împărtăşanie am avut noaptea un vis care ne-a întinat, se cade, sau nu se cade să primim a doua zi Sfânta şi mântuitoarea Hrană? V. Theonas: Trebuie să ne străduim, pe cât putem, cu toată grija, să ne păstrăm nepătată curăţia, mai ales când dorim să stăm în faţa Sfântului altar, şi să ne ferim cu cea mai mare atenţie ca nu cumva trupul, păzit mai înainte fără pată, să fie amăgit tocmai în noaptea în care ne pregătim să mergem a doua zi la ospăţul Sfintei împărtăşanii. 2. Dacă acel vrăjmaş foarte rău, vrea să ne sustragă de la leacul vindecării cereşti, ne-a înşelat mintea aţipită în somn, astfel încât, fără vreo pornire vinovată, fără să ia în vreun fel parte cugetul la întinăciunea simţurilor noastre, ci totul s-a produs din trebuinţa firii, împinsă de puterea diavolului, care voieşte să ne oprească de la sfinţenie, atunci putem şi trebuie să ne apropiem cu încredere de harul pâinii mântuitoare. Dar dacă, dimpotrivă, întinarea s-a produs din vina noastră, se cuvine să ne temem de acele cuvinte apostolice: «Cel ce cu nevrednicie a mâncat pâinea şi a băut paharul Domnului, vinovat va fi de trupul şi sângele Domnului. Să se cerceteze însă omul pe sine şi aşa să mănânce din pâine şi să bea din pahar. 3. Căci cel care mănâncă şi bea cu nevrednicie, osândă îşi mănâncă şi bea, nesocotind trupul Domnului», adică nedeosebind acea hrană cerească de cea obişnuită şi nesocotind că o asemenea hrană nu poate fi primită decât cu minte curată şi cu trup de asemenea curat. Apoi adaugă: «De aceea, printre voi sunt mulţi bolnavi şi slabi şi mulţi au murit» spunând bineînţeles că boala şi moartea sufletească de aici îşi iau naştere. Mulţi, care primesc împărtăşania în chip nepermis, sunt slabi în credinţă şi cu minte bolnavă, adică robiţi patimilor şi dorm în somnul păcatului, fără să-i ridice vreodată grija mântuirii din această amorţeală a morţii. 4. Urmează apoi: «Iar dacă ne judecăm pe noi înşine, nu vom fi niciodată judecaţi». Aceasta înseamnă că, dacă ne credem noi înşine nevrednici de Sfânta împărtăşanie, ori de câte ori suntem împiedicaţi de păcat, trebuie să ne străduim afi demni de a ajunge la ea pe calea căinţei, ca să nu fim socotiţi de Domnul nevrednici din cauza atâtor slăbiciuni şi neputinţe. Astfel formaţi, să ajungem la vindecarea rănilor noastre, ca nu cumva, fiind în vreun fel nevrednici de pedeapsa trecătoare a vremii de acum, să fim osândiţi în viitor împreună cu păcătoşii acestei lumi. 5. În Levitic ni se dă o poruncă asemănătoare: «Oricine va fi curat va putea să mănânce din carnea jertfelor. Dar cel ce fiind în necurăţie a mâncat din carnea jertfei mântuitoare care este a Domnului, va pieri în faţa Domnului». Şi în Deuteronom, cel necurat este în chip mistic la fel despărţit de tabăra duhovnicească: «De va fi careva din ai tăi necurat de ceea ce i s-a întâmplat noaptea, acela să iasă afară din tabără şi să nu intre în tabără. Ci, după ce se va face seară, să-şi spele trupul cu apă şi, după asfinţitul soarelui, să intre în tabără». VI. Se va vedea mai limpede, din exemplul următor, adevărul că uneori această necurăţie ne vine din înşelăciunea diavolului. Cunosc pe un frate care, având neîncetat o binemeritată curăţie, datorită umilinţei şi grijii de a nu-şi păta inima şi trupul, nu era încercat de amăgirile din timpul nopţii. Totuşi, însă, tocmai când se pregătea să ia Sfânta Împărtăşanie, în noaptea dinainte i se întâmpla blestemata întinare. După ce, de frică, s-a stăpânit mult timp de la Sfânta împărtăşanie, în cele din urmă a adus faptul la cunoştinţa bătrânilor, cu încrederea că prin sfatul lor va dobândi un leac al necazului şi durerii lui. 2. Dar doctorii duhovniceşti, punând în discuţie prima pricină a acestei boli, care de obicei constă într-o hrană prea îndestulătoare, şi-au dat seama că nu aceasta este pricina pentru tânărul acela, fiindcă el era cunoscut prin înfrânarea lui obişnuită de la mâncare. Au trecut astfel la a doua pricină care constă în greşeala sufletului şi într-un post prea aspru. Acestea fac chiar pe bărbaţii cei mai înfrânaţi, din cauza trufiei pentru curăţia trupului lor, să se întineze, fiindcă au crezut că prin puterea lor, şi nu prin darul lui Dumnezeu, îşi păstrau curăţia trupului. 3. Întrebându-1, aşadar, dacă prin meritul lui se credea în stare de o asemenea virtute, fără să aibă nevoie de ajutorul divin, el a răspuns că un asemenea simţământ ar fi o nelegiuire, că nu şi-a putut menţine în celelalte zile trupul curat decât ajutat de harul divin. Trecând, aşadar, pe dată, la a treia pricină, ei şi-au dat seama că totul vine din înşelăciunea diavolului şi că el n-are vină nici trupească, nici sufletească. Astfel ei au hotărât, cu toată încrederea, ca fratele să ia parte la sfântul ospăţ, ca nu cumva, dacă ar rămâne mereu fără împărtăşanie, vrăjmaşul celviclean, ţinându-1 în lanţurile lui, departe de împărtăşirea cu trupul şi sângele lui Hristos, să-l lipsească pentru totdeauna de leacul cel mântuitor. 4, Astfel, toată înşelăciunea diavolului a fost dată pe faţă şi în curând, oblăduit de puterea Domnului, obiceiul amăgirii din trecut a încetat. În acest caz s-a văzut limpede şiretlicul vrăjmaşului şi totodată îndreptăţită hotărâre a bătrânilor, care a arătat că adesea această întinare atât de necurată este adusă nu de viciul trupului sau al sufletului, ci de lucrarea amăgitoare a vrăjmaşului. Aşadar, pentru că acea înşelare şi întinăciune din vis să nu aibă loc niciodată sau ca să vorbesc potrivit stării umile şi obişnuite, foarte rar, potrivit acelei credinţe care ne îndreptăţeşte să sperăm darul curăţiei, cu deosebire prin harul lui Dumnezeu, trebuie să ne ferim de prea multa mâncare şi băutură. 5. Prisosul acestora este pricină de întinăciune care neputând fi desfiinţată cu totul din legile naturii, se produce totuşi din unele imbolduri, cum sunt mâncarea şi băutura. Cu cât saţiul acestora este mai mărginit, cu atât mai rar au loc şi întinăciunile şi amăgirile care tulbură în timpul somnului, fiindcă nu atât tina este produsă de vis, cât visul de aceasta. 6. De aceea, dacă vrem să fim eliberaţi de momeala acestor înşelăciuni, trebuie să ne străduim din toate puterile ca mai întâi să învingem patima desfrânării, potrivit cuvintelor fericitului Apostol: «Să nu împărăţească păcatul în trupul vostru cel muritor supunându-vă poftelor lui». În al doilea rând, să potolim şi să adormim cu totul acele porniri înşelătoare ale trupului: «Nici să nu ne facem mădularele noastre arme ale nedreptăţii pentru păcat», şi-n al treilea rând, să oprim omul nostru lăuntric, în toate chipurile şi din toate mădularele, de la acea momeală a poftei: «Să ne dăruim lui Dumnezeu ca vii, sculaţi din morţi». Astfel, ajungând prin această reuşită la veşnica odihnă a trupului nostru, să dăruim lui Dumnezeu şi «membrele noastre ca arme», de acum nu ale poftei, ci «ale dreptăţii». 7. Întemeindu-ne pe această curăţie a castităţii «păcatul nu ne va mai stăpâni». Nu suntem «sub lege», care, de vreme ce dă dreptul la căsătorie, hrăneşte şi păstrează acea ardoare prin care se ajunge la desfrânare, ci «sub har» care, în timp ce aduce nestricăciunea fecioriei, ucide şi această pornire nevătămătoare şi simplă a trupului şi chiar plăcerea împreunării îngăduite. Toate întinăciunile rărindu-se şi noi devenind acei străluciţi şi vrednici de laudă fameni, despre care vorbeşte Isaia, vom merita să căpătăm acea feciorie care; li se făgăduieşte lor: «Acestea zice Domnul către fameni: Celor care păzesc zilele Mele de odihnă şi aleg ceea ce-Mi este plăcut Mie şi stăruie în legământul Meu, le voi da în casa Mea şi înăuntrulzidurilor Mele nu numai un nume şi un loc mai de preţ decât fiilor şi fiicelor; le voi da un nume veşnic şi nepieritor». 8. Cine sunt aceşti fii şi fiice, faţă de care într-atât sunt socotiţi mai buni famenii, încât se spune despre ei că vor primi un loc şi un nume bun, dacă nu acei sfinţi care sub Vechiul Testament rămânând cu legăturile de căsătorie, prin împlinirea poruncilor pe drept au ajuns în adopţiunea fiilor lui Dumnezeu? Şi ce nume este acela, făgăduit ca ceva cu totul deosebit în schimbul celei mai înalte răscumpărări, dacă nu cel pe care trebuie să-l purtăm după numele lui Hristos? Despre acest nume acelaşi profet spune şi în alt loc: «Şi va chema pe slugile sale cu alt nume, în care cel ce va fi binecuvântat pe pământ va fi binecuvântat şi de Dumnezeul adevărului. Şi cel ce va jura pe pământ va jura şi pe Dumnezeul adevărului». Şi de asemenea «Şi vei fi chemat printr-un nume nou, pe care gura Domnului ţi-1 va da». 9. Pentru această curăţie a trupului şi a sufletului ei se vor bucura de acea aleasă şi unică fericire, cântând neîncetat acel cântec pe care nimeni altul dintre sfinţi nu-1 poate cânta, în afară de aceştia doar, care urmează Mielul ori încotro se duce El: «Căci feciori sunt şi cu femei nu s-au întinat». De aceea, dacă voim să ajungem la acest înalt nume de feciori, trebuie să cultivăm cu toată puterea minţii şi a duhului nestricăciunea, ca să nu cădem în numărul acelor fecioare nebune, cărora de aceea nu le-a fost luată în seamă fecioria, fiindcă s-au păstrat doar să n-aibă legături trupeşti, şi de aceea sunt numite fecioare, dar nebune, fiindcă, lipsind în vasele lor untdelemnul curăţiei lăuntrice, li se stinge lumina şi strălucirea fecioriei trupeşti. 10. Este de trebuinţă să aducem căldura şi hrana curăţiei lăuntrice şi în omul din afară şi să însufleţim neîncetat castitatea prin stăruinţă în veşnica nestricăciune. Şi de aceea fecioarele nebune, chiar dacă sunt fecioare, nu merită să intre în iatacul de slavă al Logodnicului împreună cu cele înţelepte, care şi-au păstrat întreg duhul, sufletul şi trupul lor fără pată până în ziua Domnului nostru Iisus Hristos. Aceia sunt adevăraţi şi nestricaţi feciori ai lui Hristos, aceia sunt socotiţi minunaţi şi străluciţi fameni, nu cei ce se tem şi cărora nu le place să desfrâneze, nici cei ce înfrânează neruşinarea, ci cei ce au învins chiar cea mai mică ispită a minţii şi cele mai slabe aţâţări ale poftei şi până într-atât şi-au redus acel simţ al trupului, ca să zic aşa, încât nu sunt atinşi nu numai de nici o plăcere, dar nici măcar de cel mai mic fior al trupului. VII. Trebuie să ne înconjurăm inima prin paza umilinţei şi să păstrăm cu veşnică statornicie această idee că niciodată nu putem ajunge la un atât de mare merit al curăţiei încât, chiar dacă am făcut prin harul lui Dumnezeu toate cele despre caream vorbit mai înainte, să credem că suntem vrednici de împărtăşania cu Sfântul trup al Domnului. 2. Mai întâi pentru că este atât de strălucitoare măreţia acestei mane cereşti, încât nimeni în acest trup de lut n-o primeşte pe meritul său, ci din dărnicia Domnului, şi în al doilea rând pentru că nici unul nu poate fi atât de ferit de loviturile acestei lumi, încât ele să nu-i trimită măcar săgeţi rare şi uşoare ale păcatelor. Este peste putinţă ca omul să nu greşească fie din neştiinţă, fie din nepăsare, fie prin ademenire, fie ca gândul, fie din necesitate, sau uitare, sau în somn. Chiar dacă s-a urcat cineva pe culmea atât de strălucită a virtuţilor, încât să grăiască fără deşertăciune acele cuvinte apostolice: «Pentru mine este prea puţin că voi fi judecat de voi, sau de vreo judecată omenească, nici eu nu mă judec pe mine însumi, fiindcă nu mă ştiu vinovat cu nimic», totuşi să ştie că nu poate fi fără păcat. 3. Nu fără rost a adăugat acelaşi învăţător: «dar nu cu aceasta m-am îndreptat», adică dacă mă cred drept nu însemnează că voi dobândi pe dată adevărata slavă a dreptăţii, sau fiindcă nu-mi simt conştiinţa încărcată cu nici un păcat de aceea n-am fost pătat de nici o atingere a răului; multe stau ascunse în conştiinţa mea, care mie îmi sunt necunoscute şi întunecate, dar de Dumnezeu sunt ştiute şi lămurite. De aceea, adăugând spune: «Cel care mă judecă pe mine este Dumnezeu», adică numai Acela, căruia nu îi sunt ascunse tainele inimilor mă pune sub cercetarea adevăratei judecăţi. VIII. Ghermanus: Mai înainte aţi spus că numai sfinţii trebuie să fie cunoscători ai tainelor cereşti, iar acum adăugaţi că nu poate exista vreun om cu totul fără păcat. Dacă nimeni nu e fără vină, înseamnă că nimeni nu este sfânt, iar dacă nimeni nu este sfânt urmarea este că omul căruia îi lipseşte sfinţenia nu se poate împărtăşi din tainele lui Hristos şi nici nu trebuie să dorească Împărăţia Cerurilor, pe care Domnul o făgăduieşte doar celor sfinţi. IX. Theonas: Nu putem să nu recunoaştem că mulţi sunt sfinţi şi drepţi, dar între cel sfânt şi cel nepătat este o mare distanţă. Una este a fi cineva sfânt, adică dăruit slujirii dumnezeieşti, căci acest nume, cum arată Scriptura, se dă şi locuitorilor şi vaselor templului, 2. Şi alta este să fie fără păcat, ceea ce i se potriveşte numai Domnului nostru Iisus Hristos, despre care şi Apostolul spune ceva cu totul deosebit prin cuvintele: «El n- a săvârşit păcatul». I s-a asigurat de către crainicii lui, drept ceva neasemuit şidumnezeiesc, o laudă ieftină şi nevrednică, dacă şi noi putem duce o viaţă nepătată de nici un păcat. Apostolul zice către evrei: «Nu avem arhiereu care să nu poată suferi cu noi în slăbiciunile noastre, ci ispitit întru toate după asemănarea noastră, afară de păcat». 3. Dacă, aşadar, poate exista această tovărăşie între umilinţa noastră pământească cu înaltul şi jdumnezeiescul Arhiereu, ca şi noi să fim ispitiţi, dar fără vreo atingere a păcatului, de ce Apostolul, văzându-I acest merit unic şi potrivit numai Lui, L-a deosebit de toţi ceilalţi oameni ? Aşadar, numai prin această însuşire se deosebeşte de noi toţi, anume că El a fost ispitit fără să cadă în păcat, pe când între noi nimeni nu este fără păcat. 4. Cine, oricât de viteaz războinic ar fi, nu este totuşi expus adesea săgeţilor duşmane, cine are trupul atât de apărat, încât să se poată amesteca fără primejdie în atâtea primejdii ale luptelor? Dar El singur «Cel mai frumos dintre fiii oamenilor», luându-şi asupra sa condiţia morţii omeneşti, cu toată slăbiciunea trupului, n-a fost pătat de atingerea nici unei întinăciuni. IX. A fost ispitit, potrivit asemănării cu noi, mai întâi prin viciul lăcomiei la mâncare, când acel şarpe viclean, aşa cum îl amăgise pe Adam înainte, a încercat să-L pună la încercare prin foame zicând: «Dacă eşti fiul lui Dumnezeu, zi ca pietrele acestea să se facă pâini». Dar El, necăzând în nici un păcat prin această încercare, deşi putea să facă această minune, a respins hrana pe care i-o dădea născocitorul de şiretlicuri, zicând: «Nu numai cu pline trăieşte omul, ci şi cu orice cuvânt care iese din gura lui Dumnezeu». 2. L-a încercat şi cu gloria deşartă, după asemănarea cu noi, când i-a zis: «Dacă eşti fiul lui Dumnezeu, aruncă-te de aici jos». Dar n-a fost prins în mrejele înşelătoare ale diavolului şi, combătându-1 pe zadarnicul ispititor prin puterea Scripturilor, i-a răspuns : «Nu vei ispiti pe Domnul Dumnezeul tău». A fost ispitit chiar cu îngâmfarea trufiei, după asemănarea noastră, când diavolul i-a făgăduit toate împărăţiile lumii şi slava lor ; dar deşertăciunea ispititorului a fost luată în râs şi dispreţuită. Căci iată răspunsul: «Mergi înapoia Mea, Satano, căci scris este: Domnului Dumnezeului tău să te închini şi numai Lui să-I slujeşti». 3. Suntem învăţaţi, din aceste exemple, că şi noi, precum ne amintesc Scripturile, trebuie să ne împotrivim îndemnurilor înşelătoare ale vrăjmaşului. Iarăşi a fost ispitit cu trufia, după asemănarea noastră, acelaşi meşter născocitor de şiretlicuri uneltind să-i dea prin oameni împărăţia pe care înainte o refuzase de la el. Dar Celfără de păcat a râs de înşelătoria ispititorului: «Cunoscând deci Iisus că au să vină şi să-L ia cu sila, ca să-L facă împărat, S-a dus iarăşi în munte, El singur». 4. A fost ispitit, după asemănarea noastră, când a fost bătut cu biciul, pălmuit, scuipat, supus la toate chinurile, până la răstignirea pe cruce. Dar nici insultele, nici chinurile nu I-au putut stârni mânie sau supărare, fiindcă, ridicat pe cruce, a strigat cu milă: «Părinte, iartă-le lor, că nu ştiu ce fac». XI. Cum s-ar înţelege ceea ce aminteşte Apostolul, că Iisus a venit în trupul păcatului, asemenea oamenilor, dacă şi noi putem avea trupul neîntinat de nici un păcat ? Căci despre Cel ce singur este fără de păcat se aminteşte şi acest fapt unic: «A trimis Dumnezeu pe Fiul Său întru asemănarea trupului păcatului». Luând fiinţa adevărată şi întreagă a trupului omenesc, trebuie să credem că a luat în ea nu păcatul însuşi, ci asemănarea păcatului. 2. Asemănarea nu trebuie raportată la adevărul trupului, cum înţeleg unii eretici ci i-a chipul păcatului. Era în el trup adevărat, dar fără păcat, asemănător însă, de bună seamă, celui ce păcătuieşte. Şi aceasta se referă la vicii şi obiceiuri. 3. Avea asemănarea trupului păcătos când, ca un om neştiutor şi preocupat de hrană, întreba: «Câte pâini aveţi?». Dar dacă trupul nu-i era supus păcatului, sufletul nu-i era fără ştiinţă, fiindcă evanghelistul adaugă pe dată: «Iar aceasta o zicea ca să-i încerce, căci El ştia ce avea să facă». Avea trupul asemenea celui ce păcătuieşte, când ca un însetat cerea apă femeii samaritence. Dar nu era pătat de tina păcatului, fiindcă, dimpotrivă, femeia a fost chemată să ceară apă vie, care împiedicând-o să-i mai fie vreodată sete, să se facă în ea fântână de apă ţâşnitoare spre viaţa veşnică. 4. Avea adevărul acestui trup când dormea pe corabie. Dar ca să nu se înşele prin asemănarea păcatului cei ce călătoreau cu El, «ridicându-Se a certat vânturile şi marea şi s-a făcut linişte mare». Părea supus păcatului printr-o soartă comună cu a tuturor când se spunea despre El: «Acest om de ar fi prooroc ar şti cine este şi ce fel este femeia care se atinge de picioarele Lui». Dar n-a avut adevărul păcatului, fiindcă, respingând gândul defăimător al fariseului, pe dată i-a iertat femeii păcatele. 5. Se socotea că poartă trup păcătos împreună cu ceilalţi, când, găsindu-Se ca un om sub ameninţarea morţii şi a chinurilor, se ruga: «Părinte, dacă este cu putinţă, treacă de la Mine paharul acesta» şi: «întristat este sufletul Meu până la moarte».Dar acea tristeţe nu cunoştea atingerea păcatului, fiindcă Dătătorul de viaţă nu putea să se teamă de moarte. El spune: «Nimeni nu-mi ia viaţa, ci Eu o dau de la Mine Însumi. Putere am ca să o dau şi putere am ca s-o iau iarăşi». XII. Aşadar, este o mare deosebire între Acel om, care S-a născut din fecioară, şi toţi ceilalţi, care provin din împreunarea celor două sexe, pentru că noi toţi purtăm în trup nu asemănareau ci adevărul păcatului, pe când El, întrupându-Se cu adevărat, a primit nu adevărul, ci asemănarea păcatului. 2. Deşi fariseii îşi aminteau destul de bine ce scrie Isaia despre Cel ce «păcat n-a săvârşit şi înşelăciune nu s-a aflat în grăirea Lui», totuşi, astfel erau amăgiţi de asemănarea trupului păcatului, încât ziceau: «Iată, om mâncăcios şi băutor de vin, prieten al vameşilor şi al păcătoşilor» şi către acel orb care-şi recăpătase vederea: «Dă slavă lui Dumnezeu. Noi ştim că omul acesta este păcătos», şi către Pilat: «Dacă Acesta n-ar fi fost răufăcător, nu ţi L-am fi predat ţie». 3. Aşadar, egalitatea acestei situaţii, care numai Lui îi este unică şi proprie, şi-o va pretinde pentru sine prin crima trufiei defăimătoare oricine va îndrăzni să declare că el este fără păcat. Căci ar însemna să spună că el are asemănarea trupului păcatului şi nu adevărul păcatului. XIII. De altfel Scriptura afirmă limpede că bărbaţii drepţi şi sfinţi nu sunt în afara putinţei de a greşi: «De şapte ori cade cel drept şi se ridica». Şi ce este a cădea, dacă nu a păcătui? Totuşi, când se spune că de şapte ori cade cel drept, nu însemnează că şubrezenia omenească îi pune sub semnul întrebării dreptatea, fiindcă este mare deosebire între căderea omului drept şi a celui păcătos. 2. Una este a săvârşi un păcat de moarte şi alta a-1 prevesti prin gând, care nu este lipsit de păcat, a greşi din neştiinţă şi uitare, sau dintr-o vorbă spusă cu uşurinţă, a şovăi în problemele lăuntrice ale credinţei, a simţi mângâierea gloriei deşarte, a cădea de pe înălţimile desăvârşirii, tras în jos de poruncile firii. Acestea sunt cele şapte feluri de cădere, în care chiar dacă cel înţelept alunecă, totuşi, el nu încetează de a fi drept. Acestea, oricât ar părea de uşoare şi de mici totuşi îl fac să nu poată fi fără păcat. Căci are pentru ce să se căiască zilnic, să-şi ceară iertare şi să se roage fără încetare pentru păcatele sale zicând: «Şi ne iartă nouă greşelile noastre»... 3. Ca să dovedim prin exemple foarte clare că şi unii dintre sfinţi au greşit, dar n- au decăzut din dreptatea lor, ce altceva trebuie să credem decât că a fost sfânt acel prea fericit şi deosebit între apostoli Petru, mai ales în acel timp în care i se spuneade către Domnul: «Fericit eşti, Simone, fiul lui Iona, că nu trup şi sânge ţi-au descoperit ţie aceasta, ci Tatăl Meu Cel din ceruri, Şi îţi voi da cheile Împărăţiei Cerurilor şi orice vei lega pe pământ va fi legat şi în ceruri, şi orice vei dezlega pe pământ va îi dezlegat şi în ceruri». 4. Ce este mai strălucit decât această laudă a Domnului, ce poate fi mai măreţ decât această putere şi fericire ? Şi totuşi, după puţin timp, necunoscând taina patimii, fiindcă se împotrivea, fără să ştie, unui atât de mare folos al neamului omenesc zicând: «Fie-Ţi milă de Tine, Doamne ; să nu-Ţi fie Ţie aceasta» el merită să audă: «Mergi înapoia Mea Satano! Sminteală îmi eşti, că nu cugeţi cele ale lui Dumne- zeu, ci cele ale oamenilor». Oare este de crezut că în vreme ce însăşi dreptatea l-a înfundat cu aceste cuvinte, fie că n-a căzut, fie că n-a rămas în sfinţenie şi dreptate? 5. De ce nu trebuie să recunoaştem că a suferit o adevărată cădere în timpul în care, de teama prigonitorilor, a fost împins să-L tăgăduiască de trei ori pe Domnul? Dar pe dată a urmat pocăinţa şi a spălat cu multe lacrimi pata unei crime atât de mari, astfel că nu şi-a pierdut meritele sfinţeniei şi ale dreptăţii. Aşadar, despre El însuşi şi despre sfinţii asemenea Lui trebuie să înţelegem ceea ce cânta David: «De la Domnul paşii omului se îndreptează şi calea Lui o va voi foarte. Când cel drept va cădea, nu se va zdruncina, că Domnul întăreşte mâna lui». 6. Cel a cărui paşi sunt întăriţi de Domnul cum poate fi altfel decât drept? Şi totuşi, despre el se spune: «Când va cădea nu se va răni». Ce este «când va cădea» altceva decât când va aluneca în vreun păcat ? A zis «nu se va răni», adică nu va fi mult timp tulburat de asalturile păcatului, fiindcă deşi în prezent pare rănit, totuşi, ridi- cându-se repede cu ajutorul lui Dumnezeu, pe care-L roagă, nu va pierde statornicia dreptăţii, sau chiar dacă pentru moment din cauza şubrezeniei trupului o va pierde, o va recăpăta sprijinit de mâna Domnului. 7. Nu încetează să fie sfânt după cădere acela care, de vreme ce ştie că nu poate fi îndreptăţit prin încrederea în lucrările sale şi crede că numai cu harul Domnului va putea fi eliberat din lanţurile păcatelor, nu încetează de a striga cu Apostolul: «Om nenorocit ce sunt! Cine mă va izbăvi de trupul morţii acesteia ? Mulţumesc lui Dumnezeu prin Iisus Hristos Domnul nostru!». XIV. Apostolul Pavel ştiind că omul împiedicat de valul gândurilor sale, nu poate pătrunde în nepreţuitul adânc al curăţiei, ca şi cum mai înainte ar fi fost hărţuit de furtunile mării, a zis: «Nu fac binele pe care-1 voiesc, ci răul pe care nu-1 voiesc, pe acela îl săvârşesc. Iar dacă fac ceea ce nu voiesc eu, nu fac aceasta, ci păcatulcare locuieşte în mine». Şi: «După omul cel lăuntric, mă bucur de legea lui Dumnezeu. Dar văd în mădularele mele o altă lege luptându-se împotriva legii minţii mele şi făcându-mă rob legii păcatului care este în mădularele mele». Văzând slăbiciunea firii sale omeneşti şi înspăimântat de întinderea nemăsurată a adâncimii ei, se refugiază în portul foarte sigur al ajutorului divin. Deznădăjduit de şubrezenia firească a bărcii sale apăsate de încărcătura cea muritoare, în naufragiu cere ajutor de la Cel Căruia nimic nu-I este peste putinţă, strigând cu vaiete şi îndurerare: «Om nenorocit ce sunt! Cine mă va izbăvi de trupul morţii acesteia?». Şi pe dată, dezlegarea la care nu mai nădăjduia din cauza slăbiciunii firii, el şi-a luat-o mai dinainte de la bunătatea lui Dumnezeu, adăugând cu încredere: «Mulţumesc lui Dumnezeu prin Iisus Hristos, Domnul nostru». XV. Ghermanus: Mulţi spun că în acel loc Apostolul n-a vorbit despre persoana sa, ci despre a celor păcătoşi, care voind să se stăpânească de la ademenirile şi plăcerile trupeşti, stăpâniţi de viciile de mai înainte şi cuceriţi de mângâierile patimilor trupeşti, nu se pot înfrâna. Apăsaţi de obişnuinţa înrădăcinată a viciilor ca de domnia unei tiranii crude, ei nu pot respira în libertatea virtuţilor. 2. Cum se vor potrivi fericitului Apostol, despre care este sigur că s-a ridicat pe cea mai înaltă treaptă a desăvârşirii, ceea ce spun aceste cuvinte: «Nu fac binele pe care-1 voiesc, ci răul pe care-1 urăsc, pe acela-1 fac» şi ceea ce adaugă: «Iar dacă fac ceea ce nu voiesc eu, nu eu fac aceasta, ci păcatul care locuieşte în mine». Şi de asemenea: «După omul cel lăuntric mă bucur de legea lui Dumnezeu. Dar văd în mădularele mele o altă lege, luptându-se împotriva legii minţii mele şi făcându-mă rob legii păcatului, care este în mădularele mele»? 3. Aşadar, cu persoana cui se pot potrivi acestea ? Ce este binele pe care el nu l-a putut îndeplini şi, dimpotrivă, ce este răul pe care, nevoindu-1 şi urându-1, totuşi l-a săvârşit fără voia lui, constrâns de natură? După care lege a păcatului a putut fi robit vasul de bună alegere prin care vorbea Domnul? Acesta, după ce a pus în lanţuri toată nesupunerea şi «toată înălţimea care se ridică împotriva lui Dumnezeu» spunea despre sine însuşi cu încredere: «Lupta cea bună m-am luptat, călătoria am săvârşit, credinţa am păzit. De acum mi s-a gătit cununa dreptăţii, pe care Domnul îmi va da-o în ziua aceea, El, Dreptul Judecător». XVI. Theonas: Abia am intrat în portul cel prea adăpostit al liniştei şi voi încercaţi acum să mă chemaţi iarăşi pe marea cea fără de sfârşit a unei probleme foarte adânci.Dar folosind prilejul unei opriri folositoare, după ce am terminat drumul lungii noastre convorbiri, vom ancora deocamdată în portul tăcerii, pentru ca mâine de dimineaţă, dacă nu ne va împiedica puterea nici unei furtuni, cu vânt prielnic să întindem pânzele pentru o nouă dezbatere. XXIII. A treia convorbire cu părintele Theonas - Despre nepăcătuire I. A doua zi, cu mari stăruinţe l-am îndemnat pe bătrân să cerceteze pînă în adânc problema ridicată în legătură cu'persoana Apostolului. El a început astfel: încercaţi să dovediţi cu mărturii că Apostolul Paveî a vorbit nu despre persoana sa, ci despre a celor păcătoşi, cînd a zis: «Nu fac binele pe care-1 voiesc, ci răul pe care-l urăsc, pe acela-1 săvârşesc» sau : «Iar dacă fac ceea ce nu voiesc eu, nu eu fac aceasta, ci păcatul care locuieşte în mine», sau ceea ce urmează: «Că, după omul cel lăuntric, mă bucur de legea lui Dumnezeu. Dar văd în mădularele mele o altă lege, luptându-se împotriva legii minţii mele şi făcîndu-mă rob legii păcatului, care este în mădularele mele ». Şi totuşi, acestea arată limpede că în nici un chip nu privesc persoana celor păcătoşi, ci cele spuse se referă numai la cei desăvârşiţi, se potrivesc adică numai cu neprihana acelora care urmează meritele apostolilor . 2. De altfel, cum s-ar potrivi persoanei celor păcătoşi cuvintele: «Nu fac binele pe care-1 voiesc, ci răul pe care nu-l voiesc, pe acela-1 săvârşesc»? Sau acestea: «Iar dacă fac ceea ce nu voiesc eu, nu eu fac aceasta, ci păcatul care locuieşte în mine». Cine dintre păcătoşi, fără voia sa, se pătează de adulter şi de desfrânare? Cineîntinde fără să vrea curse aproapelui său? Cine este silit de o trebuinţă neapărată să-i facă rău unui om printr-o mărturie strâmbă, să-l înşele sau să-i fure ceva, să dorească lucrul altuia sau chiar să-i verse sângele ? 3. Dimpotrivă, precum este scris: «Cugetul inimii omului se pleacă la rău din tinereţea lui». Până într-atâta (toţi cei aprinşi de dragostea pentru vicii vor să-şi împlinească ceea ce doresc, încât caută cu toată grija prilejuri de a săvârşi nelegiuiri şi chiar se tem că-şi vor îndeplini prea târziu poftele. Mulţumiţi cu fărădelegile lor şi cu mulţimea de răutăţi îşi dobândesc, potrivit cuvintelor dojenitoare ale Apostolului, laudă din decădere. 4. Profetul Ieremia spune că aceştia nu numai că săvârşesc cu voia lor, fără să-şi afle odihnă sufletului şi inimii, tot felul de ticăloşii, dar chiar se ostenesc pînă-ntr- atât să-şi îndeplinească ţelurile, încât nu sunt împiedicaţi decât cu mare greutate şi cu împotrivirile lor să săvârşească nelegiuiri aducătoare de moarte. Zice Ieremia: «Ei s-au muncit să facă rău». 5. Cine poate spune că se potrivesc celor păcătoşi şi aceste cuvinte: «Eu însumi, cu mintea mea, slujesc legii lui Dumnezeu, iar cu trupul, legii păcatului» ? Nu este limpede că aceştia nu slujesc lui Dumnezeu nici cu mintea, nici cu trupul ? Sau în ce chip cei ce păcătuiesc cu trupul îi slujesc lui Dumnezeu cu mintea ? Trupul ;în inimă zămisleşte sămânţa viciilor şi însuşi făcătorul celor două firi spune care este izvorul şi obârşia păcatelor: «Din inimă, zice El, ies gânduri rele, ucideri, adultere, desfrânări, furtişaguri, mărturii mincinoase» şi celelalte. 6. De aceea se arată limpede că nu este în nici un chip vorba despre persoana celor păcătoşi, care nu numai că nu urăsc, dar chiar iubesc răul. Ei într-atât nu slujesc lui Dumnezeu nici cu mintea, nici cu trupul, încât greşesc cu mintea înaintea trupului şi, înainte de a îndeplini plăcerea trupului, înfăptuiesc păcatul cu mintea şi cu gândurile lor. II. Rămâne, aşadar, să măsurăm înţelesul virtuţii prin sentimentul lăuntric al celui ce a vorbit despre ea, să cercetăm ce a spus fericitul Apostol că este binele şi prin comparaţie cu acesta să discutăm ce este răul, urmând nu sensul gol al cuvintelor, ci cercetându-le înţelesul după meritul şi vrednicia celui ce le-a folosit. Căci atunci vom putea înţelege ideile insuflate de Dumnezeu după gândul şi voinţa Lui, când vom cântări meritul şi starea celor ce le-au întrebuinţat, îmbrăcându-le sentimentele nu în cuvinte, ci în fapte adevărate, după calitatea cărora se gândesc, fără îndoială, şi se exprimă toate înţelesurile şi cugetările. 2. De aceea, să cercetăm cu atenţie în primul rând ce este binele, pe care Apostolul n-a putut să-l îndeplinească, deşi voia acest lucru. Ştim că fericitul Apostol şi toţi bărbaţii de acelaşi merit au avut din fire şi au câştigat prin har multe din cele bune, pe care nu le putem tăgădui. Bună este castitatea, vrednică de laudă stăpânirea şi de admirat prudenţa, cuprinzătoare este omenia, prevăzătoare cumpătarea, măsurată temperanţa, evlavioasă milostenia, sfântă este dreptatea: nu ne îndoim că acestea toate au fost depline şi desăvârşite în Apostolul Pavel şi în cei la fel cu el, astfel încât ei propovăduiau religia mai degrabă prin autoritatea virtuţilor decât a cuvintelor. 3. Ce să spun despre faptul că necontenit au fost mistuiţi de preocuparea şi de grijă pentru toate Bisericile? Cât de mare este acest bine al milostivirii, câtă este desăvârşirea de a te consuma pentru cei rătăciţi, de a fi slab cu cei slabi! Aşadar, de vreme ce Apostolul a avut cu prisosinţă bunuri atât de mari, nu vom putea cunoaşte ce este binele, de a cărui desăvârşire a fost lipsit, dacă nu ne vom înălţa până la sentimentul cu care a vorbit el însuşi. 4. Toate virtuţile pe care le-am spus că el le-a avut, chiar dacă sunt strălucitoare şi preţioase ca pietrele scumpe, totuşi, dacă sunt comparate cu acel mărgăritar ales şi foarte luminos, pe care acel neguţător evanghelic, după ce-1 cercetează doreşte să-l cumpere vânzând tot ce are, aşa de mult scade meritul şi preţul acelor pietre! Se lipseşte de ele fără şovăire şi îl îmbogăţeşte numai stăpânirea unui singur bun pe vânzătorul de nenumărate bunuri. III. Aşadar, ce este acest singur bun, pus mai presus de altele atât de mari şi de nenumărate, încât numai el merită să fie avut, cu dispreţul şi aruncarea tuturor celorlalte? Desigur acea parte foarte bună, măreaţă şi veşnică pe care şi-a ales-o Maria, părăsind îndatoririle de primire şi omenie, alegere pentru care a fost lăudată de Domnul astfel: «Marto, Marto, te îngrijeşti şi pentru multe te sileşti. Dar de puţine lucruri e nevoie, sau chiar numai de unul; iar Maria partea cea bună şi-a ales, care nu se va lua de la ea». Este o singură îmbrăţişare cu privirea şi aceasta este contemplarea lui Dumnezeu, merit care este mai presus de toate drepturile faptelor bune, de toate ostenelile virtuţilor. Şi toate acelea, despre care am spus că au strălucit în Apostolul Pavel, sunt nu numai bune şi folositoare, ci şi mari şi deosebit de strălucite. 2. Dar după cum, de exemplu, metalul numit staniu, care era socotit de oarecare folosinţă şi frumuseţe, devine fără cine ştie ce preţ dacă-1 priveşti alături de argint,la fel şi meritul argintului se spulberă în comparaţie cu aurul. Şi aurul însuşi nu mai înseamnă mare lucru în raport cu pietrele preţioase, iar acestea, oricât de multe şi de scumpe, sunt învinse de strălucirea mărgăritarului. Astfel că toate acele merite ale sfinţeniei, chiar dacă sunt bune şi folositoare nu numai pentru prezent, ci îşi dobândesc chiar darul veşniciei, totuşi, dacă se compară cu meritele contemplaţiei divine, vor fi socotite ieftine şi, ca să zic aşa, bune de vânzare. Şi pentru ca şi autoritatea Scripturilor să întărească această comparaţie, oare nu spune Scriptura în general despre toate care sunt create de Dumnezeu: «Şi iată toate pe care le-a făcut Dumnezeu sunt foarte bune» şi de asemenea: «Toate pe care le-a făcut Dumnezeu sunt bune la timpul lor»? 3. Aşadar, toate cele care în prezent nu sunt doar bune pur şi simplu, ci sunt numite foarte bune (căci într-adevăr, pentru noi, care zăbovim în această lume, ele sunt de folos fie pentru trebuinţele vieţii noastre, fie pentru vindecarea trupului, fie pentru vreo altă pricină, de folosinţă necunoscută, prin aceea sunt chiar foarte bune, fiindcă ne fac «să zărim cele nevăzute ale lui Dumnezeu de la facerea lumii prin cele ce s-au făcut înţelese, precum şi veşnica lor putere şi Dumnezeire» să le contemplăm din lucrarea atât de mare şi de orânduită a creaţiei universului şi a tot ce există în el), acestea toate nu-şi vor păstra numele binelui, dacă vor fi comparate cu cele din veacul ce va să vie, unde nu există nici o schimbare a celor bune, nici o stricare de temut a adevăratei fericiri. 4. Fericirea lumii viitoare este zugrăvită astfel: «Şi luna va străluci ca soarele, iar soarele va străluci de şapte ori mai mult, ca lumina a şapte zile». Aşadar, acestea strălucite la vedere şi minunate, dacă se vor compara cu cele făgăduite în viitor pentru credinţa noastră vor părea cu totul deşarte, precum spune David: «Toate ca o haină se vor învechi şi ca un veşmânt le vei schimba şi se vor schimba; dar Tu acelaşi eşti, şi anii Tăi nu se vor împuţina». Aşadar, fiindcă nimic nu este prin sine însuşi stabil, nimic în nemişcare, nimic bun, decât singură Dumnezeirea, de aceea toate făpturile îşi dobândesc fericirea veşniciei şi a neschimbării nu prin firea lor, ci prin participarea şi harul Creatorului, iar în faţa Creatorului ele nu-şi pot păstra meritul bunătăţii. IV. Dacă voim să întărim valoarea acestei afirmaţii prin dovezi şi mai limpezi, oare nu vom citi în Evanghelie că sunt multe numite bune, de pildă pom bun, comoară bună, om bun, slujitor bun ? Se spune în Evanghelie: «Nu poate pomul bun să facă roade rele şi omul cel bun din comoara cea bună a inimii sale arată cele bune» şi, «bine, slugă bună şi credincioasă». Nu este nici o îndoială că toţi sunt buni în înţeles mărginit, dar dacă ne gândim la bunătatea lui Dumnezeu, nici unul dintre einu va fi numit bun, pentru că zice Domnul: «Nimeni nu este bun, decât unul Dumnezeu». 2. În comparaţie cu Acesta, chiar şi apostolii, care prin meritul alegerii lor depăşiseră în multe feluri bunătatea neamului omenesc, pot fi numiţi răi, fiindcă Domnul vorbeşte către ei aşa: «Deci dacă voi, răi fiind, ştiţi să daţi daruri bune fiilor voştri, cu cât mai mult Tatăl vostru cel din ceruri va da cele bune celor care cer de la El». În sfârşit, după cum bunătatea noastră, privită alături de bunătatea cerească, se întoarce în răutate, la fel şi dreptatea noastră, comparată cu dreptatea divină, este socotită asemenea unui veşmânt necurat. Căci zice profetul Isaia: «ca un veşmânt întinat sunt toate faptele dreptăţii noastre». 3. Şi ca să aducem ceva şi mai lămurit, înseşi învăţăturile despre viaţă, ale legii care se zice că «este dată prin îngeri în mâna unui mijlocitor» şi despre care acelaşi Apostol, spune: «Deci legea este sfântă şi porunca este sfântă şi dreaptă şi bună», comparate cu desăvârşirea evanghelică aceste învăţături sunt numite de proorocirea dumnezeiască foarte puţin bune. Căci zice: «Le-am dat şi legi care nu erau bune şi rânduieli prin care ei nu puteau trăi». Apostolul afirmă că în lumina Noului Testament slava legii păleşte atât de mult, încât nici nu trebuie să fie slăvită prin comparaţie cu strălucirea evanghelică: «Nici măcar nu este slăvit ceea ce era slăvit în această privinţă, cu atât mai mult ce este netrecător va fi în slavă». 4. Scriptura păstrează Comparaţia şi în partea contrară, adică în cântărirea meritelor celor păcătoşi. Punând faţă în faţă pe cei nelegiuiţi, ea îi justifică pe cei care au greşit mai puţin, zicând: «Tu ai îndreptăţit Sodoma» şi: «Cu ce a păcătuit sora ta Sodoma ?», şi: «Fiica, lui Israel cea necredincioasă s-a dovedit mai dreaptă decât Iuda cea lepădată de Dumnezeu». La fel şi meritele tuturor virtuţilor arătate mai înainte, chiar dacă prin sine sunt bune şi preţioase, totuşi puse în lumina contemplaţiei ele se întunecă. Pe sfinţii ocupaţi cu cercetări pământeşti, oricât ar fi ele de bune lucrări, îi trag înapoi şi-i întârzie de la contemplarea binelui ceresc. V. Cine «liberând pe cel nenorocit din mâna celor puternici ai lui şi pe cel sărac şi lipsit de cei ce-1 jefuiesc», cine «zdrobind fălcile celor nedrepţi şi scoţându-le prada dintre dinţi» poate privi cu minte liniştită, în timpul lucrărilor lui, slava măreţiei dumnezeieşti? Cine, împărţind pomană săracilor, sau găzduind cu bunăvoinţă mulţimile celor sosiţi, priveşte nesfârşitul fericirii cereşti tocmai în timpul în care este preocupat de trebuinţele fraţilor şi se gândeşte la viaţa viitoare cu inima ferită de atingerile celor pământeşti când este hărţuit de grijile şi neliniştile vieţii prezente ? 2. De aceea, fericitul David doreşte să fie necontenit alături de Dumnezeu, socotind că singur acest lucru este bun pentru om şi zicând: «Iar mie a mă lipi de Dumnezeu bine este, a pune în Dumnezeu nădejdea mea». Iar Ecclesiastul, spunând că acest lucru nu se poate săvârşi de nimeni dintre sfinţi fără greşeală, zice: «Nu este un om drept pe pământ, care să facă binele fără să greşească». 3. Cine vreodată, oricât de deosebit printre toţi cei drepţi şi sfinţi, este de crezut că atâta vreme cât trăieşte în acest trup, a putut în aşa măsură stăpâni binele cel mai înalt încât, nedespărţindu-se niciodată de contemplarea dumnezeiască, se socoteşte că nici pentru o clipă nu l-au sustras gândurile pământeşti de la Cel ce singur este bun? Cine este acela care n-a avut niciodată grijă de mâncare, de îmbrăcăminte şi de alte lucruri trupeşti, care nu s-a îngrijit niciodată de primirea fraţilor de schimbarea locului, de clădirea chiliei, care n-a dorit nici un lucru de ajutor omenesc şi, chinuit de lipsa celor trebuincioase, n-a căzut în această dojană a Domnului: «Nu vă îngrijiţi pentru viaţa voastră ce veţi mânca, nici pentru trupul vostru cu ce vă veţi îmbrăca»? 4. Constatăm că nici Apostolul Pavel, care întrecuse pe toţi sfinţii prin numărul muncilor şi pătimirilor, n-a putut îndeplini într-adevăr aceasta, fiindcă el însuşi, în Faptele Apostolilor, spune ucenicilor: «Voi înşivă ştiţi că mâinile acestea au lucrat pentru trebuinţele Mele şi ale celor care erau cu Mine». Şi, scriind către tesaloniceni, spune: «Am lucrat zi şi noapte în osteneli şi trudă»! Chiar dacă-şi dobândea mari merite prin aceste lucrări, totuşi, mintea lui, oricât de sfântă şi de înaltă, nu se putea să nu fie uneori despărţită de contemplarea cerească, din cauza lucrării celei pământeşti. 5. În sfârşit, pe când vedea că se îmbogăţeşte de atâtea roade prezente şi cântarea de partea cealaltă în inimă binele contemplaţiei, punând într-o parte a cumpenei roadele atâtor osteneli, iar în cealaltă bucuriile contemplaţiei divine, se dojenea în adâncul inimii că de aici îl desfată marile câştiguri ale muncii, iar de dincolo îl invită la despărţirea de trup dorul unităţii şi al tovărăşiei de nedespărţit cu Hristos. Până la urmă, neliniştit el grăieşte: «Nu ştiu ce voi alege. Sunt strâns din două părţi: doresc să mă despart de trup şi să fiu împreună cu Hristos, şi aceasta este cu mult mai bine. De altă parte, însă este mai de trebuinţă pentru voi să rămân în trup». 6. Aşadar, deşi în multe chipuri punea mai presus de toate roadele predicii sub înălţimea binelui ceresc, totuşi se supunea îndatoririlor de dragoste faţă de oameni, fără de care nimeni nu-1 merită pe Domnul. Pentru cei în al căror folos mulgea încă din ugerul evanghelic laptele cel hrănitor n-a refuzat despărţirea de Hristos,primejdioasă pentru el, dar trebuincioasă celorlalţi, A fost împins la alegerea acestei căi mai ales de marea lui virtute a dragostei de oameni pentru mântuirea cărora, dacă era cu putinţă, dorea să ajungă la răul din urmă al anatemei. 7. «Aş fi dorit, zice el, să fiu eu însumi anatema de la Hristos pentru fraţii mei, cei de un neam cu mine, după trup, care sunt israeliţi». Aceasta însemnează: aş vrea să mă supun nu numai pedepselor vremelnice, ci chiar veşnice, numai pentru ca toţi oamenii să se bucure, dacă s-ar putea, de tovărăşia lui Hristos; căci sunt sigur că pentru Hristos şi pentru mine este mai folositoare mântuirea tuturor decât a mea. Aşadar, Apostolul, ca să poată dobândi bunul cel mai înalt în mod desăvârşit, adică să se bucure de contemplaţia lui Dumnezeu şi de unirea pentru totdeauna cu Hristos, doreşte să se despartă de acest corp care trecător şi împiedicat de multele legături ale slăbiciunii sale, nu poate să nu fie smuls din tovărăşia lui Hristos. Căci este peste putinţă ca mintea, care este hărţuită de griji atât de dese, împiedicată de nelinişti atât de felurite şi de împovărătoare, să se bucure întotdeauna de privirea lui Dumnezeu. Care este îndeletnicirea atât de stăruitoare a sfinţilor, care pot fi preocupările atât de arzătoare, cărora să nu le întindă curse câteodată acel priceput amăgitor ? 8. Cine a trăit numai în retragerile pustietăţii şi s-a ferit în aşa măsură de tovărăşia tuturor oamenilor, încât să n-alunece niciodată în cugetări de prisos şi, preocupat de cele pământeşti, să nu decadă din acea contemplare a lui Dumnezeu, care singură este cu adevărat bună ? Cine şi-a putut stăpâni întotdeauna gândul să nu pribegească, să n-alunece în preocupări uşuratice uneori chiar în timpul rugăciunii şi să se prăbuşească pe neaşteptate de la cele cereşti la cele pământeşti ? Cui dintre noi, ca să trec cu vederea celelalte momente de cutreierare a gândurilor, nu i s-a întâmplat să-i cadă mintea într-un fel de amorţeală tocmai când în ruga către Dumnezeu ea trebuia să se înalţe la Cel de sus şi astfel, prin ceea ce dorea să obţină iertarea păcatelor tocmai prin aceea să-L supere pe Dumnezeu? 9. Cine, zic, este atât atât de veghetor şi încordat sufleteşte, încât când cântă psalmi lui Dumnezeu să nu-i fugă niciodată gândul de la înţelesul Scripturii? Cine este atât de apropiat de Dumnezeu şi de unit cu El, care să se bucure că a îndeplinit într-o singură zi acea poruncă apostolică prin care ni se cere să ne rugăm fără încetare?' Toate acestea, pentru cei care sunt înecaţi în vicii grosolane, par uşoare şi aproape străine de păcat; dar şi pentru cei ce cunosc binele desăvârşirii chiar mulţimea lucrurilor celor mai mărunte este ceva foarte grav. VI.Să presupunem că au intrat într-o casă mare, cu multe lucruri, unelte, vase, doi oameni: unul cu vederea bună, iar altul bolnav de ochi. Cel ce nu poate vedea totul va spune că în casă nu sunt decât dulapuri, paturi, scaune, mese şi altele pe care le-a identificat nu atât cu ochii, cât pipăindu-le. Dimpotrivă, cel cu ochi sănătoşi vede chiar şi pe cele mai ascunse lucruri şi spune că în acea casă sunt multe lucruri foarte mici, cărora nici nu le poate stabili numărul. Acestea, dacă ar fi strânse grămadă, ar egala sau ar întrece prin mulţimea lor pe cele puţine, pe care le pipăie cel cu vederea slabă. Aşa sunt sfinţii, care, ca să zic aşa, văd. 2. Ei, având cea mai mare dorinţă de desăvârşire, chiar pe acelea pe care ochii întunecaţi ai minţii noastre nu le văd, le cuprind în ei repede şi le osândesc foarte aspru. Cei ce nu şi-au pătat conştiinţa cu nici cel mai mic păcat, asemenea unui neg pe o piele albă ca zăpada, se cred plini de multe pete dacă le-a pătruns în casa minţii nu zic necinstea unei cugetări deşarte, ci dacă în timpul rugăciunii gândul la psalmul care urmează le-a sustras atenţia de la cel în curs. 3. Dacă, zic aceştia, îl rugăm pe un om cu rang înalt, nu pentru viaţa şi mântuirea noastră, ci pentru vreun interes mărunt, cu ochii ţintă la el aşteptăm răspunsul nerăbdători, temându-ne ca nu cumva vreo vorbă nepotrivită a noastră să-i îndepărteze milostivirea faţă de noi. Iar dacă apoi ne găsim la un proces în faţa judecătorilor, acestei lumi, de faţă fiind şi partea cealaltă, şi în mijlocul dezbaterilor începem să tuşim, să scuipăm, să râdem, să căscăm, sau chiar adormim, cât de mare va fi mânia judecătorilor stârnită spre pieirea noastră de către vrăjmaşul cel veghetor. 4. Cu atât maii mult, când ne rugăm Acelui cunoscător al tuturor tainelor, pândiţi de primejdia morţii veşnice, mai ales fiindcă de partea cealaltă se găseşte vicleanul înşelător şi uneltitor de crime, trebuie să cerem milă judecătorului prin rugăciuni stăruitoare şi pline de grijă. Şi nu pe nedrept îşi atrage nu numai un păcat uşor, ci crima foarte gravă a impietăţii, cel care, înălţând rugăciuni către Dumnezeu, deodată se retrage din faţa Lui, ca din ochii unuia care nu vede şi n-aude, urmând deşertăciunea unui gând necurat. 5. Iar aceia care îşi acoperă ochii inimii lor cu veşmântul gros al viciilor şi potrivit învăţăturii Mântuitorului, «ochi au şi nu văd, urechi şi n-aud şi nu înţeleg» abia dacă văd în adâncul inimii lor acele crime care sunt mari şi aducătoare de moarte, fără să-şi dea seama cum se strecoară gândurile vinovate, sau acele porniri ascunse şi necurate, care aţâţă mintea prin uşoare şi tainice ispite. Ei nu pot să-şi privească cu vedere limpede robia sufletului lor şi gândurile le cutreieră mereu fără rost. Nu cunosc durerea când sunt îndepărtaţi de acea contemplaţie care singura estemântuitoare şi nici nu le pasă că au pierdut ceva. Cu mintea plină de gânduri necurate, n-au nici un ţel serios, pe care să-l urmărească în chip deosebit, sau să dorească a-1 atinge cât mai grabnic. VII. Pricina care ne împinge în această greşeală este că, necunoscând în adâncime virtutea de a nu greşi, socotim că nu putem cădea deloc în nici o vină prin aceste rătăciri alunecoase şi vinovate ale gândurilor. Stăpâniţi de supărare, ca şi cum ochii ne-ar fi fără vedere, nu luăm în seamă decât păcatele de moarte şi credem că trebuie să ne ferim de cele care sunt condamnate de asprimea legilor vremii acesteia. Credem că dacă nu călcăm aceste legi suntem în afara oricărui păcat. 2. Astfel, fiind despărţiţi de numărul celor care văd bine lucrurile, nu vedem multele josnicii mărunte, care sunt îngrămădite în noi, n-avem nici un fel de remuşcare binefăcătoare dacă tristeţea ne copleşeşte sufletul. Nu ne doare că suntem ispitiţi de gloria deşartă, nu plângem dacă ne facem rugăciunile mai târziu şi mai fără tragere de inimă, nici nu socotim o vină dacă, în timp ce cântăm psalmi sau ne rugăm, ne gândim la altceva decât la rugăciune. Nu ne îngrozim că multe nu pot fi făcute sau vorbite în faţa oamenilor, nu roşim să le gândim, deşi ştim că acestea sunt cunoscute de Dumnezeu. Nu ne curăţim cu lacrimi de tina viselor urâte. 3. Nu plângem că în însăşi evlavia milosteniei, când ajutăm fraţii sau când împărţim pomană săracilor, cu întârzierea zgârceniei umbrim seninătatea bucuriei noastre. Nu credem că suntem loviţi de vreo daună când, uitând de Dumnezeu, gândim la cele vremelnice şi necurate. Astfel încât ni se potrivesc destul de bine aceste cuvinte ale lui Solomon: «M-au lovit, nu m-a durut. M-au bătut, nu ştiu nimic». VIII. Dimpotrivă, cei ce aşează numai în contemplarea celor divine şi duhovniceşti partea cea mai de preţ a plăcerii, bucuriei şi fericirii lor, dacă sunt sustraşi puţin şi fără voia lor de la această aşezare prin gânduri nesăbuite, socotesc că au săvârşit o nelegiuire, pe care o pedepsesc prin căinţă neîntârziată. Plângând că au pus mai presus de Creator fiinţa lor fără de preţ, către care li s-a îndreptat cugetul, ei singuri se învinovăţesc, aş putea spune, de crima impietăţii. Deşi întorc cu cea mai mare râvnă ochii minţii lor către lumina slavei cereşti, totuşi, nesuportând nici cei mai mici nori de gânduri trupeşti, ei blesteamă tot ce le îndepărtează mintea de la lumina cea adevărată. 2. Fericitul Apostol Ioan, pe când voia să sădească în toţi acest simţământ, a zis: «Copiii mei, nu iubiţi lumea, nici cele ce sunt în lume. Dacă cineva iubeşte lumea, iubirea lui Dumnezeu nu este în el. Pentru că tot ce este în lume, adică pofta trupului şi pofta ochilor şi trufia vieţii, nu sunt de la Tatăl, ci sunt din lume. Şi lumea trece şi pottele ei, dar cel care face voia lui Dumnezeu rămâne în veci». Cei sfinţi dispreţuiesc toate lucrurile lumii acesteia, dar este peste putinţă să nu le fugă gândul cât de puţin către ele. Până acum nici unul dintre oameni, în afară de Domnul şi Mântuitorul nostru, nu şi-a fixat întotdeauna în contemplarea lui Dumnezeu minte-ai din fire pribeagă, pentru ca să nu păcătuiască niciodată, răpit de dragostea pentru vreun lucru omenesc. Căci spune Scriptura: «Stelele înseşi nu sunt curate în faţa Lui» şi iarăşi: «Dacă nu se încrede în sfinţii Săi şi în îngerii Săi găseşte lipsuri», sau cum spune o traducere mai bună: «Iată, între sfinţii Lui nimeni nu este de neschimbat, şi cerurile nu sunt curate în faţa Lui». IX. Aş putea spune, pe bună dreptate, că acei sfinţi, care-şi ţin cu statornicie gândul îndreptat către Dumnezeu, trebuiesc comparaţi cu cei ce se numesc în popor funambuli, adică mergători pe frânghie, fiindcă se aseamănă celor ce merg pe o sârmă întinsă la mare înălţime. Aceşti funambuli îşi încredinţează viaţa acelui fir foarte subţire de funie pe care merg, ştiind că orice clipă le va aduce moartea, dacă le va şovăi piciorul într-o parte sau alta, sau dacă-şi vor pierde echilibrul. 2. Păşind cu o îndemânare minunată prin aer, dacă nu merg cu toată măsura şi grija pe calea aceea foarte strâmtă, pământul, care este pentru toţi bază firească şi temelie foarte sigură, pentru ei devine în orice moment primejdie de moarte, nu fiindcă i se schimbă natura, ci fiindcă ei se prăbuşesc pe el din cauza greutăţii trupului. La fel stau lucrurile şi cu neostoita bunătate şi neschimbata substanţă a lui Dumnezeu. Acestea nu rănesc pe nimeni prin ele înşile, ci noi, aplecându-ne din înălţime şi tinzând către cele de jos ne aducem singuri moartea. Se poate spune că însăşi aplecarea ne aduce moartea. 3. «Vai de ei, se spune, că au fugit de Mine. Prăpăd să vină peste ei, căci au păcătuit împotriva Mea», şi de asemenea: «Vai lor dacă îmi voi întoarce privirea de la ei». Căci: «Răutatea ta te va mustra şi lepădarea ta de credinţă te va pedepsi, înţelege şi vezi cât e de rău şi de amar de a părăsi pe Domnul Dumnezeul tău», căci «Fiecare este strâns în lanţurile păcatelor sale». Către ei se îndreaptă, de bună seamă, dojana Domnului: «Iată, voi toţi, care aprindeţi focul şi pregătiţi săgeţi arzătoare, aruncaţi-vă în focul săgeţilor voastre, pe care le-aţi prins», şi de asemenea: «Cel ce aprinde răutatea va pieri din pricina ei». X. Când cei sfinţi simt că zilnic, traşi în jos de greutatea cugetărilor pământeşti, se prăbuşesc din acea înălţime a minţii şi fără voia lor, ba chiar fără să ştie, sunt duşi sub legea păcatului; şi când, ca să las la o parte pe celelalte, îşi dau seama că sunt îndepărtaţi de la faţa lui Dumnezeu din pricina celor bune şi drepte, dar totuşi pământeşti, arătate mai sus, au desigur de ce să geamă neîncetat către Dumnezeu, au de ce, umiliţi şi înfrânţi într-adevăr, nu numai cu vorba, dar şi cu inima, să se numească păcătoşi şi pentru toate pe care le săvârşesc sub puterea trupului, cerând necontenit iertare de la harul Domnului, să verse neîncetat lacrimi de pocăinţă, ca unii care văd că, prinşi până în ultima clipă a vieţii în aceleaşi valuri care i-au hărţuit într-o continuă durere, nu pot să-şi înalţe şi rugăciunile fără cuget neliniştit. 2. Ştiind, aşadar, că ei prin puteri omeneşti nu sunt în stare să atingă scopul dorit, fiindcă le stă împotrivă greutatea trupului, că nu se pot uni cu acel ales şi foarte înalt bine, cum doresc, şi că dimpotrivă, sunt duşi prizonieri din faţa lui Dumnezeu la cele omeneşti, întorcându-se la harul lui Dumnezeu «care îndreptează pe cei nelegiuiţi», murmură cu Apostolul: «Om nenorocit ce sunt! Cine mă va izbăvi de trupul morţii acesteia? Mulţumesc lui Dumnezeu, prin Iisus Hristos, Domnul nostru!». Ei simt că nu pot săvârşi acest bine pe care-1 voiesc, că întotdeauna aleargă către răul pe care nu-1 vor şi pe care-1 urăsc, iar acest rău constă în pornirile gândurilor şi-n lucrările trupului. XI. Ei se bucură într-adevăr de «legea Domnului după omul cel lăuntric» care, trecând peste toate cele văzute, încearcă să se unească întotdeauna numai cu Dumnezeu, dar văd că «altă lege este în mădularele lor», adică sădită în firea condiţiei umane Care, «luptând împotriva legii minţii», le ţine simţămintele robite sub legea cea aspră a păcatului, împingându-i, de bună seamă, să se supună gândurilor pământeşti şi să părăsească acel bine principal. 2. Această lege, oricât de trebuincioasă şi de folositoare ar părea, fiindcă este dată dintr-o oarecare trebuinţă religioasă, totuşi în comparaţie cu acel bun, care bucură privirea tuturor celor sfinţi, este socotită rea, de care ei trebuie să se ferească, fiindcă prin ea în orice chip, chiar pentru puţin timp, sunt lipsiţi de bucuria acelei desăvârşite fericiri. Este într-adevăr lege a păcatului pe care greşeala primului om a adus-o neamului omenesc, din vina celui împotriva căruia s-a dat acea hotărâre a dreptului Judecător: «Blestemat va fi pământul în lucrările tale. Spini şi pălămidă îţi va rodi el şi în sudoarea feţei îţi vei mânca pâinea ta». 3. Această lege, zic, este sădită în mădularele tuturor muritorilor. Ea luptă împotriva legii minţii noastre şi o ţine departe de faţa dumnezeiască, iar pământul, blestemat în munca noastră după cunoaşterea binelui şi a răului, încep să producă spinii şi pălămidă cugetărilor rele. Ghimpii acestora înăbuşă seminţele fireşti ale virtuţilor, ca să nu putem mânca fără sudoarea feţei acea pâine a noastră care «coboară din cer» şi care «întăreşte inima omului». Aşadar, tot neamul omenesc se supune, în general şi fără excepţie acestei legi. Nu există nici unul, oricât de sfânt, care să nu-şi primească cu sudoarea feţei şi cu încordarea inimii pâinea mai sus arătată. De altfel, cu această pâine comună se hrănesc mulţi oameni bogaţi, precum vedem, fără vreo sudoare a feţei lor. XII. Fericitul Apostol spune că această lege este duhovnicească, atunci când zice: «Ştim că legea este duhovnicească; dar eu sunt trupesc, vândut sub păcat». Este duhovnicească această lege care ne porunceşte să mâncăm în sudoarea feţei noastre acea pâine adevărată care «coboară din cer», dar acea vânzare a păcatului ne face trupeşti. 2. Mă rog ce păcat este acesta şi al cui ? Fără îndoială, al lui Adam, prin a cărui încălcare a poruncii şi ca să zic aşa, neguţătorie vinovată şi învoială amăgitoare am fost vânduţi. Căci amăgit de stăruinţa şarpelui a primit hrana neîngăduită, aducând urmaşilor o veşnică robie. Se obişnuieşte acest târg între vânzător şi cumpărător ca acela care doreşte să intre sub stăpânire străină, să primească de la cumpărătorul său o plată în schimbul pierderii libertăţii şi al dobândirii veşnicei robii. 3. Vedem limpede că aceasta s-a întâmplat şi între Adam şi şarpe. Căci el, primind de la şarpe ca preţ al libertăţii fructul oprit, şi-a părăsit libertatea firească şi s-a predat singur în veşnică robie celui de la care primise ca preţ fructul oprit. De aici a îndatorat pe toţi urmaşii săi să sluţească pe veci celui ce îi devenise rob. O însoţire de robi ce altceva poate produce decât nişte robi? Aşadar ce? Oare acest cumpărător priceput şi viclean a răpit cumva dreptul de stăpânire Stăpânului adevărat şi legitim ? Nu. 4. Căci n-a intrat el în toată averea lui Dumnezeu printr-o singură înşelăciune, ca adevăratul Stăpân să piardă stăpânirea avutului Său. El care, şi pe cumpărătorul acesta, oricât de răzvrătit şi de fugar, l-a pus sub jugul robiei. Dar fiindcă Creatorul dăruise tuturor fiinţelor raţionale libertatea voinţei, n-a trebuit să-i reclame fără voia lor la libertatea din naştere pe cei care în chip nelegiuit se vânduseră păcatului lăcomiei. Într-adevăr este departe de acel autor al dreptăţii şi pietăţii tot ce este potrivnic bunătăţii şi dreptăţii. 5. Căci ar fi fost rău dacă ar fi luat înapoi binefacerea libertăţii îngăduite şi nedrept dacă, înăbuşind şi robind pe omul liber, nu i-ar fi îngăduit să se folosească de libertatea primită, după ce-i rezervase mântuirea în veacurile viitoare, pentru ca să se împlinească rânduiala la timpul hotărât. 6. Trebuia ca urmaşii săi să rămână sub condiţia strămoşească până ce liberaţi de lanţurile de la început, cu preţul sângelui lor să ajungă, prin harul Domnului, în vechea stare a libertăţii de mai înainte, pe care şi atunci ar fi putut s-o salveze, dar n-au vrut, fiindcă dreptatea nu îngăduia ca El să-şi calce propria sa hotărâre. Vrei să-ţi cunoşti pricina vânzării tale ? Ascultă pe Răscumpărătorul tău care vorbeşte foarte limpede prin profetul Isaia: «Unde este cartea de despărţire, cu care am alungat pe mama voastră ? Sau care este datornicul Meu, căruia Eu v-am vândut ? Pentru că numai pentru fărădelegile voastre aţi fost vânduţi şi pentru păcatele voastre am alungat pe mama voastră». 7. Vrei să ştii bine şi pentru care motiv, după ce te-ai supus robiei, n-a voit să folosească puterea Sa pentru a te răscumpăra? Ascultă ce a adăugat, la cele de mai sus, prin care le imputa aceloraşi slujitori ai păcatului pricina vânzării lor de bună voie: «Oare mâna Mea este prea scurtă, ca să răscumpere, sau nu am destulă putere, ca să izbăvesc ?». Dar acelaşi profet, arătând ce a stat întotdeauna în calea acestei milostiviri prea puternice, zice: «Iată, mâna Domnului nu este prea scurtă, ca să nu poată să izbăvească, şi urechea Lui prea tare, ca să nu audă. Ci nelegiuirile voastre au pus despărţire între voi şi Dumnezeul vostru şi păcatele voastre L-au făcut să-Şi ascundă faţa ca să nu vă audă». XIII. Aşadar, ne-a făcut trupeşti şi acel prim blestem al lui Dumnezeu ne-a osândit la spini şi pălămidă, iar tatăl nostru ne-a vândut printr-un târg atât de nedrept, încât nu putem face binele pe care-1 vrem. Scoşi din amintirea lui Dumnezeu Cel Preaînalt, suntem împinşi să cugetăm la cele ale şubrezeniei omeneşti şi, arzând de dragostea curăţiei, suntem stăpâniţi adesea, chiar fără voia noastră, de porniri pe care am vrea să le uităm cu desăvârşire. 2. «Ştim că nu locuieşte în trupul nostru binele», adică acea veşnică şi neîntreruptă linişte a contemplaţiei şi curăţiei despre care am vorbit mai înainte. S-a petrecut în noi această despărţenie atât de rea şi jalnică, încât deşi cu mintea vrem să slujim legii lui Dumnezeu, adică să nu ne îndepărtăm vreodată privirea de la lumina dumnezeiască, totuşi, înconjuraţi de întunericul trupului printr-o oarecare lege a păcatului, suntem siliţi să ne despărţim de binele pe care-1 cunoaştem, coborându- ne, bineînţeles, din acea înălţime a minţii în grijile şi preocupările cele pământeşti,la care nu pe nedrept ne-a osândit legea păcatului, adică acea hotărâre a lui Dumnezeu, pe care a ispăşit-o cel dintâi păcătos. 3. De aceea fericitul Apostol pe de o parte mărturiseşte foarte limpede că el şi toţi cei sfinţi sunt legaţi în lanţurile acestui păcat, iar pe de alta spune că nimeni dintre ei nu trebuie osândit cu îndrăzneală pentru acesta: «Drept aceea nici o osândă nu este acum asupra celor care sunt în Hristos Iisus. Căci legea duhului vieţii în Hristos Iisus m-a liberat de legea păcatului şi a morţii», adică harul zilnic al lui Hristos a liberat pe toţi Sfinţii Săi de această lege a păcatului şi a morţii, în care sunt siliţi să cadă mereu fără să vrea, când cer stăpânului lor iertarea datoriilor. 4. Aşadar, nu despre persoana celor păcătoşi, ci despre a acelora care sunt într- adevăr sfinţi şi desăvârşiţi, este vorba în acea cugetare pe care a exprimat-o fericitul Apostol: «Nu fac binele pe care-1 voiesc, ci răul pe care nu-1 voiesc, pe acela îl săvârşesc» şi: «Văd în mădularele mele o altă lege, luptându-se împotriva legii minţii mele şi făcându-mă rob legii păcatului, care este în mădularele mele». XIV. Ghermanus: Spunem că aceasta nu se poate potrivi nici cu persoana celor care sunt vinovaţi de păcate capitale, nici cu a Apostolului sau a celor care au ajuns până la înaintarea lui; dar gândim că trebuie să se înţeleagă aceasta în chip propriu despre cei care, după harul Domnului şi după cunoaşterea adevărului dorind să se ferească de viciile trupeşti, deprinderea stăpânind încă foarte puternic în mădularele lor, ca o lege naturală, sunt atraşi către dorinţa puternică a patimilor. Practică şi repetarea greşelilor devine un fel de lege naturală care vârâtă în mădularele slăbiciunii omeneşti, răpeşte la vicii simţămintele sufletului nedeprins încă cu preocupările virtuţilor depline şi încă rob, ca să spun aşa, ale unei neprihane neformate şi încă tinere. Vechea lege a deprinderii de a greşi, punându-i sub legea păcatului stăpânitor îi hotărăşte morţii, neîngăduindu-le să dobândească binele curăţiei pe care o iubesc, ci mai degrabă împingându-i să săvârşească răul pe care-1 urăsc. XV. Theonas: Nu puţin a înaintat gândirea voastră, de vreme ce aţi început şi voi să admiteţi că aceasta nu se potriveşte cu persoana celor ce sunt cu totul păcătoşi, ci cu a acelora care se străduiesc să se stăpânească de la viciile trupeşti. Fiindcă pe aceştia i-aţi despărţit de acum de numărul celor păcătoşi, urmează să-i introduceţi şi-n ceata celor credincioşi şi sfinţi. Ce fel de păcate ziceţi că pot săvârşi aceştia, încât, dacă au căzut în ele după harul botezului, să fie iarăşi liberaţi prin harul zilnic al lui Hristos? Sau despre ce trup al morţii trebuie să credem că a spusApostolul: «Cine mă va izbăvi de trupul morţii acesteia? Mulţumesc lui Dumnezeu prin Iisus Hristos Domnul nostru»? 2. Oare nu este limpede, precum v-a împins şi pe voi înşivă adevărul să mărturisiţi, că nu despre acele păcate capitale, care sunt pedepsite cu moartea cea veşnică, adică despre omucidere, desfrânare, adultere, beţie, furturi şi jafuri se aminteşte, ci despre acel trup mai înainte numit, căruia îi vine în ajutor harul cel de toate zilele al lui Hristos ? Cel ce, după botez şi după cunoaşterea lui Dumnezeu, s-a prăbuşit în acel trup al morţii, să ştie că trebuie să se curăţească nu prin harul zilnic al lui Hristos, adică printr-o iertare uşoară pe care Domnul nostru, rugat în fiecare clipă, de obicei o dăruieşte greşelilor noastre, ci printr-o zilnică umilinţă a pocăinţei şi prin durerea osândei, dacă nu cumva, faţă de acestea, trebuie osândit la pedeapsa viitoare a focului celui veşnic, aşa cum spune acelaşi Apostol: «Nu vă amăgiţi: nici desfrânaţii, nici închinătorii la idoli, nici adulterii, nici malahienii, nici sodomiţii, nici furii, nici lacomii, nici beţivii, nici batjocoritorii, nici răpitorii nu vor moşteni împărăţia lui Dumnezeu». 3. Sau care este această lege ce se luptă în mădularele noastre, care se împotriveşte legii minţii noastre şi după ce, cu toată rezistenţa noastră, ne-a dus robi sub legea păcatului şi a morţii şi ne-a făcut să-i slujim cu trupul, întru nimic mai puţin nu ne împiedică să-i slujim cu mintea legii lui Dumnezeu ? Căci aici eu nu socotesc că legea păcatului cuprinde ticăloşiile sau crimele spuse mai înainte. Astfel de crime dacă săvârşeşte cineva, nu slujeşte cu mintea legii lui Dumnezeu, de care lege în chip necesar se desparte cu sufletul înainte de a săvârşi trupul ceva din ele. Ce este a sluji legii păcatului, dacă nu a îndeplini cele poruncite de păcat? 4. Exista, aşadar, acest fel de păcat, de care chiar dacă se simte robită sfinţenia desăvârşirii, totuşi nu se îndoieşte că o va libera harul lui Hristos, spunând: «Om nenorocit ce sunt! Cine mă va izbăvi de trupul morţii acesteia. Mulţumesc lui Dumnezeu prin Iisus Hristos, Domnul nostru». Veţi afirma, zic, că este în mădularele noastre această lege care, sustrăgându-ne de la legea lui Dumnezeu şi robindu-ne în legea păcatului, ne face mai degrabă nefericiţi decât vinovaţi, încât să nu fim osândiţi la chinurile cele veşnice, ci să suspinăm ca şi cum ne-ar fi fost întreruptă bucuria fericirii şi căutând ajutorul care să ne readucă înapoi, să zicem împreună cu Apostolul: «Om nenorocit ce sunt! Cine mă va izbăvi de trupul morţii acesteia!». 5. Ce însemnează altceva a fi dus rob în legea păcatului, dacă nu a rămâne mereu în înfăptuirea şi lucrarea păcatului? Sau ce alt bun principal, pe care nu-l pot îndeplini cei sfinţi se va da, dacă nu acela în comparaţie cu care, precum am spus,toate celelalte nu sunt bune? Ştim că există în această lume multe lucruri bune, mai ales ruşinea, înfrânarea, cumpătarea, umilinţa, dreptatea, milostenia, răbdarea, evlavia; dar toate acestea nu pot fi egale cu acel bine suprem căci pot fi săvârşite, nu zic de către Apostoli, ci chiar de către cei mijlocii. Cei ce nu le-au îndeplinit pe acestea sunt pedepsiţi sau cu chinul cel veşnic, sau cum s-a spus mai sus, cu marea muncă a pocăinţei, dar nu sunt liberaţi prin harul zilnic al lui Hristos. 6. Rămâne, aşadar, să recunoaştem că se potriveşte bine această cugetare a Apostolului numai cu persoana celor sfinţi care, căzând zilnic în această lege a păcatului pe care am numit-o mai înainte, siguri de mântuirea lor, nu se prăbuşesc în nelegiuire, ci cum s-a spus mai sus, coborâţi din contemplaţia divină la mizeria preocupărilor de cele trupeşti, sunt lipsiţi adesea de binele fericirii adevărate. Dacă ar simţi că prin această lege a trupului sunt legaţi de nelegiuiri zilnice, s-ar plânge de pierderea nevinovăţiei, nu a fericirii, şi apostolul Pavel n-ar zice: «Om nenorocit ce sunt!», ci : «Om necurat» sau: «nelegiuit ce sunt» şi ar vrea să se elibereze nu de trupul acestei morţi, adlică de condiţia de muritor, ci de ticăloşiile şi de crimele trupului. 7. Dar fiindcă se simţise robit faţă de starea omenească, şubredă, adică adus de grijile şi frământările trupeşti, pe care le conduce legea păcatului şi a morţii, gemând din pricina acestei stări în care ajunsese fără voia sa prin legea păcatului, îndată aleargă la Hristos şi este mântuit prin grabnica răscumpărare a harului. Această lege a harului înlătură orice nelinişte, zămislită chiar şi în pieptul Apostolului de către acea lege a păcatului, care face să răsară în chip firesc spinii şi mărăcinii cugetărilor şi grijilor muritoare. «Căci, zice el, legea duhului în Hristos Iisus m-a liberat de legea păcatului şi a morţii». XVI. Acesta este inevitabilul trup al morţii, în care cei desăvârşiţi şi care au gustat «cât de bun este Domnul», căzând zilnic, simt cu profetul «cât de rău şi de amae este să se despartă de Domnul Dumnezeul lor». Trupul morţii este cel care, îndepărtându- le privirea de la cer, le-o aduce către cele pământeşti, care pe cei ce cântă psalmi, sau îngenunchiaţi la rugăciune, îi face să- le vină în minte chipuri omeneşti, vorbe, târguieli sau fapte fără rost. 2. Trupul morţii este cel din cauza căruia cei ce râvnesc sfinţenia îngerească şi cei ce voiesc să fie veşnic alături de Domnul nu pot să afle desăvârşirea acestui bun. Fiindcă le stă împotrivă trupul morţii ei fac răul pe care nu-1 voiesc, adică le zboară mintea la cele ce nu duc către înaintarea în virtuţi şi în desăvârşire. În sfârşit, pentru ca fericitul Apostol să exprime limpede că el a vorbit despre ceidesăvârşiţi în sfinţenie şi despre cei asemenea lor, arătându-se oarecum mereu pe sine cu degetul, spune «eu însumi», adică cel ce pronunţă acestea, deschid tainiţele conştiinţei mele, nu a altuia. 3. De acest fel de vorbire se foloseşte de obicei în chip familiar Apostolul, dacă vrea vreodată să se arate în mod special pe sine, ca aici: «însumi eu, Pavel, vă îndemn prin blândeţea şi îngăduinţa lui Hristos», şi de asemenea: «Numai că eu nu v-am fost povară», sau: «Dar fie, eu nu v-am fost povară», şi în alt loc: «Eu, Pavel, vă spun vouă: că de vă veţi tăia împrejur, Hristos nu vă va folosi la nimic», şi către Romani: «Aş fi dorit să fiu eu însumi anatema de la Hristos pentru fraţii mei». 4. Dar se poate înţelege foarte bine că el a voit să se exprime mai deosebit, zicând «însumi eu», adică cel pe care-1 cunoaşteţi că este Apostolul lui Hristos, pe care-1 priviţi cu toată cinstirea, pe care-1 socotiţi a fi mare şi desăvârşit, şi în care vorbeşte Hristos, cu mintea voi sluji legii lui Dumnezeu, totuşi recunosc că cu trupul slujesc legii păcatului, că adică uneori, ţinut de condiţia omenească, sunt rostogolit de la cele cereşti la cele pământeşti şi mintea mea va aluneca din înălţimi la grijile lucrurilor omeneşti. Mă simt aşa de robit în fiecare clipă de această lege a păcatului, că, oricât aş stărui cu dorinţa neclintită către Dumnezeu, totuşi simt că în nici un chip nu pot scăpa de puterea acestei robii, dacă nu voi alerga întotdeauna la harul Mântuitorului. XVII. Şi de aceea toţi cei sfinţi, suspinând zilnic din pricina acestei stări firave a fiinţei lor, în timp ce cercetează feluritele cugetări şi tainele conştinţei lor, strigă cu umilinţă: «Să nu intri în judecată cu robul Tău, că nimeni din cei vii nu este drept înaintea Ta», şi: «Cine poate spune: curăţit-am inima mea; sunt curat de păcat ?». Şi, de asemenea: «Nu este om drept pe pământ care să facă binele şi să nu păcătuiască», dar şi : «Greşelile cine le va pricepe ?» 2. Şi astfel, ei au socotit atât de slabă atât de nedesăvârşită dreptatea oamenilor şi având întotdeauna nevoie de mila lui Dumnezeu, încât unul din ei, pe ale cărui nedreptăţi şi păcate Dumnezeu le-a curăţit cu harul trimis de pe altarul de foc al cuvântului Său, după acea minunată contemplaţie a lui Dumnezeu, după vederea sublimilor serafimi şi după descoperirea tainelor cereşti, zice: «Vai mie, că sunt pierdut. Sunt om cu buze spurcate şi locuiesc în mijlocul unui popor cu buze necurate». 3. Acesta, după părerea mea, poate nici atunci n-ar fi simţit necurăţenia buzelor sale, dacă n-ar fi meritat să cunoască curăţia întreagă prin contemplaţia luiDumnezeu, la privirea căruia şi-a aflat deodată întinăciunea sa până atunci necunoscută de el. Când zice: «Vai mie, că sunt om cu buze spurcate», el spune atunci aceasta despre buzele sale, şi nu despre întinăciunea poporului. Dovadă, cele ce urmează: «Şi locuiesc în mijlocul unui popor cu buze spurcate». 4. Dar şi când, rugându-se, mărturiseşte necurăţia păcatelor oarecum universale, nu cuprinde într-o rugăciune generală numai pe cei nedrepţi: «Iată, Tu te-ai pornit cu mânie şi noi eram vinovaţi. În păcate am fost întotdeauna şi vom fi mântuiţi. Toţi am ajuns necuraţi şi toate faptele dreptăţii noastre ca un veşmânt necurat». Mă rog, ce poate fi mai uşor de înţeles decât această cugetare prin care profetul, îmbră- ţişând cu gândul nu numai un fel de dreptate, ci toate dreptăţile noastre, şi privind peste toate cele ce sunt judecate ca necurate şi îngrozitoare, fiindcă n-a putut să descopere în viaţa oamenilor nimic mai murdar şi mai impur, a socotit că e mai bine să le asemene cu un veşmânt întinat. 5. Aşadar, zadarnic se opune adevărului celui mai limpede spinul obiecţiei înţepătoare, cum aţi zis cu puţin înainte: «Dacă nimeni nu e fără păcat, nu e nimeni sfânt şi dacă nu e nimeni sfânt, însemnează că nimeni nu se va mântui». Nodul acestei chestiuni se poate dezlega prin mărturisirea profetului: «Iată, Tu Te-ai pornit cu mânie şi noi eram vinovaţi», adică atunci când, scârbit de nepăsarea şi de trufia inimii noastre, ne-ai lipsit de ajutorul Tău, pe dată ne-a înghiţit prăpastia păcatelor, ca şi cum cineva i-ar zice părţii celei mai luminoase a soarelui: «Iată, tu ai apus şi pe noi ne-a cuprins întunericul». 6. Şi totuşi, când acesta spune că sfinţii au păcătuit şi nu numai că au păcătuit, dar chiar că au rămas întotdeauna în păcate, nu-şi pierde cu totul nădejdea în mântuire, ci adaugă: În păcate am fost întotdeauna şi vom fi mântuiţi». Este la fel această cugetare : «Iată, Tu Te-ai pornit în mânie şi noi eram vinovaţi» cu cea apostolică: «Om nenorocit ce sunt. Când mă va izbăvi de trupul morţii acesteia ?». Mai departe, ceea ce adaugă profetul: «În păcate am fost întotdeauna şi vom fi mântuiţi» se potriveşte cu următoarele cuvinte ale Apostolului: «Mulţumesc lui Dumnezeu prin Iisus Hristos, Domnul nostru!». 7. De asemenea şi cuvintele profetului: «Vai mie, că sunt om cu buze spurcate şi locuiesc în mijlocul unui popor cu buze spurcate» se vede că au acelaşi înţeles cu cuvintele spuse mai înainte : «Om nenorocit ce sunt! Cine mă va izbăvi de trupul morţii acesteia ?». Şi cele ce urmează la profet: «Atunci unul dintre serafimi a zburat spre mine, având în mâna sa un cărbune (sau o pietricică) pe care-1 luase cu cleştele de pe jertfelnic. Şi l-a apropiat de gura mea şi a zis: Iată, s-a atins de buzele tale şi va şterge toate păcatele tale şi fărădelegile tale le va curăţi». La fel se pare căa înţeles şi Pavel când a zis: «Mulţumesc lui Dumnezeu, prin Iisus Hristos, Domnul nostru». 8. Vedeţi, aşadar, în ce chip toţi sfinţii mărturisesc nu atât în persoana poporului, cât într-a lor, că au fost într-adevăr păcătoşi şi, totuşi, nu-şi pierd nicidecum nădejdea în mântuire iar plinătatea dreptăţii, pe care ei nu mai cred că o pot dobândi din pricina stării omeneşti şubrede, o aşteaptă de la harul şi mila Domnului. XVIII. Dar că nimeni în această viaţă, oricât de sfânt ar fi, nu este scutit de datoriile păcatelor, ne învaţă chiar cuvintele Mântuitorului. Acesta, dând ucenicilor săi formula rugăciunii desăvârşite, între celelalte prea sfinte şi prea înalte porunci care, fiindcă nu sunt încredinţate decât celor sfinţi şi desăvârşiţi nu pot fi potrivite cu cei drepţi, a ţinut să cuprindă şi aceste cuvinte: «Şi ne iartă nouă datoriile noastre, precum şi noi iertăm datornicilor noştri». 2. Dacă, aşadar, această rugăciune se spune şi de către cei sfinţi, cum se cuvine să credem fără vreo îndoială, cine poate fi atât de încăpăţânat şi de încrezut de trufia nebuniei diabolice, încât, afirmând că el este fără păcat, să nu se creadă mai mare nu numai decât Apostolii, dar chiar să-L învinovăţească pe Mântuitorul de neştiinţă şi deşertăciune ? Unul ca acesta ori că n-a ştiut că pot fi unii scutiţi de datorii, ori că i-a învăţat pe cei pe care-i ştia că n-au nevoie de leacul acestei rugăciuni. Dar fiindcă toţi cei sfinţi respectând în totul poruncile Domnului lor, spun zilnic: «Şi ne iartă nouă datoriile noastre», dacă spun născociri, într-adevăr nimeni nu este fără greşeală, iar dacă născocesc, la fel este adevărat că ei nu sunt lipsiţi de păcatul minciunii. 3. Şi de aceea, acel prea înţelept Ecclesiast, trecând cu mintea peste toate gândurile şi faptele omeneşti, spune fără vreo abatere: «Nu este om drept pe pământ care să facă binele şi să nu păcătuiască», adică nimeni pe acest pământ n-a putut fi şi nici nu va putea fi găsit vreodată atât de sfânt, atât de cu grijă, atât de atent, care să fie în neîntreruptă legătură cu Acel bine unic, şi să nu simtă că zilnic, despărţindu-se de El, greşeşte. Acesta, totuşi, când afirmă că nu poate fi fără vină, nu spune în nici un chip că nu este drept. XIX. Cel ce scrie despre starea de nepăcătuire a firii omeneşti nu cu vorbe deşarte, ci după mărturia şi dovada conştiinţei sale, discutând cu noi recunoaşte că abia atunci este fără de păcat, când simte că n-a fost despărţit de Binele suprem. Iar cel care,cercetându-şi conştiinţa, ca să nu spun mai mult, va descoperi că a săvârşit măcar o singură Liturghie fără amestecul vreunei vorbe, vreunui gând, sau vreunui fapt nepotrivit, acela poate să spună că este fără păcat. De aceea, fiindcă mărturisim că mintea omenească nu poate fi lipsită de zborurile ei fără rost în lucruri nefolositoare şi de prisos, recunoaştem totodată că, într-adevăr, tocmai din această pricină noi nu suntem fără păcat. 2. Cu oricâtă grijă s-ar sili să-şi păstreze fiecare inima sa, niciodată nu o va putea păzi după dorinţele duhului său, fiindcă stă împotrivă condiţia trupului. Cu cât va înainta mai mult mintea omenească şi va ajunge la o mai curată stare a contemplaţiei, cu atât se va vedea mai pătat, ca printr-o oglindă a purităţii sale. De vreme ce sufletul se întinde cu privirea mai în înălţime şi doreşte lucruri mai mari decât cele pe care le săvârşeşte, este de trebuinţă ca pe cele în care se găseşte să le primească întotdeauna ca fiind mai prejos şi mai vrednice de dispreţ. 3. O privire sinceră găseşte mai multe rele, o viaţă fără reproş îşi constată cu părere de rău mai multe greşeli, iar îndreptarea purtării şi întrecerea în virtute înmulţeşte gemetele şi suspinele. Nimeni nu poate fi mulţumit cu treapta pe care a înaintat şi, cu cât a fost cineva mai curat la minte, cu atât, văzându-se mai jos, găseşte pricini mai degrabă pentru umilinţă, decât pentru trufie. Cu atât s-a ridicat mai repede la cele înalte, cu atât vede că i se îndepărtează şi mai mult piscul pe care vrea să-l atingă. 4. În sfârşit, cel mai deosebit dintre Apostoli «pe care-1 iubea Hristos», sprijinindu- se pe pieptul învăţătorului său, a spus aceste cuvinte, care parcă au pornit din inima Domnului: «Dacă zicem că păcat nu avem, ne amăgim pe noi înşine, şi adevărul nu este în noi». Astfel, dacă atunci când spunem că n-avem păcat, n-avem în noi adevărul, adică pe Hristos, ce altceva câştigăm, decât că prin însăşi declaraţia noastră, din păcătoşi ne dovedim criminali şi nelegiuiţi ? XX. În sfârşit, având în inimă gândul de a cerceta mai de aproape adevărul şi întrebându-ne dacă este cu putinţă pentru firea omenească să fie fără păcat, de la cine vom învăţa aceasta mai limpede, dacă nu de la cei care «şi-au răstignit trupul împreună cu viciile şi cu poftele» şi pentru care «lumea este răstignită» ? Aceştia, de vreme ce nu numai că şi-au smuls din rădăcină toate viciile inimii lor, dar chiar se străduiesc să înlăture şi gândurile şi amintirea păcatelor, cu atât mai mult mărturisesc zilnic, cu toată credinţa, că nu pot rămâne nici măcar un ceas fără pata vreunui păcat. XXI. Nu trebuie să nu primim duminica Sfânta împărtăşanie, fiindcă ne ştim păcătoşi, ci cu totul mai mult să ne grăbim dornici către ea, pentru vindecarea sufletului şi pentru curăţia cea duhovnicească, cu acea umilire a minţii şi cu atâta credinţă, încât judecându-ne nevrednici de primirea marelui har să căutăm şi mai mult leacuri pentru rănile noastre. N-am fi, de altfel, vrednici să primim nici împărtăşania anuală, dacă ne-am lua după unii care, stând în mânăstiri, în aşa chip măsoară vrednicia, sfinţenia şi meritul tainelor cereşti, încât socotesc că împărtăşania nu trebuie luată decât de cei sfinţi şi nepătaţi şi nu mai degrabă pentru că această participare să ne facă sfinţi şi curaţi. 2. Aceştia, fără îndoială, cad într-o mai mare trufie decât cea de care li se pare că se feresc, fiindcă cel puţin atunci când o primesc ei se socotesc vrednici de a o primi. Cu mult este însă mai drept că, de vreme ce în această umilinţă a inimii în care credem şi mărturisim că niciodată nu putem să ne atingem pe merit de acele Sfinte Taine, s-o primim ca un leac al tristeţilor noastre în fiecare duminică, decât ca, stăpâniţi de deşarta trufie şi stăruinţă a inimii, să credem că numai o dată pe an suntem vrednici de a lua parte la Sfintele Taine. 3. De aceea, ca să putem înţelege acestea şi să le păstrăm în chip rodnic, să rugăm cu şi mai mare încordare mila Domnului să ne ajute pentru a le îndeplini acestea, care nu se învaţă ca celelalte îndeletniciri omeneşti, unde este necesară mai întâi folosirea cuvintelor, ci mai degrabă luând-o înainte fapta unită cu experienţa. Acestea, dacă n-au fost cercetate şi netezite adesea prin învăţăturile bărbaţilor duhovniceşti şi dacă n-au fost adâncite cu grijă prin exemple şi prin experienţa zilnică, ori îşi pierd puterea din cauza nepăsării, ori dispar printr-o nevrednică uitare. XXIV. Convorbirea părintelui Avraam - Despre mortificare I. Cu ajutorul lui Hristos încep a douăzeci şi patra convorbire, care este a părintelui Avraam şi care închide în ea moşteniri şi învăţături de la toţi înaintaşii. Când o voi termina socot că m-am achitat de toate făgăduinţele pe care vi le-am făcut, la rugămintea voastră, numărul convorbirilor potrivindu-se în chip mistic cu numărul celor douăzeci şi patru de bătrâni, despre care se spune în Sfânta Apocalipsă că dăruiesc cununile lor Mielului. Dacă aceşti douăzeci şi patru de înaintaşi ai noştri vor fi încununaţi cu glorie pentru învăţătura lor, ei se închină cu capetele plecate Mielului care s-a jertfit pentru mântuirea lumii. El, pentru cinstirea numelui Său, a binevoit să le dea lor un simţământ atât de înalt, iar mie grai, prin care să le exprim simţământul. Este de trebuinţă să recunoaştem darul pe care ni-L face Făcătorul tuturor celor bune, faţă de care suntem datori pentru tot ceea ce primim de la El. 2. Aşadar, cu toată neliniştea i-am mărturisit acestui Avraam lupta cugetelor noastre, care zilnic ne împingeau cu ardoare sufletească să ne întoarcem în provincia noastră şi să ne revedem părinţii. Pricina cea mai mare a dorinţelor noastre era aceea că ne aducem aminte de câtă evlavie şi pietate era plină inima părinţilor noştri. Ştiam că ei nu ne-ar împiedica niciodată de la înfăptuirea planurilor noastre şi ne gândeam mereu că mai mult lor le datorăm înaintarea noastră duhovnicească. Ne scuteau de orice griji, ne asigurau toate ale traiului, îndeplinind ei cu bucurie tot ce ar fi trebuit să facem noi. 3. Pe deasupra, ne hrăneam sufletul cu nădejdea unor bucurii deşarte, crezând că vom primi cea mai mare roadă din convertirea multora, care ar fi urmat să fie îndreptaţi pe calea mântuirii după exemplul şi îndemnurile noastre. În afară de aceasta, ne apărea în faţa ochilor tabloul cu aşezarea locurilor, în care se găsea averea moştenită de la strămoşi şi frumuseţea regiunilor, cu întinderi, singurătăţi şi păduri care puteau nu numai să-l încânte pe un monah, dar chiar să-i dăruiască cele mai bune mijloace de viaţă. 4. Acestea toate le-am dezvăluit în chip simplu, cu încrederea conştiinţei noastre, bătrânului înainte numit şi mărturisindu-i, plini de lacrimi, că nu vom putea răbda atacurile tulburărilor şi dorinţelor noastre, dacă leacurile învăţăturilor lui şi harul lui Dumnezeu nu ne vor veni în ajutor. El, după ce a zăbovit într-o îndelungată tăcere, oftând din greu, a început până la urmă să vorbească, precum urmează: II. Slăbiciunea cugetului vostru arată că încă n-aţi renunţat la dorinţele lumeşti şi n-aţi ucis în voi poftele de odinioară. Căci, precum o dovedeşte neliniştea inimii voastre plină de dorul de a călători, suportaţi numai trupeşte depărtarea de părinţi, deşi aceasta ar fi trebuit s-o primiţi mai întâi sufleteşte. Ar fi fost smulse toate acestea din inimile voastre, dacă aţi fi pătruns în adâncime înţelesul renunţării la cele lumeşti şi principalul temei al pustiului în care ne-am aşezat. 2. Şi de aceea îmi dau seama că voi suferiţi de plictiseala lipsei de activitate în care vă găsiţi, aşa cum se spune şi în Proverbe: «Sufletul celui leneş pofteşte» şi «Poftele îl omoară pe cel leneş». Şi pe mine m-ar fi necăjit aceste foloase ale trupului, dacă aş fi crezut că ele se împacă cu ţelurile pe care eu le urmăresc sau dacă aş fi judecat ca din astfel de plăceri pot culege vreo roadă asemenea acesteia pe care ne-o dă asprimea singurătăţii şi chinuirea trupului. Nu suntem atât de liberaţi de mângâierea părinţilor, încât să ne lipsim de cei ce se bucură că ne susţin din avutul lor, dar ne vine în minte acea învăţătură a Mântuitorului, care ne spunesă lăsăm la o parte tot ce este în legătură cu trupul: «Cine nu va lăsa pe tatăl, pe mamă, pe fiii şi pe fraţii săi, nu poate să fie ucenicul Meu». 3. Iar dacă am fi cu totul lipsiţi de ajutorul părinţilor, nu ne-ar lipsi sprijinul celor puternici ai acestei lumi, care s-ar bucura să ne susţină cu lungă dărnicie în toate cele trebuitoare nouă. Datorită generozităţii lor am fi scutiţi de grija de a ne procura cele ale traiului, dacă nu ne-ar îndepărta cu putere de la aceasta blestemul profetului, care zice: «Blestemat fie omul care-şi pune nădejdea în om» şi: «Şi nu vă încredeţi în cei puternici». Am fi putut aşeza chiliile noastre pe albia fluviului Nil, să avem apă pentru flori, pentru a nu fi siliţi s-o aducem pe umerii noştri de la o distanţă de patru mii de paşi, dacă nu ne-ar întări să răbdăm neobosiţi această muncă fericitul Apostol, care spune : «Fiecare îşi va primi plata după muncă sa». 4. Ştiu că sunt şi în regiunile noastre locuri de retragere plăcută, în care nu lipsesc pomii încărcaţi de fructe, grădini frumoase şi ne-ar fi toate din belşug, fără cea mai mică trudă a trupului pentru trebuinţele traiului, dacă nu ne-am teme că ni se potriveşte şi nouă acea dojană adresată în Evanghelia bogatului: «Tu ţi-ai primit mângâierea în timpul vieţii tale». Dar întorcându-ne faţa de la toate acestea şi dispreţuind toată plăcerea acestei lumi, noi ne simţim desfătaţi de asprimea deşertului, mai presus de toate bucuriile punem întinderea înfiorătoare a acestui pustiu şi nu comparăm cu amarul acestor nisipuri nici o bogăţie a ogoarelor, urmărind nu câştigurile vremelnice ale acestui trup, ci mângâierile veşnice ale duhului. 5. Este puţin lucru că monahul a renunţat o dată, că adică a dispreţuit la începutul convertirii sale toate cele prezente dacă nu continuă să renunţe zilnic la ele. Trebuie să zicem cu profetul, până la sfârşitul vieţii: «Eu n-am dorit ziua omului, Tu ştii». De aceea şi Domnul spune în Evanghelie: «Dacă voieşte cineva să vină după Mine, să se lepede de sine, să-şi ia crucea în fiecare zi şi să-Mi urmeze Mie». III. Cel ce poartă grijă veghetoare pentru curăţia omului lăuntric trebuie să dorească locurile care nu-i robesc mintea prin rodnicia lor spre o cultură mai bogată, care nu-1 împiedică să rămână statornic în chilia sa, care nu-1 împinge să lucreze ceva sub cerul liber şi în felul acesta să-şi arunce privirile în toate părţile, iar odată cu ele gândurile, îndepărtându-se astfel de cugetări adinci ale chemării sale. 2. Nimeni nu se poate feri de această risipire a gândurilor şi grijilor, dacă nu şi-a închis şi trupul şi sufletul neîncetat între pereţii chiliei sale. Ca un pescar minunat care, îngrijindu-se de hrana sa după arătarea apostolică, priveşte cu atenţie de pestâncă la undiţă şi trage în sus numai peştii trebuincioşi, iar ceea ce e netrebuincios aruncă, la fel monahul trebuie să urmărească, nemişcat în liniştea adâncă a inimii sale, cetele înotătoare ale gândurilor şi dintre ele să le oprească pe cele bune şi să le alunge pe cele rele. IV. Cel ce stăruie mereu în această pază, oricine ar fi el, îndeplineşte cu adevărat ceea ce profetul Avacum spune destul de limpede: «Voi sta de strajă şi mă voi aşeza în turnul de veghe ca să priveghez şi să văd ce-mi va grăi mie şi ce-mi va răspunde la tânguirea mea». Cât de greu este şi câtă osteneală cere aceasta, se dovedeşte foarte bine din încercările celor care locuiesc în pustiul Calamus şi Porphyrion. 2. Deşi la o distanţă destul de mare de toate oraşele şi aşezările omeneşti, mai depărtaţi decât pustiul Scitium (merg şapte sau opt zile, din stadie în stadie şi prin întinderile pustii, abia ajung la chiliile lor), totuşi, fiindcă acolo, ocupându-se cu agricultură, stau foarte puţin închişi, când vin în aceste locuri necultivate ale pustiului Scitium, în care ne găsim, sunt hărţuiţi de atâtea gânduri, de atâtea nelinişti ale sufletului, încât, ca şi cum n-ar fi trăit niciodată în singurătate, abia pot răbda liniştea şi pacea chiliei şi, scoşi din obişnuinţa lor se tulbură de parcă ar fi nişte novici şi nişte începători. 3. Ei n-au învăţat să-şi potolească pornirile omului lăuntric şi să se împotrivească furtunilor din cugetele lor prin străduinţă permanentă şi prin luptă fără preget, fiindcă, ostenindu-se zilnic numai sub cerul liber şi stând toată ziua afară din casă, se mişcă necontenit nu numai cu trupul, ci şi cu mintea, şi-şi risipesc gândurile în orice parte, odată cu mişcările trupului. De aceea ei nici nu simt nestatornicia sufletului, nu-şi pot înfrâna pribegia gândurilor deşarte şi alunecoase. Neobişnuiţi cu traiuri duhovniceşti, socotesc insuportabilă liniştea neîntreruptă; neobosiţi la muncile câmpului, sunt învinşi şi răpuşi de inactivitate şi tăcere îndelungată. V. Nu este de mirare dacă vreunul din ei rămânând în chilie, cu gândurile adunate ca- ntr-o închisoare foarte strâmtă, se înăbuşă de mulţimea stărilor de nelinişte care, năvălind odată cu omul din spaţiul îngust al locuinţei, aleargă în toate părţile ca nişte cai scăpaţi din grajd. Pentru moment, când scapă din sălaşul lor capătă o mângâiere uşoară dar tristă, iar, când se întorc în chilie, ca şi cum le-a sosit toate cetele de gânduri, obişnuinţa libertăţii le stârneşte porniri şi mai dureroase. 2. Aşadar, cei ce încă nu pot, sau nu ştiu, să se lupte cu aţâţările voinţei lor, neliniştiţi în chilie din cauza plictiselii care le atacă şi mai mult inimile, dacă-şiîngăduie libertatea de a ieşi mai des din chiilie, slăbindu-şi regulile schimniciei, vor ridica împotriva lor o furtună de nelinişti mai rele decât cele pe care voiau să le lecuiască. Aşa este cu bolovanii de friguri, care cred că-şi potolesc febra lăuntrică bând apă rece, deşi se ştie că în felul acesta acel foc mai mult s-aprinde în loc să se stingă şi, după o uşoară mângâiere, urmează atacul şi mai puternic al bolii. VI. De aceea toată atenţia monahului trebuie să se fixeze într-un singur punct şi toate gândurile sale să-şi aibă drumul lăuntric numai spre un singur ţel, adică spre chemarea neîncetată a lui Dumnezeu în amintire, la fel ca acela care, voind să închidă tavanul unei camere în formă de boltă cu unghiul în sus, măsoară ne- contenit cu linia, pentru ca bolta să-şi păstreze mereu punctul cel mai înalt la mijloc, până ce se termină rotunzimea întregii lucrări. 2. Cel ce va încerca să facă o astfel de boltă fără să ţină seama de punctul ei central, oricâtă artă şi oricâtă pricepere ar avea, nu va putea păstra fără greşeală proporţiile trebuincioase şi, oricât de frumoasă va căuta s-o execute ca aspect, nu-şi va da seama de greşelile făcute, dacă nu va avea mereu în vedere acel arătător al adevărului, cu ajutorul căruia să ajungă din toate părţile la acelaşi centru al lucrării. 3. La fel şi mintea noastră, dacă nu-şi fixează ca punct central şi nemişcat dragostea de Domnul, înconjurând momentele lucrărilor şi străduinţelor noastre în cercul dragostei, ca să spun aşa, şi potrivind după aceasta toate celelalte simţăminte, nu va putea construi cu adevărată artă acea clădire duhovnicească, al cărei arhitect este Pavel, şi nici nu-i va da frumuseţea acelei case despre care fericitul David, voind s-o înalţe în inima sa pentru Domnul, spune: «Doamne, iubit-am bunacuviinţa casei Tale şi locul de sălaş al slavei Tale». Dimpotrivă, va înălţa în inima sa o casă urâtă şi nevrednică de Duhul Sfânt gata să se prăbuşască în orice clipă. Neputându-se lăuda cu găzduirea fericitului oaspete, el va fi înăbuşit sub dărâmăturile construcţiei sale. VII. Ghermanus: Este folositor şi necesar să învăţăm acest fel de lucrări care se pot îndeplini înlăuntrul chiliei. Căci nu numai prin exemplul Cuvioşiei voastre, care vă întemeiaţi pe însuşirea virtuţilor apostolice, dar şi prin mărturia experienţei noastre înţelegem adesea folosul acestui lucru. Dar vecinătatea părinţilor, pe care nici Sfinţia Voastră n-o respinge cu totul, nu ne este limpede pentru ce trebuie s-o evităm. Când vedem că Sfinţia Voastră care, mergând fără greş pe calea desă- vârşirii, rămâneţi în lanţurile ţinuturilor de baştină, iar alţii nu se stabilesc departede legăturile lor, pentru care motiv ceea ce pentru voi nu este vătămător, pentru noi se socoteşte potrivnic ? VIII. Avraam: Uneori vedem că din lucruri bune se trag învăţăminte proaste. Dacă îşi propune cineva să facă aceleaşi lucruri, dar nu cu aceleaşi simţăminte, ţeluri şi virtuţi, desigur îl va pândi laţul amăgirii şi al morţii de acolo de unde alţii culeg roadele veşnice. 2. Acel tânăr viteaz, cu mână foarte războinică, măsurându-se în lupta cu acel uriaş, ar fi fost învins fără îndoială, dacă s-ar fi îmbrăcat cu armele bărbăţesti şi foarte puternice ale lui Saul, cu care un om în puterea vârstei ar fi culcat la pământ nenumărate cete de duşmani. Acestea ar fi putut aduce cu siguranţă moartea tânărului, dacă nu şi-ar fi ales cu pricepere armele potrivite vârstei sale şi dacă nu s-ar fi înarmat împotriva celui mai înverşunat duşman nu cu platoşa şi cu coiful, cu care-i vedea pe ceilalţi echipaţi, ci cu acele arme de aruncare, cu care putea el să lupte. De aceea se cuvine ca fiecare mai întâi să-şi măsoare cu grijă puterile şi după puterea lor să-şi orânduiască învăţătura care-i place, fiindcă, deşi toate sunt folositoare, totuşi nu pot fi toate potrivite pentru toţi. 3. Pustnicia este bună, dar se dovedeşte a nu da tuturor aceleaşi rezultate, căci pentru mulţi, ea este nu numai fără roade, dar chiar primejdioasă. Recunoaştem că învăţătura chinoviilor şi grija pentru fraţi sunt sfinte şi lăudabile, dar nu suntem de părere că de aceea trebuie să fie îmbrăţişate de toţi. Chiar şi roada unui azil este foarte bogată, dar nu poate fi îndeplinită de toţi fără pagubă pentru răbdare. De aceea, mai întâi comparaţi între ele obiceiurile din ţinutul vostru cu cele de aici şi apoi puneţi în balanţă puterile oamenilor, rezultate din practica virtuţiilor şi a viciilor. 4. Se poate întâmpla ca un lucru, greu sau chiar peste putinţă pentru un om de alt neam, pentru alţii să fie oarecum o deprindere sădită în firea lor şi ca atare foarte uşor de îndeplinit. Unele naţii, cu starea vremii foarte felurită, rabdă fără vreo îmbrăcăminte marea putere a frigului sau arşiţa soarelui, în timp ce alţii nedeprinşi, oricât de robuşti ar fi, nu pot să suporte astfel de vitregii ale aerului. 5. Aşa şi voi, oare încercaţi cu cea mai mare osteneală a sufletului şi a trupului să învingeţi şi în această regiune natura, ca şi cum ar fi cea din patria voastră, cântăriţi cu atenţie dacă în acele regiuni amorţite, cum se spune, şi oarecum îngheţate de gerul unei prea mari necredinţe, puteţi suporta să umblaţi goi, ca să spun aşa. Deprinderea îndelungată cu viaţa sfântă, nouă ne-a dat oarecum în chip firescaceastă putere de a îndeplini ceea ce ne-am propus. Dacă socotiţi că sunteţi la fel şi voi în statornicie şi virtute nu sunteţi datori să fugiţi de vecinătatea părinţilor şi a fraţilor. IX. Ca să vă puteţi măsura printr-o dreaptă socoteală puterea de a rezista la asprimile vieţii de sihăstrie, vă voi înfăţişa pe scurt fapta unui bătrân, adică a părintelui Apollo, pentru ca, dacă prin cercetarea lăuntrică a inimii voastre nu vă găsiţi mai prejos de ţelurile şi virtutea acestuia, să socotiţi locuirea în patrie şi vecinătatea părinţilor fără pagubă pentru ceea ce v-aţi propus şi fără primejdia profesiunii voastre, fiind siguri că asprimea acestei umilinţe pe care v-o impune în această provincie nu numai voinţa, dar şi trebuinţa călătoriei, nu poate fi învinsă de simţământul rudeniei sau de plăcerea locurilor. 2. Aşadar, la acest bătrân, mai sus numit, a venit în miez de noapte pe neaşteptate fratele lui cu rugămintea să iasă puţin din mânăstire şi să-l ajute să salveze viaţa unui bou care intrase cu picioarele în noroiul adânc al unei mlaştine şi nu mai putea ieşi. Pe când fratele stăruia să-l roage, spunându-i că-i pare rău de bou şi singur nu- 1 poate scoate din mlaştină, părintele Apollo i-a răspuns: «Pentru ce n-ai rugat pe fratele nostru mai mic, pe care-1 aveai mai aproape, şi ai venit la mine?». Dar acel frate al lor murise de mult şi cel ce venise, socotind că acesta, din cauza vremii îndelungate de când se găseşte în sihăstrie nu mai poate ţine minte unele lucruri, i-a răspuns : «Cum puteam să-l chem din mormânt, dacă a murit acum cincisprezece ani ?». 3. Părintele Apollo la aceste cuvinte a grăit aşa: «Nu ştii că şi eu de acum douăzeci de ani am murit pentru această lume şi că din mormântul acestei chilii nu pot să-ţi dau nici o mângâiere în legătură cu viaţa aceasta ? Hristos nu îngăduie să slăbesc starea de mortificare a trupului pentru a te ajuta să-ţi scoţi boul din noroi, fiindcă El n-a îngăduit nici cel mai mic răgaz celui ce-i ceruse învoirea să-şi înmormânteze tatăl, deşi acest lucru se putea săvârşi mai repede, căci răspundea totodată unei datorii de cinstire religioasă». 4. Cercetaţi, aşadar, tainiţele inimii voastre şi băgaţi de seamă cu grijă dacă puteţi şi voi să păstraţi faţă de părinţii voştri aceeaşi stare şi asprime a minţii. Când vă veţi simţi la fel prin uciderea tuturor simţămintelor, abia atunci să ştiţi că vecinătatea părinţilor şi a fraţilor nu vă va fi dăunătoare, când vă veţi crede morţi pentru ei, chiar dacă se găsesc în apropiere, şi când nu veţi îngădui nici să fiţi ajutaţi de ei, nici să-i ajutaţi cu ceva. X. Ghermanus: Asupra acestei chestiuni n-ai lăsat nimic nelămurit. Suntem siguri că n-am putea în nici un chip în vecinătatea alor noştri să umblăm cu picioarele goale şi cu astfel de îmbrăcăminte, dar nici nu ne-am strădui să ne câştigăm cele trebuincioase prin muncă grea, cum este aceasta care ne sileşte să aducem zilnic pe umeri apă de la trei mile depărtare. Ruşinea nu ne-ar îngădui în nici un caz să înde- plinim în faţa lor asemenea lucrări. Dar cu ce dăunăm ţelului nostru, dacă ajutaţi de ei în toate, scutiţi adică de grija de a ne pregăti hrana, ne vom închina tot timpul numai cititului şi rugăciunilor ? Munca pentru cele ale traiului ne sustrage de la cele duhovniceşti şi nu ne putem dărui în întregime numai studiului. XI. Avraam: La aceasta nu vă voi spune părerea mea, ci pe a fericitului Anton. Acesta a combătut odată trândăvia unui frate care avea păreri ca ale voastre şi ideile lui tocmai dezleagă nodul problemei puse de voi. La bătrânul înainte numit a venit cineva, cum am spus, care spunea că învăţătura pustniciei nu merită să fie preţuită, afirmând că virtutea ei ar fi mai mare dacă ar căuta cineva desăvârşirea între oameni, decât dacă trăieşte în pustie. Fericitul Anton l-a întrebat unde-şi are locuinţa. 2. El i-a răspuns că locuieşte aproape de părinţii săi şi că ajutat de ei, este scutit de orice grijă şi muncă zilnică, astfel că, fără să fie stăpânit de alte preocupări, poate să-şi dedice tot timpul lecturii şi rugăciunii. Fiindcă el se lăuda cu aceasta, fericitul Anton l-a întrebat din nou: «Spune, prietene, dacă în pagubele şi necazurile lor te simţi întristat şi, de asemenea, dacă-ţi aduce bucurie bunăstarea lor. El a recunoscut că în ambele cazuri situaţia părinţilor nu-1 lasă indiferent, atunci bătrânul a grăit: «Ştii că şi în veacul viitor va trebui să fii legat de soarta acelora cu care în această viaţă te bucuri sau te întristezi, după cum ei câştigă sau pierd». 3. Nemulţumit cu atât, fericitul Anton a lărgit câmpul dezbaterii, urmând: «Această viaţă şi stare foarte călduţă te vor istovi nu numai cu paguba despre care am vorbit (deşi aceasta n-o vei simţi acum, când poţi spune oarecum ceea ce glăsuiesc Pildele: «M-am lovit, nu m-a durut ? M-au bătut, nu ştiu nimic!» sau ceea ce spune profetul: «.Cei de alt neam i-au stors vlaga, iar el nu bagă de seamă» ). 4. fiindcă, de bună seamă, în fiecare zi îţi vor coborî mintea la cele pământeşti, schimbând-o neîncetat, după cum vor cere feluritele situaţii, dar şi fiindcă te vor lipsi de roada mâinilor tale şi de plata dreaptă a ostenelilor proprii. Nu vei putea, dacă eşti întreţinut de ai tăi, să-ţi pregăteşti cu mâinile tale hrana zilnică, după pilda fericitului Apostol care, dând ultimele îndrumări conducătorilor bisericii din Efes,aminteşte că, deşi ocupat cu sfintele studii cerute de predica evanghelică, el s-a îngrijit nu numai de întreţinerea lui, dar şi de a acelora care erau în slujba lui şi care n-aveau timp să-şi procure cele necesare. El spune: «Ştiţi că aceste mâini au muncit pentru trebuinţele mele şi ale celor care erau cu mine». 5. Şi, arătând că a făcut aceasta, ca să nu ne dea nouă pildă, în alt loc zice: «N-am fost fără lucru între voi, nici n-am mâncat de la cineva pâine fără plată, ci cu muncă şi cu trudă, lucrând zi şi noapte, ca să nu împovărăm pe nimeni dintre voi. Nu doar că n-avem puterea aceasta, ci ca să vă dăm o pildă cu noi înşine, ca să faceţi ca noi». XII. De aceea, chiar dacă ajutoarele părinţilor nu ne-ar fi lipsit, totuşi am pus mai presus de orice lucru această lipsă până şi de îmbrăcăminte şi am socotit că este mai bine să ne pregătim cu sudorile noastre hrana trupească de toate zilele decât să ne sprijinim pe ajutorul părinţilor. Această sărăcie totală este pentru noi mai presus de acea meditaţie trândavă, pe care o predici, asupra Scripturilor şi acea stăruinţă fără rod în lecturi. Fără îndoială, am urma cu mare plăcere ideile tale, dacă autoritatea apostolică sau a Sfinţilor Părinţi ne-ar fi învăţat prin exemple că acest lucru este mai folositor. 2. Să ştii însă că tu eşti lovit din aceasta de o pagubă mai mare decât cea despre care am vorbit, fiindcă deşi ai trup sănătos şi robust, trăieşti din munca altuia, ceea ce este drept numai pentru cei slabi şi bolnavi. Tot neamul omenesc, în afară de acel fel de monahi, care trăiesc prin munca zilnică a mâinilor lor, după învăţătura Apostolului, aşteaptă dania altora. De aceea, nu numai cei care se laudă a fi întreţinuţi din avutul părinţilor, sau din munca servitorilor, sau din roadele pământului lor, dar înşişi conducătorii acestei lumi este sigur că trăiesc din pomană. 3. Aşa spune şi definiţia mai marilor noştri, care au hotărât că tot ce se primeşte pentru hrană zilnică, fără să fie produs de mâinile noastre, trebuie trecut în categoria milosteniei, potrivit cuvintelor Apostolului care, interzicând celor trândavi traiul din darul altora, a zis: «Cine nu vrea să muncească să nu mănânce». 4. De aceste cuvinte folosindu-se fericitul Anton faţă de acel tânăr, ne-a invitat şi pe noi, prin îndrumările sale, să fugim de primejdioasa bunăvoinţă a părinţilor şi a tuturor celor ce ne dau milostenie pentru hrana necesară, ca şi de plăcerea unei locuinţe bune. Să punem mai presus de toate bogăţiile lumii nisipul aspru cu amărăciunile firii şi regiunile pustiite de inundaţiile sărate şi din pricina aceastanesupuse dreptului şi stăpânirii oamenilor. Retraşi în singurătate, nu numai că ne ferim de mulţimile de oameni, dar nici nu ne cheamă natura unui pământ bogat la grija de a-1 munci, şi astfel mintea nefiind sustrasă de la principala ei îndatorire, este redată în întregime ostenelilor duhovniceşti. XIII. Credeţi că puteţi mântui şi pe alţii şi vă grăbiţi să vă revedeţi patria, în nădejdea unui câştig mai bun. Ascultaţi asupra acestui lucru un cuvânt al părintelui Macarie, foarte frumos şi bine potrivit, pe care el i-a servit ca leac unui frate plin de dorinţe asemănătoare cu ale voastre. Era, a început el, într-o cetate un bărbier foarte priceput. EI tundea pe oricine pentru trei dinari şi, câştigând din meseria sa o sumă mică şi neînsemnată, după ce îşi cumpăra din ea cele necesare traiului, îi rămânea zilnic în pungă câtă o sută de dinari. 2. Dar pe când ei îşi ducea viaţa cu câştigul acesta, a auzit că într-o altă cetate, la o mare depărtare de a lui, frizerii iau câte un galben pentru fiecare tuns. Aflând aceasta, el a zis: Cât timp am să mă mulţumesc eu cu această cerşetorie de trei dinari pentru o lucrare, când aş putea, ducându-mă acolo, să strâng mare avere din câştigul galbenilor? Astfel, luându-şi îndată uneltele meseriei sale, după ce a cheltuit tot ce adunase atâta timp, a ajuns, cu multă trudă, în acel oraş aşa de mănos. 3. Din ziua în care a venit, a primit într-adevăr plata aşa cum aflase. Seara, văzând că are în buzunar o sumă mare de galbeni, s-a dus vesel la prăvălie să cumpere cele trebuincioase pentru hrană. Dar la plată toate erau aşa de scumpe, că tot ce câştigase a trebuit să cheltuiască, iar acasă nu s-a întors măcar cu un galben. Când a văzut că zilnic lucrurile se petrec la fel şi nu numai că nu-i rămânea nimic, dar abia îi ajung banii pentru trebuinţele zilnice, gândindu-se la această situaţie şi-a zis în sine: «Mă voi întoarce în cetatea mea şi-mi voi relua câştigul meu foarte mic, dar care-mi ajunge şi pentru întreţinere şi ca să strâng pentru bătrâneţe. 4. Căci acest câştig, oricât de mic părea, îmi dădea putinţa să adun o sumă destul de mare. A fost mai folositor pentru mine acel câştig de dinari, decât acesta de galbeni, din care nu numai că nu-mi rămâne nimic, dar aproape că nu-mi ajunge pentru traiul zilnic». Şi de aceea e mai bine pentru noi să ne mulţumim cu acest câştig mic al singurătăţii, pe care nu ni-1 micşorează nici trufia şi gloria deşartă, nici grijile de fiecare zi, (căci «mai bun este puţinul celui drept, decât bogăţia multă a păcătoşilor») decât să dorim câştiguri mai mari, care chiar dacă au fost dobândite din convertirea multora, se risipesc totuşi în cheltuielile zilnice cerute de viaţa în lume şi de feluritele trebuinţe mărunte.5. Căci, precum spune Solomon: «Mai de preţ este un pumn plin de odihnă, decât doi pumni plini de trudă şi de vânare de vânt». În aceste amăgiri şi pierderi sunt prinşi în chip necesar toţi cei slabi care, deşi nu sunt siguri de mântuirea lor, fiindcă ei înşişi au nevoie de învăţătura şi de îndrumarea altora sunt împinşi de şiretlicurile diavolului să-i convertească şi să-i conducă ei pe alţii şi care, chiar dacă au putut să aibă un oarecare câştig din convertirea unora, prin nerăbdarea lor şi printr-o purtare necontrolată vor pierde tot ce au câştigat. Se va întâmpla cu ei ceea ce scrie profetul Agheu: «Cine adună bogăţii le pune în pungă spartă». 6. Într-adevăr, îşi pune câştigul în pungă spartă cel care pierde prin nestăpânirea inimii şi prin risipa zilnică tot ce a câştigat prin convertirea altora. Aşa se face că, în timp ce ei cred că pot să aibă câştiguri mai mari prin învăţarea altora, se lipsesc de propria lor îndreptare. Căci: «Unii se dau drept bogaţi şi n-au nimic, alţii trec drept săraci, cu toate că au multe averi» şi: «Mai mult preţuieşte un om smerit, dar harnic, decât unul mândru, dar lipsit de pâine». XIV. Ghermanus: Dezbaterea ta ne-a arătat destul de bine prin aceste comparaţii greşelile şi amăgirile noastre. Dorim să cunoaştem la fel pricinile şi mijloacele de îndreptare a acestora; dorim de asemenea, să înţelegem de unde ne provine această înşelare. Este în afară de orice îndoială că nimeni nu dă leacuri pentru însănătoşire, dacă n-a cunoscut mai dinainte înseşi obârşiile bolilor. XV. Avraam: Există un singur izvor şi început al tuturor viciilor, după calitatea părţii, sau, ca să spun aşa, a porţiunii din suflet care a fost molipsit, iar numele patimilor şi ale stricăciunilor sunt felurite. Aceasta se înţelege uneori mai uşor prin comparaţia cu bolile trupeşti, care pot avea o singură cauză, dar felurile suferinţei sunt multe, după membrele care au fost atinse de boală. 2. Când este atacată de puterea veninului vătămător fortăreaţa trupului, capul adică, apare cefaialgia. Când acest venin a pătruns în urechi sau în ochi, se produc otita şi oftalmia. Când acesta a atacat încheieturile, sau extremităţile mâinilor, boala se numeşte gută, iar dacă s-a coborât la picioare numele bolii este podagră. Aceeaşi singură obârşie, veninul vătămător, produce boli cu atâtea nume, câte părţi ale corpului a infectat. 3. În acelaşi chip, trecând de la cele văzute la cele nevăzute, credem că se aşează în părţile, sau, ca să spun aşa, în membrele sufletului nostru puterea fiecărui viciu. Înţelepţii spun că virtutea este de trei feluri, adică având drept obârşie raţiunea,voinţa şi sentimentul care se pot tulbura din vreo pricină oarecare. Când, aşadar, puterea patimii vătămătoare a împresurat pe una din acestea, prin stricare, în locul ei se aşează ceea ce numim viciu. 4. Dacă este infectată de viciu partea raţională va de naştere la vicii ca: gloria deşartă, trufia, pizma, mândria, înfumurarea, sfada, erezia. Dacă va fi rănită voinţa va produce furie, nerăbdare, tristeţe, nepăsare, laşitate, cruzime. Iar dacă va strica partea sentimentelor va zămisli: lăcomia, desfrânarea, arghirofilia, avariţia, şi poftele vătămătoare şi pământeşti. XVI. De aceea, dacă voiţi să aflaţi izvorul şi obârşia acestui viciu, să ştiţi că a fost infectată partea raţională a minţii şi a sufletului vostru, din care de obicei răsare viciul înfumurării şi al dorinţei de glorie deşartă. În această situaţie mai întâi trebuie să îngrijiţi, prin dreapta judecată a discernământului şi prin virtutea umilinţei, acel mădular ca să zic aşa, al sufletului, care fiind infectat vă face să credeţi nu numai că aţi atins culmea desăvârşirii, dar chiar că puteţi să-i învăţaţi şi pe alţii, socotindu-vă în stare de îndrumarea celorlalţi, răpiţi fiind de dorinţa de glorie deşartă, pe care a dat-o pe faţă mărturisirea voastră că vreţi să umblaţi încoace şi încolo. Acestea le veţi putea scoate din rădăcină fără greutate, dacă întemeiaţi, cum am spus, pe umilinţa adevăratului discernământ, veţi învăţa cât de greu şi de ostenitor este pentru oricine dintre noi să-şi mântuiască sufletul prin stăpânirea minţii şi dacă veţi afla prin simţământul lăuntric al inimii nu numai că sunteţi înfumuraţi crezând că-i puteţi învăţa pe alţii, dar chiar că mai aveţi nevoie de ajutorul unui învăţător. XVII. Aduceţi, aşadar, acestui mădular, sau acestei părţi a sufletului care, cum am spus, a fost rănită în chip deosebit, leacul adevăratei umilinţe. Fiindcă aceasta, pe cât se vede, este mai slabă între celelalte virtuţi ale sufletului, în chip necesar ea va cădea prima sub puterea dăunătoare a diavolului. 2. După cum când apar în corpul nostru unele stări neplăcute, care iau naştere fie din muncă, fie din aerul stricat, simte acest lucru şi-i cad victime mai întâi părţile mai slabe ale trupului, iar părţile mai puternice încep să sufere numai când s-a aşezat bine boala în corp, tot aşa şi în sufletul fiecăruia dintre noi, când suflă vântul dăunător al viciilor, partea cea mai slabă şi mai firavă nu rezistă atacurilor puternice ale vrăjmaşului şi ajunge în primejdia robiei, începând cu partea care, fiind păzită mai puţin, deschide cale mai uşoară pentru trădare. 3. Căci aşa s-a gândit Balaam că poate amăgi pe poporul lui Dumnezeu, dând poruncă să li se întindă curse fiilor lui Israel în locul în care-i cunoaşte mai slabi, fiind sigur că ei vor cădea îndată în prăpastia desfrânării dacă li se va da mulţime de femei, fiindcă ştia că sunt stricate părţile pofticioase ale sufletului lor. În aşa fel ne încearcă duhurile rele cu şiretenie pe fiecare dintre noi, amăgindu-ne mai ales în acele simţăminte ale sufletului, pe care le ştiu că sunt bolnave. Aşa, de exemplu, când au văzut că sunt viciate părţile raţionale ale sufletului nostru, uneltesc să ne amăgească în felul în care Scriptura aminteşte că a fost înşelat regele Ahab de acei sirieni, care au zis: 4. «Ştim că regii lui Israel sunt milostivi, să punem aşadar sac peste coapsele noastre şi peste cugetele noastre funii, să mergem la regele lui Israel şi să-i spunem: Robul tău Benadab zice: Cruţă-mi viaţa». Acela, mişcat nu de adevărata dragoste, ci de lauda deşartă a milostivirii sale, a zis: «De mai trăieşte încă, este fratele meu». Din acest exemplu înţelegem că şi noi, înşelaţi de greşeala acelei părţi raţionale, din acea parte suntem împinşi de diavol să supărăm pe Dumnezeu, din care credem că vom dobândi răsplata evlaviei, această dojană potrivindu-ni-se şi nouă: 5. «Fiindcă ai lăsat din mâna ta pe un om vrednic de moarte, vei răspunde cu viaţa ta pentru viaţa lui şi cu poporul tău: pentru poporul lui». Sau când duhul necurat zice: «Mă duc şi mă fac duh mincinos în gura tuturor proorocilor lui», fără îndoială că ne întinde laţurile înşelăciunii prin simţul raţional pe care-1 ştie expus curselor ucigaşe. Dar la Domnul nostru, acelaşi duh necurat socotind că de vreme ce-1 ispitim prin cele trei părţi ale sufletului, în care ştia că tot neamul omenesc este robit, cu nimic n-a izbutit prin şiretlicurile lui. 6. A atacat partea dornică a sufletului Său, zicând: «Zi acestor pietre să se facă pâini», pe cea a voinţei a atacat-o când a încercat să-I aţâţe dorinţa de a pune stăpânire pe puterea acestui veac şi pe împărăţia lumii, iar pe cea raţională când a zis: «Dacă eşti Fiul lui Dumnezeu, aruncă-Te de aici jos». În nici una din acestea nu i-a reuşit încercarea, fiindcă după planul său, pe care-1 gândise greşit, n-a descoperit nimic viciat în Hristos. De aceea nici o parte a sufletului Său n-a putut fi ispitită de uneltirile duşmanului. «Iată, zice Domnul, vine stăpânitorul acestei lumi şi nu va descoperi nimic în Mine». XVIII. Ghermanus: Între celelalte feluri ale înşelărilor şi greşelilor noastre, care ne-au aprins dorul de patrie, printr-o deşartă făgăduială a bunurilor duhovniceşti, cum bine a observat fericirea ta, există şi această pricină foarte mare că, vizitaţi dincând în când de fraţi, nu putem să ne ţinem, potrivit dorinţelor noastre, într-o întreagă retragere şi-ntr-o îndelungată tăcere. De aceea, în mod necesar, când vin unii fraţi, întrerupem cursul şi măsura continuă a stăpânirii zilnice, pe care dorim s- o avem neîntreruptă, printr-o pedepsire neîncetată a trupului. Credem că, în afară de orice îndoială, acest lucru nu se va întâmpla în provincia noastră, în care sau nici unul, sau foarte puţini ca noi pot fi întâlniţi. XIX Avraam: Este semn de asprime iraţională şi nesocotită, ba chiar de cea mai rea stare călduţă, a nu fi vizitat de oameni. Dacă unul merge cu paşi prea rari pe această cale pe care a pornit şi trăieşte potrivit omului de mai înainte este drept ca la el să nu vină nimeni nu numai dintre sfinţi, dar nici măcar dintre oameni. Voi, însă, dacă ardeţi de adevărata şi desăvârşita dragoste de Domnul nostru şi-L urmaţi cu toată arşiţa sufletului pe Dumnezeu, care este dragoste, în orice locuri singuratice vă veţi retrage, în mod necesar veţi fi vizitaţi de oameni şi, cu cât veţi fi mai aproape de Dumnezeu prin dragostea voastră faţă de El, cu atât va curge spre voi mai mare mulţimea de sfinţi fraţi. 2. Precum spune Domnul, nu poate fi ascunsă o cetate aşezată pe munte, fiindcă «Eu prea măresc pe cei ce Mă prea slăvesc pe Mine, iar cei ce Mă necinstesc vor fi ruşinaţi». Dar trebuie să ştiţi că aceasta este viclenia cea mai adâncă a diavolului, aceasta este cursa cea mai ascunsă, în care prinde pe cei nenorociţi şi neprevăzători, că în timp ce le făgăduieşte lucruri mari, le răpeşte roadele necesare bucuriilor zilnice. El îi îndeamnă să caute singurătăţi mai retrase şi mai întinse, zugrăvindu-le în mintea lor ca fiind încântătoare şi pline de farmec. Locuri necunoscute şi care nu există nicăieri, el le prezintă ca fiind cunoscute, pregătite pentru noi şi cu putinţa de a fi stăpânite fără nici o greutate. 3. Minţind, spune că şi oamenii acelei regiuni sunt înţelegători şi gata de a urma calea mântuirii, pentru speranţa că va fi îndepărtat de locuinţă împreună cu cei mai bătrâni şi despărţit de toate cele pe care şi le născocise zadarnic în inima sa, ca şi cum s-ar deştepta dintr-un somn adânc, trezit nu va găsi nimic din cele în timp ce promite acolo roade mai bogate ale sufletului, să le răpească tâlhăreşte câştigurile prezente. Când fiecare, prin această deşartă pe care le visase. 4. Astfel, diavolul, încurcându-1 şi mai mult în reţetele şi în laţurile de nedesfăcut ale acestei vieţi, nu-1 va lăsa nici măcar să respire către cele pe care i le făgăduise cândva. Şi de acum, nemafiind întrerupt de acele vizite ale fraţilor, rare şi duhovniceşti, de care se ferise înainte, ci de venirile zilnice ale mirenilor, nu i se va a îngădui măcar să se întoarcă la liniştea şi învăţătura mijlocie a vieţii de pustnic. XX. Acel plăcut răgaz de odihnă şi omenie, care de obicei intervine numai uneori la sosirea fraţilor, oricât ar părea de împovărător şi de nedorit, ascultaţi, vă rog, cu răbdare, cât era totuşi de folositor şi de trebuincios atât pentru trupul cât şi pentru sufletul nostru. 2. Li se întâmplă adesea, nu spun celor începători şi slabi, ci chiar celor încercaţi şi desăvârşiţi, ca dacă lucrarea şi osteneala minţii lor n-au fost întrerupte prin câte un repaos odihnitor, sufletul lor să alunece fie într-o stare călduţă, fie într-o istovire primejdioasă a trupului. De aceea, când intervine câte o vizită mai des repetată a fraţilor, ea nu numai că trebuie privită cu răbdare, dar chiar primită cu plăcere. 3. În primul rând pentru că ne face să dorim întotdeauna şi mai mult foloasele singurătăţii (căci în timp ce se crede că ne întârzie înaintarea, ne-o păstrează neobosită şi în continuă mişcare - aceasta, dacă n-ar fi reţinută uneori de câte o piedică, n-ar putea să ajungă la sfârşit fără primejdii) ; în al doilea rând, pentru că însoţeşte trebuinţa hranei obişnuite cu plăcerea de a lua masa cu un oaspete şi prin acel răgaz al trupului, ne dăruieşte mai mari câştiguri decât cele care trebuiau dobândite prin osteneala înfrânării. Despre acest lucru voi face pe scurt o potrivită comparaţie care reiese dintr-o veche istorioară. XXI. Se spune că prea fericitul Ioan, pe când mângâia în mâinile sale o prepeliţă, pe neaşteptate a văzut venind spre el un filosof înarmat ca un vânător. Mirat că un bărbat cu atâta nume şi faimă se supune unor plăceri atât de mici şi de neînsemnate, filosoful l-a întrebat: «Tu eşti acel Ioan, a cărui faimă cunoscută şi foarte strălucită mi-a insuflat cea mai mare dorinţă de a te cunoaşte ? De ce te ocupi cu lucruri atât de mărunte?». 2. Ioan i-a răspuns : «Dar tu ce ţii în mână?». «Un arc», a răspuns el. «Şi de ce nu- 1 porţi întotdeauna întins ?». Acela i-a răspuns : «Nu trebuie să stea întins, pentru că i se slăbeşte curbătura şi, când va trebui să trag cu el în vreo fiară, nemaiavând rezistenţa necesară, săgeata nu va mai putea fi aruncată cu tăria cuvenită şi nu va mai ajunge la ţintă». 3. «Nu te supăra, tinere, a răspuns fericitul Ioan, că şi sufletul nostru are nevoie de o scurtă şi uşoară destindere; căci dacă ar fi în continuă încordare i s-ar slăbi puterile şi n-ar fi în stare să se supună virtuţii când trebuinţa o cere». XXII.Ghermanus: Pentru că ne-ai arătat leacurile tuturor amăgirilor şi, cu darul Domnului, ne-ai descoperit prin învăţătura ta cursele diabolice care ne pândeau, te rugăm să ne explici, la fel, şi aceste cuvinte din Evanghelie: «Jugul meu e bun şi povara mea este uşară». Căci acestea par potrivnice acelei cugetări profetice, care spune: «Ca să nu grăiască gura mea lucruri omeneşti, pentru cuvintele buzelor Tale eu am păzit căi aspre», mai ales că Apostolul zice: «Toţi care voiesc să trăiască cucernic în Hristos Iisus vor fi prigoniţi». Tot ce este aspru şi plin de persecuţii nu poate fi nici plăcut, nici uşor. XXIII Avraam: Vom dovedi, prin învăţătura uşoară a experienţei însăşi, adevărul cuprins în cuvintele Domnului şi Mântuitorului nostru, dacă vom merge pe calea desăvârşirii după voia lui Hristos şi dacă, ucigând dorinţele noastre vătămătoare, nu numai că nu vom îngădui să rămână în noi ceva din noroiul acestei lumi, prin care duşmanul va găsi oricând putinţa de a ne pustii şi sfâşia cum îi place, dar chiar vom simţi că noi suntem stăpânii noştri înşine, îndeplinind cu adevărat aceste cuvinte apostolice: «De acum nu trăiesc eu, ci Hristos trăieşte în mine». 2. Ce poate fi greu, ce poate fi neplăcut pentru cel ce a primit cu toată inima jugul lui Hristos, care întemeiat pe adevărata umilinţă şi privind întotdeauna patimile Domnului în toate insultele care i-au fost adresate se bucură zicând: «De aceea mă bucur în slăbiciuni, în defăimări, în nevoi, în prigoniri, în strâmtorări pentru Hristos, căci când sunt slab, atunci sunt tare». De ce pagubă a bunurilor sale va fi chinuit cel ce, mândru de o desăvârşită lipsă de toate, respinge de bună voie toate onorurile lumii acesteia şi dorinţele ei le socoteşte în general ca nişte gunoaie, iar pe Hristos îl preţuieşte ca pe un câştig, prin neîntrerupta meditaţie asupra acelui precept evanghelic, dispreţuind şi înlăturând regretul după toate cele pierdute: «Pentru că ce-i va folosi omului dacă va câştiga lumea întreagă, iar sufletul său îl va pierde ? Sau ce va da omul în schimb pentru sufletul său ?». 3. Se va întrista de lipsa acestora cel ce ştie că toate care-i pot fi luate de alţii nu sunt ale lui, spunând cu neînvinsă virtute: «Noi n-am adus nimic în lume, tot aşa cum nici nu putem să scoatem ceva din ea afară». De ce lipsă va fi învinsă vitejia celui care nu vrea să aibă «nici traistă pe drum, nici bani la cingătoare», ci se slăveşte cu Apostolul «în posturi multe, în foame şi sete, în frig şi în lipsă de haine» ? 4. Ce socoteală şi ce învăţătură atât de grea a celui mai bătrân îi va putea tulbura liniştea inimii celui care neavând nici o voinţă proprie, întâmpină nu numai cu răbdare, dar chiar cu plăcere tot ce i-a fost poruncit şi după exemplul Mântuitoruluinostru, nu caută să facă voia Sa, ci pe a Tatălui din cer zicând El însuşi către Tatăl său: «Nu precum voiesc Eu, ci precum voieşti Tu» ? De ce insulte, de ce prigoană se va înspăimânta, sau ce chin nu poate fi chiar plăcut pentru cel care în toate loviturile sare de bucurie împreună cu apostolii şi doreşte să fie socotit vrednic de a suferi nedreptăţi pentru numele lui Hristos ? XXIV. Dacă, dimpotrivă, jugul lui Hristos nu ni se pare nici uşor, nici plăcut, trebuie să atribuim acest fapt îndărătniciei noastre, fiindcă, prăbuşindu-ne în necredinţă şi nepăsare, luptăm cu răutate, ţinând cu orice preţ la cele pământeşti, împotriva acelei porunci, sau a acelui îndemn care zice: «Dacă vrei să fii desăvârşit du-te şi vinde (sau dă) toate ale tale şi vino şi urmează-Mă». 2. Când diavolul ne ţine sufletul legat în astfel de lanţuri, ce rămâne decât că, ori de câte ori voieşte să ne despartă de bucuriile duhovniceşti, să ne întristeze de împuţinarea şi lipsa alor noastre, străduindu-se prin toate şiretlicurile pentru ca, ori de câte ori prin pofte vicioase ne-a fost îngreuiată sarcina plăcută şi uşoară a acelui jug, să ne chinuiască întotdeauna cu grijile celor lumeşti, ţinându-ne legaţi în lanţurile avutului însuşi, pe care-1 păstrăm pentru linişte şi mângâiere, scoţând din noi înşine cele cu care să ne sfâşie ? Căci «fiecare este prins în lanţurile păcatelor sale», iar profetul zice: «Voi toţi, care aprindeţi focul şi pregătiţi săgeţi arzătoare, aruncaţi-vă în focul săgeţilor voastre, pe care l-aţi aprins!». 3. Precum este şi Solomon mărturie: «Fiecare, pe unde a păcătuit, pe acolo va ispăşi». Ne sunt spre chin înseşi plăcerile de care ne folosim şi mângâierile acestui trup se întorc ca un călău împotriva celui ce le simte, fiindcă în mod necesar cel ce se sprijină pe avutul şi pe mijloacele de odinioară nu dobândeşte nici întreaga umilinţă a inimii, nici deplina nimicire a plăcerilor dăunătoare. Dacă suntem ocrotiţi de aceste unelte ale virtuţilor, toate strâmtorările vieţii prezente şi toate pierderile pe care ni le poate pricinui vrăjmaşul sunt suportate de noi nu numai cu răbdare, dar chiar cu cea mai mare plăcere şi, dimpotrivă, dacă aceste virtuţi sunt izgonite apare în locul lor încrederea atât de primejdioasă, încât suntem răniţi de loviturile ucigaşe ale nerăbdăriii în faţa celei mai mici neplăceri şi ni se spune prin profetul Ieremia: 4. «Şi acum pentru ce ai luat drumul Egiptului ca să bei apă tulbure? Şi pentru ce ţi-ai luat drumul spre Asiria ca să bei apă din râurile ei ? Lepădarea ta de credinţă te va pedepsi şi răutatea te va mustra. Înţelege şi vezi cât e de rău şi de amar că ai părăsit pe Domnul Dumnezeul tău şi că nu ai nici o teamă, zice Domnul». Aşadar, de ce se simte amară plăcerea minunată a jugului Domnului, dacă nu fiindcă ostrică amărăciunea răutăţii noastre ? De ce te îngreuiază sarcina divină, plăcută şi uşoară, dacă nu fiindcă Îl dispreţuim cu înfumurare şi îndărătnicie pe Cel ce ne- ajută s-o purtăm ? Însăşi Scriptura ne arată limpede aceasta, când spune: «Dacă ei ar fi mers pe cărări drepte, ar fi găsit uşoare cărările dreptăţii». 5. Noi, este limpede, noi suntem cei care înăsprim cu pietrişul tare şi rău al dorinţelor cărările drepte şi uşoare ale Domnului, cei care, părăsind nebuneşte calea împărătească, întărită cu granitul apostolic şi profetic şi netezită de urmele tuturor sfinţilor şi chiar de ale Domnului, urmăm o altă cale nebătută şi mără- cinoasă. Orbiţi de mrejele mângâierilor prezente, ne strecurăm, cu picioarele rănite şi cu hainele de nuntă sfâşiate, pe căile întunecate şi pline de spinii viciilor, nu numai pentru a fi înţepaţi de acele foarte ascuţite ale ghimpilor, dar şi pentru a fi răpuşi de muşcăturile otrăvite ale şerpilor şi ale scorpionilor ascunşi acolo. Căci «Mărăciuni şi curse sunt pe căile cele rele, dar cel ce se teme de Domnul se va ţine departe de ele». 6. Despre acestea vorbeşte şi-n altă parte Domnul, prin gura profetului: «Poporul Meu a uitat de Mine. Tămâiază idoli, s-a poticnit în căile sale şi a părăsit căile cele vechi, ca să umble pe poteci şi pe drumuri nebătătorite». După cum spune Solomon: «Căile celor leneşi sunt aşternute cu spini, iar ale celor viteji sunt bătătorite». Şi astfel, abătându-se de la calea împărătească nu vor putea ajunge le aceea cetate mamă, către care trebuie să fie mereu îndreptat, fără abatere, drumul nostru. Acest lucru îl exprimă destul de bine şi Eclesiastul: «Munca oboseşte pe cei nebuni, care nu ştiu să meargă în cetate», adică «acea cetate a Ierusalimului ceresc, care este mama noastră a tuturor». 7. Dar cel ce, renunţând cu adevărat la această lume, a luat asupra sa jugul lui Hristos şi a învăţat de la El, răbdând nedreptăţile zilnice «că blând este şi smerit cu inima», în toate ispitele va rămâne mereu neclintit şi «toate lucrurile vor fi spre binele lui». Potrivit celor spuse de profetul Avdie: «cuvintele lui Dumnezeu sunt bune cu cel ce păşeşte drept» şi, de asemenea: «Fiindcă, drepte sunt căile Domnului şi cei drepţi vor merge pe ele în bună pace; iar cei nelegiuiţi se vor poticni şi vor cădea». XXV. Aşadar, mai mare şi mai bună răsplată ne aduce harul Domnului dacă luptăm împotriva ispitelor, decât dacă ne-ar fi ferit de orice astfel de luptă. Este dovadă de virtute mai înaltă şi mai strălucită faptul de a rămâne întărit şi nemişcat în prigoane şi necazuri, de a îndura toate în linişte, cu credinţă în ajutorul lui Dumnezeu, a triumfa împotriva atacurilor omeneşti cu răbdare, încins cu armele virtuţiinebiruite, şi a câştiga în chip glorios din slăbiciune puterea, fiindcă «puterea se desăvârşeşte în slăbiciune». 2. «Iată, zice Domnul, Eu te-am făcut stâlp de fier şi zid de aramă înaintea acestei ţări întregi, înaintea regilor lui Iuda, înaintea căpeteniilorei, înaintea preoţilor ei şi înaintea poporului ţării. Ei se vor lupta împotriva ta, dar nu te vor birui, că Eu sunt cu tine, ca să te izbăvesc, zice Domnul». Deci, după adevărata moştenire a Domnului calea împărătească este plăcută şi uşoară, deşi se simte tare şi aspră. 3. Cei ce slujesc cu evlavie şi credinţă, de îndată ce au luat asupra lor jugul Domnului şi au învăţat de la El că este «blând şi smerit cu inima, lăsând oarecum la o parte povara patimilor omeneşti, vor afla nu osteneală, ci odihnă pentru sufletele lor înaintea Domnului, după cum El însuşi a spus prin profetul Ieremia: «Opriţi-vă de la căile voastre! Priviţi şi întrebaţi de căile celor de demult, de calea cea bună şi mergeţi pe dânsa şi veţi afla odihnă sufletelor voastre». 4. Pentru ei îndată «drumurile strâmbe se vor îndrepta, cele aspre se vor netezi». Gustând, vor vedea că «bun este Domnul» şi auzind pe Hristos cum spune în Evanghelie: «Veniţi la Mine toţi cei osteniţi şi împovăraţi şi Eu vă voi odihni pe voi», în greutatea viciilor vor înţelege cele ce urmează: «Că jugul Meu e bun şi sarcina Mea este uşoară. 5. Are, aşadar, o înviorare calea Domnului, dacă se păstrează după legea Lui. Dar noi suntem cei ce ne pricinuim dureri şi chinuri prin abateri şi rătăciri de vreme ce ne place mai mult să urmăm cu orice prjmejdie şi greutate căile rele şi stricate ale acestei lumi. Iar când în acest chip ne-am făcut rău şi aspru jugul Domnului ne plângem cu duh defăimător de asprimea şi greutatea jugului lui Hristos, de la care l-am primit, precum se spune: «Nebunia omului dărâmă calea lui şi inima lui se mânie împotriva lui Dumnezeu». 6. Când, după profetul Agheu, vom spune: «Calea Domnului nu este dreaptă», ni se va răspunde bine de către Domnul: «Oare calea Mea nu este dreaptă sau mai degrabă nu sunt drepte căile voastre ?» Şi de fapt, dacă vrei să compari floarea cu miros suav a fecioriei şi curăţia foarte tânără a castităţii cu noroiul murdar şi rău mirositor al poftelor, liniştea şi lipsa de griji a monahilor cu primejdiile şi necazurile în care sunt vârâţi oamenii acestei lumi, odihna sărăciei noastre cu tristeţile rozătoare ale celor bogaţi şi cu grijile fără somn în care trăiesc zi şi noapte nu fără cea mai mare primejdie a vieţii, vei înţelege foarte uşor că jugul lui Hristos este plăcut şi sarcina Lui uşoară. XXVI.De altfel, în acest înţeles drept şi foairte adevărat, în afară de orice tulburare a credinţei, trebuie socotită acea răsplată însutită pe care a făgăduit-o Domnul pentru desăvârşita renunţare la această viaţă zicând: «Şi oricine a lăsat fraţi sau surori, sau tată, sau mamă, sau femeie, sau copii, sau ţarine, sau case, pentru numele Meu, însutit va lua şi viaţa veşnică va moşteni». Mulţi, dând acestor cuvinte un înţeles prea de rând, spun că acestea se vor reda sfinţilor prin întoarcerea în trup în acel timp de o mie de ani, deşi mărturisesc că acel veac, care se zice că va fi după înviere, nu poate fi înţeles pentru prezent. 2. E cu mult mai vrednic de crezare şi cu mult mai limpede că acela care, sub îndemnul lui Hristos, a dispreţuit ceva din bunurile şi legăturile sufleteşti ale lumii pământeşti, primeşte chiar în această viaţă o dragoste de o sută de ori mai plăcută de la fraţii şi tovarăşii de renunţare, care sunt uniţi prin aceleaşi legături cu el. Se ştie că este destul de scurtă şi de firavă această legătură care-i uneşte pe pământ. 3. Chiar fiii buni şi iubitori, când au crescut mari, de obicei pleacă din case şi din averea părinţilor, uneori din pricini cinstite se desfac chiar şi căsătorii, împărţirea averii duce la certuri între fraţi. Numai monahii păstrează veşnic unitatea legăturii dintre ei şi stăpânesc toate la un loc, fiindcă ei cred că toate ale fraţilor sunt ale lor şi toate ale lor sunt ale fraţilor. Dacă, aşadar, se compară harul dragostei noastre cu simţămintele care leagă pe oameni prin rudenie, se vede bine că dragostea dintre noi este mai plăcută şi mai curată. Se va înţelege şi că plăcerea înfrânării dintre soţi este de o sută de ori mai mare decât cea oferită prin legăturile fireşte. 4. Iar în locul acelei bucurii pe care a avut-o cineva prin stăpânirea unei ţarini, sau a unei case, se va bucura de o sută de ori mai mult cel care, trecând în adopţiunea fiilor lui Dumnezeu toate câte sunt ale Tatălui celui veşnic, le va avea în stăpânire proprie şi, imitând pe Fiul cel adevărat, va striga cu toată inima: «Toate pe care le are Tatăl sunt ale Mele» şi pretutindeni va înainta ca în ale sale proprii nu cu acea grijă vinovată a neliniştii şi supărărilor, ci linştit şi vesel, auzind că i se predică de către Apostol: «Toate sunt ale voastre şi lumea şi cele prezente şi cele viitoare» şi de către Solomon : «Toată lumea, cu bogăţiile ei, este a bărbatului credincios». 5. Ai, aşadar, această răsplată însutită, exprimată în măreţia meritului şi în deosebirea de calitate, care este atât de neasemuită. Dacă ar primi cineva pentru o anumită cantitate de aramă, sau de fier, sau de alt metal şi mai ieftin, aceeaşi cantitate, dar de aur, ar socoti că i s-a dat însutit. La fel, când pentru dispreţul plăcerilor şi al simţirilor pământeşti este răsplătit cu bucuria duhovnicească şi cu plăcerea dragostei celei mai de preţ, chiar dacă numărul este acelaşi, totuşi partea aceasta din urmă este de o sută de ori mai mare şi mai strălucită. 6. Şi ca să se vadă acest lucru mai bine repetându-1 de mute ori, iată aveam înainte soţia «în patima poftei», iar acum o am în cinstea sfinţeniei şi în dragostea adevărată a lui Hristos. Una este femeia, dar preţul dragostei a crescut însutit. Dacă vei compara tulburarea mâniei şi a furiei cu pacea răbdării, frământarea grijilor şi a necazurilor cu liniştea neatârnării de cele pământeşti, tristeţea vinovată şi fără rod a acestui veac cu roada simţirii mântuitoare, deşertăciunea veseliei vremelnice cu bogăţia bucuriei duhovniceşti, vei vedea că preţul acestora este însutit faţă de celelalte. 7. Şi dacă pui meritele plăcerii scurte şi trecătoare a viciului alături de cele ale virtuţilor contrare, mulţumirea acestora se va arăta de o sută de ori mai mare. Căci numărul o sută se mută de la mâna stingă la cea dreaptă şi deşi pare că păstrează aceeaşi figură în socoteala degetelor, totuşi creşte forţe mult prin mărimea cantităţii. Astfel încât, cei ce păream că avem la stânga figura unui ied, trecând la dreapta, dobândim preţul unei oi. 8. Acum să trecem la cantitatea acelor lucruri pe care ni le dă Hristos în această lume, pentru dispreţul faţă de foloasele lumeşti, potrivit mai ales Evangheliei lui Marcu, care spune : «Nu este nimeni care să-şi fi lăsat casă, sau fraţi, sau surori, sau mamă, sau tată, sau copil, sau ţarine, pentru Mine şi pentru Evanghelie, care să nu ia însutit - acum în vremea aceasta de prigoniri - case şi fraţi şi surori şi mame şi copii şi ţarine, iar în veacul ce va să vină viaţă veşnică». 9. Într-adevăr, va primi de o sută de ori mai mult decât de la fraţi şi de la părinţi cel ce pentru numele lui Hristos, dispreţuind dragostea de tată, sau de mamă, sau de copii, trece în dragostea foarte sinceră a tuturor celor care-i slujesc lui Hristos, începând de bună seamă să aibă pentru unul atâţia părinţi şi fraţi, legaţi de el printr- o dragoste mai fierbinte şi mai înaltă. Oricine se va îmbogăţi cu stăpânirea de multe case şi de ţarini, renunţând la o singură casă pentru dragostea de Hristos, va stăpâni nenumărate locuinţe ale mănăstirilor ca pe ale sale proprii, mergând în orice parte a pământului ca în casa sa. 10. Cum să nu primească însutit şi, dacă este îngăduit să adăugăm ceva la ce-a spus Domnul nostru, mai mult decât însutit, cel ce lipsindu-se de serviciile silite şi lipsite de credinţă din partea a zece sau douăzeci de slujitori se sprijină pe ajutorul de bunăvoie al unor oameni liberi, sau chiar nobili ? Acest lucru l-aţi putut dovedi şi voi, care părăsindu-vă fiecare tatăl, mama şi casa, în orice parte a lumii veţi veni, găsiţi, fără vreo grijă şi osteneală, taţi, mame şi, fraţi nenumăraţi, case, ogoare, şi slujitori credincioşi, care vă primesc ca pe stăpânii lor proprii, vă îmbrăţişează, vă încălzesc şi vă cinstesc cu cele mai înalte îndatoriri. 11. Dar se vor bucura, spun, pe drept şi pe merit de aceste servicii de sfânt cei care mai întâi se vor supune în slujba frăţiei cu toate ale lor de bună voie şi în toată credinţa. Vor primi, după cuvântul Domnului, în chip liber ceea ce ei înşişi au lăsat altora. Dar cel ce n-a dat cu adevărat umilinţă mai întâi pe ale sale tovarăşilor săi cum va primi ca alţii să-i dea lui ceva, de vreme ce va înţelege că prin serviciile lor este mai mult îngreuiat decât uşurat, fiindcă i-a plăcut ca mai de grabă să primească ajutor de la fraţi decât să dea ? 12. Totuşi, pe acestea toate le va primi nu cu o linişte lipsită de grijă şi nici cu o bucurie trândavă, ci cu prigoană, potrivit cuvintelor Domnului, adică cu cele mai mari nelinişti ale acestui veac, fiindcă, precum mărturiseşte acel înţelept, «Cel ce trăieşte în plăceri şi fără durere, se va găsi în lipsă». Nu cei leneşi, laşi, nepăsători, firavi şi mici, ci cei ce se silesc vor cuceri Împărăţia Cerurilor. Care sunt cei ce se silesc? Nu cei ce pricinuiesc altora, ci loruşi o strălucită silire, cei ce printr-o răpire vrednică de laudă jefuind-o de toată plăcerea lucrurilor prezente sunt numiţi de glasul Domnului răpitori străluciţi şi prin astfel de jaf pătrund cu sila în Împărăţia Cerurilor. 13. «Împărăţia Cerurilor», după cuvântul Domnului, «se ia cu forţa şi cei care se silesc pun mâna pe ea». Aceştia sunt, desigur, stăruitori vrednici de laudă, care împiedică prin forţă pieirea lor proprie. Precum spune Scriptura, «omul munceşte pentru el în dureri şi împiedică cu forţa pieirea sa proprie». Pieirea noastră este plăcerea pentru viaţa prezentă şi ca să spun mai limpede, împlinirea dorinţelor şi a voilor noastre. Cel ce le-a alungat din suflet şi le-a nimicit pe acestea face o folositoare siluire a pieirii sale, renunţând măcar la cele mai plăcute dorinţe pe care adesea le osândeşte prin profet cuvântul dumnezeiesc, care spune: «în zilele de post se văd voile voastre», şi: «Dacă îţi vei opri piciorul tău în ziua de odihnă şi nu-ţi vei mai vedea de treburile tale în ziua Mea cea sfântă, ci o vei cinsti-o, fără să-ţi urmezi căile tale, fără să-ţi faci voia ta şi fără să spui vorbe deşarte». 14. Şi câtă fericire făgăduieşte, arată pe dată profetul: «Atunci vei afla desfătarea ta în Domnul. Eu te voi purta în car de biruinţă, pe culmile cele mai înalte ale ţării, şi te voi bucura de moştenirea tatălui tău Iacov, căci gura Domnului a grăit acestea». De aceea Domnul şi Mântuitorul nostru, ca să ne dea pildă de renunţarea la voile noastre, zice: «N-am venit să fac voia Mea, ci voia Aceluia care M-a trimis», şi, de asemenea : «Nu cum voiesc Eu, ci cum voieşti Tu». Această virtute o îndeplinesc în chip deosebit cei ce rămânând în mânăstiri se supun poruncii celui mai mare, care nu fac nimic de capul lor, ci voinţa lor atârnă de voinţa stareţului. 15. În sfârşit, ca să încheiem această dezbatere, oare nu dobândesc, rogu-vă, şi prin aceasta însutit harul cei ce slujesc cu credinţă lui Hristos, de vreme ce în numele Lui sunt cinstiţi de către cei mai înalţi fruntaşi şi, chiar dacă ei nu caută slava omenească, totuşi se fac venerabili în toate judecăţile şi prigonirile, al căror folos ar fi fost poate nebăgat în seamă pentru cei de rând, fie din cauza familiei modeste, fie din cauza stării de robie, dacă ar fi rămas în viaţa mirenească ? 16. Dar în armata lui Hristos nimeni nu va îndrăzni să-l defăimeze pe un frate pentru obârşia sa umilă, nimeni nu-i va spune că n-a făcut parte dintre cei de rang înalt. Ba, dimpotrivă, umilinţele pe care le îndură cei de neam de jos pe slujitorii lui Hristos nu-i ating, fiindcă noul lor nume îi ridică în slavă. Putem dovedi mai bine acest lucru cu părintele Ioan, care trăieşte în pustiul de lângă oraşul Lycus. 17. Acesta, născut dintr-o familie cu totul necunoscută, pentru numele lui Hristos a devenit renumit şi-l admiră aproape tot neamul omenesc. Înşişi stăpânii lumii de acum, care conduc ţări şi popoare, fiind mai puternici şi mai înspăimântători decât toţi ceilalţi regi şi împăraţi, îl cinstesc ca pe un domn şi, venind din regiuni îndepărtate să-i ceară prevestiri, încredinţează rugăciunilor şi meritelor lui culmea gloriei lor, propăşirea şi biruinţa în războaie. 18. Printr-o astfel de dezbatere a vorbit fericitul Avraam despre obârşia, ca şi despre lecuirea amăgirilor noastre şi, punând oarecum sub ochii cugetării noastre cursele pe care ni le întinsese diavolul, a aprins în noi dorinţa pentru adevărata mortificare, dorinţă care credem că trebuie să-i înflăcăreze pe toţi. Pe acestea toate le-am expus într-o formă nu tocmai îngrijită, dar chiar dacă cenuşa călduţă a cuvintelor mele a acoperit înţelesurile pline de foc ale convorbirilor cu cei mai de seamă părinţi, totuşi socotim că trebuie să încălzească răceala celor mai mulţi, care îndepărtând învelişul cuvintelor, vor binevoi să trezească la viaţă adevărurile cuprinse în ele. 19. Acest foc, o sfinţi fraţi, pe care Domnul a venit să-l trimită pe pământ şi pe care-1 vrea foarte arzător, l-am trimis către voi nu înălţat până într-atât de duhul înfumurării, încât să aprind prin acest adaos de căldură ţelul vostru şi aşa fierbinte, ci pentru ca să fie şi mai mare autoritatea voastră în faţa fiilor, dacă ceea ce voi înşivă propovăduiţi nu cu simţul mort al cuvintelor, ci cu exemplul viu, este întărit şi prin învăţăturile vechilor şi vestiţilor părinţi. Rămâne ca acum, după ce am fost hărţuit de primejdiile mari ale furtunii, adierea duhovnicească a rugăminţilor voastre să mă ducă în portul cel foarte sigur al tăcerii.(Părinţi şi Scriitori bisericeşti (PSB 57) - Sfântul Ioan Casian - Scrieri alese - Aşezămintele mănăstireşti şi Convorbiri duhovniceşti)